
PREFAŢĂ 

Pentru cei ce doresc o iniţiere în domeniul 
fenomenelor sufleteşti şi, cu atât mai mult, pentru cei care 
vor să studieze temeinic psihologia, primele informaţii, 
datele fundamentale ale acestei ştiinţe sunt furnizate de 
către psihologia generală. Cercetările obiective din 
domeniul fenomenelor psihice, începute în ultimele decenii 
ale secolului XIX, au vizat tocmai surprinderea legilor 
generale, a principalelor caracteristici ce pot fi sesizate în 
conduita oricărei persoane. Cu toată diversificarea 
ramurilor psihologiei, mare parte din cercetarea 
experimentală a continuat în aceeaşi direcţie. De aceea, 
primele cunoştinţe ce se predau în liceu sunt cele de 
psihologie generală. Numai că investigaţiile obiective au 
fost realizate în special în domeniul proceselor cognitive şi, 
prin urmare, au o slabă legătură cu psihologia cotidiană, 
unde cunoaşterea motivelor, a sentimentelor, a trăsăturilor 
de caracter stă pe primul plan. 

De aceea, spre a trezi şi menţine interesul pentru 
psihologie, se cere o concretizare a expunerii, citarea de 
fapte şi experimente care să facă o legătură cu experienţa 
psihologică a tinerilor, mai ales cu cea obţinută prin 
introspecţie. Or, îndeosebi manualele de liceu au 
subestimat acest aspect. Ministerul învăţământului nu s-a 
preocupat deloc de concepţia didactică a manualului de 
psihologie, nici înainte, nici după 1990. El este abstract, cu 
terminologie pretențioasă şi, pe alocuri, confuz. Degeaba 
s-au plâns atât cadrele didactice, cât şi elevii. Modele 
aveam: există în biblioteci manualul de psihologie al lui I. 
Petrovici şi N. Bagdasar, utilizat pe larg în deceniul al 
patrulea: acolo fiecare idee principală este susţinută de 2 - 
3 exemplificări. 

Personal, de peste două decenii, ţin cursul de 


psihologie generală cu studenţii Secţiei de Filosofie a 
Universităţii ieşene, apoi, din 1990, şi cu cei ai Secţiilor de 
Psihologie şi Pedagogie, curs prevăzut în anul I. Am 
considerat că şi în învăţământul superior, la începutul 
studiilor măcar, un curs nu trebuie identificat cu un capitol 
de tratat. Chiar dacă expunerea trebuie să fie critică, 
neocolind dificultăţile de interpretare, ea trebuie să 
clarifice aspectele fundamentale prin frecvente referiri la 
cercetări concrete şi chiar la întâmplări cotidiene. În plus, 
am dat o dezvoltare mai amplă capitolelor închinate 
motivaţiei şi afectivității, legate de observaţiile psihologice 
pe care tinerii le fac zilnic, atât în cercul de prieteni, cât şi 
în piesele de teatru sau filme. Am avut satisfacția de a 
constata un vădit interes pentru lecţiile ţinute, acesta fiind 
motivul principal pentru care m-am hotărât să public 
această carte. A 

Evident, ea nu este o simplă compilaţie. In afară de 
exemplificări şi interpretări sunt prezente mai multe 
contribuţii personale. E drept că aproape toate au fost 
publicate în diferite studii. E prima oară însă când sunt 
reunite în cadrul unei structuri unitare. 

Expunerea are un caracter rezumativ, ceea ce devine 
evident când constatăm că M. Reuchlin tratează aceeaşi 
disciplină într-un volum de dimensiuni duble. Iar tratatele 
consacră psihologiei generale spaţii considerabile. Tratatul 
german în 12 volume (de fapt sunt 14), editat în anii '60 de 
CJ. Hogrefe, are trei volume închinate psihologiei 
generale, totalizând 2800 de pagini. Proiectul unei 
enciclopedii psihologice atotcuprinzătoare, conceput în 
1981 de aceeaşi editură şi realizat în parte, prevede 16 
tomuri destinate psihologiei generale (din totalul celor 
85). Acest mare număr de pagini nu este însă o dovadă a 
forţei psihologiei, ci exprimă numeroasele controverse şi 
îndoieli referitoare la explicarea fenomenelor psihice. 
Această situaţie m-a determinat să menţin unele referiri la 


probleme filosofice, făcute iniţial pentru a integra 
psihologia în preocupările viitorilor profesori de filosofie. 
Le-am păstrat şi în prelegerile expuse în faţa psihologilor 
şi pedagogilor, întrucât acolo unde sunt multe nelămuriri şi 
unde experimentele nu pot fi utilizate, spiritul analitic, 
pătrunzător al filosofului este indispensabil. Cine 
abordează manifestările de natură psihologică, fără 
conştiinţa complexității lor, este condamnat la un 
mecanicism descalificam. 

Referirile bibliografice de dată foarte recentă sunt 
relativ puţin numeroase, ceea ce se explică nu atât prin 
dificultăţile mari de a cumpăra astăzi cărţi occidentale 
(datorită preţurilor prohibitive pentru noi), cât prin faptul 
că, în ultimele decenii, psihologia generală se află 
subordonată punctului de vedere cognitivist. Psihologia 
cognitivă este, în multe cazuri, o „micropsihologie 
generală”, întrucât abordează, într-un mod riguros 
experimental, probleme psihologice foarte limitate. Or, 
părerea mea este că, înainte de a pătrunde în hăţişul 
tuturor amănuntelor, al cercetărilor contradictorii, tânărul 
trebuie să aibă formată o concepţie de ansamblu asupra 
domeniului, să-şi fi încorporat un schelet teoretic, pe care 
să se fixeze apoi diversele detalii. În caz contrar, se 
creează riscul unei dezorientări, lipsind puncte ferme de 
sprijin. De aceea, deşi prezentăm diferite puncte de 
vedere, am evitat să aglomerăm discuţia cu prea multe 
amănunte şi rezerve divergente. Cei care se specializează 
în psihologie urmează în anii mai mari cursuri de 
psihologie cognitivă, unde detaliile sunt prezentate în 
lumina ultimelor investigaţii. 

Dat fiind caracterul rezumativ al expunerii, această 
lucrare este un compendiu care joacă foarte bine rolul de 
„introducere în psihologie”. De altfel, în multe universităţi, 
psihologia generală, predată în primii ani, apare sub 
această denumire în planul de învăţământ. Sper ca ea să 


servească nu numai celor ce se specializează în domeniu, 
ci şi actualilor sau viitorilor profesori, doritori de mai 
multă precizie în legătură cu variatele fenomene sufleteşti, 
prin intermediul cărora cunoaştem şi stăpânim atât lumea 
înconjurătoare, cât şi propria noastră persoană. 

Doresc să mulţumesc tuturor celor ce s-au străduit 
pentru o corectă şi frumoasă apariţie a acestei cărţi şi 
îndeosebi colegului meu, profesor dr. Adrian Neculau, care 
a avut un preţios aport în publicarea ei. 

august 1996 Autorul 


Capitolul I 

ÎNCEPUTURILE PSIHOLOGIEI. APARIŢIA 
PSIHOLOGIEI CA ŞTIINŢĂ 

1. Definirea psihologiei 

Definirea psihologiei ca ştiinţă pare a fi destul de 
simplă. Psihologia este ştiinţa care se ocupă cu descrierea 
şi explicarea fenomenelor şi însuşirilor psihice verificabile. 
Dar simplitatea este aparentă, deoarece e foarte greu de 
lămurit ce se înţelege prin fenomen psihic şi mai ales ce 
este un fenomen psihic. Viaţa sufletească e încă un mare 
mister pe care filosofii îl discută de milenii. Dar nici în ce 
priveşte manifestările ei nu există un acord. Încă şi astăzi 
obiectul psihologiei este subiect de controverse. De aceea, 
mulţi psihologi, ca de pildă P Greco, susţin că nu poate fi 
vorba de-un obiecţimiţaalj5 sihologiei, întrucât există de 
fapt mai multe psihologii. Şi cu toate acestea, în mod vag, 
implicit, toţi ştim pe care manifestări le numim psihice. 

2. Originea psihologiei practice în privinţa 
fenomenelor sufleteşti putem distinge două moduri de a le 
aborda: unul practic şi altul teoretic. 

În viaţa de toate zilele, oamenii, de la apariţia 
conştiinţei lor raţionale, au observat manifestări şi însuşiri 
psihice ale căror denumiri abundă în toate limbile. Deşi în 
societăţile foarte primitive oamenii semănau mai mult 


între ei decât cetăţenii societăţilor civilizate, totuşi 
deosebiri între indivizi au existat întotdeauna: unii sunt 
mai curajoşi, alţii fricoşi, unii sunt vioi, vorbăreţi, alţii 
calmi şi tăcuţi, unii foarte îndemânatici, alţii stângaci 
ş.a.m.d. Astfel de particularităţi au fost observate, fiind 
foarte importante în practică: în timpul vânătorii 
organizate de un trib, în faţă erau puşi cei mai curajoşi şi 
cei mai abili ţintaşi; cei fricoşi îndeplineau rolul de hăitaşi, 
alungând vânatul cu mult zgomot. 

Cunoaşterea particularităţilor psihice a devenit din 
ce în ce mai importantă pe măsură ce, odată cu progresul 
civilizaţiei, au apărut numeroase îndeletniciri, s-au 
diferențiat pături şi clase sociale, între care există relaţii 
de colaborare ori subordonare. Astfel, cei care aveau 
numeroase relații cu oamenii (medicii, judecătorii, 
conducătorii, preoţii) au ajuns să fie buni „psihologi 
practicieni”, buni cunoscători ai virtuţilor şi năravurilor 
omeneşti, de care ţineau cont în vederea reuşitei în 
activitatea lor. Odată cu apariţia şi dezvoltarea literaturii şi 
a filosofiei au apărut şi scrieri conţinând observaţii, 
cugetări profunde cu privire la reacţiile psihice. Încă în 
antichitate, Teofrast a scris un mic volum în care a descris 
Caracterele, tradus în franceză de La Bruyere (1645 - 
1696), acesta publicând şi el o carte cu acelaşi titlu, foarte 
apreciată atât de contemporanii lui, cât şi în zilele noastre. 
In observaţii psihologice de mare fineţe au excelat în 
special marii romancieri din ultimele două secole. 

O asemenea psihologie nu este însă ştiinţifică. I se 
spune „psihologia simțului comun” ori „psihologia naivă”, 
care se învaţă odată cu limba maternă (orice limbă 
modernă conţine mii de termeni referitori la fenomene şi 
însuşiri psihice) şi din practica vieţii cotidiene. Aceste 
cunoştinţe nu sunt însă precise, nu sunt sistematizate, nu 
sunt verificate în mod riguros. Utilizarea lor ţine mai mult 
de intuiţie; asemenea practică psihologică reprezintă mai 


mult o artă decât o ştiinţă. Nu e mai puţin adevărat că unii 
profesionişti (medici, profesori, scriitori) ajung să poată 
caracteriza foarte exact felul de a fi, de a reacţiona al unei 
persoane pe care au avut prilejul de a o urmări mai multă 
vreme. 

Acest gen de psihologie n-a progresat prea mult de-a 
lungul secolelor. Astăzi, dată fiind existenţa psihologiei 
ştiinţifice, există multe ramuri aplicate ale psihologiei 
(medicală, şcolară ş.a.) ce utilizează cunoştinţe şi metode 
exacte. Dar un psiholog profesionist încă nu se poate lipsi 
de cunoştinţele sale psihologice, acumulate prin 
experienţă personală. Psihologia naivă se vădeşte a fi 
foarte necesară în orice activitate practică. lată de ce un 
viitor psiholog ori chiar numai un viitor profesor trebuie să 
citească, pe lângă cărţi ştiinţifice de psihologie şi romanele 
marilor scriitori, izvor de profunde reflecţii asupra 
conduitei umane. 

Psihologia ca ştiinţă a evitat aprofundarea psihologiei 
naive; orice om de ştiinţă e predispus să critice reflecţiile 
cotidiene, deseori eronate. Totuşi, începând cu deceniul al 
7-lea (al secolului nostru), au apărut cercetări riguroase 
asupra psihologiei simțului comun şi a modului în care ea e 
utilizată zilnic. Este un nou domeniu de cercetare pentru 
ştiinţă (vezi Tr. Herseni, 1980; A. Cosmovici, 1988). 

3. Începuturile reflecției teoretice asupra 
fenomenelor sufleteşti 

Sunt câteva fenomene care au atras atenția 
oamenilor din cele mai îndepărtate timpuri şi au dat 
naştere reflecției asupra psihicului şi naturii sale. Cel mai 
frapant, zguduitor prin consecințele sale, a fost, desigur 
moartea omului. Ceea ce a părut să caracterizeze net acest 
eveniment este încetarea respirației. De unde o 
identificare între suflet şi respiraţie: în greceşte psyche 
înseamnă suflet, dar şi suflu; în latină „spiritus” vine de la 
„Spirare” care înseamnă a respira; chiar şi în româneşte 


cuvântul suflet este înrudit cu „suflare”. Încât a existat 
concepţia că sufletul ar fi ceva foarte subtil care în 
momentul morţii părăseşte corpul pe gură ori pe nări. 
Democrit susţinea că sufletul este format din atomi foarte 
subtili, un „fel de foc foarte viu”. 

Un alt fenomen impresionant îl constituie visele din 
timpul somnului. Unii oameni primitivi, nu cu mult timp în 
urmă, considerau visele ca având o realitate: dacă şeful de 
trib visa o vânătoare norocoasă, supuşii îl felicitau 
bucuroşi! 

În fine, bolile psihice, delirul, halucinaţiile, chinurile 
imaginare au impresionat şi ele. 

Toate aceste fenomene au ridicat problemele naturii 
psihicului, ale rolului său - obiect a ceea ce mai târziu 
filosofii au numit ontologie. Înainte însă de a fi preocupare 
filosofică, aceste fenomene au dus la crearea de mituri, la 
diferite credinţe religioase referitoare la multiple făpturi 
supranaturale ş.a.m.d. Progresul gândirii psihologice s-a 
realizat odată cu apariţia marilor gânditori ai antichităţii. 

Dacă la toţi filosofii vom găsi reflecţii privind natura 
sufletului, primul care a abordat fenomenele psihicului de 
pe poziţia unui „naturalist“, a unui observator este marele 
Aristotel (384 - 322 î.e.n.). Observațiile sale au fost 
consemnate în nişte „tratate” (care atunci erau cărticele 
cu puţine pagini - nu ca azi): Despre memorie şi 
reamintire, Despre simţire şi cele sensibile, Despre vise 
ş.a. În zilele noastre le găsim grupate într-o lucrare numită 
Parva naturalia. Aflăm unele observaţii penetrante, 
începuturile psihologiei cum este şi consemnarea 
existenţei asociaţiilor de idei, fenomen mult supraapreciat 
în scrierile filosofilor empirişti din timpurile moderne. 

Mai sunt, desigur, şi alţii care au făcut supoziţii 
interesante. De exemplu, Epicur (341 - 270 î.e.n.) explica 
astfel senzațiile: de pe suprafaţa obiectelor se desprind un 
fel de membrane extrem de fine (numite de el efluvii ori 


spectre) care pătrund în organele de simţ şi impresionează 
atomii sufletului. Aşadar, suntem mereu pătrunşi de floarea 
pe care o privim. 

În timpul evului mediu, când a predominat 
spiritualismul mistic, nu găsim aporturi notabile privind 
fenomenele sufleteşti. Cel care a făcut multe observaţii 
pătrunzătoare este filosoful englez John Locke (1632 - 
1704) în cartea sa Eseu asupra intelectului uman. Aici el 
susţine că „toate ideile noastre provin din experienţă”. 
Ideile complexe rezultă din combinarea celor simple. El nu 
se preocupă de natura sufletului, ci caută să afle cum 
gândirea ajunge la ideile despre lume şi descrie foarte 
exact principalele operaţii ale gândirii. De aceea, John 
Locke poate fi socotit întemeietorul psihologiei moderne. 
Insă el practică o psihologie reflexivă care se bazează pe 
introspecţie şi raţionament, recurgând puţin la observaţia 
externă sistematică şi neutilizând experimentul. 

In secolul XVIII, sub influenţa lui David Hume, apare 
o direcţie care susţine importanţa asociaţiei de idei; prin 
acest mecanism se vrea a se explica formarea şi 
funcţionarea psihicului în întregime (D. Hartley, James Mill 
ş.a.). Se poate aprecia pozitiv efortul de a găsi o explicaţie 
coerentă a vieţii psihice, dar ea se va dovedi simplistă. În 
acelaşi timp, în Franţa predomină gândirea materialiştilor 
francezi, care ajung până acolo încât să privească omul ca 
pe o maşină: după La Mettrie (1709 - 1751) omul este o 
maşină care îşi întoarce singură resorturile. 

Tot în acest secol se va încetăţeni şi denumirea de 
psihologie. Prima oară vom găsi o carte intitulată 
Psihologia în 1590 - o lucrare de Goclenius (Marburg) care 
însă trata chestiunea psihicului din punct de vedere strict 
ontologic. Termenul s-a încetățenit după ce filosoful Ch. 
Wolff şi-a intitulat două cărţi Psihologia empirică (1732) şi 
Psihologia raţională (1734). Acesta voia tocmai să separe 
psihologia bazată pe experienţă, pe metoda ştiinţelor 


naturii, de cea ontologică, preocupată de esenţa sufletului. 
Această distincţie se va realiza efectiv abia peste 150 de 
ani. Immanuel Kant, elevul lui Wolff, şi-a însuşit 
terminologia, iar datorită enormei sale influenţe, ea s-a 
impus în vocabularul filosofilor. Ca ştiinţă, psihologia se va 
contura spre sfârşitul secolului XIX. 

4. Apariţia psihologiei ca ştiinţă 

În secolul XIX, sub influenţa filosofiei pozitiviste a lui 
Auguste Comte (1798 - 1857) şi a progresului tehnic, s-au 
dezvoltat impetuos ştiinţele exacte bazate pe observaţie şi 
experiment. Progresul unor investigaţii efectuate de 
fiziologi şi fizicieni a dus la introducerea metodelor exacte 
şi în studiul psihicului. 

Remarcăm mai întâi o serie de cercetări efectuate 
asupra creierului. P Flourens (1794 - 1867) a utilizat pe 
scară largă procedeul ablaţiunilor: extirparea unor 
porţiuni din creierul unor animale şi observarea efectului 
ei (de exemplu, extirparea unor porţiuni din creierul mic 
duce la imposibilitatea menţinerii echilibrului). Apoi I. 
Secenov (1829 - 1905) a putut demonstra experimental 
existenţa unei funcţii inliibitorii a creierului. P. Broca, 
observând un bolnav de afazie (pierderea capacităţii de 
vorbire) şi creierul acestuia după deces, a găsit o mare 
leziune în circumvoluţiunea a II-a frontală, stabilind 
existenţa acolo a unui centru al vorbirii (1861). In anii 
următori, Fritsch şi Hitzig, excitând electric creierul unui 
animal, au putut determina centrii care comandă anumite 
mişcări (1870). 

W. Weber şi T. Fechner au studiat raporturile 
existente între intensitatea unor stimuli şi senzațiile 
corespunzătoare. Un astronom german (T. Bessel) a stabilit 
un procedeu de măsurare a timpului de reacţie (timpul 
minim necesar pentru a răspunde la apariţia unui 
excitant). H. Helmholtz a studiat fenomenul producerii 
culorilor şi natura timbrurilor sunetelor. 


— Influențat de toate aceste cercetări, filosoful 
german W. Wundt a publicat în anii 1873 - 1874 cartea 
Principii de psihologie fiziologică, iar în 1879 a inaugurat, 
la Leipzig, primul laborator de psihologie experimentală 
care a avut un enorm succes. Aici şi-au făcut ucenicia 
numeroşi tineri din toate ţările civilizate care, întorşi la ei 
acasă, au înfiinţat laboratoare de psihologie. Din acest 
motiv, anul 1879 este considerat a fi anul naşterii 
psihologiei ştiinţifice. 

Atunci s-au înmulţit cercetările pur psihologice 
tipărite la început în revistele de filosofie. În 1889 a avut 
loc deja primul congres de psihologie. 

Primul român care a lucrat în laboratorul lui W. 
Wundt şi şi-a susţinut doctoratul cu o teză de psihologie a 
fost Ed. Gruber (în 1893). Acesta, întorcându-se la laşi, a 
înfiinţat cel dintâi laborator de psihologie experimentală în 
cadrul universităţii ieşene (M. Bejat, pp. 153 - 182). Din 
păcate, după numai un an, E. Gruber s-a îmbolnăvit grav şi 
s-a sfârşit din viaţă, laboratorul rămânând în părăsire. 

Aşadar, în acei ani a avut loc proclamarea 
independenţei psihologiei faţă de filosofie, iar „decretul” 
care consfinţeşte separarea ei teoretică îl găsim în prefața 
cărţii lui  Theodule Ribot, Psihologia engleză 
contemporană. „Psihologia va fi, spune psihologul francez, 
pur experimentală, nu va avea ca obiect decât fenomenele, 
legile lor şi cauzele lor imediate; ea nu se va ocupa nici de 
suflet, nici de esenţa sa, căci această chestiune fiind 
deasupra experienţei şi în afara verificării aparţine 
metafizicii” (în sens de ontologie). Poziţia sa era foarte 
clară şi justă, dar de-a lungul anilor s-a dovedit iluzorie 
această independenţă totală de reflecţia filosofică. Totuşi, 
cercetările bazate pe experiment şi metoda patologică (o 
comparaţie între stările bolnavilor mintal şi cele prezente 
la oameni normali) au dat roade bogate şi importante. 

Laboratorul şi cercetările conduse aici de W. Wundt 


au avut serioase limite, fiindcă psihologul german 
considera că se pot aborda experimental numai procesele 
psihice elementare: aici se studiau senzațiile, timpul de 
reacţie şi emotivitatea elementară. El credea că procesele 
superioare se pot aborda prin studiul mentalităţii şi 
comportării popoarelor. W. Wundt a şi publicat o 
monumentală Psihologie a popoarelor, dar acolo găsim mai 
degrabă studii etnografice decât psihologice. 

Dar restricţiile stabilite de W. Wundt s-au dovedit 
factice: chiar la sfârşitul secolului trecut apar studii 
experimentale ingenioase şi  perseverente asupra 
memoriei, cercetări inițiate de Herman Ebbinghaus. Ele 
vizau deci o funcție complexă, superioară. 

5. Dezvoltarea psihologiei ştiinţifice 

Odată cu secolul XX, psihologia se dezvoltă paralel pe 
mai multe direcţii. Mai întâi au apărut cercetări 
experimentale efectuate cu animale. La începutul 
secolului, I.P. Pavlov şi-a publicat rezultatele sale privind 
reflexele condiţionate, care au avut un profund şi îndelung 
ecou. Simultan, în Statele Unite, E. Thorndike a iniţiat 
cercetări cu ajutorul labirintului în care trebuiau să se 
orienteze şoarecii observați de experimentator. Teoria sa, 
similară cu cea a lui I.P Pavlov, se inspira de fapt din 
începuturile psihologiei, asociaţionismul secolului trecut. 
Criticându-l pe Thorndike, ]. Watson (în 1913) va continua, 
împreună cu elevii săi, opera acestuia, introducând mai 
multă rigoare. Această şcoală va purta denumirea de 
behaviorism, de la behavior (comportament), întrucât are 
în centrul atenţiei studiul comportamentului exterior, 
cercetarea a ceea ce poate fi observat în mod exact. Ea va 
folosi pe scară largă scurte proceduri experimentale, 
numite teste, care au permis discriminarea şi măsurarea 
aptitudinilor şi sunt utilizate azi în mod foarte frecvent. 

Pe un cu totul alt plan, psihicul a fost abordat de 
către medicul vienez S. Freud, fondatorul psihanalizei, 


disciplină ce-şi propune să analizeze  profunzimile 
inconştientului, a cărui importanţă a  exagerat-o. 
Psihanaliza nu utilizează experimentul, ci îşi îndreaptă 
atenţia asupra resurselor  convorbirii clinice. Deşi 
contestată ca ştiinţă, psihanaliza are foarte mulţi adepţi în 
occident. 

In studiul percepţiei, experimentul a fost utilizat cu 
succes de o şcoală germană numită şcoala formei (Gestalt 
în nemţeşte - de unde menţionarea ei frecventă sub 
denumirea de gestaltism). Cu toate contribuţiile sale 
importante, această direcţie şi-a extins concluziile asupra 
întregii lumi materiale, ancorându-se în consideraţii 
filosofice hazardate, de nuanţă neokantiană. Se vădeşte 
acum relaţia strânsă care continuă să existe între 
psihologie şi filosofie. 

De altfel, pe lângă aceste orientări ce recurg la 
experienţă, la observaţii şi experiment, continuă să existe 
„psihologia reflexivă”, practicată de filosofii care vor 
critica frecvent limitele sau erorile experimentalismului. 
Putem vorbi, de pildă, de o psihologie fenomenologică, 
bazată pe observaţia internă şi raţionamentul subtil. 

Printre precursorii acestui curent îl găsim pe Franz 
Brentano (1838 - 1917). El consideră psihologia ca ştiinţă 
a fenomenelor psihice accesibile percepţiei interne. După 
Brentano, orice fenomen psihic se caracterizează prin 
aceea că este intenţional (dar intenţia e caracterizată 
foarte larg ca fiind o aspirație care caută să se realizeze - 
deci nu e vorba doar de scopul urmărit conştient). 
Fenomenele intenţionale au un obiect: în reprezentare 
există ceva (un obiect) reprezentat, în judecată ceva este 
acceptat (sau respins), în iubire cineva este iubit etc. Or, 
această caracteristică (intenţionalitatea) este foarte greu 
de surprins din exterior. Introspecţia ne dezvăluie 
referirile noastre, intenţiile. Astfel, un mare rol îl are 
contemplarea izvoarelor originale, a intenţiilor. 


William James (1842 - 1910) merge pe o cale 
asemănătoare: descrierea subtilă a vieţii sufleteşti ce 
apare ca o curgere continuă, mereu schimbătoare, 
selectivă, intenţională. Fenomenele psihice au un fel de 
aureolă, un fel de franjuri ale conştiinţei; pe lângă ceea ce 
este clar, există aspecte abia observate asigurând 
continuitatea, trecerea de la un fenomen psihic la altul, de 
la conştient la inconştient. „Aureola” dă un anume ton, o 
culoare trăirii în ansamblu (o atitudine specifică, un 
sentiment pozitiv ori negativ). 

Ed. Husserl (1859 - 1938) a dus aceste puncte de 
vedere la ultimele lor consecinţe, fundamentând un curent 
filosofic, prezent şi în filosofia de azi: fenomenologia, care 
se bazează pe o descriere psihologică a fenomenelor 
interne. El se ridică împotriva reducerii fenomenelor 
psihice la senzaţii şi reprezentări (imagini). Cere să 
preluăm în mod simplu ceea ce ni se oferă originar în 
intuiţie (observarea internă). După Husserl, introspecţia 
ne dezvăluie o mare bogăţie şi o mare varietate de nuanţe, 
el pronunţându-se împotriva unor tendinţe de simplificare 
implicate de cercetarea psihologică, doritoare de a măsura 
şi a stabili etaloane. Măsura e greu de realizat în 
psihologie, mărimile sunt evaluate în mod grosier şi se 
pierd nuanțele; printre nuanţe se află şi caracterul 
intenţional, care dă aspectul calitativ al fenomenului. 
Sesizarea calităţii constituie chiar obiectul fenomenologiei. 

Pe de altă parte, fenomenologia se consideră o ştiinţă 
a datelor de conştiinţă, care sunt degajate de toate 
determinările concrete, de orice variabilitate şi orice 
ancorare într-un loc şi într-un moment: se obţine 
obiectivitatea, adică o privire pură asupra fiinţei. Dar 
criteriile acesteia nu sunt clare. Până la urmă, 
fenomenologia formulează teze dogmatice. 

Dogmatismul nu exclude contribuţiile filosofice 
importante. Şi Hegel a fost dogmatic, dar valoarea 


filosofiei sale nu este contestată. Pentru psihologie direcţia 
fenomenologică este importantă, adepţii acestui curent 
făcând observaţii de mare fineţe, ele devenind o pavăză 
împotriva tendinţelor de simplificare a vieţii psihice. Este 
notabilă şi importanţa acordată intenţiilor, motivaţiei, 
atitudinilor. Fenomenologia a influenţat mulţi psihologi de 
vază. Limitele ei sunt constituite de reducerea la descriere, 
fără încercări de explicaţie. 

Paralel cu primele publicaţii anunțând punctul de 
vedere fenomenologic, apare o altă direcţie în psihologie. 
psihologia comprehensivă (Verstehenpsychologie) înrudită 
cu fenomenologia cel puţin prin reacţia sa împotriva 
tendinţelor de simplificare şi analiză excesivă, prezente în 
psihologia de orientare asociaţionistă ca şi în psihologia 
experimentală. 

Principalul reprezentant al acestui curent este 
Wilhelm Dilthey (1833 - 1911). Acesta include psihologia 
printre ştiinţele care au ca obiect spiritul, realităţile 
istorico-sociale: istoria, dreptul, lingvistica, istoria artei 
ş.a. Acestea se disting printr-o logică şi o metodologie 
proprii, fiind discipline descriptive, comprehensive, lipsind 
tendinţele de abstractizare şi generalizare caracteristice 
ştiinţelor naturii. 

Dilthey cere o abordare a individului în întregul său, 
apelându-se la introspecţie pentru a înţelege unitatea 
specifică a vieţii sufleteşti, ceea ce implică o tendinţă spre 
comprehensiune. Spre deosebire de fenomenologie, 
psihologia comprehensivă se orientează spre conţinutul 
vieţii sufleteşti, nu numai spre aspectele formale şi nici 
doar spre intelect. Omul adevărat este acela care 
acţionează. De aceea, el efectuează studiul unor 
personalităţi din istorie, al acelora a căror existenţă este 
bine cunoscută. Găsim deci un studiu al biografiilor 
individuale, cele ale marilor personalităţi din renaştere şi 
ale unor moralişti francezi. 


Psihologia comprehensivă a fost continuată de Ed. 
Spranger (1682 - 1963) care a identificat 6 „forme de 
viaţă”, 6 tipuri umane (tipul economic, tipul artistic etc.) 
devenite foarte populare în psihologia aplicată. 

Dar relaţia pe care W. Dilthey a văzut-o între 
psihologie şi istorie nu a fost fructificată. Istoricii nu sunt 
familiarizați cu analiza psihologică de profunzime, iar 
psihologii nu ştiu să verifice autenticitatea documentelor 
istorice. Progresul pe această linie necesită o colaborare 
între cele două domenii, care nu s-a realizat. Totuşi, 
recent, istoricii au început să dea atenţie „psihologiei 
istorice”, adică mentalităţii caracteristice unei perioade 
trecute. 

Ceea ce a rodit în psihologie este preocuparea lui W. 
Dilthey şi a elevilor săi pentru specificul individual. Astfel, 
W. Windelband a deosebit şi el ştiinţele idiografice ale 
spiritului (care studiază evenimente singulare), de ştiinţele 
naturii - denumite de el  nomotetice. Acestea 
generalizează, caută legi cauzale. 

Disciplinele  idiografice, cum sunt istoria şi 
psihologia, studiază evenimente unice; totuşi, pot fi obiect 
de ştiinţă care va căuta să determine specificul fiecăruia. 
Problema este controversată şi azi: cum e posibilă o ştiinţă 
a individualului? O anume persoană este o fiinţă unică, 
atunci cum poate fi obiect de ştiinţă? Poate fi, dacă o 
studiem în evoluţie, pentru a deosebi aspectele ei 
esenţiale, caracteristice, de începuturile psihologiei cele 
întâmplătoare, variabile. La urma urmei, astronomii nu 
studiază ştiinţific soarele care este un corp unic? Apoi, 
biologii nu studiază plante şi animale care sunt şi ele, la 
rândul lor, fiinţe unice? De fapt, în univers nici două 
pietricele nu sunt identice în toate detaliile lor 
microscopice. Deci distincţia dintre cele două grupe de 
ştiinţe s-ar putea să nu fie esenţială. 

Oricum, preocuparea pentru specificul individual este 


importantă în psihologie, iar spiritul psihologiei 
comprehensive continuă să fie prezent în concepţia multor 
psihologi contemporani: W. Stern, G. Allport şi, recent, H. 
Thomae au adus contribuţii importante în acest sens. H. 
Thomae s-a preocupat îndeaproape de studiul biografiilor, 
preconizând o cercetare sistematică a lor. 

Aşa cum veţi avea prilejul să constataţi în studiile 
viitoare, psihologul practician trebuie să acorde mare 
atenţie determinării specificului individual al persoanei pe 
care o examinează. 

Totuşi, progresele esenţiale ale psihologiei au venit 
din partea acelor cercetători care au făcut investigaţii 
concrete bazate pe observarea comportării umane, pe 
rezultatele convorbirilor şi ale experimentelor. 

Cea mai valoroasă contribuţie a adus-o, în ultimele 
decenii, J. Piaget care a reuşit, după un travaliu de trei 
decenii, să demonstreze că gândirea abstractă, gândirea 
formală, apare treptat, prin interiorizarea acţiunilor 
desfăşurate în prealabil în planul extern. În felul acesta, s- 
a combătut apriorismul susţinut de I. Kant şi s-au 
consolidat bazele empirice ale psihologiei. 

E bine să menţionăm că ideologia marxist-leninistă, 
filosofia materialist dialectică au avut o influenţă negativă 
asupra evoluţiei psihologiei. În Uniunea Sovietică, 
începând cu anii '40 s-a instaurat cultul lui I.P Pavlov 
considerându-se de unii că teoria sa poate rezolva toate 
problemele psihologiei, ceea ce a stânjenit dezvoltarea 
psihologiei sovietice. 

O contribuţie de ordin critic a avut-o, în Franţa anilor 
'30, Georges Politzer care a observat caracterul artificial al 
multor cercetări, cerând să studiem „drama” vieţii, adică 
fragmente concrete din viaţa omului: omul în producţie, 
omul pe stadion, evenimentul căsătoriei ş.a. Dar Politzer n- 
a putut da un exemplu de organizare a unei astfel de 
cercetări. 


În deceniul al 7-lea, L. Seve a reluat criticile lui 
Politzer, el recomandând utilizarea metodei biografice, dar 
fără a contribui la perfecţionarea ei. H. Thomae va fi acela 
care, cu totul independent de marxism, a studiat-o 
îndelung şi a făcut să progreseze această metodă. 

Dezvoltarea impetuoasă a cercetărilor de psihologie 
în secolul XX a dus la apariţia a tot felul de specializări, a 
noi ramuri ale psihologiei. Îndeosebi s-au diferențiat 
numeroase ramuri „aplicate“, ramuri „practice” vizând 
optimizarea activităţii în diferite domenii. În figura 1 
înfăţişăm principalele ramuri ale psihologiei 
contemporane. 

Psihologia generală este deci ramura care se referă 
la individul uman, normal, evoluat studiat din punct de 
vedere teoretic şi în mod analitic. Este ramura cea mai 
bine dezvoltată, pe cunoştinţele de psihologie generală 
bazându-se toate celelalte discipline, fără a se reduce, 
desigur, la ele. 

Clasificarea de mai jos sugerează existenţa unui mare 
volum de cunoştinţe psihologice. Într-adevăr, în anii '60, în 
R.F. Germania a apărut un mare tratat german de 
psihologie în 14 volume, fiecare volum având cel puţin 400 
de pagini (unele au şi câte 1.000 de pagini). Iar din 1982 
apar succesiv volume (de aceeaşi proporţie) în cadrul unei 
Enciclopedii a psihologiei, proiectată să aibă... 85 de 
tomuri! Din păcate, numărul imens de pagini nu se explică 
prin stăpânirea tuturor tainelor psihicului. Dimpotrivă: ele 
exprimă numărul mare de teorii şi ipoteze divergente, 
contrarii. Chiar unele fapte sunt discutabile. Nu există o 
sistematizare unanim acceptată, multe experienţe duc la 
concluzii neconcordante. Altele sunt lipsite de o 
semnificaţie clară; psihologia se află la începutul ei, nu 
există păreri unanime decât într-un număr restrâns de 
probleme. 

Cum menţionam chiar la începutul cursului, nici 


măcar în ce priveşte obiectul psihologiei nu există unitate 
de vederi: 

— Pavlovismul găseşte soluţii în studiul reflexelor 
condiţionate; 

— Behaviorismul are încredere doar în 
comportamentul observabil din exterior; 

— Psihanaliza consideră că esenţialul constă în 
impulsurile inconştiente; 

— Fenomenologia se bazează în special pe analiza 
vieţii mintale interioare. 

lată de ce în continuare va trebui să descifrăm felul 
nostru de a vedea obiectul psihologiei, deşi nu ne vom opri 
prea mult asupra unor probleme care sunt mai mult de 
resortul filosofiei. 

a muncii, a transporturilor; economică practică 
(medicală, pedagogică, judiciară militară; a sportului a 
artei evoluat ( 

normală a individului! 

generală analitică* / fiziologică 

„Teoretică „C 

sintetică - a persoanei socială a vârstelor în 
dezvoltare/ 

* a dezvoltării 

Psihologia ( 

umană ( 

animală 

** patologică 

Fig. 1. Ramurile psihologiei 

Capitolul II OBIECTUL PSIHOLOGIEI 

1. Natura psihicului 

Nu putem caracteriza ceea ce înţelegem prin 
fenomen psihic, fără o privire cât de sumară asupra 
problemei naturii psihicului. Altfel se pot face (şi s-au 
făcut) greşeli foarte mari, cu consecinţe negative asupra 
evoluţiei psihologiei. 


În legătură cu problema esenței vieţii psihice se află 
chestiunea raportului dintre suflet şi creier. Aici găsim trei 
perspective, trei poziţii filosofice. 

a) Spiritul ar fi o substanţă cu proprietăţi net diferite 
de cele ale creierului, ale materiei şi care comandă 
creierului, aflându-se în interacţiune cu acesta. Deşi se află 
în subordine, creierul poate acţiona asupra psihicului. O 
dovadă o constituie beţia: alcoolul influenţează activitatea 
creierului şi poate duce la tot felul de tulburări ale 
conştiinţei. Aceasta ar (poziţia interactwnistăt După René 
Descartes, interacţiunea s-ar produce prin intermediul 
glandei pineale (epifiza); după K. Popper (filosof 
contemporan), ea ar avea loc prin mijlocirea unor moduli 
existenţi în scoarţa cerebrală. De ce simte nevoia K. 
Popper să accepte existenţa spiritului? Fiindcă 
neurofiziologia actuală nu poate explica (încă) sinteza 
proceselor nervoase ce face posibile percepţia, voinţa ş.a. 
La drept vorbind, noi nu putem explica nici sinteza 
implicată de metabolismul unei celule vii (în fiecare 
secundă au loc acolo cca. 2000 de procese fizice şi 
chimice. Cum pot fi ele aşa de precis coordonate încât să 
ducă la ordonate acte de metabolism?). 

b) A doua concepţie afirmă de asemenea deosebirea 
dintre spirit şi materie, realităţi complet diferite, dar care 
nu interacționează. Situaţia este de aşa natură încât 
oricărei modificări în spirit îi corespunde o modificare a 
materiei. De aceea se vorbeşte de paralelism - Problema 
este cum s-a asigurat această permanentă potrivire. Unii 
susţin că intervine voinţa divină, care a creat totul. Alţii 
consideră că biologii, studiind misterele evoluţiei materiei 
vii, vor clarifica şi această chestiune. 

c) A treia poziţie constă în postularea identităţii, 
teoria identităţii: nu există decât creierul. Activitatea sa 
explică fenomenele psihice. Dar activitatea creierului 
poate fi privită din două puncte de vedere. Când observăm 


activitatea nervoasă din exterior, vorbim de materie, 
guvernată de legi. Privită din interiorul fiecăruia din noi, 
vedem alte aspecte şi ne referim la psihic, la spirit. E ca şi 
în cazul unui submarin: unul este aspectul său văzut din 
afară, din avion, altul este aspectul pe care îl observă 
mateloţii dinăuntrul acestui vehicul j 

Dificultatea stă în posibilitatea stabilirii unei legături 
între cele două aspecte: cum e posibil ca o idee să 
declanşeze o acţiune, un act exterior, material? Este o 
problemă de mare complexitate. Ea s-ar putea rezolva 
dacă s-ar accepta că psihicul este expresia unei proprietăţi 
caracteristice tuturor obiectelor şi fiinţelor din univers: 
forma. Psihicul ar fi forma pe care o îmbracă succesiunea 
proceselor nervoase din creier (A. Cosmovici, Şt. Celmare, 
1990). 

Să încercăm să clarificăm această poziţie, deoarece 
ni se pare cea mai verosimilă. 

Aristotel vorbea de existenţa a 4 cauze: cauza 
eficientă (forţele naturii în sensul de azi), cauza finală 
(scopul către care tinde o fiinţă), cauza materială 
(substanţa din care sunt alcătuite corpurile) şi cauza 
formală (la Aristotel era ideea asupra obiectului). Vorbind 
de formă, noi ne gândim la structura obiectului, la modul 
lui de alcătuire, la configuraţia pe care o capătă diferitele 
sale elemente. Forma are un rol hotărâtor în desfăşurarea 
cauzală a fenomenelor. De exemplu, să luăm cazul unui 
cutremur puternic ce face ca dintr-un munte să se 
desprindă o stâncă mare. Dacă ea are o formă relativ 
rotundă, se poate rostogoli şi distruge în calea ei o cabană; 
dar dacă forma este oarecum paralelipipedică, atunci ea se 
va opri curând în căderea ei pe pantă. Deci forma, aici 
fiind vorba de structura exterioară, intervine în lanţul 
cauzal în mod hotărâtor, fiind alături de forţa gravitaţiei 
cauza dărâmării unei clădiri. 

Alt caz: izomerii (corpuri cu aceeaşi compoziţie 


chimică, cu acelaşi număr de atomi, dar structuraţi, 
aşezaţi în mod deosebit) n-au exact aceleaşi proprietăţi, 
unele diferă - iată alt caz de cauzalitate structurală, 
formală. Mai departe: modul de organizare a celulelor 
duce la formarea unor organe diferite, cu funcţii diferite. 

Cauzalitatea structurală (sau formală) e rezultatul 
unei relaţii dintre elemente. Forma apare din relaţiile 
dintre componente. De pildă, imaginea ce apare într-o 
fotografie: ea rezultă din totalitatea raporturilor dintre 
petele închise şi cele albe, raporturi care reflectă fidel 
petele de umbră şi luminile obiectului fotografiat. Deşi 
hârtia şi bromura de argint n-au nimic comun cu casa 
fotografiată, deşi dimensiunile diferă mult, păstrarea 
raporturilor amintite permite reproducerea fidelă a 
imaginii, a formei. Forma, imaginea nu înseamnă decât un 
sistem precizat de raporturi. 

La fel stau lucrurile şi în cazul imprimării pe bandă 
magnetică: pulberea de cupru de pe bandă nu are nimic 
comun cu vibrația aerului, dar magnetizarea ei variază 
fidel în conformitate cu variaţia sunetelor muzicale, de 
unde păstrarea „formei” şi posibilitatea de a reproduce 
exact muzica respectivă. 

Tot aşa senzaţia de roşu este altceva decât culoarea 
roşie (o vibraţie electromagnetică), dar fiindcă senzaţia de 
roşu se află în acelaşi raport cu senzaţia de verde ca şi 
raportul dintre cele două culori exterioare ochiului, noi 
avem o imagine corectă asupra culorii obiectelor, ca şi a 
formei lor, încât ne putem orienta perfect în mediul 
ambiant. Această imagine este un fenomen psihic. Creierul 
este un organ material, între multiplele sale procese 
nervoase se stabilesc numeroase şi variate raporturi ce 
constituie imagini, deci procese psihice. Psihicul este 
imagine, formă şi ca atare intră în lanţul cauzal al 
reacţiilor umane. 

Cu alte cuvinte psihicul este informaţie. Ceea ce este 


programul (soft) pentru un calculator este psihicul pentru 
creier, pentru organism. Spre deosebire de calculatoarele 
create de om, creierul este un calculator care se 
autoprogramează mereu în funcţie de experienţă. 

Pentru a vedea în ce fel psihicul intervine ca o cauză 
a comportării, să luăm un exemplu. Să presupunem cazul 
unui tânăr din casta cea mai de jos din India, în secolul XVI 
(un „paria”). El vede într-un alai o frumoasă prinţesă 
indiană. Regulile severe ale societăţii împărţite în caste 
interziceau relaţiile între caste îndepărtate, nemaivorbind 
de imposibilitatea căsătoriei între tinerii aflaţi pe 
îndepărtate trepte sociale. Ca urmare, această mentalitate 
se afla înscrisă în conştiinţa tânărului, fiind blocat orice 
circuit care să facă posibilă o acţiune de apropiere de 
prinţesă. Nici măcar gândul acestei îndrăzneli nu poate 
apărea. 

În cazul unui prinţ din anturaj, normele, „obiceiurile” 
fac posibilă apariţia ideii şi a dorinţei de a se căsători şi 
există cale liberă pentru a întreprinde acţiuni în acest 
scop. „Imagini” diferite blochează sau eliberează circuite 
nervoase, fiind posibile anumite acţiuni. In felul acesta 
psihicul intervine în procesele nervoase care declanşează 
mişcările coordonate în acţiuni îndreptate către un scop 
(acesta fiind tot o imagine). 

Acţiunea psihicului e similară cu funcţia acarului: a 
muta acele liniilor ferate fie spre linia curentă, fie spre 
depou. Ea se încadrează în acea categorie de cauze numită 
„cauzalitate structurală” (sau formală). 

Totuşi între imaginea psihică şi cea fotografică există 
o deosebire fundamentală: ultima este fixată o dată pentru 
totdeauna, pe când cea psihică este în continuă 
transformare, ea receptând mereu numeroase influenţe 
dinspre mediu şi organism. De asemenea, psihicul are un 
rol activ, transformator. Spiritul creator al omului a dus la 
schimbări importante în mediul ambiant, în special în 


biosferă, cultivarea plantelor şi creşterea animalelor 
efectuându-se în folosul omului. Apoi, s-a ajuns la creaţii 
de obiecte, maşini inexistente în natură, dar care asigură 
omului posibilităţi superioare de trai şi progres. 

2. Psihologia şi fiziologia activității nervoase 
superioare 

Dacă psihicul constituie modul de structurare a 
proceselor nervoase, dacă este forma activităţii creierului, 
n-ar putea fi el studiat prin metode fiziologice? De fapt, 
această opinie a fost susţinută în anii '50 în Uniunea 
Sovietică: prin metoda reflexelor condiţionate s-ar putea 
studia activitatea psihică şi n-ar mai fi nevoie de 
psihologie. Lăsând la o parte observaţia că, în fond, 
reflexul condiţionat studiază o reacţie psihică şi este mai 
degrabă o metodă psihologică, să arătăm că aceste două 
ştiinţe nu abordează la fel activitatea creierului. 

După teoria identităţii, la care subscriem, există o 
diferenţă de punct de vedere între fiziologie şi psihologie. 
Aici trebuie să venim cu precizări. Pentru a înţelege mai 
bine, să facem o analogie. De exemplu, procesul digestiei 
constă într-o succesiune de fenomene fizice şi chimice: 
bolul alimentar este deplasat, frământat şi descompus prin 
acizi, bilă şi fermenti. Totuşi, putem clarifica deplin 
digestia doar cu ajutorul fizicii şi chimiei? Nu. Pentru că în 
timpul digestiei stomacul şi pancreasul secretă altfel de 
substanţe pentru digerarea unei bucăţi de pâine şi altele 
pentru transformarea unui cotlet de porc. Apoi nici fizica, 
nici chimia nu pot explica de ce o bucăţică de zahăr 
dizolvată, este repede evacuată din stomac, pe când varza 
poate rămâne aici chiar şi 12 ore. Această dinamică a 
traiectului alimentar se poate înţelege numai privind 
procesul digestiei în raport cu o serie de organe (ficat, 
pancreas, duoden, dar şi plămâni, inimă), cu sistemul 
nervos autonom, în raport cu întreaga funcţionare a 
organismului. Deci fiziologia (spre deosebire de chimie sau 


fizică) studiază procesele în relaţie cu activitatea 
întregului organism, fără de care nu pot fi înţelese nici 
digestia, nici respiraţia, nici circulaţia. 

Deci fiziologia creierului îi va studia activitatea în 
raport cu întregul organism: circulaţia, respiraţia, 
hormonii glandelor cu secreție internă ş.a. În acest fel însă 
ea nu poate descifra sensul imaginilor formate în creier. 
lată, vedem cum doi bărbaţi se întâlnesc într-un parc, se 
recunosc, dar, în loc să-şi dea mâna, încep să vocifereze; 
unul din ei este agresiv, îl ia pe celălalt de guler etc. Cum 
poate explica un fiziolog acest fapt? El va vorbi de o 
iradiere a excitaţiei pe scoarță, de o creştere a secreției de 
adrenalină, dar nu va putea caracteriza şi nici explica 
reacţiile. 

radierea excitaţiei nu dă decât o explicaţie foarte 
parţială, deoarece fenomenul apare şi în alte emoţii (frică, 
veselie) şi apoi, oare de ce s-a produs ea? Psihologul 
raportează reacţia celui agresiv la context, la situaţia 
prezentă, la trecutul celor două persoane, la experienţele 
trăite de individ şi identifică o reacţie de furie cauzată de 
un act reprobabil din trecut, efectuat de celălalt. Deci 
punctul de vedere al psihologului este în raport cu mediul 
ambiant şi cu alte fenomene psihice trăite (experienţa 
anterioară). De aici decurge sensul actelor şi se pot 
anticipa alternativele de conduită ale persoanei respective. 

Aşadar, psihologia are cu totul alt punct de vedere, 
cu totul alt sistem de referinţă decât fiziologia. Desigur, 
explicaţia psihologică recurge uneori şi la relaţia cu 
organismul: când cineva ingerează prea mult alcool, 
tulburările de percepţie, gândire, afectivitate au o origine 
organică. Şi invers, fiziologul ori medicul explică uneori un 
ulcer de stomac prin conflictele îndelungi care au stresat 
persoana. 

Psihologia se află în relaţie cu fiziologia şi 
colaborează uneori pentru a putea descifra un fenomen, 


dar ele nu se pot confunda, sistemul lor de referinţă fiind 
altul. 

Înțelegerea comportamentului uman implică o 
referire şi la organism, dar în special ne raportăm la 
ambianța socială şi la structura psihică dobândită de 
persoană, izvorând în special din experienţa anterioară 
(sistemul psihic constând în anumite concepţii, însuşiri de 
temperament şi caracter, anumite sentimente şi amintiri 
etc). Se obişnuieşte a se spune că înţelegerea conduitei 
umane presupune referirea la trei factori, omul fiind un 
individ biopsihosocial. Principalul îl constituie structurile 
psihice formate care pot fi înţelese prin raportarea lor 
îndeosebi la experienţă şi la mediul ambiant. 

3. Obiectul şi importanţa psihologiei 

Concret, ceea ce studiază psihologul este modul de 
comportare a persoanei, toate reacţiile psihice: ce spune, 
acţiunile sale, expresiile. Dar psihologul are nevoie şi de 
informaţiile privind trăirile interne, exteriorizate prin 
mărturii verbale, prin descrieri. În măsura în care acestea 
concordă la multe persoane ele sunt importante. Pe baza 
lor, ca şi prin referinţe la ambianța socială ori la unele 
particularităţi ale organismului putem găsi explicaţii 
valabile. 

Pentru a utiliza un termen mai cuprinzător, vom 
spune că psihologia studiază conduita umană, acţiunile şi 
cauzele care se traduc direct sau indirect în comportare 
(fie imediat, fie tardiv). Termenul conduită cuprinde atât 
comportamentul exterior, cât şi cel interior.k 

O anumită reacţie, cum ar fi înroşirea cuiva, privită în 
raport cu organismul, este obiectul fiziologiei ori al 
medicinii. Aceeaşi reacţie, în raport cu întreaga conduită şi 
cu ambianța, este obiect al psihologiei care îi va stabili 
sensul său psihologic, lămurindu-ne importanţa ei pentru 
comportamentul viitor al persoanei. 

Psihologia are legături cu fiziologia. În special 


studiile de neurofiziologie o pot ajuta pentru a putea 
înţelege unele fenomene, mai ales tulburările patologice. 
Dar ea se află într-o relaţie şi mai importantă cu sociologia 
şi etnologia. Grupul mic în care trăieşte copilul, familia, 
cât şi celelalte instituţii cu care ia legătura ulterior (şcoala, 
biserica, întreprinderea economică ş.a.) au o puternică 
influenţă asupra formării sale psihice. Ele îi insuflă în 
special anumite opinii, atitudini, obiceiuri, mentalități. Pe 
de altă parte, şi particularităţile psihice ale unor persoane, 
în special ale conducătorilor, îşi pun pecetea asupra unor 
grupuri, influenţează anumite evenimente sociale, deci 
psihologia interesează pe sociologi şi etnologi, influenţa 
fiind reciprocă. 

Cu toate eforturile făcute (începând cu secolul 
trecut) psihologia nu s-a putut desprinde total de filosofie. 
Cea mai mare parte din fenomenele psihice complexe n-au 
putut fi încă explicate decât în mod parţial. La tot pasul 
întâlnim teorii diferite, fără a se putea stabili justeţea 
uneia sau alteia. Nici în ce priveşte metodele nu există un 
consens. Ca urmare, reflecţia filosofică păstrează un 
important câmp de discuţie şi analiză. Acesta este şi 
specificul filosofiei. Ea este o disciplină care caută să 
obţină o poziţie cât mai apropiată de adevăr în probleme 
nerezolvate încă de ştiinţă, ca şi în domenii unde intervin 
judecăţi de valoare (morală, estetică). Iată ce spune J. 
Piaget în această privinţă: „ştiinţa începe de îndată ce s-a 
convenit să se limiteze o problemă, astfel încât 
soluţionarea ei să fie subordonată unor constatări 
accesibile tuturor şi verificabile de către toţi” (prin metode 
experimentale, statistice sau algoritmice) (J. Piaget, 1972, 
p. 34). Or, în psihologie sunt multe fenomene care nu 
îndeplinesc cerința verificării exacte, ele rămân la 
dispoziţia raţionamentului, a psihologiei reflexive, armă 
obişnuită a filosofului. 

Observațiile efectuate de filosofi au fost şi sunt 


preţioase pentru psihologie, datorită subtilităţii lor. Critica 
a dus la mai multă prudenţă în cercetare şi în formularea 
de concluzii. Pe de altă parte, şi cercetările exacte 
efectuate de psihologi au permis paşi mai siguri într-o 
serie de domenii ale filosofiei cum sunt teoria punoaşterii, 
logica, etica, estetica. 

Psihologia poate interveni în numeroase domenii de 
activitate în care factorul uman are un rol decisiv; putem 
vorbi astfel nu doar de importanţa teoretică a psihologiei, 
ci şi de importanţa ei practică. Am văzut în descifrarea 
ramurilor psihologiei, prezentată mai sus, existenţa unei 
serii de domenii ale psihologiei aplicate, practice. Atât în 
practica medicală, în învăţământ sau în procesul de 
producţie, competenţa psihologului a putut interveni cu 
succes. În competiţiile sportive, sfaturile psihologului sunt 
din ce în ce mai mult apreciate. La fel, în pregătirea 
militară, în ancheta judiciară ş.a.  „Psihanalistul”, 
„psihoterapeutul” au ajuns să concureze în popularitate 
medicul (în ţările occidentale). Astfel, psihologia are 
perspective largi. Succesele ei sunt însă condiţionate de un 
progres teoretic continuu care presupune o metodologie 
de cercetare, cât mai riguroasă. 


Capitolul III METODOLOGIA CERCETĂRII ÎN 
PSIHOLOGIE 

În funcţie de natura obiectului de studiu, orice ştiinţă 
elaborează propriile metode de cercetare. Metodele au 
însă în spatele lor nişte norme, puncte de vedere 
principale, care le guvernează. Astfel, putem vorbi de 
câteva principii ale cercetării psihologice. 

A. PRINCIPII ALE INVESTIGAŢIEI PSIHOLOGICE 

1. Principiul determinismului 

Se porneşte de la postulatul că toate fenomenele din 
natură şi societate au anumite cauze, se supun necesităţii, 
fiind guvernate de legi obiective. Ca urmare, nici 


fenomenele psihice nu sunt arbitrare, se supun unor legi, 
au anumite cauze, chiar dacă în multe cazuri nu le 
sesizăm. Nu există manifestare fără cauze specifice (de 
obicei, nu e vorba de una singură, ci de mai multe). Prin 
această poziţie, omul de ştiinţă psiholog nu poate admite 
„liberul arbitru”, în sensul că o persoană într-un anume 
moment şi într-o anume situaţie ar putea lua orice 
hotărâre. Desigur există libertatea faţă de situaţie, faţă de 
alţii, de a spune da ori nu. Dar nu există libertate faţă de 
sine însuşi: modul de reacţie este în funcţie de structura 
psihică a fiecăruia. Oricine ştie că, într-o situaţie 
periculoasă, ceea ce poate înfăptui un om puternic, demn 
şi curajos nu va putea face unul slab, hoţ şi fricos. Asupra 
acestei chestiuni vom reveni mai târziu. Reţinem ideea 
conform căreia totdeauna o reacţie psihică are o cauză. 
Cauzalitatea psihică are însă anume caracteristici. 

Cauzele psihice sunt multiple, complexe. De obicei, 
suntem conştienţi numai de una ori două, când de fapt 
intervin zeci de factori, din care majoritatea sunt 
inconştienţi. Mereu ne vin în minte idei, ba chiar trecem la 
acţiune, fără să ştim de ce o facem; nici nu ne punem 
problema. lată, îmi vine în minte melodia unui cântec 
vechi, mă mir, nu ştiu de ce... dar o cauză trebuie să existe: 
fie mă aflu într-o ambianţă, o situaţie similară cu aceea din 
trecut, fie am întâlnit o persoană din acele vremuri, fie am 
auzit o melodie asemănătoare; legile asociaţiei arată că 
analogii foarte variate pot aduce în conştiinţă amintiri 
demult uitate. 

În al doilea rând, cauzele în domeniul psihic sunt, 
frecvent, cauze finale. Cel mai clar exemplu de cauză finală 
îl constituie un instinct, de exemplu instinctul clădirii 
cuibului: pasărea adună paie, le aşază într-un loc ferit, le 
lipeşte cu pământ, totul pentru a-şi putea adăposti ouăle. 
Toate acţiunile se subordonează acestui scop. În programul 
genetic al păsării sunt înscrise operaţiile, în ordinea lor 


succesivă şi la momentul necesar. 

Condiţiile umane sunt comandate de scopuri, 
idealuri, dorinţe mai mult ori mai puţin conştiente. Ele ne 
dinamizează. Dar sunt formate în experienţa noastră 
anterioară. Influenţa instinctelor se face simțită uneori, 
dar rareori e dominantă. 

Datorită complexităţii cauzalităţii psihice, cele mai 
multe legi care guvernează viaţa psihică au un caracter 
probabilist (statistic). Adică fenomenele, depinzând de 
numeroşi factori, sunt influențate şi de legile probabilității. 
Înseamnă că nu vom putea exclude întâmplarea în 
desfăşurarea vieţii psihice. Dar întâmplarea nu elimină 
determinismul, ea provenind din întretăierea mai multor 
lanţuri cauzale. De pildă, un student care învaţă pentru un 
examen de a doua zi, ieşind să se repauzeze, vede la un 
stand de cărţi o lucrare nou apărută şi având legătură cu 
examenul. Foiletând-o, reţine unele fapte pe care a doua zi, 
din întâmplare, le va putea utiliza în tratarea unuia din 
subiecte. Iată o coincidenţă favorabilă. Însă, toate actele, 
toate momentele au survenit într-o înlănţuire perfect 
cauzală, doar intersecţia lor nu era previzibilă, având doar 
o probabilitate foarte redusă. 

Legile psihice, existenţa lor sunt negate de unii 
filosofi, deşi numeroase experienţe psihologice au pus în 
lumină neîndoielnice relaţii esenţiale între fenomene. Unii 
filosofi le neagă, fără a cunoaşte exact faptele. Astfel, J.P. 
Sartre susţine că nu există legi care să cauzeze relaţii între 
două procese psihice, el negând legea asemănării care 
intervine în asociaţia de idei (asemănarea unei persoane 
prezente cu un prieten din trecut are ca urmare faptul că 
percepţia ei îmi aduce în minte reprezentarea amicului). 
Sartre raţionează: pentru ca să poată interveni o 
asemănare, trebuie ca ambii termeni să fie prezenţi, deci 
ea nu poate cauza o asociaţie. Dar faptele sunt clare: 
asemănarea produce asociaţia după care, uneori, îmi dau 


seama de asemănare. Cauza asociaţiei ar fi, în limbajul 
unui behaviorist, „nediferenţierea excitanţilor”. Există o 
lege stabilită de multă vreme. 

Deoarece intervine şi întâmplarea, oricât de bine am 
cunoaşte o persoană, tot nu vom putea face o prezicere de 
100% privind comportamentul ei, într-o situaţie viitoare. 
Tot de aici vine şi impresia de arbitrar pe care o avem 
uneori, când facem o acţiune anumită, fără sentimentul 
unei obligaţii. 

Psihologii au căutat să clasifice legile psihologice. 
Astfel, M. Pradines distinge: a) legi de funcţionare a 
fenomenelor psihice (cum ar fi legile memorizării); b) legi 
de compoziţie, de organizare sau structură (referitoare, de 
exemplu, la structura procesului perceptiv); c) legi de 
dezvoltare (Popescu-Neveanu, 1980, p. 56) privind modul 
de formare a proceselor psihice (cum sunt cele privind 
succesiunea stadiilor formării gândirii formale după J. 
Piaget). 

La o examinare aprofundată s-ar părea că legile de 
compoziţie sunt în relaţie cu cele ale dezvoltării. 
Importantă rămâne convingerea psihologului în existenţa 
unei regularităţi în viaţa psihică, a unui determinism fără 
de care nu poate exista o adevărată ştiinţă. 

2. Principiul dezvoltării 

Spre deosebire de lumea anorganică, viaţa 
presupune o permanentă transformare, o succesiune de 
procese prin care se realizează schimburi materiale şi 
informaţionale între o vietate şi natură. Cu atât mai mult 
se aplică această observaţie vieţii psihice care presupune o 
continuă activitate, o continuă evoluţie. Ea este mai 
pregnantă în primii ani de viaţă, se încetineşte, dar nu se 
opreşte decât aparent. De la o anumită vârstă apar 
involuţia, regresul, dar nu stagnarea. Această continuă 
transformare este în funcţie de dezvoltarea biologică 
(creierul, ca orice organ îşi are evoluţia lui), dar mai ales 


intervin factorii sociali, influenţa ambianţei sociale. Un rol 
îl au chiar factorii psihologici: conştiinţa de sine, 
idealurile, speranţele influenţează activitatea noastră şi 
devenirea propriului psihic. 

Constatarea aceasta ne obligă să nu uităm 
„mobilitatea” psihică şi să căutăm totdeauna să înţelegem 
procesul apariţiei şi dezvoltării unui proces psihic. ]. Piaget 
a arătat cât de importantă este cunoaşterea genezei unor 
operaţii pentru înţelegerea structurii lor. 

El a subliniat faptul că în evoluţie se pot distinge 
două procese fundamentale (J. Piaget, 1965, pp. 61 - 62): 
mai întâi există un fenomen de asimilare. Condiţiile 
mediului sunt asimilate mecanismelor pe care le posedă 
organismul: pasărea caută, reţine şi transportă materialele 
conforme cu programul ereditar înscris în genele ei. Ea e 
sensibilă la anumiţi stimuli care suscită schemele 
acţiunilor cu ciocul, cu ghearele etc. 

Al doilea proces, care intervine când condiţiile nu 
corespund structurilor psihice existente, este acomodarea. 
El constă în modificări ale schemelor existente pentru a se 
putea face faţă noilor situaţii. Ursul, animal erbivor, în 
lipsa hranei preferate devine carnivor şi dobândeşte un 
comportament agresiv. Veveriţa, când nu găseşte ghindă, 
alune, se strecoară în cămările oamenilor şi consumă alte 
feluri de alimente. Aceste acomodări au drept consecinţă şi 
transformări biologice, dar ele constituie îndeosebi 
învăţarea, progresul adaptării psihice. 

Speciile animale evoluează aproape numai pe plan 
biologic. Experienţa şi acomodările psihice pe care le 
realizează fiecare individ nu se transmit şi urmaşilor, 
aceştia luând totul de la început. Dimpotrivă, omul 
concretizează cuceririle sale în obiecte (unelte), în scrieri, 
documente, în aşa fel încât noile generaţii pot profita de 
ele, de unde progresul cultural deosebit de rapid al lui 
homo sapiens. 


Altemarea aceasta dintre asimilare şi acomodare 
trebuie urmărită în evoluţia tuturor funcţiilor pentru a 
înţelege structura lor prezentă şi perspectivele dezvoltării 
lor. Observarea transformării rămâne o obligație 
principială pentru psihologul cercetător. 

3. Principiul organizării sistemice 

Psihicul formează un sistem hipercomplex. L. von 
Bertalanffy este autorul teoriei sistemelor, pentru el 
sistemul fiind „orice ansamblu de elemente aflate într-o 
interacţiune ordonată (non-întâmplătoare)”. 

Pentru a accentua un aspect esenţial am putea defini 
sistemul: un ansamblu de elemente a căror interacţiune 
duce la apariţia unor proprietăţi specifice, pe care nu le 
posedă părţile constitutive ale ansamblului. 

De exemplu: vedem în faţa noastră un trandafir. De la 
el noi primim excitaţii care afectează separat ochiul, simţul 
olfactiv, cel tactil etc. Intervin şi numeroase imagini din 
trecut; noi nu percepem totuşi aceste aspecte separat, ci 
avem o impresie globală, intensivă, caracteristică, pe care 
o identificăm ca fiind o plantă numită trandafir. 

Sistemele sunt de mai multe feluri. Există sisteme 
închise, care nu au cu alte sisteme decât relaţii energetice, 
schimburi de energie. Cele mai importante sunt sistemele 
deschise, care caracterizează fiinţele vii, ele realizând cu 
ambianța nu numai transfer de energie, ci şi schimburi de 
substanţă şi informaţie. 

Psihicul este un sistem deschis, în cazul său aspectul 
informaţional fiind cel hotărâtor. Totodată, este şi un 
sistem dinamic, în perpetuă transformare. Modificările 
care survin nu se adaugă în mod mecanic sistemului, ele 
au drept urmare reorganizarea întregului. Astfel, eul 
formează un sistem. Experienţa îmbogăţindu-se continuu, 
capăt noi date, noi puncte de vedere despre mine, aşa 
încât imaginea eului evoluează. 

Psihicul formează şi un sistem hipercomplex, având 


un mare număr de elemente, fiecare din ele fiind la rândul 
lor sisteme: putem vorbi de subsistemul fenomenelor cu 
predominanţă cognitivă în interiorul căruia vom găsi 
sisteme perceptive, sisteme conceptuale ş.a.m.d. 

Faptul de a fi un ansamblu autoreglabil este o altă 
caracteristică a sistemului psihic. Cum vom vedea, orice 
reacţie psihică, efectul ei sunt comunicate centrilor 
nervoşi printr-o reţea de conexiune inversă, ceea ce 
permite corectări, adaptări, ameliorări. În general, psihicul 
evoluează spre o complexitate crescândă, dar şi o 
organizare crescândă. Se adânceşte diferențierea 
interindividuală. Copiii de 3 ani seamănă mult mai mult 
între ei, decât vor semăna la 30 de ani. Deosebirile se 
adâncesc. 

Ce consecinţe are principiul sistematizării? El ne 
obligă la multă circumspecţie când vrem să facem o 
analiză a unui fenomen psihic, ne obligă să nu uităm 
dependenţa multiplă a oricărui proces de alte subsisteme 
şi de sistemul cel mai cuprinzător - persoana, eul ei. 
Excesul de analiză în studiul psihicului riscă să ducă la 
erori grave. Psihicul reacţionează aproape întotdeauna 
unitar, reacţiile izolate ţin mai mult de stări de regresie 
patologică. 

Rezultă deci dependenţa oricărei reacţii de întreaga 
persoană. Chiar dacă într-un moment poate predomina un 
anumit subsistem. Când o persoană scapă din mână un 
pahar (care se sparge), este vorba de o neatenţie, de o 
mişcare neglijentă, dar ea poate să-şi aibă rădăcina într-o 
stare de spirit specială, în presentimentul unui incident 
grav, ducând la neglijarea acţiunilor prezente. Asemenea 
relaţii trebuie avute totdeauna în vedere. 

B. METODELE PSIHOLOGIEI 

1. Caracterizarea metodei 

Cuvântul metodă vine de la grecescul „methodos”, 
care înseamnă „cale”, drum către ceva. După A. Lalande, 


metoda este „un program reglând dinainte o succesiune de 
operaţii şi semnalând anumite greşeli de evitat în vederea 
atingerii unui rezultat determinat”. Ca program, metoda 
este un sistem, o înlănţuire de noţiuni şi judecăţi vizând o 
activitate. Metoda are deci o existenţă raţională şi nu 
presupune neapărat acţiuni practice (de pildă, unii vorbesc 
de metoda deductivă). Totuşi, metoda se deosebeşte de 
teorie prin aceea că are un caracter normativ, formulând 
unele indicaţii, unele reguli. Dar metoda e strâns legată de 
teorie. O teorie coerentă duce la o metodă precisă. De 
exemplu, din principiul lui Arhimede decurge o metodă 
generală de construire a vaselor plutitoare (acestea 
trebuie să dezlocuiască o cantitate de lichid având o 
greutate mai mare decât a corpului plutitor). 

Metoda se deosebeşte de ceea ce numim tehnică; 
aceasta constă într-un ansamblu de procedee bine definite 
şi transmisibile, destinate să producă anumite rezultate 
judecate utile (A. Lalande). Tehnica prevede totdeauna 
anumite acţiuni, procese concrete, ea nu se rezumă numai 
la fapte de conştiinţă. Nu-i mai puţin adevărat că în 
vorbirea curentă cei doi termeni sunt consideraţi sinonimi. 
De altfel, în cele ce urmează, ne vom ocupa nu numai de 
metode, ci şi de tehnicile implicate. În realitate, una şi 
aceeaşi metodă se realizează în practică prin tehnici 
diferite, în funcţie de domeniul în care se acţionează: vom 
avea o tehnică experimentală diferită în fizica atomică, faţă 
de cea utilizată în genetică ori în psihologie sau în chimie. 

Există divergențe în legătură cu numărul de metode 
utilizabile în psihologie. După unii, există doar două 
metode fundamentale: observaţia şi experimentul. lar dacă 
socotim experimentul ca fiind „o observaţie provocată”, 
vom ajunge să vorbim numai de metoda observaţiei. Alţii, 
dimpotrivă, enumera 11 metode (G. Allport, 1981, p. 398), 
din care mai multe sunt, după părerea noastră, similare. 
De aceea vom adopta o poziţie de compromis, descriind 6 


metode: observaţia, convorbirea, chestionarul, metoda 
biografică, experimentul şi testele. Vom trece la analiza lor 
succesivă. 


2. Metoda observaţiei Y 

Observaţia ca metodă constă într-o urmărire atentă şi 
sistematică a unor reacţii psihice cu scopul de a sesiza 
aspectele lor esenţiale. În psihologie există două feluri de 
observaţii, după cum urmărim reacţiile psihice exterioare 
ale unei persoane sau propriile noastre procese psihice. 
Introspecţia este tocmai această observare atentă a 
propriilor noastre trăiri, insesizabile din exterior (îmi 
amintesc de bunica mea şi îmi dau seama cât de mult 
tineam la ea; mă gândesc la o problemă de geometrie şi 
constat că nu o pot rezolva, fiindcă nu-mi aduc aminte o 
teoremă etc). Introspecţia are la bază o proprietate unică 
şi caracteristică omului: dedublarea, acea însuşire de a trăi 
o stare şi de a fi conştient de ea, în acelaşi timp. 

Introspecţia a fost şi este mult utilizată de filosofi. 
Veacuri de-a rândul, ea a constituit principala sursă de 
consideraţii psihologice. Secolul XX a început însă printr-o 
virulentă critică adusă acestei metode. lată principalele 
obiecţii: a) Este o investigaţie strict individuală, nimeni nu 
poate verifica adevărul celor afirmate (nimeni nu poate 
vedea imaginile, visele pe care un subiect le descrie); b) 
Este subiectivă: ceea ce afirmăm despre noi este influenţat 
de idei preconcepute; chiar fără să vrem, tindem să ne 
prezentăm într-o lumină favorabilă, să scăpăm din vedere 
aspectele ce nu ne convin; c) Introspecţia ne dă o imagine 
foarte incompletă. Dacă recurgem la memorie, memoria e 
lacunară, multe se uită; în timpul unor fenomene intense 
cum sunt emoţiile ş.a., nu ne mai putem observa - orice 
încercare în acest sens alterează emoția; apoi, multe 
aspecte din viaţa noastră psihică sunt inconştiente (cazul 
unui tânăr care este îndrăgostit; toţi cei din jur îşi dau 


seama, doar el nu e conştient şi vorbeşte cu seninătate de 
o „pură camaraderie”); d) Se susţine că nici nu există o 
introspecţie, de fapt e vorba de o promptă retrospecţie, de 
o rapidă examinare a ceea ce s-a întâmplat cu o fracțiune 
de secundă înainte. 

Cu toate aceste deficienţe reale, practic nu s-a putut 
renunţa niciodată la această metodă, deoarece e aproape 
imposibilă cunoaşterea motivelor adevărate, a atitudinilor, 
a viselor, a aspirațiilor cuiva fără a recurge la datele 
introspective. Aşa încât introspecţia, criticată pe faţă, a 
fost introdusă în cercetare „pe scara din dos”: prin 
intermediul convorbirilor şi al chestionarelor, întrebând 
subiecţii despre trăiri pe care ei le cunosc numai pe baza 
introspecţiei (ce doresc, de ce se tem, ce le place etc). Alte 
procedee ar fi cerința subiectului de a se descrie („Cine 
sunt eu?”) sau de a se caracteriza printr-o listă de 
adjective. Chiar dacă în unele răspunsuri persoana 
investigată recurge la reamintirea unei comportări proprii, 
la multe din ele aportul introspecţiei e hotărâtor. Or, 
introspecţia unor persoane fără o pregătire specială, fără 
puncte de reper, face ca dezavantajele acestei metode să 
se amplifice. 

Mai bune sunt rezultatele când introspecţia se 
desfăşoară într-un cadru bine delimitat: vom vedea că s-a 
folosit şi o metodă a „introspecţiei experimentale”. 

În ce condiţii putem avea încredere în datele obţinute 
prin introspecţie? Aşa cum precizează W. Traxel, atunci 
când ele rezistă la proba obiectivităţii empirice, ceea ce 
înseamnă ca datele să coincidă la un număr mare de 
persoane neselecţionate (şi interogate în mod separat). 

x kx * 

Când urmărim manifestările exterioare ale altor 
persoane vorbim de extrospecţie, de observaţie externă. 
Suntem atenţi la faptele, replicile, expresiile lor. Desigur, 
această formă de observaţie permite o mai uşoară 


confruntare între mai multe persoane şi o mai facilă 
realizare a unui consens - în comparaţie cu introspecţia. 
Dar în psihologie şi observaţia externă se loveşte de mari 
dificultăţi. Punând mai multe persoane să observe, 
simultan, un scurt film în care acţionează un personaj şi 
cerându-le apoi o serie de aprecieri privind conduita şi 
caracteristicile sale psihice, apar numeroase deosebiri, 
unele fiind chiar contradictorii. De unde aceste nepotriviri? 

Mai întâi, chiar simpla percepţie a unor obiecte se 
dovedeşte a fi selectivă, darămite atunci când e vorba de o 
fiinţă umană care se mişcă, vorbeşte, râde sau plânge etc.: 
numărul de detalii ce se succed foarte rapid e mare şi 
multe pot scăpa atenţiei. În funcţie de ipotezele pe care un 
observator şi le schiţează imediat, el va selecta îndeosebi 
unele amănunte pe care un altul le poate neglija. În al 
doilea rând, noi nu percepem fenomenele psihice în 
integritatea lor, ci doar manifestările lor exterioare, iar 
între acestea şi latura lor internă, cauzele lor interioare, 
relaţia e foarte complexă. Aceeaşi reacţie externă poate 
avea cauze foarte deosebite. lată, de exemplu, profesoara 
de literatură, după ce citeşte, plină de sentiment, o schiţă 
de Brătescu-Voineşti, observă că un băieţel a lăcrimat. Ea 
poate să considere lacrimile ca fiind un rezultat al 
încântării estetice. Dar poate că şcolarul şi-a amintit de un 
necaz trăit de el sau e tare răcit, ori un coleg din spate i-a 
suflat în ochi un praf lacrimogen pentru a-i controla 
efectul! Uneori exact aceeaşi reacţie poate proveni (la 
două persoane) din motive foarte diferite. 

Apoi trebuie să putem distinge o manifestare 
caracteristică de una întâmplătoare, ceea ce nu e deloc 
simplu. Faptul că o persoană se exteriorizează violent într- 
o situaţie nu înseamnă că ar avea un temperament coleric 
- depinde de valoarea şi sensul situaţiei. Tot aşa, blândeţea 
manifestată de cineva, în mod obişnuit, poate fi doar o 
mască acoperind o fire veninoasă. 


În fine, prezenţa unei persoane care observă poate 
schimba fundamental conduita celorlalţi. Aproape nimeni 
nu se poartă la fel când se ştie singur, ca atunci când este 
urmărit de alţii. 

Toate aceste aspecte fac evidentă necesitatea 
respectării anumitor condiţii pentru ca să fim siguri de 
obţinerea unor informaţii obiective, de valoare ştiinţifică. 

a) o primă cerinţă este aceea de a ne clarifica, din 
capul locului, ce urmărim să constatăm, ce aspecte ale 
comportării, în ce situaţii şi în care moment. În felul acesta 
evităm a scăpa din vedere fapte, reacţii importante pentru 
ipoteza pe care ne-o schiţăm în legătură cu persoana 
observată ori cu fenomenul avut în vedere. 

b) Trebuie să ne asigurăm de posibilitatea unor 
numeroase observaţii, pentru a putea discerne ceea ce 
este esenţial, caracteristic de ceea ce este secundar. In 
acest sens, este important nu numai numărul de fapte, ci şi 
varietatea lor, varietatea condiţiilor în care observăm. 
Uniformitatea condiţiilor în care cunoaştem pe cineva riscă 
să ducă la greşeli mari în ce priveşte aprecierea ei. 
Personajul Nora din piesa lui Ibsen mărturiseşte că, deşi 
măritată cu soţul ei, de mai mulţi ani, şi având doi copii cu 
el, totuşi nu l-a cunoscut cu adevărat. Explicaţia constă 
într-o relaţie desfăşurată mereu în aceleaşi condiţii, când 
bărbatul o trata ca pe un copil, ca pe o păpuşă de care 
trebuie să ai grijă, să o alinţi, dar care nu are nici dreptul, 
nici posibilitatea de discernământ în problemele serioase 
ale vieţii. Abia când a survenit un eveniment grav şi-a 
putut da seama Nora de imaginea reală a soţului despre ea 
însăşi. Aşadar un şcolar trebuie urmărit nu doar în timpul 
lecţiei, ci şi în recreaţii, acasă la el, pe stradă; uneori 
comportamentul său diferă mult în afara şcolii, faţă de cel 
din clasă. 

c) Pentru a putea interpreta corect, se cere să notăm 
cât mai exact observaţiile noastre, dar în aşa fel încât să se 


distingă net faptele de eventualele interpretări (necesare, 
însă posibil să fie modificate). Ch. Darwin insista să notăm 
imediat mai ales datele care par a contrazice ipotezele 
noastre, fiindcă pe acestea avem tendinţa de a le uita - 
fără intenţie. 

d) E bine ca persoana observată să nu-şi dea seama 
de această situaţie pentru a reacţiona în mod firesc. Putem 
realiza acest lucru dacă facem parte dintr-un grup în care 
se află subiectul ce ne preocupă şi-l vom urmări prin 
scurte priviri în momentele favorabile. O privire insistentă 
deranjează. 

Desigur, în cazul unor cercetări de laborator se pot 
folosi tot felul de aparate de înregistrare a pulsului, 
tensiunii arteriale, curenților electrici din piele, muşchi 
sau de pe creier  (electroencefalograme). De altfel, şi în 
ambianța obişnuită se poate filma subiectul, se poate 
utiliza casetofonul, însă în toate aceste cazuri subiectul va 
şti că se află sub observaţie, ceea ce uneori e dăunător. 
Dacă vrem să evităm această situaţie, câteodată trebuie să 
renunţăm chiar şi la înregistrarea prin scris, amânând-o 
după terminarea observaţiei (dar nu mult timp, căci altfel 
vom omite multe lucruri şi aceasta poate diminua enorm 
valoarea investigaţiei). 

În ce priveşte tehnica înregistrării, informaţiile fie că 
le consemnăm în mod cursiv pe măsură ce le înregistrăm, 
fie ne pregătim dinainte o fişă în care trecem obiectivele 
principale sau mai bine, o serie de întrebări solicitând 
observaţii precise.  Observaţia nu se încheie cu 
înregistrarea informaţiilor obţinute. Principalul constă într- 
o interpretare corectă a materialului, pentru a nu confunda 
aparenţa cu esenţa, secundarul cu caracteristicul. 

De aceea nici nu e bine să începem observaţiile 
înainte de a ne fi schiţat o ipoteză şi soluţiile posibile. 
Altfel, apare riscul unor informaţii lipsite de coerenţă. 

Claude Bernard, ilustrul medic din secolul trecut, 


scria: „un fapt nu valorează nimic prin el însuşi, el nu 
valorează decât prin ideea care i se ataşează sau prin 
proba pe care o aduce”. Acelaşi lucru îl subliniază şi un 
vechi proverb oriental: „Erudiţia (înţeleasă ca un bagaj de 
cunoştinţe) nu este ştiinţă, aşa cum nici cărămizile nu sunt 
casă”. Faptele, informaţiile trebuie legate în ipoteze, 
argumente, probe, demonstraţii - numai aşa ele contribuie 
la progresul cunoaşterii, al ştiinţei. 

In interpretarea observaţiilor, ţinem cont de context, 
de situaţie, cât şi de atitudinile, expresiile subiectului. Din 
păcate, nici acestea nu se descifrează uşor: şi în cazul lor 
există multiple particularităţi de interpretare. Pentru 
clarificare ne poate ajuta mult o convorbire cu persoana. 
Convorbirea constituie ea însăşi o metodă. 

3. Metoda convorbirii 

Pentru ca o convorbire să se ridice la rangul de 
metodă ştiinţifică ea trebuie să fie premeditată în vederea 
obţinerii unor date cu privire la o persoană. Premeditată în 
sensul de a fi pregătită, gândită dinainte cu scopul 
îndeplinirii unor condiţii care să garanteze obţinerea unor 
date valabile, importante pentru cercetarea ce o 
întreprindem. 

Putem organiza o convorbire liberă în care 
întrebările nu sunt dinainte formulate. Alteori concepem 
convorbiri standardizate, când întrebările sunt în 
întregime formulate anterior şi nu avem voie să le 
modificăm în timpul conversaţiei. Convorbirile 
standardizate sunt utilizate dacă vrem să interogăm un 
mare număr de persoane, de obicei în cadrul unei anchete. 
Ele sunt preferate de sociologi. 

Convorbirea cu o persoană este cea mai directă cale 
pentru a afla detalii referitoare la motive, aspirații, trăiri 
afective, interese. Dacă cineva ar vrea să afle ce filme 
preferă un adolescent pe bază de observaţie, ar trebui să 
se transforme în detectiv, să-l urmărească zilnic, multă 


vreme; e mult mai simplu să-l întrebe. 

Desigur, trebuie să avem certitudinea că subiectul va 
fi sincer şi ne va comunica exact părerea lui, constatările 
sale. Aceasta e principala dificultate, fiindcă de obicei, 
fiecare are tendinţa de a da acel răspuns pe care îl 
consideră a-i fi favorabil. In psihologie se vorbeşte de 
„tendinţă de faţadă”, aceea de a prezenta celorlalţi o 
aparenţă pozitivă. Totodată, când se pun întrebări mai 
complicate trebuie să avem garanţia că persoana va face 
efortul de gândire necesar şi nu va răspunde superficial. 
Avem deci nevoie de o colaborare din partea sa. Din acest 
motiv se consideră convorbirea a fi cea mai dificilă 
metodă: nu e simplu să convingi o persoană, de obicei 
necunoscută, să colaboreze cu sinceritate în sondarea 
fiinţei sale. 

Există unele persoane cărora le face plăcere să-şi 
povestească viaţa, necazurile. Altele sunt însă foarte 
rezervate. Trebuie ca psihologul să le câştige încrederea. 
Să-şi dea seama că nu există niciun risc, fiind vorba de o 
cercetare în cadrul cărora ele vor fi subiecţi anonimi. 
Uneori le putem trezi dorinţa de a contribui la succesul 
unei investigaţii ştiinţifice, mai ales dacă e patronată de o 
instituţie impunătoare (academie, universitate). Intervine 
tactul cercetătorului de a se face plăcut, de a inspira 
încredere; de el depinde, în măsură hotărâtoare, succesul 
convorbirii. 

Sunt şi alte condiţii pentru ca o convorbire să aibă 
succes. Mai întâi, cum am spus de la început, ea trebuie 
bine gândită, se impune să elaborăm un „ghid de interviu” 
- adică să prevedem care vor fi temele principale pe care 
va trebui să le abordăm (ceea ce nu înseamnă că vom sta 
cu acest plan în faţă în timpul convorbirii). Dar existenţa 
acestei tematici să nu deranjeze cursivitatea discuţiei. 
Întrebările să decurgă în mod firesc din succesiunea 
replicilor, fără nicio cramponare rigidă de „tematică”. Vom 


avea grijă să punem în discuţie tot ceea ce ne-am propus, 
însă totul la momentul potrivit. 

O preocupare constantă o constituie menţinerea 
interesului subiectului, a colaborării sale. In acest scop se 
impune să-l urmărim cu atenţie, să-l aprobăm din când în 
când (critica nu este permisă, căci provoacă imediat reacţii 
de apărare; C. Rogers recomandă o „aprobare 
necondiționată”). 

Din când în când, în relaţie cu ceea ce povesteşte el, 
să ne amintim şi noi o întâmplare sau o trăire similară. 
Mărturisirile noastre sunt de natură să stimuleze memoria 
interlocutorului, favorizând „deschiderea” sa. 

Odată cu schimbul de impresii şi replici, vom observa 
atitudinile şi expresiile persoanei, ele permiţându-ne să ne 
dăm seama de sensul exact al afirmațiilor sale, de 
sinceritatea şi mobilizarea sa reală. Totodată, este necesar 
să ne observăm şi pe noi înşine: să nu ne trezim căscând 
sau oftând, când povestirea celuilalt e banală. 

O piedică poate fi emotivitatea subiectului; de aceea, 
la începutul convorbirii e bine să plasăm discuţia în jurul 
unor fapte ori date puţin importante. lar chestiunile 
delicate vor interveni mai târziu, când interlocutorul se va 
fi acomodat cu situaţia. 

Să evităm, prin felul de a pune întrebările, 
sugestionarea subiectului. Nu e simplu: orice întrebare are 
un oarecare conţinut sugestiv. În istoria metodelor 
psihologice a rămas consemnat următorul fapt: înaintea 
primului război mondial s-a iniţiat o cercetare în rândul 
persoanelor care se adăposteau în „aziluri de noapte” 
(locuinţe mizere, unde, contra unei sume foarte modeste, 
se putea petrece o noapte la adăpost de frig). Au fost 
utilizaţi numeroşi operatori. După studierea tuturor 
protocoalelor, s-a constatat că ele puteau fi împărţite în 
două mari grupe: dintr-una reieşea proveniența ereditară a 
decăderii  „azilanţilor”, iar din cealaltă apăreau ca 


răspunzători factorii de mediu şi educaţie. Analizându-se 
situaţia s-a stabilit că, deşi anchetatorii au pus exact 
aceleaşi întrebări, ei au reuşit, totuşi, să sugereze 
persoanelor studiate propriile lor opinii care se împărțeau, 
într-adevăr, după amintitele puncte de vedere. Aşadar, prin 
ton, atitudine, participare, se poate sugera unui subiect 
răspunsul pe care îl aştepţi. 

În fine, desigur, trebuie să înregistrăm răspunsurile 
subiectului. Azi avem  „reportofon” (casetofon) la 
dispoziţie. Totuşi, la noi în ţară, oamenii nu s-au obişnuit 
cu microfonul, încât va trebui să consemnăm în scris 
răspunsurile. E preferabil să o facem după convorbire, dar 
imediat după, pentru a nu uita nimic important. 

Interpretarea rezultatelor convorbirii nu este prea 
complicată, dacă ea a fost bine pregătită şi bine condusă, 
deşi uneori răzbat din inconştient reflecţii ce pot fi 
interpretate în mod diferit. 

4. Chestionarele 

Convorbirea necesită mult timp. De aceea, când vrem 
să cuprindem o populaţie mai largă se recurge la 
chestionare, acestea fiind de fapt convorbiri purtate în 
scris. 

Mai exact, am putea defini un chestionar ca fiind un 
sistem de întrebări elaborat în aşa fel încât să obţinem 
date cât mai exacte cu privire la o persoană sau un grup 
social. 

Există chestionare cu răspuns deschis, când subiectul 
are libertatea de a răspunde cum crede el de cuviinţă, şi 
altele cu răspuns închis, în care i se dau mai multe 
răspunsuri posibile din care el alege pe cel considerat 
convenabil. Acest din urmă tip de chestionar are avantajul 
că se completează uşor de către subiect şi poate fi 
„cuantificat” (prin acordarea de puncte se pot stabili 
diferenţe cantitative între persoanele ce completează 
chestionarul). Însă are şi dezavantajul că poate sugera 


răspunsuri la care subiectul nu s-ar fi gândit. 

Ca şi convorbirea, chestionarul se loveşte de două 
categorii de dificultăţi: cele ce decurg din particularităţile 
introspecţiei şi aceea de a câştiga încrederea subiectului 
pentru a răspunde în mod sincer şi cu seriozitate. Acest 
din urmă dezavantaj este sporit la chestionar, întrucât, 
neavând un contact direct cu subiectul în timpul 
răspunsului, n-avem niciun fel de indiciu pentru a putea 
aprecia sinceritatea şi angajarea sa efectivă. De aceea, 
prima şi cea mai importantă condiţie a unui chestionar 
este de a fi alcătuit în aşa fel încât să combată tendinţa de 
faţadă, ceea ce nu este deloc facil. Unul din mijloace este 
acela de a evita întrebările directe; se prezintă o afirmaţie 
şi se cere să se aprecieze dacă e corectă sau nu. De pildă: 
„Frica de poliţie îi face pe oameni să fie cinstiţi”. E 
adevărat? 

Apoi, ca şi la convorbire, va trebui să evităm 
sugestionarea persoanei. Având în vedere că se succed 
multe întrebări, se cere să evităm şi efectul de „halo” - 
influențarea răspunsului de cele precedente. Totodată, se 
impune combaterea „tendinței către răspuns pozitiv”; în 
mod obişnuit, tindem să fim de acord cu ceilalţi şi, în cazul 
când în chestionar ni se cere să răspundem „da” ori „nu”, 
înclinația către „da” poate falsifica rezultatul urmărit. 

Sunt şi alte condiţii care, deşi par simple, ridică 
probleme. De exemplu, se cere ca „întrebarea să fie 
specifică”, adică să nu fie prea largă. Or, o chestiune de 
genul „îţi este uneori frică?” nu îndeplineşte această 
condiţie, fiindcă se ştie că motivul fricii e foarte variat şi 
specific: cuiva nu-i e frică de întuneric, dar se teme de 
circulaţia rutieră, altcineva se teme de şerpi şi nu de 
automobile etc. Incât, ca să fie corectă, întrebarea trebuie 
indicată exact: „Vă este frică să traversaţi o stradă pe care 
se circulă intens? „ori „Noaptea, când aţi fost singur, v-a 
fost frică de întuneric?” 


Cum mai sunt şi alte condiţii (Mucchielli, 1974), 
elaborarea unui chestionar se dovedeşte a fi un lucru 
complicat, cerând calificare şi experienţă. În mod greşit, 
cu ani în urmă, când se cerea profesorilor de liceu să 
efectueze muncă ştiinţifică, unii din ei formulau câteva 
întrebări, solicitau câteva clase de elevi să răspundă şi... 
comunicarea era gata! Dar şcolarii caută să facă bună 
impresie profesorului, sau unii recurg la teribilisme, ceea 
ce anulează orice valoare de adevăr răspunsurilor lor. Să 
lăsăm în seama specialiştilor întocmirea de chestionare ca 
şi interpretarea lor. Opinia elevilor se află mai bine prin 
convorbiri cu întreaga clasă ori cu fiecare elev în parte. 

5. Metoda biografică 

Metoda biografică este denumită şi anamneză după 
termenul folosit în medicină, unde ea desemnează 
reconstituirea istoricului unei maladii. În psihologie, 
metoda biografică implică o analiză a datelor privind 
trecutul unei persoane şi a modului ei actual de existenţă. 
Acest studiu al trecutului e foarte important, fiindcă în 
primii ani ai vieţii, îndeosebi în familie, se pun bazele 
caracterului, ale personalităţii. Aici găsim cauzele primare 
ale comportamentului din perioada matură; firul vieţii 
psihice concrete, desfăşurat de-a lungul anilor, ne 
dezvăluie motivele, interesele, aspiraţiile reale. Apoi, 
examinând modul concret de reacţie al cuiva în condiţiile 
vieţii obişnuite, ajungem la o imagine corectă asupra 
specificului său, nedistorsionat de ambianța artificială a 
unui examen psihologic. 

În cadrul investigaţiei biografice putem disocia două 
aspecte: culegerea datelor şi interpretarea lor. În adunarea 
datelor biografice, utilizăm şi procedee specifice altor 
metode, cel mai important fiind convorbirea cu subiectul, 
convorbire pe teme biografice. Dar convorbiri vom avea şi 
cu colegii, cu părinţii, cu şefii persoanei în cauză. E nevoie 
şi de observarea condiţiilor în care lucrează şi locuieşte. 


Sunt însă şi procedee specifice metodei biografice: analiza 
unor documente (acte de stare civilă, de stare materială, 
fişe medicale, matricola şcolară, ş.a.), cât şi a unor 
produse ale activităţii concrete (picturi, mulaje, caiete de 
teme, aeromodele etc). În unele lucrări, acest ultim 
procedeu este considerat o metodă aparte („metoda 
analizei produselor activităţii”), ceea ce nu ni se pare a se 
justifica, importantă fiind interpretarea lor - caracteristică 
a metodei biografice. 

Într-adevăr, aspectul esenţial şi cel mai dificil al 
metodei biografice este efortul de interpretare. In cazul 
tuturor metodelor, interpretarea este necesară, dar numai 
în anamneză ea devine esenţialul, momentul caracteristic. 
S-ar putea spune că metoda biografică este „o 
hermeneutică” a materialului oferit de existenţa unei 
persoane. Din păcate, acest demers specific este puţin 
elaborat ştiinţific. Psihanaliza a acordat multă atenţie 
trecutului unei persoane, dar punctul ei de vedere este 
simplist şi închistat, totul reducându-se la câteva conflicte 
cu substrat erotic. Aceleaşi fenomene au putut fi explicate 
de A. Adler ori C. Rogers altfel decât le descifrase S. 
Freud. 

Au mai acordat atenţie biografiei W. Dilthey (1833 - 
1911), iar mai recent, G. Allport. Cel care a creat însă un 
sistem complex de interpretare (în zilele noastre) este 
profesorul german H. Thomae. În cartea sa Das 
Individuum unei seine Welt (apărută în 1968), el face o 
analiză minuțioasă a resurselor oferite de biografie. Pe 
lângă „analiza cursului vieţii” (adică povestirea de către 
subiect a vieţii sale în întregime), el a reliefat şi interesul 
unor „microunităţi biografice”: de exemplu, relatarea 
felului în care cineva îşi petrece o zi de muncă, din 
momentul trezirii până la culcare. Noi am verificat acest 
mod de descriere a vieţii şi ni s-au părut deplin 
edificatoare trei zile: una de muncă, o zi de duminică şi 


una din concediul de odihnă. Aflăm multe detalii 
importante mai ales în ce priveşte interesele, preocupările 
persoanei. Dar „povestirea vieţii” rămâne necesară, 
întrucât există evenimente care-şi pun pecetea asupra 
mentalităţii individului. 

În lucrarea amintită, H. Thomae arată cum poate fi 
analizat materialul biografic, el evidențiind posibilitatea 
utilizării a 29 de categorii, 29 de puncte de vedere prin 
care putem privi trecutul persoanei. Din păcate, el n-a 
reuşit să demonstreze stabilitatea însuşirilor reliefate, ele 
schimbându-şi ponderea odată cu trecerea anilor, astfel 
încât trebuie să fie studiate în continuare. Deocamdată, 
interpretarea biografiilor urmăreşte să precizeze o serie de 
situaţii şi relații care influenţează mult formarea 
personalităţii, în special cristalizarea caracterului. 

Menţionăm, în primul rând, însemnătatea atmosferei 
din familie, dependentă de relaţiile dintre părinţi. Când 
relaţiile sunt proaste, când ei se ceartă mereu, se despart, 
iar se împacă, din nou intră în conflict etc. copilul este 
puternic stresat, mereu în tensiune. Cercetările arată că, 
deşi divorţul are o influenţă negativă asupra copiilor, totuşi 
convieţuirea plină de ostilitate şi conflicte este şi mai 
dăunătoare. O situaţie foarte gravă întâlnim când fiecare 
din părinţi caută să-şi atragă de partea sa copilul, 
ponegrindu-l pe celălalt. 

Foarte importante sunt raporturile dintre părinţi şi 
copil. Se pot face, îndeosebi, trei mari greşeli. 

a) Părinţii sunt prea severi, copilul se loveşte la tot 
pasul de interdicții, mereu este certat, uneori bătut, i se 
prevede un viitor sumbru etc. în felul acesta, 
personalitatea tânărului este strivită, n-are voinţă şi 
iniţiativă, este mereu anxios. Doar în cazul unui sistem 
nervos foarte puternic asistăm la formarea unui spirit 
anarhic, revoltat împotriva părinţilor şi apoi împotriva 
oricărei autorităţi. 


b) A doua greşeală este opusă celei dintâi: părinţii îşi 
răsfaţă peste măsură odrasla, îi satisfac toate capriciile, 
nu-l deprind cu munca, cu respectul autorităţii etc. Astfel, 
creşte un adolescent care cunoaşte doar drepturi 
personale, nu şi îndatoriri. Nu învaţă, nu munceşte, dar 
pretinde mereu. Pe lângă insuccesele şcolare şi 
profesionale, unii ajung chiar delincvenţi, deşi deseori 
provin din familii foarte onorabile. 

c) A treia eroare constă în inconsecvenţa educativă. 
Astăzi părinţii au încasat o primă, sunt veseli şi atunci 
copilul poate face tot ce pofteşte. Chiar dacă sparge ceva: 
„Ei nu-i nimic! Se mai întâmplă!”. Dar peste câteva zile 
părinţii sunt nervoşi şi copilul e obligat să stea neclintit la 
masă, să înveţe, să nu crâcnească ceasuri de-a rândul. În 
asemenea familii copiii sunt  dezorientaţi, devin 
încăpăţânaţi, capricioşi, foarte dificili în raporturile lor 
sociale. 

Efecte negative pot avea relaţiile neechitabile dintre 
părinţi şi copii: unul este preferat, răsfăţat, protejat, iar 
altul este vinovat de toate micile „accidente” survenite în 
timpul convieţuirii şi al jocurilor, ocărit şi pedepsit. Se 
dezvoltă animozităţi între copii, apar pâra, minciuna, 
bătăile între fraţi, uneori se deformează caractere, se 
urâţeşte viziunea tinerilor despre om. Scriitorul american 
J. Steinbeck, în romanul său La est de Eden descrie o 
asemenea inegalitate de tratament între doi fraţi, care a 
dus la o ură reciprocă atât de intensă, încât erau să se 
omoare. Din păcate, aşa ceva nu este un simplu rod al unei 
imaginaţii poetice, ci o tristă posibilitate. 

Desigur, mai sunt şi alte aspecte nu lipsite de 
importanţă, cum ar fi condiţiile materiale şi culturale din 
familie. Un efect negativ îl poate avea şi cercul („banda”) 
de copii din cartier, când e dominată de tineri certaţi cu 
moravurile. Preadolescenţii (copiii de 11 - 14 ani) pot fi 
foarte puternic influenţaţi. 


Toate asemenea aspecte pot fi depistate atunci când 
se face o cercetare biografică susţinută. Ele ne pot 
clarifica multe din trăsăturile de caracter ale persoanei pe 
care o studiem. 

6. Experimentul 

Experimentul este considerat cea mai importantă 
metodă de cercetare, având posibilitatea de a ne furniza 
date precise şi obiective. Înţelegem prin experiment 
provocarea unui fenomen psihic, în condiții bine 
determinate, cu scopul de a găsi sau verifica o ipoteză. 
Valoarea experimentului derivă din aceea că modificăm 
una din condiţii şi urmărim ce transformări rezultă; 
mărimea acestora ne indică ponderea factorului influenţat 
în producerea efectului. 

lată o experienţă efectuată de J. Bullock pentru a 
stabili care din simţuri asigură şarpelui precizia în 
prinderea prăzii. El a astupat ochii unui şarpe şi a 
constatat că reptila n-a fost prea mult stânjenită în 
detectarea unui şoricel plasat în apropiere. De asemenea, 
astupându-i pe rând urechile şi nările, n-au rezultat 
modificări. În schimb, acoperind 2 orificii aflate deasupra 
nărilor şarpele a devenit dezorientat, nemaiizbutind să 
prindă prada. În aceste orificii se găsesc 250.000 de celule 
senzoriale termice (sensibile la căldură), adică de 5 ori mai 
mult decât găsim pe întregul corp omenesc. Ca urmare, 
şarpele poate sesiza diferenţe termice extrem de mici, prin 
care el detectează locul unde se află un animal, chiar şi pe 
întuneric. 

În această experienţă găsim, ca totdeauna în 
experiment, două categorii de variabile: independente - 
cele asupra cărora acţionează numai experimentatorul (în 
cazul nostru, diferitele simţuri ale animalului) şi 
dependente - cele ce depind tocmai de variabilele 
independente (în cazul nostru comportamentul şarpelui 
prin care descoperea şi prindea şoarecele). 


Numărul variabilelor ce pot fi luate în consideraţie 
este foarte mare: există diverşi factori ai mediului natural, 
mediul social (diferite persoane), apoi variabile subiective 
(prin consemn putem cere de la subiect să urmărească 
anumite semnale, să acţioneze pe unele butoane, să 
memoreze nişte numere etc). După scopul urmărit, 
experimentatorul modifică unele din ele, altele rămânând 
constante, ceea ce îi permite să inducă o serie de concluzii. 

În conceperea şi desfăşurarea unui experiment se 
disting mai multe etape: a) observaţia iniţială în care 
urmărim modul de manifestare a unui fenomen psihic şi 
degajăm o problemă ce se cere soluţionată; b) imaginăm o 
presupunere, o ipoteză vizând soluţionarea problemei 
degajate; totodată, concepem şi modul de verificare a 
ipotezei (descriem un montaj experimental); c) urmează 
desfăşurarea efectivă a experimentului în care observăm şi 
înregistrăm rezultatele; d) ultima etapă consistă în 
organizarea şi prelucrarea statistică a datelor 
(experimentul psihologic se efectuează de obicei cu 
numeroase persoane) care ne permit să tragem concluziile, 
generalizându-le în măsura îngăduită de structura şi 
amploarea populaţiei. Deseori concluziile ne duc la 
schimbarea ipotezei şi conceperea unui alt experiment. 

Reuşita experimentului depinde în mod esenţial de 
valoarea ipotezei şi ingeniozitatea montajului 
experimental; aceasta implică uneori utilizarea mai multor 
grupe de subiecţi, pentru a putea disocia o anume 
variabilă (A. Cosmovici, 1980, p. 123). In acelaşi timp, e 
foarte importantă calitatea observaţiilor. În experiment 
există două observaţii: cea iniţială şi cea finală (efectuată 
în timpul desfăşurării experimentului). Comparaţia dintre 
ele ne permite să tragem concluzii. EI. Bernard chiar 
definea experimentul ca fiind „o observaţie provocată”. 
Precizia unor înregistrări a pus problema măsurării în 
psihologie, fiindcă o manifestare psihică nu e numai 


prezentă sau absentă, ci ea poate fi mai mult sau mai puţin 
intensă. 

Unii filosofi au negat intensitatea fenomenelor 
psihice atribuindu-le numai deosebiri calitative. Fără a 
încerca să intrăm într-o asemenea dezbatere, vom observa 
că nota „de „diferă de nota „mi” altfel decât un „de „abia 
audibil, de unul care ne sparge timpanul. 

În psihologie întâlnim numai mărimi intensive. 
Acestea, spre deosebire de mărimile extensive (în care o 
unitate de măsură poate fi comparată cu mărimea: un 
metru se include de mai multe ori într-o lungime), nu se 
pot măsura decât indirect, prin efectele lor. Temperatura 
se măsoară prin gradul de dilatare a mercurului, 
determinat prin extensiunea sa într-un tub gradat. 
Intensitatea curentului electric se determină prin mărimea 
câmpului magnetic, precizată şi ea prin deplasarea unui 
indicator pe un cadru. A măsura înseamnă a evalua o 
mărime prin comparaţie cu o alta numită unitate de 
măsură. În domeniul psihic, noi putem compara între ele 
doar efectele trăirilor psihice: numărul de mişcări, 
amploarea ori intensitatea lor, durata unor modificări, 
mărimea modificărilor expresive (sau fiziologice); dar 
suntem în situaţia de a compara şi exprimările verbale. În 
toate cazurile ne lovim de două dificultăţi: a) nu există un 
raport proporțional între manifestare exterioară şi 
fenomenul psihic interior. Când la moartea unei rude 
cineva plânge în hohote, îşi smulge părul etc., dar peste 
puţin timp o vedem râzând într-un restaurant, rezultă că 
durerea nu era mare. Alţii, care nu plâng şi încremenesc, 
pot fi mult mai profund afectaţi, b) al doilea obstacol 
consistă în aceea că aspectul calitativ contează, cel 
cantitativ putând să n-aibă nicio semnificaţie: o telegramă 
în care scrie „Mama e bolnavă” are cu totul altă 
importanţă decât una în care se scrie „Mama nu este 
bolnavă”. Efectul celor două litere este esenţial, sensul e 


profund diferit, distincţia neputând fi măsurată prin două 
sunete. 

De aceea diferenţele cantitative în psihologie se 
consemnează, adesea, prin acordare de puncte, aşa cum se 
procedează în notarea cunoştinţelor şcolare. În felul 
acesta, mărimile, numerele stabilite în psihologie au 
proprietatea de a forma o serie ordinală, dar diferenţele 
între două cifre nu sunt egale, decât în situaţii foarte 
speciale. Cu alte cuvinte, putem afirma că A>B>C, însă nu 
putem şti dacă A-B = B-C, aşa cum e greu să afirmăm că 
elevul care a luat nota 8 ştie de două ori mai mult decât cel 
care a luat 4. De asemenea, diferenţa dintre primul şcolar 
şi cel de al doilea poate fi mult mai mare decât între cel de 
al doilea şi cel de al treilea. 

Ca urmare, în psihologie nu sunt legitime adunările, 
scăderile, înmulţirile dintre cote; totuşi, practic ele se 
utilizează, susţinându-se că s-au putut obţine rezultate, 
chiar dacă sunt aproximative. Vom folosi deci statistica, 
dar fără a supraestima precizia calculelor care nu e 
comparabilă cu cea din matematică, fizică ş.a. 

x kx * 

Se pot descrie trei feluri de experimente psihologice: 

a) experimentul de laborator realizat într-o încăpere 
amenajată, utilizându-se diferite aparate sau materiale. 
Avem avantajul posibilității de a elimina tot felul de factori 
perturbatori, însă subiectul se află în condiţii artificiale şi 
în faţa unor sarcini neobişnuite, încât e greu să putem 
extinde rezultatele obţinute şi asupra comportării în 
condiţiile vieţii obişnuite. 

b) experimentul în condiţii standardizate - care se 
desfăşoară într-o ambianţă obişnuită (un birou, o sală de 
clasă), dar subiectul e supus totuşi unor probe cu care nu e 
familiarizat, premisele acestora sunt strict standardizate - 


aceleaşi pentru toţi subiecţii. 

c) experimentul natural invocat de psihologul rus 
Lazurski, la începutul secolului, constă în a urmări o 
persoană (sau un grup) în condiţiile vieţii sale obişnuite - 
în care a survenit o modificare. De pildă, directorul a 
hotărât ca muncitorii să aibă o pauză de 30 de minute 
după 4 ore de muncă sau un profesor s-a hotărât să 
utilizeze săptămânal filme didactice, câte 1/2 de oră. 
Psihologul poate examina efectele unor astfel de 
modificări. 

Când intervenţia e propusă de experimentator, se 
vorbeşte de experiment „de teren” - el fiind tot experiment 
natural, pentru că atât ambianța cât şi natura modificărilor 
sunt familiare populaţiei respective. In experimentul 
natural dispare artificialitatea condiţiilor şi a sarcinii. In 
schimb, subiectul este influenţat de numeroşi factori pe 
care n-avem cum să-i controlăm, putând distorsiona 
rezultatele. Încât un astfel de experiment este mai puţin 
precis. 

Metoda experimentală este foarte valoroasă. Totuşi, 
în psihologie ea a dat mai puţine rezultate decât se spera, 
deoarece în acest domeniu ne lovim de o serie de 
dificultăţi specifice. Ele au fost scoase în relief de filosofii 
care, de-a lungul anilor, au contestat însăşi posibilitatea 
experimentului în psihologie (P. Fraisse, 1956, pp. 8 - 39). 

Experimentul presupune analiză, au spus unii, adică 
disocierea unor variabile, a unor procese. Dar psihicul este 
extrem de unitar şi separarea percepţiei de gândire, de 
pildă, sau de afectivitate este imposibilă. Totuşi, se poate 
răspunde, unele procese elementare, cum sunt senzațiile, 
suferă în mică măsură influenţa ansamblului. Apoi atenţia, 
dirijată de subiect, poate realiza o relativă disociere, cel 
puţin în ce priveşte procesele cognitive. Analiza este 
posibilă repetând o experienţă de multe ori sau efectuând- 
o cu un mare număr de subiecţi. În acest fel, prin repetare, 


ies în evidenţă factorii dominanţi, iar cei cu o influenţă 
secundară se atenuează reciproc, atunci când calculăm 
indici statistici cum sunt media sau varianta (număr care 
exprimă variaţia rezultatelor). 

Omul nu e un obiect, s-a spus, ci un subiect care, 
introdus în laborator, se întreabă: „Ce vor ăştia de la mine? 
E prudent să-mi dau osteneala ori mai bine rămân pasiv?” 
etc. etc. Reflecţiile, intenţiile reale, atitudinile scapă 
observaţiei, însă pot avea un rol hotărâtor în modul de 
reacţie a persoanei. „Experimentul pierde din vedere 
esenţialul”. Această critică este rodul unei exagerări: viaţa 
interioară se reflectă totuşi în exterior; nu în mod simplu şi 
nu totdeauna imediat, totuşi ea poate fi cunoscută. Până şi 
S. Freud (care supraestimează rolul inconştientului) 
recunoaşte că putem să aflăm ce se petrece chiar în 
inconştient prin influenţele acestuia asupra asociaţiilor 
Mbene Peelen gesturilor greşite ş.a. 

Obiecţia amintită scoate în relief necesitatea 
îmbinării experimentului şi cu alte metode (convorbirea, 
metoda biografică, testele proiective). 

O dificultate reală există: restricţiile de ordin moral. 
Nu putem interveni în aşa măsură încât să dereglăm total 
personalitatea (să-i insuflam unui subiect un sentiment 
intens de ură ori de afecţiune). Experimentul se termină, 
dar subiectul ar rămâne cu atitudini, convingeri, 
sentimente împovărătoare. În felul acesta, viaţa afectivă 
superioară, complexă este inabordabilă experimental; de 
asemenea, voinţa. 


În timpul ultimului război mondial, naziştii, gestapoul 
au încercat, prin schingiuiri oribile, să transforme 
caracterul ferm al unor membri din rezistenţa franceză în 
firi slugarnice care să spioneze şi să-şi trădeze camarazii. 
În unele cazuri au reuşit, fenomen numit „spălarea 
creierului”. Desigur, un asemenea act constituie o crimă 
condamnată de orice tribunal. Persoana este inviolabilă 
atât fizic, cât şi psihic. 

În fine, există şi dificultatea legată de elementele 
artificiale ce se introduc, mai ales în experimentul de 
laborator. Ea se depăşeşte îmbinând cercetarea de 
laborator cu aceea de pe teren, cu experimentul natural, 
acesta evidențiind în ce măsură relaţia constatată în 
laborator se menţine şi în condiţiile vieţii obişnuite. 

Aşadar, experimentul psihologic întâmpină multiple 
obstacole. Dar cu perseverenţă şi ingeniozitate se pot 
obţine rezultate importante. O dovadă o constituie 
investigaţiile cruciale efectuate de Jean Piaget. 

7. Testele 

Unii autori dau o definiţie foarte largă testului, 
vorbind de test oricând intervine o măsurare (L. Cronbach, 
1970). Credem că e mai bine să  restrângem 
caracterizarea, altfel nu vom putea delimita o categorie (şi 
aşa foarte largă) de probe. Considerăm testul ca fiind o 
probă standardizată, vizând determinarea cât mai exactă a 
gradului de dezvoltare a unei însuşiri psihice sau fizice. Am 
adăugat şi însuşirile fizice pentru că medicii ori antrenorii 
sportivi utilizează şi ei teste, vizând determinarea 
performanţelor de care sunt capabile unele persoane. 

Standardizarea constă în obligaţia de a aplica exact 
aceeaşi probă, în exact aceleaşi condiţii psihologice, 
utilizând un consemn identic pentru toţi subiecţii. În 
majoritatea cazurilor se urmăreşte şi standardizarea 
interpretării rezultatelor, elaborându-se criterii precise de 
apreciere şi chiar etaloane (unităţi de măsură). lată un 


exemplu de etalonare: testul Toulouse-Pieron (test de 
atenţie). Se prezintă patru pătrăţele model care diferă 
numai printr-o liniuţă (vezi fig. 2). 

go 

— A d-\3 qd d-3 p d 9 6 t\p - a opa - a 9 p dă q-a-p-ți 6 
9 p-a t\ a9 d\i 6 d-a 9 

Fig. 2. Testul Toulouse-Pieron 

Ele se află în fruntea unei foi pe care sunt tipărite 
multe rânduri de pătrăţele, fiecare având câte o linioară 
într-una din cele opt poziții posibile. Se cere subiecților să 
bareze cu o linie toate pătrăţelele identice cu unul din cele 
patru date ca model. Toţi subiecţii încep să lucreze în 
acelaşi timp. După 3 minute lucrul încetează şi foile sunt 
strânse. Testul e considerat a determina capacitatea de 
atenţie. După aplicarea lui la câteva sute de persoane 
diferite se corectează foile, acordându-se câte un punct 
pentru fiecare pătrăţel barat corect. Din totalul punctelor 
se scad puncte pentru pătrăţelele barate greşit ori omise. 
Fiecare subiect obţine un scor: unii 76 de puncte, alţii de 
43, alţii de 56 etc. Se urmăreşte ce punctaj întâlnim la 50 
% din subiecţi. Acesta constituie mărimea etalon a testului. 
Să presupunem că am găsit cote între 52 şi 58 de puncte la 
1/2 din persoanele testate. Cine realizează un astfel de 
punctaj are o capacitate de atenţie normală, cine are mai 
mult se presupune că posedă o atenţie superioară, cei cu 
mai puţine - atenţie inferioară. împărțind populaţia în 
grupe de 10% din subiecţi se obţin 10 note, numite decile, 
care permit o clasificare diferențiată. 

Ulterior, un psiholog aplicând cuiva testul, după ce îl 
cercetează, are la îndemână un tabel pe baza căruia poate 
aprecia nivelul de dezvoltare a capacităţii de concentrare a 
atenţiei în sarcini facile. 

Etalonarea ajută mult în obiectivarea aprecierilor. 


Testele etalonate mai sunt denumite şi psihometrice. Din 
păcate, nu orice fel de rezultat se pretează la o măsură aşa 
precisă. Totdeauna însă există o standardizare a condiţiilor 
de aplicare. 

Putem deosebi patru feluri de teste: teste de 
inteligenţă şi dezvoltare intelectuală; teste de aptitudini şi 
capacităţi; teste de personalitate (referindu-se la trăsături 
de caracter şi temperamentale); teste de cunoştinţe 
(utilizate de obicei în învăţământ). Structura probelor este 
extrem de variată: uneori se utilizează aparate, alteori 
diferite materiale (cuburi, planşe, fotografii etc.); în multe 
cazuri se recurge doar la creion şi hârtie, ca la orice probă 
de control (se dau probleme aritmetice, se cer stabilirea de 
asemănări, continuarea unor serii ş.a.m.d.). Printre testele 
de personalitate cele mai răspândite sunt testele 
proiective, denumite astfel fiindcă au la bază în special 
fenomenul de proiecţie (ne identificăm cu o persoană şi 
tindem să proiectăm asupra ei felul nostru de a fi: aşa cum 
facem la un spectacol când ne identificăm cu un personaj 
anumit). Un asemenea test este şi „Testul de apercepţie 
tematică” (T.A.T.). Se prezintă subiectului 20 de planşe în 
care se disting personaje aflate într-o situaţie neclară. Se 
cere elaborarea unei povestiri în legătură cu fiecare 
imagine. Aceasta ne poate da informaţii interesante asupra 
motivaţiei, mentalităţii persoanei (vezi Cristescu Miltred, 
1972). 

Astăzi se utilizează un mare număr de teste (aproape 
10.000). Deşi practica a dovedit valoarea lor, ele au fost şi 
sunt obiectul unor variate critici. Cercetările au evidenţiat 
avantajul folosirii de teste mai întâi în industrie. S-a 
demonstrat că, dacă selecţia muncitorilor se realizează şi 
prin teste, scade fluctuaţia forţei de muncă şi numărul 
accidentelor, în comparaţie cu situaţia când selecţia se 
face fără teste. De aceea, întreprinderile occidentale având 
cel puţin 1.000 de muncitori îşi organizează şi un laborator 


de psihologie. 

La fel, studiile în care s-a urmărit, prin aplicarea 
testelor, evoluția tinerilor  orientaţi profesional - 
comparativ cu dirijarea lor fără asemenea probe - au 
arătat rezultate evident mai bune. 

Din practica examinărilor au fost culese numeroase 
cazuri dovedind necesitatea recurgerii la teste. De 
exemplu, bine cunoscutul scriitor american Truman Capote 
(autorul romanului cu sânge rece) când avea 12 ani 
constituia o problemă pentru profesorii săi. Într-o zi, 
directorul şcolii a venit la părinţii elevului să-i roage să-şi 

Inscrie copilul la o şcoală specială, el fiind debil 
mintal. Surprinşi, aceştia şi-au dus băiatul la un institut de 
psihologie unde, după aplicarea unui test de inteligenţă, s- 
a obţinut diagnosticul „copil genial”!! Dar probabil că pe 
Truman Capote îl plictisea şcoala. Viitorul a dovedit cu 
prisosinţă justeţea diagnosticului psihologic. 

Cu toate acestea, în 1936, comitetul central al 
partidului comunist al Uniunii Sovietice a emis o decizie 
prin care erau condamnate pedologia („ştiinţa copilului”) şi 
utilizarea testelor psihologice, considerate „unelte 
reacționare” în slujba imperialismului. Documentul nu era 
lipsit de temei deoarece, în acea vreme, unii psihologi 


americani, aplicând teste de inteligenţă unor copii de negri 
şi unor copii de albi, au tras concluzia că primii sunt mai 
puţin inteligenţi. Alţii au testat copii de muncitori - paralel 
cu copii de intelectuali şi industriaşi - constatând de 
asemenea că fiii de muncitori sunt mai puţin dotați decât 
cei din păturile avute. Era firesc să asistăm la un protest în 
rândul claselor dezavantajate. Psihologii amintiţi făceau 
atunci o mare confuzie între inteligenţă şi cultură. În 
America anilor '30 masele puţin avute erau dezavantajate 
cultural, ceea ce se reflecta în performanţele la teste. Dar 
(ceea ce se nega atunci) orice rezultat la un test este 
influenţat de experienţă, de cultură. Rămânerea în urmă 
din punct de vedere cultural se poate remedia relativ uşor, 
ceea ce nu e posibil în cazul unei slabe dezvoltări 
aptitudinale. 

În folosirea testelor se făceau şi alte greşeli. Testele 
de aptitudini erau considerate a discrimina numai o 
aptitudine (numai aceea  perceptivă ori numai 
reprezentarea spaţială) care ar fi ereditară în întregime. 
Aşadar, un diagnostic stabilit la 12 ani ar fi fost valabil 
toată viaţa. Azi se ştie: nivelul de inteligenţă constatat la 
acea vârstă se poate schimba destul de mult în anii 
următori (exceptând cazurile de debilitate mintală, având 
cauze de ordin neurologic), iar disocierea completă a 
funcţiilor în cadrul unei probe este iluzorie. Apoi, s-a 
subestimat rolul motivaţiei, deşi ea influenţează foarte 
mult performanţele, cât şi faptul că cei mai buni sunt de 
obicei dezavantajaţi de către teste (mai ales la cele de 
inteligenţă). 

Psihologia contemporană este conştientă de limitele 
testelor. Un test nu are precizia unui termometru: îl pui 
pacientului şi dacă are 39* e sigur bolnav. Orice rezultat 
trebuie interpretat în funcţie de modul în care s-a lucrat, 
de experienţa anterioară a subiectului, de starea lui de 
spirit etc. Deci testele nu pot fi concepute, aplicate şi 


interpretate decât de persoane cu pregătire specială. Fac o 
mare greşeală cei care recomandă învăţătorilor şi 
profesorilor să aplice ei înşişi teste. 

Folosite cu competenţă de specialişti, testele au 
avantajul că într-un timp relativ scurt (de câteva ore) pot 
pune o persoană în situaţii foarte variate, în faţa unor 
probleme extrem de diferite. Dacă ar fi să ne bazăm numai 
pe observaţii, ar putea trece luni de zile fără a găsi o 
situaţie concludentă într-o privinţă sau alta. Deci testele 
dau un randament mare. Apoi ele permit o mai mare 
obiectivitate în apreciere datorită standardizării. Încât nu 
e surprinzătoare răspândirea lor în lume. Ele furnizează 
psihologului un instrument preţios. Ca instrument, nu 
putem spune despre un test că este reacţionar ori 
progresist; aşa cum cu un bisturiu poţi salva o viaţă, dar 
poţi şi suprima una, la fel testele utilizate competent ne 
pot ajuta, dar folosite mecanic creează mari posibilităţi de 
eroare. Să lăsăm deci testele în mâna celor competenţi. 

Orice metodă, din cele studiate, rareori ne poate 
duce la concluzii certe, dacă e utilizată fără nicio 
comparaţie. Aproape totdeauna e nevoie să facem apel la 
mai multe metode din cele descrise, dacă nu chiar la toate. 
Ele se completează reciproc. 

Capitolul IV BAZA FIZIOLOGICĂ A VIEŢII PSIHICE 

1. Excitabilitatea 

Viaţa presupune un permanent schimb de substanţe 
cu mediul ambiant, ea fiind puternic influenţată de 
condiţiile externe. Chiar cele mai simple fiinţe, cele uni- 
celulare, reacţionează în raport cu unele modificări din 
ambianţă. Această reacţie este consecinţa unei proprietăţi 
specifice materiei vii: excitabilitatea. Excitabilitatea constă 
într-o modificare internă ca răspuns la un stimul extern, 
ducând adesea şi la o reacţie externă a celulei. Ea are însă 
un caracter selectiv. De pildă, floarea, soarelui răspunde la 
lumină întorcându-se mereu după soare, dar ea nu este 


influenţată de undele hertziene, undele radio, cu lungime 
de undă mai mare decât aceea caracteristică luminii 
solare. 

Nici animalele unicelulare nu constituie corpuri 
simple: în interiorul lor găsim tot felul de corpusculi, 
canalicule, vezicule, din activitatea lor combinată 
rezultând toate funcţiile ce le găsim şi la animalele 
superioare (asimilaţie-hrănire, oxigenare-respiraţie, 
descompunerea şi eliminarea unor substanţe-excreţia etc). 
Se pune întrebarea dacă există învăţare la asemenea fiinţe. 

Se citează această experienţă: într-un bazin unde se 
află un protozoar, un parameci, se proiectează o lumină 
puternică, apoi se picură puţin acid care-l obligă pe animal 
să se îndepărteze în grabă. Repetându-se de multe ori 
această succesiune, se ajunge în situaţia când parameciul 
începe a se îndepărta, îndată ce apare lumina, înainte de 
prezenţa acidului. Unii au contestat această experienţă, 
dar oricum animalele unicelulare se deplasează, vânează 
microbi şi evită mediul acvatic nefavorabil. 

La fiinţele pluricelulare excitabilitatea creşte. Ea 
există şi la plante, deşi mai redusă decât la animale. 
Oricum, ele se orientează către lumină, rădăcina creşte în 
jos, iar unele, cum e mimoza senzitivă, capturează şi 
devorează insectele care se aşază pe frunzele sale. 

S-a constatat şi prezenţa unor curenţi electrici. Un 
psiholog american, efectuând cercetări cu un aparat 
pentru măsurat prezenţa electricităţii ce poate apărea în 
muşchi, deci care amplifică foarte mult intensitatea ei, a 
observat că atunci când rupe frunza unei plante apar 
curenţi electrici slabi în tulpina ei. Mai mult, a înregistrat 
curenţi, dintr-o plantă, când în aceeaşi cameră cineva 
rupea o frunză altei plante. Deci există o comunicare între 
plantele apropiate, care nu pare să fie doar electrică 
(curenţii electrici fiind doar concomitenţi), ci ar avea la 
bază o „bioenergie”. În jurul acestei noţiuni se fac azi 


multe speculaţii, fără o bază ştiinţifică. Rămân însă 
evidente posibilităţile de comunicare la mică distanţă, ceea 
ce denotă o excitabilitate mult mai mare decât se 
presupunea. 

Oricum, nu vom vorbi de senzaţii decât la animalele 
unde vom găsi organe senzoriale bine organizate. 

2. Evoluţia sistemului nervos în dezvoltarea speciilor 
animale 

La animalele pluricelulare găsim începuturi de sistem 
nervos. Astfel, celenteratele (meduza, hidra, coralii) au o 
plasă de celule nervoase: vorbim de sistem nervos 
reticulat. La meduză găsim cca. 100.000 de neuroni. 
Conexiunile dintre celule nu sunt continue: între un axon şi 
o dendrită există un mic spaţiu numit sinapsă; legătura 
dintre cele două terminaţii este realizată printr-o 
substanţă chimică, numită mediator. Cu cât curentul 
nervos trece prin mai multe sinapse, cu atât intensitatea 
lui scade. De aceea când o meduză este atinsă, ea se 
contractă puternic în locul respectiv, dar mult mai puţin în 
regiunile mai îndepărtate ale corpului său. Celenteratele 
reacţionează la contact şi la agenţi chimici. Totuşi, la unele 
meduze găsim o serie de celule fotosensibile grupate, 
cărora li se spune „oceli'” - germenii ochilor de la 
animalele superioare. De asemenea, există şi nişte celule 
specializate (statocist) asigurând poziţia verticală faţă de 
sol. E prea puţin totuşi pentru a vorbi de senzaţii. 

La animalele superioare celenteratelor, celulele 


nervoase se aglomerează în ganglioni care se organizează 
formând un lanţ de-a lungul corpului (aşa e cazul la 
viermi). Fiind mult solicitaţi, ganglionii din partea 
anterioară se dezvoltă mai mult, devenind „ganglioni 
cerebroizi” (un creier foarte rudimentar). La viermi 
observăm cazuri de habituare: în mod obişnuit o lumină 
puternică îi face să se ascundă în nisip (unele specii). Dar 
dacă lumina se repetă mereu ei încetează de a se mai 
ascunde (o formă de obişnuinţă). 

La insecte găsim un număr mare de celule nervoase 
(cca. un milion), concentrate în mari ganglioni cerebroizi. 
Ochii sunt compuşi din mii de feţe; antenele sunt organe 
de simţ tactil şi chimic. Pe toate părţile corpului găsim peri 
senzitivi. Unele insecte au organe senzitive pe picioare, cu 
ajutorul cărora află gustul nectarului din florile pe care se 
aşază. La insecte putem să vorbim deci de senzaţii şi încă 
de mai multe feluri de senzaţii. 

Evoluţia sistemului nervos pe scara animală se 
produce în următoarele direcţii: 

a) Concentrarea celulelor nervoase în ganglioni care, 
pe de o parte, formează un creier din ce în ce mai complex 
şi, pe de alta, constituie un sistem tubular de-a lungul 
corpului, care la vertebrate devine măduva spinării. 

b) Celulele senzitive izolate se grupează în organe 
senzoriale din ce în ce mai complexe. 

c) Dezvoltarea organelor de simţ se face de la 
tangoreceptori (cei care reacţionează numai printr-un 
contact direct: simţul de contact, durerea, temperatura, 
gustul) la telereceptori (animalul sesizează semnale a 
căror sursă e îndepărtată: mirosul, văzul, auzul). Este 
evident avantajul telereceptorilor, pentru că pericolul este 
sesizat de departe, din vreme; după cum şi prada poate fi 
simțită de la distanţă. Atât fuga, cât şi vânătoarea sunt 
favorizate. 

Nevertebratele evoluează şi ele destul de mult. 


Astfel, moluştele, mai ales cefalo-podele (sepia, caracatiţa), 
ajung să aibă cca. 168 milioane de neuroni în creierul lor. 
De aceea caracatiţa, de exemplu, poate fi dresată. La 
vertebrate găsim creierul foarte dezvoltat, cu funcţii 
specializate. La peşti şi batracieni el e mai puţin 
diferențiat. În schimb, la păsări şi mamifere ajunge la un 
grad de evoluţie superioară care atinge nivelul maximum 
la om. 

3. Apariţia şi evoluţia speciei umane 

Sunt peste 100 de ani de când Ch. Darwin a susţinut 
înrudirea între om şi maimuţele antropoide, ceea ce a 
revoltat omenirea! Azi niciun om având cultură ştiinţifică 
nu poate nega acest fapt. Ne-o dovedesc analogii evidente 
în ce priveşte aspectul exterior, expresiile emoţionale, 
mâna cu degetul opozabil şi unele aspecte ale 
comportamentului (vezi Jane von Lawick-Goodall, în umbra 
omului). Ele diferă mult însă în ce priveşte greutatea 
creierului (sau mărimea cutiei craniene - vezi tabelul nr. 
1). 


Tabel nr. 1 

de mărimea cap rap 
numirea acitatea ortul 

sp corpului crei crei 
eciei erului er/corp 

gor mare 480 0, 
ila (cca. 200 kg) cm? 47% 

ura mijlociu 380 0, 
ngutanul cm 50 - 0, 

60% 

ci mai mic 395 1, 
mpanze cm 11 - 1, 
ul 64% 

om mijlociu 150 2; 


ul 0 cm 22% 

Apariţia şi dezvoltarea speciei umane se întinde pe o 
durată de peste 3 milioane de ani. Găsirea de schelete 
fosile provenind de la o perioadă aşa de veche e foarte 
dificilă, ele fiind acoperite cu 25 - 50 m de pământ. S-au 
găsit mai ales rămăşiţele de calotă craniană, câte un dinte, 
un femur. Rareori s-au descoperit schelete mai complete. 
De aceea, abia în secolul nostru s-au putut face descoperiri 
însemnate, fiind nevoie de un mare progres al 
antropologiei şi anatomiei comparate pentru a recunoaşte 
exact diferenţele între un os de origine umană şi cel al 
unei specii înrudite. 

Cel mai îndepărtat strămoş, acel străbunic comun 
omului şi maimutelor antropoide, face parte din ordinul 
primatelor, genul Dryopithecus care a trăit cu cca. 20 
milioane de ani în urmă. Între acesta şi omul contemporan, 
primul hominid pare a fi australopithecus (care a vieţuit 
cu 2 - 3 milioane de ani în urmă). Sunt încă îndoieli dacă 
acesta a fost un strămoş autentic al omului sau a fost un 
fel de văr îndepărtat. Găsim însă la el caracteristici 
specifice umane: staţiunea verticală (dar nu perfectă, 
stătea puţin înclinat), mersul biped şi având antebraţul şi 
oasele mâinii cu mare mobilitate (Olga Necrasov). 

Australopitecul era mic de statură (120 - 140 cm) şi 
cântărea cam 25 kg. Creierul său avea cca. 508 cm. El nu 
trăia în păduri, ci în regiuni cu vegetaţie ierboasă. 
Probabil, din cauza schimbărilor climatice au dispărut 
multe păduri, primatele fiind nevoite să trăiască în stepă, 
ceea ce impunea staţiunea bipedă pentru mărirea 
orizontului perceput. Aici exista pericolul marilor 
carnivore, de aceea aceste fiinţe trăiau în turme şi se 
apărau cu bețe şi pietre. Australopitecul trăia din culesul 
fructelor, seminţelor şi din vânat. Se pare că nu cioplea 
unelte, dar folosea măciuci, formate din femurul 
erbivorelor mari (de mamut în special). Era omnivor. 


Hrănirea cu proteine animale a favorizat dezvoltarea 
creierului. El trăia în turme, ceea ce implica oarecare 
comunicare. Probabil poseda rudimente de limbaj. 

Prima făptură care a fost neîndoielnic un hominid a 
fost homo erectus habilis, pe care-l găsim într-o perioadă 
cu 1.800.000 de ani (poate chiar 2 milioane de ani) în 
urmă. A fost contemporan cu ultimii australopiteci (s-au 
găsit în acelaşi loc oase din ambele specii, ceea ce a dus la 
formularea ipotezei că homo habilis s-ar fi hrănit cu 
australopiteci, care erau mai puţin puternici). Homo 
erectus era mai mare: avea cca. 40 kg. Capacitatea sa 
craniană era de aproximativ 680 cm. Folosea cu 
certitudine 

unelte specifice culturii de prund: lovea pietre din 
prundiş în aşa fel încât ascuţea o muchie. Işi forma un fel 
de colţ mare care putea face răni largi în trupul unui 
animal, omorât pentru hrană şi blană (cu care se proteja 
împotriva frigului). 

O altă etapă corespunde apariţiei pitecantropului 
(acum cca. 550.000 de ani - în paleoliticul inferior). Avea 
capacitatea craniană de 860 cm) Se observă evoluţii în ce 
priveşte picioarele, mâna şi dentiţia (care evoluează mai 
repede decât creierul). 

Cioplirea pietrei este mai intensă. Sunt cioplite 
ambele feţe ale pietrei. Găsim un fel de „toporaşe de 
mână”, având muchii şi vârf ascuţit. Vânătoarea se făcea în 
grup. Se hăituiau animalele spre o prăpastie sau spre gropi 


mari săpate dinainte. 

Cu 400.000 de ani în urmă şi până pe la 120.000 de 
ani găsim sinantropul (dezgropat în China). Avea un craniu 
de 1050 cm1. E prima dată când sunt dovezi clare de 
folosire a focului, pe care nu ştia să-l producă, dar îl 
culegea din incendiile provocate de trăsnet şi-l păstra. 
Focul îi asigura căldură şi o hrană mai uşor de digerat. 

Găsim acum mici amenajări ale peşterilor în care 
locuia (apare o vatră pentru foc). Pe plajele marine apar 
aşezări sezoniere (de vară) formate din colibe clădite din 
oase de animale acoperite cu blănuri. 

Un pas mare îl facem după sinantrop găsind omul din 
Neanderthal (Germania). El e prezent între 120.000 - 
100.000 de ani înainte erei noastre şi are o cutie craniană 
apropiată de cea a omului contemporan (între 1300 şi 
1400 cm?). Erau făpturi mai înalte (cca. 155 cm înălţime) şi 
foarte robuste. În raport cu omul de azi, avea fruntea mai 
teşită, masivul facial voluminos şi pregnant (mandibule 
masive, falcă puternică şi proeminentă), dinţi voluminoşi. 
Picioarele erau relativ scurte şi stătea puţin îndoit în 
poziţia verticală. Degetul mare de la picior era mai 
îndepărtat de celelalte, dar nu era opozabil. Mâna sa era 
similară celei aparţinând omului de azi, dreapta fiind mai 
puternică. 

Confecţiona instrumente variate, realizate din aşchii 
mari, subţiate mai mult decât toporaşul sinantropului. Ele 
aveau forma cuţitului sau a vârfului de lance. Apar şi 
unelte compuse din piatră cioplită înmănuşată în lemn. 
Incepe să producă singur focul prin frecare sau scăpărare, 
folosind iarbă uscată. Grotele sunt amenajate. Găsim şi 
grupuri mari de locuinţe în aer liber (pe suprafeţe 
ajungând la zeci de ha), pe care le-au părăsit în timpul 
glaciaţiunilor. Acum apar primele morminte. Corpul 
defunctului era protejat de o lespede de piatră ori un 
omoplat de mamut. Lângă el se puneau obiecte - în special 


unelte. 

In sfârşit, odată cu paleoliticul superior, acum 35.000 
de ani, găsim omul de azi Homo scipiens: cel mai vechi 
exemplar a fost găsit la Cro-Magnon. La acesta nu se mai 
găsesc deosebiri structurale faţă de omul contemporan. 
Capacitatea sa craniană era de 1500 cm’. Era puternic, 
având o talie de 1, 80 m. La primii oameni nu se găseau 
deosebiri regionale. La cei mai apropiaţi de zilele noastre 
s-au găsit diferenţe caracteristice raselor cunoscute azi. 

Uneltele erau tot din piatră cioplită, dar aveau 
conturul bine modelat, cu o serie de detalii, ducând la o 
mare varietate de forme funcţionale (lame diferite, vârfuri 
cu particularităţi deosebite). Găsim multe unelte compuse: 
lănci de lemn cu vârf de piatră ori os. Se începe şi 
prelucrarea osului care e modelat fin, lustruit. Sunt 
confecţionate ace de os cu ureche pentru cusutul pieilor, 
cârlige de undiţă. Unele unelte sunt adevărate opere de 
artă. 

Acum apare creaţia artistică. Oamenii se împodobeau 
cu coliere şi brățări; îşi vopseau pielea cu ocru. S-au 
descoperit primele picturi realizate pe pereţii peşterilor, 
cât şi mici statuete. Pictura, făcută cu intenţii magice, 
înfăţişa mai ales animale: pe 

ele sau în jurul lor vedem conturul unor mâini; se 
spera astfel un succes facil în vânătoare. In pictură apar 
rareori oamenii, dar când aceasta se întâmplă, sunt de 
preferinţă femei. 

Sensul magic al picturilor este o indicație a apariţiei 
primelor forme ale religiei. Deci nu mai sunt deosebiri 
esenţiale în raport cu omul contemporan. 

4. Caracteristici anatomice şi fiziologice ale 
creierului uman 

A. Desigur, omul nu este făptura cu cel mai mare 


creier, fiindcă mărimea acestuia depinde de mărimea 
corpului: creierul balenei are 7 kg. Un mai bun indicator 
este raportul dintre creier şi greutatea corpului. La om 
este 1/45, ceea ce este un raport foarte mare. Totuşi 
şoarecele are 1/23. Înseamnă că şoarecele este mai 
inteligent? Nu. La animalele de mici dimensiuni, relaţia 
este alta. 

Mai edificator este raportul dintre creier şi măduva 
spinării. La om are valoarea 50, la câini şi pisici este de 3 - 
4, la cal 2, 5, la iepure 2. 

Superioritatea faţă de alte mamifere se vădeşte şi în 
următoarele privinţe: emisferele cerebrale sunt mai mari 
în raport cu restul encefalului; lobul frontal este mai mare; 
scoarţa cerebrală este extrem de dezvoltată (conţine cca. 
16 miliarde de neuroni), cu o imensă cantitate de fibre de 
asociaţie; o mare complexitate şi varietate a diverselor 
regiuni ale creierului (peste 200 de câmpuri corticale - pe 
când la cimpanzeu nu găsim decât 45); se remarcă o 
circumvoluţiune parietală inferioară a cărei suprafaţă este 
de 10 ori mai mare faţă de zona corespunzătoare a 
cimpanzeului (pe când scoarţa, în ansamblu, e numai de 3 
ori mai dezvoltată). Toate acestea explică posibilitatea unei 
vieţi psihice de mare complexitate. 

B. Elementele, „cărămizile” sistemului nervos sunt 
celulele nervoase, neuronii. Mărimea lor variază de la 9 la 
150 de microni. Au două feluri de terminaţii: dendritele 
prin care vine excitaţia la celulă şi un axon prin care 
pleacă excitaţia din celulă. Neuronii sunt legaţi între ei, 
formând o reţea de enormă complexitate. Axonii unor 
celule intră în legătură cu dendritele ori corpul altor 
celule. O celulă nervoasă intră în contact cu sute de alte 
celule nervoase. În cazul neuronilor de asociaţie, unul 
singur poate realiza până la 10.000 de puncte de contact. 
Trebuie să precizăm însă că niciodată nu se realizează o 
lipire a unui axon de o dendrită ori de corpul altei celule: 


totdeauna rămâne o foarte mică distanţă, spaţiu denumit 
sinapsă. Cum am menţionat mai sus, prin sinapsă legătura 
între terminaţiile nervoase se stabileşte pe cale chimică. 
Influxul nervos se propagă de-a lungul neuronilor cu o 
viteză maximă de 10 m/sec. Datorită numeroaselor puncte 
de contact, celula nervoasă constituie un element de mare 
complexitate (vezi V. Mare, 1991, p. 51). Ea nu seamănă cu 
un simplu tranzistor, ci este un excelent microprocesor. 
Încât dacă am continua analogia, cortexul ar fi un 
computer cu cca. 16 miliarde de microprocesoare cuplate 
prin trilioane de legături. Neuronii sunt susținuți de alte 
celule care îi hrănesc, alcătuind „nevroglia”. Există ipoteza 
potrivit căreia rolul acestora ar fi mai important, dar nu 
există încă dovezi clare în această privinţă. 

C. Să ne reamintim acum principalele părţi ale 
sistemului nervos central cu funcţiile lor cele mai 
importante. 

a) Măduva spinării (aflată în coloana vertebrală) 
conţine centrii reflexelor necondiționate şi este calea prin 
care trec fibrele senzitive ce duc la creier, ca şi acelea 
motorii care coboară de la el, aducând la periferie 
comenzile sale. 

b)  Mielencefalul (bulbul rahidian ori „măduva 
prelungită”) cuprinde centrii vitali comandând respiraţia, 
digestia, ca şi unele reflexe de apărare. Bulbul influenţează 
şi bătăile inimii, accelerându-le sau rărindu-le. Dar bătăile 
inimii sunt comandate de propriii ei centri nervoşi. 


c) Metencefalul (creierul posterior) - căruia i se 
spune şi creierul mic - reglează echilibrul corpului, tonusul 
muscular, influențând şi realizarea precisă a mişcărilor 
fine. 

d) Mezencefalid (creierul mijlociu) constituit din 
pedunculii cerebrali (a căror funcţie constă în asigurarea 
tonusului muscular inclusiv reglarea mişcărilor) şi 
tuberculii cvadrigemeni. Aceştia din urmă asigură reflexele 
legate de auz şi cele implicate în mişcările ochilor. 

e) Diencefalul (creierul intermediar). Acesta se 
compune din talamus ce constituie un centru intermediar, 
o ultimă staţie a sensibilităţii înainte de a se proiecta pe 
cortex. A doua parte a diencefalului o constituie 
hipotalamusul, cel mai important coordonator şi regulator 
al funcţiilor organelor interne. El intervine în termore- 
glarea corpului, în metabolismul apei, în metabolismul 
glucidelor, influențând şi activitatea sexuală. Are rol în 
declanşarea expresiilor emoţionale (frica, furiaş.a.). În 
hipotalamus s-a găsit un centru care, excitat, produce 
puternice senzaţii de plăcere. Unui şoarece i s-a introdus 
un microelectrod în acest centru, electrod pus în legătură 
cu o pilă şi o mică pedală. Când şoarecele apăsa pe acea 
pedală se declanşa un curent electric slab, excitând 
centrul amintit. S-a observat că şoarecele apăsa mereu pe 
această pedală până ajungea la extenuare. În apropierea 
„centrului plăcerii” se află şi centrul opus; acesta, când 
este excitat, provoacă dureri foarte mari. Hipotalamusul 
are sub control şi glanda hipofiză cu rol conducător în 
sistemul endocrin. 

În  planşeul trunchiului cerebral (cuprinzând 
mielencefalul, metencefalul şi mezencefalul) se află un fel 
de plasă cu celule mici, numită formaţia reticulată, având 
funcţia de stimulare, activare a cortexului, declanşând 
trezirea şi starea de vigilenţă. 

De asemenea, să amintim şi de sistemul limbic aflat 


în jurul pedunculilor cerebrali cu rol notabil în reglarea 
expresiilor emoţionale. 

f) Partea cea mai importantă a creierului o constituie 
telencefalul - emisferele cerebrale (incluzând şi corpii 
striaţi) a căror activitate face posibil psihicul conştient. 

Cele două emisfere cerebrale sunt separate printr-o 
fisură longitudinală, iar fiecare din ele are şanţuri 
profunde (numite scizuri) care le împarte în patru lobi 
principali: lobul frontal, cel temporal, lobul occipital şi 
lobul parietal. 

Suprafaţa creierului, de culoare cenuşie, constă 
dintr-un strat de neuroni cu o grosime de 3 mm, numit şi 
cortex. Propriu-zis, cortexul e format din 6 straturi de 
celule nervoase, totalizând cca. 16 miliarde de neuroni 
susținuți de cca. 100 de miliarde de celule mai mici 
formând nevroglia. Între neuronii din cortex, între ei şi cei 
din celelalte porţiuni ale creierului există un număr imens 
de dendrite şi axoni formând masiva masă albă a creierului 
mare. 

Datorită numeroaselor circumvoluţiuni, suprafaţa 
creierului e mare: 2500 cm?. Cortexul este puternic 
vascularizat. Vasele capilare purtătoare de oxigen şi 
glucoza formează o vastă reţea. Dacă ar putea fi puse cap 
la cap, ar realiza un vas lung de 1200 km! Cât priveşte 
lungimea fibrelor nervoase din sistemul nervos central, 
puse cap la cap, ele ar forma un fir de 5 milioane de km. 

Aşa cum a stabilit J. Eccles (neurobiolog), în cortex 
neuronii sunt aşezaţi în coloane verticale ce se termină la 
suprafaţă. Diametrul lor este între 0, 1 mm şi 

0, 5 mm, iar înălţimea de 3 mm. Fiecare modul e 
compus din numeroşi neuroni, îndeplinind aceeaşi 
funcţiune (sunt până la 10.000 neuroni într-un modul). În 
total, cortexul ar avea până la 2 milioane de moduli între 


care se află un enorm număr de conexiuni. În ansamblu, 
cortexul îndeplineşte 4 funcţii: senzitivă, motorie, psihică 
şi vegetativă. 

1) Funcţia senzitivă. Fibrele aferente de la organele 
senzoriale, după ce trec prin talamus, se proiectează în 
diferite porţiuni ale cortexului: cele optice în occipital, cele 
auditive în temporal, cele din piele (tactile, termice, 
dureroase) într-o margine a scizurii lui Rolando, în 
circumvoluţiunea centrală posterioară (marginea 
anterioară a lobilor parietali). Datorită inversării fibrelor 
senzitive, cele provenind din partea dreaptă a corpului se 
termină în emisfera stângă şi invers, cele din partea stângă 
în emisfera dreaptă. În zona de proiecţie, pielea este 
reprezentată punct cu punct, dar suprafaţa e proporţională 
cu sensibilitatea regiunii respective: găsim pe scoarță o 
porţiune relativ mare pentru gură, limbă şi mână, dar una 
foarte mică pentru spinare. Excitarea acestor zone de 
proiecţie nu produce imagini, ci elemente izolate 
(excitarea unor puncte din occipital cauzează vederea unor 
puncte luminoase ori cel mult linii, mici triunghiuri). 
Imaginile presupun solicitarea unor regiuni mai 
îndepărtate, care nu răspund însă uşor la excitaţii izolate 
(sunt regiuni „neutre”). 

2) Funcţia motorie. Centrii care comandă mişcările 
involuntare formează sistemul extrapiramidal, implicând 
cerebelul şi ganglionii bazali. Sistemul piramidal reglează 
mişcările voluntare, iar centrii se află în zona 
circumvoluţiunii centrale anterioare (în faţa zonei tactile). 
Şi aici reprezentarea corticală e proporţională cu utilizarea 
muşchilor respectivi (mari suprafeţe pentru gură, limbă şi 
mână, mici - pentru spinare). 

3) Funcţia psihică este asigurată de neuronii de 
asociaţie, aflaţi între zonele de proiecţie, neuroni care 
leagă zonele senzoriale de cele declanşând mişcările, cât şi 
nivelul cortexului cu cel al zonelor subcorticale. Aceste 


zone permit formarea reflexelor condiţionate, învăţarea, 
memoria, percepţia, gândirea ş.a. Centrii motori ai vorbirii 
se află în lobul frontal, cei care asigură înţelegerea 
cuvintelor în temporal, iar înţelegerea scrisului într-o zonă 
parietală inferioară. 

4) Funcţia vegetativă este reglată de centrii aflaţi în 
lobul frontal, care influenţează sistemul simpatic şi 
parasimpatic, deci, indirect, activitatea organelor interne. 

x x * 

Cu privire la funcțiile emisferelor cerebrale există 
încă din secolul trecut o confruntare între două poziții: 
antilocalizaționiştii şi localizaţioniştii. 

Antilocalizaţionişti au fost în secolul trecut P 
Flourens şi Goltz. Şi în secolul nostru, K. Lashley a susţinut 
o asemenea poziţie: nu se pot localiza funcţiile psihice, 
învăţarea nu depinde de zone precise, ci de ansamblul 
scoarţei. Tulburările produse prin lezarea cortexului n-ar 
depinde de locul leziunii, ci de cantitatea de scoarță 
cerebrală scoasă din uz. 

Localizaţionismul extrem îl găsim (la începutul 
secolului trecut) la F. Gali, după care fiecărei aptitudini îi 
corespunde o porţiune precisă din cortex, care se dezvoltă 
când aptitudinea e superioară şi apare ca o umflătură pe 
craniu (de unde expresia „are bosa matematică” sau „bosa 
poeziei” - de la cuvântul „bosse” din franceză). Cu toată 
vâlva pe care a făcut-o Gali, cu ştiinţa sa numită 
„frenologie”, s-a putut evidenția repede lipsa oricărui 
temei. 

Noi am văzut însă că s-au identificat zone precise de 
proiecţie, dar ele se referă numai la senzaţii izolate şi nu la 
funcţiile de sinteză, ceea ce a permis lui Lashley să adopte 
poziţia amintită mai sus. Însă iată, în secolul nostru, după 
cel de al doilea război mondial, chirurgul canadian Wilder 
Penfield efectuând operaţii pe creier, a găsit unele zone în 
lobul temporal, care - excitate uşor - provoacă pacientului 
amintiri demult uitate şi care se succed aidoma unui film 
(după V. Voiculescu, M. Steriade, pp. 162 - 163). De unde 
Penfield a susţinut existenţa unei localizări a memoriei în 
lobul temporal. Concepţia sa a fost combătută, fiindcă 
asemenea mărturii au fost obţinute numai în cazul special 
al bolnavilor de epilepsie. 

Controversa de mai sus este soluţionată azi prin 
concepţia unei localizări dinamice. O experienţă efectuată 
de M. Kennard şi W. McCulloch pe o maimuţă este 
edificatoare. Ei au extirpat ariile motorii corticale la acea 
maimuţă, ceea ce a dus la paralizii extinse. Treptat, s-a 
constatat o revenire. După 2 ani, restabilirea era evidentă. 
Operând din nou maimuța, proiecţiile nervilor motorii se 
găseau acum înapoia vechilor arii extirpate. Deci se 
realizase o compensație. Şi alte experienţe au arătat că, 
după distrugerea unor centri, apar un timp tulburări care, 
în multe cazuri, dispar datorită prelucrării funcţiilor de 
către alte regiuni. 

Aşadar, funcţiile complexe au la bază interrelaţiile 
mai multor structuri ce se dezvoltă în cursul existenţei 
individului. Există focare principale pentru unele funcţii, 
dar sunt şi alte arii de pe cortex în legătură cu acele focare 
care, la nevoie, pot dobândi acelaşi rol. 

Există azi tendinţa de a descrie activitatea creierului 
nu pe zone strict delimitate, ci ţinându-se cont de 
integrarea excitaţiilor pe niveluri (de la mielencefal în sus) 
şi ramificate (pe orizontală) rezultând constelații de centri. 


Astfel, se disting 3 blocuri funcţionale fundamentale 
(Mare, V., pp. 61 - 62). 

1) Blocul reglării tonusului scoarţei cerebrale. E 
vorba de trezirea din somn, activizarea scoarţei, atenţia, 
vigilenţa şi procesul invers - adormirea. În această 
activitate sunt implicate diencefalul, sistemul limbic şi 
formaţia reticulată. 

2) Blocul cu funcţia de a primi, stoca şi prelucra 
informaţia din mediul extern (şi intern). Aici contribuie cea 
mai mare parte a emisferelor: lobii occipitali, temporali şi 
parietali. Pe lângă zonele de proiecţie senzorială găsim 
mari porţiuni cu funcţii de integrare. Foarte importantă 
pare a fi o zonă de intersecţie (terţiară) între sectoarele 
optic, auditiv şi tactil, şi anume circumvoluţiunea parietală 
inferioară, considerată specific umană. La om ea este mult 
mai dezvoltată în comparaţie cu celelalte regiuni ale 
creierului (faţă de cimpanzeu) şi se maturizează târziu în 
dezvoltarea creierului infantil. Se consideră că joacă un rol 
esenţial nu numai în sinteza informaţiei senzoriale, ci şi în 
realizarea proceselor simbolice, a structurilor gramaticale 
şi logice, permiţând desfăşurarea gândirii abstracte. 

3) Blocul cu Juneţii de programare, planificare a 
activităţii. E constituit de lobii frontali care permit 
confruntarea efectului acţiunilor, cu intenţiile şi proiectele 
iniţiale, reglarea şi controlul tuturor funcţiilor psihice. 
Leziunile lobilor frontali nu par a diminua capacităţile 
intelectuale, dar omul devine neajutorat (îi scade 
capacitatea de iniţiativă) şi iresponsabil (îi dispare simţul 
de răspundere). Asistăm la o infantilizare a individului. 

Astfel se prezintă lucrurile în ce priveşte activitatea 
sistemului nervos central. 

5. Reglarea activităţii organelor interne şi rolul 
glandelor endocrine 


A. în afara sistemului nervos central acţionează 
sistemul nervos vegetativ, care dirijează direct 
funcţionarea organelor interne. Este format dintr-un lanţ 
ganglionar situat de o parte şi de alta a şirei spinării. 
Aceşti ganglioni nu primesc fibre senzoriale; sunt legaţi 
direct de măduva spinării şi de organele interne. 

Există două sisteme: a) sistemul nervos simpatic ce 
stimulează activitatea organelor interne şi b) sistemul 
nervos parasimpatic care are, în special, un rol inhibitor 
asupra aceloraşi organe. 

Sistemul nervos vegetativ îşi are centrii în măduva 
spinării, controlată la rândul ei de către hipotalamus şi, 
prin acesta, chiar de centrii corticali. De aceea supărările, 
stresul îndelung duc la tulburări şi boli organice cum sunt 
ulcerul, tensiunea arterială, diabetul ş.a. 

B. Glandele endocrine au şi ele un rol în relaţie cu 
activitatea psihică. Funcţia lor e dependentă de sistemul 
nervos, în special de hipotalamus, care acţionează asupra 
hipofizei. Aceasta este o glandă cu rol conducător, 
furnizând hormoni ce stimulează activitatea celorlalte 
glande, reglându-le astfel propriile lor secreţii. 

Câteva din glandele endocrine au o înrâurire notabilă 
asupra vieţii psihice şi anume: 

a) tiroida - prin hipersecreţie cauzează nervozitate, 
tremurături - prin hiposecreţie duce la apatie şi chiar 
cretinism (cazul apariţiei guşii endemice, cauzată de lipsa 
iodului). 

b) suprarenalele: miezul lor produce un hormon 
medulosuprarenal - şi anume adrenalina. Aceasta 
accelerează bătăile inimii, intensifică respirația şi 
metabolismul în general; totodată, apare o vasoconstricţie 
periferică şi o vasodilataţie coronariană; este o pregătire 
pentru efort, pentru luptă (prezentă în cazul unei emoţii 
puternice). Partea exterioară secretă un hormon 
corticosuprarenal, important pentru sporirea resurselor 


energetice ale organismului. Deficitul acestuia creează o 
stare de oboseală, epuizare, astenie. Totodată, el 
influenţează şi comportamentul sexual. 

c) glandele endocrine sexuale au un rol însemnat în 
apariţia caracteristicilor sexuale secundare şi a instinctului 
sexual. Datorită lor, bărbatul are un comportament mai 
energic, mai ferm, mai combativ decât femeia. Desigur, 
această influenţă nu este exclusivă: cunoaştem şi bărbaţi 
molatici, supuşi. Nicio caracteristică psihică nu depinde 
numai de un singur factor, deşi în unele cazuri rolul 
structurii organismului poate fi hotărâtor. 

CFNTRA 


Capitolul V EVOLUȚIA PSIHICULUI 

Este foarte greu să stabilim anumite etape în 
dezvoltarea filogenetică a psihicului, deşi este cunoscută 
evoluția speciilor. A.N. Leontiev a încercat să schițeze o 
schemă a formării psihicului, distingând 4 mari faze: a) 
stadiul psihicului senzorial elementar; b) stadiul psihicului 
perceptiv; c) stadiul intelectului; d) stadiul psihicului 
conştient. Dezavantajul acestei clasificări este acela de a 
include în prima etapă imensa majoritate a speciilor, 
fiindcă stadiul perceptiv începe abia odată cu păsările şi 
mamiferele. Or, între o albină şi o râmă, diferența de 
comportament este foarte mare. Deocamdată, neavând 
ceva mai bun, ne vom servi de punctul de vedere al lui 
Leontiev. 

1. Stadiul psihicului senzorial 

Stadiul psihicului senzorial elementar se 
caracterizează prin aceea că animalul reacționează în 


raport cu o proprietate din mediul ambiant, însuşire 
caracteristică unui obiect sau fenomen importante pentru 
el. De pildă, păianjenul nu reacţionează în mod deosebit, 
dacă un obiect îi atinge plasa, dar dacă o atingem cu un 
diapazon care vibrează, el se repede asupra lui căutând să- 
l înşface, ca şi cum ar fi o muscă. Deci vibrația pânzei este 
semnalul declanşator al acţiunii. 

A. În acest stadiu predomină reacţiile înnăscute iar, 
experienţa individuală joacă un rol mult mai mic decât la 
speciile mai evoluate. Acum predomină tropismele şi 
instinctele. 

Tropismele au fost studiate mult de americanul J. 
Loeb. E vorba de mişcări simple ale plantelor şi ale unor 
animale inferioare, cărora Loeb le-a dat o explicaţie 
mecanicistă, considerându-le rezultatul unor fenomene pur 
fizico-chimice. La plante găsim fototropism (întoarcerea 
plantelor spre sursa de lumină solară) şi geotropism 
(creşterea rădăcinilor în jos). La animale sunt evidente 
geotropismele, în cazul unor omizi (care se deplasează 
totdeauna vertical pe pomi), şi fototropismele la fluturi, 
puternic atraşi de o lumină strălucitoare, noaptea. După 
Loeb dacă lumina este în stânga fluturelui, ea acţionează 
asupra retinei care declanşează automat muşchii ce-l 
îndreaptă spre stânga, dacă a zburat prea mult spre 
stânga, lumina din partea dreaptă a retinei pune în 
mişcare muşchii din partea opusă ş.a.m.d. Acest 
mecanicism nu explică însă o serie de fapte: fluturii nu se 
lipesc de felinar, ci se învârt în jurul lui, iar dacă se află la 
mijloc între 2 felinare nu zboară între ele, ci se dirijează 
numai către unul. 

Apoi experienţele făcute cu un mic animal de apă - 
Dafhnia - sunt edificatoare. Introdus într-un acvariu şi într- 
un tub îndoit, Dafnia se orientează spre lumină, dar acolo 
fiind astupat tubul, se întoarce, merge în sens invers 
luminii şi astfel poate scăpa. Acest mers este împotriva 


tropismului, ce se dovedeşte a nu fi un act mecanic. 

Mai există şi acte de memorie organică. E vorba de 
anumite ritmuri vitale. În plajele ce mărginesc oceanul 
găsim nişte viermi care ies din nisip când se produce 
refluxul şi intră în nisip atunci când vine fluxul. Puşi într-an 
acvariu ei continuă multă vreme mişcările lor periodice, 
deşi acum şi-au pierdut orice sens. 

Apoi sunt reflexele absolute, legături constante între 
anumiţi stimuli şi anumite reacții. Dar ceea ce 
caracterizează speciile mai evoluate sunt acele acte foarte 
complexe numite instincte. Ele sunt foarte bine dezvoltate 
la insecte, dar le întâlnim şi la vertebrate, după cum (într-o 
formă mai puţin conturată) ele sunt prezente şi în viaţa 
omului. 

B. Un instinct este un sistem de tendinţe şi acţiuni, 
identic la toţi indivizii dintr-o specie, care se manifestă în 
mod spontan şi într-un grad de perfecţiune destul de mare. 
Asupra acestui mod de reacţie, acţiunea mediului nu are 
decât o influenţă minimă, deoarece îşi are originea într-un 
mecanism gata elaborat, transmis prin ereditate. 

Prin tendinţă înţelegem o pornire, un început de 
mişcare (mişcarea poate să nu fie vizibilă, să fie doar 
schiţată printr-o creştere a tensiunii musculare). 

Cele mai spectaculoase instincte le găsim la furnici şi 
albine. Dar ele apar cu claritate şi la păsări: clădirea 
cuibului, migraţia ş.a. La mamifere sunt foarte vizibile 
instinctele sexuale şi cele materne. 

Un savant francez, J. Fabre (1823 - 1915), în lucrarea 
sa Amintiri entomologice şi-a exprimat admiraţia faţă de 
instincte, reliefând două aspecte: 

a) Perfecţiunea instinctului. De exemplu, viespea cu 
aripi galbene (numită sphex) caută un greier, îl răstoarnă 


pe spate şi îi aplică 3 împunsături exact în ganglionii 
nervoşi ce comandă picioarele, paralizându-l. Apoi îl trage 
de antene până în faţa „vizuinii” sale (o gaură în pământ), 
inspectează vizuina şi împinge apoi greierul în ea. Pe 
trupul greierului paralizat îşi depune ouăle. În acest fel 
larvele vor putea consuma o hrană vie, proaspătă. Fabre 
subliniază precizia tuturor actelor. 

b) Al doilea aspect îl constituie finalitatea actelor. 
Totul se subordonează perfect scopului. La viespe, 
asigurarea hranei corespunzătoare urmaşilor, la albine, 
păstrarea mierii pentru a avea hrană iarna ş.a. 

Se explică avântul explicaţiilor idealiste, în special 
cele deiste: înţelepciunea lui Dumnezeu care prevede 
totul, care a asigurat o ordine prestabilită etc. H. Bergson 
vorbeşte despre instinct ca manifestare a „elanului vital”, 
tendinţă de organizare a materiei. 

Oamenii de ştiinţă însă au infirmat, în parte, 
constatările lui Fabre. Observându-se diferite situaţii, s-a 
constatat că uneori viespea nu are succes: greierul fuge şi 
scapă; alţii observă cum viespea are ezitări, face tatonări şi 
înţeapă greierul în alte locuri, nu în ganglioni (ceea ce n- 
are mare importanţă, fiindcă veninul difuzează în corp şi 
tot apare paralizia); alteori greierul paralizează doar 
parţial sau, dimpotrivă, e omorât - dar larvele îl consumă 
şi aşa. 

Mai mult, printre strămoşii acestei viespi se observă 
multe variaţii: unii depun ouăle pe prada vie, dar alţii 
adună insecte moarte; în alte cazuri lovesc prada în tot 
felul şi o  paralizează imperfect etc. Perfectiunea 
instinctului şi invariabilitatea sa sunt relative. Astfel, 
păianjenii nu-şi construiesc pânza exact în acelaşi mod: 
unii fac o pânză verticală, alţii orizontală, alţii nu fac deloc 
pânză. Chiar aceeaşi varietate se comportă diferit când se 
află în regiuni mult deosebite, ba chiar când se află în 
aceeaşi regiune. De altfel, totdeauna păianjenul îşi 


adaptează pânza specificului locului unde se află. Celulele 
stupului construit de albine se deosebesc mult, unele sunt 
foarte imperfecte. Nu sunt nici două furnicare construite 
exact la fel. În mod evident, există o variabilitate şi în 
actele instinctive. 

Şi în ce priveşte finalitatea este posibilă o discuţie. 
Desigur, comportamentul imivxtiv e util individului şi 
speciei, altfel nu s-ar fi păstrat, indivizii dispărând. Cu 

toate acestea, se poate observa uneori o pervertire a 
instinctului, apariţia unuia cu efecte negative. Sunt cazuri, 
printre insecte, când masculii îşi vânează şi consumă 
propria lor progenitură. Unele furnici îşi omoară regina şi 
hrănesc cu grijă o femelă străină sau un parazit care le 
devorează larvele. În ambele cazuri, furnicarul este 
condamnat la dispariţie. 

Aşadar, acţiunea instinctelor nu e nici pe departe 
desăvârşită, ea fiind un rezultat al evoluţiei speciilor. 

C. Ce sunt în esenţădnstinctelej? /1 P-Pavlov nu făcea 
o diferenţă între reflexe şi instincte. Pare a fi doar o 
chestiune de complexitate. Ca şi reflexul, instinctul este 
declanşat de anumiţi excitanţi, externi sau interni. Este o 
sensibilizare faţă de un stimul precis. K. Lorenz a arătat 
că, la unele animale, la păsări şi chiar la unele mamifere, 
apare reacţia de urmărire, de ataşament faţă de orice 
obiect mai mare care se mişcă în preajma lor, în primele 
ore după ieşirea din ou (sau după naştere). Fenomenul 
numit imprinting (imprimare) a fost observat la puii de 
rață sau de găină ce s-au ataşat de o cutie pusă în mişcare 
în apropierea lor (S.A. Barnett, pp. 223 - 224). La fel s-a 
putut observa cazul unui mânz care nu putea fi despărţit 
de... un automobil! lată exemple în care excitantul 


declanşator este simplu, nu e vorba de o formă anumită ori 
de o culoare specifică (cum este cazul în alte instincte), 
însă un instinct presupune deseori o succesiune de acte 
foarte complexe. E cazul albinelor care, potrivit 
cercetărilor lui K. von Frisch, atunci când descoperă o 
zonă cu flori pline de nectar, se întorc la stup şi efectuează 
un dans ale cărui viteză şi înclinaţie exprimă distanţa şi 
direcţia unde se află plantele respective (M. Beniuc, 1970). 
În acest fel, lucrătoarele zboară în direcţia indicată - ele 
„înţeleg” acest limbaj instinctiv. Nu e vorba de 
„raţionament”, ci de reacții reflexe la anumite 
caracteristici ale zborului unei lucrătoare. 

Se poate afirma că instinctul constă într-o succesiune 
de reflexe, în care o acţiune pune animalul într-o situaţie 
ce declanşează actul următor. In cazul viespii sphex, 
vederea greierului declanşează atacarea şi răsturnarea lui, 
agitația acestuia, răsturnat fiind, o stimulează la 
împungerea lui ş.a.m.d. Dacă modificăm o verigă, viespea 
devine dezorientată: când, după răsturnarea greierului îi 
tăiem antenele, viespea nu ştie ce să facă şi-l abandonează 
(nu îl trage de un picior similar antenei). 

De asemenea, o altă specie de viespe îşi clădeşte o 
celulă în care depozitează nectar, iar când celula s-a 
completat, atunci o închide, acoperă intrarea. Dacă 
spargem celula în aşa fel încât nectarul se scurge uşor, 
insecta o va umple la nesfârşit, fără a sesiza neregula. 

Această fixitate a instinctului îl face să fie deosebit de 
actele învăţate, inteligente. Instinctul s-ar caracteriza ca 
un act înnăscut, predeterminat, mecanic, fix, rigid, pe când 
actele inteligente, dimpotrivă, ar fi dobândite în cursul 
existenţei, plastice, adaptate condiţiilor variabile ale 
mediului. Această opoziţie este valabilă numai în linii mari. 
Cum am învăţat şi mai sus, există şi în ce priveşte 
instinctul o oarecare variabilitate. Să cităm alte câteva 
fapte. 


De pildă, viespea sphex ajungând cu greierul 
paralizat în faţa vizuinii, îl lasă la intrare, intră în 
adăpostul pregătit, iar după ce constată că totul este 
neschimbat, se întoarce şi introduce prada înăuntru. Dacă, 
pe când ea se află în vizuină, noi târâm greierul mai 
departe, viespea îl caută, îl trage în faţa adăpostului şi iar 
se duce să-şi facă inspecția; acest act mecanic se poate 
repeta şi de 40 de ori la rând! Pe de altă parte, în alte 
regiuni, au fost observate viespi sphex care, după 3 - 4 
repetări mecanice ale inspecției, renunţă la ea şi introduc 
imediat greierul în locul de mult pregătit. 

Există o adaptare a instinctului în funcţie de 
condiţiile de mediu. Un stup de albine mutat la ecuator, 
unde nu este iarnă, încetează după câteva generaţii să mai 
adune miere. O pasăre captivă, chiar dacă are la îndemână 
tot ce-i trebuie pentru a-şi clădi un cuib, totuşi nu 
construieşte nimic. Un pui de câine crescut de la naştere 
pe o podea de ciment, după ce face mereu încercări de a 
scurma (pentru a-şi ascunde surplusul de hrană), de la o 
vreme renunţă şi instinctul acesta nu mai apare, chiar 
dacă este eliberat într-o curte cu pământ moale. 

De asemenea, cântecul păsărilor nu e decât parţial 
înnăscut: lungimea cântecului, numărul de note este 
acelaşi cu cel al cântecului părinţilor, dar melodia este în 
funcţie de un model care poate fi cu totul altul când 
pasărea a crescut printre alte specii. 

De altfel, la speciile superioare, instinctul se 
perfecţionează prin exerciţiu: e vorba de „jocul” puilor de 
pisică ori de câine, prin care indivizii îşi exersează iuţeala, 
agerimea. 

Aşadar, nu se poate face o opoziţie prea netă între 
comportamentul instinctiv şi cel învăţat, mai ales în cazul 
speciilor evoluate. La acestea, învăţarea ocupă un loc din 


ce în ce mai important şi de aceea copilăria e din ce în ce 
mai lungă (cea mai lungă e la cimpanzeu şi, desigur, la 
om). De altfel, omul are puţine instincte şi apar doar sub 
forma unor tendinţe: tendinţe de apărare (fuga la un 
zgomot puternic, la un cutremur), tendinţe sexuale (care 
se mărginesc la actul în sine şi nu determină nici măcar 
natura partenerului), iar tendinţele materne (foarte 
puternice la animale) pot lipsi. Oricum, o cercetătoare 
(Margaret Mead), vizitând o. insulă din Polinezia, a întâlnit 
o populaţie primitivă unde relaţiile sociale erau diferite de 
cele europene: femeile mergeau la vânătoare, la pescuit, 
iar bărbaţii se ocupau de gospodărie şi de copii. Dându-le 
copiilor de acolo diferite jucării, s-a observat că băieţii au 
arătat interes păpuşilor, pe când fetele au preferat armele 
sau uneltele în miniatură. Deci nici preferința pentru 
păpuşi nu este legată de un instinct, ci este efectul 
modelului social. 

Cum s-au format instinctele - aceasta este o 
problemă extrem de complicată. Lamark susținea 
ereditatea însuşirilor dobândite. În spiritul acestei 
conceptii, deprinderile consolidate mereu ar fi putut 
deveni treptat ereditare, s-ar fi transformat în instincte 
după un mare număr de generații. S-a făcut chiar un 
experiment în acest sens. McDougall, la începutul acestui 
secol, a urmărit câte erori face o pereche de şobolani până 
învaţă un anume labirint. A înregistrat 144 greşeli. Apoi 
aceşti şobolani au fost hrăniţi numai în cadrul acelui 
labirint pe care trebuiau să-l străbată mereu. La fel a 
procedat cu puii şi cu nepoţii lor. După câteva zeci de 
generaţii (experimentul a durat aproape 20 de ani) ultima 
pereche a învăţat prima oară labirintul făcând doar 9 
greşeli confirmând, aparent, teza lui Lamark. Numai că un 
alt psiholog a crescut o familie de şobolani în aceleaşi 
condiţi cu cei ai lui McDougall, dar fără a utiliza deloc 
labirintul; şi totuşi, după 50 de generaţii ultima pereche a 


învăţat labirintul tot aşa uşor. Încât alţii au fost factorii 
care au dus la o creştere a inteligenţei acelor animale. 

De altfel, cercetările biologilor au infirmat mereu 
punctul de vedere al lui Lamark. Experienţa, se pare, nu 
poate influenţa direct zestrea ereditară. Azi specialiştii 
susţin că modificarea eredității se face numai prin mutații 
cu totul întâmplătoare. Conform calculului probabilităților, 
dacă aşa ar sta lucrurile, atunci pentru a se explica 
evoluţia speciilor ar fi nevoie de sute de miliarde de ani. 
Nu se ştie în ce condiţii mediul şi experienţa ar putea 
influenţa zestrea ereditară. 

Însă apariția instinctelor nu e cu nimic mai 
misterioasă decât funcţionarea organelor interne: în timpul 
digestiei se produc mişcări şi se secretă fermenti exact la 

momentul oportun şi în cantitatea necesară, în 
funcţie de compoziţia chimică şi masa bolului alimentar. 
Sângele creează anticorpi speciali pentru viruşi ori 
substanţele ce-au pătruns în organism. Cine face analiza 
chimică? Cine comandă structura necesară a anticorpului? 
Sunt nenumărate mecanisme care reglează circulaţia 
sanguină, păstrarea temperaturii corpului şi toate 
constituie răspunsuri exacte la stimuli anumiţi. Deosebirea 
între aceste mecanisme şi instincte este doar aceea că 
instinctele se declanşează şi se reglează îndeosebi în 
funcţie de excitanţi externi, pe când organele interne îşi 
reglează activitatea după semnalele din interiorul 
organismului. 

2. Stadiu! psihicului perceptiv 

După A.N. Leontiev, se află în acest stadiu speciile 
care sesizează caracteristicile obiectelor în integritatea lor 
şi nu doar aspecte senzoriale izolate. Aceasta se traduce în 
posibilitatea de a distinge un obiect vizat de condiţiile în 
care se poate ajunge la el. Este o discriminare între obiect 


şi condiţiile ambiante. De exemplu, dacă într-un acvariu 
punem între un peşte şi hrană un paravan de sticlă, acesta 
poate învăţa să-l ocolească. Dacă după aceea scoatem 
paravanul, peştele nu observă schimbarea şi continuă să 
efectueze un drum de ocol. Un mamifer pus într-o situaţie 
similară sesizează deosebirea şi recurge la calea directă 
către aliment. 

O a doua caracteristică o constituie predominarea 
actelor învăţate la aceste specii, instinctele având un rol 
mai puţin important. De aceea, activitatea lor e mult mai 
plastică, mai adaptată, ţinând cont de condiţiile, situaţiile 
concrete în care ea se desfăşoară. 

3. Stadiul intelectului 

Stadiul intelectului, al gândirii senzorio-motorii, îl 
găsim numai la maimuţele antropoide. El se caracterizează 
prin puţinătatea încercărilor de a rezolva o problemă şi 
apariţia soluţiei dintr-odată, pe neaşteptate. Faptul a fost 
evidenţiat prin experimentele cu cimpanzei realizate de W. 
Kohler. Într-unul din ele, maimuţei i se oferă o banană, dar 
în afara cuştii şi la o distanţă la care ea nu o poate ajunge. 
În cuşcă se află însă şi un băț. Cimpanzeul nu face multe 
încercări, renunţă, se învârte prin cuşcă; deodată observă 
băţul, îl înşfacă, trage banana către el şi o consumă. 

Se observă şi un al doilea aspect: caracterul bifazic al 
acţiunii. Maimuţa apucă un băț sau îşi clădeşte un 
postament din lăzi (într-o altă experienţă în care banana se 
află pe tavan) şi abia în al doilea moment îşi poate însuşi 
fructul. 

De asemenea, odată folosită o astfel de „unealtă” 
improvizată animalul reţine procedeul şi-l foloseşte imediat 
în situaţii asemănătoare. 

4. Stadiul psihicului conştient 

Stadiul psihicului conştient este ultima treaptă a 
evoluţiei, specifică omului. In legătură cu deosebirile 
dintre om şi animal există o controversă. Unii, printre care 


şi H. Pieron, susţin că diferenţele sunt de ordin pur 
cantitativ. Alţii, printre care A.N. Leontiev, subliniază 
existenţa şi a unora calitative. 

După H. Pieron, cea mai categorică deosebire este 
aceea referitoare la volumul creierului, încolo existând 
destule asemănări. În ce priveşte senzațiile, animalele sunt 
chiar superioare omului, vulturul, de pildă, având o 
acuitate vizuală mai bună. 

Memorie găsim şi la furnică: aşezăm o tufă în drumul 
furnicilor ieşind din furnicar şi o lăsăm câtva timp. 
Înlăturând-o, observăm că furnicile întorcându-se la 
furnicar sunt dezorientate când ajung în locul unde fusese 
tufa peste care trebuiau să treacă. Cât priveşte 
cimpanzeul, el recunoaşte omul care l-a îngrijit (şi după 2 
ani). Expresiile emoţionale ale omului le găsim şi la 
cimpanzeu. Frica este prezentă chiar şi la un crab. Dacă-l 
atârnăm de un picior, va muri fără să încerce să-şi rupă 
piciorul, dar, fixat în apă, el se autotomizează, de frică, la 
vederea unei caracatiţe. 

Am putea vorbi de sentimente estetice şi la unele 
păsări: ele îşi împodobesc cuibul nuptial cu frunze şi flori. 
Unele îşi construiesc şi un fel de alei împodobite cu flori 
preferate. Iar dacă schimbăm florile cu altele, ele le smulg 
şi le pun pe cele agreate (unora le place galbenul, altora 
nu). 

Tot aşa afecțiunea şi fidelitatea extremă a unor câini 
faţă de stăpânul lor e privită ca un sentiment religios în 
germene. 

Ierarhia socială se observă la cimpanzei. Şeful merge 
înainte şi este respectat, având prioritate în multe situaţii. 
Limbajul este prezent sub forma ţipetelor. La cimpanzei 
sunt manifeste şi unele gesturi semnificative. Dar am 
amintit de existenţa unui limbaj (sub forma dansului) la 


albine. 

În fine, observăm şi animale folosind unelte: elefantul 
smulge frunze mari cu care se apără de muşte. Cimpanzeii 
aruncă cu pietre şi îşi confecţionează din fibrele frunzelor 
tije cu care scot termitele din cotloanele marilor lor 
construcţii. 

Ajunşi la acest aspect, trebuie totuşi să subliniem 
deosebiri esenţiale. Omul modifică mult obiectele din 
natură pentru a-şi confecţiona o unealtă şi mai ales o 
păstrează, ceea ce nu se întâmplă la niciun animal. 
Totodată, modul de confecţionare şi de utilizare a uneltei 
capătă consacrare socială, fiind transmis de la o generaţie 
la alta. In felul acesta s-a asigurat progresul uriaş al 
umanităţii, întrucât o nouă generaţie nu este nevoită să 
inoveze totul de la început, ea profită de experienţa 
înaintaşilor. 

O altă deosebire netă constă în utilizarea limbajului 
independent de context, aspect inexistent în expresiile 
animale. 

Un alt specific îl constituie apariţia gândirii 
abstracte, datorită căreia pregătirea unei acţiuni poate 
avea loc în gând, în afara situaţiei prezente, uneori cu ani 
înaintea desfăşurării acţiunii. 

În fine, activitatea omului e subordonată relaţiilor 
sociale. În timpul vânătorii, hăitaşii gonesc animalele în 
direcţia unde aşteaptă cei cu arme. Acţiunea lor ar fi 
absurdă, dacă n-ar exista convenţia cu ceilalţi participanţi 
la vânătoare. 

Dintre toate aceste caracteristici specifice, două par 
să fie cele mai importante: construirea, inclusiv păstrarea 
uneltelor şi apariţia gândirii abstracte, a conştiinţei 
reflexive. Ele au făcut posibile dominarea şi transformarea 
profundă a mediului. 

§/: 


Capitolul VI 

FORMELE VIEȚII PSIHICE: CONŞTIINŢA ŞI 
INCONŞTIENTUL 

Frecvent se spune că specificul psihicului uman este 
apariţia conştiinţei. Dar există două feluri de conştiinţă: 
una implicită, primitivă, nediferenţiată, care există şi la 
animalele superioare şi o alta reflexivă, conştiinţa de sine, 
de eu, într-adevăr specific umană. 

1. Conştiinţa implicită 

Conştiinţa implicită este doar o conştiinţă de ceva: 
vreau să traversez strada şi deodată văd un automobil ce 
se apropie repede; mă opresc, aştept să treacă. Am avut 
deci conştiinţa a ceva diferit de mine care mă punea în 
pericol. Conştiinţa implicită constă într-o separație confuză 
a fiinţei mele de alte obiecte sau fiinţe. Astfel, văd o scară 
în faţa mea şi reacţionez pentru a o urca - ceea ce 
presupune o cunoaştere a unui obiect diferit de mine şi 
faţă de care ştiu să reacţionez. 

O asemenea conştiinţă o găsim şi la speciile animale 
avansate. Câinele, jucându-se, nu-şi muşcă propria coadă 
ori labă. El fugăreşte cu elan o pisică, dar se păzeşte de 
ghearele ei, deci are conştiinţa pericolului zgârieturilor. 
Am observat comportamentul unei pisici urcate pe o 
magazie şi care, aruncându-i o bucată de carne pe jos, nu 
îndrăznea să sară, ezita în mod vădit şi a rezolvat 
problema sărind mai întâi pe un gard apropiat şi de acolo 
jos. Ea a fost conştientă de pericolul lovirii ei de pământ; 
există deci la pisică o apreciere implicită a posibilităţilor ei 
şi a riscurilor. 


Aşa cum scrie psihiatrul H. Ey, conştiinţa (implicită) 
este un fel de scenă în care se petrec evenimentele. Ea se 
constituie ca un mediu prin care noi accedem la tot ceea 
ce există şi în care închegăm realitatea. Conştiinţa e forma 
în care e trăit orice fenomen. Ea ne plasează într-o lume 
reală. 

Este o structurare a trăirilor prin care noi ne simţim 
participanţi la tot ce se întâmplă (ceea ce presupune o 
separare între noi şi celelalte obiecte sau fiinţe). Conştiinţa 
implicită este o conştiinţă de ceva: ne simţim prezenţi într- 
o realitate distinctă de noi. 

În stările patologice, de confuzie mentală, bolnavii 
asistă la tot ceea ce văd, fără a avea sentimentul prezenţei 
lor şi fără sentimentul necesităţii de a participa. Realitatea 
constituie un spectacol străin de ei, de neînțeles. 

O problemă dificilă o constituie visul în care ne 
simţim participanţi la o lume pe care o credem reală. De 
aceea primitivii credeau că sufletul a participat realmente 
la cele visate şi, când şeful lor visa o vânătoare norocoasă, 
era felicitat de supuşii săi. În vis pare a avea loc o iluzie de 
conştiinţă, fiindcă visul constă într-o rupere de realitate. 

În concluzie, reținem: conştiinţa implicită este o 
conştiinţă în acţiune, un câmp al prezentului şi al prezenţei 
noastre în lume. Ea implică separarea mea de lume şi de 
ceilalţi. 

2. Conştiinţa reflexivă 

Conştiinţa reflexivă este caracteristică omului şi 
constă în conştiinţa clară a unui eu care acţionează în mod 
responsabil. Conştiinţa reflexivă nu există la copilul mic, 
căci ea presupune deplina conştiinţă de sine şi o 
dezvoltare a gândirii abstracte. Ea solicită existenţa unei 
capacităţi de discuţie interioară. P Janet vorbeşte de 


importanţa reacţiilor noastre faţă de propriile noastre 
reacţii. In cazul conştiinţei reflexive este vorba de o 
povestire ori o comentare a propriilor acţiuni. Eu mănânc 
grăbit la masă, am conştiinţa implicită a actului, dar 
deodată îmi dau seama că mănânc prea repede, de fapt îmi 
comentez în limbaj interior acţiunea: „e nesănătos să 
mănânci prea repede” şi continuu, diminuând ritmul. Deci 
conştiinţa  reflexivă este o conduită suprapusă, un 
comentariu propriu asupra reacţiilor mele exterioare ori 
interioare. H. Ey spune: „A fi conştient de ceea ce eu simt 
sau ceea ce eu vreau înseamnă a-mi verbaliza ideile, 
proiectele sau sentimentele şi a dispune de ele”. (Când e 
vorba de a „dispune” de sentimente, afirmaţia trebuie 
luată într-un sens foarte larg, afectele fiind prea puţin 
influențate de rațiune.) 

Nu poate fi vorba de un centru al conştiinţei, nici al 
celei implicite, nici al celei reflexive. Conştiinţa presupune 
activitatea întregii scoarţe cerebrale, stimulată de formaţia 
reticulată care comandă trezirea, atenţia noastră. 

Prin ce caracteristici putem distinge un act conştient 
(înțelegând prin aceasta prezenţa conştiinţei implicite, 
prezente şi la animalele superioare)? C.F. Graumann 
distinge mai multe aspecte menţionate în cele ce urmează. 

a) Când e vorba de animale (şoarecii studiaţi de 
behaviorişti) e edificator faptul de a distinge între excitanţi 
care e util şi care e primejdios. Tolman precizează: când 
animalul e pus în faţa posibilităţii de a acţiona în diferite 
feluri şi el alege una din alternative. 

La om se poate face distincţie între alegerea 
spontană, fără a cunoaşte motivul (conştiinţa implicită) şi 
aceea bazată pe gândire (conştiinţă reflexivă). 

b) Poate fi considerat conştient ceea ce este 
comunicabil. Când cineva ne comunică ceva anume, ştim 
că e conştient. Dacă nu ne comunică, nu putem cunoaşte 
starea de conştiinţă. O asemenea caracteristică este 


discutabilă: afazicul este conştient de ceea ce ştie, dar nu 
poate comunica. Apoi există comunicare neverbală. O 
fetiţă care se înroşeşte ne poate informa asupra stării ei de 
spirit - de care ea însă poate să nu fie conştientă. În fine, 
în starea de hipnoză subiectul poate spune multe, dar nu e 
în stare de conştiinţă. Incât acest criteriu este unul relativ. 

c) Cineva este conştient când este atent, când 
observă ceva. Focalizarea psihicului duce la conştiinţă, o 
conştiinţă cel puţin implicită (observabilă şi la animale). 
Atenţia la om poate fi detectată şi cu ajutorul 
electroencefalografului: apar undele beta. Atenţia asigură 
o orientare selectivă, conştientă. Dar după cum în atenţie 
găsim grade, şi în ce priveşte conştiinţa există diferite 
grade. Nu există o separație netă între conştient şi 
inconştient. Conştiinţa şi inconştientul sunt extremele unui 
continuu. 

d) Act conştient este şi cel premeditat, intenţionat. 
Intenţionat, nu în sensul lui Brentano (considerând 
intenţionat orice act care are un obiect), ci acela care 
urmăreşte realizarea unui scop, dinainte reprezentat. Deci 
e vorba de conştiinţa reflexivă. Premeditarea conduitei, 
reflecţia asigură plasticitatea ei, adaptarea la situaţie şi la 
mijloacele existente. Apare principalul rol al conştiinţei, 
rolul de conducere adecvată. Prin această funcţie se 
manifestă eficienţa ei, faptul de a nu putea fi considerată 
inutilă, un epifenomen. 

Reacţiile instinctive, necontrolate în mod conştient, 


sunt rigide, automate şi devin insuficiente în situaţii mult 
schimbate. 

e) A fi conştient mai e sinonim cu a şti, a fi conştient 
de sine. Eu cunosc ceva: în faţă am clădirea universităţii, 
dar totodată îmi dau seama că această cunoaştere este a 
mea. Este în afară de mine care o privesc. Este o conştiinţă 
implicită care poate deveni oricând explicită. Pot spune: 
„lată eu privesc universitatea aproape zilnic de 3 ani”. 

Lumea este percepută conştient în sensul sesizării ei 
ca nefiind în eul interior, că nefăcând parte din mine (deşi 
imaginea ei se formează pe retină şi în occipital). 
Progresul conştiinţei umane, de la conştiinţa implicită la 
aceea explicită (reflexivă) se realizează lent, în copilărie. E 
vorba de formarea conştiinţei de sine, proces care se 
termină abia pe la 14 - 15 ani. Destul de devreme copilul 
îşi spune „eu pot să...”, dar mult mai târziu va remarca „eu 
gândesc”. 

3. Formarea conştiinţei de sine j 

A. Conştiinţa de sine (explicită) e precedată de 
„sentimentul de sine”, stare confuză, dinaintea 
momentului când persoana va judeca, va aprecia modul 
său de existență. La baza evoluției conştiinţei stă formarea 
treptată a unei scheme corporale şi a unei imagini a 
propriului corp. 

Evoluţia conştiinţei în copilărie se studiază în cadrul 
psihologiei dezvoltării, aici vom înfăţişa doar câteva 
repere. 

Conştiinţa de sine începe cu conştiinţa propriului 
corp, având la bază senzațiile interne: foamea, setea, 
durerea... la care se adaugă senzațiile proprioceptive şi 
kinestezice (adică cele legate de poziţia corpului şi de 
mişcare). Un rol îl joacă, desigur, şi privirea propriilor 
membre şi a corpului. Toate aceste impresii sunt analizate 
cortical şi rezultă cunoaşterea corpului nostru, a 
suprafețelor ce-l limitează (ca şi în cazul formelor 


obiectelor din jur, bazate mai ales pe văz şi pipăit). Se 
obţine o imagine a corpului, disociată de referinţele 
exterioare, independentă de locul unde ne aflăm. Există un 
model postural al corpului şi al unui spaţiu în care noi 
localizăm percepțiile noastre, e „schema sa posturală” în 
raport cu care apreciem orice schimbare de poziţie. Se 
pare că în formarea acestei scheme există şi unele premise 
ereditare. 

Pornind de la această schemă, copilul mai mare ştie 
că e slab sau gras, înalt sau scund - comparându-se cu cei 
din jur. 

Schema posturală, imaginea corpului nu se referă 
doar la topografia corpului şi la poziţiile sale, ci şi la 
posibilităţile de a acţiona asupra lumii exterioare. 
Existenţa şi importanţa lor se relevă în tulburările 
patologice ce pot surveni: asomatognozia (ar fi 
„necunoaşterea corpului”). Se citează cazuri de 
hemiasomatognozie când pacientul are tulburări într-o 
jumătate a corpului. Un bolnav povesteşte: „Nu mi-am dat 
seama că braţul stâng nu se mişcă. Când atingeam mâna 
stângă aveam impresia că ating o carne străină, o altă 
mână. Ştiam că e mâna mea şi totuşi aveam un corp care 
nu era al meu” (R.  Angelergues, p.230). Aici 
nerecunoaşterea se combină cu „apraxia” (paralizia), ceea 
ce nu se întâmplă totdeauna. 

O altă bolnavă nu ştie unde se află şi ce face cu mâna 
stângă: îşi întreba, cu reproş, soţul de ce o scarpină pe 
spate, or ea se scărpina singură cu mâna stângă. 

Tulburările menționate provin din pierderea 
sensibilităţii posturale (legate de poziţie) şi kinestezice (de 
mişcare). 

Existența unei scheme, a unei imagini puternice se 


evidenţiază şi prin fenomenul contrar: „membrul fantomă”. 
Bolnavii cărora li s-a tăiat un picior îl simt uneori prezent, 
îi doare chiar. Este o persistenţă a imaginii corporale. 

Nu poate fi vorba ca persoanele menţionate să nu 
aibă conştiinţa de sine. Ele erau adulte şi aveau conştiinţa 
de sine formată, pe baza unei multitudini de experienţe: se 
ştiau fiinţe gânditoare, sociale. Deci se pot pierde, parţial, 
impresiile provenind din corp, fără a pierde conştiinţa 
eului propriu. 

B. Se pune întrebarea: când se formează imaginea 
propriului corp? Răspunsul la această chestiune l-am putea 
găsi în studiile care au căutat să cuprindă momentul când 
copiii mici îşi recunosc imaginea în oglindă. Nu se poate 
recunoaşte cineva care nu se cunoaşte, nu are cât de câto 
idee despre sine. E nevoie să existe mai întâi o cunoştinţă 
de sine. 

Dificultăţile recunoaşterii în oglindă sunt mari, 
fiindcă imaginea de sine a copilului în primii 2 ani are la 
bază senzațiile interne, cele proprioceptive (de poziţie) şi 
cele musculare, de mişcare. Pe cale vizuală cunoaştem 
doar mâinile şi o bună parte a corpului, nu însă şi 
fizionomia. Pe când în oglindă tocmai faţa ocupă locul 
central. Este deci o trecere de la un sistem de repere, de la 
un „atlas” la altul. In cazul orbilor din naştere care 
izbutesc să dobândească vederea, s-a văzut că o asemenea 
tranziţie este foarte dificilă. Nici în cazul copiilor mici ea 
nu este lesnicioasă. 

M. Beniuc a observat un mic peşte, „peştele 
combatant”, care atacă cu violenţă orice alt mascul din 
specia sa. Separat printr-un geam de acesta el se izbeşte 
de geam şi adoptă o atitudine agresivă, un timp destul de 
lung. Dacă i se pune în faţă, nu un geam, ci o oglindă, 
ostilitatea sa se exprimă un timp de 3 ori mai lung! La alte 
animale se manifestă reacţii diferite faţă de cele 
exteriorizate în prezenţa confraţilor. Câinele stă departe de 


oglindă, o ocoleşte şi pleacă. Poate fiindcă imaginea în 
oglindă are o lucire neobişnuită şi se mişcă simultan şi 
simetric cu el. 

Unul din studiile efectuate la sfârşitul deceniului al 7- 
lea (de către psihologul Amsterdam) pune în evidenţă: pe 
la 17 - 18 luni, în faţa oglinzii copilul reacţionează ca la alt 
copil, zâmbind şi emițând vocalize. Între 18 şi 20 de luni 
apar reacţii de evitare. În fine, între 21 şi 24 de luni se 
manifestă simptomele recunoaşterii de sine: dacă i se 
picură o pată roşie pe nas, copilul văzând-o în oglindă, 
pune mâna pe nas, pe pată. 

René Zazzo a reluat studiul, experimentând cu 30 de 
copii în vârstă de 10 - 33 luni. Recunoaşterea de sine, 
arată el, nu se produce ca o iluminare subită şi la o dată 
precisă. Totul se petrece în aşa fel, încât, dintr-un moment 
în altul, recunoaşterea poate deveni îndoielnică. După 
primul moment când apare recunoaşterea, urmează 
evitări, fluctuații ce durează cel puţin 6 luni la majoritatea 
subiecţilor. 

Ca şi Amsterdam, Zazzo va observa la copil câteva 
faze până la deplina recunoaştere de sine. La vârstă mică, 
el e indiferent. Mai târziu îşi manifestă bucuria, ca la 
prezenţa altui copil. Apoi urmează o stare complexă: 
anxietatea şi evitarea alternează cu surpriza şi 
curiozitatea. După care începe să apară recunoaşterea 
favorizată de compararea mâinii sale cu aceea din oglindă 
sau de intervenția altor repere: când mănâncă o prăjitură 
ori când e Împreună cu cineva. 

Dacă o lumină licăreşte în spatele său, copilul se 
întoarce, dar reacţia are loc mai târziu decât descoperirea 
petei de pe nas. 

După R. Zazzo, recunoaşterea în oglindă are loc între 
2 şi 3 ani, mai aproape de 2 ani. Ea coincide cu perioada 
când copilul începe să folosească pronumele „eu“, „al 
meu”, „al tău” în loc de „Radu vrea...”, „E a lui Radu...” 


(Radu fiind însuşi 
I 

copilul). Deci apare o conştiinţă de sine ca persoană 
cu un nume, cu o anumită înfăţişare pe care începe să o 
recunoască. 

Recunoaşterea de sine e condiţionată de cunoaşterea 
în prealabil a unor persoane din jur. Dovada ne-o dau 
cimpanzeii, care şi ei se pot recunoaşte în oglindă (deşi 
mai greu: văzând pata pe nas şi-o caută mai întâi pe 
ureche, pe frunte, până nimereşte nasul). Dar dacă puiul 
de cimpanzeu e crescut separat de orice maimuţă, el nu se 
poate recunoaşte în oglindă. Când, după aceea, stă cel 
puţin 3 luni cu alţi cimpanzei, devine şi el capabil de a se 
recunoaşte. Deci conştiinţa de sine e indiscutabil legată de 
cunoaşterea altora (R. Zazzo, 1975, pp. 145 - 1868). 

C. Chiar când copilul are cunoştinţă de sine, el nu e 
totuşi conştient de toate detaliile acţiunilor sale, de care 
poate deveni conştient numai în anumite condiţii, fenomen 
prezent chiar şi la vârsta adultă. 

J. Piaget a efectuat o serie de experienţe în această 
problemă, pe care Le-a înmănuncheat în volumul la prise 
de conscience. După cum precizează el, de obicei se 
consideră conştientizarea bruscă - un fel de iluminare. 
Unii chiar o privesc ca pe un efect al activităţii unui organ 
special („simțul intern”). Fals!  Conştiinţa  reflexivă 
constituie un proces complicat, implicând o construcţie a 


unor relaţii în raport cu sisteme evoluate. Ne-o dovedeşte 
existenţa unor aspecte ale comportării de care copilul (şi 
chiar adultul) nu este conştient. Noi efectuăm uneori 
acţiuni, chiar complicate, fără să ne dăm seama exact cum 
procedăm. Psihologul elveţian ne dă o serie de probe. De 
exemplu: mersul în 4 labe. Copilul începe să meargă în 4 
labe încă înainte de împlinirea vârstei de 1 an. J. Piaget a 
cerut unor copii de 4 - 5 ani să meargă în 4 labe, 
întrebându-i apoi cum au procedat. La această vârstă, 
copilul spune: „Întâi merge o mână, apoi cealaltă mână, 
apoi un picior şi celălalt picior”. El nu-şi dă seama de 
mersul real (se avansează concomitent cu mâna dreaptă şi 
piciorul stâng, apoi înaintează mâna stângă şi piciorul 
drept). Ca să provocăm conştientizarea: a) îi cerem să 
procedeze aşa cum spune el; b) oprim acţiunea şi cerem să 
o continue; c) îl solicităm să încetinească mersul şi să 
privească atent. 

La o vârstă mai mare (5 - 6 ani), răspunsul e altul: 
„merg mâna dreaptă şi piciorul drept, apoi mâna stângă şi 
piciorul stâng”. De fapt se poate avansa şi aşa. Unii copii, 
după ce explică, încep să meargă în acest fel, deşi nu este 
un mers comod, firesc. Cerându-se unor adulţi să meargă 
în patru labe şi să explice cum are loc acest mers, unii 
dintre ei au dat acelaşi răspuns ca şi copii de 5 - 6 ani. Nici 
ei nu erau conştienţi de felul în care se procedează. Mersul 
în 4 picioare este legat automat prin conexiuni senzorio- 
motorii (scheme). Nu e nevoie, deci, de conştiinţa 
procedeului. 

Abia la 7 - 8 ani copii sunt conştienţi de detaliile 
mersului şi pot da explicaţia justă (majoritatea dintre ei). 
Desigur, chiar şi copilul de 3 ani e conştient că merge în 4 
labe, dar e o conştiinţă implicită, nu o conştiinţă explicită a 
felului în care procedează. Pentru aceasta se cere o mai 
deplină dezvoltare mintală. 

O altă experienţă piagetiană constă în recunoaşterea 


traiectului unui proiectil lansai cu o praştie. Nu e vorba de 
praştiile cu elastic construite azi de copii, ci de praştia 
antică, constând dintr-o bucată de piele, legată de 2 sfori, 
în care se pune o piatră; praştia se învârte cu putere, 
dându-se dramul pietrei cu care se lovea duşmanul. În 
experienţele lui Piaget, i se arată copilului cum se 
procedează şi e rugat să azvârle cu ea o bilă într-o cutie 
din apropiere. Copilul de 4 - 5 ani, după câteva încercări 
nereuşite izbuteşte să arunce bila în cutie. Întrebat cum a 
făcut, el arată că a dat drumul bilei când s-a aflat în faţă 
cutiei (unii chiar încearcă să demonstreze, oprind rotirea 
în faţa cutiei şi azvârlind piatra în ea). În fond, se dă 
drumul bilei când se află într-o poziţie 

laterală, ea plecând pe o tangentă la cercul rotirii 
praştiei, în felul acesta zburând cu forţa acumulată prin 
rotirea violentă (vezi fig. 3). 


cutia bila 

Fig. 3. Traiectoria bilei aruncate din praştie 

Deci, în practică se fac greşeli pe care copilul le 
asociază anumitor senzaţii în relaţie cu poziţia şi mişcarea 
mâinilor; el face o serie de traiectorii, reglări, până 


reuşeşte să realizeze scopul propus - în cazul nostru 
aruncarea bilei în cutie. Dar aceste încercări, reglări nu 
sunt efectuate cu deplină conştiinţă, selecţia lor se 
efectuează inconştient. Inconştientul, la care ne vom referi 
imediat, asigură orientarea, învăţarea înaintea unei 
conştiinţe clare. Există doar conştiinţa confuză, implicită 
care nu surprinde detaliile operaţiilor. Abia pe la 11 - 12 
ani posibilităţile de conştientizare cresc şi copii pot 
clarifica uşor procedeul folosit în utilizarea praştiei. 

J. Piaget şi colaboratorii săi au realizat şi alte 
experienţe: coborârea unei bile pe un plan înclinat în 
anumite direcţii, întoarcerea unei mingi de ping-pong şi a 
unui cerc, construirea unui drum în pantă, ciocnirea unor 
bile ş.a. Toate au dus la aceeaşi concluzie: se pot rezolva 
probleme concrete destul de complicate, fără a fi 
conştienţi de detaliile execuţiei, mai ales în cazul copiilor, 
cu atât mai puţin conştienţi cu cât sunt mai mici. 

Aşadar, priza de conştiinţă nu e ceva simplu, ea 
presupune o conceptualizare, o trecere din planul 
acţiunilor concrete în planul acţiunilor mintale, mult mai 
complexe şi, totodată, conştiente. Desigur, această trecere 
implică reuşita acţiunii, fără a fi însă suficientă. 

Reuşita nu necesită deplina conştiinţă. Inconştientul 
a cărui influenţă e importantă în percepţie, în gândire, în 
creaţie poate soluţiona singur multiple probleme practice. 
Trecerea din planul acţiunii în planul verbal-logic, 
conştient, implică o restructurare, stabilirea unor noi 
legături, efectuarea de operaţii mintale, plastice, 
reversibile. Noile relații sunt inserate în structurile 
noţionale (altele decât cele din sistemul senzorio-motor). 
Dacă ele nu sunt elaborate, copilul nu poate deveni pe 
deplin conştient. Numai după 7 - 8 ani, când sunt deja 
constituite sisteme noționale de referință, el poate deveni 
conştient şi poate începe să explice ceea ce este implicat în 
detaliile acţiunii. 


Se pune următoarea problemă: ce determină priza de 
conştiinţă în mod obişnuit? După Ed. Claparède - 
dificultăţile în activitate, dezadaptarea. În experienţele lui 

J. Piaget, complicațiile sunt provocate prin 
intervenția experimentatorului. Însă conştiinţa poate 
apărea chiar când o acțiune reuşeşte, precizează Piaget: 
când reproducerea mişcărilor e constrânsă să se adapteze 
unor modificări (ceea ce de fapt constituie o dificultate) şi 
când subiectul îşi propune noi scopuri. 

Experimentele efectuate au pus în lumina existenţa 
unor grade ale conştiinţei. De pildă, în experienţele cu 
praştia sunt cazuri când copilul nu poate arăta exact 
poziţia, dar indică una intermediară (nu cea din faţa 
cutiei). Apare deci o conştiinţă neclară a poziţiei din care 
se declanşează bila. Acestei impresii, conştiinţei neclare, i 
se spune de obicei subconştient. În fond există grade de 
conştiinţă după integrarea noilor informaţii în sisteme mai 
mult şi mai puţin evoluate. Să vedem acum în ce fel poate 
fi conceput inconştientul. 

4. Inconştientul 

A. Aşa cum a reieşit din cele relatate mai sus, există 


un număr destul de mare de fenomene şi reacţii psihice 
care intervin în activitatea noastră, fără a ne da seama de 
prezenţa lor. Ansamblul lor, ca şi al posibilităţilor de 
acţiune existente, neactualizate îl denumim, în mod 
obişnuit, inconştient. 

Astăzi includem în inconştient mai întâi tot bagajul 
de cunoştinţe, imagini, idei achiziţionate şi care nu ne sunt 
utile în prezent. Ele rămân într-o stare de latenţă; unele 
vor fi actualizate frecvent, altele poate niciodată. Apoi 
găsim toată rezerva de acte automate, priceperi şi 
deprinderi care nu sunt necesare pentru moment (ştiu să 
dansez, dar nu e cazul, tot aşa mai ştiu să schiez, să 
conduc un automobil etc). Ele intervin când o cere situaţia 
prezentă. 

Tot inconştiente sunt unele percepții obscure (sub 
pragul la care devin conştiente), dar influențând 
comportamentul (mulţi excitanţi condiţionaţi pot rămâne în 
afara conştiinţei). In fine, afectivitatea este în mare măsură 
inconştientă: țeluri, dorinţe, sentimente care n-au legătură 
cu momentul prezent. In ce priveşte sentimentele, chiar 
când sunt actualizate, când intervin în conduită, ele nu 
sunt conştiente în întregimea lor (îmi dau seama că ţin la 
tatăl meu, dar nu ştiu ce sacrificii aş fi în stare să fac 
pentru a-l şti mulţumit). 

B. Teoria inconştientului a fost multă vreme dominată 
de concepţia lui Sigmund Freud, medic vienez, părintele 
psihanalizei. Acesta are meritul incontestabil de a fi 
subliniat rolul important al inconştientului, dar a ajuns la 
mari exagerări şi unilateralitate, în ultima sa teorie asupra 
structurii psihicului, el a descris trei instanţe: a) Şinele 
(sau „id”) care ar fi principalul sediu al inconştientului, 
imaginat ca un rezervor unde clocotesc dorinţele noastre, 
instinctele. Freud a caracterizat două instincte esenţiale, 
instinctul vieţii, tendinţa spre plăcere („Libido”) pe care 
mereu a identificat-o cu tendinţele sexuale, şi instinctul 


morţii („Ihanatos”), tendinţa spre distrugere. Ambele 
instincte încearcă mereu să treacă la acţiune, dar sunt 
ţinute în frâu de a doua instanţă; b) Supraeul („superego”). 
Acesta este alcătuit din normele, imperativele morale, din 
idealul eului. El se formează datorită intervenţiei 
părinţilor, care înfrânează tendinţele copilului neconforme 
cu moralitatea; c) Eul („ego“) constituie cea de a treia 
instanţă, principalul sediu al conştiinţei. El ţine cont de 
dorinţele prezente în „sine”, de interdicțiile supraeului, 
căutând un compromis între ele, în funcţie de realitate. 
Acest compromis obligă eul să alunge în inconştient 
(şinele) toate tendinţele, aspiraţiile care nu se pot realiza 
(fenomen numit de Freud „refulare”). 

Concepţia părintelui psihanalizei are o bază reală: 
există mereu conflicte între dorinţele noastre şi obligaţiile 
morale. Eul, în funcţie de conştiinţa morală şi de realitate, 
caută mereu o soluţie optimă. Dar Freud susţine o 
supremație a sinelui, a forţelor inconştiente. El compară 
psihicul cu un călăreț şi calul său. Eul este călăreţul care 
conduce calul, dar calul, care îl poartă, constituie forţa 
principală, factorul principal - putând să zvârle călăreţul, 
când îşi iese din fire. E domnia inconştientului. 

Acest raport între eu şi inconştient poate fi real în 
cazul unor boli mintale, dar nu şi la omul normal, unde 
predomină glasul conştiinţei. Numai la un mic număr de 
oameni (la psihopaţi şi delincvenţi) se poate utiliza teoria 
freudistă. 

În prima sa concepţie, S. Freud amintea şi de un 
preconştient: zona în care s-ar afla amintirile şi 
automatismele ce pot fi evocate cu uşurinţă, spre 
deosebire de impulsurile refulate. Acestea, aflate în 
inconştient, răzbat foarte greu, fiind cenzurate de supraeu. 


Astăzi nu se vorbeşte de preconştient, dar se acceptă 
existenţa unei zone subconştiente, o zonă limită între 
inconştient şi conştient. Astfel, dacă avem în cameră o 
pendulă, zgomotul ei regulat nu-l mai auzim, adânciţi fiind 
în lectură, dar dacă ea se opreşte ne dăm seama că s-a 
întâmplat ceva. Deci zgomotul era subconştient. Tot aşa 
sunt situaţii în care trăim un sentiment de care nu ne dăm 
seama.  Intervenind însă o emoție neobişnuită, 
conştientizăm influenţa sa - subconştientă. 

C. O divizare netă între inconştient şi conştient nu 
pare necesară. Astăzi, inconştientul nu mai e privit ca un 
simplu rezervor de impulsuri. Inconştientul e indisolubil 
legat de conştient şi îl influenţează în orice moment. 

În acest sens, este interesantă concepţia lui R. 
Mucchielli. După el, toată experienţa noastră, influenţată 
de tendinţele înnăscute (puţine), de mediu, de educaţie se 
structurează, treptat, într-un vast sistem, în care am putea 
distinge subsisteme (ale fenomenelor preponderent 
cognitive sau motorii ori afective). Tot acest sistem, 
această structură a personalității influențează în 
permanență fenomenele psihice actuale: percepțiile, 
gândirea, sentimentele, actele de voință. El tinde să le dea 
o formă corespunzătoare, izomorfă tendinţelor formate, 
structurii dobândite a personalităţii, în lumina acestor 
concepţii, inconştientul ar fi o formă, tocmai structura 
personalităţii ce influenţează conştiinţa, dar care treptat se 
amplifică, se modifică în funcţie de noile experienţe. Deci, 
după Mucchielli ca şi după H. Ey, nu putem separa 
inconştientul de conştient, şinele de „eu”, ele fiind într-o 
permanentă interacţiune. 

Spre deosebire de S. Freud, care vedea în inconştient 
doar impulsuri negative, potrivnice moralității, P Ricoeur, 
filosof francez contemporan, subliniază rolul pozitiv al 
inconştientului. El intervine în acţiune şi mai ales în 
creaţie. În procesul creator, faza de inspiraţie, de 


iluminare, rolul intuiţiei sunt cert de origine inconştientă. 
Dar intuiţia (definită ca un raţionament cu premise 
inconştiente) e prezentă şi în percepţia de spaţiu, în 
desfăşurarea gândirii, unde influenţa sa e, nu rareori, 
hotărâtoare.  Inconştientul receptează informaţiile, le 
prelucrează, stabileşte relaţii pe care le oferă prompt 
conştientului, ajutându-l la discriminarea şi la soluţionarea 
de probleme. 

P Ricoeur rămâne însă prizonierul mentalităţii 
freudiste, atribuindu-i „eului” doar un rol negativ: de a 
dirija, înfrâna, tempera reacțiile noastre. Conştiinţa 
depune un imens efort de triere, comparare. Ea creează 
căi noi pentru ca impulsurile, sentimentele să se poată 
manifesta, să se dezvolte. Conştientul şi inconştientul 
formează o unitate, oarecum contradictorie, dar totuşi 
unitate. Nu trebuie să reducem inconştientul la ceea ce 
este biologic şi primitiv în noi. Într-adevăr, el reprezintă o 
structurare a tuturor achiziţiilor şi construcţiilor noastre 
care încorporează, desigur, şi forţele, tendinţele native. 
Totodată, el nu e pasiv, constituind o extraordinară 

maşină automată de gândire. Poate fi imaginat ca un 
computer extrem de performant. Din inconştient trec 
mereu în conştient trăiri, impresii, impulsuri. Pot fi şi 
senzaţii ce nu apar niciodată în conştiinţă, cum ar fi cele 
provocate de activitatea organelor interne. Deşi, există 
tehnici avansate, de tip Yoga, care fac posibil controlul 
unor organe interne, ceea ce subliniază şi mai mult strânsa 
relaţie existentă între cele două forme de manifestare ale 
vieţii psihice. 

Neîndoielnic, azi încă nu sunt clarificate structura 
inconştientului şi mecanismele sale, după cum nici 
conştiinţa, nici formarea eului nu sunt deplin elucidate, ele 
constituind probleme mari ale psihologiei şi filosofiei. Este 


certă însă interacţiunea lor şi totodată permanenta lor 
evoluţie.  Conştientul şi inconştientul sunt forme 
complementare ale vieţii psihice. Inconştientul e mult mai 
vast decât ceea ce este conştient la un moment dat Asta nu 
înseamnă că ar avea un rol mai important, că ar fi 
hotărâtor. Conştiinţa nu e inutilă, nu e un „epifenomen”. 
Ea intervine când automatismele inconştiente nu mai pot 
face faţă, când apar dificultăţi ori survin multiple variaţii, 
modificări sau noi obiective. Conştiinţa controlează efortul 
de comparare, de prelucrare a datelor, în vederea găsim 
unor soluţii optime. În acest proces sunt esenţiale 
sesizarea erorilor şi a valorii premiselor. Conştiinţa 
dezvăluie poziţia exactă a omului în natură şi comandă 
reacţia adecvată în situaţii neobişnuite.  Conştiinţa 
reflexivă constituie premisa fundamentală a progresului 
uman. 

Capitolul VII EXTREMELE VIEŢII PSIHICE: ATENŢIA 
ŞI SOMNUL 

1. Atenţia şi calităţile ei 

Omul se află permanent într-o ploaie de stimuli care 
produc numeroase senzaţii: vizuale, auditive, olfactive, 
tactile, interne etc. Volumul de informaţii receptat de 
organele senzoriale ajunge până la 100.000 de biţi pe 
secundă (bitul este unitatea de informaţie exprimată 
printr-un logaritm în baza doi; un bit este egal cu 21 deci 
cu o alternativă a doua posibilităţi). Din această cantitate 
nu ajung în conştiinţă decât 25 - 100 de biţi pe secundă. 
Deci se realizează o importantă selecţie a stimulărilor. În 
acest proces, un rol central îl îndeplineşte atenţia, ea fiind 
o focalizare a conştiinţei. În orice moment există o zonă de 
maximă claritate a conştiinţei - cea a atenţiei, înconjurată 
de aspecte neclare şi de stimuli subconştienţi. Atenţia 
constă în orientarea şi concentrarea activităţii psihice 
cognitive asupra unui obiect sau fenomen. Ea realizează 
astfel o optimizare a cunoaşterii unui sector din lumea 


înconjurătoare sau din viaţa psihică internă. 

Manifestările şi efectele atenţiei sunt cele ce 
urmează: 

a) Orientarea conştiinţei într-o direcţie asigură o 
selecţie a unor impresii, ce apar cu maximă claritate, în 
raport cu altele care sunt mai şterse. De exemplu, când 
citim o carte interesantă, textul ne absoarbe toate 
gândurile, iar ceea ce se petrece în jur: zgomote, 
convorbiri nu este înregistrat. Uneori suntem aşa de 
cufundaţi în lectură, încât nu mai ştim dacă este dimineaţă 
sau după amiază. 

b) Concentrarea, intensificarea impresiei. E. Titchner 
a demonstrat experimental că dacă prezentăm unor 
subiecţi o succesiune rapidă de stimuli când puternici, 
când slabi, cerându-le să urmărească cu atenţie 
producerea stimulilor slabi, diferenţele percepute între 
stimuli apar mai mici decât atunci când atenţia se fixează 
la cei puternici. 

După Lev Tolstoi, marele romancier, orice obiect, cât 
de mic, poate deveni enorm dacă i se acordă mereu 
atenţie. O mică umflătură sub piele, de care cineva se teme 
că ar fi de natură canceroasă şi o urmăreşte necontenit, 
ajunge să-i copleşească existenţa. La fel, floarea pe care un 
pensionar o îngrijeşte mereu capătă o importanţă majoră şi 
furtul ei declanşează o catastrofă morală! 

c)  Claritatea unui obiect asupra căruia ne 
concentrăm atenţia sporeşte. Nu e vorba numai de 
acomodarea vizuală când privim, deoarece claritatea 
sporeşte mult şi în cazul urmăririi unei conversații. Ea 
rezultă din intensificarea procesului conştient. 

d) Rapiditatea perceperii unui eveniment: când 
urmăresc atent sosirea unui prieten într-o piaţă 
aglomerată îl observ mult mai repede decât atunci când nu 
aştept venirea lui. 

e) Modificările motorii şi expresive sunt caracteristici 


bine cunoscute ale concentrării atenţiei. Când aştept un 
eveniment îndepărtat, ridic capul, sprâncenele, apar cute 
orizontale pe frunte, ochii sunt larg deschişi. Dimpotrivă, 
în atenţia interioară, căutând să-mi amintesc cât mai bine 
un text, apar reacţii inverse: plecarea capului, coborârea 
sprâncenelor, ochii aproape se închid etc. 

Asemenea reacţii erau caracterizate de I.P. Pavlov ca 
fiind „reflexe de orientare”: orientarea capului, a corpului, 
acomodarea senzorială (a cristalinului şi a pupilei), 
concomitentă cu inhibarea altor mişcări, creşterea 
tonusului muscular, toate constituie o pregătire pentru 
reacţia promptă. Modificările se datorează sistemului 
nervos central şi vegetativ, implicând totodată mecanisme 
respiratorii şi circulatorii. Reacţia de orientare este 
declanşată de o variaţie în situaţia actuală, de intervenţia a 
ceva nou. Desigur, ea poate surveni şi în urma unei 
iniţiative a persoanei, ca un act de voinţă. 

Se pot distinge mai multe forme ale atenţiei. P. 
Guillaumme deosebea, după obiectul ei: a) atenţia în 
expectativă; b) atenţia exterioară şi c) atenţia interioară. 

Se manifestă atenţia în expectativă când aşteptăm un 
anumit eveniment sau semnal la care trebuie să 
reacţionăm prompt. Se vorbeşte în acest caz de vigilenţă, 
aspect foarte important în industria modernă, când 
operatorul trebuie să urmărească numeroase tablouri de 
comandă, cu multiple indicatoare de control al mersului 
maşinilor, instalaţiilor. Vigilenţa asigură reacţii prompte, 


de ea depinde siguranţa în exploatare. 

Experimental, s-a constatat că vigilenţa începe să 
scadă după jumătate de oră, dar poate continua o oră şi 
jumătate. Ea scade dacă semnalele critice sunt rare şi 
când apar multe semnale necritice, fără importanţă. 

Atenţia exterioară e prezentă când urmărim obiecte, 
fenomene din mediul ambiant ori mişcările, acţiunile 
noastre. 

Atenţia interioară se concentrează, prin dedublare, 
asupra vieţii interioare, asupra propriilor imagini, gânduri, 
sentimente. Este atenția angrenată în actul de 
introspectie. 

Se mai poate efectua o clasificare a atenţiei după 
proprietățile intrinseci: 

a) Atenția involuntară care se realizează de la sine, 
fără efort. Ea este pasivă când orientarea este provocată 
de excitanţi exteriori, de obicei noi ori puternici. I.P. Pavlov 
o caracteriza ca reflex de orientare. 

b) Atenţia voluntară presupune un efort, uneori 
penibil, de voinţă (ca atunci când trebuie să învăţăm un 
curs neinteresant). 

c) în fine, unii vorbesc şi de atenţie postvoluntară: ne 
concentrăm asupra unei activităţi care nu ne place, dar în 
virtutea exerciţiului şi experienţei ea începe să ne atragă şi 
ajungem să o efectuăm cu plăcere, fără să mai fie nevoie 
de efort voluntar. E cazul copilului pus să înveţe să cânte la 
un instrument muzical - plictisit de exerciţiile monotone 
necesare, dar care, după ce dobândeşte dexteritate, începe 
să-i placă muzica şi nu mai e necesară intervenţia voinţei. 

Există anumite condiții, anumiţi factori care 
favorizează concentrarea atenţiei. Mai întâi, putem vorbi 
de condiţii externe, a) Noutatea obiectelor, fenomenelor, 
situaţiilor ne atrage cu uşurinţă atenţia; b) Intensitatea 
stimulilor este un al doilea factor. O lumină, un sunet 
puternic ne atrag imediat atenţia. De asemenea, obiectele 


mari, mai degrabă decât cele mici. Culorile vii, mai mult 
decât cele pale. Dar intensitatea trebuie considerată în 
mod relativ. In funcţie de contrast, un zgomot mic ne poate 
atrage atenţia (într-o clasă în care e o linişte deplină, 
sesizăm şi bâzâitul unei muşte), iar unul mare nu (într-o 
hală unde se nituiesc cazane, un zgomot, chiar puternic, 
nu este observat); c) Mişcarea, schimbarea, variaţia atrag 
atenţia. De aceea, filmul reţine mai uşor atenţia decât 
simplele fotografii ori planşe. 

Dar există şi factori interni contribuind la trezirea 
atenţiei, cel mai important fiind interesul. Ceea ce ne 
interesează ne atrage cu uşurinţă atenţia Interesul e 
subordonat motivaţiei, trebuinţelor noastre. Dacă ne e 
foame, ne sar în ochi vitrinele tuturor cofetăriilor. Când 
căutăm o anumită carte vedem de departe orice stand de 
cărţi. 

Când interesul intră în contradicţie cu unul din 
factorii obiectivi, el se dovedeşte mai puternic. De 
exemplu, un student de la biologie (din laşi) a avut ocazia 
să facă o 

excursie la Bucureşti şi să viziteze marele muzeu de 
ştiinţe ale naturii „Grigore Antipa”. Întors la cămin, colegii 
l-au asaltat cu întrebări. Dar studentul era colecţionar 
pasionat de fluturi şi el nu mai termina cu descrierea 
marilor colecţii existente la muzeu. Un coleg îl întrebă 
însă: „Dar mamutul l-ai văzut?” Şi s-a constatat că 
studentul nostru, căutând fluturii, a trecut pe lângă 
uriaşele schelete fără să le observe! Interesul său l-a 
împiedicat să vadă cele mai mari exponate. 

Unele calităţi, însuşiri ale atenţiei pot să varieze de la 
o persoană la alta, ele putând fi considerate aptitudini în 
legătură cu exercitarea unor profesii. 

Mai întâi, e vorba de capacitatea de concentrare, de 


intensitatea atenţiei. Gradul în care ne adâncim în studiul 
unei lucrări se poate măsura prin rezistenţa la excitanţi 
perturbatori, în special la zgomot. Zgomotul din ambianţă 
poate stânjeni foarte mult în muncile unde trebuie să 
distingi un aspect puţin aparent, acolo unde se cere mare 
concentrare. Dar un zgomot slab sau de intensitate 
moderată poate favoriza munca, dacă ea este monotonă ori 
când suntem obosiţi. De aceea, unii lucrează (mai ales 
noaptea) pe fondul unei muzici discrete. În această 
privinţă, un rol îl joacă şi deprinderile. 

Stabilitatea atenției este iar o caracteristică 
variabilă, desemnând posibilitatea unei concentrări mai 
îndelungate sau mai scurte. Stabilitatea depinde de 
particularităţile individuale ale persoanei şi de natura 
obiectivelor, activităţilor urmărite. Un obiect cu structură 
simplă şi nemişcat ne reţine foarte puţin atenţia (1 - 2 
minute). Pe când un altul complex şi în mişcare poate fi 
observat multă vreme, fără întreruperi. 

Volumul se referă la numărul de elemente care pot fi 
cuprinse deodată în centrul atenţiei. Americanul G. Miller 
a stabilit că numărul de unităţi ce pot fi sesizate dintr- 
odată este de 7 + 2. Numărul 7 a fost considerat de el un 
număr „magic”, fiind prezent mereu în conştiinţa 
oamenilor (săptămâna are 7 zile; au fost 7 minuni ale lumii 
etc). 

Distribuţia este o proprietate a atenţiei mult 
discutată. Ea constă în capacitatea de a urmări simultan 
mai multe surse de informaţie, mai multe obiecte ori 
activităţi. Unii psihologi contestă această posibilitate. De 
exemplu, E. Cherry (în 1953) a realizat următoarea 
experienţă. Subiecţilor li se puneau căşti pe urechi. Prin 
cele două căşti erau transmise însă mesaje diferite; li se 
cerea să urmărească cu atenţie numai cel difuzat la 
urechea stângă. Persoanele puteau să relateze amănunţit 
ceea ce auziseră în urechea stângă, dar nu ştiau mai nimic 


din ce se difuzase prin cealaltă cască: nici măcar dacă s-a 
citit proză sau poezie. Totuşi, sesizau dacă a vorbit un 
bărbat sau o femeie ori dacă se schimba vorbitorul. De 
aici, E. Cherry a conchis că există două „filtre” în actul de 
atenţie: unul foarte grosier, capabil să ne furnizeze doar 
impresii de ansamblu şi un altul „semantic”, permiţând 
sesizarea de detalii şi de înţelesuri. 

Totuşi, s-a observat că subiectul îşi dădea seama dacă 
în cealaltă cască se pronunţa numele său. Deci sensul ar 
putea fi sesizat şi în casca ce nu constituie obiect de 
atenţie. Lucrul acesta a fost verificat de către A. Treisman 
(1960). Şi în experienţele sale se emiteau mesaje deosebite 
în cele 2 căşti, subiecţii urmărind pe cel dintr-o singură 
cască. După derularea unei părţi din text în stânga 
(urmărită de subiect), brusc textul se întrerupe în stânga şi 
se continuă în dreapta. Subiecţii sesizau cu toţii acest 
lucru, continuând urmărirea textului în casca cealaltă 
împotriva consemnului. Deci Treisman a dedus că nu sunt 
două filtre ale atenţiei, existând un singur filtru cu două 
componente: una slabă şi alta intensă, cu posibilităţi de 
intervertire rapidă. 

Certă este limitarea canalului de informaţii creat prin 
atenţie. Iar „distribuţia” pare a fi posibilă prin comutare 
rapidă, datorită mobilităţii atenţiei (care poate fugi de la o 
sursă la alta în 0,05 secunde, adică 1/20 dintr-o secundă). 

Similare sunt dificultăţile de a urmări desfăşurarea a 
doua acţiuni pe care le efectuăm simultan. Posibilităţile 


sunt limitate. Reuşim totuşi dacă acţiunile sunt simple, dar 
când sunt complexe, ele se stânjenesc reciproc. Totuşi, 
pilotul de avion desfăşoară numeroase acţiuni în acelaşi 
timp (urmăreşte orizontul şi zeci de cadrane, ascultă 
informaţiile din căşti, manevrează manşa, acţionează cu 
picioarele ş.a.). Acest lucru e posibil prin gradul înalt de 
automatizare a conduitei, încât nu e nevoie decât de o 
minimă supraveghere atentă, ea oscilând rapid de la un 
aspect la altul. 

Aşa încât, decât să vorbim de distribuţia atenţiei, 
poate ar fi mai bine să ne referim la mobilitatea ei. 

2. Aspecte patologice ale atenţiei 

La limita normalului găsim disipaţii, persoane 
incapabile de o atenţie mai îndelungată; aici intră copiii 
mici şi unii adulţi, firi afective şi nestăpânite: nu se pot 
concentra asupra unor situaţii care nu-i interesează. 

Tot la limita normalului ar putea fi incluşi şi distraţii, 
persoane adânc preocupate de o problemă (ştiinţifică, 
filosofică, practică) şi din această cauză neatente la ceea 
ce se întâmplă în jurul lor. 

Cazuri patologice sunt cele de hipertrofie a atenţiei. 
Fenomenul apare în ipohondrie, teama de boală care duce 
la o continuă concentrare a atenţiei asupra stomacului ori 
inimii, dând o mare importanţă unor senzaţii cu totul 
minore, motiv de veşnică preocupare. 

Tipice forme de hipertrofie sunt ideile fixe: unele 
persoane simt mereu nevoia să numere: ferestrele de la 
case, pietrele din pavaj, tramvaiele care trec prin faţa 
casei etc. Se citează cazul unui tânăr obsedat de 
înregistrarea orelor de plecare şi sosire ale trenurilor de 
pe diferitele trasee. Epuizând pe cele din ţara sa, a început 
să imagineze diferite rute în ţări africane care n-aveau căi 
ferate, umplând un caiet întreg cu orele de plecare şi 
sosire pe posibile trasee. 

Şi anumite emoţii pot deveni obsesive: anxietatea, 


frica de spaţii deschise ş.a. După cum poate deveni o 
preocupare permanentă un act moralmente interzis: un 
furt, un viol. P. Janet menţiona într-o lucrare a sa că odată 
s-au aflat în clinica sa trei femei, toate exasperate, 
deoarece simțeau un impuls irezistibil să înfigă un cuţit în 
propriul lor copil. Ideile fixe, obsesiile nu apar la oricine, ci 
la persoane cu anumite constituţii nevropatice care se 
plâng de obicei şi de dureri de cap, nevralgii, insomnii, 
tulburări vaso-motorii ş.a. 

Stări de hipertrofie a atenţiei găsim şi în extaz, stare 
particulară trăită mai ales de marii mistici. Extazul este o 
contemplare profundă, cu abolirea sensibilităţii şi 
suspendarea funcţiilor motrice; o extremă activitate 
intelectuală, concentrată pe o singură idee. Sfânta Tereza 
(din Spania - secolul XVI) a descris pe larg, într-o carte, 
trăirile sale: o exaltare vie a anumitor idei care i-au 
absorbit atât de mult atenţia încât senzațiile sunt 
suspendate, mişcările voluntare oprite, chiar acţiunea 
vitală e încetinită. Misticii sunt copleşiţi de splendoarea, 
măreţia şi puritatea divinității. Unii vorbesc de apariţia 
unei imagini conducătoare în jurul căreia gravitează totul. 
La alţii e vorba de o idee pură, de o intuiţie puternică. 

Sf. Tereza descrie modul în care ajungea la extaz, 
prin mai multe etape: 1) Rugăciunea cu voce tare; 2) 
Rugăciunea în gând; 3) Se trece de la discurs la o stare 
globală, un fel de intuiţie; 4) o stare de înaltă contemplaţie 
a adevărului apărând brusc; 5) Extazul încă instabil; 6) 
Extazul stabil: corpul devine rece, cuvântul şi respiraţia 
sunt suspendate, ochii se închid, simţurile şi facultăţile 
psihice rămân în 

afară, nu se pierde propriu-zis conştiinţa, în mod 
violent are loc contopirea cu Dumnezeu care se coboară în 
substanţa sufletului. „Aş spune că divinitatea este ca un 


diamant de o transparenţă, de o limpezime suverană şi 
mult mai mare decât lumea” scrie Sf. Tereza. E o stare de 
beatitudine, de încântare extremă. Aici s-ar putea vorbi de 
monoideism absolut, dar care coincide cu o trăire afectivă 
foarte intensă. 

Fenomene similare se obţin şi prin tehnicile Yoga. Şi 
în cazul lor se poate ajunge prin exerciţii îndelungate la o 
stare de imobilizare psihică şi chiar vitală (întreruperea 
respirației, a bătăilor inimii), dar fără o asemenea trăire 
afectivă. Sunt fenomene de autohipnoză. 

Se pare că o puternică fixare a atenţiei asupra unei 
porţiuni a corpului ori asupra activităţii unui organ poate 
produce efecte fiziologice. Unor isterici care se consideră a 
fi lisus Hristos le apar pete roşii pe palme, ca urme ale 
cuielor răstignirii! Tot aşa concentrarea atenţiei asupra 
respirației ori inimii poate duce la diminuarea ritmurilor 
corespunzătoare. De asemenea, menţinerea atenţiei 
asupra unui element lipsit de complexitate, cum ar fi un 
nume propriu, produce o diminuare a activităţii mentale, 
însoţită de relaxare. Aceasta era metoda denumită 
„meditaţie transcendentală” despre care s-a făcut atâta 
caz la noi în ţară, constituind un pretext pentru 
persecutarea unor distinşi intelectuali (după 1981). 

Starea de concentrare menţionată în descrierea 
extazului nu e de prea lungă durată. Dar practicanţii 
tehnicilor Yoga ajung să o prelungească ore de-a rândul. 
Uneori se vorbeşte chiar de zile şi de „moarte aparentă”. 
Oricum, sunt cazuri extrem de rare. 

Stările patologice, bolile mintale sunt însoţite şi de 
fenomenul contrar hipertrofiei atenţiei, şi anume de atrofia 
atenţiei. In accesele de excitație ale maniacului, de 
surexcitare extremă, el manifestă o mare agitaţie, o 
succesiune haotică de vorbe, gesturi, emoţii, lipsind orice 
stagnare, orice concentrare a conştiinţei. 

Se mai observă o epuizare a atenţiei, o imposibilitate 


de fixare în cazurile de mare oboseală ori la începutul 
somnului sau a stării de beţie. 

De asemenea, neputinţa de concentrare o găsim şi în 
cazuri de infirmitate congenitală: „imbecilii” (intelect care 
nu depăşeşte pe cel al copiilor de 5 - 6 ani) şi mai ales 
„idioţii” (care nu se pot autoservi şi nu pot vorbi) au rare 
momente când pot fi atenţi. 

3. Esenţa atenţiei 

Atenţia este o manifestare a conştiinţei şi nu poate fi 
legată de un anumit proces psihic. Ea nu are un conţinut 
informaţional propriu, fiind prezentă în toate funcţiile 
psihice: şi în percepţie, şi în memorare, şi în gândire. 
Atenţia este o proprietate a conştiinţei, aceea de a se 
focaliza, de a avea o regiune centrală, în raport cu 
ansamblul sesizat, care ocupă o poziţie periferică. Atenţia 
este un aspect formal suprapus unor variate conţinuturi, 
după situaţie. 

Th. Ribot sublinia aspectul de monoideism al atenţiei: 
fixarea ei pe un singur obiect, fenomen ori idee. Dar nu 
poate fi vorba de un monoideism absolut care e prezent 
doar în extaz sau în obsesiile extreme. În mod normal, 
când contemplăm un obiect există o oscilație a gândurilor 
în jurul acelui obiect. Când mă uit cu atenţie la o floare, 
privesc alternativ petalele ei, frunzele, ghimpii, îmi vin în 
minte amintiri legate de ea, de parfumul ei, de clasificarea 
ei în botanică, asemănarea cu măceşul ş.a.m.d. Nu există o 
încremenire a gândurilor, monoideismul este relativ. De 
aceea, în timpul concentrării atenţiei se realizează un 
proces al cunoaşterii - descoperim aspecte noi, stabilim 
relaţii noi, nu e vorba de o stagnare a cunoaşterii. 

I 

G. Dumas şi, recent, J. Richard văd în atenție o 
funcție de sinteză. Ea organizează procesele psihice într-o 


direcţie precisă, constituind un flux bine dirijat şi intens. În 
legătură cu acest aspect, T. Ribot sublimase deja rolul 
afectivității. Ceea ce ne interesează, ceea ce corespunde 
dorințelor, sentimentelor noastre ne reţine cu uşurinţă 
atenţia. Acelaşi psiholog susţinea că şi în atenţia voluntară 
intervine afectivitatea: prin educaţie, noi am ajunge să 
manifestăm un interes artificial faţă de lucruri (care în 
mod obişnuit nu ne trezesc un interes spontan). Intervin 
aici stări afective complexe. frica, egoismul, dorinţa de 
recompensă, ambiția. Acest punct de vedere are limite, 
deoarece voinţa nu se poate reduce la influenţa unor 
sentimente, fie ele şi superioare. 

T. Ribot voia să acorde şi mişcărilor un rol esenţial în 
atenţie, evidențiind mişcările ce intervin în fizionomie, în 
postura corpului, cele respiratorii etc. Dar mai mult 
intervine, spunem noi, imobilitatea decât mişcarea. Încă 
Fr. Galton observase şi chiar înregistrase numărul de 
mişcări dintr-o sală de conferinţă: când expunerea devenea 
plictisitoare, mişcările realizate de auditoriu se dublau. De 
altfel, orice profesor ştie că, dacă încep să scârţâie băncile, 
elevii nu sunt atenţi. Hotărâtoare în această chestiune este 
o experienţă a lui Helmholtz. Într-o încăpere împărţită în 
două printr-un perete de carton se află subiectul, în 
întuneric. Cealaltă parte este luminată. El a realizat, 
utilizând un ac ascuţit, un orificiu foarte mic în acest 
perete. Prin el subiectul putea privi în cealaltă parte, 
luminată, a camerei. Or, el se uita în partea din stânga sau 
din dreapta, după voie, deşi ochiul nu se putea mişca, 
orificiul fiind punctiform. Aşadar, atenţia se deplasează 
independent de orice mişcare a ochiului. E doar o 
comutare a clarităţii conştiinţei. Mişcările musculare pot 
lipsi cu desăvârşire, ele nu sunt indispensabile oscilaţiilor 
atenţiei. Se produce o deplasare a excitaţiei pe scoarţa 
cerebrală, proces însă neelucidat deocamdată. 

Astăzi se evidenţiază mult aspectele neurofiziologice 


ale atenţiei, subliniindu-se rolul formaţiei reticulate (în 
colaborarea ei cu diencefalul şi sistemul limbic). Intr- 
adevăr, nervii senzoriali, care vin la creier, au fiecare câte 
2 ramuri, una înaintează prin talamus spre cortex, iar 
cealaltă se termină în formaţia reticulată, acesta difuzând 
excitaţiile primite pe arii extinse din scoarță, menţinând 
starea de trezire, de vigilenţă. 

A sublinia substratul fiziologic al atenţiei nu ne duce 
prea departe, deoarece toate procesele psihice au un 
corespondent fiziologic, iar formaţia reticulată nu poate 
explica concentrarea atenţiei, deplasarea ei etc. 

Am văzut că îngustimea focarului atenţiei constituie 
subiect de divergențe, unii vorbind de existenţa a două 
„filtre”, alţii de unul singur. Printre cei care susţin 
existenţa unuia singur, se consideră că limitarea atenţiei 
provine din limitarea de energie, atenţia fiind tocmai un 
control al disponibilităţilor energetice. Acolo unde nu 
există o asemenea disponibilitate (boli mintale, oboseală 
extremă), nu există nici atenţie. 

În concluzie Din punct de vedere psihologic, a reieşit 
că atenţia este o formă a vieţii psihice, aplicându-se unor 
variate conținuturi şi constând într-o focalizare a 
conştiinţei, într-o intensificare a ei în jurul unui domeniu 
limitat. Atenţia e o funcţie de sinteză, adunând toate datele 
şi resursele disponibile în jurul unui obiect ori fenomen. 
Este un monoideism relativ facilitat de intervenţia 
motivaţiei şi a afectelor. Un rol îl au şi cunoştinţele, 
deprinderile formate anterior. Rezolvarea problemelor 
atenţiei voluntare atârnă de progresele înregistrate în 
studiul voinţei. 

Posibilităţile de concentrare ale atenţiei variază mult 
de la un individ la altul. Ele sunt o expresie a întregii 
personalităţi, exprimând aspiraţiile ei îndeosebi. 

EXTREMELE VIEŢII PSIHICE ATENŢIA ŞI SOMNUL 

4. Somnul şi formele sale 

Lipsa atenţiei şi, mai mult, lipsa de conştiinţă 
caracterizează somnul. Toate animalele superioare au 
perioade de somn, distribuite în două moduri. Fie somn 
monofazic (o singură perioadă lungă de somn, aşa cum 
găsim la omul adult), fie somn polifazic, când în 24 de ore 
există mai multe perioade relativ scurte de somn (aşa cum 
observăm la iepure, pisică sau câine). 

Somnul constituie o stare de inactivitate destul de 
generală, concomitentă cu o rupere a contactului cu 
realitatea. Totuşi, în timpul somnului, continuă activitatea 
organelor interne, iar instalarea inhibiţiei în scoarță constă 
în declanşarea unei activităţi de asimilaţie, de recuperare 
energetică a neuronilor. 

Apoi, în creier continuă să existe porţiuni active prin 
care se păstrează un contact cu realitatea, ele având 
posibilitatea de a declanşa oricând trezirea. Aceste puncte 
de veghe pot avea un caracter extrem de selectiv: mama 
obosită poate dormi, în ciuda zgomotului mare din jur, dar 
se trezeşte imediat când începe să scâncească copilul său 
nou născut. 

După Ed. Claparede, rolul biologic al somnului ar fi 
preîntâmpinarea oboselii exagerate, care ar putea să ducă 
la întârzierea, îmbolnăvirea sistemului nervos. Dovadă că 
în cazurile întreruperii îndelungate a somnului apar 
tulburări grave. 

Odată cu apariţia aparatului care detectează şi 
amplifică undele electrice emise de creier 
(electroencefalograful), somnul a putut fi studiat în mod 
obiectiv. S-a putut stabili existenţa unor lungimi de undă, 
caracteristice diferitelor stări psihice: 

— Unde a cu 10 Hz pe secundă caracterizează o stare 
de veghe, de relaxare, cu ochii închişi; 

— Unde (3 cu 20 Hz pe secundă şi 

— Unde y cu 40 Hz pe secundă, ambele 


caracterizând o stare de activitate cerebrală; 

— Unde 8 cu 2 Hz pe secundă sunt cele ce 
caracterizează un somn profund, somnul lent. 

În somnul lent, persoana este imobilă, respiraţia e 
rară, ritmul cardiac relativ încetinit. După 90 - 120 minute 
tabloul somnului se schimbă brusc: se văd, sub pleoape, 
mişcările rapide ale ochilor, apar mişcări ale degetelor, 
uneori smuncituri ale trunchiului şi membrelor, inclusiv 
variaţii ale tensiunii arteriale şi neregularități ale 
respirației. Aspectul undelor cerebrale se schimbă, ele 
seamănă mai mult cu cele din starea de veghe. Acesta este 
aşa numitul somn paradoxal (sau activat, desincronizat). I 
se mai spune şi somnul REM (de la „rapid eyes movement” 
- adică rapide mişcări oculare). El durează între 3 şi 60 de 
minute, în medie 20 de minute, după care se reinstalează 
somnul lent. În fiecare noapte, somnul REM apare de 3-6 
ori. Spre dimineaţă perioadele sunt mai lungi. 

Somnul REM nu e superficial. La animalele 
decorticate (fără cortex) dispare somnul lent, dar se 
păstrează cel paradoxal. Apoi trezirea unei persoane se 
realizează mai greu când se află în faza REM, decât în 
aceea a somnului lent, iar tonusul muscular este mai 
scăzut. 

W. Dement a iniţiat o serie de experienţe pentru a 
aprecia importanţa somnului paradoxal. Intr-una din ele, 8 
tineri erau treziţi de îndată ce apăreau mişcările oculare 
rapide, timp de mai multe nopţi. În prima noapte, în care 
au fost lăsaţi să doarmă normal, s-a constatat prezenţa 
somnului REM în proporţie de 27%, în loc 

de 20% cât e normal. lar în nopţile următoare 
ponderea lui a crescut şi mai mult. Prin urmare, somnul 
paradoxal este necesar. 

Intr-o altă experienţă, 6 persoane au fost ţinute 108 
ore fără somn. În prima noapte, s-a constatat foarte mult 
somn lent, dar numai 7, 4% somn REM. în nopţile a Il-a şi 
a III-a, durata acestei forme de somn a crescut însă până la 
26 - 27 % (mai mult decât obişnuit). De unde rezultă că, 
deşi somnul paradoxal este important, mai necesar este 
somnul lent. 

Privarea de somn vreme îndelungată produce 
evidente tulburări. După 205 ore de nesomn persoanele 
respective manifestau o accentuată oboseală, iritabilitate, 
erori senzoriale (vizuale şi auditive), tremurul mâinilor, 
Nystagmus, creşterea sensibilităţii la durere. Examenul 
electroencefalografic a arătat cum, după o perioadă lungă 
de nesomn, apar momente de „microsomn” (adormirea 
timp de câteva secunde). 

Somnul lent depinde mai ales de cortex, pe când cel 
paradoxal e mai legat de activitatea formațiunilor 
subcorticale. 

Durata necesară a somnului din fiecare zi variază 
destul de mult. In tinereţe durata este 7 h şi 1/2. La 
bătrâneţe ea scade la 6 ore. Sunt persoane cărora 5 ore le 
sunt suficiente, după cum altele au nevoie de 9 h-9 h şi 1/2. 
In unele cazuri, rare, necesarul de somn e mult mai mic: se 
citează cazul unui bărbat care dormea 2 ore şi 3/4 pe zi, 


cât şi al unei bătrâne, de 70 de ani, a cărei raţie de somn 
era de numai o oră din 24. 

În legătură cu mecanismul declanşării somnului, au 
fost formulate diverse opinii. A existat şi o teorie 
hormonală, după care somnul ar fi declanşat de toxinele ce 
se acumulează în organism („hipnotoxine”). Pieron şi 
Legendre au menţinut treaz un câine, multă vreme. Apoi 
au extras din coloana sa vertebrală lichidul cefalorahidian 
pe care l-au injectat într-o anume porţiune a creierului 
unui câine abia trezit din somn. Acesta a căzut imediat 
într-un somn profund. Totuşi acest punct de vedere nu 
poate explica cum ne putem menţine treji multă vreme. 
Apoi s-a constatat că doi fraţi siamezi (care au circulaţia 
sanguină comună) nu dorm simultan (unul poate rămâne 
treaz multă vreme). 

Teoriile neuronale leagă somnul de activitatea 
cortexului. I.P Pavlov considera somnul ca fiind o inhibiţie 
a scoarţei similară celei pe care o obținea în laborator: fie 
prin lipsa de excitație (formă pasivă), fie prin inhibarea 
intensă a unor reflexe condiţionate (forma activă). Totuşi, 
cercetări mai recente au arătat, pe baza encefalogramei, 
că somnul experimental, obţinut de Pavlov, nu pare a fi 
totuna cu cel natural. 

Se acceptă totuşi azi posibilitatea unui somn activ. 
Somnul natural se ştie a fi strâns legat de activitatea 
formaţiei reticulate care poate opri excitarea generalizată 
a cortexului, după cum îl poate stimula, declanşând 
trezirea. In boala somnului, s-a putut localiza o leziune ce 
apare în hipocamp, ceea ce nu ne îndreptăţeşte să vorbim 
de un „centru al somnului”, întrucât ar putea fi o regiune 
care blochează stimulările venite de la formaţia reticulată. 

Nu e clarificat nici rolul biologic al somnului. În 
somnul lent, ar exista o fază anabolică în care se refac 
proteinele celulelor nervoase şi acidul ribonucleic, iar în 
timpul somnului REM s-ar reface sistemul adrenergic. Cert 


este că mecanismul somnului este unul complex. 
Clarificarea lui necesită încă studii aprofundate. 

Capitolul VIII PSIHOLOGIA ÎNVĂȚĂRII 

În psihologie, termenul de învăţare are un înţeles mai 
larg decât în vorbirea obişnuită. După A.N. Leontiev, 
învăţarea este „procesul dobândirii de către fiinţa vie a 
experienţei individuale de comportare”. Deci tot ce nu este 
înnăscut este învăţat. Astfel, învăţarea implică formarea 
gândirii abstracte, naşterea sentimentelor complexe, 
constituirea voinţei şi a trăsăturilor de personalitate etc. 
Nu este vorba doar de memorarea unor cunoştinţe. In 
procesul experienţei se formează întreaga personalitate. 

Încă de la sfârşitul secolului trecut, unii oameni de 
ştiinţă s-au gândit că înţelegerea proceselor psihice ar 
putea fi mai facilă dacă am studia comportamentul 
animalelor: pe de o parte, putem organiza experienţe mai 
îndrăzneţe şi, pe de alta, psihicul lor fiind mai simplu, ar fi 
mai uşor să stabilim unele legi fundamentale care să ne 
înlesnească apoi descifrarea psihicului uman. lată de ce 
odată cu sfârşitul secolului trecut, a fost iniţiată o serie de 
investigaţii experimentale în vederea elucidării procesului 
de învăţare la animale. 

1. I.P. Pavlov despre mecanismele învăţării 

I.P. Pavlov a fost fiziolog, dar cercetările sale asupra 
digestiei l-au dus la surprinderea unor importante 
fenomene psihice. Astăzi, în toate manualele de psihologie 
sunt prezente ideile şi metoda acestui mare om de ştiinţă 
rus. 

El explica activitatea nervoasă superioară prin 
dinamică adouă procese: excitaţia (procesul declanşării 
sau intensificării unei activităţi) şi inhibiţia (care duce la 
oprirea ori diminuarea unei activităţi). Potrivit unor legi, 
aceste două procese se succed şi alternează pe suprafaţa 
cortexului în aşa fel, încât dacă excitaţia ar fi luminoasă şi 
inhibiţia întunecată, atunci scoarţa cerebrală ar semăna cu 


un oraş luminat noaptea, unde luminile alternează cu zone 
întunecate şi, din când în când, unele lumini se sting şi 
altele de aprind. 

Pavlov descrie două activităţi nervoase 
fundamentale: 

a) Reflexele necondiționate (înnăscute) ce constau în 
legături constante între anumiţi agenţi ai mediului, 
recepţionaţi de organele senzoriale, şi anumite activităţi 
ale organismului. Reflexe necondiționate sunt: clipitul la 
producerea unei lumini puternice, retragerea mâinii când 
atingi o plită încălzită, salivarea când punem în gură 
pesmet uscat ş.a. 

b) Reflexele condiţionate sunt legături temporare 
între nenumărați agenţi ai mediului, recepţionaţi de 
organele noastre senzoriale şi anumite activităţi ale 
organismului. Acestea se formează în condiţii bine 
precizate şi din acest motiv sunt numite „condiţionate”. 
După cum ele pot şi dispărea, ceea ce justifică apelativul 
de legături temporare. 

Luăm un exemplu clasic de reflex condiţionat format 
în laboratoarele pavloviste. Un câine este adus în laborator 
şi legat în curele pentru a nu se deplasa. Se aprinde o 
lumină pe care animalul se mulţumeşte să o privească. 
Apoi i se pune pesmet pe limbă, ceea ce îi provoacă o 
intensă salivaţie. Dacă se repetă de mai multe ori 

coincidenţa dintre lumină şi hrănirea cu pesmet, la 
un moment dat constatăm că, de îndată ce se aprinde 
lumina, câinele salivează. Această salivaţie la producerea 


unei lumini constituie un reflex condiţionat. 

Pentru a preciza condiţiile formării unui astfel de 
reflex să lămurim câţiva termeni consacraţi. Stimulii sau 
excitanţii sunt denumiți agenții mediului ambiant, 
acţionând asupra organelor senzoriale. Ei sunt de trei 
feluri: a) indiferenți, când nu produc animalului decât o 
reacţie de orientare (întoarcerea capului, privirea cu 
atenţie în direcţia stimulului nou); b) necondiţionaţi, dacă 
produc apariţia unui reflex necondiţionat şi c) condiţionali, 
cei ce conduc la producerea unei reacţii condiţionate. 
Aşadar, a forma un reflex condiţionat înseamnă să 
transformi un excitant indiferent în excitant condiţional. 
Sunt cinci condiţii principale: 

a)  Stimulul indiferent să  coincidă cu cel 
necondiţionat în repetate rânduri. În experienţa citată mai 
sus, lumina trebuie să aibă loc concomitent cu hrănirea, de 
mai multe ori. Această coincidenţă este denumită 
„întărire”. 

b)  Stimulul indiferent să  preceadă pe cel 
necondiţionat cu cel puţin 1/2 de secundă. Dacă se 
produce în acelaşi timp sau după cel înnăscut, nu se mai 
formează legătura temporară. 

c) Emisferele cerebrale trebuie să fie în stare de 
excitabilitate (adică animalul să fie treaz şi flămând dacă 
ne bazăm pe reflexul salivar). 

d) Stimulul indiferent să fie suficient de intens pentru 
a putea fi perceput. 

e) Stimulul indiferent să fie mai slab decât cel 
necondiţionat. E vorba nu de intensitatea fizică, ci de cea 
biologică, de importanţa sa pentru câine. 

S-a efectuat o experienţă (de către N. Erofeeva) care 
ilustrează această ultimă condiţie. Ea a ţinut un câine 
flămând mai multe zile. Adus în laborator, îl curenta 
electric, dându-i totodată de mâncare.  Repetând 
experienţa, a constatat că, deşi curentul electric era destul 


de intens, câinele saliva odată cu producerea lui. În acel 
moment, durerea cauzată prin administrarea curentului 
era totuşi mai mică decât foamea şi plăcerea cauzată de 
hrănire. 

Apoi Erofeeva a făcut o incizie în piele şi aplica 
electrodul direct pe os, ceea ce producea o durere 
insuportabilă. In aceste condiţii, oricât de flămând era 
animalul, nu s-a mai putut forma reflexul condiţionat. 
Intensitatea durerii era mai mare decât foamea. 

In afara reflexelor condiționate tipice, în 
laboratoarele pavloviste s-au elaborat şi unele particulare, 
care însă ne ajută să înțelegem mai bine caracteristicile 
învățării umane. 

Aşa s-au obţinut condiţionări datorate imitaţiei. În 
laborator erau aduşi doi câini. Unul era legat în curele şii 
se elabora un reflex la un sunet, dându-i-se pesmet. 
Celălalt nu primea nicio fărâmă de pesmet, ci numai asista 
la experienţă. Or, de la o vreme şi el saliva când se 
producea sunetul, imita deci reacţia tovarăşului său de 
suferinţă. 

Fenomenul acesta este frecvent la om, mai ales la 
copil, care imită cu uşurinţă gesturile, vorbele, expresiile 
adultului. Imitaţia înlesneşte mult învăţarea, în special în 
domeniul priceperilor motorii, al mânuirii uneltelor. 

O a doua categorie de reflexe aparte sunt acelea 
stabilite între doi excitanţi, ambii indiferenți. Un câine stă 
liniştit în laborator. Deodată se aprinde o lumină în dreapta 
sa; câinele priveşte într-acolo, dar nu se întâmplă nimic. 
Imediat se aude un sunet în stânga câinelui care-şi 
orientează atenţia, întorcând capul în această nouă 
direcţie. De asemenea, nu survine nimic altceva. Dacă, 
făcând o serie de pauze, se repetă succesiunea lumină- 
dreapta şi sunet-stânga, la un moment dat, după ce s-a 
produs 

lumina, câinele întoarce capul spre stânga înainte de 
a se emite sunetul. S-a format deci o legătură temporară 
între centrii optici şi cei auditivi. S-ar părea că s-a încălcat 
prima condiție a formării  reflexului condiționat, 
neintervenind niciun stimul necondiţionat. De fapt, există 
un reflex înnăscut la baza formării legăturii temporare: e 
vorba de reflexul de orientare (întoarcerea capului şi 
privirea cu atenţie în direcţia noilor excitanţi). Ca urmare, 
şi reflexul condiţionat format va avea proprietăţile 
reflexului de orientare: el se stinge dacă succesiunea celor 
doi stimuli se repetă fără pauză, de multe ori. 

În cazul omului, multe legături temporare, obţinerea 
multor cunoştinţe se bazează pe acest reflex al curiozităţii, 
al interesului de cunoaştere. Ar fi foarte greu ca după 
fiecare nouă cunoştinţă să dăm elevilor câte o prăjitură ca 
„întărire”. Repede s-ar ajunge la indigestii. Interesul lor, 
direct ori indirect, face posibilă însuşirea unor noi 
informaţii, fără recompensă imediată. 

Experiențele realizate în laboratoarele lui I.P Pavlov 
au pus în evidenţă faptul că animalele superioare nu 
reacţionează la stimuli izolaţi, ci tind să-i organizeze. 
Există o tendinţă de unificare a datelor primite de către 
creier, manifestată prin tendinţa spre stereotipie. Iată un 
experiment ce probează acest lucru. 

S-au format, în mod separat, 4 reflexe condiţionate la 
acelaşi câine. Acestuia, ca la toţi câinii din laborator, i s-a 
introdus un tub în glanda parotidă, în aşa fel încât saliva 
curgea în exteriorul botului şi putea fi măsurată. 
Cantitatea de salivă este proporţională cu cea a pesmetului 
introdus în gură. La un sunet de orgă câinele saliva 8 
picături, la un altul, de fluier, saliva 4 picături, la o lumină 
se instala o puternică inhibiţie şi la o uşoară înţepătură se 
măsurau 6 picături. După ce reflexele, obţinute la diferite 
ore ale zilei, se consolidaseră, experimentatorul le-a 


grupat producând excitanţii unul după altul, cu mici 
intervale între ei (fig. 4). 

picături 

6 picături 

4 picături 

2 minute 

11/2 minute | 

O picături i minut orga fluier lumină înţepătură 

Fig. 4. Stereotipul dinamic creat în laborator 

Multe zile s-au repetat stimulările în aceeaşi ordine. 
Apoi, dintr-odată, în loc să se înceapă cu sunetul de orgă 
se începea cu lumina. Or, câinele a reacţionat tot cu 8 
picături - ca la sunetul de orgă. După 2 minute s-a produs 
tot lumina, obținându-se 4 picături, apoi lumina apărea pe 
locul ei declanșând o stare de inhibiţie, iar, în final, după 1 
minut, acelaşi excitant provoca o salivaţie de 6 picături, ca 
la înţepătură. Aşadar, animalul nu mai ţine cont de natura 
stimulului, ci reacţionează la ordinea 

Învăţată a excitanţilor. Acest fenomen a fost denumit 
stereotip dinamic. El dovedeşte tendinţa de organizare a 
reacţiilor. Stereotipul dinamic este un sistem relativ 
constant de reacţii la un sistem de stimuli. I se spune 
stereotip datorită uniformităţii reacţiilor şi dinamic, pentru 
că, dacă se schimbă definitiv ordinea excitanţilor, atunci se 
modifică şi stereotipul. 

Corespondentul psihologic al  stereotipelor îl 
constituie deprinderile. Ele cer un efort pentru a se forma. 
Dar, odată constituite, acţiunile se desfăşoară cu mare 


uşurinţă. 

Experiențele privind stereotipele dinamice au dovedit 
existenţa unei tendinţe spre integrare şi stereotipie a 
scoarţei cerebrale. Acest aspect a fost observat demult de 
către filosofi care au vorbit despre tendinţa gândirii spre 
unitate şi sistematizare, datorită căreia cunoştinţele 
asimilate se organizează în vaste sisteme ierarhice, ceea 
ce facilitează reproducerea cunoştinţelor şi utilizarea lor în 
soluţionarea de probleme. 

După această sumară trecere în revistă a unor 
concepte pavloviste putem efectua câteva consideraţii 
sintetice. 

Pentru I.P. Pavlov, ca şi pentru predecesorul său I.M. 
Secenov, noţiunea de reflex are un sens mai larg: e vorba 
de un răspuns al organismului la o solicitare a mediului. 
Dar atât excitantul cât şi răspunsul pot fi foarte complecşi. 
Într-adevăr, după ei, şi ceea ce noi numim instinct era 
considerat reflex, deşi, de pildă, instinctul clădirii unui 
cuib presupune un mare număr de acţiuni din partea 
păsărilor. De aceea nu ne surprinde afirmaţia lui I.P. 
Pavlov, după care învăţarea n-ar constitui decât un lung şir 
de reflexe condiţionate. 

Reflexele necondiționate, consideră savantul rus, 
asigură adaptarea individului la excitanţi cu mare 
importanţă pentru organismul său. Fuga animalului la un 
zgomot puternic îl poate scăpa nevătămat de prăbuşirea 
unei stânci. 

Reflexele condiționate asigură posibilitatea unor 
reacţii la stimuli ce au dobândit o valoare biologică în viaţa 
animalului. lată, o gospodină are obiceiul ca, înainte de a 
curăța carnea pentru masă, să-şi ascută cuțitul pe o 
treaptă de beton de la bucătărie. Apoi azvârle resturile de 
carne pisicilor din vecini. După câtva timp va fi suficient să 
înceapă să-şi ascută cuțitul, că îndată vor alerga la ea 
toate pisicile. Ascuţitul emite un sunet care a devenit 


semnal de hrană. Tot aşa, pentru animalele sălbatice unele 
sunete pot fi semnalul unei surse de apă, altele al unei 
primejdii etc. Excitanţii condiţionali sunt deci semnale, 
prevenind animalele asupra pericolelor ori a surselor 
posibile de hrană, apă etc. 

Ca urmare, ansamblul excitanţilor condiţionali 
formează, după Pavlov, primul sistem de semnalizare. În 
afară de acesta, spunea el, există şi un al doilea sistem de 
semnalizare format cu ajutorul cuvântului. Cuvântul devine 
un semnal al semnalului, asociindu-se cu nenumărate 
imagini pe care le înlocuieşte. 

De exemplu, un copil de un an întinde mâna înspre o 
flacără şi se frige. Flacăra devine pentru el semnal de 
durere. Dacă, pe când se frige, mama strigă „buba”, 
cuvânt pe care-l foloseşte şi în alte situaţii similare, acest 
cuvânt înlocuieşte imaginile, devenind semnal al 
semnalului durerii. La auzul cuvântului „buba”, copilul se 
va feri să atingă un anume obiect. 

Cel de-al doilea sistem de semnalizare, specific 
omului, este o noţiune care nu ajută prea mult înţelegerea 
psihicului uman, nici cea a funcţionării creierului. În 
schimb, prin acest concept, marele fiziolog a recunoscut 
necesitatea psihologiei ca ştiinţă care poate aborda, prin 
metodele ei, studiul gândirii abstracte şi al creaţiei 
ştiinţifice. 

Aici ne interesează cum a explicat I.P Pavlov 
formarea reflexului condiţionat, pe care el îl pune la 
temelia învăţării. 

În figura 5 se observă felul în care concepe marele 
fiziolog formarea legăturii temporare. 

centrul gustativ legătură centrul temporară optic 
ifcortex 


centrul salivar ochi limba gl. salivară 

Fig. 5. Formarea reflexului condiţionat 

Pesmetul pus pe limbă declanşează o excitație care, 
ajungând în centrul gustativ, se deplasează pe o legătură 
nervoasă, existentă din naştere, la centrul salivar ce 
trimite un impuls, prin nervul motor, la glanda salivară, 
producând salivaţia. Acesta este un reflex necondiţionat. 

Excitând ochiul, deşi impulsul ajunge în centrul optic, 
nu se produce nicio reacţie salivară, neexistând o relaţie 
între aceşti centri. Dacă însă se stimulează simultan şi 
centrul optic şi cel gustativ, acesta, fiind mai puternic 
excitat, atrage către el excitaţia din centrul optic, potrivit 
unui principiu (al dominantei) după care focarele mai 
puternic excitate atrag către ele excitaţia din alţi centri 
(mai slab  excitaţi).  Repetându-se experiența, „se 
bătătoreşte” un traseu între centrul optic şi cel gustativ, 
rezultând o nouă legătură, legătura temporară. Nu se ştia 
bine dacă ea se formează prin cortex sau prin subcortex. 

Că se formează legături temporare cu prilejul 
oricărei învăţări e un lucru cert, dar procesul e mult mai 
complicat decât îl concepea I.P. Pavlov, aşa cum vom vedea 
în cele ce urmează. 

Fiziologul rus a obţinut rezultate importante, fiindcă 
a lucrat în condiţii foarte stricte. Laboratorul lui se afla 
într-o clădire izolată termic şi fonic („turnul tăcerii”), ca să 
nu tulbure cu nimic animalele de experienţă. Câinele se 


afla imobilizat, iar cercetătorii au studiat dinamica 
secreției salivare, care n-are decât două posibilităţi de 
manifestare: secreție ori stagnare, iar picăturile rezultate 
pot fi măsurate. În acest fel s-au putut determina condiţii 
şi legi precise. Totodată, s-a pierdut din vedere 
complexitatea actului de învăţare, fiindcă  reflexele 
condiţionate clarifică pe deplin un singur tip de învăţare: 
substituirea de stimuli, înlocuirea celui necondiţionat cu 
unul indiferent. Este totuşi un mod de învăţare frecvent: 
atunci când învăţăm o nouă limbă, nu facem altceva decât 
să înlocuim cuvântul din limba maternă (scaun) cu cel din 
limba străină (chaise), la fel când învăţăm semnele 
topografice ş.a. 

2. Cercetări americane asupra învăţării 

A. La sfârşitul veacului trecut, în acelaşi timp cu 
Pavlov a început să studieze procesul învăţării şi 
americanul E. Thorndike (fără să ştie unul de altul). Acesta 
era însă psiholog (nu fiziolog). Metodele sale au fost cu 
totul altele. A început prin a studia comportamentul unor 
animale închise în cuşti. De pildă, o pisică: ea încerca să 
iasă dând cu botul şi cu labele ca să străbată printre 
sârme. Când, din întâmplare, apăsa pe o mică pârghie, se 
deschidea o uşiţă, pisica fugea din cuşcă şi consuma o 
bucată de peşte aflată lângă ieşire. 

Mai târziu, E. Thorndike a utilizat alt aparat, 
imaginat de un coleg al său (pe nume Small) şi anume 
labirintul. Aparatul consta dintr-o cutie mare (de 240 x 180 
cm) aşezată pe podea. În ea existau nişte culoare din care 


unele se înfundau, iar altele continuau până într-un loc, la 
mijlocul labirintului, unde se afla o bucată de brânză. Cutia 
nu era acoperită, încât se putea observa cum se comportă 
şoarecele introdus în labirint, căruia îi mirosea brânza şi 
căuta să ajungă la ea. 

Psihologul american a stabilit că învăţarea se 
realizează printr-o succesiune de încercări şi erori („trial 
and error”). Erorile se elimină treptat, până la urmă 
animalul învățând soluţia şi nemaifăcând greşeli. S-a pus, 
totuşi, un prea mare accent pe rolul întâmplării în relaţie 
cu încercările efectuate. În realitate fiecare specie de 
animal face încercări caracteristice. lată o experienţă 
(făcută mult mai târziu şi de un alt psiholog). 

grăunţe |: -!” 


carne 


pasare came 


B 

Fig. 6. Încercări de a ajunge la hrană 

O găină este situată într-o îngrăditură de scânduri 
(fig. 6A). În faţă este un gard de şipci puţin distanţate între 
ele printre care pasărea vede nişte grăunţe pe jos. Ea va 
încerca să zboare pe deasupra ori să se strecoare, când în 
dreapta, când în stânga. Dacă într-un loc scândurile sunt 
mai îndepărtate, pasărea se poate strecura şi ajunge la 


grăunţe, consumându-le. Pusă de mai multe ori în aceeaşi 
situaţie găina va face din ce în ce mai puţine erori, până 
când, de la un timp, ea se repede la locul ştiut fără a mai 
face încercări. Spunem că ea a învăţat drumul către hrană. 

Un câine (fig. 6B) pus în aceeaşi îngrăditură (dar 
având carne în faţă) va face mai puţine încercări directe, 
îşi va lărgi explorările şi va descoperi spatele liber al 

Ingrăditurii, ajungând uşor la hrană. Drumul pe care- 
l face este „un drum de ocol”, ceea ce solicită o inteligenţă 
superioară posibilităţilor unei găini: trebuie să întoarcă 
spatele hranei (deci să n-o mai vadă), să se îndepărteze de 
ea, pentru a se putea apropia ulterior. Aşadar, încercările, 
pe de o parte, depind de experienţa speciei (sunt reflexe 
necondiționate), pe de alta, sunt în funcţie de nivelul de 
dezvoltare a sistemului nervos. Încercările pe care le face 
un câine nu sunt iniţiate de o găină, după cum cimpanzeul 
e capabil de acte complexe inaccesibile gândirii canine. 

După efectuarea unui mare număr de experienţe, în 
1898, E. Thorndike (în lucrarea Animal intelligence) îşi 
expune teoria sa despre învăţarea denumită 
„conexionism”. El susţine că procesul învăţării se bazează 
pe formarea de conexiuni în creier. Se vede imediat 
analogia cu ideile lui Pavlov, care vorbea de „legături 
temporare”. Dar ei au lucrat şi publicat multă vreme fără 
să afle unul de altul (Thorndike era psiholog şi publica în 
reviste de psihologie, pe când Pavlov publica în reviste de 
fiziologie; apoi, în acea vreme schimbul de informaţii era 
mult mai redus decât astăzi). Psihologul american stabilea 
şi câteva legi. Cea mai importantă era „legea efectului”: 
când o legătură (între o situaţie şi o acţiune) este însoţită 
sau urmată de o satisfacţie, ea se întăreşte; dimpotrivă 
dacă este în relaţie cu o stare de insatisfacţie - ea slăbeşte. 
Se generalizează constatările că încercările reuşite se 


păstrează, pe când cele fără rezultat dispar. 

Alta este legea exerciţiului, care constată rolul de 
consolidare al repetării încercărilor reuşite. 

Aceste două legi le găsim la I.P. Pavlov, formulate mai 
concis în prima condiţie a elaborării reflexului condiţionat: 
întărirea, de care vorbeşte el, duce la „satisfacţie”. Apoi se 
menţionează şi însemnătatea  repetării  coincidenţei 
favorabile. Exprimarea fiziologului rus este însă mai 
obiectivă, întrucât „satisfacţia” şi „insatisfacţia” constituie 
fenomene subiective. 

Un alt „principiu“ formulat de E. Thorndike este 
acela al reacţiilor multiple, consemnând că atunci când o 
încercare nu reuşeşte, se încearcă alta. În felul acesta se 
precizează faptul care-l deosebeşte pe E. Thorndike de 
Pavlov, fiind la baza contribuţiilor sale principale. Intr- 
adevăr, dacă fiziologul rus a studiat acea formă de învăţare 
constând într-o substituire de stimuli, psihologul american 
a pus în evidenţă învăţarea bazată pe substituirea de 
reacţii, înlocuirea unei încercări cu alta. Ea este prezentă 
în toate experienţele cu labirinte ori cuşti. Cu deplină 
claritate apare în următoarea experienţă (de dată mult mai 
recentă): un şoarece învaţă să parcurgă un labirint destul 
de simplu. Pe traseu el păşeşte pe o placă metalică. După 
ce s-a familiarizat cu labirintul, experimentatorul pune 
placa metalică sub o diferenţă de potenţial electric. Când 
şoarecele atinge placa este curentat puternic; el sare 
înapoi, protestează în felul lui, încearcă din nou. La un 
moment dat, după o serie de ezitări, sare peste placă şi se 
duce pe traseul cunoscut la hrană. Ulterior, ajungând la 
placă, sare peste ea fără a mai face alte încercări. In acest 
caz, învăţarea a constat în a înlocui reacţia de apărare, cu 
o alta, săritura salvatoare, deci e vorba de o substituire de 
reacţii. 

Acelaşi lucru se petrece şi când învăţăm tot felul de 
noi moduri de acţiune: să patinăm, să dansăm sau să 


înotăm. 

Cu toată această deosebire importantă, E. Thorndike 
a formulat o teorie asemănătoare cu cea a lui I.P Pavlov, 
vorbind de „conexiuni” identice cu „legăturile temporare” 
presupuse de fiziolog. Similitudinea este firească: amândoi 
au studiat în şcoală empirismul englez, iar în a doua 
jumătate a secolului XIX era la modăle. Spencer, un 
asociaţionist, vorbind de însemnătatea „asociaţiilor” dintre 
imagini. 

Idei, care ar explica toate fenomenele psihice. Cei doi 
savanţi n-au făcut decât să furnizeze date experimentale în 
sprijinul acestui punct de vedere, ce va fi combătut cu 
vehemenţă mai târziu. 

B. Cu toate contribuţiile sale importante, după 1910, 
Thorndike a fost criticat de psihologii americani. Aceştia i- 
au reproşat utilizarea de termeni subiectivi (satisfacţie, 
succes), cât şi graba de a aplica la om concluzii stabilite pe 
comportamentul animal. 

Cel care s-a situat cel mai ferm pe o poziţie deosebită 
de părintele psihologiei americane a fost J. Watson. În 
1912, el a publicat un articol manifest în care propune o 
psihologie într-adevăr obiectivă, urmând a studia numai 
ceea ce poate fi înregistrat exact, adică stimulul şi reacţia 
individului (S-R). Să renunţam la ipoteze şi consideraţii 
referitoare la ceea ce se petrece în lumea internă 
(imagini, gânduri), fiindcă nu avem un control obiectiv. 
Deci preconiza, cum s-a spus, „o psihologie fără 


conştiinţă”, o psihologie a comportamentului. Cum în 
engleză cuvântului comportament îi corespunde behavior, 
această direcţie psihologică a fost numită behaviorism. 

Deşi tendinţa spre strictă obiectivitate a dominat 
psihologia americană, totuşi repede psihologii s-au văzut 
nevoiţi să recurgă la „constructe”, termeni ipotetici 
referitori la fenomene psihice neobservabile din exterior, 
pentru că de fapt esenţialul unui fenomen psihic se 
produce între stimul şi reacţie. La exact acelaşi stimul 
două persoane pot avea reacţii opuse: când la televizor se 
anunţă un meci de fotbal, băiatul se bucură, pe când 
bunica pleacă bombănind din cameră; diferenţa de reacţie 
este efectul unor deosebiri de interese - acestea 
comandând acțiunile observabile. Deci avem S-P- 
(stimulul influenţează reacţia prin intermediul structurii 
interne a persoanei). 

Cu toată această limită foarte serioasă, cercetările lui 
]. Watson şi ale elevilor săi au dus la o serie de rezultate. 
Vom înfăţişa câteva din ele (după Woodworth, P). 

O problemă pe care şi-a pus-o Watson este 
următoarea: care e simţul principal ce permite şoarecelui 
orientarea în labirint? Metoda a constat în suprimarea a 
câte unui simţ şi verificarea dacă în această situaţie poate 
reproduce la fel de bine drumul învăţat printr-un labirint 
sau dacă poate învăţa alt labirint nou tot aşa de repede ca 
şi un şoarece cu toate organele senzoriale intacte. 

Şoareci orbiţi au învăţat la fel de uşor un labirint ca 
şi cei normali, după cum au putut reproduce fără greşeală 
un drum învăţat anterior orbirii. Deci văzul nu ar fi esenţial 
orientării. Acelaşi rezultat s-a obţinut şi după anihilarea 
mirosului. Suprimarea auzului a dus la aceeaşi concluzie. 
Anestezierea tălpilor (dispariţia senzaţiei de contact) n-a 
avut nicio importanţă. Tăierea mustăţilor (care asigură 
contactul fin cu ambianța) a dus la început la tulburări de 
mişcare în general. După 48 ore de acomodare însă ei 


puteau parcurge foarte bine labirintul învăţat. Ca urmare, 
Watson a tras concluzia că simţul esenţial pentru alegerea 
traseului în labirint este muscular (kinestezic). 

Mult mai târziu (1929), K.S. Lashley a reuşit o 
operaţie prin care, secţionând nervi de la nivelul 
trunchiului şi de la picioare, a anulat simţul kinestezic. 
Şoarecii erau vizibil afectaţi în mers: li se îndepărtau 
picioarele, se întindeau nefiresc, îşi trăgeau picioarele 
după ei, mergeau uneori pe spatele lăbuţelor. Totuşi, deşi 
mergeau mult mai greu, mai încet, au parcurs labirintul 
anterior învăţat fără a face mai multe erori. Unii au 
susţinut că nu fuseseră complet anihilate simţul muscular 
şi cel tactil. Alte experienţe aveau să clarifice chestiunea. 

Astfel, Snygg (în 1935) a construit 2 labirinte 
identice ca structură; unul a fost vopsit în negru peste tot, 
celălalt în alb şi negru, culoarea neagră indicând calea cea 
bună. Apoi a efectuat următoarele experienţe: 

I. a. şoarecii au învăţat labirintul negru în 34 de 
încercări. 

b. apoi puşi în labirintul cu alb-negru l-au parcurs în 
6 încercări. 

II. a. şoarecii au învăţat întâi pe cel alb-negru, în 7 
încercări, b. introduşi apoi în cel negru au avut nevoie de 
45 încercări. 

Comparând cele două experienţe, observăm că 
învăţarea labirintului negru n-a înlesnit învăţarea celui alb- 
negru, care exersat mai întâi n-a solicitat decât o încercare 
în plus. Iar învăţarea celui alb-negru n-a înlesnit nici ea 
învăţarea celui negru, ba dimpotrivă a complicat-o. De aici 
se deduce că şoarecii s-au folosit de simţul vizual şi nu de 
cel kinestezic. Dacă acesta ar fi stat la baza orientării în 
labirint, atunci învăţarea labirintului în alb-negru ar fi 
trebuit să înlesnească mult parcurgerea labirintului negru, 


ceea ce nu s-a întâmplat. 

Un alt experiment ingenios a fost efectuat în 1930 
(de Macfarlane): după ce şoarecii au învăţat să parcurgă 
labirintul în mod obişnuit (alergând prin culoare), aparatul 
a fost inundat, încât şoarecii nu-l mai puteau parcurge 
decât înotând. Or, ei n-au comis mai multe erori decât 
atunci când îl parcurseseră mergând pe podea. Invers, 
dacă îl învățau înotând, reuşeau apoi să ajungă la hrană pe 
uscat fără a face erori în plus. 

Deci senzațiile kinestezice nu au un rol important de 
vreme ce schimbarea fundamentală a mişcărilor 
picioarelor nu a tulburat orientarea în labirint. 

Intr-o altă cercetare s-a procedat la început ca şi 
Watson: labirintul parcurs de şoareci normali după 12 
încercări a fost rezolvat de şoareci orbi în 14 tentative. Un 
lot fără miros a avut nevoie de 27 de încercări, deci simţul 
olfactiv ar fi mai important la şoareci. Dar, suprimând şi 
văzul, şi mirosul, abia 27% din animale au mai putut găsi 
drumul. Totuşi, alţii au descris cazuri în care, după un 
foarte mare număr de încercări, toţi şoarecii în aceeaşi 
stare învățau să parcurgă labirintul. Deosebirile se pot 
datora structurii labirintelor utilizate sau experienţei 
anterioare a animalelor. 

Aşadar, şoarecii se pot ajuta fie de un simţ, fie de 
altul pentru a se orienta, dar cel kinestezic nu joacă un rol 
important, cel puţin în faza incipientă a învăţării. S-ar 
putea ca şi la om, după multe repetiţii, simţul kinestezic să 
poată înlocui alte simţuri (pianiştii rutinaţi nu mai au 
nevoie să se uite pe claviatură când cântă). 

In al doilea rând, dacă un animal învaţă un parcurs 
pe baza unui simţ, pe care apoi nu-l mai poate folosi, el 
trebuie să reia învăţarea de la început, neputând utiliza 
experienţa anterioară. 

x x * 


O altă problemă pusă de J. Watson este: „ce învaţă 


propriu-zis animalul? „El a presupus că învaţă succesiunea 
mişcărilor, adică un şir de reflexe condiţionate: face întâi o 
cotitură spre dreapta, cu două sărituri, după ea urmează o 
cotitură la stânga cu 3 sărituri, apoi o alergare de 10 paşi 
înainte etc. Watson şi-a susţinut punctul de vedere făcând 
următorul experiment: după ce şoarecii au învăţat un 
labirint, experimentatorul a modificat lungimea unor 
culoare. Or, s-a observat cum acolo unde culoarul era 
scurtat, şoarecele se izbea de peretele din fund, el sărind 
de prea multe ori, iar unde era lungit, rămânea dezorientat 
până să se hotărască să mai avanseze. Deci el ar învăţa 
succesiunea şi amploarea mişcărilor. 

Ideile psihologului american au fost însă infirmate 
printr-o experiență foarte simplă: după învățarea 
labirintului animalul este aşezat la mijlocul traseului. Or, 
şoarecele se învârte puţin, miroase pe la colțuri şi apoi 
porneşte la drum fără nicio 

greşeală până la capăt. Deci el pare a fi recunoscut 
locurile, altfel, conform cu părerea lui Watson, ar fi 
complet dezorientat, succesiunea mişcărilor de la 
începutul labirintului fiind cu totul alta decât aceea 
necesară la mijloc. 

Un rezultat similar a obţinut şi E. Tolman cu ajutorul 
unui labirint în formă de cruce (fig. 7). 

S2 

Hi 

Şi Fig. 7. Labirint privind testarea facilităţilor 


învăţării 

Şoarecii plasați în Sx găsesc hrana în Hi luând-o la 
dreapta. Plasaţi în S2 trebuie să înveţe un drum în altă 
direcţie, spre stânga. 

Un alt lot e plasat în S, şi hrana în H „dar aşezaţi în 
S2, hrana se mută în Hz, deci ei vor coti tot spre dreapta. 
Deosebirea e că în primul caz trebuie să recunoască 
locurile, pe când în al doilea caz învaţă aceeaşi mişcare 
spre dreapta. Conform cu datele experienţei, învăţarea 
mişcării cere mai multe încercări decât aceea a locului. 
Deci, avem o altă infirmare a punctului de vedere 
watsonian. 

A! 


4BB2 

Fig. 8. Labirintul Lui Hunter 

Experimentul lui Hunter a dus la aceleaşi concluzii. 
Labirintul imaginat de el este simplu; ceea ce îl distinge de 
alte aparate este faptul că în punctele A, A, B şi B se pot 
pune nişte portiţe care împiedică accesul într-un culoar ori 
altul. 

Şoarecele pleacă din S şi găseşte portiţa A trasă, 
încât accesul în culoarul 3 este închis; pleacă pe culoarul 
1, ajungând în culoarul 2 găseşte portiţa B închisă, atunci 
revine la poziţia iniţială, dar acum portiţa A e blocată, apoi 
B şi în fine i se pune hrană în S. După ce traseul este 


repetat de multe ori, încât şoarecele îl parcurge foarte 
repede,  experimentatorul retrage toate portiţele. În 
această situaţie animalul e complet dezorientat: stă în 
intersecţia A-A fără să ştie încotro să o ia. Înseamnă că el 
n-a învăţat „succesiunea de mişcări”, nici direcţia 
„dreapta, dreapta, apoi stânga, stânga”, ci locul A cu 
portiţa închisă şi locul B tot cu o galerie închisă ş.a.m.d. 

Şoarecii învaţă să recunoască aşadar caracteristicile 
vizuale, olfactive, tactile ale fiecărei intersecţii şi anume în 
locul A trebuie să o ia la dreapta, dar în poziţia A vă merge 
spre stânga ş.a.m.d. Deci mişcările sunt asociate cu 
anumite locuri, cu o anumită ambianţă pe care animalele o 
recunosc. 

C. Totuşi, dacă se fac foarte multe încercări şoarecii 
ajung să înveţe labirintul lui Hunter şi fără ajutorul 
portiţelor închise. A apărut ipoteza că ei îşi pot forma un 
fel de schemă - plan al traseului. Acest lucru a fost dovedit 
de E. Tolman. împreună cu C. Honzik, el a imaginat un 
labirint cu 3 alei (fig. 9). 


start 


Fig. 9. Labirintul lui Tolman şi Honzik 

Aşezat la start şoarecele mergea la hrană mereu pe 
calea 1, cea mai scurtă. Punând o barieră în punctul A 
animalele o luau când pe aleea 2, când pe 3, dar repede 


preferau drumul 2 fiind mai scurt. Incluzând o barieră şi în 
B, erau obligaţi să meargă pe aleea 3, învățând toate 
drumurile. Scoţând cele două bariere (A şi B), şoarecii 
reveneau la calea 1, ca fiind cea mai scurtă. Punând o 
barieră în F şoarecii se întorceau. Ajungând la intersecţia 
aleilor 2 şi 3, 14 şoareci din 15 au luat drumul 3, singurul 
care permitea accesul la hrană. Aşadar, ei îşi formaseră un 
fel de schemă a labirintului, cunoscând că ieşirea aleii 3 
este aproape de hrană, iar calea 2 nu duce decât pe 
drumul închis (după Hilgard, E., 1974, pp. 190 - 191). 

Tolman va sublinia că în învăţare trebuie să ţinem 
cont şi de „variabilele intermediare” situate între stimul şi 
răspuns, fără de care nu se poate înţelege 

I 


86 PSIHOLOGIE GENERALĂ 

comportamentul. In felul acesta, Tolman combate 
punctul de vedere strict behaviorist al lui Watson, care 
dorea să se rezume la ceea ce poate fi observat direct. 

Formarea unei scheme în timpul deplasării unui 
animal e dovedită şi de porumbeii călători. Dacă un 
asemenea porumbel este pus într-o cuşcă acoperită şi dus 
departe de casa la care stă de obicei, iar apoi i se dă 
drumul, el se roteşte de câteva ori şi zboară direct la 
adăpostul său obişnuit. Această orientare presupune, când 
e cerul înnorat, cunoaşterea direcţiei nord. Ea e favorizată, 
se pare, de existenţa în creierul porumbelului a unor săruri 
feromagnetice. Dar nu e suficient: trebuie ca pasărea să 
ştie care e poziţia ei faţă de casă. Dacă a fost dusă spre 


nord, trebuie să se întoarcă spre sud, iar dacă a mers spre 
sud, e nevoie să zboare în direcţia contrară. Încât, numai 
fiindcă îşi formează o schemă aproximativă a drumului 
parcurs, el se poate întoarce. 

E. Tolman, pe lângă referirea la formarea unei 
scheme a sublimat şi existenţa unei intenţii la animal, de 
aceea sistemul său explicativ a fost caracterizat ca 
„behaviorism intenţional”. Iată faptul citat de el: dacă 
învăţăm o maimuţă să găsească o banană într-una dintre 
mai multe cutii colorate şi apoi în loc de banană punem o 
foaie de salată (aliment mult mai puţin apreciat de animal), 
observăm cum maimuța se enervează şi începe să 
răstoarne şi celelalte cutii (în speranţa găsirii bananei). E 
limpede: ea se aştepta la banană! 

Experiențele cu cimpanzei au făcut ca unii psihologi 
(din aşa numita şcoală „gestaltistă” - şcoala formei) să 
evidenţieze în continuare complexitatea actului de 
învăţare. 

Psihologii aceştia, ocupându-se în special de 
problemele percepţiei, memoriei şi gândirii, au evidenţiat 
rolul cunoaşterii unor structuri globale (Gestalt - formă, 
structură), care se impun dintr-odată, ca „o intuiţie” 
(cunoaştere sintetică, nereflexivă). 

Experiențele lui W. Kohler cu cimpanzei au scos în 
evidenţă faptul că aceştia nu fac multe „încercări şi erori”, 
soluţia apărând brusc. De pildă, cimpanzeului aflat în 
cuşcă i se pune în apropiere o banană la care, oricât s-ar 
întinde, nu poate ajunge. După câteva tentative zadarnice 
renunţă, se uită în jur şi dacă în apropiere se află un băț se 
repede la el şi, cu ajutorul lui, trage banana către sine. Tot 
aşa când banana atârnă în plafonul înalt al cuştii la care nu 
ajunge, după ocoluri şi ezitări, dintr-odată pune una peste 
alta două lăzi şi se caţără până la fructul dorit. 

Astfel de experienţe contrazic teoria lui E. Thorndike 
privind învăţarea ca succesiune de încercări şi erori. Studii 


ulterioare au arătat că asemenea rezolvări, cu foarte 
puţine încercări şi soluţii bruşte, pot avea loc numai dacă 
problema nu e prea dificilă şi când toate datele esenţiale 
sunt deschise examinării directe (cimpanzeul i vede 
banana şi băţul aproape concomitent). Apoi, genul de 
probleme folosit punea maimuța în condiţii foarte aproape 
de mediul său obişnuit de existenţă, unde ea îşi trage către 
sine fructele ori se caţără către ele. 

D. Un alt cercetător american, E.R. Guthrie, a criticat 
teoria clasică a lui E. Thorndike în sens contrar, căutând să 
simplifice faptele. După el, în învăţare nu e nevoie de 
întărire, deoarece simpla asociere prin contiguitate (prin 
alăturare) e suficientă. 

Guthrie a reluat aparatul utilizat iniţial de Thorndike: 
cuşca în care e introdus animalul (o pisică), cu deosebirea 
că ea se deschidea cu uşurinţă, la orice fel de atingere a 
uşiţei de ieşire. El a folosit şi un aparat care fotografia 
pisica în momentul contactului cu uşa. Animalul era 
introdus în cuşcă printr-un tunel din spate, făcea câteva 
încercări şi atingând uşa fugea afară. De obicei, deşi lângă 
aparat se afla o 

bucată de peşte, pisica nu-i dădea nicio atenţie. Deci 
nu hrana a fost scopul ei real. Mai mult, fotografiile arată 
că, repetându-se experienţa, pisica atinge portiţa în exact 
acelaşi fel ca prima oară: dacă o atinsese cu umărul, tot cu 
umărul se eliberează în continuare. De unde psihologul 
generalizează: „o combinaţie de stimuli care a însoţit o 
mişcare, la repetare tinde să fie urmată de aceeaşi 
mişcare”. Cum explică el acest fenomen? Acele mişcări 
care sunt urmate de altele similare şi într-o situaţie 
similară sunt inhibate, uitate. Astfel mişcările făcute până 
la atingerea portiţei, fiind asemănătoare şi în condiţii 
perceptive identice, nu se rețin. Dar mişcarea care 


deschide portiţa este urmată de evadare, deci de cu totul 
altfel de mişcări şi de un cu totul alt cadru, altă ambianţă, 
de aceea se memorează mişcarea declanşatoare. 

E. Guthrie citează şi un caz ilustrând concepţia sa. O 
fetiţă de 8 ani contractase obiceiul de a-şi arunca paltonul 
pe jos când intra în casă. Degeaba o ocăra mama şi o 
punea să-şi pună paltonul în cuier, fiindcă a doua zi 
obiceiul triumfa din nou. Guthrie a sfătuit mama să pună 
fetiţa să se îmbrace din nou, să iasă afară şi după ce intră 
să-şi pună imediat paltonul în cuier: în felul acesta gestul 
firesc urma să se asocieze cu imaginea vestibulului, nu cu 
aceea a paltonului aflat pe jos. Indicaţia a avut efectul 
scontat şi fetiţa a putut face asociaţia dorită, necesară 
comportamentului civilizat. 

Criticii lui E. Guthrie au subliniat că felul în care a 
fost concepută deschiderea cuştii făcea evadarea foarte 
simplă. Pisica reuşea după puţine încercări, uneori chiar 
de la prima încercare, ceea ce facilita reținerea tentativei 
urmate de succes. Apoi întărirea exista totuşi, deoarece 
eliberarea din cuşcă era „un succes”. 

Valoarea experienţelor lui Guthrie stă nu atât în 
redemonstrarea rolului contiguităţii, cât în sublinierea 
tendinţelor spre stereotipie ce apar frecvent în învăţare. În 
ceea ce priveşte învăţarea fără întărire ea a fost 
demonstrată mai convingător prin alte experienţe. De 
exemplu, E. Tolman şi C. Honzik au lăsat un grup de 
şoareci să alerge printr-un labirint timp de 10 zile. În a 11- 
a zi au început să pună hrană. S-a constatat că aceştia au 
ajuns să nu mai comită erori tot atât de repede ca şi aceia 
care au fost hrăniţi de la început (deci cu 10 zile înainte). 
Aşadar, hoinăreala prin labirint a folosit la învăţarea lui. 
Acest fel de învăţare, în absenţa oricărei întăriri, a fost 
numită învăţare latentă. Ea a fost constatată şi în 
laboratoarele pavloviste. Reamintim reflexele condiţionate 
formate la doi stimuli, ambii indiferenți (lumină în dreapta 


şi sunet la stânga). Învăţarea latentă are loc datorită 
reflexului „ce este?”, adică datorită curiozităţii, tendinţelor 
native de explorare. 

Problema aceasta a rolului întăririi a fost îndelung 
cercetată în laboratoarele de psihologie ale lumii. 
Concluziile de azi sunt: în ce priveşte rapiditatea învăţării, 
întărirea nu joacă un rol important, dar ea influenţează 
mult trăinicia celor învăţate, contribuind la sedimentarea 
lor. 

E. Unul din psihologii care au acordat mare 
importanţă întăririi în învăţare a fost B.F. Skinner. În 
lucrările sale apărute între 1930 şi 1960, el susţine 
necesitatea de a deosebi două tipuri de reflexe 
condiţionate. Reflexe tip S, în care întărirea e condiţionată 
de apariţia unui stimul (cele descrise de I.P Pavlov) şi 
reflexe de tip R, în care se produce un răspuns pentru a 
provoca un stimul (întărirea). Această condiţionare (tip R) 
a fost numită condiţionare operantă. 

Una din experienţele ce pun în evidenţă acest tip de 
condiţionare este următoarea: un porumbel flămând este 
închis într-o colivie. El încearcă să scape ciocănind pereţii, 
într-un loc se află o plăcuţă neagră cu o ţintă albă la 
mijloc. Când porumbelul loveşte reperul alb se 
declanşează un mecanism care introduce în colivie un 
sertăraş cu câteva grăunţe, din acelea agreate de pasăre. 
Pus în aceeaşi situaţie, porumbelul va fi 

găsi din ce în ce mai uşor modalitatea de a se hrăni. 


Ba chiar, dacă sertăraşul conţine prea puţine boabe, atunci 
el se întoarce şi loveşte din nou ţinta de mai multe ori, 
până se satură. Cu alte cuvinte, se autoserveşte, aşa cum, 
în occident, putem şi noi să ne procurăm o ciocolată, 
introducând într-un aparat automat o monedă. 

În mod evident, acest reflex se deosebeşte de 
condiţionarea clasică, fiindcă întărirea este provocată de 
un animal care nu aşteaptă semnalul. Se reproduce astfel, 
în mod mai fidel, conduita animalelor din realitate. Tigrul 
nu aşteaptă să-i vină antilopa la nas; el pleacă în căutare, 
se apropie tiptil de pradă, împotriva vântului etc. 
Animalele sunt active căutând „întărirea”, hrana. 

Experimentul utilizat de Skinner este cunoscut 
demult de către dresori. Dacă vrei să dresezi un căţel să 
facă „sluj”, îl aşezi în această poziţie şi-i dai o bucăţică de 
zahăr. Apoi, după un timp repeţi figura. Peste o zi sau două 
îl vom vedea aşezându-se singur în poziţia „sluj” ca să 
primească o recompensă (similar cu ceea ce făcea 
porumbelul psihologului american). 

Skinner a dat importanţă mare întăririi. El e 
creatorul metodei de învăţământ numită „învăţământ 
programat”, în care fiecare nouă achiziţie este verificată, 
recompensată printr-o mică reuşită. 

În legătură cu întărirea, americanul O.H. Mowrer a 
observat că ea influenţează şi afectivitatea, odată cu 
răspunsul asociindu-se şi stări afective corespunzătoare. 
lată, în cazul când becul care, aprinzându-se, se asociază 
cu hrana este aproape de botul câinelui aflat în laborator, 
acesta pe lângă faptul de a saliva, de îndată ce este aşezat 
lângă bec începe să-l lingă, ceea ce la câine este un 
simptom de afecţiune: el ajunge să îndrăgească acest bec 
aducător de hrană! 

Tot Mowrer sublinia rolul imaginilor în învăţare, în 
dirijarea comportamentului. De exemplu, presupunem 
cazul unui băieţel de la ţară, rămas acasă, vara, când 


părinţii sunt plecaţi şi căruia i se face foame. Negăsind 
nimic în casă îi vine în minte mărul din fundul grădinii, 
unde ar putea să găsească mere coapte. El aleargă la măr 
şi poate avea norocul de a găsi ceea ce caută. Conduita sa 
a fost dirijată de o imagine, de anticipare. 

Vedem cum, treptat, concepţiile despre învăţare se 
complică, acest proces fiind departe de simplitatea 
presupusă de I.P Pavlov sau E. Thorndike. 

3. Cercetări în Rusia Sovietică 

Complicaţiile învățării au apărut evidente şi 
cercetătorilor din Rusia Sovietică. Un exemplu l-ar putea 
constitui experiențele realizate folosind  „anastomoza 
eterogenă (ori încrucişată)” a doi nervi. Anastomoza este 
operaţia prin care se sudează un nerv care a fost secţionat 
dintr-o cauză sau alta. Observându-se că în creierul unui 
câine se găsesc foarte aproape doi nervi motori cu 
destinaţie mult îndepărtată (unul ajunge în piciorul său 
stâng din spate, provocând mişcările, iar altul se termină 
în laringe, fiind responsabil de mişcările implicate în tuse 
şi strănut), s-a procedat la secţionarea lor. Apoi s-a 
efectuat o anastomoza  încrucişată, adică porţiunea 
cerebrală a nervului care duce la picior a fost sudată cu 
continuarea nervului înserat în laringe şi invers. Încât, 
după restabilirea animalului, o înţepare în piciorul stâng 
provoca tuşea şi invers, o jenă respiratorie cauza mişcări 
ale piciorului. 

Ulterior, animalul reacţionează diferit, până când 
ajunge din nou la reacţii adecvate. După interpretarea lui 
P.K. Anohin, rezultă existenţa în creier a unui aparat care 
recepționează greşelile comise. Acest aparat el îl 
denumeşte „acceptor al acţiunii”. El este informat de 
rezultatele unei mişcări printr-un proces de conexiune 
inversă 

(feed-back), realizat printr-o aferentaţie inversă. 
Acceptorul efectuează o comparare a rezultatelor cu cele 
scontate; când ele nu coincid se iniţiază noi acţiuni până în 
momentul obţinerii efectului adecvat. 

Asemenea constatări l-au făcut pe cercetătorul rus să 
propună următoarea schemă explicativă a  reflexului 
condiţionat, fiind şi o schemă a învăţării în general (fig. 
10). 

acceptorul acțiunii sinteza motorie  aferentaţie 
inversă - 

sinteza aferentă organe senzoriale 

— Excitanţi 

Fig. 10. Schema reflexului condiționat după PK. 
Anohin 

În conformitate cu această schemă (Anohin, PK., 
1957), o serie de excitanţi, printre care şi unul condiţional, 
impresionează organele senzoriale. Nervii aferenți conduc 
excitațiile în talamus şi în cortex. Se vorbeşte de „sinteză 
aferentă” şi nu de un simplu centru, deoarece în acea 
regiune a scoarței sintetizează toate impresiile. Unele 
schimbări pot avea drept consecință faptul că excitantul 
condiţional nu declanşează reacţia. Numai o deplină 
conformitate cu situaţia cunoscută permite ca influxul 
nervos să circule spre zona motorie care comandă acţiunea 


de răspuns condiţionat (1). Odată produsă mişcarea, 
efectele ei sunt comunicate  acceptorului printr-o 
aferentaţie inversă. Dacă reacția nu a dus la rezultatul 
scontat, atunci acceptorul informează regiunea sintezei 
aferente. Se trimite o nouă comandă zonei motorii ce 
elaborează o nouă acțiune (2). De aceea, această zonă a 
intitulat-o „sinteză motorie”. Dacă şi acum mişcările sunt 
inadecvate, din nou acceptorul semnalizează ş.a.m.d. până 
când se găseşte un răspuns corespunzător. Înregistrarea 
lui opreşte activitatea aparatului acceptor. 

Schema elaborată de fiziologul ras ne pune în 
evidenţă complexitatea actului de învăţare care, de fapt, 
implică toate procesele psihice. Sinteza aferentă constituie 
un nume care acoperă numeroase procese de cunoaştere: 
percepţia, imaginea, gândirea, ele analizând informaţia 
senzorială. Sinteza motorie e realizată datorită 
priceperilor, deprinderilor şi a actelor de voinţă. Iar 
acceptorul constituie denumirea dată proceselor afective, 
ele apreciind valoarea acţiunilor noastre. 

Incât se dezvăluie pe deplin faptul că învăţarea este o 
activitate realizată prin concursul tuturor proceselor 
psihice şi nu e nicicând o simplă reacţie elementară. 

4. Specificul învăţării umane 

S-au făcut încercări pentru o comparaţie cât mai 
directă a modului de a învăţa al omului şi cel al şoarecelui. 
S-a confecţionat un labirint din alei mărginite cu sârmă, 
prin care omul să poată circula. Legând la ochi subiectul 


experimentului, se urmărea cum procedează şi câte greşeli 
comite. Experimentul a fost organizat şi cu adulţi, şi cu 
copii. Şoarecii au fost puşi într-un labirint-cutie, din 
categoria cu care erau familiarizați şi având exact aceeaşi 
structură cu labirintul cel mare, parcurs de oameni. La 
început, şoarecii intră şi de 7 ori într-un culoar greşit, pe 
când copiii doar de 4 ori, iar adulţii doar o dată. Totuşi, 
numărul total de încercări de care au avut nevoie oamenii 
nu a diferit în mod semnificativ de cel observat la şoareci, 
ceea ce nu înseamnă că nivelul intelectual al omului n-ar 
depăşi pe cel al şoarecelui. Sunt doi factori care explică 
rezultatul amintit: a) subiecţii au fost legaţi la ochi; or, la 
om, simţul vizual are un rol hotărâtor; b) în labirint 
şoarecele se află într-o situaţie familiară, el circulând 
mereu prin găurile din ziduri, poduri, hambare. 

Un altfel de labirint pentru adulţi a fost imaginat de 
Warden (1924), sub forma unei cutii a cărei faţă 
superioară este găurită, formând un labirint în care mereu 
se întâlnesc două alternative (labirint „în formă de U”) 
din care una duce departe, până la capăt. Subiectul, tot cu 
ochii acoperiţi, trebuie să parcurgă cu un creion culoarul 
găurit în cutie până ajunge la sfârşit. Se consideră învăţat 
labirintul când îl poate parcurge de 3 ori la rând fără nicio 
greşeală. Observând modul de lucru şi interogând 
subiecţii, s-a constatat existenţa a 3 metode de lucru: a) 
subiecţii formulează verbal (în gând) ce trebuie să facă: 
primul culoar la stânga, al doilea la dreapta, al treilea la 
dreapta ş.a.m.d.; b) subiecţii îşi imaginează schema vizuală 
a labirintului; c) subiecţii nu urmăresc conştient ordinea, 
ea învățându-se pe baza senzaţiilor kinestezice (de 
mişcare).  Înregistrându-se erorile, se constată că 
randamentul maxim îl obţin cei dintâi (care verbalizează 
acţiunea), iar cei mai slabi sunt cei ce lasă totul în seama 
mişcărilor, fără ghidaj raţional. Din tabelul 2 se văd 
rezultatele medii obţinute de cele 3 categorii de subiecţi. 


Tabelul 2: Rezolvarea labirintului de masă 
Nr. de subiecţi 

Nr. mijlociu de încercări 

Nr. extrem de încercări 


Formula 25 32, 2 16 - 
re verbală 62 

Schemă 18 67,9 41 - 
vizuală 104 

Învăţare 17 123, 9 72 - 
motorie 195 


Desigur, învăţarea de labirinte nu e în măsură să ne 
dea o imagine exactă privind specificul şi superioritatea 
învăţării la om. Bazându-ne pe încercările efectuate în 
această direcţie (timp de aproape un secol), R. Gagne a 
căutat să distingă 8 tipuri de învăţare, pe care le-a 
ierarhizat în funcție de complexitatea lor şi anume: 

a) învăţarea de semnale (descrisă de I.P. Pavlov), 
când sugarul învaţă să-şi recunoască mama, nu numai 
după voce, ci şi după imaginea vizuală. 

b) învăţarea stimul-răspuns (tip E. Thorndike), când 
sugarul învaţă o reacţie simplă: să-şi ţină singur biberonul. 

c) înlănţuirea de răspunsuri prezentă în învăţarea 
unui act mai complex, cum ar fi mersul pe bicicletă. 

d) Asociaţiile verbale se formează cu prilejul învăţării 
cuvintelor şi al asocierii lor în propoziţii. 

e) învăţarea discriminării de culori, forme, litere, 
numere, ducând la precizia diferenţierii percepţiilor. 

f) însuşirea noţiunilor constă „în a încadra obiectele 
într-o clasă şi în a răspunde acestei clase ca întreg”. În 
acest caz, Gagne se referă numai la noţiunile concrete 
(„pisică”, „scară”, „copac”). 

g) învăţarea noţiunilor definite şi a regulilor. Prin 
„noţiuni definite” autorul înţelege noţiunile abstracte care 


se asimilează prin punerea lor în relaţie cu altele. De 
aceea, le include în aceeaşi categorie cu învăţarea 
regulilor, regula fiind „o capacitate internă, care oferă 
individului posibilitatea de a răspunde la o clasă de 
situaţii-stimul cu o clasă de performanţe” (Gagne, R., 
1975, p. 169). Teoremele matematice, legile din fizică, 
normele de comportare etc. sunt tot atâtea reguli. 

h) Rezolvarea de probleme constituie cea mai grea 
sarcină, cel mai complex tip de învăţare, presupunând 
toate celelalte tipuri menţionate anterior. 

Această clasificare poate fi discutată. De pildă, 
„discriminarea” e implicată în orice învăţare, chiar în 
aceea a semnalelor, aşa cum au arătat experienţele lui I.P. 
Pavlov. Apoi, asociaţiile verbale sunt tot complexe 
„înlănţuiri de răspunsuri”. Important este faptul de a 
separa net posibilităţile animalelor, limitate la primele trei 
categorii, de cele specifice omului. 

Învăţarea umană se caracterizează prin mai puţine 
încercări efective (omul multe le imaginează doar) şi prin 
aceea că se bazează mai puţin pe efortul personal, de 
inovare a soluţiei, cât pe însuşirea şi aplicarea mijloacelor 
găsite de generaţiile anterioare. Astfel, un copil de 10 ani 
vrea să-şi construiască o colibă pentru care îi trebuie să 
îmbine solid două bârne; el nu va căuta o soluţie proprie, ci 
va recurge la instrumentele folosite de adulţi: fie la ciocan 
şi cuie, fie la o frânghie solidă. Cele mai mari eforturi ale 
omului, în mod obişnuit, constau în însuşirea experienţei 
acumulate anterior de zecile de generaţii ale strămoşilor 
săi. Copilul trebuie treptat să-şi însuşească modul de 
mânuire a sute de mii de unelte, de la lopată la calculator. 
Prima unealtă şi cea mai importantă pe care el se 
străduieşte să o stăpânească este limbajul, instrumentul 
prin care poate acţiona asupra altora şi cu ajutorul căruia 
îşi va însuşi numeroase cunoştinţe şi priceperi înlesnindu-i 
acomodarea şi cucerirea mediului ambiant. Dacă însuşirea 


limbajului se realizează treptat în 10 - 12 ani, asimilarea 
cunoştinţelor durează toată viaţa şi fiecare individ nu 
ajunge să stăpânească decât o infimă parte din patrimoniul 
uriaş al ştiinţei, tehnicii dobândite de întreaga societate 
umană. 

Însuşirea noţiunilor şi a „regulilor”, ca şi mânuirea 
unor utilaje complexe constituie un proces îndelungat, 
presupunând o puternică dezvoltare a gândirii şi voinţei, 
care se realizează cu randament crescut în condiţiile unui 
învăţământ raţional şi bine organizat. Adolescentul trebuie 
să devină capabil de „acţiuni mintale”, de imaginarea unor 
situaţii şi experienţe, de discutarea în limbaj interior a 
alternativelor, fără de care el nu va putea soluţiona 
probleme complexe. De aceea, învăţarea, când e vorba de 
om, capătă o definiţie mai restrânsă; prin ea se înţelege 
procesul de  însuşire a cunoştinţelor, priceperilor 
acumulate de omenire, cât şi de formare a capacităţilor 
necesare utilizării lor. Deci învăţarea nu poate fi privită ca 
un proces simplu, elementar, aşa cum credeau I.P. Pavlov şi 
E. Thorndike, ea este un rezultat al unei îndelungi 
experienţe şi al dezvoltării funcţiilor psihice. Tot ce vom 
studia în cele ce urmează, toate procesele, funcţiile psihice 
intervin într-un fel sau altul în învăţare, care este 
rezultatul sinergiei lor. 

S-ar putea distinge totuşi două faze în actul de 
învăţare: 

a) una iniţială, în care ne luptăm cu anume dificultăţi, 
cu rezolvarea unei probleme. Aici au un rol preponderent 
percepţia, imaginaţia, gândirea. O dată găsită rezolvarea, 
urmează faza a doua, b) când se urmăreşte consolidarea 
soluţiei, acum fiind pe primul plan funcţia memoriei. In tot 
timpul învăţării sunt însă esenţiale motivaţia, afectivitatea, 
voinţa noastră. 


5. ]. Pâaget contra lui N. Chomsky în privinţa rolului 
atribuit învăţării 

Sunt multe secole de când în gândirea filosofică 
există o controversă între cei care, în dezvoltarea 
intelectului, atribuie un rol hotărâtor eredității şi cei ce 
subliniază rolul dominant al influenţei mediului, al 
experienţei dobândite. Această controversă a apărut şi în 
dezbaterea desfăşurată în 1975, în Franţa, între Jean 
Piaget, psiholog de talie mondială, elveţian, şi Noam 
Chomsky, lingvist american foarte apreciat în acei ani. La 
dezbatere au mai participat 23 de specialişti în filosofie, 
psihologie, antropologie, biologie şi lingvistică (Piaget, J., 
Chomsky, N., 1988). 

N. Chomsky este creatorul „gramaticii generative”; 
observând că anumite structuri sintactice sunt comune 
„tuturor limbilor”, el susţine caracterul lor ereditar, având 
la bază o serie de structuri anatomo-fiziologice specializate 
încă de la naştere, împotriva celor care s-ar întreba cum s- 
ar fi putut forma asemenea ţesuturi şi mecanisme 
complexe, el evocă fapte bine cunoscute din biologie: 
structura complexă a ochiului, funcţionarea inimii, 
construirea pânzei de către păianjeni, a barajelor de către 
castori, toate având la bază o constituţie şi mecanisme 
înnăscute. Ar urma deci ca biologii să explice şi formarea 
structurilor sintactice. 

Alt fapt invocat de partizanii lui Chomsky sunt 
observaţiile şi experienţele lui D. Hubel şi T. Wiesel. 
Aceştia au studiat creierul optic al unor pisici. Folosind 
microelectrozi, au stabilit că în zona de proiecţie optică, 
unele celule reacţionează numai la vederea unor linii 
verticale, pe când altele intră în excitație numai la apariţia 
unor linii orizontale. Ţinând nişte pui nou-născuţi într-o 
cameră zugrăvită doar cu linii orizontale, ei au constatat 
că celulele sensibile la linii verticale s-au atrofiat. Deci 
mediul duce la selecţia unor specializări date ereditar. 


Faptele sunt interesante, dar nu e nici pe departe dovedit 
că toate celulele optice ar fi atât de specializate, 
nemaivorbind de celelalte porţiuni ale creierului. 

Jean Piaget nu neagă orice rol eredității care duce la 
formarea unui creier a cărui funcţionare este supusă unor 
legi, cum ar fi acelea ce fac posibile reflexele condiţionate. 
El contestă însă o specializare excesivă; astfel, limbajul, 
construcţiile lingvistice ar apărea numai după vârsta de un 
an şi jumătate, după ce gândirea senzorio-motorie a 
progresat îndestul. În cursul experienţei se formează 
scheme, care se organizează făcând posibilă, treptat, 
construirea structurilor complexe ale limbajului şi ale 
gândirii. J. Piaget a criticat simplismul unor teorii 
empiriste ce văd în intelect un fel de copie fidelă a 
realităţii, formată printr-un proces de reflectare simplă. 
După psihologul elveţian, imaginile care apar în conştiinţă 
implică o activitate psihică de mare complexitate, o 
activitate cu caracter constructiv. Percepția, gândirea, 
limbajul presupun un proces de sinteză şi construcţie a 
datelor senzoriale, strâns legat de reacţiile, acţiunile 
noastre concrete asupra realităţii. 

A vorbi despre caracterul ereditar al unor structuri 
înseamnă numai să deplasăm problema, căci rămâne 
întrebarea cum s-au format ele în istoria speciilor? Biologii 
nu admit decât mutații întâmplătoare. Or, arată J. Piaget, 
prin simpla întâmplare nu 

vom putea explica nici structura ochiului, nici 
formele sintactice. Calculul probabilităților arată că, dacă 
n-ar interveni decât întâmplarea în evoluţie, ar fi fost 
necesare sute de miliarde de ani pentru a se ajunge la 
perfecțiunea organismului uman. 

Aşa cum au subliniat biologii J. Changeux şi J. Monod, 
numărul de gene existent la om (cca. 40.000) e cu totul 


insuficient pentru a putea programa toate conexiunile 
neuronale, care sunt de ordinul lui 1014 (adică al sutelor 
de mii de miliarde). Există şi argumente ale 
neurobiologilor, contrare celor stabilite de Hubel şi Wiesel. 
J. Changeux, examinând neuronii din creierul unor copii de 
câteva luni, a constatat existența unor numeroase 
prelungiri ale axonilor. Dimpotrivă, numărul acestor 
prelungiri este mult mai redus în creierul copiilor avansați 
în vârstă. Aşadar, datorită experienței, se păstrează 
legăturile nervoase activate şi se atrofiază cele 
nesolicitate. Deosebirea dintre aceste constatări şi cele 
relatate de Hubel şi Wiesel este că aceştia din urmă 
vorbesc de o predeterminare a funcțiilor, pe când, după 
Changeux, specificul structurilor este dictat de experiență, 
ereditatea punând la dispoziție doar multiple posibilități. 

Aspectul general al unor particularități nu implică 
neapărat caracterul lor înnăscut. Aşa C. Jung, constatând 
similitudini între miturile celor mai variate popoare, a 
susținut ideea existenței unor tipare ereditare pe care le-a 
numit arhetipuri. Dar orice om vede acelaşi soare, luna, 
are o mamă şi frați; e normal ca şi în imaginaţia tuturor să 
apară elemente comune, fără să fie nevoie să apelăm la 
ereditate. 

În concluzie, rămânem la ideea complexităţii învăţării 
şi la importanţa ei. Potenţialităţile ereditare fac posibilă 
învăţarea, dar nu pot explica specificul structurilor, acesta 
fiind rezultatul experienţei, al unei învăţări îndelungate, în 
care sunt implicate toate procesele psihice, rezultate şi, 
totodată, factori ai învăţării. 

6. Clasificarea proceselor psihice 

Studiile experimentale asupra învăţării, aşa cum am 
văzut, au pus în lumină existenţa multor aspecte, 
fenomene psihice distincte, cu pondere variată în diferitele 
momente ale soluționării unei situaţii particulare. De fapt 
orice fenomen psihic este multiplu, complex. Viaţa psihică 


este totuşi extrem de unitară. Aşa cum am văzut, ea 
formează un sistem. Într-una sau alta din manifestările ei, 
se poate însă distinge predominarea câte unui aspect. 
Totodată, ea se contopeşte cu fenomenele vieţii. De aceea, 
Aristotel distingea un suflet nutritiv, un altul senzitiv, un 
suflet motor (asigurând mişcarea) şi inteligenţa (nous). În 
ultimul secol, despărţindu-se fenomenele psihice de cele 
strict biologice, s-a înrădăcinat o clasificare în trei grupe: 
a) fenomenele de cunoaştere (cognitive, aici fiind vorba de 
senzaţii, percepții, reprezentări, memorie, imaginaţie, 
limbaj şi gândire; b) procesele afective cuprinzând 
trebuinţele, aspirațiile (adică motivația), emoțiile, 
sentimentele şi c) reacțiile motorii incluzând reflexele, 
instinctele, deprinderile şi mai ales acțiunile voluntare, 
voința. Mereu va trebui să subliniem indisolubila legătură 
dintre cognitiv şi afectiv, cognitiv şi motor, ca şi cea dintre 
afectiv şi motor în variate modalităţi. Distincția între cele 
trei grupe se efectuează mai mult din necesitatea analizei, 
în vederea studiului şi a unei descrieri minuţioase. În orice 
proces psihic, se pot distinge aspectele cognitive, afective 
şi motorii. 

O diviziune necesară când studiem mai ales 
persoana, psihicul în formele sale concrete, este aceea 
întreprinsă de H. Rohracher între forţe psihice, care 
declanşează şi orientează comportamentul (impulsuri, 
interese, sentimente, fenomene voluntare), şi funcțiuni 
psihice, cele care descriu structura, modul de acţiune 
(percepţia, memoria, gândirea ş.a.). 

Pierre Janet, ilustru psiholog şi psihiatru francez din 
prima jumătate a secolului nostru, a întocmit o clasificare 
interesantă, întrucât conţine o ierarhie a fenomenelor 
psihice în funcţie de complexitatea lor, stabilită pe baza 
observărilor îndelungi ale diferitelor stări psihopatologice 
manifestate de bolnavii mintal. lată, pe scurt, această 
clasificare: a) cele mai simple sunt mişcările musculare 
inutile ce se pot observa şi la copilul nou-născut; b) ceva 
mai complexe sunt mişcările, expresiile emoţionale (tot 
foarte primitive); c) funcțiuni ale imaginii care necesită 
foarte puţină energie: visarea, imaginaţia, memoria 
reprezentativă şi raţionamentul abstract (!). Aici P Janet se 
referă la raţionamentele formale, desprinse de realitate, de 
care sunt capabili chiar bolnavii cu grave afecţiuni 
mintale; d) mai complexă este aşa-numita activitate 
dezinteresată, incluzând percepţia cu un vag sentiment al 
prezentului, dar fără sentimentul certitudinii, acţiunea fără 
impresia unităţii, libertăţii şi prezentului, ca şi acţiunea 
obişnuită, automatizată; e) în fine, cele mai complexe 
fenomene prezente în cazul sănătăţii mintale, fenomene ce 
solicită multă energie, „tensiune nervoasă”, care 
alcătuiesc funcţia realului; ele sunt: prezenţificarea - 
percepţia cu deplina certitudine a prezentului; atenţia în 
percepţie cu sentimentul realităţii, în percepţia obiectelor 
noi şi în percepţia propriei persoane, cu sentimentul 
unităţii şi al realităţii; acţiunea eficace asupra realităţii 


materiale şi sociale, ca şi acţiunea nouă cu sentimentul 
unităţii şi al libertăţii. 

Clasificarea lui P Janet este importantă mai ales în 
cazul diagnosticului psihiatric. Ea ne avertizează în mod 
global cu privire la gravitatea situaţiei unui bolnav. Pentru 
nevoile studiului, mai utilă ni se pare împărţirea proceselor 
psihice în cele trei mari grupe, referitoare la dominarea 
cogniţiei ori a afectului sau a componentelor motorii. Vom 
începe aşadar prin a examina mai întâi fenomenele psihice 
cognitive. 

Capitolul IX SENZAŢIILE 

Incepem studiul fenomenelor cognitive cu elementele 
cunoaşterii: senzațiile. Senzaţia este cunoaşterea unei 
însuşiri separate a unui obiect sau fenomen, în momentul 
când acesta acţionează asupra unui organ senzorial. 
Izolarea unui aspect al realităţii se datorează faptului că 
există organe de simţ diferenţiate, specializate pentru a 
recepționa, în condiţii optime, o anume categorie de 
excitaţii. In realitate, senzaţia presupune nu doar un organ 
senzorial, ci un întreg aparat, denumit de I.P Pavlov 
„analizator”. Acesta se compune din organul senzorial, 
nervul aferent (senzorial) şi o regiune corespunzătoare din 
scoarţa cerebrală (zona de proiecţie). 

Senzaţii separate nu întâlnim la omul adult. Ele 
există la animalele inferioare (am vorbit de psihicul 
senzorial elementar) şi la copil, în primele săptămâni ale 
vieţii, când mielinizarea incompletă a fibrelor asociative 
din cortex împiedică o comunicare instantanee între 
diferitele porţiuni ale sale. Odată cu maturizarea mai 
avansată a conexiunilor interneuronale, fiecare senzaţie 
sintetizează cu altele produse simultan, precum şi cu 
urmele excitanţilor anteriori, formând ceea ce numim o 
percepţie, o cunoaştere sintetică a obiectului (sau 
fenomenului) în integritatea lui. 

1. Consideraţii de ordin filosofic 


Domeniul  senzaţiilor constituie terenul unor 
îndelungi şi complicate dezbateri filosofice, întrucât prin 
ele psihicul stabileşte legătura cu lumea exterioară nouă, 
obiectivă. Una din disputele cele mai interesante este 
aceea iscată de constatările unui important fiziolog, la 
începutul secolului trecut. E vorba de Johannes Müller 
(1801 - 1858) care a elaborat, în 1840, „legea energiei 
specifice a organelor de simţ” (Bikov, 1957). Teoria sa se 
sprijină pe următoarele principii (bazate pe experienţe 
simple): 

a) Nu există senzaţie produsă de cauze externe; 
există numai o senzaţie a stării nervilor noştri, produsă de 
cauze externe. Adică senzaţia e provocată de modificarea 
din organul senzorial, care are o energie specifică; noi 
cunoaştem modificările acestei energii şi nu excitantul 
extern. Ca dovadă: indiferent ce fel de excitanţi acţionează 
asupra unui organ de simţ, de pildă ochiul, noi percepem 
numai un singur fel de senzaţii, în cazul dat - senzaţii 
optice. Dacă în loc de lumină primim un pumn în ochi, 
vedem „stele verzi” şi nu altceva. Tot aşa dacă ochiul este 
excitat cu un curent electric. Aşadar, senzaţia de lumină nu 
depinde de natura excitantului, ci de natura organului 
senzorial. 

b) Una şi aceeaşi cauză externă sau internă provoacă 
în organele de simţ diferite senzaţii, corespunzătoare 
naturii fiecărui organ. O lovitură puternică provoacă pe 
piele senzaţii de contact şi durere, în ochi puncte 
luminoase, iar în ureche un zgomot. 

c) Senzaţia organului de simţ nu se manifestă ca o 
transmitere spre conştiinţă acalităţii şi stării obiectelor 
externe, ci ca o aducere la cunoştinţă a calităţii şi stării 
nervului senzitiv, provocate de cauze externe. Aceste 
calităţi, care diferă în diverşii nervi senzitivi, sunt esenţa 
energiei organelor de simţ. 

Deci, organele senzoriale au fiecare un anume fel de 
energie, specifică lor; noi cunoaştem numai această 
energie şi nu excitanţii externi. Ca urmare, atât J. Muller, 
cât şi o serie de filosofi au tras concluzia că noi nu 
cunoaştem de fapt obiectele şi proprietăţile lor, ci doar 
propriile noastre însuşiri. Este poziţia idealismului 
filosofic, în varianta sa kantiană, fiindcă nu neagă existenţa 
lumii externe, ci numai posibilitatea de a o cunoaşte. 

Bazat pe constatările lui J. Muller, H. Helmholtz a 
elaborat „teoria hieroglifelor”, ce recunoaşte existenţa 
reală a obiectelor, fiindcă senzațiile nu apar fără excitarea 
organelor de simţ, deci le corespunde ceva în lumea 
externă. Dar între obiecte şi senzațiile noastre nu există 
nicio asemănare. Senzaţia este un semn, ca şi o hieroglifă. 
Un cuvânt nu seamănă deloc cu obiectul pe care îl 
desemnează. În consecinţă, ajungem la agnosticism, la 
negarea posibilităţilor de a cunoaşte lumea exterioară. 

De fapt, specializarea unui organ senzorial s-a 
realizat în decursul evoluţiei speciilor şi structura sa este 
de aşa natură încât, în mod normal, să nu reacționeze 
decât la o categorie precisă de excitanţi: ochiul la lumină, 
urechea la sunet ş.a.m.d. Deci există o relaţie între 
senzaţie şi naşterea excitantului. Totuşi, obiecţia lui J. 
Muller continuă să fie valabilă. Alta este explicaţia 
posibilităţii noastre de cunoaştere a lumii. 

Senzaţia de verde e altceva decât vibrația 
electromagnetică proprie culorii verzi; la fel, senzaţia de 
roşu este altceva decât vibrația electromagnetică ce îi 
corespunde. Dar diferenţei dintre culori îi corespunde 
întru totul o deosebire între senzaţia de verde şi cea de 
roşu. Datorită acestui fapt, în psihic se poate forma o 
imagine similară realităţii, orice imagine fiind de altfel un 
sistem de raporturi. 

Tehnica modernă ne ilustrează acest fapt prin 


numeroase din realizările ei. Acul de patefon sapă în placa 
de ebonită adâncituri cu formă şi profunzime variate în 
funcţie de înălţimea şi intensitatea sunetului înregistrat. 
De aceea, trecând din nou acul prin acest traseu imprimat 
pe placă, acul şi membrana legată de el vor reproduce 
melodia înregistrată. În acelaşi fel, pe banda de 
magnetofon se înregistrează variaţii ale câmpului magnetic 
rezultat în pulberea metalică cu care ea este acoperită, 
variaţii în raport cu o convorbire. Înseamnă cu totul 
altceva un sunet, o vibraţie a aerului decât o placă de 
ebonită sau un câmp magnetic. Dar dacă respectăm exact 
raporturile dintre sunete şi variaţia lor, putem reproduce 
fidel orice succesiune de sunete muzicale, verbale sau 
zgomote. Aşadar, deşi natura senzaţiei diferă de cea a 
excitantului, preluarea fidelă a raporturilor dintre stimuli 
ne permite o cunoaştere şi o reproducere exactă a 
obiectelor şi fenomenelor din realitatea exterioară. Am şi 
arătat, la începutul cursului, că psihicul, în esenţa sa, este 
un sistem hipercomplex de raporturi realizate între 
miliardele de puncte de excitație şi inhibiţie existente în 
creier. 

Importanţa înregistrării raporturilor reiese şi din alte 
cercetări contemporane. Astfel, A.N. Leontiev a putut 
evidenția rolul important al mişcărilor în percepţia 
senzorială (Leontiev, A.N., 1959). In capitolul consacrat 
atenţiei, am avut deja prilejul să vorbim despre rolul 
mişcărilor; astăzi se subliniază importanţa lor în orice 
proces cognitiv. Încă I.M. Secenov observase rolul mişcării 
în realizarea senzaţiilor tactile: dacă mâna stă nemişcată 
pe un obiect, nu aflăm aproape nimic; dacă ea se 
deplasează pe suprafaţa lui, ne dăm seama de asprimea 
sau netezimea lui, de mărimea sa, de formă. 

La fel stau lucrurile în cazul vederii-unii susţin că 
ochiul nemişcat e aproape orb. Pentru a cunoaşte un 
obiect în afara fixării lui, a acomodării cristalinului, 


esenţiale sunt mişcările prin care globul ocular explorează, 
ca şi mâna, conturul obiectului (vezi Preda, V., 1988). Ochii 
realizează mereu mişcări numeroase, ordo - SENZAŢIILE 

nate şi foarte rapide. Meritul lui A.N. Leontiev este 
acela de a fi demonstrat rolul motricităţii şi în cazul 
auzului. Nu e vorba doar de orientarea capului pentru a 
pune urechea în direcţia sursei sonore; în cazul sesizării 
sunetelor muzicale, un rol important îl au contracţiile 
corzilor vocale. Faptul a fost dovedit de psihologul amintit 
controlând auzul tonal la studenţii din universitatea 
moscovită. S-a constatat că 46% din studenţii ruşi sufereau 
de surditate tonală (n-aveau „ureche muzicală”). În 
schimb, niciunul din studenţii vietnamezi, care urmau 
cursurile acelei universităţi, nu suferea de această 
deficiență. Or, limba vietnameză este o limbă tonală, adică 
descifrarea sensului unui cuvânt depinde într-o serie de 
cazuri nu numai de natura vocalelor, ci şi de tonul vorbirii 
(mai înalt, subţire sau mai gros). De aceea, vietnamezii 
sunt obligaţi de mici să facă exerciţii de intonare, ceea ce 
duce la dezvoltarea corespunzătoare a auzului tonal. Încât 
exerciţiul de intonare permite dezvoltarea capacităţii de a 
distinge sunetele. Faptul a fost verificat efectuând exerciţii 
vocale cu copii mai mici de 4 - 5 ani, care aveau dificultăţi 
în discriminarea sunetelor şi deficienţa a fost remediată. 
Dar, la vârste mai mari, combaterea surdităţii tonale nu 
mai dă rezultate. 

Atunci când ascultăm ceea ce spune o persoană, noi 
repetăm cuvintele sale pentru a le înţelege: le repetăm „în 
gând”, dar aparatele sensibile descoperă uşoare contracţii 
în muşchii fonatori, similari celor din pronunția lor. La fel, 
în cazul notelor muzicale, se produc contracţii slabe ale 
corzilor vocale care modelează oarecum proprietăţile 
sunetului. Deci, distingerea înălţimii sunetelor se află în 
strânsă dependență de mişcarea corzilor vocale. 


Raporturile între diferitele senzaţii auditive sunt înlesnite 
de relaţiile concomitente dintre imperceptibile încordări 
musculare. 

Senzaţiile se vădesc a rezulta nu doar din excitaţia 
unor puncte de pe scoarţa cerebrală senzitivă, ele implică 
un sistem de raporturi între veriga senzorială şi cea 
motorie, legată de percepţia senzorială. Secenov afirma că 
senzaţia ar consta într-un reflex în care veriga efectoare e 
inhibată, fiind mai puţin exprimată, vizibilă. Uneori ea se 
manifestă doar printr-o creştere a tensiunii musculare. 
Senzaţia este un fenomen complex, raporturile dintre 
senzaţii, odată cu raporturile dintre mişcările implicate 
permit o cunoaştere adecvată a realităţii. 

2. Aspectele senzaţiei. Diferite feluri de senzaţii 

A. a) Aspectul cognitiv, reprezentativ constă în 
oglindirea unui anume aspect al lumii exterioare, tradus 
într-un specific al fiecărui organ senzorial. E vorba mai 
întâi de o caracteristică de ordin calitativ, dar şi de una 
intensivă, senzaţia putând avea o intensitate mai mare ori 
mai mică. Unii amintesc de extensiunea senzaţiei, ea 
sugerând şi o impresie de extensiune, întindere. 

b) Aspectul afectiv. Orice senzaţie are o tonalitate 
afectivă agreabilă sau dezagreabilă. Aceasta are ca efect 
unele reacții ale organismului. Culoarea albastră 
favorizează o stare de calm, linişte. Roşul, dimpotrivă, este 
un excitant, iritant. Unele senzaţii dureroase pot fi plăcute: 
muştarul, ceapa, usturoiul provoacă usturimi, dar sunt 
resimţite în mod agreabil. 

Datorită influenţei culorilor, astăzi se acordă atenţie 
modului de colorare a tencuielilor, preferându-se nuanțele 
palide şi calde: galben-deschis, bej, albastru pal etc. Şi în 
întreprinderile industriale s-a renunţat la nuanțele negre, 
cenuşii, ţevile, aparatele fiind vopsite în culori deschise, 
tonifiante pentru a favoriza o bună dispoziţie a 
muncitorilor la locul de muncă. 


c) Aspectul motor, activ a fost reliefat mai sus. 
Variate mişcări permit producerea şi discriminarea 
senzaţiilor. 

B. Clasificări ale senzaţiilor. Din punct de vedere 
biologic, în funcţie de modul de excitare a organelor de 
simţ, se deosebesc: a) tangoreceptorii, în cazul senzaţiilor 
ce presupun un contact direct al obiectului cu organul 
senzorial (senzațiile de tact, temperatură, durere, gust) şi 
b) telereceptorii, când obiectele acţionează de la distanţă 
asupra simţurilor noastre (mirosul, auzul, văzul). Această 
diviziune nu se referă însă la toate simţurile. O clasificare 
cuprinzătoare împarte senzațiile în 3 grupe: a) exte- 
roceptive, cele ce furnizează informaţii cu privire la 
obiectele exterioare nouă; 

b) interocep tive, privind modificări în starea internă 
a corpului; c) proprioceptive, referitoare la poziţia şi 
mişcarea corpului nostru. Inainte de a trece la studiul 
senzaţiilor exterocep tive, care ne ghidează 
comportamentul în orice moment, să aducem câteva 
precizări cu privire la celelalte două categorii mai puţin 
cunoscute, deşi sunt şi ele prezente tot timpul. 

Senzaţiile interocep tive mai sunt denumite şi 
„organice”, „viscerale” sau „cenestezice”. Fr. Magendie le- 
a clasificat în 4 categorii: a) Senzaţii traducând trebuinţe 
de funcţionare a organelor interne: foamea, setea, 
sufocarea. Aceasta din urmă nu apare când lipseşte 
oxigenul, ci atunci când survine un excedent de bioxid de 
caroon. G persoană care ar fi introdusă într-o încăpere 
saturată de azot, dar fără] oxigen, ar muri repede fără a 
simţi ceva. b) Senzaţiile legate de funcţionarea orgajnelor 
sunt senzaţii discrete, pe care le simţim când respirăm ori 
când suntem atenţi labătăile inimii, c) Senzaţii provocate 
de excese: impresia de îmbuibare, greață, oboseală, d) 
Senzaţii cauzate de stări patologice, de îmbolnăviri, dureri 


interne. Colicile (durerile foarte mari) provocate de 
tulburări renale, hepatice, gastrice, intestinale I sunt bine 
cunoscute. Totuşi numai anumiţi excitanţi provoacă 
durere: intestinele nu sunt sensibile la contact, la tăiere, 
dar dau dureri insuportabile în cazul unor substanţe 
putrede ce pot apărea într-o dereglare a chimismului 
digestiei. La fel, unele leziuni ale inimii nu sunt însoţite de 
dureri, în schimb o creştere bruscă a afluxului de sânge 
poate provoca dureri foarte mari. Nici plămânul, nici 
ficatul nu dau semnale senzo-lnale în cazul presiunii 
cauzate de o tumoare. Din această cauză cancerul 
pulmonar ori cel de ficat poate fi observat foarte târziu 
(uneori întâmplător). În schimb, tulburările în circulaţia 
fierii ori atingerea pleurei sunt foarte dureroase. 

În ansamblu, cenestezia nu cauzează senzaţii 
puternice, precise, dar ei i se datorează o impresie 
generală de bunăstare ori de indispoziţie. Uneori, în vis se 
strecoară unele senzaţii interne, difuze, care ziua sunt 
acoperite de impresiile din exterior. Senzaţiile organice au 
un rol important în formarea conştiinţei de sine a 
persoanei, în sesizarea separaţiei dintre corp şi lumea 
exterioară. 

Unele stări patologice sunt însoţite de tulburări ale 
senzaţiilor viscerale: anestezii - când, de pildă, pacientul 
nu mai ştie dacă a mâncat sau nu; disestezii - bolnavul se 
simte greu ca de plumb ori, dimpotrivă, uşor ca un balon 
de săpun. 

Senzaţiile proprioceptive pot fi împărţite în 3 
categorii: a)  somatoestezia (cunoaşterea poziției 
membrelor); b) kinestezia (informații despre mişcarea 
membrelor), c) senzațiile statice, care ne fac deplin 
conştienţi de poziţia capului şi a corpului în spațiu. 

Somatoestezia, ca şi senzațiile de mişcare, se 
datorează unor organe senzoriale existente în muşchi, 
tendoane şi ligamente. Ne dăm seama astfel de contractia 


sau relaxarea musculară, deci de greutatea corpurilor, de 
poziţia membrelor şi diferitele mişcări.  Senzaţiile 
kinestezice au un rol hotărâtor în controlul mişcărilor, ele 
fac posibile îndemânarea manuală şi cântatul la 
instrumente muzicale. 

Senzaţiile statice (sau de echilibru) sunt provocate de 
excitarea organelor de simţ aflate în canalele 
semicirculare ale urechii interne. Ele apar când intervine o 

accelerare în mişcările corpului şi ale capului; astfel, 
sesizăm orice schimbare de poziţie a lor. Nervul specific 
acestor senzaţii este nervul vestibular (ramură a nervului 
auditiv), care transmite excitaţiile la creierul mic. 

Dacă unui porumbel i se extirpă un canal 
semicircular, se observă o relaxare musculară generală şi o 
oscilație a capului în planul canalului lezat. Dacă i se 
extirpă toate canalele, nu mai poate nici sta în picioare, 
nici zbura. De asemenea, şoarecii cu un canal lezat nu se 
mai pot deplasa în linie dreaptă. 

Cât priveşte senzațiile exterocep tive, ele sunt mai 
variate şi au putut fi studiate mai amănunţit. 

3. Senzaţiile tactile 

Senzaţiile tactile sunt provocate de receptorii aflaţi în 
piele. Există patru feluri de asemenea senzaţii. 

a) Senzaţii de contact şi presiune. E greu de stabilit 
dacă sunt două feluri de senzaţii sau e una şi aceeaşi 
senzaţie de intensitate diferită. Au fost identificate două 
categorii de corpusculi în piele: la suprafaţă găsim 
corpusculii lui Meissner (care ar reacţiona la contactul 
uşor) şi, mai în profunzime, corpusculii lui Pacini, 
reacţionând la o apăsare mai puternică. Aceste senzaţii 
apar când survine o deformare a pielii: afundând mâna în 
apă, o simţim mai ales în regiunea contactului cu lichidul, 
unde survine cea mai importantă deformare a pielii. 


Numărul corpusculilor variază. În medie, găsim 25 de 
puncte pe 1 cm? (cele mai multe pe vârful degetelor; în 
schimb, pe spinare sunt mult mai puţine). 

Când mâna stă în repaus, ea ne favorizează puţine 
informaţii tactile. Dacă ea se mişcă pe suprafaţa unui 
obiect, atunci putem identifica forma, netezimea suprafeţei 
etc. Unii susţin că în percepţia asprimii ar interveni un alt 
simţ, simţul vibrator, datorat şi perilor existenţi în piele. 
Într-adevăr, există o mare diversitate de senzaţii: neted, 
dur, mătăsos, catifelat. De asemenea, o senzaţie aparte 
este aceea de mâncărime, în care, probabil, intervin şi 
senzaţii dureroase. 

b) Senzaţiile de durere îşi au originea în terminaţiile 
libere ale nervilor senzoriali, aflate în piele. Ele sunt cele 
mai numeroase (100 - 200 de puncte pe 1 cm?) şi apar în 
legătură cu orice excitant puternic (presiune mare, 
înţepătură, arsură). 

c) Senzaţiile de temperatură. Nu există receptori 
distincţi pentru cald şi rece. Corpusculii lui Krause şi ai lui 
Ruffini, care erau consideraţi ca explicând aceste senzaţii, 
par a avea relaţii tot cu senzațiile de presiune. 
Temperatura pielii e sesizată tot prin terminaţiile libere ale 
nervilor în piele. Dacă folosim un fir foarte subţire, vom 
observa că, aplicându-l pe piele, în unele puncte vom simţi 
senzaţia de cald, iar în altele, aceea de rece. În piele sunt 
mult mai multe puncte pentru rece decât pentru cald: pe 1 
cm? găsim 12 - 13 puncte sensibile la rece şi doar 1 - 2 
puncte, la cald. In anestezie, senzațiile termice sunt 
primele care dispar şi ultimele care reapar. Ele depind de 
creşterea sau scăderea temperaturii. Impresia de cald 
apare la o creştere superioară unui punct de zero fiziologic 
(32*-33* Celsius), foarte variabil însă în funcţie de 
ambianţă (poate să scadă până la 20° şi să crească până la 
36°). Sub această temperatură, apar senzațiile de frig. 

În legătură cu senzațiile tactile, un aspect neclar îl 


constituie localizarea lor: noi ne dăm seama în ce punct 
este atinsă pielea (pe mână ori pe spate). Cum se explică 
această posibilitate? Demult, H. Lotze vorbea de existenţa 
unui „semn local” caracteristic fiecărei senzații. 
Chestiunea nu este însă pe deplin elucidată. 


at 

Toţi receptorii senzitivi din piele trimit excitaţiile, 
prin nervii senzitivi, în cortex (trecând prin bulb şi 
talamus). Există o importantă arie senzitivă în spatele 
scizurii lui Rolando (în circumvoluţiunea centrală 
posterioară). Acolo vom găsi o proiecţie răsturnată a 
senzorilor din piele. Suprafaţa corespunzătoare lor este 
proporţională cu numărul organelor senzoriale din piele, şi 
nu cu suprafaţa pielii. Deci pentru degetele mâinii vom 
găsi o suprafaţă mare, pe când pentru spate şi abdomen, 
una mult mai mică. 

Un cercetător englez (Head) şi-a secţionat un nerv 
tactil şi a urmărit cum decurge, treptat, refacerea 
sensibilităţii, paralelă cu cea a nervului. El a deosebit două 
categorii de sensibilitate tactilă: pe una a denumit-o 
„protopatică”, fiind prima apărută şi grosieră: ei îi 
corespund senzațiile de durere şi cele termice puternice 
(mai mari de 45* şi mai mici de 10*), care se localizează 
greu. In partea finală a refacerii apare sensibilitatea 
„epicritică”: se simt diferenţe termice mici, contactul uşor 
şi localizarea se fac cu precizie. Se presupune că aceste 
două faze reflectă evoluţia sensibilităţii tactile în istoria 
speciei. 


4. Senzaţiile gustative 

Senzaţiile gustative apar datorită exercitării 
mugurilor gustativi (în care sunt grupate 2 până la 12 
celule gustative). Aceştia sunt plasați în papilele gustative, 
care sunt de mai multe feluri: circumvolate, fungiforme, 
foliate şi sunt distribuite pe suprafaţa limbii în special, dar 
şi pe laringe, pe faringe, pe stâlpii amigdalieni anteriori 
(Popescu-Neveanu, P, Golu, M., p. 216). 

Există patru categorii distincte de senzaţii gustative: 
dulci, amare, acre şi sărate Suprafaţa limbii este inegal 
sensibilă la aceste gusturi: dulcele se produce mai ales pe 
vârful limbii, săratul pe partea ei anterioară, amarul la 
baza ei, iar acrul pe margini. Unii autori adaugă gustul 
alcalin (leşios) şi gustul metalic. Fiecăreia din cele 4 feluri 
de senzaţii gustative îi corespunde câte o grupă de 
substanţe: acizii provoacă senzaţia de acru, clorurile sunt 
sărate, zaharurile sunt dulci, dar există şi excepţii: 
zaharina are o structură foarte diferită de cea a zahărului, 
şi totuşi este extrem de dulce. 

Există o mare varietate de gusturi. Se susţine că 
toate pot fi provocate prin amestecul în diferite proporţii al 
gusturilor elementare amintite. P Lazarev a amestecat în 
variate proporţii sarea de bucătărie cu acid oxalic, zahăr şi 
chinină. Subiecţii testaţi au identificat când ceai, când 
cafea, când zeamă de struguri etc. La gustul alimentelor se 
adaugă însă şi mirosul lor. Deseori, ceea ce socotim a fi 
gust este de fapt mirosul. Astupând bine căile respiratorii, 
nu mai poţi deosebi o felie de măr de una de ceapă. În fine, 
se adaugă şi senzațiile tactile ale limbii (aspectul „făinos” 
sau „uleios” al alimentului), cele termice (menta) şi cele 
dureroase (sifonul, muştarul pişcă limba). 

Pentru ca o substanţă să aibă gust, trebuie să se 
dizolve în salivă ori în apă, să acţioneze un timp suficient 
asupra  papilelor gustative şi să aibă o anumită 
concentraţie. De aceea, nu toate corpurile au gust. Unii 


contestă că totul s-ar putea reduce la cele patru gusturi, 
Henning, de pildă, remarcând diferenţa între gustul sărat 
al cloruni de sodiu şi cel al bromurii de sodiu. 

Nu se cunoaşte mecanismul fiziologic ce are loc în 
mugurii gustativi şi duce la apariţia unor senzaţii. Desigur, 
are loc un fenomen chimic. 

f 

5. Mirosul 

Organul mirosului este constituit din mucoasa 
olfactivă, aflată în treimea posteri-oară a foselor nazale, în 
care se găsesc celulele nervoase olfactive. Mirosul este 
provocat de particulele gazoase emanate de către 
corpurile mirositoare. Emanaţia e dovedită prin aceea că 
acestea îşi pierd, treptat, din greutate. Senzaţiile olfactive 
apar când aerul conţinând asemenea particule se mişcă pe 
suprafaţa mucoasei. Am observat cu toţii cum câinele 
inspiră şi expiră repede când vrea să recunoască prin 
miros un obiect (ca fiind comestibil sau nu). _ 

Sensibilitatea mirosului este foarte mare. In unele 
cazuri este suficientă existenţa a 1/1.000 dintr-un 
miligram, la un litru de aer, pentru a provoca o senzaţie. 
Cantitatea necesară depinde însă de natura substanţei, 
fiindcă e nevoie de 1.000 de ori mai mult camfor în aer 
decât vanilină pentru a fi detectat. Senzaţiile olfactive se 
amestecă şi cu cele de durere: mirosurile usturătoare 
(amoniacul, acizii concentrați) irită mucoasa nazală; ele se 
pot îmbina şi cu gustul - există parfumuri dulci ori amărui, 
datorită existenţei de receptori gustativi pe faringe. 

Clasificarea mirosurilor e foarte dificilă. Henning a 
propus împărţirea lor în 6 categorii: 1) parfumate (florile); 
2) eterate (fructele); 3) aromatice (mirosul de mărar sau 
cel de piper); 4) balsamice (răşinoasele, camforul); 5) 
empireumatice (gudronul, piridina); 6) putrede, 


respingătoare (sulfura de carbon, hidrogenul sulfurat, 
mirosurile râncede). Această clasificare nu e acceptată 
unanim; varietatea mirosurilor fiind foarte mare, unele 
sunt greu de inclus într-una din aceste şase grupe. Totuşi 
pare să existe o specializare a celulelor olfactive, 
deoarece, când o persoană îşi pierde temporar mirosul, 
sensibilitatea olfactivă nu se reface la toate mirosurile 
dintr-odată. 

Şi în cazul mirosului, ca şi în ce priveşte gustul, 
există un raport între compoziţia chimică a corpurilor şi 
mirosul pe care ele îl provoacă. Substanțele înrudite 
chimic au miros asemănător. Există însă excepţii. 

6. Auzul 

Auzul are la bază un complex organ senzorial, 
compus din urechea externă, cea medie şi urechea internă. 
Partea sensibilă la sunete e constituită din melcul 
membranos aflat în interiorul melcului osos al urechii 
interne. Peretele melcului membranos formează membrana 
bazilară, care se compune din 50.000 fibre de lungime 
descres-cândă şi e în relaţie cu organul lui Corti, ce 
conţine celulele senzoriale auditive. Acestea, prin 
intermediul ganglionului spiral, comunică informațiile de 
natură acustică ramurii cochleare a nervului acustico- 
vestibular. Partea din cortex unde ajung excitațiile din 
ureche se află în lobul temporal (detalii pot fi găsite în 
cartea lui Ciofu, I., Golu, M., Voicu, C, pp. 114 - 116). 

Cum distinge acest organ auditiv înălțimea diferitelor 
sunete? Helmholtz a emis o ipoteză: „teoria rezonanței”. 
Fenomenul fizic al rezonanței constă în aceea că, atunci 
când un sunet de o anumită frecvenţă întâlneşte un corp 
care, în stare de vibraţie, produce aceeaşi frecvenţă 
sonoră, acesta începe să vibreze. Astfel, când o soprană 
emite un sunet subţire, paharele de pe masă încep să 
vibreze, intră în rezonanţă (dacă, ciocnite, ar emite acelaşi 
sunet cu soprana). Helmholtz presupune (deoarece fibrele 


din membrana bazilară au lungimi diferite) că vor intra în 
rezonanţă numai acelea care corespund frecvenţei 
sunetelor auzite, ele excitând doar neuronii auditivi 
corespunzători. 

Dar acest punct de vedere este neverosimil. Mai 
întâi, fiindcă fibrele respective sunt extrem de scurte (mult 
sub 1 mm); ca urmare, nu pot intra în rezonanţă, mai ales 
în cazul sunetelor grave. Apoi, fibrele sunt solidar legate 
între ele, ceea ce împiedică intrarea în rezonanţă. Totuşi, 
conform cu observaţiile neurofiziologilor, dacă există o 
leziune numai pe o porţiune a membranei bazilare, 
bolnavul nu mai distinge unele sunete (de exemplu cele 
subţiri), dar rămâne sensibil la celelalte Cercetările 
moderne indică un alt fenomen care ar putea explica 
diferenţierea înălţimii sunetelor: acelaşi sunet, 
propagându-se prin fibre de lungime diferită, va căpăta o 
amplitudine (o intensitate) diferită prin fiecare. Am văzut 
încă, la începutul acestui capitol, că discriminarea înălţimii 
necesită şi o coroborare cu contracţiile corzilor laringelui. 
Congruenţa acestor două fenomene asigură o bună 
identificare a sunetului 

Pentru a percepe un sunet e nevoie ca vibrația lui să 
aibă o frecvenţă între 16 şi 20.000 perioade pe secundă. 
Maximum de sensibilitate auditivă corespunde frecvenţei 
de 1.000 vibrații pe secundă. Unele animale (delfinul, 
liliacul, insectele) percep şi sunetele cu frecvenţă mai 
mare: ultrasunetele, ajungând până la 80.000 de perioade 


Se pot deosebi sunetele muzicale, produse prin 
vibrații periodice, regulate, de zgomote, cu vibrații 
aperiodice, neregulate. Sunetele muzicale au 3 calităţi: 
înălţimea, depinzând de frecvenţa perioadelor, 
intensitatea, depinzând de amplitudinea, mărimea 
oscilaţiilor şi timbrul, prin care recunoaştem instrumentul 
ce produce un anumit sunet. Timbrul se bazează pe faptul 
că un sunet muzical, pe lângă tonul dominant, este însoţit 
şi de altele mai slabe, suplimentare. Acestea modifică 
forma vibraţiei undei sonore. Sunetele mai slabe sunt 
numite „armonice” şi au, de obicei, o frecvenţă de câteva 
ori mai mare decât cea a sunetului fundamental. Sunetele 
armonice diferă de la un instrument la altul, unele sunt 
produse de pian şi altele de violoncel, de exemplu. Un 
muzician cu experienţă poate distinge, recunoaşte sunetele 
armonice ale unui instrument. 

Când sunetele produse împreună produc o impresie 
plăcută, se vorbeşte de „consonanţă”, când, dimpotrivă, 
impresia e neplăcută, atunci avem „disonanţă”. Leibniz 
susţinea prezenţa  consonanţei dacă raporturile între 
frecvențele sunetelor sunt simple Problema s-a complicat 
în secolul nostru, deoarece compozitorii au utilizat multe 
disonanţe în creaţiile lor muzicale. A rezultat o deprindere 
cu ele, încât nu mai sunt simţite ca dezagreabile. Plăcutul 
şi neplăcutul sunt stări subiective, care nu depind numai 
de proprietăţile excitanţilor. 

Localizarea direcţiei (dreapta-stânga) de unde provin 
sunetele se datorează faptului că avem două urechi. În 
cazul tonurilor subţiri, înalte, distingerea direcţiei se 
datorează diferenţei de intensitate cu care sunt sesizate 
sunetele de către cele două urechi Sunetele mai grave sunt 
localizate pe baza diferenţei de fază, adică a momentului în 
care sunt percepute întâi de o ureche şi apoi de cealaltă. 
Desigur, şi diferenţele de intensitate, şi cele de timp sunt 
foarte mici - de pildă, diferenţa de timp este sub o miime 


de secundă! Inconştientul nostru e totuşi capabil să le 
sesizeze şi să le transpună în impresii ale unei direcţii. 

Poziţia sursei sonore - în faţa sau în spatele nostru - 
este detectată datorită reliefului urechilor. Dacă astupăm 
pavilionul urechii cu ceară, lăsând liber numai canalul 
auditiv, nu vom mai putea stabili dacă sunetul vine din faţă 
sau nu. 

Auzul este un simţ extrem de important, fiindcă, pe 
de o parte, ne dă informaţii privind fenomene foarte 
îndepărtate, iar, pe de alta, deoarece prin el înţelegem 
vorbirea celorlalţi, asigurându-se astfel comunicarea şi 
colaborarea între oameni. 

7. Văzul 

Receptorul luminii este ochiul, organ cu o structură 
foarte complexă. Partea sensibilă la lumină este retina, în 
care există două tipuri de celule fotosensibile: 6 milioane 
de celule cu conuri şi 115 milioane celule cu bastonaşe. 
Conurile asigură vederea culorilor, iar bastonaşele sunt 
mai sensibile, reacţionând şi la lumina slabă. Unele 
animale au numai conuri în retină; aşa sunt păsările de 
curte. De aceea, ele văd culorile, dar, cum începe să se 
întunece, nu mai văd nimic şi se adăpostesc. În schimb, 
câinii n-au în retina lor decât bastonaşe, deci nu văd 
culorile, dar se descurcă bine şi noaptea, când lumina e 
foarte slabă. Oamenii sunt avantajaţi, având ambele 
posibilităţi. Există însă cazuri în care o persoană nu poate 
distinge toate culorile, deficiență numită acromatopsie 
parţială. Cea mai răspândită formă este aşa-numitul 
„daltonism”, când nu se distinge verdele de roşu. Mult mai 
rare sunt persoanele cu acromatopsie totală, nedistingând 
nicio culoare. 

Ochiul uman receptează radiaţiile luminoase cu o 
lungime de undă între 390 şi 760 milimicroni. Cele mai 


scurte lungimi de undă corespund culorii violet, şi cele mai 
lungi culorii roşu. Cu lungime de undă mai mare sunt 
razele infraroşii, iar cu lungimi mai mici de 390 
milimicroni intrăm în zona ultravioletului. Cele două culori 
nu pot fi percepute de ochii noştri. Ultravioletul poate 
chiar provoca leziuni ale retinei. 

Calitățile luminii sunt tot trei: tonul, adică felul 
culorii în raport cu lungimea de undă; luminozitatea, 
intensitatea radiaţiei, şi puritatea (saturaţia) în raport cu 
cantitatea de alb amestecată în culoarea dominantă. Există 
7 culori fundamentale. Amestecul lor dă culoarea albă. 
„Discul lui Newton”, vopsit în proporţii egale cu cele 7 
culori, când e rotit cu repeziciune, ne apare alb-cenuşiu. 

Albul poate fi obţinut şi prin amestecul a numai două 
culori numite complementare. Astfel roşul e complementar 
cu un verde-albăstrui, galbenul cu indigo ş.a. Dacă 
amestecăm două culori care nu sunt complementare, 
obţinem o altă culoare: roşul amestecat cu galben ne dă 
portocaliu. În amestec însă, nimeni nu poate distinge 
culorile din care provine (aşa cum e posibil în muzică). Cu 
trei culori, alese convenabil, se pot obţine toate celelalte. 
Amestecul culorilor este un proces central, adică are loc în 
cortex. Dacă vom pune ochelari având o lentilă galbenă şi 
cealaltă albastră, vom vedea o culoare cenuşie. 

Culorile se influenţează reciproc când sunt alăturate. 
Vorbim în acest caz de contrast, fenomen accentuat mai 
ales când e vorba de două culori complementare. Putem 
vorbi de un contrast de intensitate (albul apare mai intens 
pe un fond negru) şi de un contrast al tonurilor. O culoare 
radiază în jur culoarea complementară ei: roşul pe un fond 
verde-albăstrui apare mult mai intens. Sau culoarea violet, 
plasată pe un fond verde-albăstrui, devine purpurie, fiindcă 
se combină cu roşul iradiat de fond. Iar verdele-albăstrui 
capătă o nuanţă gălbuie, datorită galbenului iradiat de 
culoarea violet. 


Cum se explică distingerea diferitelor culori şi 
nuanţe? Mai întâi, luminozitatea este percepută datorită 
celulelor cu bastonaşe. Culorile provin din excitarea 
celulelor cu conuri. Există trei teorii ce caută explicaţia 
diferenţierii culorilor. Cea mai veche este teoria 
tricromatică formulată de Young şi Helmholtz. Ei susțineau 
existenţa a trei tipuri de conuri: unele sensibile numai la 
roşu, altele la verde şi o a treia categorie, sensibile la 
albastru. Celelalte culori s-ar sesiza datorită excitării 
diferite a acestor 3 tipuri de celule. Prin aceste culori se 
pot obţine, amestecându-le, şi celelalte culori şi nuanţe. 
Această teorie se loveşte de unele dificultăţi. Printre ele, 
este şi cazul 

daltoniştilor care nu disting roşul de verde, încât ar 
trebui să apară tulburări şi în recepţia altor culori, ceea ce 
nu se întâmplă. 

O a doua teorie, formulată în 1872, de către Hering, 
este denumită teoria bicromatică (sau tetracromatică). 
Punctul de vedere al lui Hering este acela că există 3 
substanţe fotosensibile în conuri, dar, în funcţie de 
iradiaţia primită (putând declanşa un fenomen de 


asimilaţie sau dezasimilaţie), ele reacţionează la culori 
diferite, rezultând patru culori fundamentale, care, 
amestecându-se, dau toate celelalte nuanţe şi culori. 
Situaţia este următoarea: 

Asimilaţie negru verde albastru 

Dezasimilaţie alb roşu galben 

Dacă ţinem cont de cele 4 culori fundamentale, 
vorbim de teoria tetracromatică. Dacă avem în vedere că 
tonurile culorilor rezultă din excitarea a doua categorii de 
conuri, putem să denumim concepţia bicromatică. 

De când se fac cercetări cu fascicole luminoase 
extrem de înguste (raze laser), s-a reuşit obţinerea culorii 
galben folosind fascicole laser roşii şi verzi, ceea ce nu se 
poate explica prin concepţia lui Hering. 

Cea mai recentă teorie asupra vederii colorate 
aparţine lui H. Hartridge (1947), fiind o concepţie 
policromatică. Ea presupune existenţa a 7 tipuri de 
receptori, dar nu câte unul pentru fiecare culoare. Există şi 
din aceştia: unii sensibili numai la galben, iar alţii numai la 
verde. Sunt şi receptori care reacţionează la două culori: la 
roşu şi violet, la albastru şi violet. Hartridge face un 
compromis între teoria tricromatică şi cea bicromatică. 
Dar laserul o infirmă şi pe aceasta: cu fascicole foarte 
înguste de roşu şi albastru s-au putut obţine senzaţii de 
toate culorile. 

Alte experiențe mai recente par a indica 
sensibilitatea la albastru ca aparţinând celulelor cu 
bastonaşe, în timp ce conurile ar reacţiona doar la galben 
şi verde. Problema se dovedeşte foarte complexă. Unii se 
întreabă dacă n-ar avea şi segmentul cortical un rol şi, prin 
urmare, nu ar trebui să ne rezumăm la studiul retinei. 

8. Sensibilitatea 

Nu orice stimul provoacă o senzaţie. Dacă este foarte 
slab, el nu e sesizat, nu excită organul senzorial 
corespunzător. Cu cât un receptor reacţionează la un 


stimul mai slab, cu atât spunem că este mai sensibil. În 
legătură cu sensibilitatea, se descriu două categorii de 
limite, de praguri: pragul absolut şi pragul diferenţial. 

Pragul absolut de intensitate este cea mai mică 
intensitate a unei excitaţii capabile să provoace o senzaţie. 
Un fir de păr căzând pe pielea noastră nu e sesizat, dar o 
musculifă, o simţim. Deci greutatea insectei depăşeşte 
pragul senzaţiilor tactile, de contact. Sensibilitatea este 
inversul pragului: cu cât pragul e mai mic, cu atât 
sensibilitatea e mai mare. 

În afara pragurilor de intensitate, sunt şi alte 
praguri, cărora să le spunem calitative. De pildă, un sunet 
de 16 perioade constituie pragul inferior al audibilităţii, iar 
20.000 de vibrații constituie pragul superior. 

Există şi praguri de discriminare: distanţa minimă la 
care am simţit două puncte de contact pe piele ca fiind 
distincte constituie un prag de discriminare tactilă. El e 
foarte mic pe vârful degetelor, dar destul de mare pe 
spinare. Pragul de discriminare 

vizuală se referă la distingerea a 2 puncte apropiate. 
I se mai spune şi acuitate vizuală şi ea este testată la 
oculist, când ne consultă pentru a aprecia mărimea 
lentilelor de care am avea nevoie. 

Sensibilitatea variază de la un organ senzorial la 
altul. Foarte mare este sensibilitatea vizuală. După S.I. 
Vavilov, 2 cuante de energie ar fi suficiente pentru a 
produce o senzaţie de lumină. 

Pragul diferenţial constituie acea mărime minimă cu 
care trebuie să se modifice intensitatea unui stimul pentru 
a se percepe o diferenţă. Dacă avem în mână o greutate de 
1 kg şi cineva va adăuga (fără să vedem) încă 10 g, noi nu 
vom sesiza deosebirea. Pentru a o observa, ar fi nevoie să 
se adauge 33 g, adică 1/30 din mărimea iniţială. 


Legea lui Bouguer-Weber arată că pragul diferenţial 
se află totdeauna într-un raport constant faţă de mărimea 
la care se adaugă, adică As/S = K. În cazul greutăţii, avem 
1/30, dar în ce priveşte lumina, raportul e mult mai mic: 
1/100 Dacă un candelabru are 100 de becuri, e suficient să 
se mai aprindă un singur bec pentru a sesiza o diferenţă. 

Studiind pragurile diferenţiale, fizicianul german G. 
Fechner a formulat o lege numită de el lege psihofizică, 
formulând o relaţie între excitant şi senzaţie: 

S = Kloge + C 

S = senzația; E reprezintă excitantul, K şi C sunt 
constante. 

Conform cu această formulă, senzația creşte mult 
mai încet decât excitaţia; ea e proporţională nu cu 
mărimea stimulului, ci cu logaritmul său. Altfel spus, când 
excitaţia ar creşte mult, în progresie geometrică, senzaţia 
nu s-ar intensifica decât conform unei progresii aritmetice. 

Cercetări experimentale numeroase au arătat, încă 
de pe timpul lui W. Wundt şi al lui G. Fechner, că relaţia nu 
e valabilă decât pentru  intensităţile mijlocii ale 
excitantului. Când excitanţii sunt foarte slabi ori foarte 
puternici, nu mai găsim proporţionalitatea dintre senzaţie 
şi logaritmul stimulului. Deci curba obţinută nu este o linie 
dreaptă, ci capătă o formă asemănătoare unui S înclinat, 
denumită sigmoidă (vezi fig. 11). 

loge 

Fig. 11. Curba reprezentând raportul dintre senzaţie 
şi excitant 

Deci ecuaţia stabilită de Fechner nu constituie decât 
o schiţă aproximativă a raporturilor existente între 
excitație şi senzaţie. Dar curba demonstrată experimental 
a fost regăsită şi în alte cercetări. 

Astfel, s-a studiat reacţia pupilară. Pupila se 
micşorează în raport cu creşterea intensității luminii. 
Astăzi există procedee exacte pentru măsurarea 
diametrului pupilei şi înregistrarea mărimii cu care ea se 
micşorează. E vorba de „pupilometrie”, realizată prin 
fotografierea pupilei de la o anume distanţă fixă, standard. 
Folosindu-se lumină de diferite intensităţi şi măsurându-se 
mărimea contracţiei sau dilatării pupilei, s-a constatat că 
diametrul pupilei este în raport invers cu logaritmul 
excitaţiei luminoase, întocmai ca şi în cazul legii lui 
Fechner, variaţia e lineară doar pentru valorile mijlocii ale 
intensității luminii. În ansamblu, se obţine tot o curbă 
sigmoidă. Dacă măsurătorile lui Fechner se bazau pe 
constatări făcute conştient de către subiecţi, în ce priveşte 
reacţia pupilară, ea este un reflex neconştient, fenomen 
fiziologic. 

La fel stau lucrurile şi când e vorba de reacţiile 
retinei. Retina excitată emite curenţi electrici foarte slabi. 
Amplificarea lor permite studiul excitaţiilor retiniene, încă 
din 1895, studii ale variaţiei de potenţial înregistrate în 
retina unei broaşie au arătat că acesta nu varia 
proporţional cu intensitatea luminii, ci cu logaritmul ei. In 
1956, Svaetichin a utilizat în acelaşi scop microelectrozi 
(fire metalice aşa de subţiri, încât pot fi implantate într-un 
grup foarte restrâns de celule). El a utilizat celule izolate 
din retina unor peşti, supuse unor surse de lumină de 
intensităţi diferite şi a obţinut tot o curbă sigmoidă. 


Cu microelectrozi au fost studiate şi variațiile 
frecvenţei impulsului electric ale unui nerv auditiv din 
creierul de pisică, atunci când se produceau sunete lângă 
urechea ei (în limita unei variaţii de 30 dB). Aceste variaţii 
erau în raport cu logaritmul intensității sunetelor şi se 
obținea aceeaşi sigmoidă. 

În fine (în 1960), s-au implementat microelectrozi 
într-o porţiune a creierului unei maimute, porţiune aflată 
în relaţie directă cu regiunea din occipital unde se produce 
proiecția stimulilor optici. Măsurându-se, de asemenea, 
frecvenţa influxului nervos în raport cu iluminarea 
ochiului, se obţine o curbă sigmoidă. Toate aceste 
experienţe au verificat evoluţia unor procese fiziologice în 
raport cu influenţa unor stimuli de ordin fizic, încât am 
putea vorbi nu de o lege „psihofizică”, ci de una „fizico- 
fiziologică”. Se pare că senzațiile noastre nu fac decât să 
traducă fidel excitaţiile apărute în organele senzoriale, 
fenomene de ordin fiziologic, transmise cortexului. 

În ce priveşte fenomenul fiziologic al transmiterii 
excitaţiei, după H. Pieron, el ar implica modificări selective 
ale permeabilităţii unei membrane, şi anume ea se 
schimbă pentru diverse categorii de ioni care poartă 
sarcină electrică. Gheorghe  Zapan, profesor la 
Universitatea din Bucureşti, a stabilit că formula ce explică 
permeabilitatea membranelor verifică toate datele 
publicate de G. Fechner şi alții. Deci această ecuație 
explică modificările înregistrate de pragul diferențial 
pentru toate valorile excitantului; ea reprezintă formula 
matematică (o ecuație diferențială) ce se traduce grafic 
printr-o sigmoidă, corectând astfel ecuația propusă de 
psihologul german în secolul trecut. Deşi Gh. Zapan a 
publicat constată/de sale încă din 1960, ele nu sunt 
cunoscute în străinătate, căci publicaţiile noastre aveau o 
slabă circulaţie. Se mai adaugă şi cercetări făcute în 
Statele Unite, care contestă în întregime rezultatele lui 


Fechner. Această categorie de investigaţii am putea-o 
denumi „psihofizica subiectivă”. 

9. Psihofizica subiectivă 

Cercetările făcute de Fechner şi în laboratorul lui W. 
Wundt se bazau pe experimente în care se cerea 
subiectului să aprecieze dacă simte sau nu o diferenţă 
între excitanţi, fără să i se pretindă constatări privind 
mărimea unor diferenţe dintre doi stimuli de acelaşi fel. 

Încă din 1872, un fizician belgian (Plăteau) a avut 
ideea de a cere subiecţilor aprecierea unor diferenţe egale 
dintre doi excitanţi vizuali. Se prezentau două cartoane 
colorate în gri, între care diferenţele de nuanţă erau mari 
şi se cerea alegerea dintr-o serie de alte cartoane a unuia 
care, intercalat între primele două, să fie tot atât de închis 
faţă de cel mai deschis, pe cât era cel de-al doilea mai 
închis faţă de el. Adică se cerea să împartă intervalul de 
luminozitate exact în două. Apoi operaţia se repeta, 
intercalând un alt carton între primele două ş.a.m.d., până 
când diferenţa între două cartoane devenea minimă. Se 
obținea în acest fel o serie de cartoane între care 
diferenţele de luminozitate erau (subiectiv) egale. 
Efectuând asemenea experienţe, Plăteau a infirmat 
formula lui G. Fechner susţinând că senzaţia nu e 
proporţională cu logaritmul excitaţiei, ci cu rădăcina ei 
pătrată, ceea ce implică o creştere mai lentă a senzaţiei 
faţă de cea susţinută de filosoful german. 

Procedeul utilizat de Plăteau era greoi. Mult mai 
simplu a fost aparatul confecţionat de Richardson şi Ross. 
Ei înmânau subiectului un receptor telefonic în care se 
auzeau zgomote slabe şi îi cereau ca, folosind un buton ce 
amplifica sunetele, să producă sunete de 2 ori mai 
puternice ori de 2 ori mai slabe; apoi de 3 ori mai 
puternice  ş.a.m.d.  Experimentatorul, folosind un 


audiometru, înregistra amplificările reale. Mergând pe 
această cale, în special americanul S. Stevens şi fiul său, R. 
Stevens, au făcut zeci de experienţe în care cereau 
subiecţilor să producă tot felul de excitanţi: de 2 - 3 ori 
mai puternici, de 2 - 3 - 4 ori mai slabi ş.a.m.d. După ei, 
formula privind evoluţia senzaţiilor în raport cu creşterea 
stimulilor era V = KS”, în care V (psi) este mărimea 
senzaţiei, iar S cea a stimulilor. Exponentul „n” însă ar 
varia de la un organ senzorial la altul, încât raporturile 
dintre excitant şi senzaţie ar fi foarte diferite. Într-adevăr, 
dacă „n” e mai mare decât 1 înseamnă că senzaţia creşte 
mai mult decât excitaţia, iar dacă „n” este fracţionar, ea se 
măreşte foarte puţin. De pildă 32020 = 321/5 = 2. S. 
Stevens găseşte variaţii foarte mari ale lui „n”. Iată câteva 
din valorile înregistrate de „n”: 


n 
sunet 0, 
30 
lumin 1, 
ă 20 
miros 0, 
(cafea) 55 
tempe 1, (r pe br 
ratură 00 ece aţ) 
tempe 1, (c pe br 
ratură 60 ald aţ) 
tact 1, 
10 


Deşi Stevens, tatăl şi fiul, au făcut numeroase 
cercetări, modul lor de organizare şi rezultatele au fost viu 
criticate: au determinat puţine puncte de comparaţie (câte 
5) şi într-o serie de valori extrem de inegale (pentru 
curentul electric de 1 - 2, 5 ori, dar pentru sunet de 1 - 
10.000). Apoi determinările au fost făcute totdeauna 
pentru mărimi îndepărtate de prag şi utilizându-se puţini 


subiecţi (10 - 12). Cea mai importantă obiecţie se referă la 
rezultate: au obţinut dispersii foarte mari, datele sunt 
foarte răspândite. De exemplu, pentru a aprecia ce sunet 
reprezintă 1/2 din intensitatea de 

60 dB, în jurul valorii de 30 dB, aprecierile variază 
extrem de mult: de la abateri de 2 - 3 dB până la 18 dB (şi 
nu doar una, ci mai multe). Or, se ştie, când dispersia este 
mare înseamnă că şi influenţa întâmplării e foarte mare, 
intervenind numeroşi factori. 

Alţii au refăcut investigaţiile lui Stevens şi n-au găsit 
o funcţie de putere, ci o sigmoidă! Până la urmă s-a 
efectuat o serie de cercetări infirmând net poziţia amintită. 
Astfel, W. McGill, lucrând cu 10 subiecţi care au efectuat 
estimări asupra sunetelor, a obţinut aprecieri aşa de 
deosebite, încât el a susţinut că nu se pot obţine date 
generale, ci doar nişte „ecuaţii personale”. Cea mai 
serioasă investigaţie a fost realizată de F. Jones şi M. 
Marcus (în 1961). Ei au utilizat 49 de subiecţi, supunându-i 
de 2 ori la probe şi cerându-le câte 7 aprecieri numerice în 
trei organe senzoriale (greutate, miros şi gustul sărat). Au 
rezultat 294 de curbe. Analiza de variantă efectuată 


(coeficientul F al lui Snedecor) pune în lumină diferenţe 
semnificative între cele 3 modalităţi senzoriale, dar şi între 
indivizi. E vorba, deci, de o mare variabilitate şi nu se pot 
stabili legi generale în cadrul psihofizicii subiective (datele 
şi aprecierile în această chestiune provin din La 
Psychophysique, H. Pieron, 1963). 

Ca urmare a acestei situaţii, psihofizica subiectivă a 
stat în centrul atenţiei unui simpozion al Asociaţiei de 
Psihologie Ştiinţifică de Limbă Franceză (în 1961); 
simpozioanele acestea au întotdeauna un înalt nivel 
ştiinţific. Acolo s-a tras concluzia: metodele directe de 
măsurare a intensității senzaţiilor nu ne dau indicaţii 
asupra mărimilor ca atare, ci doar despre felul în care 
subiecţii lucrează cu mărimi. Aprecierea directă a faptului 
că o senzaţie e de 2 sau de 3 ori mai intensă decât alta 
este extrem de dificilă, fiind influenţată de mulţi factori; de 
aici decurge şi înregistrarea unei mari variaţii în 
cuantificare. Metoda preconizată de G. Fechner este mult 
mai precisă, întrucât se cere subiectului să constate doar 
dacă percepe sau nu o diferenţă. Incât adevărata lege a 
raportului dintre stimul şi senzaţie (de fapt dintre stimul 
şi excitaţia organului senzorial) este aceea precizată de 
Gh. Zapan, lege care se reprezintă grafic printr-o curbă 
sigmoidă. 

Dar S. Stevens nu s-a sinchisit de concluziile acestui 
simpozion. A continuat să publice cercetări de acelaşi gen, 
împodobite cu grafice şi vorbind de simplitatea 
surprinzătoare a metricii senzoriale. El a profitat de 
situaţia că psihologii americani nu citesc publicaţiile în 
franceză (fapt viu criticat de Jean Piaget) şi de prestigiul 
numerelor, al reprezentărilor grafice. Astăzi, încă mai sunt 
pomenite prin manuale cercetările sale, deşi s-a dovedit 
inexactitatea concluziilor, pe când o contribuţie valoroasă, 
cum este aceea a lui Gh. Zapan, este ignorată. 

Oricare ar fi raportul dintre excitant şi senzaţie, dacă 


el este constant, atunci o persoană poate ajunge să 
aprecieze exact intensitatea unui stimul. Este ceea ce a 
arătat o serie de experienţe. Făcându-se mai multe 
investigaţii privind aprecierea luminozităţii unei surse de 
către 3 persoane, s-a constatat o precizie crescândă în 
evaluările făcute. De asemenea, un subiect, făcea încă de 
la începutul exerciţiilor aprecieri foarte exacte. Explicaţia? 
Era pilot naval şi meseria sa îl obliga să compare şi să 
determine cât mai exact luminozitatea unor faruri, acesta 
fiind unul din criteriile identificării lor. Aşadar, experienţa 
îmbunătăţeşte foarte mult evaluarea intensității unor 
senzaţii. Acesta este unul din factorii explicând de ce S. 
Stevens obținea o aşa de mare varietate de răspunsuri în 
investigaţiile sale. 

Rolul experienţei apare şi mai evident când cerem 
aprecierea unor lungimi, suprafeţe, distanţe care, fiind mai 
strâns legate de practică, permit aprecieri exacte, mai ales 
din partea profesioniştilor exersaţi în această privinţă. 

10. Adaptarea şi interacţiunea senzaţiilor 

Sensibilitatea unui organ senzorial nu rămâne 
constantă. Majoritatea organelor senzoriale îşi modifică 
sensibilitatea în raport cu intensitatea stimulilor ce 
acţionează asupra lor. Această modificare este numită 
adaptare. Când stimulii sunt puternici, sensibilitatea scade 
şi, invers, când sunt slabi, sensibilitatea creşte. 

Scăderea sensibilităţii tactile, de contact, se observă 
când ne îmbrăcăm: nu mai simţim decât vag atingerea 
hainelor (în 3 secunde, ea scade până la 1/5 din valoarea 
iniţială). 

Adaptarea simțului termic e şi ea puternică. Se poate 
observa cu uşurinţă efectuând următoarea experienţă: 
folosim 3 recipiente, unul din ele conţinând apă foarte 
caldă (40° Celsius), în care introducem mâna dreaptă, un 


al doilea cu apă rece (10°), în care punem mâna stângă; 
după ce ţinem mâinile în apă cam 1 minut, le plasăm în 
vasul din mijloc, unde este apă călduţă (28°). Mâna 
dreaptă va resimţi acest lichid ca fiind rece, deoarece 
sensibilitatea sa la căldură a scăzut mult, iar mâna stângă 
o va simţi caldă, în cazul ei scăzând sensibilitatea la rece. 

Şi în cadrul simțului olfactiv se realizează o puternică 
adaptare, ceea ce îi favorizează pe muncitorii care 
lucrează în întreprinderi unde, inevitabil, se produc 
mirosuri neplăcute. 

Foarte mare este adaptarea ochiului la întuneric. 
Pupila creşte de 17 ori, dar după o oră, sensibilitatea 
vizuală poate spori de 200.000 ori, datorită intrării în 
funcţiune a celulelor cu  bastonaşe.  Descreşterea 
sensibilităţii, când trecem de la obscuritate la lumină, se 
produce mult mai repede. Totuşi în primul minut suntem 
orbiţi. 

O slabă adaptare se observă însă la auz şi la durere. 
Aparenta slăbire a unui sunet este efectul deplasării 
atenţiei, nu al adaptării. De asemenea, o durere acută nu 
descreşte decât dacă diminuează însăşi cauza ei. 

Sensibilitatea unui organ senzorial se modifică nu 
numai datorită unei stimulări specifice lui, ci şi prin 
excitarea altui organ senzorial, fenomen dovedind 
existenţa unei interacțiuni între diversele simţuri. P. 
Lazarev a demonstrat că sunetul constant al unui diapazon 
este auzit mai tare când, simultan, se aprinde o lumină şi 
mai slab când ea se stinge. Interacțiunea pare a fi valabilă 
pentru toţi receptorii. S.V. Kravkov a ilustrat această 
ipoteză prin numeroase studii. El a demonstrat cum creşte 
sensibilitatea vederii crepusculare (la o lumină slabă) 
când ne ştergem faţa şi gâtul cu apă rece  (excitarea 
simțului termic), când mestecăm tablete dulci-acrii 
(stimulare  gustativă) şi când ne forţăm respiraţia 
(influenţa interoceptorilor). 


Interacțiunea nu are drept efect numai creşterea 
sensibilităţii, ci şi scăderea ei, dacă excitanţii au o mare 
intensitate. Sunetele slabe produc o creştere a 
sensibilităţii vizuale, dar cele puternice cauzează o scădere 
a ei. 

Un alt fenomen de interacţiune senzorială îl 
constituie aşa-numita  „sinestezie”: când un stimul 
acţionează asupra unui receptor, el poate produce, în 
acelaşi timp, şi senzaţii caracteristice unui alt analizator. 
De aceea vorbim de sunete ascuţite ori reci. Sau pictorii 
caracterizează unele culori ca fiind calde, iar altele reci. 
Edmond Gruber, primul psiholog care a înfiinţat un 
laborator de psihologie experimentală la Universitatea din 
laşi (în 1893), a făcut cercetări interesante privind „audiţia 
colorată”, studiind în special pe N. Beldiceanu. E vorba de 
persoane cărora o melodie le cauzează şi viziunea 
anumitor culori. De altfel, muzicienii spun uneori că este 
„o melodie luminoasă”. 

Aceste experiențe şi fapte observate dovedesc 
unitatea fenomenelor psihice, chiar şi în domeniul 
senzaţiilor, care prin structura organelor de simţ, 
descompun, analizează aspectele diverse ale lumii reale. 

Capitolul X PERCEPŢIA 

Am arătat că la omul adult nu mai găsim senzaţii 
pure. Orice senzaţie evocă altele, inclusiv variate impresii 
anterioare, rezultând un fenomen complex denumit 
percepţie. Percepția constă într-o cunoaştere a obiectelor 
şi fenomenelor în integritatea lor şi în momentul când ele 
acţionează asupra organelor senzoriale. Spre deosebire de 
senzaţie, care redă o însuşire izolată a unui obiect, 
percepţia realizează o impresie globală, o cunoaştere a 
obiectelor în întregime, în unitatea lor reală. 

Deşi ne furnizează o imagine sintetică, percepţia 
efectuează o mare selecţie. De exemplu, nervul optic are o 
enormă capacitate de transmisie: 400 milioane de biţi pe 


secundă (or, o carte de 500 pagini conţine cam 100 
milioane de biţi!). Dar creierul nu poate asimila mai mult 
de 100 biţi pe secundă. Deci percepţia nu constituie o 
reflectare fotografică fidelă, ea selectează informaţiile şi le 
prelucrează. Nu e vorba atât de o reducere, cât de un fel 
de rezumare a lor. Creierul nostru are o capacitate de 
rezumare şi prelucrare care întrece cu mult posibilităţile 
tehnicii contemporane. 

Percepția constituie un act de sesizare a realităţii 
concrete. Se pot descrie două conduite principale: 
identificarea şi discriminarea. Unii adaugă şi o a treia, 
„detecţia”. Uitându-ne pe fereastra trenului în mişcare, 
observăm în depărtare „ceva” care se mişcă. Aceasta ar fi 
detecția. Apropiindu-ne de locul respectiv, identificăm un 
cal care paşte, iar ajungând mai aproape, distingem o serie 
de amănunte: e legat cu o frânghie, e slab, e supărat de 
muşte; asemenea detalii implică o discriminare. 

1. Complexitatea percepţiei 

Identificarea şi discriminarea sunt posibile numai 
datorită intervenţiei unor numeroase procese psihice. Să 
începem cu un exemplu. Într-o poiană zărim un stejar 
masiv. De la el primim o serie de senzaţii de culoare, 
miros, sunetele provocate de foşnetul frunzelor; dacă ne 
apropiem şi punem mâna pe trunchi, sesizăm o scoarță 
aspră, brăzdată. Totuşi percepţia nu se reduce la suma 
acestor senzaţii. Mai întâi, arborele ne apare ca un tot 
unitar, pe care-l recunosc ca fiind un stejar, apoi, deşi 
imaginea lui se produce pe retină, eu îl văd departe de 
mine, la 20 sau 30 de metri. Sunt sigur că există în mod 
real şi nu-l visez. În fine, deşi imaginea sa pe retină este 
răsturnată, îl văd aşa cum este, cu rădăcina în jos şi 
coroana în sus. Aceste caracteristici sunt posibile în primul 
rând datorită unei sinteze senzoriale care se produce în 
câmpurile asociative situate în jurul zonelor de proiecţie 
aflate în cortex. Aşa cum am menţionat mai sus, senzațiile 


interacționează. Mai mult, unii psihologi au formulat o 
lege: legea fuziunii senzoriale (senzațiile produse simultan 
tind să se contopească). Lor li se adaugă multe 
reprezentări formate în experienţa noastră anterioară. Ele 
contribuie la îmbogățirea percepţiei, la multiplicarea 
detaliilor şi la claritatea ei. Când coborâm prima oară din 
tren în piaţa unui orăşel necunoscut, nu observăm prea 
multe lucruri. Dar dacă stăm acolo mai multă vreme şi 
trecem frecvent prin acel loc, înainte de plecare, uitându- 
ne în urmă, vedem în piaţă multe detalii: în colţ se află o 
cofetărie, în dreapta e drumul ce duce la râu etc. 

În legătură cu acest aspect, este interesantă o 
experienţă a lui Bagly. Imaginile primite de ochii noştri 
fuzionează în creier. Dar dacă ele sunt foarte diferite nu se 
pot 

contopi şi atunci vedem numai una din cele două 
imagini formate pe retinele ochilor. Bagly a pus unor 
subiecţi ochelari având imagini deosebite pentru ochiul 
drept, faţă de cele pentru ochiul stâng. Una înfăţişa un 
peisaj rural tipic mexican, iar cealaltă o fotografie urbană 
caracteristică Statelor Unite. Desigur, el a folosit mai 
multe asemenea imagini. Chestionând subiecţii din Mexic, 
aceştia vedeau aproape tot timpul numai peisaje mexicane, 
pe când studenţii americani zăreau aspecte orăşeneşti din 
S.U.A. Selecţia era dictată de bogăţia reprezentărilor 
acumulate de-a lungul anilor. 

Dar în percepţie este implicată şi gândirea. Dacă 
filosofii empirişti (ca John Locke şi O. Hume) considerau 
percepțiile ca fiind complexe de senzaţii şi imagini, 
Immanuel Kant a combătut această eroare, subliniind rolul 
important al gândirii. În capitolul „Estetica 
transcendentală” din cartea Critica raţiunii pure, Kant 
prezintă materialul senzorial (numit de el intuiţie) ca fiind 


haotic; el este organizat de către concepte şi categorii. Cu 
alte cuvinte, eu percep un stejar fiindcă am noţiunea de 
stejar; fără această noţiune, eu n-aş putea realiza o 
identificare. Spune marele filosof: „nici conceptele fără o 
intuiţie care să le corespundă într-un mod oarecare, nici 
intuiţia fără concept nu pot da o cunoaştere”. In alt loc, 
adaugă: „Conceptele a priori sunt condiţii apriori ale 
posibilităţii experienţei”. 

Într-adevăr, eu nu pot recunoaşte o garoafă dacă nu 
am deja o idee despre caracteristicile acestei flori. In 
mintea mea are loc o rapidă comparaţie între floarea din 
faţa mea şi garoafele percepute în trecut. Este implicată o 
analiză a acestor imagini, adică observarea unor detalii 
privind forma florii, mirosul ei, frunzele, care îmi permit să 
fac o legătură (deci o sinteză) între ceea ce văd şi ceea ce 
ştiu. Dar comparaţia, analiza, sinteza sunt operaţii 
fundamentale ale gândirii. Astfel, percepţia implică 
gândire, o gândire concretă şi care, când e vorba de 
obiecte familiare, este extrem de rapidă, contopindu-se cu 
producerea  senzaţiilor. Ca dovadă avem o anomalie 
apărută în unele tulburări mintale: „agnoziile”. Bolnavul, 
deşi are simţurile intacte, nu recunoaşte obiecte familiare; 
nu ştie să folosească niciun fier de călcat sau o lopată! 

Percepția este considerată de filosofii empirişti ca o 
primă treaptă a cunoaşterii. Dar, deşi este indisolubil 
legată de gândire, ea nu constituie o cunoaştere 
aprofundată. Numai continuarea analizei şi comparaţiilor 
permite gândirii să dezvăluie esenţialul în spatele 
aparenţelor care ocupă primul plan în cunoaşterea 
perceptivă. În schimb, această cunoaştere elementară este 
suficientă şi foarte necesară pentru reglarea acţiunilor 
imediate. Fără o percepţie clară n-am nimeri clanţa uşii, nu 
ne-am putea înnoda şireturile la pantofi etc. 

Între percepţie şi mişcare este o indisolubilă 
legătură. Am văzut că o cunoaştere prin simţul tactil 


implică mişcarea mâinii pe suprafaţa obiectului. La fel, 
observarea unei persoane implică mişcări rapide ale 
ochilor,  conturând-o. Aparate precise, înregistrând 
mişcările oculare, arată oscilaţiile lor sistematice şi rapide. 
N. Syllamy scrie despre percepţie: „conduită psihologică 
deosebit de complexă, prin care un individ organizează 
senzațiile sale şi ia cunoştinţă de real” (Syllamy, N., p. 
213). El nu se referă la un comportament conştient, 
mişcările realizându-se spontan, automat şi nu numai 
pentru explorare, ci şi pentru mânuirea obiectelor, act 
reglat totdeauna perceptiv. Folosindu-se un aparat extrem 
de sensibil pentru înregistrarea contracţiilor musculare 
(miograf), se constată în timpul unei percepții, de pildă a 
unui fierăstrău, simultan, uşoare contracţii musculare 
similare celor prezente în timpul mânuirii lui. Incât 
mişcările intră chiar în structura percepţiei, alături de 
senzaţii şi reprezentări. Dar toate procesele menţionate se 
contopesc extrem de repede, instantaneu, în actul 
perceptiv. A.N. Leontiev compara constituirea unei 
percepții cu cea a formării 

Imaginii pe ecranul unui televizor. Aceasta se obţine 
prin parcurgerea ecranului de către un spot cu lumină 
variabilă, de la stânga spre dreapta şi de sus în jos, pe 625 
de linii. Întregul parcurs nu depăşeşte 1/25 dintr-o 
secundă, aşa încât, datorită persistenţei senzoriale, 
punctele se contopesc şi avem o întreagă imagine. La fel, 
în actul perceptiv se sudează într-un tot senzațiile, 


reprezentările, operaţiile gândirii şi mişcările. luţeala 
procesului ne face să avem impresia unei imagini statice şi 
omogene. 

În percepţie intervin şi o serie de atitudini. Mai întâi 
este prezentă o atitudine motorie: poziţia, postura pe care 
se sprijină comportamentul nostru e în relaţie cu ceea ce 
observăm. Portarul, într-un meci de fotbal, adoptă mereu o 
poziţie din care să vadă mai bine mingea şi să o poată 
prinde. Subalternul care îl vede pe şeful său apropiindu-se, 
ia imediat poziţia necesară pentru un salut respectuos. 
Atitudinea motorie pregăteşte percepţia şi acţiunea 
optimă. Când vrem să auzim bine ce spune o persoană, 
adoptăm o anume atitudine, când privim departe - o alta, 
şi când gustăm o prăjitură - alta. Această atitudine face 
corp comun cu percepţia, ca şi mişcările reglate de ea. 

Un rol şi mai important îl au atitudinea intelectuală, 
starea de pregătire cognitivă, punctul de vedere, 
orientarea în situaţie (în engleză i se spune set, în 
germană Einstellung şi în rusă ustanovkă). 

Incă din 1904, Kulpe, utilizând un tahistoscop (aparat 
care expune un timp foarte scurt o imagine), a prezentat 
subiecţilor nişte cartonaşe pe care se aflau figuri 
geometrice de variate forme şi foarte diferit colorate. Cei 
solicitaţi să observe numărul şi forma figurilor reţineau 
multe, dar nu puteau indica decât foarte puţine culori. 
Ceilalţi, cerându-li-se reținerea culorilor, dimpotrivă, îşi 
aminteau multe nuanţe, dar nu puteau da detalii legate de 
numărul şi forma figurilor. Deci starea de pregătire 
perceptivă determină o puternică selecţie în materialul 
perceput. (Paul Popescu-Neveanu a denumit acest fenomen 
„montaj”, ceea ce nu mi se pare nimerit - dată fiind 
rezonanţa sa tehnică, însă are avantajul de a fi un singur 
cuvânt, în loc de trei.) Apoi această orientare prealabilă 
duce la creşterea sensibilităţii: noaptea, pilotul unei nave 
va zări mult mai repede un far când se aşteaptă să apară, 


decât atunci când îl vede din întâmplare. În fine, 
„montajul” poate duce şi la distorsiuni, la iluzii. 

D. Uznadze (psiholog din Gruzia) a iniţiat multe 
cercetări în acest sens. De exemplu, unui subiect i se pun 
în mână succesiv două bile inegale ca mărime (el fiind cu 
ochii acoperiţi), de mai multe ori la rând. Apoi, când i se 
pun două bile egale, persoana le va resimti tot ca inegale. 
S-a constatat că starea de pregătire nu e neapărat 
conştientă. O persoană a fost hipnotizată. In timpul 
somnului hipnotic i se prezentau spre comparaţie două bile 
inegale de mai multe ori. Trezit din hipnoză şi dându-i-se 
bile egale, el le aprecia ca inegale. Deci montajul se poate 
realiza şi la nivelul inconştientului (Natadze, R., pp. 469 - 
474). 

Stării de pregătire i se datorează şi iluzia lui Demoor- 
Charpentier. Dăm unei persoane să compare două cuburi 
de lemn inegale ca mărime, dar absolut egale ca greutate. 
Ea va aprecia ca fiind mai greu cubul mai mic: ne pregătim 
cu un efort mai mare pentru cubul mai mare, care de 
obicei e mai greu; nefiind mai greu, ni se pare mai uşor. 
Această iluzie este o probă de normalitate psihică: bolnavii 
mintal apreciază cuburile ca egale! 

E dificil de interpretat un fenomen ca acela al stării 
de pregătire. După P Oleron, a adopta o atitudine 
înseamnă a adopta o metodă, un mod de a aborda un lucru, 
nu neapărat pe plan real, căci noi acţionăm şi pe plan 
mintal, iniţiem acţiuni mentale, ceea ce influenţează, 
desigur, procesul perceptiv. Adăugăm şi observaţia că 
starea de pregătire condiţionează atenţia, fenomen prin 
esenţă selectiv, dar natura ei este departe de a ne fi clară. 

În percepţie, mai intervine şi un alt fel de atitudine, 
atitudinea afectivă: o dispoziţie subiectivă a persoanei de a 
reacţiona pozitiv sau negativ faţă de o situaţie, persoană 


ori faţă de o simplă afirmaţie. Dacă prezentăm imaginile 
unor variate obiecte la tahitoscop şi înregistrăm timpul 
minim de expunere necesar pentru a fi recunoscute de o 
persoană, când este flămândă, va recunoaşte mult mai 
repede un aliment decât obiecte fără vreo relaţie cu 
mâncarea. În schimb, descifrarea unor cuvinte prezentate 
la acelaşi aparat se face mult mai greu dacă sunt obscene 
şi şocante. 

J. Bruner a cerut unor copii ca, folosind o diafragmă, 
să aprecieze mărimea diferitelor monede. S-a constatat 
tendinţa lor de a supraestima mărimea monezilor mai 
valoroase. 

Atitudinea, interesele influenţează puternic selecţia 
perceptivă. Să presupunem o excursie organizată cu 
autocarul, la care participă persoane având diferite 
profesii. Ca de obicei, maşina se opreşte în vârful unui deal 
şi pasagerii sunt invitaţi să coboare şi să admire 
priveliştea: în vale se vede o bătrână pădure. In funcţie de 
preocupările lor, legate de profesie, pictorul va aprecia 
bogăţia coloritului, un naturalist se va mira văzând la 
marginea pădurii un arbore care nu creşte de obicei la 
această latitudine, pe când inginerul silvic se va indigna 
observând numeroasele tăieri clandestine vizibile. In 
general, există tendinţa de a vedea ce ne convine şi de a 
remarca mult mai greu ceea ce contrazice aspiraţiile 
noastre. Testele proiective utilizează aceste deformări şi 
selecţii pentru a diagnostica motivele şi complexele unei 
persoane. 

Influenţa afectivității pare a se face resimţită şi în 
cazul percepţiilor subliminale. Percepția subliminală este 
cea ale cărei efecte se fac resimtite, deşi excitanţii ce o / 
produc se află sub pragul senzorial, fie cel de intensitate, 
fie cel referitor la timpul de expunere (expunerea durează 
prea puţin timp pentru ca stimulul să fie sesizat). Prima 
semnalare a percepţiei subliminale a făcut-o Vicary în 


1957. În pauza unui film se proiecta o reclamă care 
recomanda publicului să mănânce floricele. Vicary a 
introdus pe film şi un mesaj: „beţi Coca-Cola”, care dura 
însă prea puţin pentru a fi receptat în mod conştient. Cei 
care plecau de la film aveau ambele posibilităţi: să 
cumpere floricele sau Coca-Cola. Or el a înregistrat mult 
mai multe achiziţii de Coca-Cola decât de floricele. Deci 
percepţia subliminală şi-ar fi făcut efectul. Atunci s-a făcut 
multă vâlvă, punându-se problema dacă oamenii n-ar putea 
fi manipulaţi prin indicaţii subliminale. De fapt, experienţa 
lui Vicary era neconcludentă. Ea a avut loc vara şi căldura 
te dirija mult mai verosimil către o băutură, decât spre 
floricele. Apoi, cum acestea erau sărate, chiar şi cei ce le 
cumpărau luau şi Coca-Cola pentru a-şi astâmpăra setea. 

Totuşi, influenţa percepţiilor subliminale a fost 
dovedită şi prin alte experienţe. De exemplu, în Franţa, 
Zajonc a prezentat subiecţilor, la televizor, poligoane de 
forme variate, timp de o miime de secundă. Subiecţii nu 
puteau să le perceapă. Apoi, rând pe rând, a prezentat 
poligoanele expuse subliminal împreună cu altele, 
solicitând persoanelor supuse experienţei anterioare să 
aleagă figurile care le plac mai mult. S-a constatat că au 
fost preferate mult mai multe poligoane din cele proiectate 
anterior, decât cele înfăţişate prima oară, cu toate că 
niciun poligon expus subliminal n-a fost recunoscut ca 
atare. Rezultă o influențare a evaluărilor prin prezentare 
subliminală, care pare a avea un ecou afectiv. 

O observaţie cotidiană confirmă această constatare. 
Când ieşim în faţa unui cunoscut, luat prin surprindere, pe 
fizionomia lui observăm, în prima fracțiune de secundă, o 
expresie bucuroasă sau contrariată, în funcţie de 
sentimentele pe care el le are (în mod sincer) faţă de noi: e 
momentul percepţiei subliminale. Imediat ce 

devine conştient de identitatea noastră, pe faţă i se 
aşterne expresia amabilă - cerută de politeţe -, dar care nu 
spune nimic despre atitudinea sa reală. 

Tot percepţia subliminală explică următorul fapt: 
mergem pe stradă şi ne vine în minte imaginea unui 
cunoscut, când, deodată, iată-l în faţa noastră! „Tocmai mă 
gândeam la tine! „spunem noi, dar, de obicei, imaginea lui 
ne-a fost evocată datorită unei percepții subliminale 
provocate de vederea la mare distanţă a siluetei sale. 

2. Percepția formelor 

A. Obiect şi fond în percepţie 

Forma obiectelor din jur ne permite identificarea lor. 
Recunoaşterea necesită o distincţie între obiect şi 
ambianța în care se află. În psihologie (ca şi în pictură), se 
vorbeşte de obiect şi fond. Când percepem ceva, nu e 
sesizat totul cu aceeaşi claritate. Privesc un trandafir care 
îmi apare foarte clar, în toate amănuntele sale; el 
constituie „obiectul percepţiei”. În acelaşi timp, iarba din 
jur, pământul, casa din spate apar foarte neclar - ele 
formează „fondul percepţiei”. În cazul amintit, cristalinul 
se acomodează distanţei la care se află floarea - de unde 
claritatea imaginii sale. În alte situaţii însă, intervine doar 
atenţia, ca atunci când elevul se uită la profesor, dar 
ascultă ceea ce îi povesteşte colegul de bancă, vorbele 
acestuia fiind obiectul real al percepţiei sale auditive. 

În funcţie de situaţie, de modificările ce survin 


obiectiv sau subiectiv, fondul poate deveni obiect al 
percepţiei, iar ceea ce a fost obiect apare neclar, 
constituind fondul. De pildă, o mişcare intervenind lângă 
trandafir ne atrage atenţia şi un gândac devine centrul 
preocupărilor noastre, floarea intrând în fondul imprecis al 
senzaţiilor. 

De ce depinde distincţia dintre obiect şi fond? Ea 
este influenţată atât de cauze obiective cât şi de cauze 
subiective. 

Cauze obiective: 

a) Diferenţele nete între un obiect şi altele 
înconjurătoare; acestea se pot reliefa prin conturarea 
precisă a limitelor, prin forma pregnantă a unui corp sau 
prin deosebiri mari în ce priveşte coloritul. Un automobil 
negru se distinge net de albul peretelui unei case pe care 
se profilează. Contrastul de culoare e menit să ne atragă 
atenţia cu uşurinţă: o floare roşie se distinge fără 
dificultate, dar poate scăpa neobservată, când are în spate 
o perdea tot roşie. De aceste proprietăţi se ţine cont în 
confecţionarea reclamelor, care trebuie să atragă atenţia 
cu uşurinţă. Dimpotrivă, în armată se iau măsuri pentru ca 
atât hainele ostaşilor, cât şi utilajele (tancurile, tunurile) să 
fie colorate la fel cu mediul ambiant (kaki sau verde închis 
- vara şi alb - iarna), iar contururile să fie estompate 
(culorile diferite sunt aplicate neuniform, formând pete cu 
contururi neregulate). In acest fel, un tanc văzut de 
departe nu poate fi deosebit de o căpiţă. 

b) Un alt aspect obiectiv îl constituie mişcarea unui 
corp în raport cu ambianta. 

Cauzele subiective constau în: a) relaţiile unui obiect 
cu experienţa mea, cu acţiunile mele; bagajul de 
reprezentări existent favorizează depistarea lui; b) raportul 
dintre unele aspecte ale imaginii percepute şi interesele, 
dorinţele noastre: mama îşi distinge imediat copilul într-o 
aglomeraţie umană. 

B. Constanţa percepţiei 

I în ansamblul unei percepții, nu toate detaliile au 
aceeaşi importanţă. De exemplu, văd venind de departe o 
persoană şi o recunosc: e prietenul meu N. Dar la această 
distanţă nu se pot distinge trăsăturile feţei, eu îl recunosc 
după statura sa înaltă, faţa ovală şi mersul hotărât. Aceste 
trăsături caracteristice sunt denumite „indici de 
recunoaştere”. Ei sunt deosebit de importanți pentru 
realizarea lecturii rapide a unui text, când nu există 
răgazul distingerii tuturor literelor din care se compun 
cuvintele. Cuvintele sunt „ghicite” mai ales pe baza 
primelor şi ultimelor litere. Iată acelaşi cuvânt scris 
incomplet în două feluri: 

...ec „i.ita. e ele... ic... te. 

În forma a doua se distinge mai uşor termenul de 
„electricitate”. Comparativ, partea de sus a literelor e mai 
importantă decât cea de jos. Astfel, elevii nu reuşesc să 
citească repede decât atunci când izbutesc să sesizeze 
indicii importanți ai tuturor cuvintelor uzuale. Când 
ajungem la un cuvânt rar, puţin cunoscut, toți începem să 
silabisim! 

f Indicii de recunoaştere constituie părți importante, 
caracteristice ale obiectelor sau fenomenelor, pe care noi 
le considerăm constante, deşi aspectele percepute variază. 
De pildă, masa din sufragerie o percepem dreptunghiulară, 
cu toate că imaginea ei pe retina ochilor noştri n-a fost 
niciodată dreptunghiulară. Pentru a o vedea 
dreptunghiulară ar trebui să stăm atârnaţi drept deasupra 
mijlocului ei, poziţie în care nu ne aflăm niciodată. În mod 
obişnuit, imaginea din ochi este un patrulater aeregulat ori 
un trapez. Experienţa noastră ne-a dovedit însă caracterul 
ei dreptunghiular. 

Tot aşa, o monedă metalică o considerăm rotundă, 


circulară, deşi imaginea ei obişnuită e un oval turtit. Ca să 
o percepem rotundă, ar trebui să o ţinem la înălţimea f 
ochilor noştri şi perpendiculară pe axul vizual, ceea ce se 
întâmplă extrem de rar. 

Asemenea fenomene sunt caracterizate ca probând 
constanţa percepţiei. In cazurile citate, e vorba de 
constanţa formei obiectelor. Există şi o constanţă a 
mărimii: consider că fratele meu e înalt, indiferent dacă se 
află la 1 metru sau la 6 metri de mine, deşi mărimea 
imaginii retiniene variază foarte mult. De asemenea, există 
şi o constanţă a culorii: văd lampa mea de birou ca fiind 
galbenă, deşi în funcţie de lumina din odaie ea apare albă 
sau cenușie. 

Aşadar, percepem obiectele prin prisma unui tip, mai 
bine zis prototip care îamâne constant pentru noi, în ciuda 
variațiilor impresiilor receptate. Fenomenul este prezent şi 
la animalele superioare. Iată: câţiva şoareci găseau într-un 
labirint un semn care marca drumul ce ducea spre hrană. 
După un timp, forma desenului varia (fig 12). La început 
erau două triunghiuri albe (inversate), apoi apărea numai 
conturul alb al triunghiurilor şi, mai târziu, acest contur 
era redus la câte două laturi. 

(a) 


(b) 
(c) 


DM BA DM 


Fig. 12. Semnele prezentate succesiv şoarecilor. 

Totuşi, şoarecii nu au fost induşi în eroare şi au ţinut 
seama de indicaţii, deci au realizat o generalizare, 
menţinând în memorie aspectul esenţial de unghiuri albe 
răsturnate. 

Fenomenul de constanţă este foarte important, el 
prilejuind o adaptare adecvată la mediu, în ciuda unei 
receptări senzoriale care ne-ar putea dezorienta. Cum 
observa A. Ombredane, când mergem prin apartamentul 
nostru, întrucât se mişcă ochii, ar trebui să vedem totul 
balansându-se, mişcându-se (cum se vedeau imaginile când 
un reporter alerga cu camera video printr-un orăşel din 
Bosnia); or, noi vedem mobila nemişcată. Aici intervine, pe 
de o parte, stocajul senzorial (persistenţa senzaţiilor până 
la 0, 5 secunde) care permite o continuitate a impresiilor 
şi, pe de altă parte, experienţa care consacră forma 
imobilă a mobilei bine cunoscute nouă. 

De fapt, experienţa ne constrânge la transformări 
foarte importante ale imaginilor, care se fac automat, 
inconştient. Imaginea optică formată pe retină este 
răsturnată şi totuşi noi nu vedem copacii cu coroana în jos 
şi rădăcina în sus! Un psiholog a pus unei persoane 
ochelari care răstoarnă imaginea. La început ea a fost 
foarte stânjenită Totuşi, fără a scoate ochelarii de pe nas, 
după câteva zile a ajuns să vadă toate lucrurile în poziţia 
lor normală şi a putut merge cu bicicleta, fără probleme. 
Dar, scoţându-i-se ochelarii, totul i-a părut din nou 
răsturnat şi a avut nevoie de câteva zile pentru 
reacomodare. 

O experienţă mai edificatoare a efectuat psihologul 
austriac Ivo Kohler (în 1951) El a pus subiectului ochelari 
cu sticle prismatice care deformează enorm contururile 
obiectelor, schimbând şi coloritul lor. Orice mişcare duce la 
transformări ale formei şi ale culorii. Persoana respectivă 


nu mai era capabilă să întreprindă nimic, nici să se 
hrănească singură; a trebuit să fie asistată tot timpul. Fără 
a scoate ochelarii, existenţa a fost un chin mai multă 
vreme. Dar după câteva săptămâni, ea şi-a revenit 
complet, văzând obiectele în mod normal şi putând să se 
descurce în mod obişnuit. După 124 de zile, scoţându-i-se 
ochelarii, totul i-a apărut complet deformat, în sens invers 
distorsiunilor iniţiale (ceea ce apăruse concav la prima 
experienţă i se înfăţişa acum convex!). Incât a fost 
necesară din nou o lungă perioadă de reacomodare. 
Alternând perioadele cu ochelari prismatici, apoi cele fără 
ei, persoana a ajuns în situaţia de a se acomoda foarte 
repede şi cu şi fără ochelarii respectivi: era ca şi cum ar fi 
învăţat două limbi diferite. În fapt, refacerea imaginii 
vizuale conform realităţii nu este rodul gândirii reflexive, 
în acest proces intervine gândirea senzorio-motorie, adică 
o reglare a imaginii prin relaţiile dintre rezultatele 
mişcărilor şi detaliile perceptive. Această reglare se face, 
în mare parte, în mod inconştient, ca şi în alte cazuri 
despre care am amintit (la recunoaşterea direcţiei unui 
sunet) şi la care ne vom mai referi discutând percepţia de 
spaţiu. Imaginea percepută de subiect se modifică până 
corespunde realităţii. Creierul optic se dovedeşte a fi un 
extraordinar calculator. 

Aflând de rezultatele obţinute de Ivo Kohler, J. Piaget 
sublinia că, în conformitate cu ele, cunoaşterea este o 
reconstrucţie a realului, şi nu o simplă „reflectare”, 
reconstrucţie realizată în urma experienţei şi presupunând 
o amplă prelucrare a informaţiilor. Experiențele citate 
infirmă punctele de vedere ineiste, după care categoriile şi 
chiar conceptele ar fi inerente intelectului, înnăscute. 

C. Şcoala gestaltistă 

Gestalt în limba germană înseamnă formă, structură, 
deci am putea vorbi de o şcoală a „formei”. Ea a luat 
naştere în Germania, în deceniile II şi III ale secolului 


nostru. Principalii reprezentanţi sunt M. Wertheimer, W. 
Kohler şi K. Koffka. Ei s-au 

ocupat în special de problemele percepţiei şi ale 
gândirii, luând poziţie îndeosebi contra interpretărilor 
asociaţioniste, care au dominat gândirea filosofilor 
empirişti timp de două secole şi care erau încă prezente în 
concepţiile unor psihologi (de pildă în conexionismul lui E. 
Thorndike). Ideea centrală a teoriei lor rezidă în afirmaţia 
că sistemele mentale, cum sunt şi percepțiile, nu se 
constituie prin asocierea unor elemente date în stare 
izolată - înainte de a fi reunite. Sistemele mentale constau 
în totalităţi organizate de la început sub o „formă” sau 
„structură” de ansamblu. Deci percepţia nu rezultă din 
sinteza unor senzaţii prealabile. O linie desenată pe tablă 
implică o organizare a câmpului vizual, este o figură pe un 
fond. Trei puncte trasate pe hârtie sunt văzute dintr-odată 
ca vârfurile unui triunghi. Gestaltiştii au formulat mai 
multe legi care dictează forma ce apare imediat în faţa 
ochilor noştri. 

Astfel, avem legea asemănării. Potrivit ei, se 
grupează într-o formă unitară elementele asemănătoare 
(vezi fig. 13 a). 

X 


XX 

Fig. 13. Figuri ilustrând legi ale formei 

În exemplul „a”, noi nu vedem 6 puncte, ci două 
triunghiuri din care unul se află înscris în celălalt. 

Legea celei mai mici distanțe afirmă gruparea în 
aceeaşi structură a elementelor celor mai apropiate. In 
figura „b”, noi nu vedem 6 linii, observăm 3 grupuri de 
câte 2 linii. Cea mai importantă lege este legea bunei 
forme (sau legea pregnanţei). Conform acesteia, excitațiile 
susceptibile de a figura în diferite percepții se grupează în 


forma cea mai unitară, bine închegată, cea mai simplă şi 
mai simetrică. 

Aceste legi (şi încă alte generalizări) au fost stabilite 
utilizându-se diferite materiale şi în special iluzii optico- 
geometrice. Prin ce se caracterizează o formă? Este o 
unitate, un întreg care se delimitează automat în câmpul 
perceptiv, dând un sens percepţiei. Deseori e vorba chiar 
de indicii constanţi amintiţi mai sus. 

Forma poate avea părţi, articulaţii, dar partea este 
influenţată de întreg. Două cercuri mici, egale, par inegale 
dacă sunt înglobate în figuri diferite (vezi fig. 14). 

000 

AB 

Fig. 14. Iluzia lui Titchner 

Cercul „a” înconjurat de cercuri mici va apărea mai 
mare decât cercul „b” aflat în mijlocul unor cercuri mari. 

Forma constă în anumite raporturi, de aceea ea este 
transpozabilă: arpegiul „de mi sol” provoacă aceeaşi 
impresie, aceeaşi melodie ca „sol şi re” (întrucât 
intervalele dintre note sunt aceleaşi). În genere, melodiile 


pot fi recunoscute când se păstrează intervalele între note, 
indiferent cu ce notă se începe. 

Teoria formei explică fenomenul de constanţă care se 
bazează pe anumite raporturi fundamentale pentru un 
obiect sau fenomen. 

Psihologii gestaltişti au demonstrat cum formele, 
raporturile fac posibilă identificarea perceptivă şi în cazul 
animalelor. lată o experienţă edificatoare. Nişte păsări 
găseau hrană sub un carton de culoare mai închisă decât a 
celui slabiti: sub care nu se aflau grăunţe (vezi fig. 15). 


Fig. 15. Experienţa cu păsările de curte 

După ce s-au obişnuit cu aceste condiţii, s-a înlăturat 
cartonul „a” de culoare mai deschisă, iar lângă cartonul 
„b” a fost pus un altul „e” având o culoare mai închisă 
decât „b”. Păsările nu s-au dus la cartonul „b” sub care 
găsiseră până atunci hrana, ele căutând-o dedesubtul 
cartonului „e” mai închis. Deci ele au ţinut cont de raportul 
dintre culori şi nu de nuanţa caracteristică pentru cartonul 
„b”. Raportul a fost criteriul identificării (Kohler, W., p. 
200). 

Încurajaţi de unele rezultate obţinute, gestaltiştii au 
extins principiile lor şi asupra altor fenomene: după ei, 
legile formei se aplică nu doar proceselor psihice, ci şi 
fenomenelor fiziologice implicate. Mai mult, ei au susţinut 
că şi în domeniul fizicii şi al chimiei intervin legi ale 
formei. De exemplu, electricitatea statică se distribuie într- 
un corp în conformitate cu forma lui; apoi, substanţele 
dintr-o soluţie, când cristalizează, capătă forme regulate, 


simple, simetrice - aceleaşi pentru aceeaşi substanţă. În 
domeniul filosofiei, gestaltismul se întoarce la apriorismul 
kantian, întrucât categoriile marelui filosof sunt concepute 
ca organizând senzațiile noastre, structurând şi dând sens 
câmpului perceptiv. 

Lăsând deoparte asemenea puncte de vedere, care 
depăşesc cu mult rezultatele experimentale, psihologii 
contemporani apreciază o serie de fapte şi interpretări 
puse în lumină de şcoala formei în legătură cu percepţia şi 
gândirea. E foarte  îndreptăţită critica adusă 
asociaţionismului, concepție  mecanicistă, simplistă, 
părăsită astăzi. Ceea ce însă contravine observaţiilor 
acumulate în ultimele decenii este minimalizarea 
experienței de către partizanii şcolii gestaltiste. 
Dimpotrivă, experiența are un rol, hotărâtor în dezvoltarea 
capacității perceptive. 

Copiii mici nu sesizează totdeauna „întregul”, ci se 
fixează adesea asupra unui detaliu Apoi cazurile unor orbi 
din naştere care şi-au căpătat vederea ne arată o totală 
dezorientare: nu recunosc obiectele şi unii nu disting, la 
început, un cub de o sferă. 

Un pui de cimpanzeu a fost ţinut în primele 16 luni 
ale vieţii sale pe întuneric. Luminându-se apoi încăperea, 
puiul nu numai că nu recuno. jtea obiectele, dar nici măcar 
nu clipea la apropierea bruscă a unui obiect de ochii săi. 

Unele iluzii optice, s-a demonstrat experimental, 
cresc odată cu vârsta, deci sunt influențate de experienţă. 
In fine, experimentele lui Ivo Kohler cu ochelarii prismatici 
dovedesc, în mod evident, cât de mult intervine experienţa 
în organizarea câmpului vizual. De altfel, dacă acumularea 
de informaţii n-ar influenţa percepțiile şi acţiunile ce 
decurg, cum ar fi posibilă adaptarea care solicită să 
reacţionăm prompt la schimbările intervenind în 


ambianţă? 

J. Piaget a fost influenţat de lucrările psihologilor 
gestaltişti. Într-un studiu, el discută ce rămâne din teoria 
gestaltistă (Piaget, J., 1954), în raport cu modul său 
personal de interpretare: a) orice proces relevând din 
percepţie sau inteligenţă e caracterizat printr-un mers 
către echilibru; b) formele de echilibrare, constituindu-se 
la capătul acestui proces de echilibrare, constau în 
structuri totale, caracterizate prin legi ale organizării. 
Psihologul elveţian a dezvoltat aceste idei privind tendinţa 
de echilibrare şi, printr-o abordare matematică a unor 
fenomene, a demonstrat că ele se pot explica pe baza 
legilor probabilității. Studiile sale au mai evidenţiat şi 
deosebirea dintre structurile perceptive şi cele 
caracteristice gândirii: primele sunt rigide, fixe, 
nonreversibile, pe când intelectul se bazează pe sisteme 
reversibile, de unde marea plasticitate a raționamentului. 

D. Iluziile optico-geometrice 

Unele desene geometrice, cu figuri destul de simple, 
pot provoca percepții eronate, care nu corespund realității 
măsurate cu echerul şi compasul. Observate de multă 
vreme, acestea au fost studiate şi de şcoala gestaltistă, 
care şi-a putut întemeia unele concluzii pe diferite iluzii 
optico-geometrice. 

Mai sus am menţionat iluzia lui Titchner 
demonstrând influența mărimii cercurilor ce înconjoară 2 
cercuri egale şi care apar inegale (fig. 14). 

Fig. 16. Diferite iluzii optico-geometrice 

Sunt şi altele care ar putea fi explicate prin acelaşi 
fenomen (influenţa întregului asupra părţilor). De 
exemplu, în figura 16, desenul „a” în care cele două liniuţe 
orizontale, deşi sunt egale, par inegale datorită influenţei 
figurii în ansamblul ei. De asemenea iluzia „b”, a lui 
Miiller-Lyer, ar putea fi explicată în felul următor: datorită 
orientării liniilor terminale, linia orizontală de sus face 
parte dintr-un ansamblu delimitând o suprafaţă mai mare 
decât linia paralelă de jos, care astfel pare mai scurtă, 
înglobată fiind într-o suprafaţă mai mică (dar nu toţi 
psihologii admit această explicaţie). 

Celelalte două desene - iluziile lui Zollner - („e” unde 
liniile mari nu par paralele, deşi sunt, şi „d” unde traseele 
orizontale par deformate - cu toate că sunt drepte) nu pot 
fi explicate prin tezele şcolii formei. Aici, se susţine, 
intervine o 

tendinţă a noastră de a vedea unghiuri drepte, ceea 
ce modifică poziţia reală a liniilor auxiliare, transformare 
afectând şi aspectul celor două linii principale. Într-adevăr, 
iluziile presupuse a se explica prin acest mecanism sunt 
mult mai slabe, dacă supunem la probă oameni dintr-o 
populaţie de zuluşi care trăiesc în colibe ovale (pereţii nu 
sunt verticali). Aceasta ar confirma şi influenţa experienţei 
asupra constituirii iluziilor. 


J. Piaget explică unele iluzii prin efectul „centrării” 
(ceea ce se află în centrul atenţiei tinde să fie 
supradimensionat). În alte cazuri, el îşi aplică teoria sa cu 
privire la tendinţele de echilibrare a imaginii. Psihologul 
francez a subliniat şi rolul experienţei. De exemplu, figura 
ABCD (vezi fig. 17). 

ABN/ 

CD 

Fig 17. Iluzia Muller-Lyer combinată 

Copiii tind să vadă latura AB mai lungă decât DC - 
conform cu iluzia Mtiller-Lyer -, pe când adulţii, mai 
familiarizați cu figura pătratului, văd de obicei laturile 
egale în domeniul interpretării diferitelor iluzii optico- 
geometrice nu există un consens de interpretare. Sunt şi 
cazuri când nu s-a putut găsi nicio explicaţie. Două 
segmente de dreapta egale şi perpendiculare par inegale: 
linia verticală apare totdeauna mai lungă (vezi fig. 18). 

Fig. 18. Segmente perpendiculare 

S-a presupus că acest fapt ar fi în legătură cu forma 
boltită a retinei, dar măsurătorile făcute au eliminat 
această ipoteză. O altă ipoteză a fost aceea că mişcarea 
ochilor pe verticală e mai dificilă decât pe orizontală. Dar 
prezentându-se perpendiculara la tahistoscop, un timp 
foarte scurt, s-a constatat persistenţa iluziei, deşi nu putea 
să intervină nicio mişcare oculară. 

Aşadar, domeniul iluziilor optico-geometrice este încă 
deschis investigaţiilor. 

3. Percepția de spaţiu 

A. Percepând corect forma obiectelor, noi le 
recunoaştem. În plus, apreciem şi distanţa la care se află 
obiectele: fără o asemenea evaluare nu le-am putea mânui. 
De altfel, imaginile se formează pe retină, de aceea şi orbii 
din naştere, după operaţia care le dă văzul, au impresia că 
toate obiectele le ating ochii. Situarea corpurilor în spaţiu 
nu se face printr-un raţionament conştient. Ca şi 

zarea în spaţiu se face prin inferenţe inconştiente 
(Helmholtz vorbea de „raționamente  inconştiente”), 
rezultând din reglări realizate la nivelul gândirii senzorio- 
motorii, existente şi la mamifere, căci şi ele fac aprecieri 
ale distanţei, chiar dacă mai puţin exact decât omul. Sigur, 
peste aceste aprecieri „prin intuiţie”, uneori intervine şi 
raţionamentul verbal, deplin conştient, dar numai în 
situaţii de incertitudine ori când aprecierea distanţei 
trebuie făcută cât mai exact. 

Care sunt indicii care permit aprecierea celei de a 
treia dimensiuni? Mai întâi, există unii care fac posibilă 
aprecierea distanţei chiar printr-o vedere monoculară: 

a) mărimea imaginii pe retină, în cazul obiectelor sau 
fiinţelor cunoscute; 

b) perspectiva lineară (apropierea în depărtare a 
unor linii paralele); 

c) perspectiva aeriană (absenţa detaliilor indică 
depărtarea); 

d) umbrele (în cazul desenelor, ele permit iluzia 
reliefului); 

e) suprapunerea obiectelor (cele din faţă le acoperă 
pe cele din spatele lor); 

f) acomodarea ochiului (efortul muşchilor care 
bombează cristalinul în apropierea unui obiect - indice 
inconştient, dar prezent în apreciere, ca şi cel al diferenţei 
de fază sonoră - în cazul sunetelor - care precizează 
direcţia). 

Sunt şi informaţii ce ţin de existenţa a doi ochi situaţi 
la 50 - 70 mm unul de altul: 

a) convergenţa oculară - crescând dacă un corp se 
apropie de noi; 

b) paralaxa binoculară - disparitatea celor două 
imagini retiniene, rezultând din distanţa dintre ochi; 


deosebirile dintre cele două imagini sunt cu atât mai mari 
cu cât un obiect se apropie de ochii noştri (sunt poziţii în 
care, ţinând un creion aproape de ochi, numai unul din ei îl 
vede); suprapunerea celor două imagini se realizează în 
scoarţa cerebrală, dar nepotrivitea creează o impresie ce 
devine indicator de apropiere. 

În legătură cu percepţia spaţiului, se înfruntă două 
puncte de vedere: o teorie nativistă, susţinând teza 
kantiană conform căreia categoria de spaţiu este a priori, 
deci experienţa senzorială n-ar avea un aport, şi teoria 
genetică scoțând în evidenţă argumente în favoarea rolului 
important al încercărilor şi erorilor în progresul aprecierii 
distanțelor. Există experiențe atestând dificultăţi în 
aprecierea distanțelor, prezente la copii în primii 2 - 3 ani. 

S-a observat însă şi un fapt oarecum în favoarea 
nativismului: puii de găină, la puţină vreme după ieşirea 
lor din ou, dacă îi aşezăm pe un scaun, merg în toate 
direcţiile, dar se opresc la marginea scaunului şi nu cad 
jos. Experienţa a decurs cu aceleaşi rezultate şi în cazul 
mieilor nou-născuţi, al puilor de capră, pisică şi maimuţă. 
Chiar copilul, după 6 - 7 luni, când începe să meargă în 4 
labe, şi el se opreşte la marginea mesei pe care e lăsat. 
Toţi percep un pericol. De fapt, este un reflex înnăscut, 
necondiţionat, adaptat la impresii implicate în percepţia 
adâncimii. Dar este o mare distanţă de la această reacţie 
reflexă până la „ideea de spaţiu” care, în mod cert, se 
formează de-a lungul mai multor ani. Fiindcă reflexele 
absolute sunt reacţii automate, neconştiente. 

Inexistenţa unor categorii apriorice este evidenţiată 
şi de dificultăţile celor orbi din naştere care, printr-o 
operaţie, capătă vederea: ei au dificultăţi foarte mari atât 
în ce priveşte recunoaşterea obiectelor, cât şi în aprecierea 
distanțelor la care se află. Ei sunt în stare să confunde o 
sticlă de apă cu... un cal!! Trecerea de la atlasul senzaţiilor 
tactile la cel al senzaţiilor vizuale este foarte complicată. 


Ea ar fi mult mai facilă, dacă ar exista numeroase categorii 
şi concepte înnăscute, aşa cum continuă să susţină unii 
filosofi. 

B. Perceperea realităţii lucrurilor percepute. Faptul 
de a considera un obiect ca fiind mai departe sau mai 
aproape de mine presupune convingerea existenţei sale în 
afara mea şi independent de mine, credinţa în realitatea 
sa. Altfel spus, sunt convins că nu visez, ci particip la 
evenimente reale. Multă vreme filosofii au considerat 
convingerea în exterioritatea lumii ca decurgând de la 
sine, prin însuşi faptul de a primi multiple senzaţii. Dar, pe 
de o parte, senzațiile sunt în interiorul meu şi nu în afară, 
pe de altă parte, observarea copiilor, a oamenilor din 
societăţi primitive sau a alienaţilor arată că, în asemenea 
cazuri, separarea între eul fiecăruia şi lumea din afară nu 
este aşa de netă. Impresia de realitate exterioară se 
formează treptat. 

Copilul, în primele luni ale vieţii sale, trăieşte o stare 
de nediferenţiere între subiect şi obiect. Diferenţierea 
între eu şi lume începe cu distingerea eului corporal ca o 


realitate privilegiată. Când sugarul îşi loveşte piciorul sau 
îşi suge degetul, trăieşte alte senzaţii decât lovind păpuşa 
sau punând-o în gură. Corpul său îi produce senzaţii 
constante faţă de obiectele din jur. Multă vreme însă el 
atribuie corpurilor din jur impresii şi sentimente 
asemănătoare celor trăite de el: când copilul se loveşte de 
un scaun şi începe să plângă, mama „bate” scaunul, îl 
pedepseşte, ceea ce îl linişteşte pe copil. 

Mai târziu, experienţa sa se îmbogăţeşte cu 
aprecierile celorlalţi, pe care şi le însuşeşte, facilitându-se 
completarea imaginii corporale cu dimensiuni psihice 
proprii, care nu pot fi atribuite unor lucruri neînsufleţite. 
Se accentuează astfel opoziţia dintre eu şi lume. E 
considerat exterior ceea ce se impune simţurilor în mod 
necesar, ceea ce nu poate fi modificat cu uşurinţă, ceea ce 
nu depinde nemijlocit de voinţă. Impresia de realitate este 
accentuată când ceea ce percepem concordă cu propriile 
noastre cunoştinţe. Nivelul de cunoaştere al romanilor le 
permitea să creadă că „plouă cu sânge” (e vorba de o 
ciupercă microscopică din nordul Africii, roşiatică, adusă 
de vânt şi impregnând picăturile de ploaie din timpul 
furtunilor). Astăzi nimeni n-ar crede acest lucru şi ar căuta 
o explicaţie. Trăim însă o impresie stranie, când apare o 
contradicţie flagrantă între ceea ce ştim şi ceea ce vedem: 
am aflat că persoana N a murit şi, mergând pe stradă, ne 
întâlnim cu ea vie şi nevătămată! 

Sentimentul „realului” presupune un efort de sinteză 
mintală, posibil numai când suntem în deplinătatea 
funcţiilor mintale. După Pierre Janet, „funcţia realului” 
implică o sinteză din cele mai complexe, alterată cu 
uşurinţă în bolile nervoase. 

Orice om normal, când e foarte obosit sau foarte 
nedormit, ori când bea prea mult alcool are o impresie de 
irealitate, parcă ar trăi în altă lume. E o consecinţă a 
slăbirii capacităţii de sinteză cerebrală. 


4. Percepția timpului şi a mişcării 

A. Percepția timpului are mai multe aspecte. Unul se 
referă la perceperea unor excitanţi ca fiind succesivi. Dacă 
succesiunea unor spoturi luminoase e foarte rapidă, vedem 
o lumină continuă. Dacă intervalul între iluminări e mai 
mare decât 10 sutimi de secundă, atunci vedem lumina 
licărind, iar în cazul sunetelor, auzim un târâit. 

Când o lumină e mai intensă decât alta, chiar dacă se 
produc simultan, percepem o mişcare de la una spre 
cealaltă. La un interval de 6 sutimi de secundă vedem o 
mişcare aparentă, dar de la 20 de sutimi se percepe o 
succesiune. J. Piaget a demonstrat şi influenţa procesului 
de atenţie: copiii subiecţi în experiment privesc două lămpi 
egal depărtate; li se cere să fie atenţi la una din ele; deşi 
lămpile s-au aprins simultan, 80 % din ei au susţinut că 
lampa urmărită în mod special s-a aprins înaintea 
celeilalte. Intervalul cel mai lung în care sesizăm o 
succesiune este de două 

secunde. Dacă distanţa temporală e mai mare, nu se 
sesizează o legătură între excitanţi. Deci vorbim de 
percepţia duratei pentru intervale până la două secunde; 
în cazul unor intervale mai mari intervin aprecieri, 
reflecţii. 

Un al doilea aspect al percepţiei de timp este tocmai 
aprecierea duratei. Se poate estima durata unui fenomen 
continuu, dar putem evalua şi intervalul între momentele 
de apariţie a doua evenimente. Nu apar deosebiri nete 
între modul de a aprecia aceste două feluri de scurgere a 
timpului. Evaluarea se poate realiza în mod intuitiv, 
constatând dacă un interval e mai lung ori mai scurt decât 
altul. Ea se mai poate efectua indicând secundele ori 
fracţiunile de secundă (fără instrumente de măsură) şi 
reproducând un excitant considerat ca având aceeaşi 


durată. Experiențele arată că intervalele foarte scurte sunt 
supraestimate, iar cele lungi - subestimate. Un interval 
plin de stimuli discontinui pare mai lung decât unul vid, de 
aceeaşi durată. 

Deşi depăşim oarecum cadrul percepţiei propriu-zise, 
este important să menţionăm aprecierea duratelor mai 
lungi, apreciere care variază în funcţie de mai mulţi 
factori. Mai întâi, ea depinde de natura activităţii 
desfăşurate. In mod obiectiv, criteriul de apreciere îl 
constituie o mişcare uniformă a mecanismului de ceasornic 
sau timpul de scurgere a nisipului într-o clepsidră. În mod 
similar, putem măsura durata atunci când desfăşurăm o 
activitate uniformă: strunjirea a 10 piese similare sau 
parcurgerea cu mers continuu a 5 km de drum drept. 

Durata trăită constă în experienţa unei schimbări 
(timpul fiind o măsură a schimbării). Cu cât o activitate e 
mai intensă, mai complexă, cu atât durata ei pare mai 
scurtă. 

Apoi intervin şi afectivitatea, motivaţia. Când o 
activitate ne interesează, timpul pare a trece repede (o 
petrecere izbutită, de pildă). Invers, când o conferinţă ne 
plictiseşte, ea ne pare a fi fără sfârşit. Cu cât motivaţia 
pentru prezent e mai mare, cu atât durata pare mai scurtă. 
Dimpotrivă, când munca prezentă nu ne absoarbe şi am 
dori să se termine pentru a face altceva, timpul se dilată 
fără măsură. 

După W. Wundt, dacă ne îndreptăm atenţia asupra 
timpului, fie că ne aşteptăm la un eveniment neplăcut, fie 
la altul plăcut, în ambele cazuri, timpul trece greu. 

Vârsta influenţează şi ea aprecierea timpului. La 
bătrâneţe, duratele mai lungi de o zi par mult mai scurte 
decât în tinereţe. Pe de o parte, fiindcă ritmul activităţilor 
vitale se încetineşte (or. comparativ cu ele, apreciem 
cantitatea de timp scursă), pe de alta, pentru că termenul 
principal de comparaţie a duratei - numărul anilor 


parcurşi - e mult mai mare şi atunci 1/60 < 1/20. Un an 
înseamnă mult mai puţin comparativ cu 60 decât 
comparativ cu 20. 

Unele medicamente şi îndeosebi drogurile modifică 
percepţia timpului: haşişul şi mescalina lungesc timpul, 
pentobarbitalul, dimpotrivă, îl scurtează. Duratele scurte 
pot fi apreciate din ce în ce mai bine prin exerciţiu. Aşa, 
înainte vreme, fotografii apreciau foarte corect duratele de 
expunere (mult mai mari atunci decât astăzi). De 
asemenea, instrumentiştii care cântă în orchestre ajung să 
aprecieze foarte exact intervalele impuse de partitură. 

Orientarea temporală în raport cu intervalele lungi 
de timp poate avea o importanţă vitală, de aceea ea este 
prezentă şi la animale. De pildă, există o specie de viermi 
plaţi care intră în nisip când vine fluxul şi ies odată cu 
refluxul. Puşi într-un acvariu unde nivelul apei este 
constant, ei continuă să intre şi să iasă din nisip mai multă 
vreme, la orele obişnuite. La fel, viermele licurici 
luminează doar noaptea, stingându-se ziua. Pus într-o 
cameră întunecată, el continuă să se stingă în intervalele 
corespunzătoare zilei. 

Un psiholog punea într-o farfurie zeamă dulce, mereu 
la aceeaşi oră. Albinele dintr-un stup învecinat şi-au format 
o legătură temporală şi veneau exact la ora ştiută. 

ceea ce înseamnă că se bazau pe anumite repere 
interne. Stupul a fost ambalat şi dus cu avionul în S.U.A. 
Albinele au continuat să caute farfuria cu sirop, respectând 


însă orele Europei. 

Şi la om apar asemenea mecanisme. Dacă un sugar 
este hrănit cu regularitate la 3 ore, când se apropie ora 
mesei, începe să se agite şi să scâncească. Apoi salariaţii 
care încep serviciul mereu la aceeaşi oră, de la o vreme, 
nu mai au nevoie de deşteptător, ei trezindu-se la ceasul 
obişnuit. Mai mult chiar, unele persoane îşi propun să se 
trezească la o anumită oră (alta decât cea obişnuită) şi 
reuşesc destul de bine această performanţă. 

Asemenea fenomene se explică prin existenţa în 
organism a unor regularităţi ale proceselor fiziologice 
numite bioritmuri, cele mai multe fiind legate de ritmul 
nicte-meral (alternanţa zi-noapte). Este periodică nevoia 
de apă, de hrană, de somn; în relaţie cu ea, există un 
bioritm al secreției de bilă, al creşterii calciului în sânge 
ş.a. Anumite deprinderi fixe ale unei persoane intră în 
relaţie de condiţionare cu unele bioritmuri, ceea ce va 
permite trezirea la oră fixă. 

În aprecierea duratelor foarte lungi (de luni şi ani de 
zile), ne ajută reperele sociale, sărbătorile, evenimentele 
sociale şi, desigur, existenţa calendarului. 

B. Perceptia mişcării. Mişcarea constituie o 
schimbare de poziţie în spaţiu a unui obiect într-un anumit 
timp (aceasta referindu-se la modificările de natură 
mecanică). Percepția mişcării intervine în două situații: a) 
când urmărim cu ochii obiectul în mişcare; în acest caz, 
imaginea pe retină e fixă, dar senzațiile kinestezice 
provocate de mişcarea ochilor ne dau informaţiile 
corespunzătoare; b) ochii sunt imobili, dar imaginea 
corpului respectiv se deplasează pe retină. Mişcările prea 
încete (minutarul ceasului) ori prea rapide (glonţul care ne 
trece prin faţă) nu sunt sesizate. 

O situaţie specială întâlnim în cazul 
cinematografului, unde se perindă o serie de imagini 
statice, la intervale foarte mici (1/25 dintr-o secundă), în 


mod succesiv şi coerent (imaginile reprezintă fazele unei 
mişcări). Aici intervine persistenţa senzorială, care asigură 
continuitatea imaginilor permiţând o iluzie a mişcării. 

C. Percepția cauzalităţii. Observând mişcarea mai 
multor obiecte mobile, ne apare (în unele cazuri) impresia 
unei relaţii cauzale între ele, a acelui raport datorită 
căruia apariţia unui fenomen atrage după sine, în mod 
necesar, producerea altui fenomen. Dar, aşa cum au 
obiectat unii filosofi, relaţia cauzală nu poate fi observată, 
ceea ce constatăm fiind doar faptul că un fenomen se 
produce concomitent sau succesiv altuia (post hoc, propter 
hoc). Cauzalitatea ar fi deci dedusă. După I. Kant, 
cauzalitatea ar constitui o categorie apriori (înainte de 
experienţă), care se imprimă asupra intuiţiei (percepţiei). 
Deci impresia de relaţie cauzală ar fi un dat primar. 

Experienţe făcute cu copii de diverse vârste pledează 
în favoarea tezei că ideea de cauzalitate este în strânsă 
relaţie cu experienţa mişcării succesive a corpurilor şi nu o 
găsim la copii mici. Cele mai cunoscute sunt experienţele 
întreprinse de Al. Michotte. El a folosit rigle în lungul 
cărora se pot deplasa doi cursori A şi B (vezi fig. 19). 

În primul caz, A împinge cursorul B, de care rămâne 
lipit. În cazul al doilea, A loveşte violent mobilul B, care se 
desprinde şi se depărtează de A. 

Copiii de 7 ani au explicat în mod corect că A 
împinge ori loveşte cursorul B. Copiii mai mici de 7 ani nu 
văd toţi această relaţie: unii dau o explicaţie corectă, alţii 
nu. lar cei având sub 4 ani nu văd niciun raport cauzal. 
Deci ideea de cauză nu este înnăscută, ea se dobândeşte în 
cursul experienţei. 

AB 

Îl b împingere 

AB 

Lovire 

Fig. 19. Relaţii cauzale vizând deplasarea unui mobil 

Lucrul se vădeşte şi mai clar din nuanțele observate 
în atribuirea relaţiei cauzale: ea presupune o deplasare a 
cursorului B la un interval de maximum 5 sutimi de 
secundă. Apoi, dacă B se mişcă mai repede decât A, atunci 
A nu mai e considerat cauză, ci doar un declanşator al 
mişcării lui B, care ar avea o altă cauză - de pildă, un 
impuls electric. 

Astfel, impresia de cauzalitate rezultă din anume 
caracteristici ale percepţiei de mişcare, în raport cu anume 
condiţii de loc şi de timp. 

Cauzalitatea mecanică este sesizată în relaţie cu o 
serie de efecte perceptibile: 

a. efectul antrenării (cazul 1 din experienţele lui 
Michotte); 

b. efectul lovirii (cazul 2 din aceleaşi experienţe); 

c. efectul tracţiunii: când un mobil trage după el un 
altul; 

d. efectul  propulsiunii: modificări de poziție 
concomitente cu o deformare (săgeata lansată prin 
extinderea arcului). 

e. efectul trasajului: un obiect lasă după el una sau 
mai multe urme; 

f. efectul de ştergere: obiectul anulează urma lăsată 
de altul; 

g. locomoţia animală: fiinţa vie care se mişcă în 
virtutea unei forţe interioare. 

J. Piaget, efectuând şi el experienţe asupra relaţiilor 
cauzale, susţine că originea ideii de cauzalitate o găsim în 
acţiunile iniţiate de copil: el trage, împinge, apasă, loveşte 


şi constată efectele produse. Astfel va ajunge să atribuie 
raporturi cauzale şi modificărilor produse independent de 
el. 

Dar, în afara cauzalităţii mecanice, există şi alte feluri 
de cauze: chimice, biologice, psihice, sociale. Înțelegerea 
unor asemenea fenomene presupune o evoluţie a ideii de 
cauzalitate, care se realizează odată cu maturizarea 
intelectuală şi culturală a persoanei. 

5. Erori perceptive 

A. Se poate vorbi de erori normale în percepţie. 
Există mai întâi „erori senzoriale”, cele cauzate de factori 
obiectivi, cum este iluzia „băţului frânt”, prezentă când 
afundăm un baston în apă şi intervine fenomenul fizic de 
refracție. Mai numeroase sunt erorile datorate unor 
fenomene psihice: aici intră iluziile optico-geometrice şi 
faptul că o suprafaţă strălucitoare pare mai mare decât 
una întunecată; de asemenea. 

soarele la orizont pare mult mai mare decât pe bolta 
cerească (fotografiile nu înregistrează nicio diferenţă). 
Există şi iluzii provocate de dorinţele noastre: un om 
flămând intră într-un magazin cerând pâine, dar acolo se 
comercializează pene (firma „pene” a fost confundată cu 
„pâine”). 

Sunt însă erori grave de percepţie manifestate în 
cazul bolilor mintale. 

B. Patologia percepţiei. Cel mai vulnerabil aspect al 
percepţiei este sentimentul realităţii. „Persoanele se mişcă 


de parcă ar fi nişte umbre” - spune un bolnav; „obiectele 
îmi apar ca învăluite în ceaţă” - mărturiseşte un altul; 
altuia, „totul îi pare straniu” sau de-a dreptul ireal: „parcă 
trăiesc într-un vis”. În schizofrenie, în special, detaşarea 
de real e puternică, senzațiile şi reprezentările bolnavului 
se amestecă. Totodată, apare şi fenomenul contrar: 
halucinaţiile, în cazul cărora bolnavii văd fiinţe pe care 
nimeni nu le vede. Un scriitor care avea o tumoare 
cerebrală auzea zilnic, la aceeaşi oră, un zgomot puternic 
de locomotivă cu aburi apropiindu-se. 

Alteori sunt afectate percepțiile de spaţiu, de aceea 
bolnavii se deplasează greoi, chiar în propriul lor 
apartament. Un bolnav vede cum „totul se îndepărtează de 
mine şi devine mic”. De asemenea, intervin uneori 
„agnoziile” despre care am amintit: persoana nu 
recunoaşte nici măcar obiecte uzuale, nu ştie cum să le 
utilizeze. 

Toate aceste tulburări grave dovedesc ceea ce am 
evidenţiat pe larg: percepţia este un proces extrem de 
complex, presupunând o vastă sinteză. 

Capitol XI IMAGINILE 

Cuvântul imagine are mai multe înţelesuri. Cel mai 
larg se referă la orice cunoaştere concretă a unor obiecte 
sau fenomene. Ín acest sens, şi percepțiile sunt imagini. 
Cel mai frecvent, termenul se atribuie reprezentărilor, prin 
care se înţelege „modelul interiorizat” al obiectelor sau 
fenomenelor - o prezenţă în mintea noastră a unor obiecte 
sau fenomene, independentă de excitarea actuală a 
organelor de simţ. Insă ele au la bază percepții sau 
fragmente, elemente ale unor percepții trăite anterior (de 
aici, termenul de reprezentare). 

Totuşi, după dispariţia excitanţilor reali, noi putem 
avea imagini, fără ca acestea să fie reprezentări propriu- 
zise. 

1. Senzaţii remanente 


Sunt fenomene datorate proprietăţilor fiziologice ale 
organelor de simţ: prelungirea de scurtă durată a unei 
senzaţii, după încetarea acţiunii excitantului. Ea se 
datorează unei inerţii a excitaţiei, explicabilă dacă avem în 
vedere că nervii senzoriali parcurg o serie de „staţii 
intermediare”, de la organul de simţ până la zona de 
proiecţie din talamus şi apoi din cortex. 

Persistenţa aceasta senzorială variază în raport cu 
organul senzorial. În ce priveşte senzațiile vizuale, ele 
persistă între 1/200 şi 1/10 dintr-o secundă, după 
dispariţia excitantului, în funcţie de intensitatea stimulării: 
persistenţa e cu atât mai mare, cu cât excitaţia a fost mai 
slabă. 

Senzaţiile remanente explică de ce atunci când 
cineva roteşte un cărbune roşu vedem un cerc de foc. Tot 
senzațiile remanente creează posibilitatea combinării 
imaginilor statice într-o mişcare, în cazul filmului, ca şi 
sinteza culorilor de pe discul lui Newton. Şi în cazul 
senzaţiilor statice, şi în al celor kinestezice, se manifestă 
fenomenul de remanentă: dacă ne rotim în jurul nostru 
repede şi de multe ori, după ce ne oprim, avem în 
continuare senzaţii de învârtire. 

Tot din categoria fenomenelor senzoriale sunt şi 
senzațiile (sau imaginile) consecutive. Dacă ne uităm 20 - 
30 de secunde la un cerc alb pe fond negru, închizând apoi 
ochii, vom vedea un cerc negru pe fond alb. Când cercul e 
roşu, ulterior îl vom vedea verde, adică apare culoarea 
complementară lui. Imaginile consecutive apar datorită 
fenomenului de „oboseală” a purpurii retiniene (substanţa 
aflată în celulele conuri). Fixând multă vreme privirea pe o 
figură roşie, scade sensibilitatea conurilor pentru roşu, de 
aceea, pe un fond alb o vom vedea verde. 

Imaginile consecutive provin din fenomene 
periferice, ca dovadă că ele se deplasează în timpul 
mişcării ochilor şi, proiectate pe un ecran, sunt mai mari 


când acesta e situat departe şi mai mici dacă este apropiat. 

Senzaţiile consecutive negative, contrastante sunt 
urmate de imagini consecutive pozitive, având culoarea 
obiectului fixat anterior. Se pol produce oscilaţii: vedem 
imaginea când roşie, când verde, din ce în ce mai slab, 
până dispare complet. 

2. Reprezentările 

Reprezentările, aşa cum le-am definit la început, 
constituie un fenomen mult mai frecvent şi mult mai 
important decât urmele imediate ale senzaţiei. Înainte de 
analiza lor, să menţionăm două categorii de imagini de 
origine pur mentală, dar care se produc extrem de rar şi 
nici nu le întâlnim la toţi oamenii. 

a) Imaginile imediate (primare). Pentru a avea o 
imagine consecutivă este necesară o percepţie 
îndelungată. O imagine imediată se poate produce şi după 
o durată de numai două secunde. Inchid ochii şi văd 
obiectul sau aud sunetul cu claritate. Un scriitor, pe când 
era concentrat asupra manuscrisului său, era surprins că 
nu încetează sunetul unui clopot; fiind atent, a constatat 
că, de fapt, sunetul nu se mai producea: prima imagine a 


continuat ultimul sunet. Imaginile imediate sunt copii 
fidele ale modelului, de scurtă durată şi slabă vivacitate. 

b) Spre deosebire de acestea, imaginile eidetice 
(studiate de E. Jaensch) sunt extrem de vii, fără a fi 
halucinaţii, deoarece subiectul le consideră fără 
corespondent real în momentul evocării lor. Sunt imagini 
îndeosebi vizuale. Subiectul le vede cu intensitatea unei 
percepții, ele pot chiar acoperi fondul perceput pe care 
sunt proiectate. Anatomistul francez Testut, în timpul 
prelegerilor sale, vedea cu claritate, în toate detaliile, 
porţiunea anatomică pe care o desena cu fidelitate la curs. 
Calculatorii celebri, acele persoane capabile să efectueze 
extrem de rapid calcule complicate, văd de obicei 
numerele ca şi cum le-ar scrie. Unii pictori din secolele 
trecute, care nu pictau direct în natură, priveau un peisaj 
şi apoi, în atelier, şi-l puteau reaminti în toate detaliile. 

Nu oricine poate avea asemenea imagini intense. Ele 
par a fi mai des întâlnite la copii. 

c) Trecând la reprezentările obişnuite, ele ne sunt 
familiare tuturor: oricine îşi poate evoca imaginea fratelui 
sau a tatălui său, chiar când ei se află la sute de kilometri 
distanţă. Ele nu sunt la fel de vii ca percepțiile, dar de 
obicei sunt foarte asemănătoare cu acestea. 

Reprezentările apar foarte frecvent în spiritul nostru 
şi în stare de veghe, şi în somn. De aceea, multă vreme li s- 
a atribuit un rol central în viaţa psihică. lată ce scria, spre 
sfârşitul secolului trecut, Hippolyte Taine: „Ceea ce 
observaţia descoperă în fondul fiinţei gânditoare sunt, în 
afară de senzaţii, imagini de diferite feluri, primitive sau 
consecutive, dotate cu anumite tendinţe şi modificate în 
dezvoltarea lor prin concursul sau antagonismul altor 
imagini simultane ori contigue. După cum corpul viu este 
un polipier de celule dependente mutual, în aceeaşi 
măsură spiritul în activitate este un polipier de imagini 
dependente mutual”. 


Reprezentările sunt privite de H. Taine ca atomi 
psihici, entităţi psihice bine conturate, acroşându-se 
potrivit legilor asociaţiei şi formând lanţuri, construcţii, 
„polipieri”. Acest punct de vedere a predominat aproape 
două secole în filosofia empirică. 

In pragul veacului nostru, William James şi o serie de 
filosofi au reacţionat puternic împotriva exagerării rolului 
imaginilor şi al legilor asociaţiei. După James, faptele de 
conştiinţă se succed ca un fluviu. Nu există o împărţire în 
bucăţi, imagini precis conturate care să se înlănţuie. A 
spune că viaţa psihică e formată din imagini distincte este 
ca şi cum am susţine că apa fluviului e formată din căldări 
şi butoaie cu apă închisă în aceste vase. Dacă le punem în 
râu, acestea plutesc în mijlocul apei care 

continuă să curgă între ele. Procesele psihice nu sunt 
în întregime conştiente, există procese subconştiente şi 
procese inconştiente. Nu găsim doar imagini, ci şi scheme 
şi sentimente, ca atunci când spun: „ascultaţi!”, „uitaţi- 
vă!” sau „dar... dacă”. Independent de cuvânt, există 
sentimente confuze, sentimente ale raporturilor: 
sentimente de îndoială, ori de evidență, ori de 
insuficienţă... 

Observațiile filosofului american sunt subtile şi pe 
deplin întemeiate. Gândirea se opreşte numai uneori 
asupra unei reprezentări distincte. Cursul ei nu constă în 
mod esenţial într-o succesiune de imagini. E prezent mai 
mult limbajul interior. Şi chiar dacă am considera cuvintele 
ca imagini, ele sunt imagini de un fel special, 
caracteristica lor principală fiind că nu se succed în 
virtutea legilor asociaţiei, ci în baza unor relaţii 
conceptuale, bazate pe înţeles, ceea ce e cu totul altceva. 
Deci viaţa psihică nu constă în mod esenţial într-o defilare 
a unor reprezentări, ea implică stări mult mai complexe, în 


care intervin mereu scheme şi influenţe ale 
inconştientului. 

A restrânge ponderea reprezentărilor nu înseamnă a 
neglija rolul pe care ele îl au într-o serie de cazuri, mai 
ales în ontogeneza gândirii şi într-o multitudine de 
activităţi cu caracter creator. 

3. Caracteristicile reprezentărilor 

Putem observa mai întâi o serie delasemănări între 
reprezentări şi percepții 1 

a) Ambele sunt fenomene intuitive, imagini concrete 
ale unor obiecte sau fenomene. 

b) Ambele au efecte fiziologice. Atât percepţia, cât şi 
imaginea unei fripturi declanşează salivaţia. 

c) Şi imaginea, şi percepţia sunt intim legate de 
mişcare. Dacă ne imaginăm un buchet de flori perceput 
anterior în dreapta noastră, ochii vor efectua o uşoară 
deplasare spre dreapta. 

Un pilot a trăit, nevoit de împrejurări, o experienţă 
edificatoare. Într-un accident, îşi fracturase picioarele şi a 
trebuit să stea în ghips multă vreme. După refacerea 
oaselor, înainte de a reîncepe pilotajul, în mod obişnuit el 
trebuie să refacă o serie de antrenamente, pentru a-şi 
redobândi reacţiile prompte şi precise implicate în pilotaj. 
Pilotul, plictisindu-se, a avut ideea să efectueze zilnic ore 
de „pilotaj imaginar”, adică să-şi imagineze exact reacţiile 
implicate într-un zbor real şi care presupun şi reacţii ale 
picioarelor. Surpriza a fost că, după vindecare, 
antrenamentele au progresat rapid şi a avut nevoie de 
mult mai puţine ore decât e necesar în mod obişnuit. 
Imaginarea mişcărilor a provocat reale şi imperceptibile 
contracţii ale musculaturii picioarelor, ceea ce a menţinut 
un oarecare antrenament. 

d) Imaginea are şi ea un înţeles, o semnificaţie, ca 
orice percepţie. În această privinţă, începem însă să 
întrezărim şi o deosebire; reprezentarea acoperă, de 


obicei, un sens mult mai bogat: o ilustrație din cartea de 
istorie, când mi-o amintesc, îmi evocă răscoalele ţărăneşti 
din 1907. Mai vizibilă este această încărcătură cu 
semnificaţii în vis: visez un chip străin, dar eu ştiu totuşi că 
e colegul meu Z; aici, sensul depăşeşte şi contrazice chiar 
aspectul exterior evocat. 

Reprezentările se deosebesc însă mult de percepții 
prin alte aspecte: 

a) Ele se produc în absenţa obiectului care a stat la 
baza uneia sau mai multor percepții. 

b) Imaginea nu este o reproducere fidelă a datelor 
perceptive, constituind o prelucrare a lor. In evoluţia ei se 
produce o abstractizare: dispar unele contururi, unele 
detalii, altele se accentuează. Mai rar, mai multe 
reprezentări tind să se 

sedimenteze într-una mai accentuată, mai stabilă: 
imaginea-tip. Aceasta este însoţită de conştiinţa faptului că 
ea reprezintă un întreg grup. Deci imaginea este un extras 
organizat al experienţei noastre anterioare, este o 
elaborare, o percepţie regândită, o raţionalizare a datului 
sensibil. Ea este puternic influenţată şi de tendinţele 


noastre, prezentând lucrurile deja elaborate dintr-un 
anume punct de vedere, constituind o selecţie, cu 
sesizarea unor caracteristici importante. De aceea, 
reprezentările sunt privite ca trepte spre cunoaşterea 
logică a esenţialului, spre elaborarea conceptelor. 

c) o altă deosebire fundamentală între imagine şi 
percepţie este subiectivitatea ei. Percepția este însoţită de 
impresia caracterului exterior al obiectului, de conştiinţa 
realităţii lui. Noi nici nu vedem percepții, ci vedem obiecte 
independente de noi, deşi fenomenele acestea se petrec în 
interiorul nostru. Or, în cazul reprezentării, noi avem 
conştiinţa subiectivităţii ei. Aşa cum susţine J.P. Sartre pe 
multe pagini (în l'imaginaire, pp. 346 - 351), imaginea e 
însoţită de convingerea, în absenţa obiectului ei, fie că nu 
e prezent, fie că nici nu există. Totuşi, filosoful francez 
exagerează, negând unele excepţii: în vis avem numeroase 
imagini pe care le considerăm totuşi reale. Sartre caută să 
demonstreze existenţa unei altfel de conştiinţe în vis. Chiar 
dacă ar fi aşa, conştiinţa imaginii ca dat subiectiv lipseşte. 
Apoi mai există şi halucinaţiile, când persoana e convinsă 
de realitatea fiinţei sau a obiectului imaginat. Dar pentru 
Sartre era important să demonstreze că „nu există o 
trecere de la lumea reală la lumea imaginară”, deşi, de 
fapt, realul nu este decât o reconstrucţie, în mintea 
noastră, a lumii exterioare. 

Rămâne ca un fapt cert această conştiinţă a lipsei 
obiectului. E. Meyerson scria: „Nu ne amintim lucrurile, ci 
ne amintim numai de noi înşine”. Sentimentul eului 
propriu ne întovărăşeşte succesiunea imaginilor. 

Imaginile formează un limbaj personal, pe care omul 
şi-l rosteşte lui însuşi, e limbajul experienţei specifice pe 
care a trăit-o. De aceea, dorinţele, sentimentele pun o 
pecete viguroasă pe reprezentări. Deseori noi vedem 
persoanele, lucrurile, aşa cum le dorim, alteori le vedem 
prin prisma temerilor noastre, chiar dacă, obiectiv, ele nu 


sunt fondate. 

d) Aspectul subiectiv e resimţit şi prin faptul că 
imaginile depind, în mare măsură, de voinţa noastră: le 
putem alunga, le putem evoca (deşi nu totdeauna cu 
uşurinţă). Percepția nu o putem modifica nicicum, ea ni se 
impune în mod incontestabil. 

e) De obicei, o reprezentare este mai palidă, mai 
ştearsă şi fragmentară în raport cu percepţia. Dacă vreau 
să-mi amintesc faţa unei persoane cunoscute de curând, 
îmi amintesc ovalul feţei, ochii, dar nu întotdeauna şi 
forma gurii sau dacă purta cravată. 

f) Imaginile sunt fluctuante, instabile, dispar uşor, se 
transformă, se şterg. 

g) în fine, tot J.P. Sartre sublinia că o reprezentare nu 
ne aduce nimic nou în minte, pe când, privind un obiect, 
putem descoperi o serie de detalii, neobservate anterior. 

Desigur, între percepţie şi reprezentări există o 
strânsă interdependenţă. Am arătat: acestea îmbogăţesc 
percepţia, o fac mai vie, mai limpede. Şi invers, de 
numărul, calitatea şi intensitatea percepţiilor, depind şi 
calităţile imaginii înmagazinate în memorie. 

4. Felurile reprezentărilor 

A. O primă diviziune este aceea după care există 
imagini ale memoriei, când îmi reprezint obiecte sau 
fenomene percepute anterior (mai mult sau mai puţin 
exact) şi imagini ale imaginaţiei, când îmi apar în minte 
plăsmuiri ale minţii, neîntâlnite niciodată în realitate Pot 
să-mi reprezint cum m-aş simţi în stare de 
imponderabilitate sau îmi pot imagina în detaliu planul 
casei în care aş vrea să locuiesc Fireşte, şi reprezentările 
imaginaţiei au la bază fragmente, părţi, elemente sau 
aspecte ale unor realităţi observate în cursul experienţei, 
dar fantezia intervine din plin, încât uneori nici nu ne 


putem da seama de originea lor 

B. O a doua clasificare este aceea când ne referim la 
predominarea anumitor senzaţii într-o percepţie sau alta 
Cel mai des precumpăneşte simţul văzului Frec-lente sunt 
şi imaginile auditive (melodii îndrăgite ne îevin adesea în 
minte) Mult mai rare sunt imaginile gustative, olfactive sau 
termice Foarte rar pot interveni amintiri ale simţurilor 
interne Gustave Flaubert, descriind otrăvirea cu arsenic a 
doamnei Bovary, şi-a imaginat aşa de puternic simptomele, 
încât a avut greţuri şi puternice vărsături 

J Charcot, ilustru medic psihiatru de la sfârşitul 
secolului trecut, a considerat că putem vorbi de trei tipuri 
de subiecţi frecvent întâlnite a) tipul vizual, care vede 
pagina cărţii despre care vorbeşte şi foloseşte metafore 
vizuale (când spune „lege”, îi apare în minte un judecător 
în robă roşie), b) tipul auditiv, care când se referă la o 
conferinţă, aude expresiile folosite de profesor, c) tipul 
verbo-motor, cel ce preferă citirea cu glas tare pentru a 
reţine un text Nu toţi oamenii tac parte dintr-un asemenea 
tip Mulţi folosesc, fără o anumită preferinţă, un analizator 
sau altul Cine îşi dă seama de o predominanţă clară, e bine 
s-o cultive, de exemplu, cel cu bună memone auditivă este 
avantajat să înveţe împreună cu altul tăcând parte din tipul 
verbo-motor, căruia îi convine să citească cu glas tare 

C. în ultimele decenii, odată cu apariţia psihologiei 
cognitive, stimulată de progresele informaticii, ale 
calculatoarelor, cât şi ale neurofiziologiei, au apărut 
sensuri noi ale termenului „reprezentare”, care pot crea 
mari confuzii Atât când e vorba de realizat un program mai 
complex pentru calculator, cât şi atunci când un lingvist 
vrea să clarifice ce rezultă dintr-o frază scrisă, apar 
probleme complexe Dificultatea a fost ocolită de psihologia 
cognitivă, denumind îeprezentare orice dat al cunoaşterii ] 
Richard spune clar, într-un tratat de psihologie cognitivă, 
că, Procesele cognitive sunt alcătuite din reprezentări şi 


tratamente” (Bonnet, C şi a, p XI) Deci percepțiile, 
imaginile, cunoştinţele, noţiunile, toate sunt considerate 
reprezentău, „tratamentele” cuprinzând prelucrarea lor 
prin deducţii, îaţionamente Pentru informatician n-are 
însemnătate aspectul concret al procesului cognitiv, el 
desemnându-l printr-unul sau mai multe simboluri, dar 
psihologul nu poate face abstracţie de natura lui St Ehrheh 
spune că reprezentarea este „un aranjament particular al 
unor concepte active momentan” Da, dar rezultatul acestui 
„aranjament” e foarte diferit De exemplu, în fraza „Un 
tânăr venea către mine, era înalt, blond, cu ochi albaştri şi 
îmbrăcat într-o salopetă”, din îmbinarea acestor noţiuni, 
îezultă o imagine destul de clară Dar în cazul altora, 
precum „Libertatea individului nu este nelimitată, ea este 
totdeauna îngrădită prin necesitatea respectării libertăţii 
celorlalţi”, apare o limitare a unui concept abstract, 
neînsoţită de nicio reprezentare concretă încât o 

diferenţiere se impune, căci consecinţe psihice au o 
trăire concretă, şi altele o abstracţiune. Denumind cu 
acelaşi termen lucruri atât de diferite, nu favorizăm 
progresul cunoaşterii psihicului. 


Trebuie păstrat sensul noţiunii de reprezentare 
numai pentru imaginile concrete; pentru celelalte rezultate 
abstracte ale exprimării şi gândirii, ar fi normal să utilizăm 
termenul de reprezentări semantice. În acest fel, înlăturăm 
posibilitatea unor confuzii, fără să contrazicem 
terminologia consacrată în ştiinţele cognitive. De altfel, 
acest din urmă termen este deja prezent în vocabularul 
multor psihologi. 

5. Funcţiile reprezentărilor 

Reprezentările au un rol important în relaţie cu 
conducerea şi coordonarea acţiunilor mai complexe, cu 
gândirea, imaginaţia şi dinamica afectivă. 

A. Reglarea acţiunilor complexe intervine în procesul 
muncii. Când turaţia unui motor creşte prea mult, 
operatorul îşi reprezintă urmările grave ce pot rezulta şi 
reduce presiunea aburului. El anticipează consecinţele 
posibile. Şoferul care vrea să depăşească un autovehicul 
din faţă, vede venind o maşină din sensul opus, îşi 
imaginează rapiditatea apropierii ei şi renunţă la manevra 
dorită, făcând o precorecţie în conducere. 

De asemenea, în planificarea muncii de construire a 
unui zid, zidarul îşi imaginează că a ajuns la nivelul 
acoperişului şi felul în care va arăta acesta etc. 

B. Punct de plecare în evoluţia gândirii. Imaginea, 
schematizând datele percepţiei, înlesneşte operațiile 
gândirii, în special abstractizarea, fiind un intermediar 
între cunoaşterea senzorială şi concepte. Mai mult, cum 
vom vedea în lecţia despre gândire, progresul 
raţionamentului presupune o trecere de la acţiuni reale cu 
obiectele, la acţiuni imaginate, acestea organizându-se 
treptat în operaţii mentale, reversibile Deci nu atât 
reprezentarea obiectelor, cât cea a acţiunilor efectuate cu 
ele influenţează dezvoltarea gândirii. 

C. Funcţia de concretizare. Gândirea evoluată, 
verbal-abstractă, nu mai are nevoie de imagini. Totuşi, 


atunci când întâmpină dificultăţi, ea se referă la cazuri 
individuale. De exemplu, pentru a preciza o noţiune 
juridică - delictul - se recurge la prezentarea de cazuri, 
ceea ce implică evocarea unor serii de imagini. 

Tot aşa, când ne referim la stări complexe, greu de 
verbalizat, recurgem la simboluri sau metafore: „Îmi era 
inima grea” traduce dificultatea luării unei hotărâri 
delicate. 

Concretizarea este esenţială în creaţia artistică; 
ideile, sentimentele sunt exprimate prin diferite imagini 
artistice în poezie, pictură, muzică, arhitectură. În 
literatură, uneori se realizează imagini tipice, sintetizând 
trăsături caracteristice unei întregi categorii umane, aşa 
cum este Hagi-Tudose pentru zgârciţi. 

In evoluţia sentimentelor, concretizarea poate juca 
un rol important. Violonistul, obligat să efectueze zilnic 
multe ore de exerciţii monotone şi dificile, îşi justifică 
eforturile şi  privaţiunile  imaginându-şi recitaluri 
încununate de mari succese. 


Sau, lui Othello, lipsa batistei Desdemonei îi 
stimulează imaginaţia, făcându-l să-şi închipuie scene de 
presupusă infidelitate, ceea ce exacerbează sentimentul 
său de gelozie. 

D. Funcţia cathartică. Termenul grecesc catharsis cu 
sensul de purificare a fost utilizat de Aristotel pentru a 
desemna funcţia tragediei antice de a curăța sufletele 
spectatorilor, eliminând preocupările şi tendințele 
meschine. 

În legătură cu reprezentările, funcția cathartică se 
referă la rolul lor de a scădea o stare de tensiune, chiar 
dacă numai temporar. Indrăgostitul care nu e primit de 
către părinți în casa iubitei sale, din cauza convingerilor 


sale religioase sau politice, în unele momente de visare se 
imaginează înfruntându-i cu argumente pertinente şi 
modificându-le atitudinea, ceea ce constituie, pentru 
moment, o scădere a stresului pe care îl suferă. 

În concluzie, deşi reprezentările nu constituie 
cărămizile cu care se edifică psihicul uman, cum credeau 
empiriştii secolelor trecute, ele sunt frecvent prezente în 
viaţa psihică, şi rolul lor nu poate fi neglijat, dacă vrem să 
explicăm o serie de reacţii umane. 


Capitolul XII MEMORIA 

Am studiat imaginile. Dar existenţa lor implică o 
funcţie fundamentală a vieţii psihice: memoria. 

1. Domeniul memoriei 

Memoria este funcţia psihică de bază care face 
posibile fixarea, conservarea, recunoaşterea şi 
reproducerea informaţiilor şi trăirilor noastre. Memoria 
este implicată în toate procesele psihice. Memoria 
imaginativă permite conservarea şi reproducerea 
reprezentărilor; iar memoria verbal-logică - a propoziţiilor, 
ideilor. Există şi o memorie afectivă - deşi controversată. 
Se susţine că un sentiment este o trăire prezentă, legată 
de momentul şi situaţia dată. Dar să presupunem 
următorul caz: un copil e persecutat de învățătorul său, 
ajungând să-i fie frică de acesta şi chiar de şcoală. Plecând 
la altă şcoală şi în altă localitate, el se întoarce, după ani 
de zile, adult, inginer, dar când zăreşte întâia sa şcoală, el 
poate trăi o strângere de inimă similară cu aceea din 
copilărie. Dar această nelinişte nu poate fi decât o 
amintire, întrucât învățătorul a murit demult şi nimic din 
momentul de faţă nu justifică o asemenea emoție. Incât, 
chiar dacă starea afectivă actuală nu e aceeaşi cu cea din 
clasele primare, asta nu înseamnă că n-ar fi un act de 
reamintire, deoarece nici imaginile evocând casa 
părintească nu sunt identice cu percepțiile 


corespunzătoare Memoria nu e un simplu depozit de 
informaţii. 

In fine, se poate vorbi şi de memorie motorie, ea 
făcând posibilă formarea priceperilor şi deprinderilor, 
explicând învăţarea dansului, a înotului, a scrisului etc. în 
această privinţă, întâlnim o divergență de păreri şi mai 
accentuată. Unii filosofi, ca de exemplu Henri Bergson, 
consideră că există două forme de memorie net deosebite: 
„memoria spiritului”, care ar conserva imaginile, ideile, 
raţionamentele şi „memoria materiei” (a creierului) 
reţinând îmbinarea şi succesiunea mişcărilor. 

Fără a pune în discuţie esenţa spirituală ori materială 
a memoriei, psihologia ştiinţifică nu consideră necesară o 
astfel de opoziţie. H. Pieron elaborând, încă din 1936, 
capitolul corespunzător din Nouveau Traité de 
Psychologie, l-a intitulat „La mémoire et Fhabitude” 
(„Memoria şi deprinderea”), nefăcând o distincţie radicală 
între ele, deşi se pot înregistra unele caracteristici 
specifice. Insă învăţarea, atât în domeniul imaginilor, cât şi 
în cel al mişcărilor, ascultă de aceleaşi legi generale (în 
esenţă, legi înregistrate de I.P. Pavlov şi E. Thorndike), iar 
în evoluţia lor se observă aceleaşi faze. Apoi, astăzi se 
subliniază artificialitatea disocierii planului cognitiv de cel 
motor: am semnalat prezenţa mişcărilor atât în atenţie, cât 
şi în percepţie; ele au un rol hotărâtor şi în formarea 
gândirii. Separarea cogniţiei de motricitate se poate face 
doar în vederea studiului; în realitate, mişcarea, 
cunoaşterea şi aprecierea (tonul afectiv) sunt prezente în 
orice fenomen psihic. Se poate efectua totuşi o diviziune, 
în sensul existenţei unei memorii inferioare, prezente şi la 
animale, o memorie mecanică bazată pe coincidenţa între 
stimuli şi pe „legea efectului”, şi o memorie superioară, 
specific umană, însoţită de conştiinţa de sine întemeiată 
îndeosebi pe relaţii logice, de înţeles. Memoria superioară, 
memorie logică, e însoţită de posibilitatea localizării în 


timp şi spaţiu a evenimentelor înregistrate. 

2. Memoria inferioară 

Memoria inferioară are rădăcini adânci în proprietăţi 
ale materiei, chiar ale celei neanimate. De exemplu, se 
cunoaşte „memoria” unui aliaj de nichel şi titan, numit 
„nitinol”. Până la + 95° Celsius, acest metal este deosebit 
de elastic. Dacă din el se confecţionează o spirală, întinsă, 
ea îşi recapătă forma îndată ce este eliberată. La 1505, 
sârma respectivă devine moale şi se poate derula complet. 
Răcindu-se, revine prompt la forma iniţială. 

La fel, un cristal de sare are o formă cubică specifică. 
Dizolvat în apă, apoi pus în condiţii favorabile cristalizării, 
îşi recapătă caracteristicile geometrice iniţiale. Fenomenul 
este specific tuturor cristalelor. 

În ce priveşte animalele inferioare, am văzut 
prezenţa clară a memoriei la furnici, ba chiar şi la 
parameci (capabili să reţină legătura între un excitant fizic 
sau chimic şi creşterea temperaturii apei). In spirit 
pavlovist, s-ar forma „legături temporare”. Astăzi acest 
concept a fost înlocuit cu acela de „schemă”, mult mai 
adecvat. Învăţarea, memorarea se explică prin formarea, 
îmbinarea, organizarea unor scheme. Pierre Oleron 
defineşte schemele ca fiind „conexiunile între o clasă de 
stimuli şi o clasă de răspunsuri”, iar PA. Şevariov le 
intitulează „asociații generalizate”.  Schemele sunt 
conexiuni ce permit răspunsuri la o situație dată. Acestea 
nu pot fi explicate printr-o singură legătură nervoasă, 
întrucât situația nu se repetă aproape niciodată identic, iar 
răspunsul va trebui să se adapteze la aceste mici 
modificări. Şi situațiile, şi răspunsurile sunt numai 
similare. De aceea, precizând definițiile de mai sus, vom 
spune că o schemă este un sistem de conexiuni între 
stimuli şi reacții, care permite efectuarea unor acțiuni în 


condiţii similare. De pildă, apucarea unor obiecte de către 
un sugar presupune formarea schemei prehensiunii. Dar 
obiectele ce le are la îndemână diferă: o formă are un cub, 
şi alta un beţişor; prin urmare, nici gestul de apucare nu 
va fi exact acelaşi în ambele situaţii; se realizează o 
oarecare generalizare a actului, făcând posibilă reuşita lui. 
De altfel, obiectele pot fi şi la distanţe diferite, ceea ce 
solicită încă o adaptare a mişcărilor. 

Schemele se pot îmbina, permiţând efectuarea unor 
operaţii considerate „inteligente”. Este cazul aşa-numitei 
„scheme a suportului”: în apropierea unui sugar de 10 - 11 
luni, se pune o pernă pe care se află un ceas de bucătărie. 
Acesta emite un „tic-tac” puternic. Copilul întinde mâna, 
dar nu ajunge până la el; atunci trage perna către el şi 
poate să-l apuce. Aici s-au îmbinat două scheme - cea care 
permite tragerea pernei şi cea de prehensiune. 

De asemenea, un câine aflat într-o îngrăditură care îl 
împiedică să ajungă la hrană (experienţă descrisă la 
capitolul consacrat învăţării), va face un drum de ocol 
presupunând îmbinarea a patru scheme: îndepărtarea de 
hrană, ocolirea obstacolului, apropierea de carne şi 
apucarea ei. 

În experienţa lui Tolman şi Honzik (descrisă la 
capitolul amintit), având un labirint cu 3 culoare, vorbeam 
de formarea „schemei labirintului”. De fapt, şi în acel caz, 
aceasta presupune îmbinarea mai multor scheme, 
dirijându-le mişcările. De aceea, J. Piaget sublinia că 
învăţarea constă în formarea, coordonarea, combinarea de 
scheme. Acestea - incluse în structurarea operaţiilor 
intelectuale specifice, sunt prezente şi în memoria 
superioară, care însă implică organiză*! foarte complexe. 

La om, schemele sunt o prezenţă vizibilă în cazul 
constituirii unor priceperi sau deprinderi automatizate. Tot 
ele ne explică impresia direcţiei în care trebuie să 
efectuăm încercări în probleme a căror soluţie am uitat-o. 


O schemă presupune 

realizarea a foarte numeroase conexiuni nervoase, 
orice act presupunând mult mai mult decât o simplă 
legătură temporară, aşa cum a arătat şi PK. Anohin. 
Formarea unor numeroase şi variate scheme stă la baza 
memoriei inferioare. 

3. Precizarea unor noţiuni 

Precizarea unor noţiuni cu care ne întâlnim frecvent 
în literatura psihologică şi pedagogică este necesară, 
întrucât nici în această privinţă nu găsim un consens 
unanim. Ne vom referi la termenii: deprindere, pricepere 
şi cunoştinţă. 

În orice act învăţat, găsim aspecte de stereotipie, 
repetându-se mereu la fel, şi de variabilitate. De pildă, în 
conducerea automobilului: pornirea de pe loc se face 
totdeauna cu aceleaşi mişcări, dar, odată ieşit în stradă, 
mânuirea volanului, accelerarea, frânarea depind de forma 
traseului şi de obstacolele întâlnite. Numai că în unele 
activităţi predomină monotonia, stereotipia, pe când în 
altele găsim multă variabilitate. 

În funcţie de predominantă, vom vorbi de pricepere 
sau de deprindere. Numim deprinderi acele acte învăţate 
în care predomină reacţiile relativ constante, în raport cu 
condiţiile constante. Astfel, sunt deprinderi: mersul, 
îmbrăcatul, scrisul, calculul mintal elementar (tabla 
înmulţirii). Vom desemna prin priceperi acele acte învăţate 
în care predomină reacţiile plastice, capabile de a se 
adapta prompt la condiţiile variabile ale mediului: 
conducerea unui autovehicul este o pricepere, 
predominând variabilitatea. Tot priceperi sunt şi cele 
implicate în mânuirea unui strung, rezolvarea unor ecuaţii 
algebrice sau efectuarea unui rezumat. Atât în cadrul 


deprinderilor, cât şi în cel al priceperilor găsim reacţii în 
care predomină aspectul motor şi altele, când domină 
acţiunile mentale. Mersul este o deprindere motorie, iar 
mânuirea unui agregat industrial implică tot o pricepere 
motorie. Pe când tabla înmulţirii şi rezolvarea de ecuaţii 
sunt acţiuni prin excelenţă mentale. Dar, desigur, în toate 
reacţiile noastre găsim o întrepătrundere între mişcări şi 
cogniţii. 

Când se formează o deprindere şi când o pricepere? 
în funcţie de natura activităţii, dar şi a modului de 
învăţare. Repetarea în condiţii identice duce la formarea 
de deprinderi, variabilitatea are drept urmare apariţia unei 
priceperi. 

Caracterizarea unei cunoştinţe e mai dificilă. Este o 
structură de informaţii şi operaţii care face posibile atât 
orientarea în ambianţă, cât şi soluţionarea anumitor 
probleme. Cunoştinţele implică existenţa unor scheme, dar 
de obicei nu se reduc la ele, fiind conştiente. Orice noţiune 
este o cunoştinţă, una foarte complexă, conceptul fiind o 
elaborare cognitivă evoluată. Insă avem şi cunoştinţe 
foarte simple: ştim că după colţul străzii noastre se află o 
librărie. Este o informaţie simplă şi în acelaşi timp utilă. 

Ceea ce caracterizează cunoştinţele este faptul de a 
permite acţiuni, deducţii numai pe plan mintal, nu şi în cel 
al acţiunii practice. Pot cunoaşte în amănunt regulile şi 
condiţiile în care se poate înota perfect. Dar, fără a fi făcut 
un exerciţiu efectiv, informaţiile mele nu mă vor salva de la 
înec. Înotul presupune exerciţii motorii reale, pentru a se 
forma priceperea corespunzătoare. Cunoştinţele mă pot 
ajuta să fac mai puţine erori, să le corectez mai repede - 
deci nu sunt inutile, dar nu se pot substitui 
antrenamentului real. In felul acesta, pedagogia se află 
mereu în faţa problemei: cum să organizăm predarea şi 
învăţarea, în aşa fel încât cunoştinţele teoretice, însuşite 
pe plan verbal, să poată fi cât mai utile în practica 


profesiunii şi a vieţii sociale? 

4. Baza fiziologică a memoriei 

Substratul material al memoriei nu este încă elucidat. 
Există ipoteza existenţei a doua mecanisme distincte. În 
cazul memoriei de scurtă durată, ea s-ar explica prin 
existenţa unor circuite „reverberante”: lanţuri de neuroni 
formând câte un circuit închis. Când o excitație provine din 
exterior, ea oscilează mai multe secunde în acest cerc - 
fapt care ar explica persistenţa impresiei. Într-adevăr, în 
formaţia nervoasă din creier numită hipocamp există 
numeroase asemenea circuite. Totodată, leziunile 
intervenind în această regiune provoacă evidente tulburări 
ale memoriei. 

Al doilea mecanism trebuie să explice înregistrarea 
informațiilor pe timp îndelungat. Demult, s-a presupus că 
datele senzoriale lasă o urmă în structurile cerebrale, 
urmă denumită engramă. Dar unde? şi în ce formă? Nu 
există o demonstrație pe deplin convingătoare. Am amintit, 
în lecţia referitoare la sistemul nervos, de neurochirurgul 
canadian Wilder Penfield. Acesta, efectuând o operaţie pe 
creierul unei bolnave de epilepsie, ea şi-a reamintit cu lux 
de amănunte scene petrecute cu 20 de ani în urmă, 
evenimente fără importanță (joaca băiatului ei în curte, 
vocea lui amestecată cu strigătele copiilor, cu zgomotul 
străzii) şi care (atingându-se porţiuni în vecinătate) se 
succedau ca într-un film coerent. Cum asemenea evocări, 
repetate şi la alţi bolnavi, surveneau când operaţia avea 
loc în lobul temporal, Penfield a presupus că amintirile s-ar 
localiza în această porţiune a cortexului. Concluziile sale n- 
au fost acceptate. Mai întâi, totdeauna era vorba de 
epileptici care au o excitabilitate particulară. Apoi, potrivit 
altor date, cea mai mare parte a neuronilor are 
posibilitatea de a stoca informaţii. 


În ce fel se stochează o impresie? McConnell a făcut 
experienţe cu un vierme primitiv numit „planaria” (vierme 
de 1 - 2 cm, trăind în apă dulce). Acesta a învăţat o 
„reacţie condiţionată” făcând 150 de încercări. Tăiat în 
două, el se reface. Exemplarul provenind din coada 
viermelui (opusă celei cu ganglioni cefalici) învaţă aceeaşi 
reacţie făcând doar 40 de încercări. McConnell presupune 
că experienţa acumulată de planaria se păstrează în acidul 
ribonucleic (AM), comun ambelor părţi din corpul planariei 
iniţiale. Ipoteza îşi găseşte confirmarea în alt caz, când 
viermele este introdus într-o soluţie dizolvantă a ARN-ului, 
caz în care nu se mai observă niciun transfer de 
experienţă. Tot acelaşi cercetător constată că atunci când 
un vierme mai mare înghite un altul mai mic, după ce 
acesta din urmă învaţă o reacţie, viermele cel mare 
realizează şi el performanţe superioare celor obţinute de 
viermii care n-au consumat  viermişori „învăţaţi. 
Experiențele acestea efectuate cu animale inferioare au 
fost verificate şi în cazul altora mult mai evoluate. 

Astfel, Jacobson experimentează folosind şoareci care 
învaţă un labirint. Apoi extrage din creierul acestora AM şi 
îl injectează în creierul altor şoareci. Aceştia învaţă acelaşi 
labirint făcând mai puţine erori. Alţi cercetători, repetând 
această experienţă, n-au obţinut totuşi rezultate similare. 
Apoi s-a observat că progresele mai rapide ale şoarecilor 
injectaţi eu AM s-ar putea explica nu prin structura acestei 
substanţe (modificate prin învăţare), ci pur şi simplu 
datorită excitării produse prin injectarea respectivă. 

În ce fel ar avea loc engramarea în AM? Hyden o 
explică în felul următor: excitând ARN-ul, el creează 
anumite proteine sensibile la tipul de impuls care a dus la 
formarea lor. Ulterior, orice impuls foarte slab, apropiat ca 
structură de cel iniţial, activează proteinele respective, 
emițând impulsuri ducând la formarea imaginii. Desigur, o 
imagine ar implica o coordonare de zeci de mii sau sute de 


mii de impulsuri. Este o ipoteză care nu întruneşte 
acceptul tuturor neurobiologilor. 

J. Eccles, renumit specialist în fiziologia sistemului 
nervos, susţine o altă ipoteză. Un neuron transmite o 
excitație prin axonul său. Acesta, prin sinapse, intră în 
legătură fie cu dendritele, fie cu corpul altei celule 
nervoase. După Eccles, o excitare repetată a neronului ar 
duce la apariţia unor noi puncte de contact (prin prelungiri 
ale axonului) cu celula următoare, ceea ce ar facilita 
circulaţia influxului nervos şi ar explica posibilităţile de 
reamintire. Formarea noilor puncte de contact ar 
presupune însă o durată de 6 ore - fapt confirmat de unele 
observaţii. 

Sunt şi alte ipoteze: unii scot în relief relaţiile dintre 
neuroni şi nevroglie (numeroase celule care au un rol de 
suport neuronal). După cum am spus de la început, 
chestiunea nu este soluţionată. Ceea ce pare cert este că: 
a) nu există zone speciale destinate memoriei; b) 
posibilităţile de engramare sunt practic nelimitate, date 
fiind miliardele de neuroni între care există un uriaş număr 
de conexiuni. 

5. Asociaţiile în afara problemei fixării informaţiilor, 
discutată mai sus, o alta este aceea a reamintirii. 
Conservarea amintirilor nu o putem explica, dar ea este o 
certitudine. Se pune întrebarea: cum putem noi ajunge 
tocmai la o anumită cunoştinţă? De ce la examenul de 
istorie studentul îşi reaminteşte detaliile luptei de la Podul 
înalt şi ele nu sunt acoperite de amintirile în relaţie cu 
nunta surorii sale? De ce unele fapte ni le amintim în toate 
amănuntele lor, iar despre altele nu mai ştim nimic? Nici la 
aceste întrebări nu putem da astăzi un răspuns complet. 
Există însă aspecte bine elucidate prin mecanismul 


asociaţiilor. 

II Asociaţia este o legătură stabilită între procese sau 
stări psihice, în aşa fel încât producerea unuia din ele 
atrage după sine, imediat, apariţia celorlalte. De exemplu: 
mă plimb într-o zi însorită la periferia oraşului şi zăresc o 
grădină plină de flori frumoase. Deodată, din spatele casei 
se repede spre mine, lătrând, un dulău mare; din fericire, 
între noi se află un gard înalt. Dacă peste câtva timp revin 
în acelaşi loc, imaginea grădinii îmi va reaminti prezenţa 
câinelui, chiar dacă el nu apare din nou. Sau, invers, 
întâlnind pe stradă unul asemănător cu cel care m-a 
speriat, îmi va reaminti şi de curtea cu flori. 

Incă în cărticica sa intitulată Despre memorie şi 
reamintire Aristotel a consemnat fenomenul şi condiţiile în 
care se produce. Cea mai importantă condiţie (legea 
fundamentală a asociaţiei) este contiguitatea în timp 
(contiguitate însemnând alăturare, învecinare, 
coincidenţă). Când două evenimente au loc simultan sau în 
succesiune imediată, între ele se produce o asociaţie. 
Recunoaştem aici prima condiţie a formării reflexelor 
condiţionate, precizată de I.P. Pavlov. Dar posibilităţile de 
asociere au fost concepute mai liber, fiindcă nu se 
aminteşte de condiţia restrictivă a întăririi impresiei sau a 
existenţei unui efect cu ecou biologic (ca la Thorndike). 

Contiguitatea ar explica şi fixarea unei legături 
asociative şi posibilitatea reamintirii. O altă lege, cea a 
asemănării, nu explică decât evocarea: întâlnesc o 
persoană necunoscută care-mi aminteşte imediat de 
prietenul meu N. Îmi dau seama că, de fapt, între cele 
două persoane există o asemănare fizică. Asemănarea 
poate exista şi în ce priveşte glasul sau gesturile, rolul ei 
evocator se păstrează. S-a încercat să se reducă legea 
asemănării la contiguitate, deoarece asemănarea ar 
presupune o identitate parţială, datorită căreia are loc 
asocierea. Argumentul este discutabil. 


S-a vorbit şi despre o lege a contrastului: percepţia 
unui cal negru mi-ar reaminti un cal alb, întâlnind un om 
foarte înalt, îmi vine în minte un pitic ş.a. Aceasta s-ar 
putea reduce la legea asemănării, ambele imagini fiind 
extreme într-o serie de 

Intermediari. Contrastul este prezent în viaţa psihică, 
dar el pare a se datora altei legi, ţinând de proprietăţile 
neuronilor: legea inducției succesive, consecinţă a 
metabolismului celular. Oricum, filosofii care s-au 
preocupat de fenomenul asociativ au acordat însemnătate 
contiguităţii în special şi, mai rar, asociaţiei prin 
asemănare. Contiguitatea a avut prioritate, ea explicând şi 
fixarea cunoştinţelor, nu numai evocarea lor. 

Primul filosof care dă importanţă asociaţiei, ca bază a 
formării obişnuinţelor, este David Hume (1711 - 1776). În 
aceeaşi perioadă, un medic, David Hartley, scrie o carte în 
care caută să explice constituirea vieţii psihice numai pe 
baza legii contiguităţii. În secolele XVIII şi XIX, filosofii 
empirişti au acordat o mare importanţă asociaţiilor de 
imagini şi de idei. Asociaţia era privită ca o lege 
fundamentală pentru viaţa psihică, aşa cum legea 
gravităţii era considerată de fizicieni în domeniul 
fenomenelor materiale. De aceea, respectivii filosofi sunt 
numiţi „asociaţionişti”. În secolul XIX, menţionăm mai întâi 
pe James Mill, apoi J. Stuart Mill, Al. Bain, H. Spencer în 
Anglia, iar în Franţa pe Hippolyte Taine. 

Contribuţii importante la teoria asociaţiei a adus însă 
W. Hamilton (1788 - 1856). El observă că imaginile nu se 
succed, datorită asociaţiilor, ca inelele dintr-un lanţ, 
asociaţia se explică prin „legea reintegrării”: producerea, 
amintirea unei părţi, a unui element atrage după sine 
reconstituirea întregului. Astfel, în exemplul menţionat mai 
sus, amintirea câinelui evocă imediat întreaga imagine a 


grădinii cu flori, în cadrul căreia am perceput dulăul. Acest 
fel de interpretare e foarte modern şi coincide cu 
rezultatele şcolii gestaltiste, de care am amintit discutând 
problemele percepţiei. 

Apoi Hamilton a mai formulat o lege, legea 
interesului: dintre toate amintirile pe care o stare prezentă 
le poate evoca, sunt reamintite cele care au un interes 
actual (adică sunt în concordanţă cu tendinţele dominante 
în acel moment). Prin această lege, se explică de ce un 
obiect îmi evocă numai un anumit eveniment, deşi de el se 
pot asocia multe altele. De pildă, coşul cu garoafe din faţa 
unei florării îmi poate reaminti nunta surorii mele, dar şi 
moartea bunicii sau o pictură de Luchian ori o grădină din 
Olanda (unde am fost anul trecut) ş.a. Conform cu 
observaţia filosofului englez, dacă sunt bine dispus, 
garoafele îmi vor reaminti evenimente plăcute (nunta 
surorii), dar dacă sunt supărat, îmi va veni în minte o 
înmormântare. 

Într-adevăr, rolul afectivității este esenţial în fixarea 
şi reamintirea asociaţiilor. De aceea, sunt zile când îmi vin 
în minte numai neplăceri, necazuri şi ghinioane, pe când în 
altele, dimpotrivă, îmi reapar succesele, surprizele, 
bucuriile. In secolul nostru, S. Freud a dat o mare atenţie 
asociaţiilor, asociaţia liberă a ideilor permiţând, după 
părerea părintelui psihanalizei, să aflăm multe detalii 
revelatoare pentru frământările inconştiente. 

Teoria asociaţiilor s-a mai complicat ulterior. Pe lângă 
importanţa contiguităţii, asemănării şi a stărilor afective s- 
au mai adăugat şi alte condiţii influențând apariţia unei 
imagini sau a unei idei: natura excitantului, repetarea lui, 
intensitatea sa, timpul trecut de la percepția 
corespunzătoare ş.a. Am văzut că I.P Pavlov şi E. 
Thorndike au creat experimente precizând mecanismul 
asociativ. Dar astăzi nu i se mai acordă o aşa mare valoare. 

Într-adevăr, asociaţiile, condiţionările explică 


învăţarea elementară a unor mişcări. Ele sunt prezente în 
automatismul deprinderilor motorii sau intelectuale. Ele 
explică frecvente cazuri de reproducere involuntară. Legile 
asociaţiei justifică hoinăreala gândurilor în stările de 
reverie, ca şi succesiunea deseori haotică a viselor din 
timpul somnului. De asemenea, evoluţia afectivității are un 
caracter preponderent asociativ. Dar contiguitatea şi 
asemănarea nu pot explica memorarea conştientă, 
voluntară, nici 

abstractizarea, gândirea. Mai ales voinţa presupune 
acte de-a dreptul opuse asociaţiei: când vreau să înţeleg şi 
să asimilez un text dificil, sunt nevoit să alung din minte 
toate ideile, imaginile ce-mi vin în minte, fără o legătură 
directă cu materialul pe care-l studiez. Această alungare, 
această inhibiţie, este contrară asociaţiei şi nu poate fi 
explicată prin ea. 

Deşi contiguitatea sau asemănarea joacă un rol în 
succesiunea ideilor, azi se preferă să se vorbească de 
„conexiuni” ori „legături temporare”, aceşti termeni 
evocând cercetări mult mai precise, deşi cu interpretări ce 
s-au dovedit simpliste. Cum am arătat mai sus, acum 
sinteza psihică este descrisă prin formarea şi îmbinarea de 
scheme, termen care permite mai bine să înţelegem 
plasticitatea existentă în reproducerea mişcărilor şi a 
gândurilor. Asociaţionismul a constituit o etapă de progres 
în încercarea de a înţelege memoria şi dinamismul psihic, 
dar el a fost în întregime abandonat, mai ales după 
experienţele efectuate de gestaltism, după ce s-a impus în 
ştiinţă punctul de vedere structuralist. 

6. Formele memoriei 

Din punctul de vedere al duratei păstrării imaginii 
sau ideii percepute, se descriu 3 forme: memoria de foarte 


scurtă durată, memoria de scurtă durată şi memoria de 
lungă durată. 

A. Memoria de foarte scurtă durată este, de fapt, 
stocajul senzorial, întrucât excitaţia provocată în organele 
senzoriale, până a ajunge în centrii din cortex, parcurge o 
serie de „staţii” intermediare, întâmpinând rezistenţe, 
ceea ce face ca stimularea să aibă o inerție, deci să dureze 
până la 0, 25 - 0, 50 dintr-o secundă. Această persistenţă e 
foarte importantă; datorită ei, când mergem, nu vedem 
toate obiectele din jur clătinându-se; ea face posibilă 
distingerea unor excitanţi care apar un timp foarte scurt în 
câmpul  perceptiv; tot ea explică posibilitatea 
cinematografului, unde imagini statice expuse sub 0, 10 
dintr-o secundă se contopesc dându-ne iluzia mişcării. 

B. Memoria de scurtă durată asigură o mai 
îndelungată păstrare a imaginii, dar, în afara unor condiţii 
speciale, impresia dispare după 18 secunde. 

Experimentul iniţial a fost realizat de L. Peterson 
(1959). Subiecţii erau solicitaţi să numere începând cu 
506, în sens descrescând, din 3 în 3 (506, 503, 500, 497 
ş.a.m.d.). Simultan, din când în când, li se prezenta un 
cartonaş cu 3 consoane (să zicem C, H, L), ei continuând 
să numere. Rostul acestui travaliu era de a împiedica 
repetarea consoanelor. Apoi se aprindea un bec, cerându- 
li-se încetarea numărării şi reproducerea literelor văzute. 
Becul se aprindea la diferite intervale, după perceperea 
consoanelor. În felul acesta s-a putut constata că până la 
13 - 14 secunde se păstra amintirea semnelor, dar după 15 
- 18 secunde ea dispărea complet. Deci impresia se 
conservă numai maximum 18 secunde. Alte experienţe au 
confirmat această concluzie. 

Memoria de scurtă durată nu este limitată numai în 
ce priveşte durata conservării, ci şi în ce priveşte volumul 
ei. G. Miller, în articolul său despre „numărul magic”, a 
arătat existenţa unei limite a memorării la 7 + 2 elemente 


(fie litere, numere fie figuri simple). Totuşi, dacă 
elementele sunt grupate, putem reţine 7 asemenea 
grupări. De exemplu, dacă am memora trigrame (silabe 
fără sens, formate dintr-o vocală între două consoane: nec, 
fos, bim, zuc etc), am putea reţine 7, deci am memorat 21 
de litere. G. Miller a constatat cum o persoană, grupând 
cifrele după o anume regulă, a 

putut reţine 40. G. Mandler, studiind problema, a 
stabilit că se pot memora 7 grupări, dar fiecare nu poate 
avea mai mult de 5 + 1 elemente (după J. Bredenkamp, p. 
147). 

Cum se manifestă limitarea capacităţii memoriei de 
scurtă durată? Dacă, pe când ni s-au prezentat 7 - 9 unităţi 
de informaţie, mai intervin 2 - 3 elemente, ori acestea nu 
se rețin, ori uităm 2 - 3 elemente din cele prezentate 
iniţial. Cu tot acest volum redus, existenţa memoriei de 
scurtă durată e foarte importantă. Ea face posibilă 
înregistrarea ca un tot a unor serii de excitanţi - de pildă, 
a unei melodii - şi tot datorită ei putem înţelege din 
context sensul unor cuvinte. De exemplu, când cineva zice: 
„In faţa teatrului se adunase o masă de oameni care 
aştepta” cuvântul masă îşi poate preciza sensul, deoarece 
noi reținem întreaga frază. La fel, memoria de scurtă 
durată creează posibilitatea lecturii expresive (când 
trebuie să sesizăm sensul frazei înainte de a rosti toate 
cuvintele). 

Din memoria de scurtă durată cunoştinţele trec în 
memoria de lungă durată, dacă se repetă de către subiect, 
ori când au un înţeles care le asociază noţiunilor dinainte 
consolidate. De asemenea, impresia se păstrează dacă are 
o mare încărcătură emoţională (cine zăreşte un urs în 
pădure şi nu e înarmat ţine minte momentul toată viaţa, 
deşi apariţia lui poate fi de câteva clipe). Memoria de 


scurtă durată e strâns legată de memoria de lungă durată 
tocmai prin relaţiile ce se pot stabili între percepţia 
prezentă şi noţiunile anterioare. Înțelegerea cuvintelor nici 
nu e posibilă fără memoria de lungă durată. 

Existenţa unei memorii de scurtă durată ca o instanţă 
net deosebită este contestată de unii psihologi. lată, de 
exemplu, experienţa făcută de Erwin Wollersdorfer (1975, 
pp. 347 - 364). A prezentat subiecţilor (un timp scurt) 15 
silabe scrise pe un panou. Reproducerea lor imediată 
depăşeşte cunoscutul volum al memoriei de scurtă durată. 
Dar cercetătorul german nu le cerea să şi le reamintească, 
ci doar să le recunoască dintr-o listă cu multe alte silabe. 
Imediat după prezentarea lor, subiecţii au recunoscut 11 
silabe, după 45 de minute au recunoscut în medie 9, 45, 
iar după 24 de ore - 8 adică 53, 66% din total (evident, 
cele trei recunoaşteri au fost probate pe baza unor liste 
diferite pentru a nu interveni repetarea). Dacă silabele au 
fost recunoscute, înseamnă că ele au lăsat urme în 
memorie, n-au dispărut complet după 18 secunde, conform 
experienţelor lui Peterson, deci memoria de scurtă durată 
n-ar avea „un depozit” separat. 

Asemenea date au condus pe Craik şi Lockhart să 
susţină un punct de vedere după care ar exista o 
continuitate în procesul de stocare şi prelucrare a 
informaţiei. Avem mai întâi prelucrarea senzorială 
(memoria de foarte scurtă durată), apoi intervin 
proprietăţile orientării mai durabile a atenţiei care are însă 
o capacitate limitată (am amintit de „numărul magic” al lui 
G. Miller şi când am vorbit de volumul atenţiei). Limitarea 
memoriei de scurtă durată, în ce priveşte cantitatea de 
informaţie reţinută, s-ar explica tocmai prin limitarea 
proceselor de percepţie şi atenţie. Continuând prelucrarea, 
mai ales printr-o elaborare semantic-cognitivă (intervenţia 
limbajului, a gândirii), se ajunge la fixarea în memoria de 
lungă durată. Profunzimea prelucrării e dependentă de 


orientarea atenţiei şi de compatibilitatea informaţiilor cu 
structura cognitivă cristalizată în memoria de lungă durată 
(e vorba de relaţiile logice şi de sens între cunoştinţele 
anterior dobândite). Ca dovadă că impresiile familiare, ca 
şi stimulii cu înţeles, sunt repede asimilați, comparativ cu 
ceilalţi. Aşadar, fixarea şi conservarea impresiilor în 
memoria de lungă durată este în funcţie de profunzimea 
prelucrării datelor inițiale.  Cunoştinţele prelucrate 
superficial se uită repede, cele structurate profund duc la 
o reţinere pentru un timp îndelungat. 

Deşi există fapte în sprijinul acestei teorii, totuşi nu 
putem vorbi de o demonstraţie temeinică. Nu este suficient 
clarificat fenomenul de „prelucrare”. Apoi surprinde 

totala absenţă a referirii la afectivitate, la emoţii. 
Dar, dacă cineva este lovit noaptea de un automobil care 
dispare apoi imediat, momentul impactului nu va fi uitat 
niciodată de victimă. Aici nu „prelucrarea”, ci şocul afectiv 
a avut rolul dominant în fixarea evenimentului. 

C. Memoria de lungă durată (MLD) cuprinde 
totalitatea informaţiilor receptate, care pot fi păstrate ore, 
zile, ani şi chiar întreaga viaţă. MLD, se presupune, are o 
capacitate nelimitată şi fixează tot sau aproape tot ce ni se 
întâmplă: evenimentele zilnice, cunoştinţele din cărţi şi 
reviste, din spectacole; de asemenea reţine emoţiile, 
sentimentele, visele, gândurile... tot ceea ce trăim; 
conservă atât evenimentele personale, cât şi pe cele 
sociale, mentalitatea poporului, dar şi a păturii sociale din 
care facem parte; fixează toate schemele formate: 
deprinderile, priceperile. 

Există dovezi privind capacitatea enormă a memoriei: 

a) Experiențele lui Penfield, deja amintite, când 
pacienţii, în timpul operaţiei, îşi reaminteau în detaliu 


scene fără importanţă trăite cu 20 de ani în urmă. 

b) Cazurile de hipermnezie: persoane care în urma 
unor accidente ori a unor boli, reproduc cu mare fidelitate 
cunoştinţe auzite întâmplător. E celebru cazul unei 
servitoare analfabete. Aceasta, îmbolnăvindu-se şi având 
febră mare, a început să recite pagini întregi din Biblie în 
limbile latină şi greacă - limbi pe care nu le cunoştea 
deloc. Făcându-se investigaţii, s-a aflat că ea fusese în 
serviciul unui preot catolic. Acestuia îi plăcea să citească 
tare fragmente din Biblie, în cele două limbi clasice. 
Femeia le auzea, dar nu înţelegea nimic - necum să facă 
eforturi de memorare. Febra însă a activat engramele 
formate. Scăzându-i temperatura, n-a mai fost capabilă să- 
şi reamintească ceva. î 

c) Cazurile de memorie excepţională. Încă în 1892, 
Alfred Binet, psiholog renumit, a analizat cazul lui Jacques 
Inaudi care putea să reproducă fără greş serii de numere 
cu peste 400 de cifre, prezentate o singură dată. El a 
reuşit să repete exact un număr de 22 de cifre, auzit cu 8 
zile înainte. 

La fel de surprinzător e şi cazul C. al unui ziarist 
sovietic studiat de Al. Luna, fiziolog şi psiholog reputat 
(după S. Ivanov, 1977). Acesta îi uimea pe şefii săi, fiindcă 
nu scria nimic, nici instrucţiunile primite, nici convorbirile 
purtate, pe care însă le dicta dactilografei în toate 
detaliile. Verificările efectuate de Luna au evidenţiat o 
memorie verbală extraordinară. Reţinea imediat fraze 
lungi în limbi ce-i erau complet necunoscute. Memora, de 
asemenea, serii lungi de cuvinte. Şi imaginile erau foarte 
puternice, amestecându-se cu percepțiile momentane. 
Întrebat cum proceda pentru a reţine atât de mulţi 
termeni, a arătat că îşi imagina strada Gorki din Moskova 
(stradă importantă) pe care „o vedea” foarte bine şi... 
plasa câte un cuvânt în poarta fiecărei case! 

Aşadar e foarte probabilă înregistrarea în MLD a tot 


ceea ce trăim şi gândim, dar nu putem actualiza totul. 
Multe informaţii rămân inaccesibile pentru toată viaţa, 
incluse în străfundurile inconştientului. 

Specificul MLD este memoria semantică, orânduirea 
rezultatelor experienţei şi ale gândirii într-un vast sistem 
de scheme, operaţii şi noţiuni. Ea se constituie cu ajutorul 
limbii şi al eforturilor de gândire. Modul de structurare nu 
e clarificat. Sunt mai multe sisteme prin care putem 
ajunge la aceeaşi noţiune. W. Kintsch distinge 3 sisteme 
(apud Ehrlich, St.): 1) Un sistem fonetic, când termenii 
sunt evocaţi pe baza sonorităţii cuvintelor; de pildă, 
noţiunea de „movilă” poate să ne vină în minte auzind 
cuvântul „mobilă”. Asociaţiile fonetice sunt frecvente. 
Cereţi cuiva să 

rostească repede ce cuvinte îi vin în minte după ce 
pronunţăm „casă”. De obicei, ni se va spune: masă, rasă, 
chiulasă (sau alte substantive terminate cu „aşa”); 2) Un 
sistem de imagini: vedem pe fereastra vagonului o 
ridicătură de pământ, simultan apar termenul şi noţiunea 
de movilă; 3) Ierarhia indicilor semantico-sintactici este 
utilizată când cuvântul apare datorită relaţiilor de 
semnificaţii. Cineva povesteşte că, lângă satul lor, se află o 
mare ridicătură de pământ - ceea ce suscită imediat în 
conştiinţa noastră termenul, conceptul corespunzător. 
Noţiunile formează complicate sisteme ierarhizate, fiecare 
fiind subordonată unora, supraordonată altora şi în raport 
de coordonare cu multe altele (vertebrat - mamifer - câini 
de diferite rase). De aceea, asocierea unui termen permite 
o facilă reamintire a celor înrudiţi prin înţeles. 

Cele 3 sisteme enumerate de Kintsch sunt deci în 
strânsă relaţie. Cel mai important din punctul de vedere al 
fixării şi al gândirii este cel semantic. Memoria semantică 
este un ansamblu ierarhizat de structuri încastrate unele 


în altele şi permite o conservare temeinică a cunoştinţelor 
ce se integrează în sistemul noţional. Ea pune la dispoziţia 
gândirii o vastă structură de scheme, operaţii, concepte - 
mijloace pentru rezolvarea de numeroase probleme. 

Între cunoştinţele memorate există numeroase 
asemănări. De aceea, ele pot fi privite din diverse puncte 
de vedere. Două flori pot fi comparate din punct de vedere 
estetic, din punct de vedere al condiţiilor de dezvoltare 
(climă, sol), dar şi în raport cu virtuțile lor terapeutice sau 
referitor la preţul lor. Asemenea comparații nu există la 
început, ele sunt realizate în cadrul unor procese complexe 
de gândire, al succesiunii de judecăţi, de raționamente. 
Acestea necesită existenţa unui volum de impresii în 
memorie, pe care-l prelucrează. Activitatea gândirii, cât şi 
concluziile ei sunt şi ele memorate. Pot fi apoi reluate şi 
analizate. 

Dacă MLD ne permite să utilizăm un vast bagaj de 
semnificaţii, abstracții şi relaţiile lor, ea reţine şi toate 
evenimentele vieţii noastre, creându-ne posibilitatea să 
ajungem la relatarea unui eveniment strict individualizat în 
timp şi spaţiu. Ştiu ce este o grădină şi am văzut în viaţa 
mea tot felul de grădini, dar eu pot să-mi imaginez o 
anume grădină, percepută într-o anume zi şi în relaţie cu o 
întâmplare strict personală. Cum e posibil acest lucru? 
Legile asociaţiei nu sunt suficiente pentru a-l explica. 
Acest din urmă fel de memorie este azi denumit memorie 
episodică şi ea nu este într-o relaţie prea strânsă cu 
memoria semantică. Drept dovadă, sunt unele cazuri de 
amnezie când bolnavul nu mai ştie nimic despre trecutul 
său, dar sensul cuvintelor, relaţiile lor logice rămân: putem 
să comunicăm cu el. S-ar putea ca memoria episodică să 
fie în strânsă relaţie cu memoria inferioară, oarecum 
distinctă de cea semantică. Nu avem însă un răspuns clar. 

În relaţie cu acest aspect observăm o importantă 
lacună în descrierea sistemelor de memorie, efectuată de 


Kintsch: lipsa oricărei referiri la afectivitate. Or am văzut 
că asociaţioniştii, W. Hamilton şi apoi S. Freud, au subliniat 
rolul intereselor, al impulsurilor afective în rememorare. 
Marcel Proust a subliniat în articolele sale acest aspect. 
Plecase într-o călătorie cu trenul în sudul Franţei. Se 
gândea că putea face o descriere literară cu acest prilej, 
privind cu atenţie aspectul clădirilor, al populaţiei din gări 
etc. Intors acasă, peste câteva săptămâni, stând la masa de 
scris nu-şi putea aminti nimic precis. Deodată, în bucătăria 
apropiată, bucătăreasa a scăpat pe ciment o linguriţă... 
acest sunet i-a asociat imediat zgomotul metalic al 
ciocanului cu care lucrătorii de la căile ferate verifică 
starea roţilor şi, dintr-odată, a înviat în faţa ochilor minţii 
sale toată atmosfera călătoriei, cu numeroase detalii care 
nu erau însă cele urmărite de el în mod voluntar. 
Clinchetul linguriţei i-a trezit sentimente trăite pe drum şi 
acestea au actualizat multe impresii vii. 

Deci, pe lângă cele 3 sisteme, există şi o a 4-a 
organizare a memoriei, aceea afectivă, în relaţie cu 
tendinţele, interesele persoanei. Referitor la această 
chestiune, trebuie să reliefăm un aspect important al 
cuvintelor, al vorbirii. În mod obişnuit, noi nu facem o 
distincţie între termenii „semnificaţie” şi „sens”. În 
psihologie, ea este necesară. Prin semnificaţie ne gândim 
la înţelesul logic al cuvântului, aproximativ acelaşi la toţi 
oamenii, pe când sensul exprimă relaţia dintre obiect şi 
interesele, aspiraţiile unei persoane. De aceea, sensul unui 
termen poate să fie net diferit la două persoane cu 
preocupări opuse. De exemplu: o pictură de valoare. 
Semnificaţia logică a unui tablou e aceeaşi pentru toţi, dar 
sensul nu: pentru un bancher, o pictură este o valoare 
bănească, o investiţie sigură, deoarece dacă dolarul scade, 


preţul ei creşte Pentru un critic de artă, tabloul este o 
sursă de admiraţie estetică, de satisfacţii estetice. Dar 
pentru altcineva pictura poate fi tot ce a mai rămas din 
averea părinţilor şi ea îi reaminteşte scene dragi din viaţa 
familială. Deosebirea de sens duce la diferenţe de atitudini 
şi influenţează în mod corespunzător ceea ce va face cu 
obiectul o anumită persoană. Bancherul îl depune în 
depozitul băncii, pentru a fi în siguranţă, şi, dacă se iveşte 
o ocazie; îl schimbă cu o bijuterie care e mai robustă şi mai 
uşor de păstrat. Criticul de artă este foarte bucuros să ştie 
tabloul într-un muzeu apropiat unde-l poate contempla 
uneori. Pe când, în cazul tânărului amintit, el vrea să-l aibă 
în casă, să-i încălzească zilele înnegurate; ar prefera la 
nevoie să-şi vândă dulapul decât tabloul, singura legătură 
concretă cu trecutul său fericit. 

lată cum sensul lucrurilor ne introduce într-o altă 
lume lăuntrică: lumea valorilor. Al 4-lea mod de organizare 
a cunoştinţelor ar fi sistemul valorilor, cel având o directă 
legătură cu modul nostru de comportare, în relaţie strânsă 
cu atitudinile, sentimentele şi mai puţin cu noţiunile 
abstracte. Deci modul de organizare a cunoştinţelor în 
cadrul memoriei se vădeşte şi mai complicat. 

Memoria aceasta afectivă este, desigur, mai 
primitivă, strâns legată de memoria inferioară, dar tocmai 
de aceea ea poate fi importantă pentru înţelegerea vieţii 
de toate zilele a omului obişnuit, care nu se ocupă de 
cercetarea ştiinţifică, ci de realizarea trebuinţelor sale 
stringente. 

7. Rolul memoriei în viaţa psihică 

Cum reiese din cele discutate mai sus, memoria se 
vădeşte a fi un sistem hipercomplex, organizat în mai 
multe structuri interdependente. Să subliniem şi faptul că 
ea nu seamănă cu un simplu depozit de materiale. MLD 
transformă impresiile. Am văzut cum reprezentările nu mai 
sunt identice cu percepțiile, ci apar în conştiinţă mult 


modificate. Memoria nu împiedică evoluţia psihică, ci face 
posibilă dezvoltarea ei coerentă în raport cu experienţa 
acumulată. Datorită memoriei învăţăm să mergem, să 
vorbim, să trăim sentimente complexe, să ne imaginăm 
viitorul, să luăm hotărâri în cunoştinţă de cauză. Existenţa 
memoriei face posibilă constituirea structurilor psihice 
superioare: inteligenţa şi personalitatea. Ea constituie cea 
mai mare parte a inconştientului, care influenţează 
activitatea noastră conştientă din fiece moment. 

Un aspect, deseori discutat, este cel al raportului 
dintre memorie şi gândire, memorie şi inteligenţă. El nu e 
deloc simplu, fiindcă se cunosc debili mintal cu memorie 
excepţională, iar multe spirite superioare nu se disting 
prin calităţi deosebite ale memoriei. Raportul nu poate fi 
discutat decât dacă pornim de la o anume definiţie a 
inteligenţei. De exemplu, Jean Piaget o defineşte astfel: 
„inteligenţa constituie o stare de echilibru spre care tind 
toate adaptările succesive de ordin senzorio-motor şi 
cognitiv, ca şi toate schimburile asimilatoare şi 
acomodatoare dintre organism şi 

mediu” (J. Piaget, 1965, p. 64). O astfel de 
caracterizare s-ar potrivi şi structurilor memoriei 
semantice, oricum indisolubil legate de gândirea logică. 

Dacă însă ne referim la alt fel de a vedea inteligenţa: 
„o aptitudine generală care contribuie la formarea 
capacităţilor şi la adaptarea cognitivă a individului în 
situaţii noi” (Cosmovici, A., p. 23), ne dăm seama că e 
vorba de o structură mult mai complexă. În adaptarea 
cognitivă, un rol hotărâtor îl are gândirea, care constituie 
de fapt o activitate antrenând întreg psihismul, deci şi 
memoria, dar factorii esenţiali sunt operaţiile de analiză şi 
sinteză, posibilităţile de a imagina soluţii în probleme noi. 
Imaginaţia este însă o funcţie oarecum opusă memoriei, 


întrucât ea contribuie la formarea unor imagini sau 
concepţii foarte diferite de cele înmagazinate în memorie, 
chiar dacă îşi au punctul de plecare în acestea. 

O problemă foarte importantă pentru pedagogi este 
în ce condiţii cunoştinţele acumulate, memorate pot 
favoriza imaginaţia şi gândirea, pot contribui la o activitate 
eficientă, creatoare. Există structuri mnemice rigide puţin 
utile, altele se dovedesc a fi plastice, uşor de evocat şi de 
aplicat. Aşadar, o condiţie a eficienţei memoriei este 
tocmai consolidarea unor sisteme mintale maleabile, 
valoroase pentru activitatea prin care  soluţionăm 
dificultăţile ce se ivesc. Cu referire la astfel de structuri, 
St. Ehrlich prezintă memoria ca „un sistem funcţional 
general care comandă ansamblul activităţilor perceptive, 
motorii şi intelectuale ale subiectului”. Termenul 
„comandă” poate dezorienta, el vrea să accentueze rolul 
fundamental al memoriei în viaţa psihică. 

Deci cultivarea memoriei rămâne o preocupare 
importantă a educaţiei, de ea depinde dezvoltarea gândirii 
şi imaginaţiei. Nu e vorba de memoria inferioară, 
mecanică, ci de asimilarea inteligentă, sistematică. Tocmai 
de condiţiile fixării urmează să ne preocupăm în cele ce 
urmează. 

8. Formarea priceperilor şi deprinderilor 

Evoluţia actului de memorare este uşor de observat 
în cazul formării unor deprinderi motorii, de aceea vom 
analiza fazele însuşirii unei deprinderi familiare tuturor: 
scrisul. 

Învăţarea scrisului începe printr-o fază de 
familiarizare cu acţiunea. La început, elevul nu poate scrie 
litere întregi. El exersează trasarea unor linii, cârlige şi 
ovale. Dar şi aceste mişcări simple, părţi izolate ale 
viitoarelor litere, îi cer efort, încordare. Copilul face 
mişcări inutile: scoate limba. După un timp mai îndelungat, 
el trece la etapa a doua: organizarea deprinderii. Acum 


dispar mişcările inutile, efortul exagerat. Mişcările utile, 
liniile principale încep să fie contopite într-un întreg unitar 
ce reprezintă o literă pe care o poate trasa şi fără a mai 
ridica peniţa de pe hârtie. Procesul de eliminare a 
mişcărilor de prisos şi unificare a celor esenţiale este un 
proces de  schematizare (se formează schemele 
corespunzătoare). Acum gesturile se desfăşoară armonios. 
De exemplu, cineva care învaţă să înoate la început 
exersează separat mişcările mâinilor de cele ale 
picioarelor. In faza de organizare, ele se „sudează”, 
efectuându-se concomitent şi în mod armonios, ca o 
„melodie cinetică”. 

Continuarea exerciţiilor duce la momentul 
automatizării. Automatizarea constă în aceea că scrisul nu 
mai solicită o atenţie concentrată asupra mişcărilor 
implicate de fiecare literă, ci doar o urmărire a scrisului în 
ansamblu său: centrii senzoriali kinestezici, înregistrând 
efectuarea unei mişcări, sunt legaţi direct de centrii motori 
ai mişcării următoare, pe care o declanşează astfel 
imediat. Atenţia ne este solicitată numai dacă intervin 
perturbări în mersul general al scrisului (dacă, de pildă, o 
scamă ne îngroaşă liniile). Această etapă este însoţită de 
progrese importante: se scrie 

repede şi cu uşurinţă, controlul vizual al mişcărilor 
este înlocuit cu cel kinestezic (pianiştii, violoniştii pot 
cânta cu ochii închişi), apare o anticipare în activitate 
(lectura expresivă presupune ca ochii să depăşească 
rostirea cu cea o secundă) şi permite efectuarea mai 
multor acţiuni simultane (pilotul de avion urmăreşte linia 
orizontului, dar şi zeci de cadrane la bord, manevrează 
avionul şi cu mâinile şi cu picioarele, ascultă informaţiile 
din căşti şi comunică cu personalul). 


În cazul unei îndelungi activităţi se ajunge la faza de 
perfecţionare. Acum scrisul se poate executa la fel de bine 
prin diferite mijloace: se poate scrie pe tablă, ca şi pe 
caiet; putem scrie mai repede, mai mare sau mai mărunt. 
Inotătorul poate înota în diferite stiluri: şi crawl, şi fluture, 
şi pe spate. Mişcările se pot executa foarte repede şi lucrul 
realizat este de calitate superioară (în cazul unor 
meseriaşi). Acum atenţia noastră - conştiinţa - ne este aşa 
de mult eliberată, încât putem realiza concomitent şi un alt 
act complex: scrisul încetează de a ne mai preocupa în sine 
şi îl folosim ca mijloc de consolidare a cunoştinţelor 
desprinse din textul pe care-l învăţăm. Din scop în sine, el 
a devenit un mijloc auxiliar. 

Evoluţia însugşirii unei priceperi sau deprinderi a fost 
studiată şi cantitativ. De exemplu, în cazul în care e vorba 
de învăţarea dactilografiei. La început, elevul bate încet - 
să zicem 30 de cuvinte pe minut; făcând exerciţii, el 
progresează. Mai întâi, progresul este lent, urmează o 
perioadă de eficienţă sporită, apoi însă se instaurează o 
stagnare, un „platou” al curbei de învăţare. E o limită a 
posibilităţilor de învăţare ale persoanei. Sunt două căi 
posibile pentru a depăşi platoul: a) perfecţionarea tehnicii 
de lucru (în cazul maşinii de scris, înlocuirea procedeului 
de a bate la maşină numai cu câte un deget prin tehnica 
dactilografierii cu toate degetele); b) crearea de noi motive 
(în cazul sportivilor, mărirea recompensei acordate 
campionilor). Desigur, oricât ne-am strădui, există limite 
fiziologice peste care nu se poate trece: poate ajunge 
cineva să sară în înălţime 2, 30 m, hai să zicem 2, 50 m! 
Dar niciodată un om nu va sări...6 m! 

9. Condiţiile optime ale memoriei a) în primul rând, 
sunt importante motivaţia subiectului, scopul memoriei, ce 
sens are învăţarea pentru el? Dacă un elev învaţă numai 
pentru notă, numai pentru obţinerea unei diplome, 
cunoştinţele sale vor avea puţină trăinicie. Odată cu 


obţinerea ei, cunoştinţele acumulate îşi pierd sensul şi se 
afundă uşor în profunzimile inconştientului. Dacă însă el e 
preocupat de obţinerea unei competenţe profesionale, cel 
puţin materiile având o relaţie cu ea se vor sedimenta 
temeinic Cea mai solidă instruire se obţine atunci când 
tânărul îşi dă seama că bunurile culturale, lărgind 
orizontul, înlesnesc comunicarea cu ceilalţi şi asigură 
posibilităţi de satisfacţie şi adaptare mult sporite faţă de 
cei ce nu privesc viaţa decât prin prisma unor avantaje 
materiale care, singure, nu asigură un echilibru sufletesc 
Acesta va continua să se informeze şi după părăsirea şcolii 
şi se va putea bucura de trăirea valorilor culturii. 

De aceea, pedagogia se preocupă foarte mult de 
cultivarea intereselor pentru cultură, conştientă fiind de 
importanţa lor. Cu ani în urmă, în didactică, era prezentat 
ca principiu didactic şi „principiul interesului” subliniind 
tocmai însemnătatea acestui aspect pentru trăinicia 
învăţării. 

b) Un alt aspect îl constituie necesitatea cunoaşterii 
efectelor, a rezultatelor învăţării, ele fiind de natură să 
ghideze eforturile ulterioare. Edward Thorndike, cel care a 
formulat cunoscuta lege a efectului (lege de altfel 
contestată de mulţi), a efectuat 

şi o experienţă simplă. A cerut unor persoane să 
tragă linii cu creionul pe o coală de hârtie, linii cu o 
lungime de 4 cm. Aceste persoane erau însă legate la ochi, 
încât nu-şi dădeau seama de rezultatele obţinute. Lăsând 
subiecţii să exerseze, deşi făcuseră zeci de încercări, nu se 
observa un progres real. Cu altă grupă s-a procedat la fel, 
cu deosebirea că după fiecare încercare li se comunica 
rezultatul: „linia e prea scurtă” sau „linia e mult prea 
lungă” etc. în acest caz, s-au remarcat progrese vizibile, 
chiar după câteva exerciţii. 


De aceea, foarte greşit procedează acei profesori 
care, uneori, pun o notă foarte proastă unui copil, fără ca 
acesta să înţeleagă din ce cauză. Totdeauna el trebuie să 
ştie ce lacune are sau ce erori a comis, pentru a le 
îndrepta, altfel învăţarea nu e eficientă şi dezorientează, 
dezamăgind chiar pe un şcolar bine intenţionat. c) o 
condiţie bine cunoscută este înţelegerea materialului de 
învăţat, prelucrarea sa logică, recurgându-se la memoria 
semantică. Înțelegerea presupune realizarea unor legături 
cu cunoştinţele anterior asimilate. Memorarea logică este 
superioară celei mecanice, mai întâi prin uşurinţa învăţării. 
De exemplu, o grupă a fost solicitată să memoreze silabe 
fără sens: trigrame - „lac, nec, min, se nip, tul” etc. 6 
asemenea silabe au fost memorate chiar de la prima 
lectură. 12 au necesitat între 14 şi 16 lecturi, iar 36 de 
trigrame au avut nevoie de 55 de repetiţii. Deci când 
volumul materialului a crescut de 6 ori, numărul necesar 
de exerciţii a crescut de 55 de ori! Aceiaşi subiecţi au fost 
puşi să înveţe 2 versuri dintr-o poezie; ele au fost reţinute 
după 2 prezentări. Când li s-au propus 12 versuri, de 6 ori 
mai mult, ele au fost învăţate după numai 15 lecturi. 
Comparaţi numărul 7, 5 cu 55 ca să vă daţi seama de 
diferenţa de randament între memorarea logică şi cea fără 
înţeles. 

Dar înţelegerea influenţează nu doar uşurinţa fixării, 
ci şi trăinicia conservării. lată, o persoană a fost rugată să 
memoreze foarte multe cuvinte fără înţeles. După mari 
eforturi a reuşit să le reproducă pe toate. Apoi, a fost 
lăsată să se odihnească o oră, după care, încercând să le 
reproducă din nou, s-a constatat că uitase deja 40%. Or, 
când e vorba de un text inteligibil, o pauză de câteva ore n- 
are nicio influenţă negativă, iar 40% se uită abia după cca. 
30 de zile! Aşadar, prelucrarea logică, deplina înţelegere şi 
sistematizare a unui text sunt esenţiale pentru o învăţare 
facilă şi durabilă. 


Această proprietate a memoriei constituie de fapt un 
aspect esenţial al activităţii psihice: tendinţă spre 
unificare, pe care noi am descoperit-o ca fiind o tendinţă 
centrală a sistemului nervos, în cadrul experienţelor 
privind formarea stereotipelor dinamice. Mai mult, chiar 
simpla conştiinţă a faptului că două elemente, două 
simboluri formează un întreg, un tot, deci conştiinţa 
apartenenţei la aceeaşi unitate influenţează capacitatea de 
retenţie. In acest sens, sunt edificatoare experienţele lui E. 
Thorndike, din care vom cita două (Thorndike, E., pp. 38 - 
39). 

Subiecţilor li se prezintă o lungă serie de perechi 
(1304) formate dintr-un substantiv şi un număr (mai mic 
de 100), ca de exemplu: pâine 29, perete 16, Texas 78 
ş.a.m.d. Li se spune: „Fiţi atenţi la fel cum aţi fi la o oră 
obişnuită de clasă. Asiguraţi-vă că auziţi fiecare pereche 
pe care o citesc”. Fiecare pereche apare în această serie 
de 18 - 20 de ori. Dintre ele 4, combinaţii de cuvânt-număr 
apăreau de 24 de ori în aşa fel încât: 

— Zał să urmeze totdeauna după 42. 

— Şcoală, întotdeauna după 86. 

— Leagăn, totdeauna după 94. 

— Antilopă, întotdeauna după 97. 

Fiecare din aceste cuvinte forma o pereche cu mereu 
acelaşi număr - ca toate celelalte. După prezentarea 
întregii serii de 1304 perechi, li s-a cerat subiecţilor să 
indice ce numere apar după anumite cuvinte (cu care 
formau o combinație stabilă, frecvent repetată). 
Reproducerea corectă a numerelor după cuvinte s-a 
produs în proporţie medie de 37, 5%. Dar procentul mediu 
al răspunsurilor corecte referitoare la cuvintele ce urmau 
după cele 4 numere menţionate mai sus (cu care nu 


formau o pereche) n-a fost decât 0, 5%, ceea ce 
corespunde probabilității pur aleatoare, deşi succesiunea 
număr-cuvânt s-a produs chiar mai des decât în cazul 
cuplurilor cuvânt-număr. Aşadar conştiinţa apartenenţei la 
aceeaşi unitate favorizează memorarea. 

Această concluzie a fost verificată printr-un alt 
experiment în care subiecţii erau încunoştinţaţi: „urmează 
o succesiune de cuvinte şi numere; nu acorda mai multă 
atenţie decât să te ţină treaz şi să auzi cuvintele şi 
numerele”. Nu li se sugerează nicio legătură între nume şi 
cifre. Rezultatul este că se consemnează foarte puţine 
reproduceri corecte, adică exact ceea ce se obţine prin 
simpla întâmplare, d) Un alt factor favorizant al memorării 
îl constituie voinţa, intenţia de a ţine minte. Mai demult, la 
Universitatea din Viena un profesor, organizând un mic 
experiment, a cerut studenţilor să memoreze câteva serii 
de cuvinte fără înţeles, repetate succesiv, cerând fiecăruia 
să se anunţe când consideră că le-a reţinut. Toată lumea 
anunţase memorarea lor, numai un singur tânăr nu dădea 
niciun semn, deşi seriile se perindaseră de 46 de ori. 
Intrerupând perindarea lor şi întrebând studentul ce se 
petrece, profesorul a constatat că studentul, nefiind 
austriac, nu ştia bine germana şi nu sesizase cerința de a 
memora. El chiar nu le putea reproduce! Voința de a ţine 
minte implică de fapt un efort pentru a putea repovesti 
altora. Imi repovestesc, îmi reproduc în gând ceea ce 
intenţionez's relatez; este un efort de intensă 
conştientizare. 

L.V. Zankov a dat spre memorare acelaşi text la două 
grupe de elevi. Unora li s-a spus că vor fi ascultați a doua 
zi. Ceilalţi au fost anunţaţi de o verificare peste 10 zile. In 
realitate, toţi şcolarii au fost examinaţi, pe rând, după 14 
zile. Cei din prima grupă uitaseră aproape totul, ceilalţi şi- 
au mai amintit 55% din material. Deci contează nu numai 
intenţia de a ţine minte, ci şi intervalul propus pentru 


conservarea cunoştinţelor. 

Importanţa scopului propus se vede şi din 
experimentele oare au probat că şi în cadrul memoriei 
involuntare se memorează mai bine ceea ce are o legătură 
cu scopul şi rezultatele acţiunii, decât datele referitoare la 
condiţiile şi mijloacele utilizate. 

Repercusiunile intenţiei de a ţine minte se vădesc şi 
în „efectul Zeigarnik”. Când ne propunem să realizăm ceva 
şi acţiunea este întreruptă în mod neprevăzut, chiar dacă 
uităm obiectivul propus iniţial, ne rămâne în conştiinţă 
impresia că aveam ceva de făcut. De pildă, mă duc în oraş 
să caut la librărie o carte recent apărută, dar pe drum 
întâlnesc un coleg de liceu pe care nu-l văzusem demult. 
Ne bucurăm, ne plimbăm, discutăm, timpul trece... dar îmi 
dau seama, la un moment dat, că ieşisem cu un scop. 
Uneori poate să treacă un timp îndelungat până să 
reconstitui intenţia iniţială; a rămas însă conştiinţa 
existenţei ei. 

În legătură cu aceste două condiţii - înţelegerea şi 
voinţa de a memora -, se pune întrebarea care din ele este 
mai importantă. Pentru elucidarea acestei chestiuni, PI. 
Zincenko a organizat un experiment. 

Pe numeroase cartonaşe se aflau imagini de obiecte 
şi fiinţe extrem de variate. Psihologul amintit a cerut unui 
lot de subiecţi să efectueze o clasificare cât mai logică a 
vastului material şi a notat timpul mediu folosit de ei. Apoi, 
un al doilea grup a 

MEMORIA 

149 

primit aceleaşi figuri, dar i s-a indicat să-l memoreze 
(fără a se cere vreo clasificare). Acestora li s-a acordat 
timpul necesar pentru clasificare. Astfel, într-un caz s-a 
cerut un efort de gândire fără a se menţiona memorarea, 
pe când în cazul celorlalţi, invers, s-a solicitat fixarea, dar 
nu şi aprofundarea înţelesurilor. Apoi toţi au trebuit să 


reproducă imaginile. Cei care au clasificat au reţinut mai 
multe figuri. Aşadar, înţelegerea s-a dovedit mai 
importantă decât intenţia de a ţine minte. În ce priveşte 
eficienţa memorării, am avea următoarea ierarhie: 

— Memorare involuntară şi mecanică - cea mai 


slabă; 

— Memorare voluntară şi mecanică; 

— Memorare involuntară şi inteligentă; 

— Memorare voluntară şi inteligentă - cea mai 
eficace. 


Experienţa a clasificat valoarea celor două situaţii 
aflate la mijloc: a treia este superioară celei de-a doua. e) 
Un factor important al conservării cunoştinţelor îl 
constituie repetarea lor. Încă din evul mediu se spunea: 
repetitio mater studiorum est, de unde şi zicala: 

„Repetiţia e mama învăţăturii”. În ce priveşte rolul 
repetiţiei în păstrarea datelor, nu există nicio îndoială, în 
schimb influenţa repetiţiei asupra fixării impresiilor este 
contestată. Ea a fost negată mai întâi de E. Guthrie, şi apoi 
]. Rock a efectuat o experienţă în sprijinul acestui punct de 
vedere. 

El a propus spre memorare cupluri de o literă şi un 
număr (între 1 şi 50): a-24, m-15, 1 - 32 etc. Li se 
prezentau subiecţilor, dintr-odată, 12 asemenea cupluri. 
Imediat li se cerea să le reproducă în scris. Apoi 
experimentul decurgea în mod diferit, în cadrul a două 
subgrupe. Uneia din ele (grupa de control) i se arătau din 
nou aceleaşi cupluri. Celeilalte i se prezentau a doua oară 
doar perechile pe care le consemnase (deci memorate), 
celelalte fiind schimbate cu altele noi. Desigur, numărul 
acestora scădea până subiecţii notau 12 cupluri. Or, s-a 
constatat că, pentru a încheia procesul de reproducere, 
ambele subgrupe au avut nevoie de acelaşi număr mediu 
de prezentări: 4, 75. Deci repetarea unor cupluri n-a dus la 
o mai rapidă memorare, în comparaţie cu situaţia când 


fiecare a apărat o singură dată. 

Alte experimente similare au dus la acelaşi rezultat, 
dar au fost şi infirmări, tot experimentale. Problema nu e 
soluţionată. Faptul e fără însemnătate practică: oricum 
repetarea măreşte şansa de fixare, apoi important e rolul 
ei consolidator, fiindcă durata păstrării este esenţială 
pentru soarta cunoştinţelor. 

Eficienţa repetării depinde şi ea de câteva condiţii. 
Mai întâi, efectul ei este proporţional cu participarea 
activă a celui ce învaţă: să urmărească aprofundarea şi 
stabilirea de numeroase legături cu bagajul cunoştinţelor 
asimilate, să rezolve probleme în relaţie cu materialul 
studiat, să efectueze aplicaţii în lucrări practice sau de 
laborator, să utilizeze scheme ori desene în vederea 
concretizării ş.a. 

Un rol pozitiv îl are numărul de repetări. Chiar şi 
repetările suplimentare (după ce deja putem reproduce 
textul) sunt utile, contribuind la consolidarea informaţiilor 
(desigur, fără exagerare, care duce la saturație, la inhibiţie 
supraliminală). Însemnătate au şi pauzele dintre două 
repetiţii succesive. Într-o experienţă, subiecţii au memorat: 

— 20 de numere, făcând 11 repetiţii, fără interval 
între ele după fiecare prezentare; 

— 20 de numere, cu doar 6 repetiţii, având 5 minute 
pauză după fiecare prezentare. 

De aici, formularea legii lui Jost: „Sunt necesare mai 
puţine repetiţii cu intervale relativ mari între ele, decât 
fără pauză sau» cu intervale mici”. Cât de mare trebuie să 

fie intervalul optim? El variază între 5 minute şi 24 
ore, An funcţie de natura şi extensiunea materialului. 
Această lege ne atrage atenţia asupra scăderii 
randamentului când cineva învaţă „în asalt” şi nu mai are 


timp pentru a face pauze. Va avea nevoie de un efort 
sensibil sporit. 

Repetiţia poate fi organizată diferit. Materia se poate 
repeta global (citind textul de la început până la sfârşit şi 
reluându-l de la început) sau se poate repeta fragmentai” 
(împărțind materialul pe fragmente şi efectuând repetiţia 
pe fragmente, până la asimilarea tuturor). Experiențele 
efectuate în această privinţă au arătat că, în cazul unui 
text scurt şi uşor de înţeles, cea mai productivă este 
repetarea globală. Când e vorba de un volum de informaţii 
mare şi greu de înţeles (cum e un curs universitar), cea 
mai eficientă este repetarea mixtă: o lectură globală, 
urmată de învăţarea pe fragmente (teme) şi în final, de o 
nouă parcurgere în ansamblu. 

Un bun procedeu de repetare este acela de a îmbina 
lectura cu încercări de reproducere, şi aceasta chiar de la 
început. Sunt mai multe avantaje. Poţi citi un text de 10 
ori, dar dacă nu eşti atent şi îţi fug mereu gândurile, s-ar 
putea să nu-l fi memorat suficient. Încercarea de a 
reproduce te obligă să fii atent: nu poţi vorbi şi, simultan, 
să te gândeşti la altceva. Apoi, îţi dai seama de la început 
ce ai înţeles şi reţinut şi ce nu. Vei repeta deci din ce în ce 
mai puţine aspecte. În fine, revenirea la text îţi poate 
semnala şi cazurile de greşită înţelegere, având 
posibilitatea corectării. 

f) Fixarea şi conservarea cunoştinţelor poate fi 
facilitată ori, dimpotrivă, îngreuiată în funcţie de existenţa 
unei interacțiuni între cunoştinţe şi  priceperi. 
Interacțiunea poate avea o influenţă pozitivă, şi atunci 
vorbim de transfer, dar poate avea un efect negativ numit 
interferenţă (sau inhibiţie). 

Transferul se produce când unele cunoştinţe sau 
priceperi favorizează învăţarea altora. Cine cunoaşte bine 
limba italiană va învăţa mai uşor spaniola, decât un 
german care nu a învăţat niciodată italiana. De asemenea, 


dacă cineva e pe deplin stăpân pe conducerea 
automobilului, va învăţa să manevreze comenzile unui 
avion mai uşor decât o persoană care n-a pus în viaţa ei 
mâna pe un volan. 

Interferenţa e de două feluri: 

1) proactivă, când cunoştinţele sau priceperile vechi 
stânjenesc asimilarea altora noi. De pildă, un copil 
preşcolar, pe care părinţii îl învaţă să reconstituie 
cuvintele literă cu literă, va avea dificultăţi în clasa I, când 
accentul se pune pe descifrarea silabelor; vechiul 
procedeu va stânjeni grăbirea ritmului lecturii. 

2) retroactivă, când impresiile noi inhibă, ne fac să 
evităm altele anterioare. Când audiem un concert simfonic 
muzică romantică, imediat după, ne amintim bine temele 
din ultima bucată, le putem chiar fredona, dar nu ne vin în 
minte cele anterioare, deşi a trecut foarte puţin timp. 
Ultimele melodii au inhibat pe cele dinaintea lor. 

Ambele fenomene, atât transferul cât şi 
interferenţele, se manifestă puternic, dacă cele două 
categorii de cunoştinţe sau priceperi sunt asemănătoare. 
Dacă ele diferă net, fenomenele amintite nu se manifestă 
deloc ori foarte slab. Dar când se produce transferul şi 
când inhibiţia proactivă? 

Dacă materia învățată n-a fost bine înţeleasă, nici 
bine memorată, ea exercită o influenţă negativă, 
producând o inhibiţie proactivă. Aceasta e favorizată şi 
când de la studiul ei se trece imediat, fără pauză, la 
învăţarea alteia asemănătoare. Dimpotrivă, cunoştinţele 
clasificate şi asimilate temeinic exercită un transfer asupra 
altora similare, mai ales dacă se şi face o pauză destul de 
mare între cele două faze ale studiului. 

În felul acesta ne explicăm de ce elevii care învaţă în 
mod serios, conştiincios încă de la începutul şcolarităţii, se 
descurcă din ce în ce mai uşor, pe măsură ce parcurg 

MEMORIA 


151 

anii de liceu, pe când cei care memorează superficial 
întâmpină din ce în ce mai multe dificultăţi. Reţinem 
importanţa studiului temeinic. De asemenea, rezultă din 
nou eficienţa pauzelor, când abordăm discipline diferite. 
Orarele şcolare ar trebui să aibă în vedere şi principiul 
varietăţii în succesiunea obiectelor de învăţământ. După 
matematică e bine venită o oră de desen sau gimnastică, 
dar e nepotrivită programarea unei ore de fizică, disciplină 
cu care, uneori, pot interveni interferenţe, g) Dacă am 
sintetiza cele spuse până acum despre memorare, am 
putea concepe modul de organizare optim al învăţării unui 
curs, în condiţiile în care ne este complet necunoscut. 

Prima etapă ar constitui-o familiarizarea cu textul, 
presupunând o lectură rapidă a întregului material, pentru 
orientare. Apoi se impune aprofundarea ideilor: se 
fragmentează cursul după principalele teme şi se 
urmăreşte deplina înţelegere şi sistematizare a primei 
teme. Pentru lămurirea unor probleme se poartă discuţii 
cu colegii, eventual cu profesorul, şi se consultă materialul 
bibliografic. Lectura unui capitol sau a unui articol se 
însoţeşte de întocmirea unor fişe, consemnând tot ceea ce 
clarifică sau îmbogăţeşte cursul de bază. După deplina 
înţelegere a primului fragment, se trece la al doilea 
ş.a.m.d., până la înţelegerea întregului curs. 

Înțelegerea aprofundată asigură în mare măsură şi 
memorarea. Totuşi, sunt date, definiţii, clasificări care cer 
o muncă specială de fixare. Prin urmare, în a 3-a fază se 
impune reluarea fiecărei teme în vederea unei memorări 
analitice, când memorăm ceea ce încă n-am reţinut şi 
revedem fişele, subliniind ceea ce ne interesează. 

Penultima etapă este aceea în care urmărim o fixare 
în ansamblu, când recapitularea întregului material este 
însoţită de întocmirea unor scheme: câteva idei principale 
pe o foaie de hârtie, sintetizând esenţa fiecărei lecţii. 


În fine, în ajun de examen se impune recapitularea 
acestor scheme care ne ajuta să putem aborda subiecte de 
sinteză presupunând cunoştinţe din diferite lecţii. 

În cazul însă când audiem cursul şi participăm la 
seminarii, învățarea se desfăşoară puţin altfel. 
Familiarizarea se realizează audiind prelegerile. Faza de 
aprofundare analitică se produce pregătind seminariile şi 
participând la discuţii. În perioada de pregătire a 
examenului ar trebui să fie necesare doar memorarea 
analitică, fixarea în ansamblu şi recapitularea schemelor. 
În cele câteva zile premergătoare unui examen nu se mai 
poate realiza o înţelegere aprofundată, cu excepţia 
disciplinelor cu caracter pur descriptiv. Acestea însă 
necesită memorarea unui mare număr de informaţii, deci 
în acest caz şi memorarea analitică se cere a fi realizată 
din timpul anului. 

După o îndelungă experienţă de examinator, 
menţionez că am întâlnit studenţi care au învăţat 
respectând întocmai programul menţionat mai sus şi totuşi 
n-au izbutit să obţină o notă mare la examen. De ce? 
Pentru că reuşita depinde în mare măsură de gradul de 
înţelegere, de aprofundare a ideilor, ceea ce implică 
priceperi intelectuale de analiză critică, de comentariu 
mental şi sinteză, care ar trebui să se formeze în liceu ori, 
uneori, se constituie numai spre sfârşitul studiilor 
universitare, iar, câteodată, nu se cristalizează nici atunci. 

10. Recunoaşterea şi reproducerea 

Fixarea şi conservarea cunoştinţelor creează 
posibilitatea recunoaşterii şi reproducerii lor ulterioare. De 
obicei, recunoaşterea este mai facilă decât reproducerea: 
am citit un roman acum doi ani; azi, răsfoind această carte 
găsită pe biroul unui prieten, îmi aduc aminte că am citit-o, 
recunosc unele pagini, dar n-aş putea să reproduc mersul 
acţiunii. Sunt însă cazuri de reproducere în care 
recunoaşterea este extrem de vagă: 


Olt A CENTRA.A 

Îmi vine în minte o melodie, ba chiar pot să o fluier, 
ştiu că am auzit-o cândva, dar nu-mi pot aminti nici când, 
nici unde. Sunt şi situaţii în care nu ştiu dacă ideea care 
mi-a apărut în minte am citit-o undeva sau e propria mea 
invenţie. 

Ambele procese sunt prezente şi la animalele 
superioare: câinele, calul îşi recunosc stăpânii chiar după 
mai mult timp. De asemenea, ei pot reproduce trasee 
parcurse anterior şi pot fi dresați pentru realizarea unui 
anumit comportament, mai deosebit. Specific umane sunt 
conştiinţa de eveniment trecut şi localizarea exactă în timp 
şi spaţiu. 

În reconstituirea momentului ne ajută foarte mult 
reperele sociale, aşa cum a subliniat M. Halbwachs (Les 
cadres sociaux de la memoire): calendarul, evenimentele 
sociale, (sărbătorile), evenimentele familiale (naşterea, 
nunta, decesul cuiva) şi chiar fenomenele naturale 
neobişnuite (inundații, cutremure etc). De exemplu, 
discutând cu un prieten ne amintim de un coleg comun şi 
afirm că l-am întâlnit ultima oară acum câţiva ani, dar când 
şi unde? Ţin minte că fusese la puţin timp după cutremurul 
din 1977. Atunci am făcut o inspecţie la Câmpulung 
Moldovenesc. Desigur, l-am întâlnit la hotelul principal, 
unde sunt cazat de obicei. Apoi îmi amintesc: a doua zi se 
sărbătorea 1 Mai. Deci ne-am văzut la 30 aprilie 1977. 

Reproducând cunoştinţe sau amintiri, ele nu ne apar 
exact la fel aşa cum erau în momentul fixării. Conservarea 
în inconştient produce o serie de modificări pe care le-am 
menţionat când am studiat imaginile. În momentul 
reproducerii, ele sunt influențate şi de tendinţele, 
interesele noastre, care operează o selecţie. De aceea, în 


justiţie se examinează cu multă grijă mărturiile, punând să 
se confrunte diferiţi martori. 

Când nu putem nici reproduce, nici recunoaşte un 
text sau o situaţie, atunci vorbim de fenomenul uitării. 
Uitarea nu pare a se datora lipsei de fixare a unei impresii. 
După cum am văzut, sunt date care pledează în favoarea 
ideii că totul se „engramează” în sistemul nervos. Uitarea 
este o imposibilitate de a actualiza amintirile. Uitarea se 
presupune a fi rezultatul instaurării unei inhibiţii. O 
dovadă o constituie unele particularităţi ale memorizării şi 
uitării. De exemplu, dacă învăţăm un şir de 16 silabe, 
reținem mai greu pe cele de la mijlocul seriei. Acestea se 
uită cel mai repede. Pe când primele şi ultimele se ţin 
minte mai multă vreme. Fenomenul se explică prin 
influenţa inhibiţiei. În cazul primelor silabe, ele suferă 
numai o inhibiţie retroactivă, datorată celor ce urmează 
după ele. Ultimele silabe sunt inhibate numai de cele 
precedente (inhibiţia proactivă). Pe când cele de la mijloc 
sunt sub influenţa ambelor fenomene (inhibiţie proactivă şi 
retroactivă). 

În condiţii favorabile, uneori foarte speciale, pot să 
apară amintiri ce păreau complet uitate. Se citează cazul 
unui copil din Ucraina, deportat de nazişti când avea doar 
câţiva ani şi abandonat în Ungaria. El a crescut acolo, a 
devenit miner, dar nu-şi amintea nici numele său, nici 
localitatea unde se născuse. Când avea deja 35 de ani, un 
medic l-a hipnotizat şi în această stare şi-a amintit numele, 
prenumele său şi al mamei, cât şi denumirea localităţii de 
origine. Luându-se legătura prin poştă, el şi-a regăsit 
mama şi a putut să-şi revadă adevărata sa familie. 

Capacitatea de reproducere nu este uniformă. Se 
cunosc mari calculatori care efectuează mintal calcule 
complicate în timp record. Aceştia au o memorie uimitoare 
doar în ceea ce priveşte numerele. Ziaristul C, citat mai 
sus, avea o memorie deosebită a cuvintelor, dar una 


mediocră în ce priveşte fizionomiile umane. Capacitatea de 
reţinere variază şi în funcţie de organul senzorial. Când am 
discutat despre imagini, am amintit existenţa unor tipuri 
cu predominantă senzorială: tipul vizual, cel auditiv şi tipul 
verbo-motor. 

În principiu, memorarea şi uitarea au caracter 
selectiv. Nu uităm ceea ce este foarte important pentru 
noi. Interesele, sentimentele influenţează puternic uitarea. 
S. Freud (1980) citează cazul unei fete care, în ziua nunţii, 
şi-a amintit că uitase să se ducă în ajun la croitoreasă, să 
facă ultima probă la rochia de mireasă. Probabil ea nu 
dorea să se mărite cu acel tânăr, scrie Freud. Şi, într- 
adevăr, căsătoria lor s-a destrămat chiar din primul an. 

Deşi deseori e supărătoare, uitarea este 
indispensabilă. În lipsa ei, percepțiile s-ar amesteca mereu 
cu imagini vii, şi orientarea în prezent ar deveni foarte 
dificilă. E ceea ce s-a întâmplat cu ziaristul sovietic C. 
despre care am vorbit. El a fost convocat ca martor la un 
proces. Imaginându-şi puternic ce va fi în instanţă, dar 
lucrurile decurgând altfel, el a dat naştere la încurcături, 
amestecând imaginaţia sa vie cu realitatea. Apoi, uitarea e 
indispensabilă pentru ca după moartea unei persoane 
îndrăgite să putem totuşi continua o existenţă normală. 

Încă H. Ebbinghaus a studiat modul cum decurge 
uitarea (curba uitării). Când e vorba de cuvinte fără sens, 
uitarea se produce repede în primele zile, apoi ritmul ei se 
diminuează mult. În cazul unor texte coerente, tabloul e 
diferit. Uitarea decurge mai lent şi există momente când 
ne amintim mai multe lucruri uitate în zilele precedente. 
Aceste scurte reveniri sunt denumite „reminiscenţe”. 

11. Patologia memoriei 

Un fenomen rar îl constituie hipermnezia, când, în 
urma unui accident ori a unei boli, o persoană îşi 


reaminteşte fapte, cunoştinţe de mult uitate. Am citat un 
asemenea exemplu în relaţie cu memoria de lungă durată. 

Mai frecvente sunt amneziile, deficienţe ale 
memoriei. Există  amnezii anterograde şi  amnezii 
retrograde. În cele anterograde, apare un deficit de fixare: 
bătrânii, care ţin minte multe detalii din trecut, nu mai ştiu 
ce-au făcut acum câteva minute, unde şi-au pus ochelarii 
etc. Acestea sunt forme normale. În cazurile acute, 
bolnavul nu ştie dacă adineauri a mâncat sau nu, ori salută 
sora medicală cu „bună dimineaţa” de câte ori intră în 
salon, uitând că a văzut-o de mai multe ori în acea zi. 

Amneziile retrograde survin în urma unor accidente 
sau afecţiuni ale creierului şi constau în uitarea trecutului, 
de obicei pentru o perioadă scurtă, de câteva zile. În 
cazurile grave, uitarea poate fi foarte vastă: bolnavul nu 
mai ştie cine e, trebuie să reia totul de la început. 

Sunt cazuri în care pacientul nu-şi poate aminti 
printr-un efort voluntar anumite noţiuni, evenimente, 
fiindu-i afectată memoria „explicită”, dar poate utiliza 
aceleaşi cunoştinţe într-o activitate obişnuită (se păstrează 
memoria „implicită”). 

Există şi amnezii de recunoaştere, când bolnavii nu 
recunosc obiectele şi utilizarea lor, e vorba de „agnozii”. 

Amneziile extinse constituie tulburări foarte grave, 
întreaga viaţă psihică este afectată, memoria fiind o 
funcţie fundamentală; fără ea construcțiile psihice 
complexe sunt imposibile. 


Capitolul XIII IMAGINAȚIA ŞI CREATIVITATEA 

1. Caracterizare 

Multă vreme imaginaţia a fost definită ca un proces 
de combinare a imaginilor, ceea ce se potriveşte numai 
imaginaţiei artistice. Dar procesul creator în ştiinţă 
comportă mai mult sinteze în domeniul ideilor, al 
abstracţiunilor. De imaginaţie dă dovadă şi coregraful, ea 


putându-se observa chiar în comportamentul unor sportivi, 
încât azi putem defini imaginaţia ca fiind acel proces psihic 
al cărui rezultat îl constituie obţinerea unor reacţii, 
fenomene psihice noi pe plan cognitiv, afectiv sau motor. 

Deci nu vorbim de imaginaţie doar în pictură sau 
poezie, ci şi în matematici sau balet. Chiar şi în domeniul 
afectiv poeţii pot aduce un sunet nou. Originalitatea unui 
poet, să zicem Marin Sorescu, nu constă numai în 
metaforele sale, ci şi în modul de a trăi diferite situaţii şi 
evenimente. Într-un fel au trăit iubirea poeţii romantici şi 
altfel o simte un poet contemporan. Ei insuflă anume 
atitudini care uneori devin o modă. 

Dar chiar şi în domeniul activităţii organizatorice am 
putea descifra intervenţia imaginaţiei: iniţiativa constituie 
o noutate pe planul acţiunii. Marii generali au imaginat 
ingenioase planuri de luptă, cu care au câştigat victorii 
răsunătoare. 

Deşi dezvoltarea imaginaţiei la un înalt nivel e 
caracteristică omului, germenii ei pot fi descoperiţi şi în 
conduita unor animale superioare. lată un exemplu, 
povestit de un scriitor. Avea un câine de rasă, foarte 
răsfăţat, căruia îi plăcea să doarmă într-un fotoliu 
confortabil. Într-o zi, venind din altă parte, cățelul constată 
că stăpânul său stă aşezat tocmai în fotoliul său preferat. 
După ce se învârte de câteva ori nemulţumit, se îndreaptă 
spre uşa de ieşire afară şi scânceşte pentru a i se da 
drumul. Scriitorul se scoală şi se duce să o deschidă, dar, 
în acel moment, câinele se repede triumfător şi se aşază la 
locul său preferat. Desigur, acest truc a fost rodul 
imaginaţiei sale, n-avea cum să fi fost învăţat. 

Creativitatea este o capacitate mai complexă. Ea face 
posibilă crearea de produse reale ori pur mintale, 
constituind un progres în planul social. Componenta 
principală a creativităţii o constituie imaginaţia, dar 
creaţia de valoare reală mai presupune şi o motivaţie, 


dorinţa de a realiza ceva nou, ceva deosebit. Şi cum 
noutatea, azi, nu se obţine cu uşurinţă, o altă componentă 
implicată este voinţa, perseverenţa în a face numeroase 
încercări şi verificări. 

Imaginaţia, deci şi creativitatea, presupun trei 
însuşiri: 

a) fluiditatea - posibilitatea de a ne imagina în scurt 
timp un mare număr de imagini, idei, situaţii etc.; sunt 
oameni care ne surprind prin ceea ce numim în mod 
obişnuit ca fiind „bogăţia” de idei, viziuni, unele complet 
năstruşnice, dar care nouă nu ne-ar putea trece prin 
minte; 

b) plasticitatea constă în uşurinţa de a schimba 
punctul de vedere, modul de abordare a unei probleme, 
când un procedeu se dovedeşte inoperant; sunt persoane 
„Tigide” care greu renunţă la o metodă, deşi se vădeşte 
ineficientă; 

c) originalitatea este expresia noutăţii, a inovației, ea 
se poate constata, când vrem să testăm posibilităţile cuiva, 
prin raritatea statistică a unui răspuns, a unei idei. 

Neîndoielnic, ne gândim la raritatea a ceva util, altfel 
ar trebui să apreciem favorabil bolnavii mintal care au tot 
felul de idei bizare, absurde. Fiecare din aceste trei 
însuşiri are însemnătatea ei; caracteristica principală 
rămâne originalitatea, ea garantând valoarea rezultatului 
muncii creatoare. 

2. Rolul şi factorii creativităţii 

Despre importanţa creativităţii nu e nevoie să 
spunem multe: toate progresele ştiinţei, tehnicii şi artei 
sunt rezultate ale spiritelor creatoare. Desigur, există mai 
multe trepte de creativitate; C.W. Taylor descrie cinci 
„planuri” ale creativităţii (după Landau, E., pp. 79 - 80). 

a) Creativitatea expresivă se manifestă liber şi 


spontan în special în desenele sau construcţiile copiilor 
mici. Nu se pune problema, la acest nivel, de utilitate sau 
originalitate. Este însă un mijloc excelent de a cultiva 
aptitudinile creatoare ce se vor manifesta ulterior. 

b) Planul productiv este planul creării de obiecte 
(materiale sau ideale), specific muncilor obişnuite. Un olar 
sau o ţesătoare de covoare produc obiecte a căror formă se 
realizează conform unei tradiţii, unor tehnici consacrate, 
aportul personal fiind redus. Este planul la nivelul căruia 
accede orice om muncitor. 

c) Planul inventiv este accesibil unei minorităţi foarte 
importante. E vorba de inventatori, acele persoane ce 
reuşesc să aducă ameliorări parţiale unei unelte, unui 
aparat, unei teorii controversate. Într-o ţară mare, cum 
este Japonia, se înregistrează anual peste 100.000 de 
brevete de invenţii, ceea ce asigură un progres vizibil al 
producţiei. 

d) Creativitatea inovatoare o găsim la oamenii 
caracterizați ca fiind „talente”. Ei realizează opere a căror 
originalitate este remarcată cel puţin pe plan naţional. 

e) Creativitatea  emergentă este caracteristica 
geniului, a omului care aduce schimbări radicale, 
revoluţionare, într-un domeniu şi a cărui personalitate se 
impune de-a lungul mai multor generații. 

În afară de aceste aspecte, dacă nu creativitatea, cel 
puțin imaginația este necesară fiecăruia dintre noi în 
condițiile vieții obişnuite. O echipă de psihologi de la 
Universitatea Harvard (din S.U.A.) a studiat caracteristicile 
psihice ale unor muncitori instabili, cei care creează 
fluctuaţia forței de muncă, aspect stânjenitor pentru 
managerii întreprinderilor. Sunt acele persoane care azi se 
angajează într-o fabrică, dar după o lună-două, pleacă în 
altă parte, dar nici aici nu stau mult ş.a.m.d. Examinarea a 
arătat că majoritatea lor (66% dintre ei) erau lipsiți de 
imaginaţie, în sensul de a nu fi capabili să-şi imagineze 


cum de ceilalţi (camarazi sau superiori) văd lucrurile altfel, 
au alte opinii şi alte valori. Numim aptitudinea de a te 
identifica cu o persoană şi a vedea lumea prin ochii ei, cu 
mentalitatea ei - empatie. Empatia presupune puţină 
imaginaţie care însă lipsea muncitorilor amintiţi mai sus şi 
de aceea ei aveau numeroase neînţelegeri, ducând fie la 
părăsirea instituției, fie la demiterea lor. Absența 
capacităţii empatice ar explica, după aceiaşi cercetători, şi 
multe din divorţuri, unii dintre cei căsătoriţi (fie soţul, fie 
soţia) nefiind capabili de empatie, deci să-şi imagineze alte 
dorinţe, alte interese decât cele personale, ceea ce devine 
uşor sursă de conflict. lată că, măcar sub această formă, 
imaginaţia este o însuşire valoroasă, importantă pentru o 
convieţuire armonioasă. 

În ce priveşte factorii creativităţii, se poate vorbi, mai 
întâi, de aptitudini pentru creaţie. Există anumite structuri 
cerebrale, pe care nu le cunoaştem, care favorizează 
imaginaţia, ele creând predispoziţii de diferite grade 
pentru sinteza unor noi imagini, noi idei. Totuşi e nevoie de 
intervenţia mediului, a experienţei pentru ca ele să dea 
naştere la ceea ce numim talent. Sunt unii ce exagerează 
chiar rolul muncii în creaţie. De exemplu, Thomas Edison, 
cunoscutul inventator, susţinea că geniul este 99% 
transpiraţie şi doar 1 % inspiraţie. Acest punct de vedere 
se justifică prin specificul domeniului său, invențiile de 
ordin tehnic, deoarece a trebuit să încerce peste 3.000 de 
substanţe până să ajungă la cea mai rezistentă la 
tensiunea din becul electric (atunci a fost găsit filamentul 
de cărbune). Dar teza lui Edison nu se aplică în cazul lui 
Mozart, capabil să scrie o sonată în câteva zile. De muncă 
este nevoie, dar nu chiar în proporţia preconizată de 
renumitul inventator. 


Fără îndoială, un al doilea factor care trebuie amintit 
îl constituie experiența, cunoştinţele acumulate. 
Importantă este nu doar cantitatea, bogăţia experienţei, ci 
şi varietatea ei. Multe descoperiri într-un domeniu au fost 
sugerate de soluţiile găsite în altă disciplină. Nu 
întâmplător se insistă în pedagogie asupra valorii culturii 
generale. 

Se disting două feluri de experienţe: a) o experienţă 
directă, acumulată prin contactul direct cu fenomenele sau 
prin discuţii personale cu specialiştii şi b) o experienţă 
indirectă, obţinută prin lectura de cărţi ori audierea de 
expuneri. Prima formă are un mai puternic ecou psihic, 
ceea ce nu înseamnă că ar fi de neglijat cărţile, care ne 
pun în contact cu mari spirite ce strălucesc de-a lungul 
multor secole. 

Pot fi considerate ca factori interni ai dezvoltării 
creativităţii, motivaţia şi voinţa, amintite când ne-am 
referit la structura ei. Creşterea dorinţei, a interesului 
pentru creaţie, ca şi a forţei de a birui obstacolele are, 
evident, un rol notabil în susţinerea activităţii creatoare. 

În ce priveşte rolul inteligenţei, situaţia e mai puţin 
clară, deşi este evident că în domeniul ştiinţei prezenţa ei 
este de netăgăduit. În conformitate cu experienţele 
efectuate, relaţia dintre inteligenţă şi creativitate e 
complexă. S-au aplicat, la un mare număr de subiecţi, teste 
de inteligenţă şi de creativitate. S-au obţinut corelaţii 
semnificative, dar destul de modeste. Analiza rezultatelor a 
arătat că printre subiecţii cu note ridicate la inteligenţă 
sunt unii având cote slabe la creativitate. În schimb, cei cu 
performanţe ridicate la testele de creativitate aveau la 
inteligenţă cote cel puţin mijlocii, de unde concluzia 
necesităţii sale pentru o creativitate superioară. Totodată 
reiese că în anumite tipuri de inteligenţă (gândirea critică) 
nu e implicat şi spiritul creativ. 

În ultimă analiză, societatea are o influenţă deosebit 


de importantă pentru înflorirea spiritului creativ într-un 
domeniu sau altul. În primul rând, intervin cerinţele 
sociale. Strălucita epocă a Renaşterii italiene, în domeniul 
picturii şi sculpturii, se explică prin îmbogățirea 
negustorilor, atrăgând după sine cerința construirii de 
palate împodobite cu picturi şi sculpturi, care a stimulat 
talentele existând totdeauna într-un popor; s-au creat şcoli 
ilustre permiţând ridicarea acestor arte pe cele mai înalte 
culmi. In secolul nostru, dimpotrivă, interesele societăţii s- 
au îndreptat spre progresul tehnicii, aceasta cunoscând o 
dezvoltare fără precedent. 

Un alt factor determinant în stimularea creativităţii îl 
constituie gradul de dezvoltare a ştiinţei, tehnicii, artei. De 
pildă, forţa aburului era cunoscută încă din antichitate 

Existau jucării ce se mişcau datorită presiunii 
aburului. Apoi zeul Baal Moloch, divinizat în Orientul 
Mijlociu, era înfăţişat printr-o uriaşă statuie de bronz. În 
zilele de sărbătoare se făcea un foc mare la baza acestei 
statui care începea să mişte din mâini şi să scoată un şuier 
înspăimântător. Preoţii ştiau că focul încălzea puternic un 
recipient cu apă, şi aburii apăsau pe nişte clapete 
acţionând mâinile. Dar totul era un secret păzit cu 
străşnicie. În ce priveşte producţia materială, ea era 
efectuată de sclavi şi nu exista nicio preocupare de a le 
înlesni munca. La începutul secolului al XVIII-lea, 
dezvoltându-se manufactura, a apărut şi diviziunea muncii. 
Prin simplificarea operaţiilor efectuate de un muncitor s-a 
putut contura ideea folosirii forţei aburului pentru 
mişcarea unor mecanisme, executând mişcări simple 
rectilinii ori circulare. De asemenea, Einstein n-ar fi putut 
formula teoria sa asupra relativităţii dacă, în prealabil, alţi 
savanţi n-ar fi efectuat o serie de experienţe al căror 
rezultat nu se putea explica prin legile mecanicii 


cunoscute atunci. 

Există şi o puternică influenţă directă exercitată de 
predecesori, de profesori: Socrate l-a influenţat pe Platon, 
Haydn l-a influenţat pe Beethoven. Chiar dacă ulterior 
elevul se îndepărtează de modelele iniţiale, acestea au un 
rol deosebit în formarea tineretului. 

Societatea poate avea şi funcţia de frână în 
dezvoltarea cunoaşterii. Să ne reamintim de persecuțiile 
Inchiziției din Spania şi Italia sau de intoleranţa stalinistă, 
împiedicând progresul ştiinţelor sociale şi biologice. 

3. Procesele fundamentale ale imaginaţiei 

Imaginarea unor noi obiecte, simboluri, idei implică 
două procese fundamentale: analiza şi sinteza. Analiza 
realizează o sfărâmare a unor asociaţii, o descompunere a 
unor reprezentări care apoi, prin sinteză, sunt 
reorganizate în alte structuri deosebite de cele percepute 
sau gândite anterior. Sinteza are loc în diferite moduri, 
numite de obicei „procedeele imaginaţiei”. Vom descrie 
câteva din ele. 

a) Aglutinarea se produce când părţi descompuse din 
diferite fiinţe (sau obiecte) sunt recombinate altfel, dând 
naştere unor fiinţe sau obiecte ca aspect eterogen. Aşa 
erau o serie de monştri din mitologia greacă: sfinxul - 
având corp de leu şi cap de femeie, centaurul - corp de cal, 
dar pieptul, capul şi braţele de bărbat ş.a. 

b) Modificarea dimensiunilor umane a dus la 
imaginarea de uriaşi şi de pitici. 

c) Multiplicarea şerpilor a creat imaginea balaurului 
cu şapte capete. 

d) Schematizarea feţei umane se realizează în 
caricatură, unde ies în relief trăsăturile dominante. 

e) Analogia este un procedeu prezent mai ales în 
ştiinţă şi tehnică. Structura atomului a fost imaginată (mai 
ales la începutul descoperirilor din microfizică) similară cu 
aceea a unui sistem solar. Ch. Darwin a conceput selecţia 


naturală, asemănând-o cu selecţia artificială practicată de 
secole în agricultură. Primele automobile semănau mult cu 
o trăsură fără cai. În creaţia artistică se observă cum 
compoziţiile din tinereţe ale lui L. van Beethoven pot fi 
confundate cu creaţiile profesorului său J. Haydn ş.a.m.d. 
Unii vor să explice întreaga sinteză imaginativă prin 
analogie, ceea ce este o exagerare, deşi, neîndoielnic, 
acesta este un procedeu foarte productiv. 

4. Formele imaginaţiei a) Cea mai frecventă formă de 
imaginaţie solicitată aproape zilnic şi la care se face apel 
în mod curent în învăţământ este imaginaţia reproductivă. 
Ea constă în capacitatea noastră de a ne reprezenta 
diferite locuri, fenomene, întâmplări numai pe baza unor 
relatări verbale, fără sprijinul unui material concret, 
intuitiv. Elevii îşi pot imagina foarte bine cum arată tundra 
pe baza descrierilor făcute de profesor, chiar dacă nu li se 
prezintă o planşă, după cum bătălia de la Podul - înalt 
poate fi reconstituită mental, fără a avea la dispoziţie 
niciun montaj filmat. Tot în această categorie intră şi 
povestirile  înflorate, exagerate, caracteristice unor 
vânători sau pescari, în care realitatea este îmbogățită 
substanțial cu completări fanteziste. 

reproductivă 

Imaginaţie creatoare 


Involuntară 


a, 


visarea imagini visele  halucinaţiile hipnagogice 
hipnopompice preponderent voluntară creaţia 


artistică ştiinţifică tehnică organizatorică 

Fig. 20. Formele imaginaţiei 

Cea mai importantă formă a imaginaţiei este, desigur, 
cea creatoare. Aşa cum se observă în fig. 20, ea se 
manifestă în diferite feluri, fie în mod involuntar, fie în mod 
precumpănitor voluntar. 

b) Visarea are loc atunci când, în momente de 
repaus, de relaxare, lăsăm gândurile să vagabondeze, 
preferând să ne imaginăm lucruri plăcute, şanse, 
întâmplări favorabile. Multora le place, de pildă, să viseze 
ce-ar face dacă ar câştiga la loterie o mare sumă de bani. 

Visarea este puternic influenţată de dorințe, 
sentimente; ne imaginăm reuşita în acţiuni pe care nu 
îndrăznim să le întreprindem. Subalternul visează că îşi 
pune la punct şeful abuziv, îndrăgostitul timid se vede 
făcând declaraţii pline de curaj etc. Astfel, visarea are un 
rol compensator. Gândurile, imaginile se succed în virtutea 
legilor asociației, dirijate de stările afective. Simţul 
realităţii intervine prea puţin, totul decurge ca în romanele 
de aventuri, în care întâmplările sunt foarte puţin 
verosimile. 

Visarea poate constitui totuşi un sprijin în activităţile 


cerând eforturi de lungă durată. De exemplu, violonistul 
nevoit să facă zilnic câte 6 ore de exerciţii, din care 

multe sunt plictisitoare, se visează obţinând mari 
succese în vestite săli de concerte ale lumii, ceea ce îi 
susţine munca sa perseverentă. Totuşi, dacă visarea ocupă 
un loc prea mare în existenţa zilnică, se pierde contactul 
cu realitatea, se subminează efortul voluntar. E ceea ce se 
întâmplă atunci când intervine şi consumul exagerat de 
alcool sau droguri. 

c) Imaginile hipnagogice. Denumirea vine de la 
hipnos (somn) şi agogos (a aduce). Sunt imagini care apar 
în timpul adormirii. Cele hipnopompice (pompos = care 
întovărăşeşte) intervin la începutul trezirii din somn. În 
ambele cazuri, e vorba de simple linii, figuri geometrice, 
stele strălucitoare; mai rar pot apărea figuri umane sau un 
peisaj. Sunt reprezentări statice sau care se succed fără o 
legătură între ele. Nu le considerăm reale şi nu participăm 
în niciun fel la producerea lor, care îşi are originea în 
memorie, dar asociaţiile sunt provocate de „petele 
entoptice”, adică de acele fire subţiri, fulgi şi şiraguri de 
perle transparente, puncte mobile (ca nişte musculiţe mici) 
observabile când ne uităm la un perete alb. Ele provin din 
impurități existente în cristalin ori în corpul sticlos. Sunt 
fenomene de scurtă durată. 

d) Visele. 

1) Visele din timpul somnului se deosebesc net de 
imaginile din preajma somnului. Imaginile visului se 
succed într-o strânsă legătură, constituind „o aventură” (în 
cel mai larg sens al cuvântului) la care participăm afectiv, 
intens. Totodată o considerăm reală, fie că suntem doar 
spectatori, fie că suntem actori. La unele populaţii 
primitive de la sfârşitul secolului trecut, oamenii credeau 
şi după trezire în realitatea visului. De aceea şeful tribului 


era felicitat de supuşi dacă visa o vânătoare bogată. 

Întâmplările din vis au loc, adesea, într-o lume ireală, 
neverosimilă, chiar absurdă, halucinatorie, ca atunci când 
cineva visează cum dă din mâini şi zboară cu uşurinţă, 
mirându-se că alţi oameni nu reuşesc să facă la fel. 
Romanele lui R Kafka transcriu cu fidelitate coşmaruri 
trăite uneori în vis. Aşadar, lipseşte total controlul 
realităţii, totul devenind posibil. Nu sunt respectate nici 
principiile gândirii, de pildă principiul identităţii (întrucât 
pot visa un urs, dar care, de fapt, este prietenul meu B). 
Sau se întâmplă să mă visez în miezul unei acţiuni, eu fiind 
totuşi spectator. După cum pot fi simultan în două locuri 
diferite. 

Apoi, visul este profund afectiv, cel ce visează trăind 
intens emoţii de nelinişte, teamă ori bucurie. Legile 
asociaţiei sunt atotputernice, de aceea se poate sări de la o 
scenă la alta. Dintr-odată apar alte locuri, alte persoane. 

O altă caracteristică este prezenţa unor simboluri. 
Unii consideră câinele negru, ce apare uneori în vis, ca 
fiind un duşman, altora le apare ca un şarpe mare... 
simbolurile pot avea o semnificaţie strict individuală. 
Totuşi, în popor, circulă părerea că simbolurile ar avea o 
semnificaţie generală; astfel, circulă de secole cărticica 
Cheia Viselor, dând o singură semnificaţie fiecărei imagini: 
una pentru noroi, alta pentru carne, alta pentru câine etc. 
în sprijinul unor asemene? păreri vin scrierile lui C. Jung, 
psiholog şi psihiatru elveţian. El a găsit simboluri comune 
în miturile unor popoare foarte diferite, simboluri pe care 
le-a numit „arhetipuri”, susţinând a fi o moştenire 
ereditară a tuturor oamenilor, ele apărând şi în vise. Având 
în vedere că toţi oamenii au deasupra capului soarele şi 
luna, au un tată, mamă, fraţi, toţi se tem de trăsnete...nue 
surprinzător să găsim în imaginaţia tuturor simboluri 
similare, fără să fie nevoie să ne gândim la idei sau imagini 
înnăscute. 


În cadrul viselor predomină imaginile vizuale (cca. 
90% din total), dar numai 20% din ele sunt colorate. Cele 
auditive sunt şi ele prezente în 60% din cazuri, dar 

celelalte, tactile, termice, olfactive apar mult mai rar 
(cam în proporţie de 10%). Aşa cum ştim, visele apar în 
somnul paradoxal (somnul REM) şi durează 20 - 25% din 
timpul total al somnului. 15% dintre bărbaţi şi 5% dintre 
femei susţin că nu visează niciodată. De fapt, nu-şi 
amintesc visele, fiindcă visele par să fie indispensabile. 
Trezite din somnul REM, 80% dintre persoane îşi amintesc 
ce visau; cei treziţi în afara perioadei, cu rapide mişcări 
oculare, şi care relatează un vis nu reprezintă decât 7% 
din total. Desigur, ar putea să fie amintirea unui vis din 
perioada REM anterioară. Totuşi, somnul lent pare a fi şi el 
întovărăşit de vise, dar constând mai mult în reflecţii 
verbale abstracte, cu slabă participare afectivă şi având 
multe relaţii cu starea anterioară de veghe. De aceea 
acestea nu impresionează şi se rețin mult mai greu. 

Visele pregnante durează între 3 şi 60 de minute, în 
medie 20 de minute. Se derulează ele mai repede sau mai 
încet decât evenimentele reale? Ambele situaţii sunt cu 
putinţă. În legătură cu rapiditatea posibilă a unui vis e 
interesantă relatarea unui om de ştiinţă. Având mult de 
lucru, a întârziat la masa de scris; făcându-i-se foame, a 
aprins o spirtieră şi a pus un ou la fiert. Pe când aştepta, a 
adormit şi s-a visat în timpul Revoluţiei franceze, 
participând la lupte împotriva terorii; are tot felul de 
aventuri, până când e capturat, închis, are loc o judecată 
cu mai multe şedinţe, martori, acuzare, este condamnat la 
moarte, aşteaptă multă vreme executarea sentinţei şi, în 
fine, vine ziua decapitării, este târât pe eşafod şi când 
acţionează ghilotina, se trezeşte. Se repede, scoate oul din 


apa clocotită şi... oul era încă moale. Deci aventurile sale, 
care duraseră mai mult de un an, se produseseră în câteva 
minute de vis! 

2) Ce factori influenţează conţinutul viselor? 

Excitanţii externi foarte puternici provoacă trezirea. 
Ceilalţi pot influenţa visele dacă se produc în timpul 
somnului REM. Experimental, s-a apropiat un fier încins de 
fruntea unei persoane care dormea. La trezire, aceasta a 
povestit despre o bandă de şoferi pătrunzând prin efracţie 
într-o casă, pe care poliţia i-a prins asupra faptului şi i-a 
obligat să restituie banii, punându-i cu picioarele pe 
cărbuni aprinşi. În alt caz, s-a picurat puţină apă pe 
fruntea persoanei. În visul ei se vedea în Italia, unde era 
foarte cald, transpira grozav şi, la un restaurant, bea vin 
alb de Orvieto. La fel şi sunetele, zgomotele produse în 
apropiere pot declanşa imagini  onirice. Cercetări 
minuţioase au dovedit că luminile, sunetele intră în 
conţinutul viselor numai în 10 - 20 % din cazuri. Doar 
picăturile de apă pe frunte le influenţează în cca. 40% din 
situaţii. 

Şi senzațiile interne provocate de foame, sete, 
neaerisirea camerei (exces de bioxid de carbon), oboseală, 
tulburări circulatorii pot condiţiona aspecte ale visului. 
Dement şi Wolpert au ţinut mai multe persoane fără să bea 
lichide timp de 26 ore. In timpul somnului ele n-au visat 
băutură, doar 5 din 15 vise au avut o legătură indirectă cu 
băutura. Totuşi, exploratorii rămaşi fără hrană şi în criză 
de apă multă vreme au relatat prezenţa lor intensă în 
planul imaginativ, atât în stare de veghe, cât şi în somn. 

Unele dereglări funcționale interne, anunțând 
ecloziunea unui aspect patologic, pot să fie acoperite de 
stimulii externi în timpul zilei, dar în somn pot influența 
visele. Se poate întâmpla ca o persoană să viseze că s-a 
îmbolnăvit şi doctorul să susţină necesitatea unei operaţii 
la ficat, iar peste două zile persoana în cauză să aibă într- 


adevăr o colică biliară. lată explicaţia unora din visele care 
se realizează. _ 

Uneori, impresiile din ajun pot pătrunde în vis. Intr- 
un experiment s-au prezentat de mai multe ori la 
tahistoscop nişte figuri caracteristice. A doua zi s-a 
constatat prezenţa lor în vise, dar nu în toate cazurile. 
Oricum, preocupările din ajun pot să intre în vis. Unii 
studenţi continuă „să înveţe” în vis ceea ce studiau ziua. 
Uneori. 

continuând reflexiunea, se poate visa soluţia unei 
probleme rămase nerezolvate. Sunt cunoscute cazuri de 
creaţie în timpul somnului. G. Tartini, compozitor preclasic 
italian, povestea că a compus în vis o sonată pe care 
dimineaţa a pus-o pe note - era o sonată foarte dificilă, 
botezată de aceea „sonata diavolului”. 

Informaţii cunoscute nouă, dar uitate în timpul zilei, 
de pildă aceea că urmează să sosească o rudă, pot să se 
actualizeze în vis: un alt argument pentru cei care susţin 
caracterul prevestitor al visurilor. Cum în timpul somnului 
gândirea continuă să funcţioneze, unele „prevestiri” sunt 
posibile, dar ele sunt rare, întrucât, aşa cum am sublimat, 
controlul realităţii lipseşte. 

3) în legătură cu interpretarea viselor, există trei 
poziţii. Unii consideră visul un mod de comunicare cu 
divinitatea (cu zeii, în antichitate). Visul poate fi o solie sau 
un avertisment. Chiar şi în zilele noastre se atribuie visului 
un rol profetic. După Aeppli: „visul ne răspunde unde ne 
aflăm şi ne arată drumul optim pe care îl avem de 
parcurs”. 

A doua poziţie subliniază aspectul fiziologic. K. 
Leonhard: visul este rezultatul unei disocieri, al unei 
inhibiţii mai profunde a sferei motricităţii, faţă de cea 
senzorio-cognitivă. A treia poziţie este aceea a psihologilor 


ce susţin că visul are o serie de semnificaţii. Diverşi factori 
(cei amintiţi mai sus) pot avea o influenţă întâmplătoare, 
dar visul este rezultatul unei întregi stări de spirit a celui 
care doarme. 

Partizan al acestei poziţii, S. Freud susţine că visul 
este în esenţă realizarea unei dorinţe (Freud, S., p.143). 
Insă numai copiii visează în mod explicit ceea ce doresc. 
De exemplu un copil căruia, ducându-i cireşe bunicii, i s-a 
interzis să mănânce din ele; se visează apoi consumând 
„multe, multe cireşe”. Cum zice proverbul: „Vrabia mălai 
visează”. Adultului, spune părintele psihanalizei, având 
dorinţe interzise, îndeosebi cele de ordin sexual, ele îi apar 
în formă mascată, simbolică. Dorinţele, ideile legate de ele, 
formează conţinutul latent al visului, dar conţinutul 
manifest, forma în care el apare, sunt foarte diferite 
datorită  deformărilor produse de  „cenzură” (sau 
„supraeu”). 

Sunt mai multe fenomene care transformă conţinutul 
latent, datorită supraeului. Mai întâi, are loc o elaborare 
plastică: gândurile se transformă în imagini, capătă 
„caracter halucinator”. Apoi survine condensarea: visul 
manifest apare mai redus, mai comprimat decât ideile 
latente. Se elimină unele elemente, altele fuzionează: o 
persoană are aparenţa fizică a lui A, ţinuta lui B, dar ştiu 
că e D. Deplasarea e cel mai important fenomen: un 
element latent este înlocuit prin ceva mai îndepărtat, 
printr-o aluzie, devenind un simbol. lată că un pacient 
povesteşte cum i-a visat pe mai mulţi membri ai familiei 
sale stând în jurul unui mese de o formă neobişnuită. 
Chestionat, el îşi aminteşte o mobilă la fel, văzută cu 
prilejul unei vizite. În acea familie, raporturile dintre tată 
şi fiu nu erau cordiale. Dar nici relaţiile dintre pacient şi 
tatăl său nu erau bune. Tocmai ele au fost simbolizate prin 
acea masă deosebită. 

În fine, o altă modificare profundă poate fi şi 


inversiunea. Se visează ceva care înlocuieşte inversul său: 
„a te căţăra pe scară” în loc de „a te cobori”; „căderea în 
apă” înlocuind „ieşirea din apă”. În acest fel, un vis nu mai 
seamănă nicidecum cu ideile latente din care provine, iar 
dificultăţile de interpretare sunt foarte mari, căci orice 
fragment poate exprima şi opusul său, orice detaliu poate 
fi considerat ca exprimând o realitate sau, dimpotrivă, 
contrariul ei (Freud, S., pp. 173 - 179). 

Freud găseşte soluţia pentru o interpretare justă a 
viselor. El  chestionează persoana în legătură cu 
întâmplările din vis, dar interogarea o face după metoda 
sa, „asociaţia liberă”: subiectul este rugat să spună tot ce-i 
vine în minte, fără nicio selecţie, fără nicio omisiune. În 
felul acesta, pot apărea interpretări care n-ar fi putut fi 
deduse 

doar din relatarea visului. De exemplu, o doamnă 
povesteşte ce a visat. Se afla împreună cu bărbatul ei la 
teatru şi constată că o parte din fotolii sunt complet goale. 
Soţul ei povesteşte cum Eliza Z. (o prietenă a ei) şi 
logodnicul său ar fi vrut să vină şi ei la teatru, dar nu 
găsiseră decât locuri proaste (3 locuri costând 1, 5 florini), 
pe care nu le puteau accepta. Din ceea ce îşi mai aminteşte 
pacienta, Freud deduce că visul ei îi exprimă regretul de a 
se fi măritat atât de tânără, fiind totodată şi o realizare a 1 
dorinţei sale de a merge frecvent la teatru (Freud, S., pp. 
138 - 139). 

Marele psihiatru are dreptate în ce priveşte 
necesitatea unor precizări din partea celui ce visează - 
fără de care e greu să interpretezi o serie de imagini cu 
caracter simbolic. Totuşi, întrucâtva el se contrazice, 
fiindcă vorbeşte şi de o simbolistică generală - un fel de 
cheie a viselor, un cod (Freud, S., pp. 159 - 164): când în 


vis apar un împărat şi o împărăteasă, aceştia simbolizează 
părinţii; copiii, fraţii, surorile sunt mici animale; naşterea e 
legată de vise în care e vorba de apă, fie că se iese din apă, 
fie că se scufundă în ea; plecarea cuiva, călătoria înseamnă 
moarte etc. Dar cele mai multe obiecte au o semnificaţie 
erotică. Organul genital masculin ar fi simbolizat prin: 
bastoane, stâlpi, arme ascuţite, cuțite, pumnale, revolver, 
robinete, izvoare, creioane, ciocane etc. etc. Organul 
genital feminin e şi el prezent „prin toate obiectele a căror 
caracteristică constă în aceea că circumscriu o cavitate”: 
mine, gropi, vase, lăzi, vapor, dulapuri, casă, uşă etc. 

Argumentele pe care părintele psihanalizei le aduce 
în sprijinul acestor interpretări sunt şubrede, bazându-se 
pe analogii cu unele mituri ori proverbe. Caracterul lor 
discutabil e recunoscut când scrie: „cât despre 
simbolurile din vise, multe dintre ele nu le regăsim în alte 
domenii sau nu le regăsim, cum aţi văzut, decât ici, colo” 
(p. 169). 

Până la urmă, observăm cum Freud, deşi vorbeşte de 
realizarea dorinţei în vis, se referă aproape în toate 
cazurile la preocupări şi neîmpliniri de ordin sexual, 
conform cu esenţa doctrinei sale. Or, nu toţi oamenii au 
neîmpliniri, dificultăţi de ordin erotic, în concepţia lui S. 
Freud dimpotrivă, toţi băieţii trăiesc complexul lui Oedip, 
adică sunt îndrăgostiţi erotic de mama lor şi ostili tatălui. 
Dar afecțiunea faţă de mamă nu e dovedită ca fiind de 
natură sexuală, ci, aşa cum observa un elev al lui Freud, A. 
Adler, ea izvorăşte din nevoia de protecţie, de securitate a 
copilului mic. 

În afară de aceasta, nu se observă preocuparea de a 
stabili gradele de intensitate a unui impuls care ar putea fi 
diagnosticat ca prezent. O mamă, deşi ţine foarte mult la 
copilul ei, se poate enerva foarte tare pentru o comportare 
obraznică şi-i spune cuvinte grele, îl ameninţă. Dar totul 
poate fi superficial, cauzat de o întâmplare, fără nicio 


semnificaţie - ar fi o greşeală deci să tragem concluzia că 
ea nu mai ţine la fiul său şi îl urăşte. Or, deseori, micile 
tensiuni din timpul zilei sunt amplificate în vis. Dacă 
îmbracă o formă simbolică, eventual, nu este un motiv să 
conchidem că ar fi foarte puternice şi i-ar marca puternic 
existenţa. Dacă doamna din exemplul citat mai sus a putut 
avea un moment de regret pentru că s-a căsătorit prea 
devreme (exprimat cifrat în vis) nu înseamnă lipsă de 
afecţiune pentru soţul ei. O asemenea discuţie nu se 
observă în lucrările lui S. Freud, dar neglijarea ei poate 
duce la erori foarte grave de diagnostic. 

Psihiatrul austriac face o greşeală destul de frecventă 
în ştiinţă: când se descoperă un fapt important, există 
tendinţa ca prea multe fenomene să fie explicate prin legea 
ce îl ilustrează. Aşa au procedat în psihologie I.P. Pavlov, E. 
Thorndike şi adepţii şcolii gestaltiste. In cazul nostru, pe 
lângă tendinţa de a explica întreaga viaţă psihică prin 
numai două impulsuri fundamentale, Freud încearcă să 
simplifice natura visului, care ar urmări doar realizarea 
unei dorinţe. Dar oricine cunoaşte visele în care se 
concretizează temerile, şi nu dorinţele noastre. „Atunci, ni 
se spune, trăim teama 

provocată de cenzură”. Când cineva visează că i se 
fură automobilul, nu contrazice nicio normă. Freud nu 
ezită să recurgă la sofisme pentru a-şi susţine dogma, 
spunând: „pedeapsa este realizarea unei dorinţe, a dorinţei 
altei persoane, a aceleia ce execută cenzura”. Aşadar, visul 
este realizarea... dorinţei altuia! - ceea ce e, evident, cu 
totul altceva decât se formula în teza iniţială. Aceste 
argumente nefiind convingătoare, el precizează că dorinţa 
pe care urmează să o satisfacă visul este dorinţa de a 
dormi. Sigur, există şi asemenea cazuri. Cineva visează: 
sună ceasul dimineaţa, se scoală, se spală, ia masa... dar îl 


trezeşte soţia arătându-i că a dormit încă 1/2 de oră după 
avertizarea  deşteptătorului. Aici, într-adevăr, visul i-a 
prelungit somnul, dar acesta este un caz foarte rar. Fiecare 
dintre noi am trăit coşmaruri care ne-au făcut să ne trezim 
înfricoşaţi - ele nu ne-au ajutat să mai dormim, ci 
dimpotrivă, în concluzie, creatorul psihanalizei are meritul 
de a fi subliniat caracterul afectiv al visului, aspect 
esenţial, chiar dacă, pe lângă dorinţe, el actualizează şi 
temeri sau revolte. E probabilă şi influenţa normelor 
morale care în unele cazuri pot transforma gândurile în 
simbol. De asemenea, e certă necesitatea de a culege 
informaţii de la cel care a visat pentru a clarifica sensul 
unui vis. În rest, găsim generalizări şi exagerări 
neîntemeiate, caracteristice acestui psihiatru. 

Simbolurile din vis pot avea şi altă explicaţie decât 
cea freudiană. Potrivit vede 

[rilor cognitiviste, simbolismul n-ar avea rolul de a 
masca pulsiuni, ci ar constitui singurul mod prin care se 
poate exprima complexitatea trăirilor afective, care nu pot 

[fi traduse în cuvinte obişnuite, în noţiuni. Poetul, 
pentru a sugera trăirile sale inefabile, alege cuvinte rare şi 
foloseşte metafore, simboluri neobişnuite. La fel în vis, fără 
vreo intenţie, sentimentele se transformă, se încorporează 
în evenimente şi imagini simbolice. Visul ar fi singura 
posibilitate de exprimare a anumitor aspecte obscure ale 
personalităţii noastre, a unor valori şi atitudini în mare 
parte inconştiente. Gândirea onirică cristalizată în vise 
poate servi la o mai bună cunoaştere a individului. 
Explicaţia freudiană a simbolurilor şi cea cognitivistă nu se 
exclud: în unele situaţii poate fi vorba de mascarea unei 
dorinţe, alteori, doar de o exprimare figurată. Cu 
certitudine, analiza viselor poate servi la o cunoaştere mai 
bună a persoanei, dar fără simplismul unui cod imuabil al 
imaginilor, care să dea unei reprezentări aceeaşi 
semnificaţie la toţi oamenii. Desigur, psihicul omului e 


invadat de comunitate, de reprezentări sociale, ceea ce nu 
înseamnă că multe dintre ele n-ar fi trăite într-un 

I mod specific, personal. 

4) Cele mai evidente manifestări ale unui vis le 
constituie mişcările oculare rapide ce se petrec sub 
pleoapele închise. Uneori, corespondenţa dintre acestea şi 
conţinutul visului este evidentă (Engel, R. în Handbuch, 
1911, p. 419): în cazul unei persoane adormite, s-au 
observat 26 de mişcări orizontale regulate ale ochilor; 
trezită, ea a relatat că visa cum urmăreşte un meci de 
ping-pong. În multe alte cercetări însă, nu 

I s-au putut stabili asemenea concordanţe, ceea ce nu 
e de mirare, fiindcă, în diversele 

I scene visate cu mai multe persoane în mişcare, 
mişcările oculare implicate sunt 

I extrem de complexe şi e foarte greu de găsit 
corespondențe. 

În afara mişcării ochilor, sunt prezente şi alte 
manifestări. Apar mişcări ale I articulației mâinilor, 
modificări ale ritmului respirator, ale bătăilor inimii (ca în I 
emoţii sau în acţiuni solicitând efort), uneori şi modificări 
ale expresiei faciale. I Câteodată se pronunţă cuvinte şi 
chiar propoziţii, iar spre sfârşitul perioadei de somn se 
produc mişcări ale corpului. În rare cazuri, persoana care 
doarme se scoală, I merge, se poate sui chiar pe acoperiş - 
e vorba de somnambulism. S-au comis şi I crime în această 
stare specială. Dimineața, somnambulul nu-şi mai 
aminteşte nimic. 

Nu e clar dacă el visează şi acţionează sau se află în 
stare de trezie patologică, fără o conştiinţă clară. Există 
oameni care, treji fiind, pot acţiona fără conştiinţă în 
anumite momente şi nu-şi pot aminti nimic din cele 


întreprinse. 

Manifestările exterioare ale visului ne îndreptăţesc 
să afirmăm prezenţa imaginilor onirice şi la animalele 
superioare: uneori, câinii adormiţi mârâie îndârjiţi. 

Nu se cunoaşte rolul visului, dar el este necesar. Am 
arătat că, împiedicaţi să viseze (treziţi când începe somnul 
REM), subiecţii se resimt şi cresc perioadele somnului 
paradoxal în nopţile ulterioare. Pentru psihiatru, pentru 
psiholog analiza viselor poate completa informaţiile despre 
pacienţi, dar interpretarea lor nu este încă pe deplin 
clarificată din punct de vedere ştiinţific. 

e) Halucinaţiile sunt imagini extrem de vii şi pe care 
bolnavii le consideră reale. Ei văd persoane, animale, 
obiecte acoperind părţi din ceea ce percep. În afara bolilor, 
halucinaţiile pot fi provocate de anumite substanţe chimice 
şi de droguri. Un psiholog, folosind o substanţă 
halucinogenă, a descris cum a început să vadă şoareci 
albaştri alergând prin cameră. Sunt fenomene rare şi 
anormale. 

f) Imaginaţia preponderent voluntară 

De obicei, manualele de psihologie vorbesc despre 
imaginaţia voluntară. Am preferat să  precizăm 
„preponderent voluntară” deoarece, aşa cum vom vedea, 
în procesul de creaţie intervin totdeauna şi asociaţii din 
inconştient. 

Vorbim de imaginaţie voluntară în sensul că persoana 
îşi propune în mod conştient să rezolve o anumită 
problemă foarte dificilă ori să creeze o anume operă 
artistică implicând un efort de durată. De altfel, am 
prezentat voinţa şi perseverenţa ca fiind componente 
indispensabile creaţiei autentice. 

Munca de creaţie parcurge mai multe etape: 

1) perioada de preparare, când se adună informaţii, 
se fac observaţii, se delimitează scopul ori problema, se 
schiţează o ipoteză sau un proiect general; 


2) incubaţia este răstimpul încercărilor sterile, când 
nu se găseşte soluția, concretizarea operei e 
nesatisfăcătoare; incubaţia poate dura foarte mult, ani de 
zile! 

3) iluminarea este momentul fericit când apare 
soluția, când opera e văzută într-o lumină mirifică. Acest 
fenomen se produce uneori în mod spectaculos: i se spune 
inspirație dacă artistul trăieşte opera în mod intens, 
conştient de toate componentele şi detaliile ei; în ştiinţă, 
se vorbeşte de intuiţie = o cunoaştere sintetică, integrală a 
demonstraţiei care elucidează toate aspectele problemei; 
în această etapă se realizează în ritm rapid obiectivele 
urmărite iniţial; 

4) verificarea este necesară după concepţia iniţială, 
pentru a elimina eventuale erori sau lacune; artistul îşi 
revizuieşte creaţia, face retuşuri; sunt cazuri când mari 
părţi din operă sunt rescrise - aşa făcea Lev Tolstoi. 

Unii prezintă actul de creaţie cu trei faze: una logică 
(aici ar intra prepararea şi incubaţia), o a doua intuitivă = 
iluminarea şi, a treia, etapa critică (verificarea). Oricum, 
momentul culminant este cel al intuiţiei, inspiraţiei, 
iluminării. 

Despre acest moment s-a scris mult. H. Poincaré, 
ilustrul matematician de la începutul secolului nostru, a 
descris mai multe asemenea fenomene, subliniind că ele i- 
au apărut în momente de relaxare, când nu se gândea 
deloc la problema respectivă. De exemplu, după câteva 
luni de strădanii în legătură cu o temă foarte complexă, 
neajungând la niciun rezultat, a abandonat-o. Într-o seară, 
plecase la operă şi, în momentul când a pus piciorul pe 
scara trăsurii, dintr-odată i-a venit în minte soluţia: 

O viziune de ansamblu asupra problemei, a 
organizării şi succesiunii raţionamentelor, întors acasă şi 


transcriind totul pe hârtie, şi-a dat seama că rezolvarea e 
fără cusur. 

Evident, totul nu se poate explica decât prin rolul 
activ, creator al inconştientului care a continuat 
prelucrarea făcută în timpul incubaţiei. În toate cazurile, 
se remarcă apariţia intuiţiei, inspiraţiei numai după o 
perioadă de efort, de căutări, de muncă intensă. Ce se 
petrece în inconştient? Unii presupun că semnificaţiile 
sunt grupate în unităţi complexe pe care le numesc 
„matrice”. Rigiditatea creată de limbaj şi de sistemele 
logice împiedică apariţia unor noi relaţii între ele. In 
perioada de relaxare s-ar produce un recul spre o mai 
slabă integrare a matricelor şi atunci se pot produce 
conexiuni neobişnuite (după Schlanger, Jud., 1983). De 
aici, şi tendinţele ce se manifestă azi, în preconizatele 
metode de stimulare a creativităţii, de a realiza condiţii 
pentru o liberă manifestare a asociaţiilor spontane, 
nestânjenite de rigorile raţiunii. Desigur, iluminarea e 
condiţionată nu numai de munca prealabilă, ci şi de 
întreaga cultură a creatorului, de bagajul său de 
cunoştinţe şi de varietatea lor. 

Dar iluminarea nu se produce totdeauna sub această 
formă spectaculoasă, adesea ea are loc treptat, creatorului 
venindu-i o idee care îl face să progreseze puţin. Peste 
câteva zile, poate face un nou pas înainte ş.a.m.d., până la 
deplina rezolvare a problemei sau conceperea operei în 
întregime. Din ceea ce se cunoaşte, se pare că există 
particularităţi: sunt personalităţi la care intuiţia survine 
puternic şi global, cum a fost H. Poincaré, altele 
progresează treptat - aşa era Albert Einstein. 

Există o chestiune insuficient precizată: creativitatea, 
imaginaţia implicată sunt generale, aceleaşi în toate 
domeniile sau specifice (Roşea, AL, p. 19)? Adesea, 
cercetătorii vorbesc despre ea ca despre o aptitudine 
generală. E posibil să existe caracteristici de personalitate 


prezente la multe talente creatoare, aşa cum se vorbeşte şi 
de o inteligenţă generală, al cărei nivel, am văzut, nu poate 
fi confundat cu potentele creatoare. Dar există şi domenii 
în care anumite aptitudini speciale sunt indispensabile: 
matematica, pictura, muzica ş.a. În domeniul ştiinţelor, s- 
ar putea găsi aptitudini comune (să spunem, cele implicate 
atât în chimie cât şi în fiziologie), dar şi aici există 
deosebiri ce pot fi importante (când comparăm munca unui 
fizician atomist şi cea a unui specialist în istoria antică). E 
adevărat că au existat şi talente multiple, cum întâlnim la 
mari genii ca: Leonardo da Vinci sau Goethe, însă nu şi la 
Shakespeare sau Raphael. In ce priveşte aptitudinile 
implicate în cercetarea ştiinţifică, ele sunt în strânsă 
relaţie cu cele antrenate în orice problemă de gândire. 
Chiar eforturile efectuate de un elev de liceu pentru a 
soluţiona o problemă de fizică implică momente de 
pregătire, de incubație, dar şi asociaţii salvatoare care vin 
din memorie, adică din inconştient. Noi căutăm o anumită 
lege, un anumit procedeu pentru a rezolva situaţia 
problematică. Ea poate să nu ne vină în minte, sau ne vine 
altceva, care se dovedeşte  nefolositor. Prelucrarea 
efectuată de inconştient duce uneori la sugerarea unei 
metode, alteori ne orientează în altă direcţie, unde găsim 
ceea ce ne trebuie. Activitatea inconştientă colaborează 
îndeaproape cu eforturile deliberate, atât în creaţia 
autentică, precum şi în rezolvarea unor probleme dificile 
pentru noi - deşi binecunoscute de specialişti. 
Inconştientul care ne sprijină este, în mare parte, memoria 
semantică; pe relaţiile stabilite de ea, mersul gândurilor 
este facilitat. E nevoie însă şi de o deplasare a punctelor 
de vedere, o reorganizare a datelor, o serie de analogii şi 
transpuneri. Aşadar, gândirea obişnuită nu este cu totul 
altceva decât reflexiunea solicitată în creaţia ştiinţifică. 
Gradul de originalitate şi intensitatea efortului necesar le 
distinge, ceea ce constituie o diferenţă minoră. 

5. Dezvoltarea creativităţii 

Multă vreme creaţia a fost considerată apanajul 
exclusiv al unei minorităţi restrânse. Distingând însă mai 
multe trepte calitative în creativitate şi observând cum şi 
eforturile de gândire obişnuită implică ceva nou, cel puţin 
pentru persoana aflată într-un impas, astăzi nu se mai face 
o separare netă între omul obişnuit şi creator. Orice om 
normal poate realiza o îmbunătăţire în munca sa, o mică 
inovaţie sau invenţie. Ca dovadă că, în multe ţări, numărul 
inventatorilor cu brevet e de ordinul zecilor şi chiar al 
sutelor de mii. Pentru a se ajunge la o astfel de 
performanţă, e | nevoie de o preocupare specială, de 
condiţii favorabile dezvoltării imaginaţiei. Şi, într-adevăr, 
asistăm astăzi la deschiderea unor „cursuri de 
creativitate” şi chiar „şcoli de inventică”. Ce se poate face 
deci pentru stimularea creativităţii? Mai întâi, trebuie să 
fim conştienţi şi să combatem anumite piedici în calea 
manifestării imaginaţiei, creativităţii. Asemenea obstacole 
exterioare sau inerente individului sunt denumite, de 
obicei, blocaje. 

a) Blocajele creativităţii 

1) Mai întâi, sunt amintite blocajele culturale. 
Conformismul este unul din ele: dorinţa oamenilor ca toţi 
cetăţenii să se poarte şi să gândească la fel. Cei cu idei sau 
comportări neobişnuite sunt priviţi cu suspiciune şi chiar 
cu dezaprobare, ceea ce constituie o descurajare pentru 
asemenea persoane. Apoi, există în general o neîncredere 
în fantezie şi o preţuire exagerată a raţiunii logice, a 
raţionamentelor. Dar, vom vedea când vom studia 
gândirea, că deducţiile riguroase nu permit un progres 
real decât dacă fundamentează rezultatele unor construcţii 
sau ale unor operaţii imaginate. Nici matematica nu poate 


progresa fără fantezie. Această atitudine sceptică, 
observată atât la oamenii simpli, cât şi la cei cultivați, şi-ar 
putea avea originea în existenţa unor indivizi cu imaginaţie 
bogată, dar comozi, leneşi, care nici nu-şi fac cum trebuie 
obligaţiile serviciului, darămite să creeze opere de valoare. 
Cel mult, ei pot distra un grup, la o petrecere. 

2) Blocajele metodologice sunt acelea ce rezultă din 
procedeele de gândire. Aşa e | cazul rigidităţii algoritmilor 
anteriori. Se numeşte algoritm o succesiune determijnată 
de operaţii permiţând rezolvarea unei anumite categorii de 
probleme (aşa sunt formulele matematice, un algoritm este 
„regula de trei simplă” etc). Noi suntem obişnuiţi să 
aplicăm într-o situaţie un anume algoritm şi, deşi nu pare a 
se potrivi, stăruim în a-l aplica, în loc să încercăm altceva. 

De asemenea, se observă cazuri de  fixitate 
funcţională: folosim obiectele şi uneltele potrivit funcţiei 
lor obişnuite şi nu ne vine în minte să le utilizăm altfel. Să 
dăm un exemplu simplu: în timpul războiului, o grupă de 
soldaţi a fost cartiruită într-o casă părăsită dintr-o 
localitate evacuată de inamic. Acolo rămăseseră mai multe 
scaune, dar nu exista nicio masă. Mai multe zile soldaţii s- 
au chinuit să mănânce cu mâncarea pe braţe, până când 
unuia i-a venit ideea să scoată o uşă din balamale şi, 
punând-o pe 4 scaune, au avut o masă foarte comodă. 
Această idee a venit foarte târziu, întrucât pentru noi toţi 
funcţia uşii este de a închide o încăpere şi nu de a servi 
drept scândură pentru masă. Tot în această categorie de 
blocaje găsim şi critica prematură, evidenţiată de Al. 
Obsborn, unul din promotorii cultivării creativităţii. Atunci 
când ne gândim la soluţionarea unei probleme complexe, 
spune el, sunt momente când ne vin în minte tot felul de 
idei. Dacă, îndată ce apare o sugestie, ne apucăm să 
discutăm 

critic valoarea ei, acest act blochează venirea altor 
idei în conştiinţă. Şi cum prima sugestie de obicei nu e cea 
bună, ne aflăm în impas. Când imaginaţia trece printr-un 
moment de efervescenţă, să lăsăm ideile să curgă - doar să 
le notăm. Numai după ce acest izvor de inspiraţie seacă, să 
trecem la examenul analitic al fiecăreia. Osborn a intitulat 
acest procedeu brainstorming, ceea ce în traducere 
literală ar fi „furtuna, asaltul creierului” - în limba noastră 
îl caracterizăm ca „asaltul de idei” sau „evaluarea 
amânată”. Brainstormingul poate fi utilizat şi în munca 
individuală, dar el e cunoscut mai ales printr-o activitate 
de grup, despre care vom vorbi imediat. 

3) în fine, mai există şi blocaje emotive, întrucât, aşa 
cum se ştie, factorii afectivi au o influenţa importantă: 
teama de a nu greşi, de a nu se face de râs, poate 
împiedica pe cineva să exprime şi să dezvolte un punct de 
vedere neobişnuit. De asemenea, graba de a accepta prima 
idee este greşită, fiindcă rareori soluţia apare chiar de la 
început. Unii se descurajează rapid, dat fiind că munca de 
creaţie, de inovaţie este dificilă şi solicită eforturi de lungă 
durată. Şi tendinţa exagerată de a-i întrece pe alţii implică 
evitarea ideilor prea deosebite şi dăunează procesului de 
creaţie. 

b) Metode pentru stimularea creativităţii 

Aspiraţia spre dezvoltarea spiritului creativ a dus la 
conceperea unor metode care, pe de o parte, să combată 
blocajele, iar pe de alta, să favorizeze asociaţia cât mai 
liberă a ideilor, utilizând astfel la maximum resursele 
inconştientului. 1) Una din cele mai populare este 
brainstormingul despre care am amintit mai sus, dar 
utilizat în condiţiile unei activităţi de grup. lată cum 
decurge: presupunem că într-o fabrică s-a ivit o problemă 
dificilă (de pildă, să se modifice, fără mari cheltuieli, modul 
de transport al unor subansamble în diverse părţi ale halei 
centrale) şi s-a hotărât convocarea grupului de 


brainstorming; se trimite câte o invitaţie membrilor (în 
număr de 10 - 12) în care se specifică problema, ziua, ora 
şi locul întrunirii; persoanele respective au fost alese, mai 
demult, urmărindu-se să facă parte din cele mai diverse 
profesiuni, deci, pe lângă ingineri, vor fi un biolog, un 
ziarist, un istoric, un agronom, un fizician ş.a., asigurându- 
se în acest fel, din capul locului, o varietate a punctelor de 
vedere. Aceşti specialişti iau act de problemă, dar nu o 
analizează în mod special. În ziua stabilită vin, adunaţi în 
jurul unei mese, şi după o luare de contact, începe şedinţa 
propriu-zisă, condusă de un mediator. De obicei, pe o tablă 
mare se scriu cele patru reguli ale brainstormingului: 
„judecata critică este exclusă” (în spiritul evaluării 
amânate, nu e voie să se comenteze nicio idee, nici să se 
critice, nici măcar să se râdă nu e permis); „cât mai multe 
idei”; „daţi frâu liber imaginaţiei” (unii formulează ideea 
mai pregnant: „idei cât mai absurde”, bazându-se pe 
experienţa că acestea sunt deseori cele mai rodnice) şi 
ultima: „combinările şi ameliorările sunt binevenite”. 
Există şi un secretar care stenografiază tot ceea ce se 
spune. Unul dintre cei de faţă începe prin a debita tot ce-i 
trece prin minte în relaţie cu problema, fără nicio selecţie 
sau preocupare de exactitate. După ce el termină, începe 
un altul, nu se discută nimic, urmează al treilea ş.a.m.d. La 
un moment dat ideile abundă, apoi se răresc şi în cca. 45 - 
60 de minute inspiraţia secătuieşte, şedinţa se încheie, dar 
mediatorul reaminteşte participanţilor că, dacă ulterior le 
mai vine o idee (în acea zi sau a doua zi dimineaţa), să o 
comunice telefonic secretarului. După aceea, se adună 
specialiştii întreprinderii şi parcurgând lista, caută ideea 
care sugerează o soluţie optimă. Metoda dă adeseori bune 
rezultate, altfel n-ar mai fi utilizată cu 

regularitate în întreprinderi şi institute. Comunicarea 
unor idei într-un grup are avantajul de a suscita asociaţii 
benefice altuia, poate deschide un nou orizont, dând 
prilejul persoanei să formuleze păreri care nu i-ar fi venit 
în minte dacă ar fi lucrat singur. Experienţe riguroase au 
arătat că, lucrând în grup, se produc mai multe idei, se 
găsesc mai multe soluţii, decât dacă membrii grupului ar 
lucra fiecare separat. 

Desigur, nu orice problemă poate fi abordată în felul 
arătat, mai ales cele care solicită scrisul (ca în cazul celor 
matematice) şi, de asemenea, nu în orice fază, ci doar 
atunci când impasul este bine precizat. 

2) Tot o metodă asociativă este şi sinectica inovată de 
W. Gordon. Acesta era convins de valoarea psihanalizei şi 
deci de rolul hotărâtor al inconştientului. Cum, după 
această doctrină, „sinele” se exprimă prin metafore, în 
centrul metodei se află strădania de a găsi metafore în 
relaţie cu problema prezentată. Şi aici, din grup fac parte 
6 - 8 persoane de diferite profesii. Mai întâi se face 
„străinul familiar” adică se clarifică bine dificultăţile 
problemei. Apoi se transformă „familiarul în ceva străin”, 
adică se caută metafore, comparații, personificări. De 
pildă, dacă se studiază îmbunătăţirea unui carburator, 
cineva îşi imaginează că este „un plămân şi respiră când 
rar şi profund, când superficial şi repede”; altcineva invocă 
„balena care, după o inspiraţie puternică, nu mai inspiră 
multă vreme” etc. etc. După ce se formulează circa 20 de 
analogii-metafore, aceleaşi persoane studiază împreună cu 
specialiştii soluţionarea optimă a problemei, sugerată de 
una sau alta din metafore. Aceasta e partea cea mai dificilă 
şi durează mai multe ore. Există şi alte metode în care nu 
se recurge la asociaţii libere, dar se stimulează 
creativitatea prin grup (după Stoica, A., pp. 194 - 197). 

3) Metoda 6 - 3 - 5. Este vorba de împărţirea unei 
adunări în grupuri de 6 persoane, în care fiecare propune 


3 idei într-un timp maxim de 5 minute. Primul grup discută 
problema şi, pe o fişă, sunt trecute trei idei, fiecare fiind 
capul unei coloane ce se va completa de către celelalte 
grupuri. După 5 minute, fişa este trecută unui alt grup 
care adaugă alte 3 idei în coloane, sub celelalte ş.a.m.d. 
până ce fiecare fişă trece pe la toate grupurile. 
Conducătorul strânge foile, le citeşte în faţa tuturor şi se 
discută pentru a se hotări care din propuneri să fie 
însuşită. 

4) Phillips 6 - 6. Este tot o metodă menită să consulte 
un număr mare de persoane (30 până la 60). Această 
mulţime se grupează în câte 6 persoane, urmând a discuta 
problema timp de 6 minute. Mai întâi, animatorul explică 
metoda şi avantajul ei, apoi expune problema. Se 
urmăreşte ca grupurile să fie cât mai eterogene. Fiecare 
îşi alege un coordonator şi se discută timp de 6 minute. La 
urmă, fiecare grup îşi anunţă părerea. Urmează o discuţie 
generală - după care se trage concluzia. În felul acesta, 
într-un timp scurt, se consultă opinia multora: 4 - 5 minute 
organizarea, 6 minute discuţia în colectiv, 2 minute 
raportează fiecare rezultatul; dacă sunt 10 grupe = 20 
minute. Deci avem circa 30 minute. Discuţia finală poate 
dura 30 de minute, deci în circa o oră se pot rezuma 
părerile a 60 de persoane. 

Când e vorba de o problemă complexă, se pot 
organiza grupuri de 4 membri, având la dispoziţie 15 
minute. 

5) Discuţia panel. Termenul panel înseamnă în 
engleză „juraţi”. Şi în acest caz e vorba de participarea 
unor colectivităţi mai mari. Discuţia propriu-zisă se 
desfăşoară într-un grup restrâns („juraţii”), format din 
persoane foarte competente în domeniul respectiv. Ceilalţi 
- pot fi zeci de persoane - ascultă în tăcere ceea ce se 

discută. Aceştia pot interveni prin bileţele trimise 
„juraţilor”. Uneori bileţelele sunt din hârtie colorată: cele 
albastre conţin întrebări, cele albe - sugestii, cele roşii - 
păreri personale. Mesajele sunt primite de unul din 
membrii participanţi la dezbatere, care introduce în 
discuţie conţinutul unui bileţel atunci când se iveşte un 
moment prielnic (i se spune „injectorul de mesaje”) 
Discuţia e condusă de un „animator”. La urmă, persoanele 
din sală pot interveni şi în mod direct, prin viu grai. În 
încheiere, animatorul face o sinteză şi trage concluzii. 
Discuţiile panel sunt organizate aproape zilnic de posturile 
de televiziune. Auditorul (zeci de mii de persoane) 
urmăreşte discuţia acasă şi poate interveni prin telefon. 
Ceea ce lipseşte discuţiilor televizate sunt sintezele şi 
concluziile animatorului, totul rămâne în aer şi cetăţenii nu 
ştiu ce să creadă! De altfel, nu sunt discuţii urmărind 
creaţia, ci numai informaţia. 

c) Dezvoltarea creativităţii în învăţământ 

Câtă vreme creaţia era socotită un privilegiu 
dobândit ereditar de o minoritate, şcoala nu s-a ocupat în 
mod special de acest aspect, deşi, e drept, s-au creat ici şi 
colo clase speciale pentru supradotaţi. De când se arată că 
automatele dirijate de calculatoare înfăptuiesc toate 
muncile monotone, stereotipe şi deci omului îi revin mai 
mult sarcini de perfecţionare, de înnoire, cultivarea 
gândirii inovatoare a devenit o sarcină importantă a 
şcolilor de masă. Pe lângă efortul tradiţional de educare a 
gândirii critice, stimularea fanteziei apare şi ea ca un 
obiectiv major. Aceasta implică schimbări importante, atât 
în mentalitatea profesorilor, cât şi în ce priveşte metodele 
de educare şi instruire. 

În primul rând, trebuie schimbat climatul, pentru a 
elimina blocajele culturale şi emotive, puternice în şcoala 
din trecut. Se cer relaţii destinse, democratice, între elevi 
şi profesori, ceea ce nu înseamnă a cobori statutul social al 


celor din urmă. Apoi, modul de predare trebuie să solicite 
participarea, iniţiativa elevilor - e vorba de acele metode 
active, din păcate prea puţin utilizate în şcoala 
românească. În fine, fantezia trebuie şi ea apreciată 
corespunzător, alături de temeinicia cunoştinţelor, de 
raţionamentul riguros şi spiritul critic. 


Capitolul XIV LIMBAJUL 

1. Limba 

— Limbajul este funcţia de utilizare a limbii în 
raporturile cu ceilalţi oameni. Este o funcţie complexă care 
presupune o indisolubilă conlucrare a celorlalte funcţii, în 
special a celor intelectuale şi motorii. Înțelegerea 
cuvintelor impune o percepţie clară şi antrenează memoria 
semantică, imaginile şi gândirea, iar rostirea sau scrisul 
implică priceperi motorii foarte complexe, o conduită 
atentă şi voluntară! Vom vedea că în limbaj sunt prezente 
şi stările afective, influențând vorbirea şi transmiţându-se 
celorlalţi. De aceea, poate ar fi mai corect să caracterizăm 
limbajul mai degrabă ca o activitate, decât ca o funcţie, 
aşa cum e cazul gândirii. 

fa) Limba este o realitate supraindividuală, existând 
în afara oamenilor, consacrată I în obiecte materiale cum 
sunt dicționarele, gramaticile, cărţile. Propriu-zis, este o / 
unealtă cu care noi acţionăm nu asupra lucrurilor, ci 
asupra oamenilor. Ca orice A unealtă, ea nu poate fi 
utilizată decât de o inteligenţă. 

La drept vorbind, există şi un sens foarte larg al 
termenului limbă: totalitatea reacţiilor exprimând trăiri 
psihice.» Putem vorbi de limbă şi limbaj în cazul 
strigătelor. 

gesturilor, al mimicii multor animale. Sensul propriu 
este însă: un ansamblu de semne cu ajutorul cărora 
comunică între ei oamenii dintr-o societate. Limba e 
alcătuită dintr-un sistem de cuvinte gata constituit, un 


vocabular, şi anumite reguli de 

Imbinare a lorr Limba propriu-zisă, cea naturală, este 
învățată de copil de la adulţi în experienţa cotidiană. 
Bazându-se pe ea, specialiştii au creat şi limbi artificiale, 
pe care însă le numim în mod obişnuit „limbaje artificiale”. 
Avem astfel o limbă a matematicilor, un „limbaj muzical”, 
un „limbaj topografic” (utilizat la hărţi), manevrarea 
calculatoarelor a creat numeroase limbaje: Fortran, Cobol 
etc 

In legătură cu natura cuvintelor, trebuie să precizăm 
că ele sunt semne. Spre deosebire de „semnale”, care sunt 
stimuli anunțând o consecinţă, o urmare (ţipătul unei rațe 
sălbatice anunţă apropierea unui animal de pradă şi 
alertează stolul), semnul este un indiciu înlocuind ceva, un 
obiect, o fiinţă, un fenomen, o acţiune. Înainte, ciobanii, 
neştiutori de carte, făceau câte o crestătură pe un lemn 
pentru fiecare oaie (le însemnau pe răboj). Fiecare 
cioplitură înlocuia o oaie, era un semn. Aşa sunt şi vorbele: 
semne ale unor realităţi obiective sau subiective. Termenul 
de „simbol” se utilizează adesea ca sinonim cu „semn”. 
Mai potrivit e să-l atribuim numai acelora care au o 
asemănare, au ceva comun cu obiectul semnificat: 
culoarea roşie a unui drapel simbolizează sângele vărsat 
de strămoşi pentru apărarea gliei. 

b) Elementele, cele mai simple unităţi ale limbii, sunt 
sunetele (fonemele). De studiul lor se ocupă fonetica. 
Fiecare limbă are, în mod obişnuit, 30 - 35 de sunete 
distincte. De fapt, fonemele sunt mai mult nişte abstracții, 
rezultate prin analiza unor limbi. În mod obişnuit, în 
vorbire, ele apar unite în silabe (morfeme). Fonemele n-au 
un înţeles, exprimând nâai multe stări afective: de durere, 
mirare, bucurie: prin interjecţii: A! Ooo! îl; dar modificarea 
unui fonem modifică sensul cuvintelor: lac-loc; la/i-laf; 
morulă-movilă etc 

Deşi cuvintele n-au nicio asemănare cu obiectele sau 
fiinţele pe care le desemnează, totuşi unele aspecte sonore 
par a fi mai legate de anumite forme decât altele. In 
experienţele organizate de D. Uznadze, folosindu-se două 
imagini net deosebite (vezi fig. 21) şi două cuvinte fără 
sens: „maluma” şi „takete”, s-a observat că marea 
majoritate a persoanelor atribuie primul cuvânt figurii cu 
forme largi şi rotunde (1) şi pe cel de-al doilea, imaginii cu 
figuri înguste şi colţuroase (2). În limbile primitive, s-au 
putut observa unele analogii de acest gen între nume şi 
proprietăţile unor obiecte (Kohler, W., p. 224). 


Gae 


Fig. 21. Forme asociate unor sonorități 

IMorfemele sunt în număr extrem de mare. O 
morfemă poate forma singură un cuvânt, având un înţeles 
determinat. Cu modificarea lor se ocupă morfologia. 
Semantica studiază înţelesul cuvintelor, raportul lor cu 
obiectele desemnate, iar pragmatica (parte a semiologiei) 
studiază modul în care omul înţelege şi foloseşte cuvintele. 
Această din urmă ramură se intersectează cu o disciplină 
psihologică recentă: psiholingvistica, ce aprofundează 
influenţa fenomenelor psihice asupra modului de a înţelege 
limbajul şi a se exprimai 

2. Limbajul şi gândirea a) în legătură cu funcţiile 
limbajului, Karl Buhler distingea trei aspecte: cel de 
reprezentare (a unui obiect, a unei situaţii) acela de 
expresie a stării subiectului şi o funcţie de apel, la cei care 
ne ascultă. Acestea sunt implicate într-o măsură mai mare 
sau mai mică în orice comunicare verbală. Mai analitic, se 
poate vorbi de cinci funcţii (după A. Ombredane): funcţiile 
semnificativă, dialectică, practică, afectivă, ludică. La ele 


se mai adaugă şi funcţia cathartică. În ce priveşte funcţia 
semnificativă, după psihologul francez, ar fi vorba de 
proprietatea cuvintelor de a fi în relaţie cu anumite 
înţelesuri pe care cineva le poate comunica altcuiva. Am 
putea disocia aceste aspecte în: rolul cognitiv al limbajului 
şi rolul său în comunicarea semnificaţiilor şi a sensurilor. 

b) Raportul dintre gândire şi limbaj a fost subiect de 
controversă, existând puncte de vedere deosebite. 
Conform unei concepţii moniste, ar exista o singură 
realitate, limbajul fiind aspectul exterior al gândirii, iar 
gândirea fiind latura lui interioară. Mentalitatea dualistă 
conţine două poziţii: unii consideră gândirea şi limbajul ca 
fiind funcţii esenţial diferite, vorbirea folosind doar în a 
exterioriza, a comunica rezultatele obţinute de gândire în 
mod independent, iar alţii argumentează că, deşi nu sunt 
activităţi identice, vorbirea şi raționamentul sunt 
interdependente, în strânsă relaţie atât din punct de 
vedere genetic, cât şi structural. Datele ştiinţifice adunate 
în ultimele decenii constituie argumente temeinice în 
susţinerea celui din urmă punct de vedere. În acest capitol, 
vom prezenta unele argumente, altele vor fi evidenţiate 
studiind esenţa procesului de gândire abstractă. 

Mai întâi, în ce priveşte lipsa de identitate a gândirii 
cu limbajul, ne dăm seama că uneori avem o idee şi nu 
găsim cuvintele pentru a o exprima. Apoi, în timp ce 

vorbim, există un control al gândirii care 
supraveghează ceea ce spunem, pentru a fi coerenţi şi 
logici. În schimb, demenţii vorbesc ore în şir, povestind 
lucruri absurde, ireale; la ei, lipseşte stăpânirea limbajului 
de către rațiune. În fine, există gândire, se formează 
noţiuni şi la fiinţele lipsite de limbaj articulat (surdo-muţii). 
Aceştia au greutăți mai mari în înţelegere, dar 
raţionamentul este posibil şi eficient. 

c) Rolul cuvântului în formarea gândirii. La început, 
cuvintele nu spun nimic copilului, fiind simple sonorități. 
Asociindu-se mereu cu aceleaşi obiecte sau fiinţe, ele 
direcţionează atenţia şi înlesnesc operaţiile gândirii: 
analiza, sinteza, comparaţia. Treptat, fiecare termen 
devine un punct de cristalizare, de fixare a semnificaţiilor, 
fiindcă spre deosebire de imagini, care sunt variabile, el 
este un complex de sunete stabil. W. Hamilton făcea o 
comparaţie pentru a sublinia valoarea acestei proprietăţi: 
o armată cucerind un teritoriu şi răspândindu-se pe 
suprafaţa lui, nu-l poate stăpâni jdecât dacă stabileşte 
anumite fortărețe, puncte de control. La fel, nici gândirea 
nu poate rogresa, fără anume centre de organizare a 
sistemului de relaţii în jurul cuvintelor. 

Semnificațiile sunt în funcţie de experiența 
individului, dar, încetul cu încetul, ele sunt corectate şi 
precizate de către societate, vocabularul condensând 
experienţa milenară a unei societăţi. Învăţarea termenilor 
implică însuşirea unui vast bagaj de cunoştinţe variate. 

Cu cât un cuvânt se află în relaţie cu mai multe fapte, 
imagini, noţiuni, cu atât mai bogat îi este înţelesul. 
Termenii, odată cu noţiunile, sunt în strânse raporturi, ei 
formează ceea ce s-ar putea denumi „memoria fonetică”, 


indisolubil legată de memoria semantică. Dar acelaşi 
cuvânt poate avea mai multe înţelesuri, în funcţie de 
context, ca de pildă „masă”, care înseamnă fie un obiect, 
fie o mulţime, fie o cantitate de materie a unui corp. 

Bogăția de termeni este în raport cu importanţa pe 
care o au anumite obiecte şi fenomene în viaţa unei 
comunităţi. Astfel, eschimoşii au o mulţime de cuvinte 
distincte privind zăpada, în funcţie de caracteristicile ei: 
dacă e mai uscată ori mai umedă, mai fină sau mai aspră 
etc. 

d) Limbajul obligă la raţionalizarea şi socializarea 
gândirii. Pentru a ne face înţeleşi trebuie să eliminăm ceea 
ce e prea individual, afectiv, personal, exprimarea trebuie 
să fie clară, precisă. Un cuvânt permite o preciziune pe 
care imaginaţia nu o poate furniza: numărul 999 este 
deosebit de 1.000. 

Evoluţia limbajului de-a lungul mileniilor a fost 
solidară cu dezvoltarea gândirii, în mare, categoriile 
limbajului corespund categoriilor intelectului. 
Substantivele indică în special substanţe, adjectivele şi 
numeralele vizează proprietăţi, verbele se referă la 
fenomene şi activităţi, iar prepoziţiile şi conjuncţiile 
desemnează relaţii. Totuşi gramatica - logica vorbirii - nu 
e atât de strictă cum e aceea a gândirii. Limba a evoluat în 
sensul favorizării comunicării dintre oameni şi mai puţin în 
vederea elucidării adevărului (Kainz, F., 1964). 

Progresul învățării limbajului se realizează 
concomitent cu progresul gândirii, omunicând, încercând 
să elucidăm altora o noţiune, ne precizăm nouă înşine 
înțelesurile, eliminăm neclaritățile. Cei care încep o 
carieră didactică adesea constată că unele concepte nu le 
erau suficient de explicite, pentru a putea fi lămurite 
celorlalți. Abia atunci, cercetând noi surse documentare şi 
stabilind noi relații, ajung la nivelul de claritate necesar 
pentru a fi înţeleşi de elevi. Este evidentă strânsa legătură 


între gândire şi limbaj, între inteligibil şi comunicabil. 

3. Funcția de comunicare a) Fr. Bresson 
caracterizează vorbirea ca un sistem al conduitelor de 
comunicare orală, cu scopul de a influenţa auditorul. In 
raport cu semnificaţiile ce trebuie transmise, vorbirea 
capătă o organizare complexă. Unii psihologi, cum e B. 
Skinner, au subestimat acest aspect. După el, succesiunea 
cuvintelor într-o frază nu e altceva decât o succesiune de 
reflexe condiționate: fiecare vorbă declanşează pe 
următoarea, în virtutea frecventelor asocieri anterioare. 
Concepţia lui este de un simplism evident. Când spunem: 
„Câinele care aleargă pe stradă este al meu”, pronumele 
posesiv „al meu” se acordă cu subiectul „câinele”, fiind 
însă la 5 cuvinte distanţă de el. Desigur, se pot da 
nenumărate asemenea exemple. Vorbirea este o conduită 
voluntară, în care respectăm conştienţi o serie de reguli, 
chiar dacă folosim uneori şi expresii devenite automate, 
prin uz frecvent. 

Cât despre structurile sintactice considerate de N. 
Chomsky ereditare, existenţa lor e foarte improbabilă: o 
fetiţă de 8 ani (găsită în India), crescută de lupi, nu putea 
vorbi deloc (urla ca şi lupii). Cu toate eforturile educative 
făcute, ea n-a reuşit să rostească decât 50 de cuvinte 
îmbinate în propoziţii extrem de simple. Aşadar, învăţarea 
limbajului presupune modelul adulților, corectarea 
greşelilor, dirijarea însuşirii limbii şi aceasta în primii ani 
de viaţă. Copilul rosteşte primele vorbe în jurul vârstei de 
1 an. Pe la 18 luni, el utilizează propoziţii de două cuvinte. 
Abia după 2 - 3 ani exprimarea devine mai dezvoltată. E 
drept că îşi însuşeşte destul de repede o vorbire corectă 
gramatical (cu puţine erori), dar nu e surprinzător, 
întrucât, chiar din anul al doilea, însuşirea limbii este o 
preocupare permanentă şi se realizează o exersare extrem 


de intensivă: ploaia de întrebări din partea copilului de 3 - 
4 ani e destinată îndeosebi aflării denumirilor pe care o au 
lucrurile ori fenomenele înconjurătoare. 

b) Perceptia sunetelor şi a cuvintelor necesită o mare 
discriminare şi putere de sinteză. Fiecare sunet, vocală sau 
consoană, nu e pronunţat la fel de toată lumea. De pildă, 
consoana „r” are o sonoritate foarte diferită în rostirea 
persoanelor ce vorbesc totuşi aceeaşi limbă. Varietatea 
aceasta se încadrează însă într-o clasă în care toţi „r” 
devin echivalenți: e vorba de o constantă a percepţiei, 
formată în cursul experienţei de comunicare. De aceea 
întâmpinăm mari greutăţi când învăţăm o limbă străină: 
profesorul ne predă limba literară, bine articulată, dar 
omul de pe stradă introduce multe deformări şi simplificări 
cu care trebuie să ne familiarizăm. 

Fiecare limbă are o gamă limitată de sunete. O serie 
de alte semne rămâne fără nicio semnificaţie în acea 
limbă, dar având un rol important în altele. Limba română 
are vocalele a şi î, inexistente în franceză, în care găsim 
sunetul „îi, greu de pronunţat de către concetăţenii 
noştri. 

Investigând modificările electrice ce se petrec în 
muşchii limbii şi ai laringelui când cineva rosteşte o frază, 
se constată o curbă similară în organele vocale ale 
persoanei care ascultă mesajul - deşi curenţii electrici sunt 
mult mai slabi. Aceasta înseamnă că auditorul repetă în 
limbaj interior ceea ce aude. A rezultat „Teoria percepţiei 
motorii a limbii”: când ascultăm, pentru a înţelege, 
reproducem, imităm în gând spusele celuilalt. La fel şi 
când scriem: pronunţăm în limbaj interior ceea ce scriem. 
Aşadar, componentele motorii au un rol fundamental în 
limbaj. 

c) Comunicarea prin intermediul limbii constă într-o 
succesiune de cuvinte prin care căutăm să suscităm 
anumite idei şi raționamente la auditor. Putem să evocăm 


fapte, evenimente sau să descriem obiecte, persoane, 
situaţii. Comunicarea este mai 

dificilă când vrem să transmitem cunoştinţe noi ori să 
completăm, să modificăm noţiuni deja însuşite. Pentru a fi 
înţeleşi trebuie să îmbinăm termenii noi cu multe alte idei 
deja cunoscute. K. Popper disocia două funcţii ale 
comunicării: una descriptivă, referitoare la obiecte şi 
fenomene, şi o a doua „argumentaţivă”, prin care 
fundamentăm, aducem argumente în favoarea anumitor 
judecăţi. Aceasta din urmă este mai complicată. 

Teoria comunicării rezumă fenomenul comunicării, 
reducându-l la câteva elemente principale, aşa cum apar 
ele în figura nr. 22 (după Radu, I., ş.a., 1991, p. 158). 

emiţător receptor 


— „Repertoriu 

Fig. 22. Componentele actului de comunicare 

Emiţătorul traduce ideile în anumite cuvinte şi 
propoziţii sau, în cazul radioului, le transformă în 
impulsuri electromagnetice - proces ce poartă numele de 
codare. Semnalele sonore (în cazul vorbirii) ori sub forma 
undelor hertziene, sunt transmise prin atmosferă la 
receptor (în cazul telefoniei, ele se transmit prin cabluri). 
Mediul prin care ele se propagă poartă denumirea de 
canal. Receptorul decodează mesajul, adică traduce 
semnalele într-o succesiune de idei. Decodarea (ca şi 
codarea) presupune un repertoriu comun (partea haşurată 
din schemă), adică o serie de cunoştinţe având aceleaşi 


semnificaţii, atât pentru emiţător, cât şi pentru receptor. 

Două consecinţe se desprind din această schemă a 
procesului comunicării. Mai întâi, se subliniază limitarea 
canalului: nu se pot transmite oricâte mesaje într-o 
secundă. În cazul lecturii rapide, se pot citi până la 300 - 
400 cuvinte pe minut. În vorbire, ritmul este mai mult sau 
mai puţin diminuat, în funcţie de natura textului. Când e 
vorba de relatarea unor întâmplări simple sau a unor 
evenimente familiare, viteza exprimării poate fi destul de 
mare, dar dacă se expun idei sau argumente noi, ritmul 
trebuie diminuat foarte mult, pentru că auditorul e nevoit 
să le asocieze cu multe alte noţiuni cunoscute, să le 
compare cu fapte familiare lui pentru a le putea înţelege. 
Chiar dacă expunerea e foarte clară şi înşiruirea perfect 
logică, totuşi conţinutul poate să apară ascultătorilor 
ermetic, confuz. 

În al doilea rând, posibilităţile decodării sunt 
condiţionate de imaginile, noţiunile, ideile comune 
persoanelor care comunică. Dacă există diferenţe 
importante între repertoriile emiţătorului şi receptorului, 
transmiterea informaţiilor poate deveni imposibilă. Cu cât 
bagajul de informaţii este mai asemănător, cu atât mai 
uşor se pot înţelege doi interlocutori. De aceea, un 
profesor trebuie să-şi pregătească atent expunerea lecţiei 
în faţa unor copii, pentru că deosebirile, în ce priveşte 
volumul şi calitatea cunoştinţelor, dintre el şi elevi sunt 
foarte mari, mai ales când aceştia au parcurs doar câţiva 
ani de şcoală. 

Vorbitorul e nevoit, adeseori, să evoce la auditor 
numeroase imagini şi concepte cunoscute, pe care să le 
pună în variate relaţii cu conţinutul expunerii sale pentru a 
fi bine înţeles. Mai multe gânduri gravitează în jurul 
propoziţiilor pe care oratorul le pronunţă şi asistenţa le 
aude, decât înjurai cuvintelor înregistrate efectiv. 

4. Funcţia dialectică 

Termenul dialectică este luat aici în sensul pe care-l 
avea în antichitate: arta discuţiei în contradictoriu, cu 
scopul descoperirii adevărului. Într-adevăr, prezentarea de 
argumente pro şi contra unei teze, în cadrul unei dezbateri 
colective, este calea principală prin care teza poate fi pe 
deplin elucidată. De aceea, şi astăzi oamenii de ştiinţă 
organizează simpozioane, conferințe şi congrese. 
Comunicările şi mai ales discuţiile animate ce urmează 
sunt mijloace importante ale progresului în ştiinţă şi 
tehnică. După cum vom vedea, gândirea abstractă 
presupune o discuţie interioară, în limbaj intern, iar 
formarea acestei capacităţi are la bază participarea la 
controverse reale. 

Pentru ca o dezbatere să progreseze, este necesară o 
precisă clarificare a noţiunilor utilizate. Multe discuţii 
intră în impas, deoarece participanţii atribuie termenilor 
folosiţi semnificaţii diferite. Apoi, desigur, vorbirea trebuie 
să fie încărcată de sens, să nu devină mai mult un joc de 
cuvinte. Nu poate fi progres într-o controversă câtă vreme 
o persoană vorbeşte pentru plăcerea de a se auzi, fără să 
aibă ceva de adăugat la ceea ce s-a spus înaintea ei. 
Vorbăria goală e denumită psittacism, de la psittacus care 
înseamnă „papagal”, pasărea care vorbeşte fără a înţelege 
ceva. Ea constituie un pericol evident în orice discuţie 
ştiinţifică. N 

Nu e suficientă precizarea inițială a unor definiții. In 
timpulargumentărilor se impune, în mod evident, 
necesitatea modificării (lărgirii sau  îngustării) unor 
concepte. Pentru a se păstra un consens, e foarte necesar 
ca tezele, afirmatiile generale, abstracte să fie însoțite de 
precizări, de exemplificări, evocându-se fapte ori 
experimente concludente. 

5. Funcția practică 


Limba este o unealtă. Prin limbaj noi acţionăm 
asupra altora, asupra celor din jur în special. Dar acţiunea 
nu constă numai în comunicarea de informaţii, cuvintele 
noastre pot incita imediat la fapte. Nu împing o persoană, 
ci îi spun: „pleacă!”. Nu o trag, ci o chem:  „vino!”. Tot 
aşa: „stai!”, „ridică-te”, „hai! „Toate imperativele urmăresc 
declanşarea unor acţiuni sau a unor reacţii. 

Limbajul ajută şi la coordonarea activităţii mai multor 
persoane. Când trebuie urnit un buştean greu, cei 4 - 5 
muncitori îşi sincronizează efortul prin binecunoscutul 
„hei! rup!” 

În legătură cu această funcţie declanşatoare a 
acţiunilor, unii autori vorbesc de funcţia de reglare a 
vorbirii. Aceasta este o caracterizare mai largă, întrucât se 
referă şi la rolul de autoreglare al limbajului, vizibil mai 
ales în situaţia de autosugestie, pe care A. Ombredane n-a 
avut-o în vedere. În zilele noastre însă, psihoterapeuţii se 
bazează frecvent pe această resursă a limbajului interior. 

6. Funcţia afectivă 

Este funcţia cea mai veche, întâlnită şi la animalele 
superioare: prin diferite expresii (de aceea unii o 
denumesc „funcţia expresivă”), se comunică celor din jur 
stările afective, îndeosebi emoţiile. Ţipătul unei păsări 
alertează un întreg stol de gâşte sălbatice. Mimica unei 
persoane ne comunică, adesea, bucuria ori enervarea: 
acesta e „limbajul nonverbal”. Dar şi limbajul vorbit ne 
comunică atitudinile şi sentimentele persoanei care 
vorbeşte. Tonul unei replici poate avea (în funcţie de 

situaţie) sensuri afective opuse. Spunând cuiva 
„caraghiosule”, el se poate înfuria ori, din contra, se poate 
amuza în raport cu momentul şi relaţia dintre parteneri. 
Prin ton se transmite atitudinea atât faţă de ceea ce 


povestim (ca fiind important sau fără nicio consecinţă), cât 
şi faţă de persoana căreia ne adresăm. „Vă salut” poate 
exprima respectul, admiraţia sau ostilitatea (aici intervine 
pe lângă ton şi ţinuta corpului, postura). Arta de a 
transmite, în afară de informaţii, emoţii şi sentimente este 
o componentă esenţială a oratoriei. 

Atitudinile, stările afective se comunică mai greu prin 
scris. În acest caz, scriitorii aleg cu grijă cuvintele, ordinea 
lor, utilizând şi diferite metafore şi figuri de stil. 

7. Funcţia ludică 

Vorbirea poate fi prilej de joc. Copiii, mai ales în 
primii ani când învaţă limbajul, se joacă repetând la 
nesfârşit un cuvânt sau inventând sonorități inexistente în 
limba lor maternă. Dar şi adulţii utilizează termenii în 
joacă: rezolvarea de cuvinte încrucişate, jocuri de cuvinte 
(calambururi), căutarea de rime ş.a. Tot un fel de joacă 
este şi sporovăiala întreprinsă din plăcerea de a se auzi 
vorbind. 

8. Funcţia cathartică 

Ca şi reprezentările, vorbirea ne ajută uneori să ne 
eliberăm sau, cel puţin, să diminuăm o stare de tensiune. 
Persoanele necivilizate îşi „descarcă nervii” înjurând sau 
blestemând. Omul „bine crescut” înjură de obicei numai în 
gând. 

Psihanaliştii au constatat că relatarea de către un 
nevrotic a faptelor care l-au şocat în trecut, poate duce 
chiar la dispariţia unor simptome supărătoare. În general, 
când povesteşti cuiva necazurile, grijile, temerile te simţi 
mai uşurat: scade tensiunea nervoasă. De aceea, dacă nu 
avem cui să ne mărturisim motivele de îngrijorare, se 
recomandă să le scriem. Chiar dacă ulterior rupem hârtiile 
cu însemnările făcute, exprimarea în sine duce, mai 
întotdeauna, la oarecare stare de acalmie, chiar dacă e 
doar temporară. 

9. Formele limbajului 


Am amintit mai sus despre existenţa unui „limbaj 
neverbal”, constând din expresiile emoţionale ce însoțesc 
comportamentul. La om, el joacă un rol auxiliar în raport 
cu limbajul propriu-zis, limbajul articulat, verbal. Acesta 
poate fi împărţit în două mari forme: limbajul exterior, cel 
prin care comunicăm cu semenii noştri şi limbajul interior, 
însoțitor nedespărţit al gândirii abstracte, desfăşurându-se 
aproape fără întrerupere cât suntem în stare de trezie. 

Limbajul exterior poate fi oral sau scris. Cel oral este 
dialogat, când luând cuvântul, alternativ, schimbăm tot 
felul de păreri cu una sau mai multe persoane, şi 
monologat, atunci când o persoană se adresează unui 
auditor tăcut (în cazul lecţiilor, conferinţelor sau al 
discursurilor). În cazul dialogului, se mai pot distinge două 
forme: limbajul situativ, care nu poate fi înţeles decât dacă 
te afli în situaţia la care se referă locutorul. De obicei, este 
întâlnit în cazul copiilor mai mici de 6 - 7 ani, ei 
închipuindu-şi că ceilalţi „văd” ca şi ei persoanele şi 
împrejurările vizate. Limbajul pe deplin evoluat este 
contextual, el fiind deplin accesibil, fără a se recurge la 
date percepute, întrucât propoziţiile şi denumirile sunt 
suficiente pentru imaginarea corectă a situaţiilor şi a 
evenimentelor avute în vedere. 

Monologul pune probleme mai grele vorbitorului, 
pentru că acesta nu poate controla în orice moment dacă 
auditorul a înţeles exact ceea ce i s-a comunicat. El se 
ajută observând reacţiile mimice, atenţia celor cărora li se 
adresează. În cazul exprimării scrise lipseşte şi acest 
ghidaj extraverbal, cel ce scrie fiind nevoit să dea toate 
precizările necesare, ţinând cont de nivelul cultural al 
adresantului, pentru a nu apărea confuzii sau greşeli în 
modul de interpretare a textului. 

Limbajul interior este o continuă comentare a 


situaţiilor ce se ivesc, a intenţiilor şi a mijloacelor ce pot fi 
utilizate în atingerea scopului urmărit. El se dezvoltă prin 
interiorizarea treptată a dialogurilor şi controverselor 
exterioare desfăşurate în realitate. Evoluţia limbajului 
interior este lentă, el ajungând la maturitate abia odată cu 
vârsta adolescenţei. Limbajul interior este mai rapid decât 
cel exterior: multe propoziţii sunt eliptice, comprimate, 
înlocuite cu simple titluri, simboluri verbale. De aceea, 
uneori, trecerea de la vorbirea interioară la explicitarea ei 
exterioară e dificilă, mai ales dacă analiza conceptuală n-a 
fost destul de aprofundată. 

10. Patologia limbajului 

Vorbirea este o activitate foarte complexă, necesitând 
mişcări fine şi coordonări foarte exacte ale organelor 
vocale: laringe, limbă şi buze. Chiar pronunţarea corectă a 
unei vocale necesită o extremă precizie, lucru de care ne 
dăm seama atunci când învăţăm o limbă străină. Se pare 
că e mai uşor să înveţi a merge pe sârmă decât să pronunţi 
corect o frază. Noi facem exerciţii de vorbire zilnic, 
perseverente, de la vârsta de un an, pe când încercările de 
a merge pe un cablu suspendat sunt făcute mult mai târziu 
şi nimeni nu face un exerciţiu continuu în acest sens, cum 
îl facem vorbind (limbajul interior, implicând şi el uşoare 
contracţii musculare ale organelor fonatoare, se 
desfăşoară aproape neîntrerupt). Nu e de mirare că există 
un număr mare de centri nervoşi controlând şi declanşând 
limbajul. 

Primul care a localizat centrul ce face posibilă 
rostirea cuvintelor a fost P. Broca, identificându-l în 
circumvoluţiunea a Il-a frontală. Există însă mai multe 
feluri de tulburări ale limbajului. După A. Ombredane, ele 
trebuie împărţite în 2 grupe: 

a) cazuri de afectare izolată a doar unuia dintre 
instrumentele implicate în vorbire: Astfel există tulburări 
ale centrilor reglând înţelegerea limbajului (numite 


agnozii). surditatea verbală, când bolnavul nu înţelege ce i 
se spune, centrul responsabil aflându-se în lobul temporal; 
alexia - incapacitatea de a citi un text (dar dacă acoperi cu 
o hârtie mâna bolnavului, el poate scrie), al cărei focar 
principal se află în occipital; în fine, tulburarea motorie în 
ce priveşte scrisul: agrafia (pacientul poate citi, dar nu 
poate - scrie). 

b) A doua grapă de tulburări cuprinde o disociere 
între operaţiile de nivel diferit: între acţiunea automată şi 
cea voluntară. O asemenea situaţie o găsim în unele afazii. 
Dacă îi ceri bolnavului să pronunţe cuvântul „uşă”, el nu o 
poate face. Dar dacă pe uşa deschisă vine un curent de aer 
rece, el spune unui coleg: „Inchide uşa î” - exprimarea 
automată este posibilă. Aici sunt lezate mecanismele 
superioare, în relaţie cu caracterul voluntar al unor acţiuni 
şi nu e vorba de o paralizie musculară de origine centrală. 

Astfel, vorbirea se dovedeşte a fi o activitate extrem 
de complexă, în strânsă relaţie cu gândirea şi reacţiile 
voluntare. De aceea şi tabloul tulburărilor de limbaj este 
chiar mai complicat decât cel schiţat mai sus, depăşind 
însă preocupările inerente psihologiei generale. 


Capitolul XV GÂNDIREA 

1. Caracterizarea gândirii în majoritatea manualelor 
publicate la noi sub influenţa materialismului dialectic, 
gândirea era definită ca o „reflectare generalizată şi 
mijlocită a realităţii”. Desigur, aici sunt incluse aspecte 
importante ale ei. De exemplu, când mă scol dimineaţa, mă 
uit pe fereastră şi constat că pământul grădinii e ud şi plin 
de bălți, îmi spun: „astă noapte a plouat”. Acest act 
presupune un proces de gândire care e mijlocit, fiindcă nu 
văd ploaia, ci numai efectele ei. Este şi o cunoaştere 
generalizată, întrucât deducţia are la bază convingerea că 
ploaia abundentă udă totdeauna pământul din faţa 
ferestrei mele. Caracterizarea nu e însă specifică deoarece 


şi o simplă imagine constituie „o cunoaştere mijlocită” de 
existenţa unor percepții prealabile şi, adesea, conţine 
generalizări. Or, o amintire nu implică gândire, într-un 
sens propriu. Şi mai nepotrivit este termenul de reflectare, 
el sugerând un fenomen pasiv, similar constituirii imaginii 
într-o oglindă, pe când gândirea implică acţiuni, poate fi 
descrisă ca o activitate de mare complexitate, în ea 
intervenind întreg psihismul, îndeosebi voinţa de a 
soluţiona o problemă. Gândirea este o succesiune de 
operaţii care duc la dezvăluirea unor aspecte importante 
ale realităţii şi la rezolvarea anumitor probleme. Când 
vorbim de probleme ne gândim la dificultăţile întâmpinate 
în calea atingerii unui obiectiv propus (sau impus). 

Totuşi, René Descartes considera gândirea drept o 
calitate specifică spiritului. Deci noi am gândi tot timpul. 
De fapt, marele gânditor pune semnul egalităţii între 
termenii „gândire” şi „conştiinţă” (conştiinţa reflexivă în 
special). Psihologia trebuie însă să distingă niveluri diferite 
de activitate. lată, mergem pe stradă şi îl întâlnim pe 
amicul nostru Z. îl întrebăm: „Ce mai faci?”. El ne 
răspunde că se duce la facultate. Această convorbire 
decurge aproape automat şi nu presupune niciun efort. N- 
am putea vorbi de gândire propriu-zisă, ci doar de un act 
de comunicare elementară. Doar dacă ni se pare 
nejustificat mersul la universitate şi ne punem întrebarea 
„de ce ne-a minţit?”, abia atunci intervine procesul de 
gândire. 

Gândirea implică o succesiune de operaţii. Când 
spunem succesiune nu înseamnă că actul de gândire 
trebuie să dureze mult: ca şi în cazul percepţiei, implicarea 
lor se poate realiza extrem de repede, ca şi cum ar fi 
simultane (când întrevăd soluţia „dintr-odată”). Alteori, 
rezolvarea presupune eforturi prelungite, ani de zile - 
aspect subliniat în descrierea actului de creaţie, în care 
gândirea este inclusă în mod organic. 


2. Operatiile generale ale gândirii 

Se pot distinge două categorii de operaţii ale 
gândirii: operaţii generale, prezente în orice act de 
reflecţie, şi operaţii specifice, în relaţie cu o anumită 
categorie de probleme, cu un anume domeniu de 
cercetare. 

Operaţiile generale sunt:  comparaţia, analiza, 
sinteza, abstractizarea şi generalizarea. 

Comparaţia constă într-o apropiere pe plan mintal a 
unor obiecte sau fenomene cu scopul stabilirii 
asemănărilor şi deosebirilor dintre ele. De obicei, se spune 
că ea ar consta în stabilirea similitudinilor şi a diferenţelor. 
De fapt, acestea presupun analiză şi sinteză, comparaţia 
fiind doar momentul iniţial al reflecţiei care necesită 
alăturarea mintală pentru a putea să stabilească potrivirile 
ori nepotrivirile. Pentru a constata dacă floarea întâlnită în 
grădina botanică este aceeaşi cu cea din sera bunicilor, 
trebuie să mi-o amintesc şi să o alătur celei percepute. 
Apoi sunt atent la detalii, deci voi face o analiză: separarea 
mintală a unor obiecte şi fenomene sau a unor însuşiri, 
părţi, elemente ale lor. Voi examina forma petalelor, apoi 
frunzele etc. 

Dacă voi găsi asemănări, voi spune că este aceeaşi 
specie de plantă - ceea ce presupune sinteză: o legătură 
stabilită între obiecte, fenomene sau diferitele lor părţi, 
elemente sau însuşiri. 

Aceste operaţiuni au corespondent în numeroase 
acţiuni pe care le efectuăm zilnic: alăturarea unor obiecte, 
descompunerea lor (cojirea unor portocale, de pildă) sau 
combinarea în prepararea mâncării ori confecţionarea de 
unelte. Ele sunt prezente şi în psihicul animalelor 
superioare care pot rezolva astfel o serie de probleme. 

Să luăm exemplul experimentului lui E.G. Vaţuro, 


efectuat cu un cimpanzeu învăţat (prin dresaj) să ia apă cu 
o cănită dintr-un vas mai mare şi cu ea să stingă flacăra ce 
îi bara accesul la o banană pusă între nişte bolovani. După 
ce s-a deprins cu acţiunea efectuată zilnic, într-o 
dimineaţă, n-a mai găsit recipientul cu apă, ci numai 
căniţa. Or, experienţa se efectua pe o plută mare, în 
mijlocul unui lac, deci apă se afla din belşug! Totuşi, 
maimuța stătea cu căniţa în mână şi nu ştia ce să facă: 
pentru ea, în acel moment, apa din lac era altceva decât 
apa din vas. Ulterior, Vaţuro a pus din nou vase cu apă la 
locul ştiut, dar le schimba forma şi mărimea: când o 
puţină, când un butoiaş, când o damigeana. Maimuţa se 
descurca totuşi, umplându-şi căniţa cu apă, stingând focul 
şi consumând cu poftă banana. Din nou s-a trezit într-o zi 
fără recipient cu apă, găsind doar căniţa. Uitându-se în jur, 
dintr-odată a avut o tresărire, s-a repezit la marginea 
plutei, a luat apă în cană şi a alergat să stingă focul. De 
data aceasta, ea a făcut o sinteză, o legătură între apa din 
lac şi cea din vase. Această sinteză a presupus însă o 
analiză (efectuarea unei separaţii, pe plan mintal, între 
pereţii vasului şi conţinutul său) şi o comparaţie: o 
apropiere mintală între imaginea apei din vas şi percepţia 
apei din jur. Interesul acestei cercetări este de a fi 
accentuat un aspect important: progresul gândirii este 
favorizat de variaţia experienţei, de diversitatea obiectelor 
sau a situaţiilor. La animale, această varietate trebuie să 
apară în acţiuni reale. La om, vom vedea, ea poate 
interveni în mod eficient şi numai pe planul acţiunilor 
imaginate. 

Celelalte două operaţii generale nu le mai găsim 
decât la fiinţele umane. Abstractizarea este o analiză a 
esenţialului, izolarea pe plan mintal a unor aspecte sau 
relaţii esenţiale între obiecte şi fenomene. Spre deosebire 
de analiză, în abstractizare există conştiinţa unui anume 
aspect, aparţinând la mai multe obiecte sau fenomene, 


chiar junei clase întregi. De pildă, sunt convins că toate 
piersicile au o parte cărnoasă şi parfumată, învelind un 
sâmbure dur. Conştiinţa  esenţialului este de fapt 
convingerea în caracterul său general. De aceea la John 
Locke (1632 - 1704), părintele psihologiei moderne, nu 
găsim o separație între abstractizare şi generalizare. În 
cartea sa Eseu asupra intelectului uman, el descrie şase 
funcţii ale reflexiunii: a) percepţia; b) retenţia (memoria); 
c) discernământul (analiza); d) comparatia; e) compoziţia 
(sinteza) şi f) abstracţia, când „o idee extrasă dintr-o fiinţă 
particulară, devenind generală, reprezintă toate fiinţele 
din aceeaşi speţă”. Astăzi, psihologii tind să efectueze o 
separație între cele două operaţii, presupunând că izolarea 
unei relaţii poate preceda 

generalizarea ei. Însă în acel moment nu e decât o 
analiză, care - într-adevăr - se poate produce mult înaintea 
abstractizării. Putem caracteriza totuşi generalizarea ca 
fiind operaţia prin care extindem o relaţie stabilită între 
două obiecte sau fenomene asupra unei întregi categorii. 
Oamenii de ştiinţă au constatat prezenţa unor cutremure 
în preajma unui vulcan, precedând o erupție, şi consideră 
aceasta ca un fenomen general, înlesnind predicția. Se 
vorbeşte însă de generalizare şi atunci când includem un 
dat particular într-o clasă mai largă de obiecte, fenomene 
sau însuşiri. 

3. Operaţiile specifice ale gândirii. Teoria lui J. Piaget 

A. Încă în secolul trecut, găsim în lucrările lui E. 
Mach 1838 - 1916), fizician şi filosof, observaţia după care 
gândirea ist ein Gedankenexperiment (este un experiment 
mintal), ceea ce constituie o referinţă implicită la 
importanţa unor acţiuni mintale. În mod explicit se va 
referi la ele Edmond Goblot, în tratatul său de logică 


apărut la sfârşitul primului război mondial. În capitolul 
referitor la raţionamentul deductiv, el scoate în evidenţă 
sterilitatea silogismului a cărui concluzie nu aduce nimic 
nou faţă de premise. Progresul gândirii, arată el, 
presupune efectuarea unor acţiuni mintale şi a unor acte 
de constatare a rezultatelor obţinute. Exemplul pe care-l 
dă vizează o problemă simplă de geometrie: să se 
demonstreze că suma unghiurilor unui triunghi este 
totdeauna 180° (fig. 23). 

Fig. 23. Demonstrația teoremei privind suma 
unghiurilor unui triunghi 

Fie triunghiul ABC. Dacă ne mulţumim să observăm 
figura, nu vom putea demonstra nimic. Ducem însă 
dreapta DE paralelă cu latura AB, deci efectuăm o acţiune 
pe hârtie, dar am putea să o facem numai în minte. Apoi 
constatăm că unghiul BAC este egal cu ACE, fiind alterne- 
interne, formate printr-o dreaptă care taie două paralele. 
Din acelaşi motiv sunt egale şi unghiurile ABC şi BCD. 
Întrucât unghiul ACB este situat de aceeaşi parte a dreptei 
ED, ca şi ACE şi BCD, rezultă că suma celor trei unghiuri 
ale triunghiului ABC este egală cu suma unghiurilor aflate 
de aceeaşi parte a unei drepte, deci cu 180*. Q.e.d. 

Reuşita demonstraţiei a depins de o construcţie şi de 
observarea consecinţelor ce au rezultat. Silogismele sunt 
prezente mereu, legitimând concluziile că unghiurile 
alterne-interne sunt egale în situaţia dată şi că suma 
unghiurilor de aceeaşi parte a dreptei e 180°. (Suma 
unghiurilor de aceeaşi parte a unei drepte este 180°; în 


acest caz, avem trei unghiuri situate de aceeaşi parte a 
dreptei DE, încât însumează 180°.) Totuşi, fără acţiunea 
respectivă nu s-ar fi putut demonstra teorema. 

După E. Goblot, rolul acţiunilor nu e hotărâtor numai 
în geometrie, ele intervin în orice gândire productivă. El 
dă şi un exemplu din algebra elementară: să se 
demonstreze că în proporţia (a/b) = (e/d), produsul mezilor 
este egal cu produsul extremilor. Pentru a face această 
demonstraţie, trebuie să modificăm forma expresiei, 
înmulţind termenii unui raport cu numitorul celeilalte 
fracţii - deci (ad/bd) = (be/bd). 

Or, cum se ştie, când o proporţie are numitorii egali, 
atunci şi numărătorii sunt egali, deci ad = be, tocmai ceea 
ce ni s-a cerut. Şi în acest caz, soluţia a presupus anume 
acţiuni care au transformat aspectul egalităţii, evidențiind 
proprietatea bănuită. La fel, va observa logicianul francez, 
şi în fizică, un cercetător va trebui să-şi imagineze 
deplasările unei coloane de mercur, în chimie, modificarea 
structurii unei instalaţii experimentale ş.a.m.d. 

Două aspecte au fost deci subliniate de Ed. Goblot: 
importanţa modificărilor, a acţiunilor reale ori imaginate, 
şi a percepţiei, a observaţiei, vizând descifrarea unor noi 
proprietăţi. Fiecare din aceste constatări a fost în atenţia 
unei şcoli psihologice (fără să fie vorba de o dezvoltare a 
tezelor lui Goblot, fiind doar rezultate ale unor investigaţii 
de psihologie patologică sau experimentală efectuate în 
deceniile trei şi patru ale secolului nostru). Despre rolul 
acţiunilor mintale a scris mai întâi psihiatrul şi psihologul 
Pierre Janet, în urma căruia Jean Piaget a dezvoltat un 
mare ciclu de investigaţii experimentale concludente. 
Despre însemnătatea observaţiei, a schimbării punctului 
de vedere au vorbit reprezentanţii şcolii gestaltiste. 

B. Pierre Janet a descris numeroase „conduite” 


caracterizând diferite situaţii în care intervine gândirea. 
Pornind de la aceste idei, J. Piaget a izbutit să demonstreze 
că acţiunile mintale, operaţiile specifice gândirii provin din 
interiorizarea treptată a unor acţiuni pe care copilul le 
face mai întâi în mod real, în practica de fiecare zi. O dată 
formate, operaţiile asigură gândirii o mare mobilitate şi 
plasticitate. Există avantaje evidente în „a experimenta” 
mai întâi pe plan mental: se face economie de timp şi de 
materiale, nemaiîncercând experienţe ce nu au sorţi de 
izbândă, dar mai ales putem realiza o mare variaţie de 
proceduri, care înlesneşte descoperirea esenţialului, lucru 
evidenţiat de multe cercetări. 

În Rusia, P Galperin şi-a însuşit concluziile lui J. 
Piaget şi a căutat să ilustreze modul de formare a 
operaţiilor mintale, evidențiind felul în care, de multă 
vreme, învățătorii predau copiilor operaţiile aritmetice 
(Galperin, PI., 1963, pp. 286 - 298). De exemplu, învăţarea 
operaţiei de adunare: a) Mai întâi, dascălul prezintă 
elevilor două mulţimi; în una numără cinci bile, iar în cea 
de a doua, trei. Apoi contopeşte grămezile şi numără ceea 
ce rezultă: opt bile. b) în a doua fază, copiii acţionează ei 
singuri, numărând cinci beţişoare într-o grămadă, trei în 
cea de a doua, le amestecă şi constată că acum sunt opt. Ei 
repetă acţiunea cu diferite materiale şi, în felul acesta, se 
fixează structura viitoarei operaţii mintale, c) în a treia 
etapă, şcolarii nu mai au nevoie să acţioneze cu materiale 
concrete, acţiunea trece pe plan verbal. Copiii spun: cinci 
cireşe şi cu trei cireşe fac opt cireşe; cinci fluturaşi şi cu 
trei fluturaşi fac opt fluturaşi, d) în faza ulterioară, începe 
interiorizarea operaţiei, elevii rostind în minte adunările, 
dar tot aşa de rar cum le-ar spune cu glas tare (unii chiar 
mişcă uşor buzele, exteriorizare a vorbirii interioare), e) 
Interiorizarea se desăvârşeşte atunci când calculul se 
automatizează şi adunarea se face foarte rapid, schematic, 
detaliile exprimării nemaifiind conştiente. 


Desigur, nu în toate cazurile o acţiune exterioară 
trebuie să parcurgă toate aceste etape pentru a se 
interioriza. Pe măsură ce copilul ajunge la un bagaj 
important de operaţii mintale, interiorizarea unei acţiuni 
noi se poate realiza mai uşor, începând cu faza efectuării ei 
pe plan verbal. De fapt, interiorizările se realizează într-o 
anumită ordine, în funcţie de complexitatea acţiunii. Cea 
din urmă se interiorizează când participăm la discutarea 
unei probleme complexe. 

Copilul mic, chiar la 6 - 7 ani, nu concepe decât o 
singură părere referitoare la o anumită chestiune: cea a 
tatălui său ori cea exprimată de învăţător. Crescând, elevul 

constată divergențe de păreri care apar între colegi 
sau între adulţi. Odată cu vârsta de 11 - 12 ani, 
dezvoltarea intelectuală apropiindu-se de maturitate, el 
începe să participe la discuţii. Treptat, el poate continua 
acasă controversa începută în clasă, devine capabil deci să 
interiorizeze o convorbire, apoi să-şi imagineze o discuţie 
în contradictoriu. Este momentul când el poate să 
abstractizeze şi să generalizeze în mod eficient. Gândirea 
abstractă se desfăşoară de obicei sub formă de 
controversă imaginată, sprijinită, din când în când, pe 
evocarea unor fapte sau fenomene concrete. Ilustrul 
savant H. Helmoltz povestea studenţilor săi că, după ce 
găsea soluţia la o problemă, începea să-şi imagineze cum 
ar privi-o prietenii săi (oameni de ştiinţă), ce obiecţii i-ar 
putea aduce. Şi numai când rezolvarea rezista la această 
discuţie imaginată, atunci definitiva textul şi îl trimitea 


prin poştă, aşteptând confirmarea ipotezelor sale. 

Nivelul acestei dezbateri mintale interioare depinde 
mult de nivelul discuţiilor la care tânărul participă în mod 
efectiv. De aici, importanţa seminariilor, unde studenţii se 
pot angaja în controverse, ca şi aceea a simpozioanelor ori 
a congreselor ştiinţifice. Ele duc nu doar la acumularea de 
informaţii noi, ci şi la sesizarea unor noi puncte de vedere, 
a unor noi metode de abordare a problemelor dificile. Dar 
până a ajunge la acest nivel de gândire există o evoluţie 
îndelungată şi plină de complicaţii, descrisă de J. Piaget pe 
baza numeroaselor convorbiri şi experimente efectuate cu 
copii de diverse vârste. El împarte procesul de formare a 
gândirii în mai multe etape (J. Piaget, 1965, pp. 168 - 192). 

C. Prima etapă, de la naştere la 1 an şi 6 luni, e 
caracterizată ca fiind una senzorio-motorie, întrucât 
gândirea are loc numai în planul acţiunii concrete şi are la 
bază combinarea de scheme. Este nivelul pe care-l găsim şi 
la cimpanzeu: ca şi acesta, copilul poate aduce un scaun pe 
care, suindu-se, să ajungă la borcanul cu dulceaţă. Intre 1 
an şi şase luni (sau 2 ani) şi 4 ani se manifestă gândirea 
simbolică. Acum copilul înţelege simbolul: în jocul cu 
subiect, el consideră un scaun drept un automobil, un băț 
ca fiind o puşcă etc., dar n-are clară conştiinţa existenţei 
unor clase de obiecte similare. 

A treia fază este acea a gândirii intuitive: de la 4 la 7 
- 8 ani. Acum el e capabil să stabilească unele relaţii între 
fenomene pe care le percepe direct, dar se loveşte de 
multe dificultăţi caracteristice, care i-au permis lui J. 
Piaget să infirme poziţia kantiană ce susţine apriorismul 
unor categorii. Astfel, la această vârstă, preşcolarul nu are 
ideea de conservare a substanţei, decurgând din principiul 
identităţii. lată o experienţă clasică: i se dă copilului 
plastilină şi e rugat să modeleze două bile egale. După ce 
el stabileşte egalitatea, experimentatorul transformă (în 
faţa copilului) una din ele într-un „cârnat” (un cilindru). 


Întrebând copilul dacă în acesta este tot atâta plastilină 
cât şi în bila rămasă, răspunsul este negativ, afirmând fie 
că e mai multă, deoarece cârnatul e mai lung, fie că e mai 
puţină, întrucât este mai îngust. Deşi provine dintr-o bilă 
declarată egală, el nu mai e considerat la fel. Copilul nu 
poate lua în consideraţie ambele criterii: şi lungimea şi 
lăţimea, iar conservarea substanţei nu i se pare necesară. 

Totodată, nu găsim încă ideea de număr. Experienţa 
edificatoare este următoarea: punem în faţa copilului un 
rând de jetoane albastre; îi dăm o cutie cu jetoane roşii şi îl 
rugăm să pună pe masă tot atâtea jetoane roşii câte sunt 
albastre. Copilul mic face un rând de jetoane roşii tot atât 
de lung ca şi celălalt, dar pot fi mai multe ori mai puţine 
jetoane. Copiii ceva mai mari pun sub fiecare jeton 
albastru câte unul roşu, dar dacă distanţăm jetoanele 
albastre, lungind şirul, ei le vor considera mai numeroase. 
Alţi copii nu numai că pun jeton sub jeton, dar le şi 
numără: unu, doi, trei etc. Insă dacă lungim şirul, vor da 
tot acelaşi răspuns („Acum sunt mai multe”). Deci 
număratul, la copilul mai mic de 6 - 7 ani, este o simplă 
înşiruire de nume, fără să existe ideea de număr. Aceasta 
implică mai întâi conştiinţa independenţei cantităţii de 
culoare şi distanţă. Apoi, este necesară concepţia 
existenţei unui şir crescător de mărimi în care un număr 
include pe cel precedent. Noţiunea de număr se formează 
treptat, în timpul claselor primare, când se constată şi o 
evoluţie importantă în procesul de gândire. 

Într-adevăr, de la 7 la 11 - 12 ani, se vorbeşte de 
stadiul operaţiilor concrete. Acum observăm prezenţa ideii 
de conservare (şcolarul spune că e tot atâta plastilină, 
indiferent de forma bilei iniţiale) şi apar operaţiile 
reversibile în gândire (se învaţă acum aritmetica). Totuşi, 
dacă în faţa unor situaţii concrete, percepute de el, poate 
soluţiona o serie de probleme destul de dificile, în cazul 
problemelor abstracte, pe planul verbal, copilul se 


poticneşte, nu mai poate raţiona corect. Abia în ultima 
fază, după 11 - 12 ani, gândirea se poate desfăşura 
exclusiv pe planul vorbirii interioare şi capătă o extremă 
plasticitate. J. Piaget vorbeşte de faza operaţiilor formale. 
Acum se dezvoltă şi capacitatea „discuţiei imaginate”, a 
posibilităţilor înlănţuirii de raționamente sprijinite pe 
argumente pertinente. 

Până acum am amintit de acţiuni mintale, dar şi de 
operaţii. Care ar fi deosebirea? Operaţiile mintale specifice 
se formează atunci când acţiunile interiorizate se grupează 
în aşa fel, încât ele pot fi gândite când într-un sens, când în 
cel contrar lui. De exemplu: elevul e conştient că dacă 2 + 
5 = 7, atunci şi 7 - 5 = 2. Sau dacă 4 x3 = 12, şi 12: 3 = 4. 
J. Piaget defineşte operaţia astfel: „ceea ce transformă o 
stare A într-una B, lăsând măcar o proprietate invariantă 
în cursul transformării şi cu reîntoarcerea posibilă a lui B 
în A, anulând transformarea”. Grupările operatorii asigură 
gândirii o, mare plasticitate şi astfel creează posibilitatea 
soluționării unei varietăți de probleme. Cercetările 
psihologului elveţian arată lungul drum, complexitatea 
experienţelor necesare pentru a se constitui şi sistematiza 
nenumăratele grupări de operaţii specifice. De la o gândire 
implicată în mişcare şi percepţie, se ajunge la posibilitatea 
reflecţiei în plan verbal-abstract, în limbaj interior, 
creându-se ample posibilităţi de prevedere şi organizare a 
activităţii, în vederea unei optime adaptări. 

D. Aşa cum am amintit, investigaţiile laborioase ale 
lui J. Piaget contrazic concluziile lui Immanuel Kant, 
probând că nu găsim la copil o serie de categorii şi 
principii pe care marele filosof le considera a priori. Intr- 
adevăr, în prefața sa la Critica raţiunii pure, acesta îşi 
propune ca obiectiv să studieze „ce şi cât pot cunoaşte 
intelectul şi raţiunea, independent de orice experienţă”. 
Or, după investigaţiile amintite mai sus, n-ar mai fi nimic 
de analizat! 


Centrul de greutate al argumentelor lui Kant îl 
constituie existenţa unor judecăţi sintetice apriori, cum 
sunt axiomele matematice (două cantităţi egale cu a treia 
sunt egale între ele; linia dreaptă este drumul cel mai 
scurt între două puncte ş.a.). Evidenţa lor, observa filosoful 
din Konigsberg, se impune cu o necesitate pe care nu o 
resimţim atunci când ne referim la legi constatate prin 
experienţă. 

Cercetările lui Piaget au demonstrat însă că ceea ce 
este evident pentru adult nu 

I este şi pentru copil. Numai după o anume evoluţie 
intelectuală încep să se impună unele principii şi axiome. 
„Logica, spune Piaget, devine necesară, ea nu e deloc 
necesară în timpul primilor ani”. De unde provine atunci 
impresia de necesitate stringentă în cazul axiomelor şi al 
categoriilor matematice? 

„Numărul, scrie J. Piaget, este o sinteză a includerii 
(acţiunea de includere a lui 1 în 1 + 1, a lui1+1în1 +1 
+ 1) şi a ordonării (acţiunea de înşiruire 1, 1, 1 ca singur 

mijloc pentru a-i distinge)”. „Or, din punctul de 
vedere biologic, acţiunile de reunire sau includere, de 
ordonare etc. nu sunt defel produse ale unei învăţări, 
pentru că legăturile de includere, de ordine sau de 
corespondenţă, intervin cu titlu de condiţii prealabile, şi nu 
numai ca rezultate, în toate coordonările 
comportamentului, ale sistemului nervos, ale funcţionării 
fiziologice şi ale oricărei organizări vii, în general” (. 
Piaget, 1971, p. 325). Desigur, numerele se învaţă, dar la 


baza constituirii lor stau acţiuni fundamentale, inerente 
vieţii: adunarea hranei, gruparea a ceea ce e bun, I 
stabilirea de corespondențe, includerea în aceeaşi 
mulţime. De aceea axiomele matematice şi unele operaţii 
matematice au o evidenţă mai mare decât relaţiile 
observate între obiecte şi fenomene. 

4. Rolul imaginii în procesul de gândire în secolul 
trecut, sub influenţa concepţiei asociaţioniste, procesul 
gândirii era descris în mod simplist. Chiar un logician de 
talia lui J. Stuart Mill considera că esenţa raţionamentului 
constă în stabilirea unei analogii, adică în „asociaţia prin 
asemănare”. Un copil care se frige într-o flacără, când va 
întâlni o altă flacără, îşi va aminti prin asociaţie ce a păţit 
şi va căuta să se ferească. Desigur, analogia constituie un 
procedeu favorizând actul imaginativ, deci şi progresul 
gândirii. Punctul de vedere al filosofului englez este însă 
eronat din două motive: a) gândirea nu este un act 
automat, cum este cel asociativ, ci o activitate susţinută 
voluntar, întâmpinând şi trebuind să depăşească 
numeroase dificultăţi; b) în mentalitatea asociaţioniştilor, 
imaginea joacă un rol foarte important (imaginea flăcării 
declanşează reacția copilului, în exemplul de mai sus). Or, 
cercetările cu caracter experimental, efectuate chiar în 
primii ani ai secolului nostru, au scos în evidență rolul 
neglijabil al reprezentărilor în cadrul gândirii abstracte. 

Meritul principal în această demonstrație îl deține 
aşa-numita „şcoală de la Wiirzburg” (oraş german). Aici 
era la modă fenomenologia, curent filosofic datorat lui E. 
Husserl (1859 - 1938). Acesta susţinea că putem cunoaşte 
adevărul numai în măsura în care ne descătuşăm de 
sensibil. La Wiirzburg, o serie de psihologi (H. Watt, A. 
Messer, K. Buhler), sub conducerea lui O. Kulpe, toţi adepţi 
ai lui Husserl, s-au hotărât să verifice experimental teza 
fenomenologiei. Metoda lor, numită  „introspecţie 
experimentală”, constă în următoarele: se solicita 


subiectului un efort de gândire. De exemplu, H. Watt îl 
punea la probe de asociaţie controlată: să răspundă la un 
termen dat cu o noţiune supraordonată, alteori cu o 
noţiune coordonată (privighetoare-păsări; privighetoare- 
ciocârlie etc). K. Bühler le prezenta spre interpretare 
aforisme paradoxale (de exemplu, unul al lui Nietzsche: 
„Trebuie să fii în acelaşi timp sensibil şi crud, dacă vrei să 
fii în mod real, într-un fel sau altul”) ori unele proverbe. 
Apoi, subiectul era rugat să relateze ce s-a întâmplat în 
mintea sa în timpul gândirii. 

Ca metodă, introspecţia experimentală a fost viu 
criticată de contemporani. Mai întâi, W. Wundt a adus 
obiecțiile clasice împotriva introspecţiei: că nu se poate 
repeta în condiţii identice, subiecţii nu ştiu ce să observe şi 
datele sunt oricum neclare etc. Altele, mai grave, se 
ridicau împotriva unor concluzii bazate doar pe descriere 
şi folosind o singură metodă; apoi, experimentul a favorizat 
ipoteza: s-au utilizai mai multe cuvinte, fraze abstracte, iar 
subiecţii erau cu toţii, psihologi şi filosofi, adepţi ai lui 
Husserl. 

Care au fost concluziile şcolii de la Wiirzburg? 
Utilizarea noţiunilor nu presupune şi reprezentări, uneori 
acestea apar, dar alteori lipsesc cu desăvârşire. În schimb. 

sunt prezente în gândire o serie de atitudini, o 
conştiinţă a unor raporturi: că un obiect seamănă cu altul, 
impresia netă de a putea explica un termen, de a-i 
cunoaşte sensul, relaţiile sale cu multe alte concepte etc. 
Astfel, psihologii amintiţi şi-au confirmat ipoteza, dar 
concluziile lor au fost puse sub semnul întrebării, datorită 
obiecţiilor metodologice. După cel de-al doilea război 
mondial, deşi în Uniunea Sovietică psihologii combăteau 
tezele de la Wiirzburg, o cercetătoare, O.I. Nikiforova, 
preocupându-se de rolul reprezentărilor în percepţia frazei 


şi a descrierilor artistice, a reluat experienţele de 
introspecţie experimentală, dar a folosit tot felul de 
subiecţi (unii cu o cultură redusă), precum şi diferite 
cuvinte sau fraze (unele cu conţinut concret). Or, ea ajuns 
la aceleaşi concluzii cu psihologii de la Wiirzburg: când se 
pronunţau diferite cuvinte, doar 18% din subiecţi au 
confirmat apariţia unei imagini. Şi ea a constatat prezenţa 
unor atitudini, a unor „sentimente intelectuale”: 
sentimentul noutăţii, al evidenţei, al falsităţii, aşteptarea 
unei clarificări. E vorba de stări globale, nediferenţiate, 
care însoțesc noţiunile şi joacă un rol diriguitor în gândire. 

O. Nikiforova trage următoarele concluzii: când 
cuvintele sunt bine cunoscute, ele nu evocă nicio imagine 
în conştiinţă. Doar dacă un termen e neclar, se face apel la 
amintiri concrete. De exemplu o persoană nu ştie ce 
înseamnă „conopidă”, şi spune: „A! îmi amintesc: are 
frunze ca varza”. Când e vorba însă de texte literare, unde 
se înfăţişează personaje, întâmplări, peisaje, atunci autorul 
recurge intenţionat la expresii care să actualizeze imagini, 
ba chiar să sugereze imagini noi. 

Imaginile au un rol important în primele faze ale 
formării gândirii. Ele intervin mai ales sub forma unor 
acţiuni imaginate, aşa cum am arătat mai sus. Sprijinul cel 
mai important al gândirii, începând cu vârsta de 1 an şi 6 
luni, îl constituie activitatea de vorbire, limbajul. Acesta 
devine o activitate indisolubil legată de gândirea abstractă 
care este, în mare măsură, o discuţie imaginată. Desigur, 
cuvintele sunt un fel de imagini: auditive, kinestezice, 
vizuale, dar sunt ferm cristalizate şi se succed în virtutea 
sensului logic şi nu datorită legilor asociaţiei. 

Rolul limbajului a fost dovedit experimental, nu doar 
cu ajutorul introspecţiei. Astfel, E. Jacobson, încă din 1932, 
utilizând posibilităţile unor aparate de a amplifica foarte 
mult curenţi electrici din muşchii în stare de contracție 
(aparat numit miograf), a efectuat următoarea experienţă: 


aplicând electrozii pe muşchii limbii, el a cerut unor 
subiecţi să efectueze, cu voce tare, o serie de calcule 
mintale şi să formuleze legea lui Ohm, obţinând curbe 
caracteristice ale contracţiilor implicate în rostirea lor. 
Apoi, a solicitat aceloraşi persoane să facă aceleaşi calcule 
şi să formuleze legea amintită, dar numai în gând. Au 
rezultat curbe întru totul similare (deşi curenţii electrici 
implicaţi erau mult mai slabi). Desigur, în raţionamentele 
mai complicate, curbele vor fi destul de diferite, fiindcă 
limbajul interior este mai schematic, eliptic, dar prezenţa 
sa continuă este indiscutabilă. In concluzie: există gândire 
abstractă fără imagini, dar prezenţa limbajului este 
indispensabilă. 

5. Noţiunea privită din punct de vedere psihologic 

A. Categorizarea. Aşa cum am subliniat, când am 
prezentat cercetările efectuate în şcoala lui I.P Pavlov, 
creierul are o tendinţă de unificare, de grupare a 
stimulilor. Ea este solicitată de nevoile adaptării, ale vieţii 
şi e posibilă datorită gândirii. Gruparea se realizează mai 
întâi între obiectele ce servesc aceluiaşi obiectiv: cireşele, 
bune de mâncat, sunt grupate separat de pietricelele care 
nu sunt bune. Tot aşa, copilul distinge părinţii săi de alţi 
oameni străini ş.a.m.d. O categorie nu trebuie însă 
confundată cu un concept, realitate mult mai complexă, 
deşi ea poate conduce. 

treptat, la formarea lui. Nu e totuna întrucât, de 
exemplu, categoria „lucruri de îmbrăcăminte” e formată 
din obiecte deosebite: bluză, ciorapi, pantofi etc. Utilitatea 


ne obligă mereu la gruparea unor fiinţe sau obiecte. Copiii 
mici chiar caracterizează prin utilitate: „Caii sunt cei pe 
care se călăreşte”. Aşadar, membrii unei categorii nu sunt 
grupaţi neapărat prin asemănare, criteriul fiind scopul 
urmărit de subiect. Pescarul, pregătindu-se să plece la 
pescuit, pune în bagajul său tot ceea ce îi poate folosi: ace, 
nadă, scăunel etc. 

Unul din rezultatele importante ale categorisirii îl 
reprezintă formarea de scheme cognitive. Am definit 
schema ca o conexiune între o clasă de stimuli şi una de 
reacţii - dar ea este doar un atom în arhitectura psihică. 
Aceste scheme se grupează, formând structuri ample. 
Schemele cognitive constau în structuri generale de 
informaţii, activate simultan, corespunzând unor situaţii 
complexe din realitate (Miclea, M., p. 356). Ele prezintă 
elementele unei situaţii în relaţiile lor reciproce, modul în 
care figurează într-un context. Schema noastră despre o 
sufragerie se distinge de cea privind componentele unei 
bucătării, dar nu se referă la o anume sufragerie. Ea 
cuprinde conştiinţa unor elemente indispensabile: masa, 
scaunele, lampa, însă nu implică o anume masă ori un 
anumit număr de scaune. Datorită ei,  descifrez 
semnificaţia unei încăperi în care intru: e salon, dormitor 
sau sufragerie. Schemele figurează o anumită situaţie prin 
ceea ce au principal. Acesta ar fi „nucleul tare” al schemei, 
care creează posibilitatea unor elemente variabile, în 
funcţie de cazurile particulare (Miclea, M., p. 358). 

Schemele cognitive formează blocuri de cunoştinţe 
unitare, având o oarecare autonomie faţă de alte 
informaţii. Ele nu se referă numai la caracterizarea unor 
situaţii, ele pot cristaliza succesiunea obişnuită a unor 
evenimente, a unor comportări, în acest caz, vorbim de 
scenariu (în engleză script). De pildă: „a merge la un curs” 
cuprinde îmbrăcarea în ţinută corespunzătoare, să pui în 
geantă un caiet şi stiloul, să iei autobuzul, să cauţi 


amfiteatrul, să-ţi găseşti un loc convenabil, să te pregăteşti 
pentru a lua notițe. Alt scenariu: a vizita o mătuşă bătrână; 
altul: a căuta o carte importantă (în librării, la biblioteci) 
etc. etc. Scenariile sunt învăţate în timpul convieţuirii 
sociale şi ele automatizează oarecum comportamentul 
nostru, de când ne sculăm până noaptea la culcare. 

Schemele cognitive simplifică enorm percepţia şi 
interpretarea situaţiilor, cât şi organizarea 
comportamentului nostru zilnic. Ele sunt profund 
influențate social, fiind în strânsă relaţie cu ceea ce în 
psihologia socială numim „reprezentări sociale”. Dar nu 
joacă un prea mare rol în gândire, în soluţionarea unor 
probleme. În această privinţă, rolul fundamental îl are un 
alt mod de grupare decât cel dictat de utilitatea practică şi 
comportamentul obişnuit, anume gruparea obiectelor şi 
fenomenelor după criterii esenţiale. Are loc formarea de 
reţele semantice şi de noţiuni. 

B. Noţiunile. La animalele superioare, orientarea lor 
în mediul ambiant se efectuează cu ajutorul imaginilor şi al 
schemelor cognitive. Omul, folosind limba, utilizată 
conform unor prescripţii sociale, realizează abstractizări, 
adică sesizarea unor relaţii esenţiale. Acestea sunt 
denumite relaţii semantice. Cristalizarea unor serii de 
relaţii semantice în jurul unui cuvânt duce la apariţia 
noţiunilor. Noţiunile încorporează două categorii de relaţii 
semantice: 

a) relaţii de predicaţie, referitoare la caracteristicile 
conceptului (că balena naşte pui vii, respiră prin plămân, 
trăieşte în oceane etc.) şi b) relaţii de subordonare, privind 
raportul noţiunii cu altele mai generale (balena este 
mamifer, vertebrat, animal). 

De aici decurge „eritabilitatea” trăsăturilor (Miclea, 
M., p. 352), adică proprietatea unei caracteristici 


conceptuale de a se găsi şi la noţiunile subordonate ei 
(fiind mamifer, balena are corpul acoperit cu păr etc). 
Noţiunile apar astfel în legătură cu nenumărate altele, 
alcătuind ceea ce am denumit memoria semantică. 
Datorită acestei organizări, fiecare concept poate intra în 
relaţie cu multe altele, în cadrul acelor forme de gândire 
numite judecăţi. 

Astfel, ni se pare foarte adecvată caracterizarea 
noţiunii realizată de Ed. Goblot, în conformitate cu care 
noţiunea este o posibilitate de a formula numeroase 
judecăţi cu privire la o clasă de obiecte sau fenomene. 
Elevul care şi-a însuşit noţiunea de liliac poate spune 
despre el că seamănă cu şoarecele, are corpul acoperit cu 
păr, zboară, are sânge roşu, naşte pui vii, dar şi că este 
mamifer, vertebrat etc. Noţiunea este o virtualitate care 
conţine în ea posibilitatea enunţării caracteristicilor 
esenţiale, dar şi a celor variabile, secundare. Având 
noţiunea de lebădă, noi ştim nu numai că lebedele sunt 
păsări, dar şi că unele lebede sunt negre. Încât judecăţile 
explicitând conţinutul unei noţiuni pot fi şi particulare, nu 
doar universale. Însă distincţia clară între ceea ce este 
caracteristic şi ceea ce poate fi accidental reprezintă o 
trăsătură fundamentală a noţiunii. 

Dacă o noţiune este indisolubil legată de cuvânt, 
relaţiile ei cu imaginile variază. Din acest punct de vedere, 
ele pot fi împărţite în două categorii: a) noţiuni concrete, 
care se pot ilustra printr-o imagine (noţiunea de casă, de 
trandafir etc.); b) noţiuni abstracte - nereprezentabile: nu 
ne putem imagina absolutul, libertatea, infinitul etc. Chiar 
în cazul conceptelor concrete, nu putem confunda 
imaginea cu noţiunea: eu îmi reprezint o casă, nu casa în 
general. Casa din mintea mea este cu etaj sau fără, din 
cărămidă ori bârne, e mare sau mică, este o anumită casă, 
pe când noţiunea de casă desemnează posibilitatea 
imaginării existenței unei mari varietăţi de case, 


deosebindu-se prin dimensiuni, prin arhitectură, prin 
materialele din care sunt construite. Tot aşa, noţiunea de 
om se referă la tot felul de oameni: de rasă albă, neagră 
sau galbenă, voinici sau pirpirii, prietenoşi ori agresivi etc, 
dar toţi sunt fiinţe raţionale, cu limbaj articulat şi utilizând 
unelte. Suntem conştienţi de ceea ce îi este omului 
caracteristic, dar şi de diferenţele posibile. Imaginea e 
concretă, singulară, înţelesul ei este mult mai restrâns şi 
doar uneori e necesară raţionamentului, rezolvării 
problemelor complexe. 

Deşi fiecărei noţiuni i se subordonează foarte 
numeroase specii, în mod curent noi folosim una anume 
drept cea mai reprezentativă. Experiențele au dovedit 
acest lucru. Dacă cerem cuiva să exemplifice cu câteva 
păsări, va pomeni de vrabie, rândunică, porumbel, dar 
numai când îi cerem o foarte lungă enumerare va aminti 
de albatros ori pinguin. De asemenea, timpul de reacţie 
necesar pentru a stabili dacă un animal este o pasăre e 
sensibil mai scurt pentru rândunică, decât pentru flamingo 
(Miclea, ML, p. 205). Noţiunea preferată celorlalte pentru 
a reprezenta o clasă mai largă e considerată a fi un 
prototip. Mărul este de obicei prototip pentru fructe, el e 
evocat mult mai uşor decât măslina. 

Drept consecinţă, în vorbirea de fiecare zi, ne referim 
mult mai uşor la prototip decât la alt exemplar, cel dintâi 
fiind principalul termen de comparaţie. Practic, noi 
judecăm apartenenţa la o clasă a unui obiect sau a unei 
fiinţe, comparându-le cu prototipul, şi nu căutând să 
descifrăm caracteristicile esenţiale ale noţiunii respective 
- ceea ce ne expune la greşeli (vom tinde să considerăm 
balena peşte, fiindcă nu seamănă cu câinele ori calul, 
prototipuri pentru mamifere). Prototipul poate să nu fie un 
exemplar real, ci unul ideal, rezultat din constituirea unui 
„portret-robot”, ceea ce se întâmplă în cazul medicilor care 
diagnostichează o boală pe baza câtorva simptome 

mai frecvente (Miclea, M., p. 207). Ambele feluri de 
prototipuri sunt utilizate în practică, ele permiţând o 
identificare mai rapidă, chiar dacă mai expusă greşelii. 
Noţiunea implică posibilitatea formulării unor 
judecăţi, a evocării unor imagini şi, totodată, pe aceea a 
efectuării unor operaţii mintale specifice. De exemplu, 
elevul care ştie ce este o fracţie ordinară e capabil nu doar 
să o definească, să arate deosebirile ei faţă de numerele 
întregi, ci să şi efectueze anume operaţii legitime cu 
expresii fracţionare (să le simplifice, să le adune etc). De 
asemenea, când un specialist are o noţiune clară despre o 
anumită specie de plantă, cu varietățile ei, el ştie să-i 
examineze mai întâi modul de înmulţire, să analizeze 
structura frunzei etc, adică poate efectua toate operaţiile 
necesare identificării ei. Ceea ce înseamnă că noţiunea 
implică şi numeroase scheme, în multe cazuri chiar şi 
scheme  senzorio-motorii. Legătura dintre schemă şi 
noţiune a fost scoasă în evidenţă de J. Piaget, conform 
căruia schemele sunt concepte  senzorio-motorii sau 
concepte concrete. Noi vom inversa afirmaţia, susţinând: 
noţiunile sunt structuri complexe de scheme. De unde 
aceste analogii? Schemele pun în relaţie ansambluri, clase 
de stimuli, cu ansambluri de reacţii similare. Cele 
senzorio-motorii implică deci oarecare generalizări în ce 
priveşte obiectele percepute, stabilind, de exemplu, 
echivalenţele dintre variate căni, pe care le utilizăm în 
mod similar. Consolidăm deci echivalenţe pe plan 
perceptiv, pe baza însuşirilor exterioare. Şi noţiunile 


stabilesc echivalenţe între fiinţe şi obiecte, dar pe baza 
unor criterii esenţiale. Astfel, noţiunea de mamifer 
stabileşte asemănări între fiinţe ce diferă pe planul 
percepţiei extrem de mult: ursul, delfinul şi liliacul. 
Stabilind echivalenţe esenţiale, cunoaşterea umană face 
un progres enorm, deosebind esenţa de aparenţă şi 
reuşind să descifreze legile naturii. În cristalizarea 
noţiunilor (proces pe care nu l-a studiat J. Piaget), e 
evidentă formarea unor acţiuni şi operaţii mintale 
specifice, presupunând coordonarea şi organizarea a 
foarte numeroase scheme de complexitate variată, printre 
care şi o serie de scheme cognitive în cadrul cărora se pot 
produce disocieri şi recombinări. Rezultă acele reţele 
semantice care alcătuiesc structura noţiunilor. 

Pentru a înţelege în ce constă o noţiune ne putem 
servi de o comparaţie cu tehnica modernă: un concept este 
un fel de centrală telefonică, dar în loc de numere avem 
cuvinte. Dacă percepţia îmi înfăţişează un cireş, acest 
termen îmi permite să fac imediat o legătură cu numeroase 
alte cuvinte evocând noţiuni: flori albe, fructe dulci sau 
amare, frunze căzătoare care se înroşesc toamna, regiuni 
temperate, varietăţi sălbatice etc. O noţiune este un mijloc 
de a stabili enorm de multe legături cu alte noţiuni, 
impresii, amintiri privind tot felul de obiecte, fenomene, 
însuşiri ale lor, relaţii în care există conştiinţa a ceea ce 
este particular şi ceea ce e general. 

Dificultatea descifrării structurilor conceptuale e în 
relaţie cu ignorarea modului de structurare a 
experiențelor, de formare a memoriei semantice, unde 
găsim clasificarea noțiunilor, organizarea nenumăratelor 
relații semantice. Sunt şi alte aspecte greu de explicat: 
tendințele de generalizare excesivă, de idealizare a unor 
realități, fenomene, o extindere spre absolut: libertate 
absolută, dreptate absolută, puritate perfectă, spaţiu 
infinit. Se duc la limită anume proprietăți, stări de fapt. 


Este o exagerare a abstracţiei, care elimină total 
accidentalul. Această tendinţă se manifestă în special în 
cazul unor intelectuali idealişti, descrişi foarte bine de 
Camil Petrescu (în Jocul ielelor), care nu tolerează nici cea 
mai mică abatere de la regula generală. 

Fenomenul este în relaţie cu faptul că există şi 
concepte formate prin abstractizări ale abstractizărilor, 
adică nu ale unor experienţe concrete, ci ale unor 
inferenţe, mai puţin generale. E cazul unor categorii ca 
materia, spiritul, spaţiul, cauzalitatea, libertatea etc. 

Cheia înţelegerii noţiunilor stă în descifrarea modului 
în care ele se formează. Dar încercările făcute în această 
direcţie nu au dat niciun rezultat semnificativ. 

C. Formarea noţiunilor a fost abordată pe cale 
experimentală. Încă din anii '20 ai secolului nostru, N. Ach, 
D. Uznadze, L. Vigotski au încercat să clarifice această 
chestiune, prezentând diverse figuri geometrice de formă, 
mărime şi culoare variabilă cu care erau asociate trigrame 
fără înţeles. Asociind aceşti termeni cu anume aspecte ale 
figurilor, subiecții trebuiau sā descopere sensul 
trigramelor. 

Între 1946 - 1948, E. Heidbreder a efectuat 
experiențe similare. Subiecţilor li se prezentau 16 serii de 
câte 9 fotografii. Fiecare era însoțită de un cuvânt fără 
înţeles, care apărea în fiecare serie (deci de 16 ori) în 
relaţie cu aceeaşi categorie de imagini: relk (faţă umană), 
leth (copac), mulk (forma rotundă), fard (numărul 2) 
ş.a.m.d. Subiecții trebuiau să descopere singuri 
semnificaţia fiecărui termen. Heidbreder a utilizat şi o altă 
probă, în care înţelesul unor termeni trebuia dedus dintr- 
un şir de propoziţii. Care au fost concluziile? 1) în 
comparaţie cu materialul verbal, imaginile favorizează 
descifrarea noţiunilor; 2) există reacţii dominante: omul 


răspunde mai întâi la obiectele concrete, şi apoi la forma 
lor; 3) factorii situaţivi au influenţă: dacă formele 
(geometrice) şi obiectele concrete au aceleaşi dimensiuni, 
mai întâi sunt sesizate obiectele; când obiectele sunt mici, 
dar desenate pe figuri geometrice mari, acestea atrag 
atenţia în primul rând. 

Experiențele acestea au fost criticate: 1) în anumite 
condiţii, generalizarea se face mai uşor pe bază de 
material verbal (Roşca, Al., 1963, p. 182); 2) folosindu-se 
alte materiale, au ieşit în evidenţă în primul rând 
numerele, şi nu obiectele concrete; 

3) asemenea cercetări nu analizează formarea unor 
noţiuni noi, ci doar asocierea unor concepte existente cu 
nişte cuvinte noi (ca atunci când învăţăm o limbă străină); 

4) modul de organizare a experienţelor dictează 
procedeul ce va fi folosit de subiecţi. În cazul experienţelor 
de mai sus, trebuiau găsite asemănările. Or, nu e cert că 
acesta ar fi procedeul esenţial şi oricum nu e singurul: 
observarea diferenţelor are mare importanţă. 

Formarea noţiunilor este iniţial în strânsă relaţie cu 
experienţa, cu organizarea şi complicarea schemelor, cu 
formarea de relaţii semantice. E un proces de lungă 
durată, greu de abordat pe cale experimentală. Dar, la 
adult, unde e formată memoria semantică, unde există zeci 
de mii de noţiuni ierarhizate, dobândirea unui nou concept 
este, în mod evident, lesnicioasă: e suficient ca noul 
termen să fie pus în relaţie cu câteva noţiuni bine 
cunoscute, pentru ca el să fie bine înţeles. Putem face o 
comparaţie: geografii, dorind să determine poziţia unui 
punct pe glob (să zicem că apare o nouă insulă vulcanică în 
Pacific), au stabilit o vastă reţea de linii: meridianele şi 
paralelele. E suficient ca să stabileacă cineva latitudinea şi 
longitudinea poziţiei, pentru ca să o poată fixa pe hartă, iar 
dacă e vorba de un ţinut mai extins, i se poate schiţa şi 
forma determinată prin câteva puncte. La fel şi în cazul 


înţelegerii noilor cuvinte. Cineva nu ştie ce înseamnă 
„clepsidră”. Noi punem acest termen în relaţie cu noţiuni 
bine cunoscute de el: este un aparat de măsurat timpul, 
format din două recipiente suprapuse, din cel de deasupra 
se scurge uniform nisip sau un lichid etc. Fără îndoială, 
persoana va şti despre ce e vorba şi va putea recunoaşte 
obiectul, deşi până atunci nu-l văzuse niciodată. Plasarea 
cuvântului în formidabila țesătură de relaţii semantice 
formate de-a lungul anilor face posibile comunicarea şi 
înţelegerea. Stăm de vorbă cu o persoană despre 
fenomene îndepărtate de noi în timp şi spaţiu. Faptul că ne 
înţelegem ni se pare extrem de simplu, dar el ar fi 
imposibil fără existenţa în mintea noastră a 

unui mare număr de noţiuni cu conţinut şi sferă 
similare, construcţii mentale de mare complexitate, despre 
care nu ştim cum au ajuns să se edifice în intelectul 
nostru. 

6. Judecata din punct de vedere psihologic 

Judecata este o aserţiune (Ed. Goblot), adică 
afirmarea sau negarea unui raport. Ea presupune 
totdeauna o generalizare. Chiar dacă aflându-mă într-o 
grădină spun 1 prietenului, arătându-i două flori: „asta e la 
fel cu asta”, înseamnă că le subsumez totuşi conceptului 
de asemănare. Judecata presupune o analiză, întrucât 
aserţiunea vizează un aspect al subiectului (N este un abil 
conducător) şi, totodată, o sinteză, prin relaţia stabilită cu 
o anumită categorie. Sunt mai multe feluri de judecăţi, fapt 
care interesează pe logician, preocupat de valoarea lor de 


adevăr. 

Psihologia observă mai întâi că judecata constituie la 
origine un act social. Eu nu fac o afirmaţie decât dacă 
presupun o îndoială sau o lacună la interlocutorul meu. 
Informez pe cineva că Z este inginer, doar când nu ştie ori 
ar avea motive de îndoială. 

Astăzi, în logică se preferă termenul de „propoziţie” 
în locul celui de judecată. În psihologie, distincţia ni se 
pare foarte importantă. O propoziţie poate fi un 
automatism verbal, nişte cuvinte învăţate mecanic, pe când 
o judecată adevărată exprimă o convingere. De exemplu, 
un elev ascultat la lecţia de biologie spune, „Zestrea 
ereditară se transmite prin cromozomi”. Dacă însă 
profesorul adoptă o mimică dezaprobatoare, el se 
corectează şi spune „Nu! Se transmite prin citoplasmă”. În 
acest caz, elevul dă dovadă de o învăţare mecanică, 
efectuează un act de reproducere fidelă şi atât. Dacă 
şcolarul a căutat să înţeleagă lecţia, el nu-şi schimbă 
afirmaţia, ci aduce argumente, citează experienţele care 
au dovedit rolul cromozomilor. El este convins de adevărul 
celor afirmate. Convingerea este esenţială pentru a 
considera o propoziţie ca fiind o judecată, adică un act de 
gândire. Pe de o parte, o judecată presupune o convingere 
şi, pe de alta, urmăreşte să convingă pe cineva, e - de fapt 
- un act de voinţă, nu o simplă asociaţie de termeni. 

Când este vorba de temeiurile convingerii persoanei 
care face o afirmaţie, problema se complică. Există la 
populaţiile foarte primitive convingeri fără niciun temei 
logic; e aşa-numita credulitate primitivă. Simpla percepere 
a unor coincidenţe sau a unor succesiuni imediate duce la 
credinţe de nezdruncinat în raporturi cauzale cu totul 
absurde. Se citează aventura unor misionari catolici care, 
la sfârşitul secolului trecut, au debarcat într-o insulă 
izolată din Pacific, cu intenţia de a creştina populaţia de 
acolo. S-a întâmplat ca debarcarea lor să coincidă cu o 


perioadă de secetă. Or, băştinaşii au considerat că preoţii 
catolici, mai ales din cauza hainelor lungi şi negre, sunt 
cauza lipsei de ploaie. Coincidenţa respectivă a dus la 
convingeri şi o duşmănie atât de înrădăcinate, încât 
misionarii au trebuit să renunţe la proiectul lor. Şi la debilii 
mintali se constată uneori credinţe absurde, dar ferme, 
fără niciun temei real. 

În general, în triburile primitive, s-a constatat relaţia 
extrem de strânsă dintre convingerile fiecărui individ şi 
credinţele statornicite în grup. Acestea au o puternică 
fundamentare afectivă. De aceea indivizii sunt 
impermeabili la experienţă. Nici faptele, nici argumentele 
nu-i pot convinge, mai ales când nu sunt pe linia 
intereselor colectivităţii. 

Şi astăzi afectivitatea influenţează mult judecăţile. 
Firile afective, mai ales cele cu o cultură redusă, fac 
afirmaţii nefondate raţional, ba chiar absurde, în favoarea 
intereselor şi aspirațiilor ce le animă. Uneori chiar se 
contrazic vizibil, fără să-şi dea seama. 

De altfel, aşa cum a observat Pierre Janet, gândirea, 
judecata întemeiată raţional necesită un efort de sinteză 
mintală destul de mare, incomparabil cu facilitatea unor 
simple asociaţii. În unele boli mintale, găsim spirite 
incoerente, manifestând uneori o credulitate excesivă, 
alteori, dimpotrivă, o neîncredere totală. Respectivii 
bolnavi nu sunt jenaţi de contradicţiile pe care, câteodată, 
le debitează, în ideile lor lipsind orice organizare, orice 
sistem coerent. Un tablou deconcertant ni-l oferă unii 
psihasteniei. Un asemenea bolnav spunea: „Ştiu că ce 
spuneţi e adevărat, raţiunea îmi spune că e adevărat, dar 
totuşi nu mă pot convinge, mă îndoiesc! „lată un caz de 
disociere între evidenţa raţională şi convingere! Nici 
faptele n-au un rol hotărâtor: închide robinetul de apă dar, 


după ce iese din cameră, se întoarce din nou să verifice! 

Judecata adevărată, act de gândire, este bazată pe o 
convingere întemeiată rațional. KR. Descartes scria 
„Acțiunea gândirii prin care credem un lucru este diferită 
de aceea prin care cunoaştem că-l credem”. Aici se 
reliefează specificul conştiinţei reflexive de a putea 
cunoaşte şi verifica actele gândirii proprii. Intr-o judecată, 
eu am conştiinţa unor temeiuri pe baza cărora fac o 
afirmaţie. Dacă e nevoie, pot enunţa aceste argumente 
raționale. Când afirm că delfinul nu este peşte, ci mamifer, 
eu mă bazez fie pe informațiile citite într-un manual sau un 
tratat, fie pe observarea animalului care, periodic, iese din 
apă pentru a respira. 

Întemeierea rațională a unei afirmații e facilă în 
domenii cum sunt geometria sau fizica, dar dacă intervin 
interese personale, ele influențează cu uşurinţă judecăţile 
formulate. E greu să fii obiectiv când e vorba de propriii tăi 
copii, pe care tu i-ai format, sau dacă se discută o greşeală 
făcută în cadrul muncii tale. Dar progresul nu poate fi 
realizat decât bazându-te pe adevăr. De aceea, o sarcină 
principală a şcolii este educarea obiectivității în gândire. 
Inainte de a lua o hotărâre, trebuie ca ea să se întemeieze 
pe cunoaşterea obiectivă a situației de fapt, pe argumente 
raționale. 

Orice judecată este un act voluntar. Intenția noastră 
este de a informa sau de a influența o persoană. 
Convingerea presupune adeziune şi exprimarea ei implică 
un act de decizie, precedat uneori de o deliberare 
explicită, act care presupune reflexiune, analiza situaţiei, a 
posibilităţilor de interpretare a ei, a consecinţelor unei 
decizii etc. De aceea, când afirmaţia nu convinge pe 
ceilalţi, vin cu o serie de alte judecăţi, cu argumente, cu 
raționamente. O judecată care nu convinge este urmată 
uneori de o întreagă demonstraţie prin care fundamentez 
afirmaţia mea iniţială. 


7. Rațiunea 

Aşa cum noţiunea implică nenumărate judecăţi, şi o 
judecată poate fi concluzia explicită a unor raționamente. 
Prin raţionament înţelegem acea formă de gândire în care, 
pornind de la una sau mai multe judecăţi, obţinem o altă 
judecată. 

Sunt mai multe feluri de raționamente. În afară de 
cel prin analogie, lăudat de J. Stuart Mill, avem 
raţionamentul deductiv, desfăşurat pe planul verbal- 
abstract şi în care concluzia decurge cu necesitate din 
premise. Dar progresul deducţiei, aşa cum a arătat E. 
Goblot, nu derivă din înlănţuirea judecăților, ci din 
efectuarea unor acţiuni, operaţii mintale specifice. Foarte 
important este apoi raţionamentul inductiv, când de la 
judecăţi particulare, de la o serie de fapte, ajungem la 
concluzii generale. In toate cazurile, intervin multiple 
judecăţi, unele  concordă, dar între altele există 
contradicții. Aprecierea  potrivirilor sau  excluderilor 
presupune anumite criterii, anumite reguli şi principii. 
Ansamblul acestora constituie ceea ce se numeşte rațiune. 
Immanuel Kant a dezvoltat această chestiune în capitolul 
„Dialectica transcendentală” din Critica raţiunii pure: 
„Orice cunoaştere a noastră începe cu simţurile, înaintează 
de aici spre 

Intelect şi sfârşeşte cu raţiunea” (Kant, I., p. 283). 
Intelectul este „facultate a regulilor”, „facultate a unităţii 
fenomenelor cu ajutorul regulilor”. Rațiunea este 


„facultate a principiilor”, „facultate a unităţii regulilor sub 
principii” (ibidem, p. 285). Ea „caută în raţionament să 
reducă marea diversitate a cunoaşterii intelectului la cel 
mai mic număr de principii” (ibidem, p. 287). „Intelectul 
constituie pentru rațiune un obiect, ca şi sensibilitatea 
pentru intelect. A constitui sistematic unitatea actelor 
empirice posibile ale intelectului este  îndeletnicirea 
raţiunii, aşa cum intelectul leagă prin concepte diversul 
fenomenelor şi îl subordonează legilor empirice” (ibidem, 
p. 518). 

Folosind limbajul psihologiei de azi, s-ar spune: aşa 
cum gândul are un rol în organizarea şi structurarea 
percepţiei care capătă un înţeles, în mod similar, 
principiile gândirii asigură coerenţa gândurilor, 
succesiunea lor logică. Rațiunea este constituită din 
principiile bine cunoscute ale gândirii: principiul 
identităţii, al noncontradicţiei, al terţiului exclus şi al 
raţiunii suficiente. Sunt cele mai generale legi ce 
guvernează raţionamentul, asigură logica şi caracterul 
convingător al unei demonstraţii. Deşi valoarea lor a fost 
contestată în cadrul dialecticii expuse de F. Hegel, nu e 
mai puţin adevărat că atunci când are loc analiza unei 
situaţii date şi necesitatea unei comunicări, respectarea 
lor este obligatorie, altfel se ajunge la incoerenţă şi la 
imposibilitatea unei discuţii la obiect. 

Filosoful din Königsberg vorbeşte ca şi cum ar exista 
două instanţe, două structuri. În fapt, e vorba de o singură 
realitate. Aşa cum din embrion se diferenţiază treptat 
celule variate, unele formând muşchii, altele tendoanele, 
altele pielea, dar toate se sprijină pe structura scheletului, 
la fel, diferite noţiuni organizează, sistematizează un mare 
număr de experienţe, devenind fiecare un subsistem, este 
integrat într-un vast sistem potrivit unor reguli 
asigurându-i unitatea, coerenţa. Aceste legi ale organizării 
constituie ceea ce numim rațiune, reazem interior al rigorii 


succesiunii judecăților, a raţionamentelor. Nu întâmplător 
se spune despre bolnavii mintali că „şi-au pierdut 
raţiunea”, deoarece la ei este frapantă tocmai lipsa de 
coerenţă - contradicţiile -, succesiunea gândurilor 
ascultând doar de salturile întâmplătoare datorate 
asociaţiilor de idei. 

I. Kant nu punea legile raţiunii în relaţie cu 
realitatea: „Nu se afirmă că o astfel de unitate trebuie să 
se găsească în realitate” (ibidem, p. 509). Dar dacă 
admitem că noţiunile se formează în activitate şi oglindesc 
realităţi exterioare minţii, se poate susţine ipoteza unei 
relaţii între structura unitară a raţiunii şi unitatea lumii 
materiale. Oricum, chiar şi în cazul creierului mamiferelor, 
a putut fi pusă în evidenţă existenţa unor tendinţe de 
organizare, de unificare. 

8. Rezolvarea problemelor 

A. Dacă valoarea (corectitudinea) unui raţionament 
constituie obiectul de studiu al logicii, descrierea 
mecanismului prin care gândirea progresează până la 
soluţionarea problemei reprezintă principala preocupare a 
psihologiei gândirii. Această sarcină e dificilă, fiindcă 
procesul e complex, se desfăşoară aproape numai pe plan 
mintal, şi inconştientul intervine din plin, ca şi în cazul 
imaginaţiei. 

Când vorbim de existenţa unei probleme? Când, în 
activitatea noastră, pe plan real ori mintal, întâmpinăm o 
dificultate care nu poate fi rezolvată imediat cu ajutorul 
cunoştinţelor şi priceperilor existente, dacă situaţia nu 
actualizează automat o schemă (sau mai multe) adecvată 
(e) eliminării obstacolului. 

S-a încercat abordarea acestei teme pe mai multe 
căi. Cea mai la îndemână o constituie abordarea 
introspectivă. Şcoala de la Wiirzburg a introdus un 
maximum de 

precizie în acest mod de studiu, obţinând rezultate 
confirmate, privind rolul imaginilor. Introspecţia a fost 
mereu criticată, în special datorită dificultății de a verifica 
obiectivitatea ei. Ed. Claparede a avut ideea ca, solicitând 
subiectului să rezolve o problemă, să-i impună 
exteriorizarea discuţiei interioare. Metoda este utilizată şi 
azi, dând unele rezultate, dar ea scade viteza de gândire, 
implică oarecare reconstrucție a gândurilor şi nu 
evidenţiază rolul inconştientului. Un alt procedeu este 
acela de a propune o problemă cu material concret şi a 
observa comportamentul persoanei. A fost utilizată de 
multe ori proba „Turnul din Hanoi”, o construcţie ce se 
realizează prin suprapunerea mai multor trunchiuri de con 
cu respectarea unor reguli. E vorba de mutarea turnului 
dintr-un loc în altul, dar având la dispoziţie doar trei 
puncte de amplasare şi fiind interzisă aşezarea unui 
fragment mare peste unul mai mic. Se pot distinge trei 
stiluri de lucru: a) unii se gândesc mult şi efectuează 
puţine mişcări reale; b) alţii fac mai multe încercări, 
îmbinându-le cu momente de reflecţie; c) în fine, sunt şi 
subiecţi care fac foarte multe încercări, oarecum 
dezordonate, fără pauze de gândire. Cel mai eficient s-a 
dovedit a fi procedeul descris la punctul „b”, când se fac 
destul de multe mişcări, dar bazate pe o anume strategie. 
Această metodă ne dă o imagine prea grosieră asupra 
procesului, esenţialul fiind ce se petrece în timpul 
perioadelor de reflecţie care dirijează tentativele concrete. 

B. Analiza desfăşurării soluționării problemelor a dus 
la o serie de constatări, evidenţiindu-se variate aspecte. 
Şcoala gestaltistă, în special M. Wertheimer, a subliniat 
rolul percepţiei în rezolvarea unor probleme, şi anume 
intervenţia unei restructurări în sesizarea datelor, care 
favorizează găsirea soluţiei. Să luăm exemplul unei 
probleme de geometrie. Se dă un patrulater neregulat 


ABCD (vezi figura 24). 
À 


G 
D 


(2 

Fig. 24. Rezolvarea unei probleme de geometrie 

Mijloacele E şi F ale celor două diagonale se unesc 
cu mijloacele a doua laturi opuse, G şi fi. Să se 
demonstreze că patrulaterul EGFH este un paralelogram. 
Un geometru soluţionează problema în felul următor: EG 
uneşte, prin construcţie, mijloacele laturilor AD şi BD din 
triunghiul ABD. Ceea ce înseamnă, conform unei teoreme, 
că EG este paralel cu AB şi egal cu AB/2. De asemenea, HF 
uneşte, tot prin construcţie, mijloacele laturilor AC şi BC 
ale triunghiului ABC. Deci şi HF este paralel cu AB şi egal 
cu AB/2. Rezultă că EG şi HF sunt paralele şi egale, fiind 
paralele şi egale cu acelaşi segment de dreapta. Aşadar, 
patrulaterul EGFH este un paralelogram (având două 
laturi paralele şi egale). 

Conform cu analiza psihologică a demonstraţiei, 
esenţială este observarea segmentelor respective ca 
făcând parte din două triunghiuri cu latura AB comună. 


Astfel, după Wertheimer, esenţială este restructurarea 
percepţiei figurii: nu mai percep segmentele în cadrul 
poligonului neregulat, ci le văd încorporate în două 
triunghiuri cu o latură comună. Gestaltiştii sunt însă 
zgârciţi în explicarea a ceea ce provoacă schimbarea 
punctului de vedere. Psihologii S.L. Rubinstein şi K.A. 
Slavskaia consideră modificarea felului de a vedea datele 
problemei, explicându-se printr-o succesiune a proceselor 
de analiză şi sinteză, analiză prin sinteză. Într-adevăr (ar 
spune ei, pornind de la datele problemei), căutăm în 
memorie teoreme având o relaţie cu faptul că un segment 
uneşte mijloacele unor drepte. Mai devreme sau mai 
târziu, îmi amintesc de acea teoremă conform căreia 
segmentul care uneşte mijloacele a doua laturi într-un 
triunghi este paralel cu cea de a treia şi egal cu jumătatea 
ei (acesta este un act de sinteză). Reamintirea mă face să 
reanalizez figura şi să descopăr cele două triunghiuri cu o 
latură comună, ceea ce duce la găsirea soluţiei. In 
abordarea problemei pot fi două strategii: a) planificarea 
înainte, când procedăm, cum am arătat, pornind de la ceea 
ce ni se dă (segmentele unesc dou? mijloace de dreapte); 
b) planificarea înapoi, când pornind de la ceea ce ni se 
cere (figura e un paralelogram), ar însemna să dovedim fie 
că laturile sunt două câte două paralele, fie că două dintre 
laturi sunt paralele şi egale; această din urmă cerinţă ne 
poate duce la aceeaşi teoremă ca şi primul mod de 
abordare. 

C. Nu întotdeauna soluţia poate surveni exclusiv 
printr-o restructurare a percepţiei iniţiale. Aşa cum a 
demonstrat Ed. Goblot, în multe cazuri se cere o 
transformare a figurii, a expresiilor, a situaţiilor, 
efectuarea unor acţiuni mintale, a unor operaţii. 
Imaginarea unor operaţii corespunzătoare este cheia 
succesului în asemenea probleme. În general, soluţionarea 
problemelor presupune: a) o analiză a datelor; b) o analiză 


a scopului, a situaţiei finale şi c) transformarea acestor 
date - operaţiile implicate. 

Aceste operaţii sunt calificate ca „operatori”. Un 
operator poate fi o acţiune fizică urmărind transformarea 
situaţiei date sau poate fi o acţiune mintală, o operaţie 
cognitivă transformând o cunoştinţă în alta. În fiecare 
domeniu al cunoaşterii există operatori specifici: în chimie 
e vorba de utilizarea anumitor reactivi, în fizică, de 
modificarea structurii unui aparat, în matematică, aşa cum 
am văzut, de transformări ale expresiilor etc. 

Un specialist cunoaşte un număr mare de operatori şi 
încearcă utilizarea lor. În problemele dificile e nevoie de 
combinarea sau chiar de modificarea lor esenţială, pornind 
de la analiza datelor concrete ale problemei. Aici intervine 
imaginaţia - funcţie cu pondere evidentă în rezolvarea 
problemelor. 

Soluţia necesită uneori acumularea de noi informaţii: 
noi observaţii, experienţe, lectura unor cărţi şi articole de 
specialitate. Alteori, se impune împărţirea problemei în 
subprobleme, în etape, obiective parţiale (aşa cum, în 
clasele primare, se dau probleme de acest tip: lonel a 
cumpărat rechizite de 3.000 de lei, Sandu a cheltuit cu 
1.000 mai mult, iar Elena cu 2000 mai puţin decât ceilalţi 
doi împreună; cât a cheltuit Elena?). Uneori se fac 
încercări, folosind operatori cunoscuţi, care nu duc la 
rezolvare, dar produc schimbarea situaţiei, a datelor, 
putând sugera mai uşor soluţia, încercările clarifică mai 
bine restricţiile problemei şi deschid noi posibilităţi de 
acţiune. Soluția finală implică, în problemele grele, 
transformarea operatorilor cunoscuţi, îmbinarea 
schemelor ce stau la baza lor, obţinerea de noi procedee de 
acţiune. La ele se ajunge, în multe cazuri, prin transfer al 
rezolvării găsite în probleme mult deosebite, uneori chiar 
din alte domenii. 

Intervine analogia, procedeu specific al imaginaţiei 
creatoare. Cum am mai amintit, imaginaţia are un rol 
incontestabil în procesul de gândire, cu atât mai mare cu 
cât problema e mai puţin obişnuită. Când e vorba de 
inovaţii majore, încercările par uneori absurde, par a 
încălca legile logicii, până se realizează o schimbare 
radicală a punctului de vedere. Am văzut că soluţia finală 
poate surveni subit, pe neaşteptate ori treptat, în 
succesiunea unor progrese parţiale. 

Dat fiind rolul imaginaţiei, obstacolele întâmpinate în 
rezolvarea de probleme sunt cele descrise la capitolul 
respectiv: 

a) rigiditatea unor algoritmi, a unor structuri sau 
concepţii înrădăcinate. De exemplu, în figura 25 a se dau 9 
puncte şi se cere ca ele să fie reunite prin numai 4 linii. 


| 

Fig. 25. Unirea a 9 puncte prin 4 linii 

Aşa cum se vede în fig. 25 b, soluţia nu e dificilă. De 
obicei, problema nu poate fi rezolvată, deoarece subiecţii 
presupun că nu trebuie depăşit conturul pătratului, 
condiţie care nu figurează printre cerinţe. Un stereotip 
înrădăcinat privind forma privilegiată a pătratului 
împiedică găsirea soluţiei. 

b) fixitatea funcţională, tendinţa de a utiliza anumite 
obiecte numai potrivit funcţiei, utilizării lor obişnuite. În 


acest sens, este semnificativă o experienţă efectuată de N. 
Maier. Într-o încăpere, atârna de plafon o frânghie. De un 
perete era fixată o alta. Se cerea subiecţilor să lege cele 
două frânghii. Dar ele erau în aşa fel aşezate, încât o 
persoană nu izbutea să ajungă la cea verticală ţinând-o în 
mână pe cealaltă. Soluţia era să imprime o oscilație 
pendulară frânghiei verticale, ca să poată fi prinsă. Pentru 
aceasta, trebuia să atârne de ea un obiect greu. În cameră 
erau puse două asemenea obiecte: un electromotor şi un 
întrerupător mare. În prealabil, subiecţii au fost puşi să 
facă o experienţă într-un laborator alăturat. Unii au folosit 
electromotorul, iar alţii erau puşi în situaţia utilizării 
întrerupătorului. Introduşi pe rând în cameră, s-a observat 
că cei care au lucrat cu electromotorul au ales ca greutate 
întrerupătorul, evitat însă de acei care-l utilizaseră pe cel 
din urmă. Persoanele supuse la aceeaşi probă, fără a fi 
participat la vreun experiment anterior, au ales fie o piesă, 
fie alta, nemanifestând nicio preferinţă. S-a dovedit că 
funcţia anterioară face ca un obiect să pară mai puţin 
disponibil pentru alta (după Roşca, AL, 1976, p.305). 

Rigiditatea se poate manifesta şi sub forma unei 
orientări, a unei atitudini (un set) adoptate. A. Luchins a 
propus unor studenţi o serie de probleme numerice 
complicate. De pildă: avem două vase, unul de 5 litri şi 
altul de 7 1. Cum procedăm pentru a obţine 8 litri măsuraţi 
exact? Rezolvarea presupune o serie de manipulări: 
umplem vasul de 5 litri şi îl golim în cel de 7 litri. Aici va 
rămâne un gol de 2 litri. Umplem din nou vasul de 5 litri şi 
turnăm conţinutul în celălalt vas. Rămân 3 litri în vasul de 
5. Golim vasul de 7 litri şi turnăm în el cei 3 litri existenţi 
în vasul de 5. 

Umplând din nou vasul de 5, vom avea împreună cu 
cei 3 litri din vasul cel mare, exact 8 litri. După ce subiecţii 
au avut de soluţionat mai multe asemenea probleme, dintr- 
odată Luchins le propunea una extrem de simplă: avem un 
vas de 2 litri şi un altul de 6. Să se obţină 4 litri. Or, s-a 
constatat că subiecţii nu observau imediat simplitatea 
problemei şi se chinuiau imaginând tot felul de combinaţii 
complicate. Orientarea spre „probleme dificile” împiedica 
perceperea situaţiei reale. 

Rolul imaginaţiei fiind evident în cazul procesului de 
soluţionare a problemelor şi mecanismul psihologic al 
acestei funcţii fiind prea puţin cunoscut, nici demersul 
gândirii nu este încă elucidat, decât în cazul unor 
probleme facile, când sunt suficienţi algoritmii bine 
a unor scheme uşor modificabile, susceptibile de noi 
structurări. Este evident rolul operaţiilor intelectuale 
reversibile, al capacităţii de dezbatere pe plan mintal, al 
ipotezelor. Certă este marea însemnătate a variaţiei 
experienţelor, informaţiilor şi a necontenitei prelucrări pe 
plan mintal a observaţiilor, supoziţiilor. Una din 
recomandările marilor savanţi este: să ne gândim mereu la 
problema pe care vrem să o soluţionăm. Nicio descoperire 
importantă nu s-a făcut fără a fi precedată de luni şi ani de 
încordată strădanie, chiar atunci când soluţia a venit pe 
neaşteptate. 

9. Înțelegerea înţelegerea este un rezultat, parţial 


sau final, al unui proces de gândire. Ea constă în stabilirea 
unei relaţii importante între ceva necunoscut şi ceva 
dinainte cunoscut. Există o înţelegere nemijlocită, directă, 
bazată pe o experienţă repetată anterior: cuvintele limbii 
materne, fenomenele familiare, atitudinile obişnuite ale 
celor din jur se înţeleg imediat, fără niciun efort. 
Înțelegerea mijlocită este cea care se obţine în urma unor 
eforturi actuale de gândire, eforturi de scurtă durată, ori, 
dimpotrivă, dificile, solicitând timp îndelungat. 

Valoarea actului de înţelegere este în funcţie de 
natura legăturii stabilite. Eu pot constata că şoferul care 
conduce astăzi autobuzul este acelaşi cu cel aflat la volan 
acum două zile. Dar această relaţie nu are însemnătate 
decât dacă am avut ocazia să observ priceperea şi calmul 
său, care mă pot linişti în ce priveşte riscurile călătoriei de 
azi. 

Se pot stabili mai multe feluri de relaţii între 
cunoştinţe. Adesea, înţelegerea se realizează incluzând un 
caz individual într-o clasă. De exemplu, văd furişându-se în 
apropiere un mic animal; observându-l cu atenţie, 
recunosc un dihor, ceea ce-mi permite să pot prevedea 
comportamentul său imediat. În cazul fenomenelor fizice, 
înţelegerea se realizează în special când determin cauza 
lor: ştiu ce este curcubeul când aflu că el se formează prin 
descompunerea luminii în picăturile de ploaie. În ce 
priveşte comportamentul uman, a-l înţelege înseamnă a 
cunoaşte motivul de bază. De pildă, un profesor îl ascultă 
la lecţie pe un elev care, de obicei, se prezintă slab, dar 
astăzi răspunde destul de bine, încât îi pune nota 8. Dar, în 
loc să se bucure, şcolarul dă evidente semne de supărare. 
Dascălul va înţelege această manifestare aflând motivul: 
tatăl copilului îi promisese participarea la un spectacol de 
circ dacă ia măcar nota 9. Ori 8 fiind sub pragul fixat, 
necazul său e lesne de înţeles. 

Înţelegând diferite obiecte, fapte, fenomene stabilim 


acel vast sistem organizat de legături, ducând la memoria 
semantică, la formarea de reţele semantice, la sistemul 
ierarhizat al noţiunilor care înlesnesc înţelegerea de noi 
situaţii şi soluţionarea unor probleme complexe. 

O chestiune greu de clarificat o constituie modul cum 
decurge înţelegerea unui text complex, a unui text 
ştiinţific. A. Smirnov a studiat această chestiune, căutând 
să 

stabilească evoluţia procesului, atunci când se 
urmăreşte o înţelegere profundă, vizând şi o temeinică 
asimilare a textului. La prima lectură, nu se realizează 
decât o fragmentare a textului, o grupare a ideilor după 
înţelesul lor. Uneori însă suntem nevoiţi să schimbăm în 
minte locul unei idei: una aflată spre sfârşit, dar care 
precizează înţelesul celor din primul fragment, e luată în 
considerare la început. La a doua lectură, se înregistrează 
o nouă fază: acum desprindem ideea principală din fiecare 
fragment. În minte, ea îmbracă forma unui titlu. Este o 
deosebire între titlu şi idee: aceasta afirmă ceva explicit, 
pe când titlul dă numai o indicație. De exemplu: „timpul 
probabil de mâine” este un titlu, dar „mâine va fi timp 
frumos” este o judecată. 

În etapa a treia, ideile principale, titlurile sunt 
organizate şi sistematizate formând un plan mintal similar 
cu tabla de materii a unei cărţi. Prin toate aceste operaţii, 
textul este nu numai înţeles, dar şi, în mare parte, 
memorat. Ideile centrale însă au nevoie de o susţinere 
proprie care se realizează stabilind legături („corelaţii” - 
spune A. Smirnov) cu bagajul cunoştinţelor anterioare. Pe 
măsură ce aceste relaţii capătă un caracter esenţial, 
asimilarea textului este mai bine realizată. Prelucrarea 
descrisă a materialului se realizează de la sine, chiar dacă 
nu ne dăm seama. Urmărirea ei în mod conştient poate 


avea un efect benefic. 

În spatele acestor transformări ale textului, descrise 
de Smirnov, acţionează numeroase operaţii mintale. 
Descompunerea în fragmente este o operaţie de analiză, 
intitularea implică o abstractizare, alcătuirea planului 
mintal presupune un efort de sinteză, iar corelaţiile 
realizează şi oarecare generalizări. Pe lângă acestea, 
intervin şi acţiunile mintale, operaţii specifice. Când 
schimb în minte locul unei idei, e ca şi când aş muta un 
obiect dintr-un loc în altul. Intitularea nu e altceva decât 
imaginarea lipirii de etichete. Dar cel mai important aspect 
este acela al discuţiei interioare care apare odată cu o 
nelămurire în text. Dacă nu pot să-mi răspund întrebării 
ce-mi apare în minte, recurg la alte cărţi sau la discuţii 
reale cu alte persoane. In mod obişnuit, cele mai multe 
nelămuriri le rezolv singur, revenind asupra textului. 
Această discuţie imaginată duce la distingerea a ceea ce 
este esenţial de ceea ce este secundar, deci la o temeinică 
înţelegere, la includerea noilor idei în sistemul 
cunoştinţelor noastre. Noile relaţii stabilite prin lectură 
aprofundată aduc precizări noţiunilor asimilate, pot 
produce modificări în sistematizarea lor, după cum 
introduc şi alte concepte în memoria semantică, 
incluzându-le în relaţiile semantice existente. De aceea, 
asimilarea unui text ştiinţific asigură noi posibilităţi de 
studiu şi de soluţionare a unor diferite categorii de 
probleme. 

Cu totul alta este situaţia în cazul când textul este 
citit doar cu preocuparea de a-l memora, fără să existe 
străduinţa aprofundării înţelesurilor. Structurarea lui se 
face superficial, corelaţiile sunt reduse, şi materialul 
rămâne ca un corp străin în intelect. 

Din această cauză, nici memorarea nu poate fi 
temeinică. Mai grav este că aceste cunoştinţe învăţate 
mecanic sunt lipsite de plasticitate şi nu pot fi utilizate în 


mod real, nici în teorie, nici în practică. De aceea, 
alfabetizarea mărginită la descifrarea literelor şi cuvintelor 
nu foloseşte decât la sesizarea sau transmiterea unor 
informaţii elementare. Ştie să citească doar cel capabil să 
analizeze, să interpreteze un text abstract, în aşa fel încât 
să şi-l însuşească, în sensul ca ideile să devină ale lui, să 
fie incluse în sistemul său de cunoştinţe, în „organismul” 
acesta complex alcătuit din idei şi convingeri, care să-i 
permită o mai bună orientare în societate, un progres 
continuu în muncă şi în aspiraţia sa spre o viaţă luminată. 


Capitolul XVI MOTIVAȚIA 
1. Natura motivelor 
Până acum am studiat procesele cognitive, cele care 
ne furnizează informaţii despre mediul ambiant. În vederea 
adaptării, omul reacţionează în funcţie de aceste 
informaţii. Totuşi, conduita umană nu se poate explica 
numai prin cunoaşterea situaţiei, aşa cum spera J. Watson 
când a pretins să studiem doar stimulii şi reacţiile (S-R). 
Nu e posibilă o astfel de psihologie, fiindcă la aceiaşi 
stimuli, în exact aceeaşi situaţie, două persoane pot 
reacţiona în mod cu totul diferit. La un meci de fotbal, 
când se marchează un gol, partizanii echipei respective 
sunt în culmea entuziasmului, pe când susţinătorii echipei 
adverse sunt în pragul disperării. Interesul, motivul 
principal este acela care determină modul de reacţie al 
persoanei - nu doar situaţia, încât formula sintetizând 
determinismul psihologic este R = f (S, P), în care R este 
reacţia, S - stimulul, iar P este persoana, privită în special 
din punctul de vedere al motivaţiei. 

Motivul este acel fenomen psihic ce are un rol 


esenţial în declanşarea, orientarea şi modificarea 
conduitei, iar motivația e constituită din ansamblul 
motivelor, mai bine zis din structurarea tuturor motivelor, 
întrucât ele nu sunt pe acelaşi plan. 

Un motiv este o cauză principală a unui 
comportament. Nu orice cauză este un motiv. O detunătură 
puternică ne face să tresărim, ea este cauza reacției 
noastre, dar nu spunem că ar fi „motivul” tresăririi. 
Motivul este o cauză internă a conduitei noastre. 

La baza motivaţiei ar sta un principiu din biologie, 
cel al homeostaziei, potrivit căruia organismele tind să-şi 
mențină aceeaşi stare, un anume echilibru constant, cu 
toate modificările mediului. Când echilibrul este perturbat, 
atunci ființa vie reacționează în vederea restabilirii lui. 
Dezechilibrele se traduc pe planul psihic prin apariția unei 
trebuințe: nevoia de hrană, de apă, de căldură etc. 
Trebuinţa este tocmai o trăire a unei stări de dezechilibru, 
provocată, de obicei, de o lipsă. Dar nu tot ceea ce reținem 
ca o necesitate are o cauză nativă. Sunt multe trebuinţe 
formate în cursul existenței: nevoia de a fuma, de a vedea 
un film, dorința de a te plimba cu automobilul (dorința 
fiind o trebuinţă conştientă de obiectul ei) etc. Toate 
acestea se formează, fiind produsul experienței, al 
civilizaţiei care, satisfăcând unele nevoi, creează şi altele 
noi. 

Nici ipoteza conform căreia motivele şi-ar avea sursa 
într-un deficit nu se verifică în toate cazurile. De exemplu, 
şoarecii, fără să fie flămânzi, se plimbă şi examinează un 
labirint gol, activitate ce le poate înlesni învăţarea căii de 
urmat când se introduce hrană în acel aparat. Apoi 
cimpanzeii, dacă le punem în cuşcă un zăvor mai 
complicat, nu se lasă până nu-l demontează în bucăţi. 
Montându-l din nou şi repunându-l la îndemâna lor, sunt în 
stare să-l descompună de nenumărate ori. În ambele cazuri 
e vorba de curiozitate, iar în al doilea intervine şi impulsul 


spre manipulare - dar acestea nu provin din niciun deficit. 

Charlotte Buhler, studiind copii foarte mici (din 
primii ani de viaţă), a constatat la ei, pe lângă motive în 
relaţie cu foamea, setea, nevoia de ocrotire, şi un activism 
fără 

rădăcini „homeostatice”: a) tendinţa de a cunoaşte, 
de a explora mediul înconjurător; b) impulsul spre 
manipularea obiectelor şi chiar c) tendinţa care ar urmări 
„influențarea creatoare a mediului”, încercarea de a 
transforma ceea ce întâlneşte în jur. Astfel, încă din 
copilărie, se vădeşte tendinţa de dominare a mediului, atât 
de caracteristică speciei umane. Ea este însă efectul unui 
surplus de energie, nu al unui deficit. Studiile 
encefalografice arată prezenţa unei activităţi electrice a 
creierului chiar şi în somnul lent. Există energie nervoasă 
ce caută să se declanşeze. 

Evident apare acest fenomen în nuvela lui N. Gogol, 
Taras Bulba, unde eroul este conducător al unei oşti de 
cazaci (inamici înverşunaţi ai tătarilor, a căror expansiune 
spre vestul Europei au împiedicat-o). Era pace şi Taras 
Bulba se plictisea; organiza vânători, făcea exerciţii 
militare, dar acestea nu-l satisfăceau, dorea o înfruntare 
militară autentică. Şi atunci, adună comandanții militari ca 
să plănuiască o diversiune, pentru a-i asmuţi pe tătari. 
Apare clară nevoia de tensiune şi de acţiune violentă, cu 
mare consum de energie. 

Această trebuinţă de excitație, de activitate a reieşit 
din experienţele efectuate înainte de a se lansa în spaţiu 
cosmonauţii. Se urmăreau efectele unei privări totale de 
stimulări, situaţie ce s-ar putea întâlni în zborul din 
cosmos. Subiectul era îmbrăcat într-un costum de 
scafandru, izolat fonic şi cufundat în apă la o temperatură 
aleasă în aşa fel, încât să nu resimtă nici cald, nici rece, iar 


senzațiile tactile nu aveau cum să se producă (exceptându- 
le pe cele discrete şi uniforme provocate de 
îmbrăcăminte). Având ochii acoperiţi şi atracţia gravităţii 
fiind anihilată de presiunea apei, privarea senzorială 
devenea aproape totală. Or, s-a constatat că persoana 
respectivă era foarte incomodată şi începea să aibă 
halucinaţii penibile. Subiecţii preferau să fie expuşi la 
solicitări care cereau mari eforturi, decât să repete situaţia 
de privare senzorială, încât lipsa senzaţiilor, a oricărei 
surse de tensiune este în contradicţie cu starea psihică 
normală şi provoacă tulburări. De altfel, sunt multe 
ocupaţii de „timp liber” în care oamenii caută să-şi 
cheltuiască resursele energetice excedentare (de exemplu, 
alpinismul). Desigur, declanşarea unei acţiuni este în 
funcţie de cunoaşterea unei situaţii. Dar e o mare greşeală 
să afirmi, aşa cum fac unii psihologi cognitivişti, că 
reacţiile noastre, comportamentul sunt o funcţie a 
proceselor cognitive. Acestea, dacă nu există o tensiune, 
un impuls corespunzător, nu pot cauza nicio mişcare. 
Dimpotrivă, cel puţin la copii, apar mişcări impulsive, fără 
nicio legătură cu procesele cognitive. 

2. Moduri şi varietăţi de motive 

Trebuinţa traduce o stare de dezechilibru. Ea dă 
naştere la tendinţe (unii preferă termenul sinonim de 
„impuls”) care constau într-o pornire către mişcare, către 
o acţiune. Se poate spune chiar că tendinţa este un început 
de mişcare, fiindcă miograful arată prezenţa unei slabe 
excitaţii musculare, când ea apare. În fapt, tendinţa, dacă 
nu întâmpină un obstacol, declanşează una sau mai multe 
mişcări. Dar, în acelaşi moment, apar mai multe tendinţe. 
Când sunt contrare, ele se inhibă şi acţiunea nu are loc (un 
copil ar întinde mâna după un obiect interzis de părinţi, 
dar conştiinţa pedepsei declanşează un impuls mai 
puternic şi fapta nepermisă nu are loc). În domeniul vieţii 
psihice, cauzele principale sunt finale, vizează anumite 


scopuri. Acestea pot să fie sau nu conştiente. Când 
trebuinţa este conştientă, vorbim de dorinţă. Tendinţa 
conştientă de scopul ei este denumită „intenţie”. Dar între 
scopul urmărit conştient şi cel real, care poate fi 
inconştient, sunt uneori mari deosebiri. Mama vitregă care 
refuză să-i cumpere rochii noi fiicei soţului său, spune la 
toată 

lumea (şi chiar crede) că se împotriveşte, fiindcă nu 
vrea ca aceasta să ajungă o fiinţă cochetă, adevăratul 
motiv fiind însă antipatia ei puternică faţă de fetiţa 
respectivă. 

În viaţa noastră cotidiană, nu ne punem tot timpul 
probleme referitoare la motivaţia celor din jur. Când 
conduita este una comună, obişnuită, nimeni nu se 
gândeşte la motivaţie (Peters, P, pp. 32 - 33): N vine în 
fiecare zi la serviciu, îşi întocmeşte lucrările ce-i revin, 
apoi pleacă acasă. Nu se pune întrebarea de ce o face. 
Motivul general este acela de a-şi asigura un mijloc de 
existenţă, se mai adaugă poate şi conştiinţa unei obligaţii 
faţă de familie, supunerea la reguli respectate de toţi cei 
din jur ş.a. Ne punem întrebări referitoare la motivaţie 
atunci când apar comportamente mai puţin obişnuite: N 
vine de obicei cu tramvaiul; azi a venit cu un taxi şi 
îmbrăcat ca pentru o ceremonie solemnă. De ce? 

Uneori motivaţia se contopeşte cu însăşi acţiunea la 
care ea dă naştere; când cineva citeşte o carte pentru 
plăcerea pe care i-o procură sau explorează o peşteră 
pentru a-şi satisface curiozitatea, vorbim de motivaţie 


intrinsecă. Dacă însă acţiunea desfăşurată reprezintă doar 
un mijloc pentru realizarea unui scop, atunci motivaţia ei 
este extrinsecă (elevul care învaţă ca să facă plăcere 
mamei sale, deşi materia respectivă îi displace). In 
anumite condiţii, o motivaţie extrinsecă poate da naştere 
uneia intrinseci. 

Când se încearcă însă o clasificare detaliată a 
motivelor, apar dificultăţi foarte mari, fiindcă în cursul 
dezvoltării societăţii, odată cu perfecţionarea uneltelor şi 
cu ameliorarea condiţiilor de trai, trebuinţele şi tendinţele 
s-au diversificat, s-au înmulţit considerabil. Astfel a apărut 
şi o problemă de natură filosofică: oare civilizaţia e în 
avantajul individului, dacă ea multiplică trebuinţele? încă 
din antichitate, Diogene, care dormea într-un butoi, 
considera inutile şi dăunătoare mijloacele de sporire a 
confortului. Asistând la nenumăratele pretenţii ce le poate 
ridica un tânăr care se naşte din părinţi bogaţi, te poţi 
întreba dacă poziţia filosofului grec n-ar fi totuşi justă. Insă 
înmulţirea trebuinţelor se produce în condiţiile în care 
satisfacerea celor vitale se face astăzi mult mai facil decât 
în mileniile trecute - încât problema e mai complexă decât 
poate părea. 

Pentru psiholog, nu numai numărul mare de 
trebuinţe creează probleme, ci şi complexitatea modului 
lor de satisfacere. La începutul secolului, McDougall, 
pentru a explica diferite conduite, a susţinut existenţa a 
numeroase instincte. Sub influenţa sa a apărut o adevărată 
modă de a explica fiecare conduită printr-un instinct, prin 
ereditate. În 1924, un psiholog a examinat 100 de lucrări 
psihologice publicate în acei ani şi a găsit 14.046 acţiuni 
umane justificate prin instincte, prin impulsuri ereditare 
specifice. Aproape fiecare acţiune era explicată printr-o 
tendinţă aparte. Era o abandonare a ştiinţei, a încercării 
de a explica fenomenele. Situaţia se poate înţelege şi prin 
faptul că în orice activitate orientată spre un scop, se 


observă mai multe aspecte, mai multe momente şi nu este 
uşor să stabileşti care este cel esenţial, dominându-le şi 
influenţându-le pe celelalte. 

Să luăm exemplul instinctului sexual, cu certitudine 
înnăscut, dar care implică mai multe momente, mai multe 
aspecte: tendinţa de a intra în vorbă cu o persoană de sex 
contrar, tendinţa de comportament amabil, curtenitor, 
impulsul de a privi nudităţi, mişcări de apropiere, de 
proprie dezgolire (exhibiţionism), impulsul de unire fizică 
şi de mişcări corespunzătoare. Care dintre ele este cel 
esenţial? Probabil ultimul menţionat. Celelalte derivă din 
interferența acestuia cu situaţiile şi interdicțiile sociale, 
sunt adaptări ale direcţiei instinctive în raport cu 
comportamentul civilizat, învăţat. A vedea însă în fiecare 
acţiune un instinct aparte înseamnă a nega orice rol al 
învăţării, al progresului şi al complicării conduitei umane. 
Aşa cum schema constituie 

O structură permițând o adaptare la condiții similare, 
tot aşa unele tendințe intense se pot diversifica, dând 
naştere unui comportament plastic, adaptat condițiilor 
reale din exterior. 

Încât sunt legitime încercările de a grupa 
principalele motive în câteva direcții fundamentale. 
Aceasta a fost preocuparea unui eminent filosof german, 
din prima jumătate a secolului nostru, şi anume Eduard 
Spranger. El a descris ceea ce e denumit de el 
Lebensformen - forme de existență, subliniind motivațiile 
dominante ce se pot constata, purificând oarecum 
structurile individuale. Ar fi, după Spranger, şase forme 
fundamentale: a) tipul teoretic, preocupat de cunoaşterea 
adevărului, de studii ştiinţifice sau filosofice; b) tipul 
economic, avid de bani, de bogăţie; c) tipul estetic ce îşi 
închină viaţa frumosului din natură şi artă; d) tipul social, 


prietenos, sociabil, preocupat de soarta celor mulţi, de 
opere caritabile; e) omul politic, dornic de putere, de a 
domina pe ceilalţi; f) omul religios, orientat către absolut, 
către ceea ce depăşeşte posibilităţile cunoaşterii umane. 
Această clasificare a avut un mare ecou în psihologia 
primei jumătăţi a secolului, ba chiar şi după cel de-al 
doilea război mondial, când G.Allport (împreună cu P 
Vernon şi G. Lindzey) a elaborat un chestionar prin care se 
urmăreşte stabilirea ponderii celor 6 valori (aspirații 
fundamentale) la o persoană. El a obţinut rezultate 
mulţumitoare, dar a observat că tipologia lui Spranger „se 
aplică cel mai bine la oamenii care au un nivel destul de 
înalt de educaţie şi experienţă” şi că se neglijează „valorile 
pur senzuale” (Allport, G., p. 453). Deci această clasificare 
se vădeşte a fi incompletă. 

Mai cuprinzătoare este cea întocmită de H. Thomae, 
care vorbeşte de  „tematicile existenţei”, preocupări 
fundamentale, în spatele cărora stau motive stabile. Sunt 
descrise tot şase domenii, dar în cadrul unora sunt indicate 
mai multe preocupări. Astfel: 

a) tematica reglativă cuprinde domeniul trebuinţelor 
vitale: de hrană, apă, căldură, adică nevoile de ordin 
material, care în lumea civilizată depind de bani. Dar sunt 
incluse aici tematica erotică şi frica, preocuparea pentru 
propria securitate. Credem că ar trebui adăugate încă 
două subteme: 1) agresivitatea - pe care S. Freud o 
considera un instinct fundamental, ceea ce e discutabil, 
dar este o motivaţie prezentă, de exemplu, în răzbunare - 
şi 2) tendinţa păstrării echilibrului sufletesc, menţionată 
de Charlotte Buhler, A. Maslow ş.a. (tentativa de a scăpa 
de o mare tensiune nervoasă provocată de o mare 
nedreptate ori o nenorocire şi care se diminuează fie 
printr-un mare efort fizic, fie prin alcool ori, în mod 
dezastruos, prin droguri). 

b) tematica integrării sociale, nevoia de societate, de 


comunicare, colaborare, tendinţa de a ajuta pe cei în 
dificultate. 

c) tendinţa spre ridicarea socială: ambiția, dorinţa de 
a depăşi pe alţii, de a-i conduce. 

d) activarea existenţei, nevoia unei varietăţi, fuga de 
monotonie şi plictiseală, dorinţa de a călători, a participa 
la spectacole, „a te distra”, de aventură chiar. Aici ar intra 
şi căutarea tensiunii, prezentă, de pildă, la alpinist. 

e) tematica creativă ori a realizării de sine: Ea 
cuprinde nu doar dorinţa creaţiei pe tărâmul ştiinţei ori al 
artei, dar şi nevoia de a fi competent, de a şti multe, de a-ţi 
realiza aptitudinile într-un domeniu sau altul (şi în sport, 
desigur). 

f) tematica normativă - referitoare la tendinţa 
supunerii la normele şi regulile sociale: ascultarea de 
părinţi, efectuarea stagiului militar, păstrarea 
convenienţelor. 

Se observă lesne o gamă mult mai largă de motive, 
aspirații, două din ele nefigurând deloc în tipurile lui 
Spranger (activarea existenţei şi tematica normativă). 
Aceste motive sunt aproape toate prezente la orice om, dar 
nu în aceeaşi proporţie. La fiecare sunt câteva dominante, 
iar altele apar extrem de rar şi fugitiv. Apoi, în orice 
activitate mai susţinută, sunt prezente, de obicei, mai 
multe motive: un student învaţă cu sârguinţă, dorind să-şi 
realizeze aptitudinile în profesia de medic. Se mai adaugă 
însă şi preocuparea pentru un nivel material ridicat şi 
aspiraţia de a face parte dintr-o categorie socială preţuită, 


de a corespunde aşteptărilor părinţilor sau logodnicei, de 
a-i ajuta pe oamenii în suferinţă... 

Complexitatea  motivaţiei umane constituie o 
deosebire majoră faţă de animalele I superioare. Un alt 
aspect  diferenţiator îl constituie distanţarea sa de 
motivaţia pur I biologică: găsim interese de ordin moral, 
estetic şi intelectual care pot ocupa un loc I important în 
preocupările omului. Apoi factorul cognitiv are o pondere 
mult mai mare: aprecierea situaţiilor, prevederea, 
planificarea joacă un rol important. În fine, 1 societatea 
are o influenţă majoră: opiniile, atitudinile celor din jur, 
familia, colegii, conducătorii modelează dorințele, 
aspiraţiile noii generaţii. Rolul mentalității grupului social 
e foarte vizibil în dialogul relatat de un misionar care 
discuta (la începutul secolului nostru) cu un indian 
american: 

Misionarul: „Frate, de ce nu mergi într-un oraş mare 
pentru a lucra într-o uzină?” 


Indianul: „Şi ce va fi dacă lucrez? „- „Ai bani şi poţi 
avea multe”. - „Ei, şi?” - „Poţi ajunge şef, ai mulţi bani, 
poţi fi chiar director”. - „Ei, şi ce? „- „Poţi ajunge să ai atât 


de mulţi bani, încât să nu mai ai nevoie să munceşti! „- 
„Dar, om cu faţa palidă, este tocmai ceea ce fac acum! De 
ce să-mi fac atâtea griji pentru ca să ajung la ceea ce fac 
acum? Omul alb are în pieptul său un ocean în mişcare, pe 
când noi ceilalţi, indienii, noi privim stelele şi visăm la 
ele”. 

Deşi replicile misionarului n-au fost prea adecvate, 
mentalitatea indianului reiese clar. Pe el nu-l interesa deloc 
confortul, ca să facă eforturi mari. Acest fel de a vedea 
constituie unul din factorii care explică de ce indienii au 
rămas la periferia civilizaţiei americane. 

În cele ce urmează, vom analiza mai amănunţit 
câteva din motivele principale ale activităţii umane. 

3. Foamea şi setea 


A. a) Foamea şi setea sunt trebuinţe homeostatice, 
provenind din deficite materiale înregistrate de organism. 
Care este mecanismul declanşării foamei? Cele mai 
evidente semnale ale foamei sunt senzațiile legate de 
stomac: senzaţia de gol şi contractiile sale. Introducându- 
se un balon în stomac, s-au putut înregistra mişcările 
stomacului gol; ele concordă cu senzațiile neplăcute, 
dureroase de foame. Dar, tăindu-se nervii stomacului (la 
şoareci), comportamentul specific foamei totuşi a reapărut. 

Senzaţile înregistrate de mucoasele gurii au şi ele un 
rol: operând esofagul unui câine în aşa fel încât hrana să 
se scurgă în afară, fără să ajungă în stomac, câinele hrănit 
a dat semne că s-a săturat. Saţietatea apare însă şi când 
hrana este introdusă direct în stomac, fără a trece prin 
cavitatea bucală. Rolul esenţial par a-l avea anumiţi centri 
localizaţi în hipotalamus; excitarea lor electrică (folosindu- 
se  microelectrozi) provoacă senzaţii şi un evident 
comportament de foame. Alături de aceştia, există centrii 
care, fiind excitaţi, declanşează impresia şi reacţiile de 
saţietate (şoarecii foarte flămânzi se liniştesc şi nu mai 
consumă hrană). Dar în mod natural ce excitanţi 

stimulează în mod specific aceşti centri? Desigur 
compoziţia sângelui, chimismul său. Probabil combinaţia 
de glucoza, acizi graşi şi aminoacizi. Chestiunea nu e însă 
simplă, fiindcă diabeticii, care au exces de glucoza în 
sânge, sunt mereu flămânzi. Pofta de mâncare poate fi însă 
trezită şi prin anume senzaţii olfactive şi gustative (de aici 
rolul apetitivului). O influenţă au şi obişnuinţele: dacă 
servim masa mereu la aceeaşi oră, după un timp ni se face 
foame la oră fixă. 

Foamea are şi un aspect calitativ. În primul an de 
viaţă, un copil pus în situaţia de a alege între ulei, miere, 
vin şi lapte, preferă laptele. Mai multor copii de vârstă 


preşcolară li s-au pus la îndemână tot felul de alimente 
conţinând hidraţi de carbon (făinoase, dulciuri), grăsimi, 
proteine (carne, brânzeturi), fructe şi legume. Erau 
disponibile astfel toate principiile alimentare de bază. 
Copiii au fost lăsaţi liberi să mănânce ce vor. Iniţial, toate 
felurile de mâncare au fost cântărite precis. După câteva 
zile, cântărind totul şi stabilindu-se astfel ce s-a consumat, 
a rezultat că proporţia de alimente dorite de copii era 
foarte apropiată de ceea ce stabileşte dietetica a fi optimul 
alimentar pentru bunăstarea organismului. Deci poftele 
noastre corespund calitativ cerințelor trupului. 
Mecanismul fiziologic este însă necunoscut. Sunt 
modificări ale mediului intern care influențează dorințele 
alimentare. 

Dacă raporturile dintre principiile alimentare 
necesare bunăstării organismului nostru sunt probabil 
aceleaşi pentru întreaga specie umană, gusturile 
alimentare diferă mult de la un popor la altul. Pentru 
chinezi, laptele de vacă este necomestibil, dar ouăle clocite 
sunt o delicatesă, ceea ce nu se potriveşte cu preferințele 
europenilor. Există apoi diferenţe individuale în ce priveşte 
cantitatea (un om de 100 de kilograme va consuma mai 
mult decât unul care cântăreşte doar 60), cât şi calitatea. 
Şi atitudinea faţă de bucatele servite de o gazdă diferă în 
funcţie de pătura socială, de educaţie: unii consideră că e 
frumos să mănânci foarte puţin şi să faci mofturi, pe când 
pentru alţii e politicos să mănânci cu poftă şi să lauzi cu 
convingere felurile servite. 

Comportamentul de hrănire este influenţat şi de 
ambianţă. Până şi la şoareci s-a observat o dependenţă a 
consumului nu numai de cantitatea alimentelor oferite, ci 
şi de modul de iluminare sau de coloritul recipientelor. 
Pentru o bună digestie se recomandă: masă la oră fixă, o 
ambianţă plăcută, dispoziţie veselă şi un ritm moderat de 
alimentare. Familiile care găsesc în dejun un prilej pentru 


a-şi disputane în telegerile, membrii lor iritându-se 
reciproc, îşi favorizează bolile de stomac. 

b) S-au făcut multe cercetări privind efectele privării 
de hrană. La animale s-a examinat efectul privării de 
mâncare asupra performanţelor motorii: să apese pe o 
clapă, să alerge pe un tambur sau să păşească într-o zonă 
aflată sub tensiune electrică. Rezultatele indică o creştere 
a activităţii motorii spontane şi a explorării unui labirint 
necunoscut. Mişcările sunt mai rapide, se manifestă o mai 
mare rezistenţă la stingere (o încercare reuşită o dată se 
repetă foarte mult). În ce priveşte influenţa foamei asupra 
învăţării, studiile nu sunt prea concludente. Motivația 
intensă pare a grăbi găsirea soluţiei, dar nu contribuie la 
memorarea ei. 

Un experiment de durată a fost realizat şi pe subiecţi 
umani la Minnesota (Weinert, F. în Handbuch, 1965, pp. 
490 - 493), cu consimţământul a 32 de persoane (deţinuţi 
care refuzaseră să participe la cel de-al II-lea război 
mondial) - probabil cu perspectiva unor avantaje. 
Cercetarea a durat aproape un an (între noiembrie 1944 şi 
octombrie 1945): 12 săptămâni fiind hrăniţi normal, au fost 
examinaţi multilateral, prin probe de motricitate, ale 
funcţiilor intelectuale, de inteligenţă, de personalitate. 24 
de săptămâni le-au fost reduse porţiile de hrană de la circa 
3500 la 1371 de calorii. I în urma acestor privaţiuni, 
persoanele au slăbit cu circa o pătrime din greutatea lor 

Iniţială (o persoană care avusese 80 kg acum 


ajunsese la 60 kg). Apoi, în perioada finală (de 12 
săptămâni), se revenea la normal printr-o creştere treptată 
a cantităţii de mâncare, creştere urmărită atent de medici. 
In acest timp s-au reluat toate probele iniţiale - pentru a 
compara efectele experimentului cu situaţia iniţială. 
Desigur, tot timpul subiecţii au fost observați şi au avut loc 
convorbiri cu ei. 

Toţi au afirmat oboseală, foame, dureri musculare, 
scăderea ambițiilor şi a impulsului sexual. Treptat, se 
instala o stare depresivă, uneori apăreau manifestări 
isterice, emotivitate crescută, nervozitate, capricii. Spre 
deosebire de  şoareci s-a constatat o diminuare a 
tendinţelor spre mişcare, acţiune - lucru firesc de vreme 
ce ei ştiau că n-au nicio şansă de a-şi putea procura hrană. 
Mişcările deveneau mai puţin intense, mai lente, mai rău 
coordonate. Şi atenţia, şi capacitatea lor de concentrare au 
scăzut. Totuşi inteligenţa (în conformitate cu testele) era 
puţin afectată. Deficiențe apăreau doar la probele mai 
grele. Dar testele propun probleme a căror soluţie poate fi 
găsită într-un timp relativ scurt. În cazul adevăratelor 
probleme, necesitând zile şi săptămâni de reflecţie ar 
apărea, probabil, mari dificultăţi, dată fiind necesitatea 
unui efort îndelung. 

Hrana, masa au devenit principala preocupare. 
Domina interesul pentru tot ce avea vreun raport cu 
mâncarea. Temele hrănirii precumpăneau în conversaţie. 
Mulţi citeau cărţi de bucate şi susțineau că în viitor se vor 
preocupa de bucătărie. 

Informaţiile obţinute din alte surse concordă întru 
totul cu cele constatate la Minnesota. În Bolivia, exista o 
regiune unde lipsa de hrană era aproape permanentă. 
Acolo mai toate visele, temerile, conflictele, magia, valorile 
şi chiar structurile sociale erau în relaţie cu hrana şi 
procurarea ei. Exploratorii ajunşi în mare criză alimentară 
au descris şi ei prezenţa preocupărilor obsedante pentru 


mâncare. După A. Maslow, omul extrem de flămând nu are 
alt interes decât hrana, el visează mâncare, îşi aminteşte 
de mâncare, se gândeşte la ea şi nu doreşte decât 
mâncare. Numai dacă foamea şi alte trebuinţe organice 
sunt satisfăcute se pot reliefa şi alte motive. Încă romanii 
spuneau: Primum vivere, deinde philosophari. 

Cât timp rezistă un om fără hrană? Asta este în 
funcţie de mai mulţi factori: grăsimea persoanei (care se 
consumă în timpul postului total), activitatea desfăşurată, 
temperatura ambianţei etc. 

B. Setea. Problemele trebuinţei de apă sunt similare 
cu cele ale foamei. Organismul omului are în compoziţia lui 
71 - 73% apă. Toate procesele chimice din celule au loc în 
soluţii apoase (şi au loc zeci de mii de reacţii într-un 
minut). De aceea, o pierdere de 12 - 20% din cantitatea de 
apă provoacă moartea. Câinii încep să bea apă chiar dacă 
au pierdut doar 0, 5 % din greutatea lor. Setea e 
determinată, în mod obiectiv, de: cantitatea lichidului 
pierdut, durata lipsei de apă, uscăciunea hranei consumate 
şi cantitatea de sare (NaCl) ingerată (sarea absoarbe apă). 

Aspectul subiectiv al setei (adică senzaţia de sete) e 
determinat de uscăciunea gurii. Dar, ca şi în cazul foamei, 
setea trece chiar dacă apa este introdusă direct în stomac. 
Uscarea celulelor e cauza principală a setei; ea duce la 
creşterea tensiunii osmotice a sângelui (creşte conţinutul 
în clorură de sodiu) şi la excitarea unor centri din 
hipotalamus. Par să fie aceiaşi centri care provoacă 
foamea, însă excitati fiind pe cale chimică. Drept dovadă: o 
capră a băut apă pe săturate, apoi, introducându-i-se o 
soluţie de NaCl în acel centru specific, ea a început din 
nou să bea, înghițind şi mai mulţi litri. Tot în apropierea 
acelor centri sunt şi aceia ce inhibă setea, oprind băutul. 
Există o reglare precisă a nevoii de apă: un câine bea apă 
cât îi e necesar, şi nu mai mult. 

Ca şi foamea, setea e şi ea influenţată de o serie de 
factori: deprinderi (ceaiul de dimineaţă), preferinţe 
gustative individuale (ceai, lapte ori ciocolată), condiţiile 
de ambianţă (beţivului i se face sete când vede crâşma - 
dar aici nu e propriu-zis sete, ci nevoie de alcool). 

In studiul asupra setei, efectuat pe animale, s-a 
utilizat acelaşi gen de metode ca şi la foame, dar s-a ţinut 
cont că rezistenţa organismului la sete e mult mai mică 
decât la privarea de hrană. La sete se observă o mai slabă 
creştere a activităţii în general şi a celei exploratorii, se 
manifestă un comportament stereotip. Acesta s-ar explica, 
spun unii, prin aceea că apa se găseşte de obicei în acelaşi 
loc, pe când hrana poate fi în diverse direcţii. Ca şi în cazul 
nevoii de hrană, şi în ce priveşte setea găsim diferenţe 
individuale. 

Foamea şi setea interacționează. Animalele însetate 
mănâncă mai puţin, iar animalele înfometate beau mai 
puţin. Legătura se explică prin rolul lichidului în digestia 
alimentelor. Ambele influenţează nu numai conduita 
prezentă, ci şi pe cea viitoare: se iau din vreme măsuri 
pentru a ne asigura necesarul de hrană şi apă potabilă, 
premise indispensabile ale vieţii. 

4. Tendinţele de apărare - frica 

Frica este o bine cunoscută emoție, dar este şi un 
motiv de comportare. M. Neumann defineşte frica: Un 
afect neplăcut provenit din ameninţarea unei suferinţe 
(după W. Frohlich, în Handbuch, 1965, p. 516). Tendinţele 
de apărare care stau la baza fricii au o puternică bază 
instinctivă. Maimuţele, înaintea oricărei experienţe, se 
sperie grozav la vederea unui şarpe. Copiii mici sunt 
speriaţi de un zgomot puternic, de senzaţia căderii, de 
izolare, întuneric şi de amestecul dintre cunoscut şi 
necunoscut (un copil de un an se poate speria foarte tare, 
când îşi vede mama cu o pălărie pe cap, pentru prima 


oară). Dar frica se extinde repede prin condiţionare. Un 
copil muşcat de un păianjen, care îi provoacă o inflamație 
şi dureri mari, poate păstra toată viaţa repulsie şi teamă 
faţă de aceste mici creaturi. De aceea, O. Mowrer 
caracterizează frica drept o formă condiţionată a durerii, 
ea apărând când se anunţă un fenomen dureros, dăunător. 

Copilul care este pedepsit în mod sever începe să se 
teamă de pedeapsă. Eşecuri repetate pot duce la frica de 
eşec. Apare teama de obstacole, frustrare. O sursă de 
anxietate o constituie situaţia de incertitudine, fenomenele 
neînţelese. De aici au apărut plăsmuiri cum sunt spiritele 
negative, diavolul, zeii răzbunători. Frica stimulează 
fantezia. 

S. Freud deosebea trei feluri de temeri: 1) frica reală 
de obiecte, fiinţe, fenomene (cutremur, trăsnet, hoţi, 
circulaţie); 2) frica morală (de supraeu) în legătură cu 
încălcarea regulilor (chiulul de la şcoală, furtul etc.); 3) 
teama nevrotică ce îşi are izvorul într-un conflict interior, 
în teama de eşec, ea ducând la fobii (frică patologică) - 
claustrofobie (frica de încăperi închise), agorafobie 
(dimpotrivă, teama de ample spaţii deschise, cum sunt 
pieţele) ş.a. 

Cu mulţi ani în urmă, s-a făcut o anchetă în Statele 
Unite pentru a stabili care sunt temerile principale 
prezente la studente. Ordinea a fost următoarea: 1) teama 
de diminuare a prestigiului, de ştirbire a demnităţii 
personale; 2) frica de boală fizică sau psihică; 3) insuccesul 
şcolar; 4) înrăutățirea relaţiilor familiale cu părinţii; 5) 
dificultăţile financiare; 6) problemele „abstracte”: moartea, 
viaţa viitoare. Reiese din acest studiu o frică în raport cu 
ameninţarea propriilor valori, în ordine fiind: prestigiul, 
sănătatea, succesul şcolar. Banii, problemele financiare 
apar abia pe locul 

5, dar asta în ţara cea mai bogată din lume. 

O distincție importantă este aceea dintre frica 
momentană şi teama permanentă, anxietatea. Anxietatea 
este o frică de un pericol iminent, dar nedefinit, un 
sentiment de perpetuă insecuritate. I se mai spune şi 
„angoasă”. Când e accentuată, devine o stare patologică, o 
frică nevrotică. Cauzele anxietăţii sunt greu de precizat. 
Există o certă predispoziţie ereditară. Pot fi şi condiţii de 
mediu: în vremea războiului rece, se vântura ca iminent 
pericolul bombelor nucleare, creându-se o veritabilă 
nevroză colectivă. Alteori, mai ales în formele patologice, 
intervin (aşa cum sublinia Freud) conflictele interne care 
nu se pot lichida. În privinţa fricii, sunt importante 
diferenţe individuale, între „fricoşi” şi „curajoşi”. 

Frica puternică poate duce la activizare: fugă, 
ocolirea pericolului sau cel puţin o puternică mobilizare 
fizică şi psihică. Dar, mai frecvent, produce inhibiţie, 
reducerea activităţii. Randamentul intelectual scade sub 
imperiul fricii, deşi vigilenţa, atenţia, pot creşte. Învăţarea 
se realizează mai greu, înţelegerea survine cu dificultăţi. 
De aceea şcoala, aşa cum era ea în special în Evul Mediu, 
bazată pe frică, nu avea posibilitatea de a favoriza un 
randament ridicat. 

În perioadele de criză economică şi socială ale unei 
societăţi (cum s-a întâmplat în Rusia deceniului al II-lea, şi 
în Germania deceniului al II-lea al secolului nostru), 
nesiguranța zilei de mâine poate crea la indivizi o stare de 
anxietate, frica de viitor, de unde, aşa cum observau K. 
Horney şi E. Fromm, poate apărea „fuga de libertate”, o 


supunere faţă de persoanele autoritare, favorizând 
instaurarea unei dictaturi. Individul, cedând o parte din 
drepturile sale, are impresia că răspunderea trece asupra 
minorităţii conducătoare în care îşi pune toate speranţele. 
Cu ce consecinţe? S-a văzut! 

Educaţia raţională, ajutând tânărul să-şi cunoască 
propriile puteri şi să aibă încredere în forţele sale, îl poate 
proteja împotriva fricii, a anxietăţii. Sunt substanţe ce pot 
diminua neliniştea: barbituricile, benzodiazepina, alcoolul 
şi drogurile. Acestea din urmă au însă consecinţe 
dezastruoase. 

5. Tendinţele agresive 

Agresiunea este un comportament care urmăreşte 
lezarea,  prejudicierea altei persoane. E vorba de 
vătămarea fizică a cuiva prin loviri, atac armat; poate fi 
vorba de prejudicierea morală prin înjurături, bârfă, 
calomnie sau producerea de daune materiale: distrugeri de 
lucruri, incendiere ori furt. Sunt două feluri de agresiune: 

1) una biologic adaptativă, reactivă, cauzată de 
comportarea altcuiva care ne lezează moral sau fizic; 

2) alta spontană, biologic nonadaptativă, malignă 
(Fromm, E., pp. 452 - 453). 

Agresiunea reactivă e prezentă şi la animale. Când 
un animal sălbatic puternic, cum ar fi un bivol sau chiar un 
leu, întâlneşte un grup de oameni înarmaţi, de obicei fuge, 
dar dacă este lovit sau rănit, se întoarce şi atacă furios. 
Agresiunea, în acest caz, este de fapt o apărare disperată. 
Pe când agresiunea spontană e lipsită de o cauză aparentă, 
pare a fi specific umană, nu e adaptativă. Omorul şi 
cruzimea pot fi producătoare de plăcere, în afara oricărei 
alte finalităţi (Fromm, E., p. 454). Oricum, agresiunea este 
de obicei ostilă, vizând direct prejudicierea unei persoane 
(sau instituţii), dar poate fi numai instrumentală: omorul 
permiţând realizarea unui furt. În acest caz, scopul nu 
vizează direct o persoană, ci obţinerea de bunuri 


materiale. 

În legătură cu originea tendinţelor agresive, există 
mai multe teorii: 

a) Teoria impulsului nativ, după care agresiunea are 
la bază un instinct înnăscut, aşa cum susţinea S. Freud, 
vorbind de „instinctul morţii”. În ultimele decenii, K. 
Lorenz, biolog, laureat al premiului Nobel, a făcut 
cercetări riguroase, demonstrând existenţa, la animale, a 
unor tendinţe de agresiune intraspecifice. (Când e vorba 
de specii diferite, tendinţele agresive sunt instincte vitale - 
la carnivore, de pildă). In cadrul aceleiaşi specii, s-a 
dovedit existenţa unei tendinţe de apărare a teritoriului de 
vânătoare. Câinii sălbatici atacă viguros pe un alt individ 
din aceeaşi specie, dar care încalcă teritoriul pe care şi l- 
au delimitat. Acest fapt are un rol biologic pozitiv, 
rezistând cei mai viguroşi. Apoi există şi atacarea unui alt 
mascul de cel ce îşi păzeşte femela. Agresiunea e 
declanşată de percepţia unor indici specific masculini: 
penele roşii, gâtul albastru ş.a. Aşa şi la om există 
agresarea celui care încalcă o proprietate, după cum există 
şi aceea având la bază motive erotice - cel puţin în cazul 
majorităţii societăţilor civilizate. 

Şocante sunt cazurile în care lipseşte într-adevăr 
orice lezare prealabilă, orice motiv. Astfel, în 1966, un 
american de 25 de ani s-a instalat pe o platformă de 
observaţie a unei universităţi din Texas şi de acolo, 
folosind o puşcă cu lunetă, trăgea asupra trecătorilor: a 
atins 38 de persoane, din care 15 au murit. împuşcat de 
poliţie şi identificat, s-a constatat că, acasă, îşi omorâse 
mama şi soţia. S-a găsit un jurnal în care făcea însemnări 
şi din care rezultau, de mai multe luni, simptome bizare, 
impulsul de a-şi omora soţia (deşi n-avea nimic să-i 
reproşeze). Autopsia a evidenţiat o tumoare pe creier în 


regiunea sistemului limbic, unde se presupune existenţa 
unor centri în relaţie cu comportamentul agresiv. Apoi, 
agresivitatea apare şi în unele boli mintale, îndeosebi în 
turbare. Încât pare evidentă existenţa unor centri ce pot 
declanşa acte agresive, aşa cum sunt focarele declanşând 
frica sau tristeţea cu mimica ei specifică. Ca să fie însă un 
instinct, trebuie să existe o nevoie, un impuls irezistibil 
spre agresiune la orice om normal, ceea ce este foarte 
discutabil. 

Antropologii care au studiat diferite populaţii 
primitive ne prezintă un tablou contradictoriu. Există un 
trib în Noua Guinee („Dugum Dani”), ai cărui membri 
manifestau o agresivitate excepţională. Războinicii erau 
educați şi admiraţi în acest spirit. Prin contrast, 
polinezienii din Tahiti, de exemplu, sunt extrem de paşnici, 
prietenoşi. Orice manifestare de iritare, de violenţă este 
combătută cu hotărâre. Educaţia, exemplele par a avea o 
influenţă hotărâtoare. 

La un moment dat, s-a crezut că agresivitatea ar fi în 
funcţie de numărul de cromozomi: sunt persoane la care 
există un cromozom y în plus. Investigându-se situaţia 
acestui cromozom la cei condamnaţi pentru violenţe, s-a 
găsit printre ei un procent de 2, 9% persoane având un 
cromozom y suplimentar, mult mai mult decât în rândul 
populaţiei obişnuite, unde procentul acestei anomalii 
genetice e doar de 0, 2%. Dar, pe de altă parte, bărbaţii cu 
cromozom y dublu sunt mult mai înalţi şi mai viguroşi 
decât cei normali. IÎncât e foarte posibil ca această 
particularitate să fi favorizat agresivitatea lor. 

Există şi agresivitatea malignă, manifestată însă la 
oamenii bolnavi mintal. E. Fromm stabileşte o corelaţie 
între această formă de agresivitate şi sadism, plăcerea de 
a lovi, de a cauza suferinţe, deformare cu originea în 
tulburările instinctului sexual. La noi, cu ani în urmă, a 
existat cazul Râmaru, un student care, noaptea, ataca 


femei tinere, le omora şi apoi le viola. Criminali sadici se 
cunosc în toate ţările, numărul lor fiind, din fericire, 
extrem de mic. 

Exceptând cazurile patologice, la oamenii normali 
există formaţiuni nervoase care pot declanşa agresivitatea, 
dar una de ordin reactiv, ca răspuns la atacurile altora, iar 
amploarea agresivităţii pare să depindă foarte mult de 
condiţiile sociale şi de educaţie. 

b) Teoria frustraţiei (susţinută în special de J. 
Dollard) caută să explice mecanismul agresiunilor prin 
apariţia unor frustrări (stări de tensiune nervoasă create 
prin apariţia unui obstacol în calea realizării dorințelor 
unei persoane). De multe ori, într-adevăr, agresiunea apare 
când cineva împiedică o altă persoană să-şi atingă un ţel 
mult dorit. Însă, nici pe departe, nu orice frustrare duce la 
agresiuni. În legătură cu acest punct de vedere, trebuie 
menţionate şi părerile lui Alfred Adler (psihanalist 
disident). După el, oamenii având sentimentul unei 
inferiorităţi (nu aud bine sau nu văd bine, suferă de 
strabism, sunt mici de statură etc.) pot ajunge chiar la un 
complex de inferioritate care îi face foarte susceptibili, 
reacţionând exagerat la orice contrariere. 

c) Teoria socială a învăţării (reprezentată în special 
de A. Bandura), fructificând observaţiile antropologice şi 
organizând studii speciale, susţine că agresiunea se învaţă 
ca toate celelalte comportamente, în special prin 
observarea unor modele. Copiii bătuţi de părinţii lor sau 


asistând la acte de violenţă între părinţi, devin şi ei 
bătăuşi. Sunt şi cazuri când părinţii nu tolerează violenţa 
în familie, dar încurajează comportamentul îndrăzneţ, 
arogant şi chiar violent faţă de ceilalţi copii. A. Bandura a 
efectuat un experiment (după Derlega, V., Janda, L., pp. 
172 - 173): într-o grădiniţă, o parte din preşcolari au 
asistat la un spectacol dat de un actor care tot timpul se 
comporta violent, agresând o păpuşă mare din plastic. 
Observându-se copiii în zilele următoare, s-a constatat că 
aceştia se comportau mult mai agresiv cu jucăriile şi 
păpuşile lor, în comparaţie cu ceilalţi care nu asistaseră la 
spectacolul respectiv. Şi după 8 luni, 40% din lotul 
experimental imitau acte agresive din categoria celor 
văzute în spectacol. Rezultă rolul important jucat de 
exemplul celor din jur. 

În multe ţări, filmele oferă zilnic spectacolul unor 
violenţe, bătăi, omoruri. La fel, cărţile de aventuri ce 
inundă standurile şi librăriile consacră sute de pagini 
detaliilor referitoare la modul cum să organizăm jefuirea 
unei bănci sau să eliminăm orice probă în legătură cu un 
omor. Sunt cazuri când hoţi autentici au utilizat tehnici 
vizionate la televizor sau citite într-o cărţulie. Există şi 
mentalități prin care societatea favorizează agresiunea 
(„ochi pentru ochi, dinte pentru dinte”), răzbunarea, 
lăudând pe cel puternic („supraomul”) care poate să-l 
strivească pe cel slab. Pe măsură ce cresc, copiii, devenind 
adolescenţi, admiră pe cei capabili să-i dispreţuiască şi să-i 
bată pe cei mai puţin musculoşi. În plus, uşurinţa cu care 
se pot procura armele de foc, în unele ţări, favorizează 
agresiunea armată; uciderea cu o armă de foc este mult 
mai uşor de efectuat, decât atunci când agresorul ia 
contact direct cu victima. 

d) Există însă şi un alt punct de vedere, contrar celui 
susţinut de A. Bandura: teoria catharsis-ului, propovăduită 
mai ales de cei legaţi din punct de vedere bănesc de 


proliferarea violenţei în mass-media. Se susţine că, atunci 
când asistă la spectacole violente, privitorul îşi consumă pe 
plan imaginar energia agresivă, deci vizionarea scenelor 
brutale ar duce la diminuarea agresivităţii, şi nu la 
intensificarea ei. Dar, pe lângă experimentul citat mai sus, 
s-au făcut şi alte experienţe minuţios pregătite, care arată 
cum impulsul agresiv împotriva unei persoane N scade 
numai dacă acea persoană este agresată, pedepsită de 
altcineva. Simpla asistenţă la violentarea altora nu are 
niciun efect asupra impulsului specific, referitor la N. 

În concluzie: la orice om normal, există structura 
anatomo-fiziologică implicată în declanşarea unor acte 
agresive. În mod normal, ele se pun în mişcare doar în 
cazul încălcării abuzive şi brutale a unor drepturi. 
Frustrarea are, fireşte, un rol. Violenţa replicilor şi modul 
de manifestare sunt în funcţie de influenţele sociale şi de 
educaţie, dovadă existenţa unor populaţii foarte paşnice. 
Cât despre violenţa „malignă”, nejustificată prin situaţie, 
ea este de origine patologică, având la bază dereglări 
hormonale 

sau de ordin fiziologic. Din punct de vedere 
pedagogic, se vădeşte importanţa educaţiei pentru o 
conduită civilizată, democratică, paşnică, precum şi 
necesitatea reducerii modelelor de agresiune, mult prea 
răspândite prin mass-media. 

6. Ataşamentul 

Când am studiat problemele instinctului, am amintit 
de fenomenul imprinting, de ataşamentul puilor de găină 
sau de rață faţă de orice obiect sau făptură care se mişcă 
în apropierea lor, îndată ce au ieşit din găoacea ouălor. 
Chiar şi la speciile unde nu apare fenomenul în această 
formă, există un evident ataşament faţă de mamă ori faţă 
de un obiect similar. De exemplu, un pui de cimpanzeu, 


izolat de mama sa, imediat după naştere, a fost pus în 
prezenţa a două schelete de sârmă, conturând aproximativ 
forma unei maimuțe. Unul din ele avea sârma acoperită cu 
o stofă moale. Puiul s-a ataşat de acesta, deşi era hrănit cu 
biberonul atârnat de celălalt. S-a manifestat deci nevoia 
unui confort plăcut. Toţi puii de cimpanzeu trăiesc multă 
vreme agăţaţi de mamele lor. 

În afara contactului iniţial cu mama, pentru evoluţia 
puilor au o mare însemnătate relaţiile şi cu alţi pui, jocul 
împreună. O izolare totală de ceilalţi are efecte psihice 
grave: puiul rămâne pasiv, într-un colţ, sugându-şi degetul, 
are atitudini rigide şi stereotipe (stă impasibil, cu braţele 
încrucişate - câte o mână pe fiecare umăr). Puiul e 
terorizat de orice obiect nou. După lunga izolare 
prealabilă, dacă e plasat între indivizi de aceeaşi vârstă, nu 
se joacă şi manifestă tendinţe agresive, chiar faţă de pui 
mult mai slabi ori faţă de adulţi - ceea ce nu se întâmplă în 
cazul celor crescuţi în colectivitate. Femela care a crescut 
separată de ceilalţi, devenită matură, refuză contactul 
sexual. Însămânţată artificial, naşte un pui, dar nu se 
ocupă de el, îl neglijează. Deci jocul cu parteneri de vârstă 
apropiată pare a fi tot atât de important ca şi contactul cu 
mama sa. 

În ce priveşte copilul nou-născut, şi el manifestă 
repede ataşament faţă de mamă, prin mişcări şi ţipete cu 
care caută să-şi menţină mama în apropiere. După două 
luni apare şi zâmbetul în faţa unei prezenţe umane: este 
primul gen de manifestare a sociabilităţii. Chiar şi după ce 
copilul îşi câştigă independenţa, având posibilitatea de a 
merge, el fuge imediat la mama sa, ori de câte ori ceva îl 
sperie sau dacă resimte oboseală ori vreo durere. Copilul 
are nevoie de îngrijire şi protecţie, fiind extrem de 
neajutorat multă vreme. Este fiinţa care-şi cucereşte 
independenţa cel mai târziu, având o foarte lungă perioadă 
de învăţare; aceasta îi asigură însă, ulterior, marea sa 


superioritate faţă de celelalte făpturi. 

Copiii rămaşi fără mamă de la începutul vieţii, lipsiţi 
de afecţiune, îngrijiţi sumar, cu slabe contacte sociale în 
primul an, se dezvoltă extrem de greu, chiar din punctul de 
vedere al greutăţii corporale (cu toate că sunt bine 
hrăniţi). Apar fenomene de subdezvoltare caracteristice 
traiului în condiţiile precare din spitale sau orfelinate (se 
vorbeşte atunci de „hospitalism”). Comportamentul plin de 
afecţiune al mamei este important şi pentru formarea a 
ceea ce Alfred Adler numeşte „sentimentul comuniunii 
sociale” (Adler, A., pp. 135; 205), legat de conştiinţa 
îndatoririlor noastre faţă de semeni. El favorizează 
comunicarea, colaborarea şi actele altruiste. Baza acestui 
sentiment o constituie relaţiile cu mama, afecțiunea 
reciprocă dintre mamă şi copil. Totuşi e nevoie de un 
anumit echilibru între raporturile reciproce. Dacă 
severitatea excesivă, ca şi lipsa de afecţiune reduc la zero 
posibilitatea formării acestui sentiment, şi o atitudine 
exclusivistă din partea mamei împiedică socializarea 
afecțiunii. Cu o 

prea slabă componentă ereditară, solidaritatea 


interumană cere o educaţie şi o experienţă socială pozitive. 
Din acest punct de vedere, sunt favorizate familiile cu mai 
I mulţi copii, pe când copilul unic ridică multe probleme de 
ordin educativ. 

7. Motivația erotică 

A. Baze biologice şi sociale. Din punct de vedere 
biologic, sunt multe deosebiri I între sexe. a) Mai întâi, o 
pereche de cromozomi (din cele 23, câte are o celulă 
umană) este net deosebită: la femei, găsim 2 cromozomi x- 
x, pe când la bărbaţi, găsim x-y (denumirea lor nu e 
arbitrară, forma cromozomilor fiind asemănătoare cu 
aceste litere, dar cromozomul x e mai mare decât y). b) 
Nucleul celulei feminine are] în plus faţă de cel masculin o 
substanţă numită cromatină. c) Celulele albe din sânge au 
şi ele, la femei, o substanţă cu structură similară 
cromatinei, care lipseşte la bărbaţi sau se află în cantitate 
foarte mică. d) Datorită genelor diferite, organele sexuale 
sunt net deosebite şi secretă hormoni specifici. Aceşti 
hormoni cauzează apariţia, în adolescenţă, a caracterelor 
sexuale secundare (dezvoltarea sânilor, distribuţia părului, 
schimbarea vocii). Experiențele făcute cu păsări arată că 
atunci când I castrăm un cocoş, acestuia i se atrofiază 
creasta, pintenii şi dispare mersul său ţanţoş, agresiv. 
Invers, găinilor tratate cu hormoni masculini, li se dezvoltă 
creasta, le cresc pinteni şi devin agresive. Dar, pe lângă 
hormonii secretaţi de glandele sexuale, şi alte glande 
influenţează diferenţierea dintre sexe (hipofiza şi glandele 
suprarenale - cu secrețiile lor corticale). S-au stabilit şapte 
factori anatomo-fiziologici care deosebesc cele două sexe, 
însă rareori există o deplină concordanţă între toţi aceştia. 
De pildă, aspectul extern al glandelor genitale nu coincide 
totdeauna cu structura hormonului pe care-l secretă. Unul 
sau doi dintre factori pot fi caracteristici mai mult celuilalt 
sex, decât celui dominant. De aceea atât aspectul extern, 
cât şi comportamentul pot să nu fie caracteristice sexului 


evident. Ionel Teodoreanu, în romanul său La Medeleni, ne 
înfăţişează o fată, Olguţa, extrem de băieţoasă, în contrast 
cu fratele ei, mult mai feminin în comportament. 

De fapt, comportamentul e influenţat foarte mult de 
societate, de concepţia existentă despre interesele şi 
îndatoririle bărbatului şi ale femeii. Într-un capitol 
anterior, am citat observaţiile lui Margaret Mead care a 
descris existenţa, la o populaţie din Polinezia, a unor 
ocupaţii şi interese, la cele două sexe, contrarii celor din 
civilizaţia noastră. Instinctul sexual la om nu e nici pe 
departe aşa de precis cum se manifestă la alte animale. 
Chiar şi maimuţele tinere, ajungând la maturitate, nu 
manifestă interes pentru sexul opus şi pentru raporturi 
sexuale. Nici nu ştiu de fapt cum să procedeze. Numai 
după ce asistă la comportamentul sexual al adulţilor, trec 
efectiv la acţiune. 

Sigur, omul n-are nevoie de exemple concrete, îi 
ajung informaţiile procurate prin limbaj, dar în condiţiile 
unei educaţii puritane, cum se practica în secolul trecut, 
tinerii, căsătorindu-se fără ca vreunul să aibă o experienţă 
sexuală reală, puteau avea dificultăţi în primele săptămâni 
după nuntă. De aceea, Lev Tolstoi, crescut într-o astfel de 
atmosferă sobră, scrie (în Sonata Kreutzef) că luna de 
miere nu e deloc aşa o sărbătoare cum se consideră, acest 
renume fiind mai mult o păcăleală. Instinctul nu numai că 
nu dictează exact comportamentul sexual în toate detaliile 
sale, dar el nu determină nici alegerea partenerului: de 
acelaşi sex sau de sex contrar. Într-adevăr, nu s-au găsit 
diferenţe între hormonii persoanelor normale, 
heterosexuale, şi cei ai persoanelor homosexuale. Nu ştim 
să se fi demonstrat riguros caracterul ereditar al 
preferințelor pentru un sex sau altul. Sunt ţări în care 
homosexualitatea e destul de 

răspândită, pe când în altele e foarte rară, ceea ce 
pare a se datora mentalităţii existente şi răspândirii 
modelelor de inversiune. Alegerea sexului pare a fi 
influenţată de relaţiile existente în familie, de unele 
experienţe din prima copilărie şi mai ales de condiţiile din 
colectivităţile închise: închisori, internate, viaţă pe nave. 

Mecanismul orgasmului (voluptatea - plăcerea 
culminantă la finalul actului sexual) nu este bine cunoscut. 
După S. Freud el s-ar datora scăderii bruşte a tensiunii 
acumulate. Probabil, dar în prealabil are loc tocmai o 
creştere treptată a tensiunii, care cauzează totuşi plăcere - 
aşadar, fenomenul nu e clar. Cu atât mai mult cu cât actul 
fiziologic poate fi complet, fără ca să se producă orgasmul 
(şi la bărbaţi, şi la femei). Sunt femei însărcinate care nu 
numai că n-au trăit orgasmul, dar n-au simţit nicio plăcere 
- e vorba de aşa-numita frigiditate. Cauzele sunt multiple, 
deseori fiind de natură psihică. Uneori, e vinovat şi 
bărbatul, care nu ţine cont de diferenţele existente între 
sexe şi între persoane. Evoluţia orgasmului esce mai lentă 
la femeie, ceea ce creează decalaje şi poate duce la 
inhibiţii. 

Trebuinţele de natură sexuală diferă mult de la o 
persoană la alta, aşa cum diferă şi nevoia de hrană sau de 
somn. După medici, ritmul normal necesar de trăire a 
voluptăţii depline variază de la 1 până la 7 ori săptămânal. 
Incât deosebirile de natură erotică pot fi foarte mari; chiar 
dacă cei doi parteneri sunt perfect normali, pot să apară 
probleme foarte delicate, care să constituie una din 
cauzele  infidelităţii conjugale. Sunt şi cazuri de 
hipersexualitate, când o femeie poate trăi, în câteva ore, 
peste 10 orgasme (nimfomanie). 

Excitabilitatea sexuală este de origine hormonală. 
Dar la femei, nu hormonii specific feminini (foliculina, 
progesteronul) provoacă  excitabilitatea, ci hormonii 
androgeni secretaţi de capsulele suprarenale. De aceea, în 


cazurile grave când, din cauza unei tumori, unei persoane i 
s-au extirpat ovarele, ba chiar şi sânii, ea continuă să aibă 
dorinţe de natură erotică şi actul sexual se poate desfăşura 
normal. Excitabilitatea sexuală este influenţată şi de 
mediu. Separarea de celălalt sex duce la o diminuare a 
libidoului, cum e cazul celor ce trăiesc în mănăstiri izolate. 

B. Atracția sexuală nu e dependentă numai de 
condiţii biologice. Societatea civilizată a ridicat o serie de 
bariere în calea relaţiilor sexuale, deoarece din ele rezultă 
noua generaţie care trebuie să fie sănătoasă şi bine 
îngrijită. Prima barieră a fost cea prin care s-a interzis 
incestul. Conform concepţiei lui S. Freud, tendinţele 
erotice ar fi prezente din primii ani de viaţă şi ar influenţa 
mult psihicul infantil. De exemplu, băiatul de doi ani ar 
dori posesia exclusivă a mamei şi ar fi ostil tatălui său care 
împiedică această dorinţă. Acesta ar fi complexul lui 
Oedip. Ideea că ataşamentul frecvent al băieţilor faţă de 
mamă, mai puternic decât cel faţă de tată (care, de obicei, 
este mai exigent) ar fi de natură erotică, e discutabilă; mai 
justă ni se pare părerea lui A. Adler, după care copilul are 
nevoie de protecţia asigurată de mamă în primii ani, când 
tatăl are un rol minor. Probleme pot apărea într-o familie, 
nu în cazul copiilor mici, ci în adolescenţă, când, uneori, 
fraţii dorm în aceeaşi cameră cu surorile lor, ba chiar în 
acelaşi pat. În asemenea cazuri, apare nu atât pericolul de 
incest, cât o creştere a tensiunii, ce poate duce la tulburări 
nervoase, fiindcă (aici psihanaliza are dreptate) într-adevăr 
impulsul sexual nu cunoaşte relaţii de rudenie. El este 
reprimat în asemenea cazuri foarte puternic, este 
„refulat”, fenomen inconştient care poate avea însă 
repercusiuni negative. 

Drept consecinţă a barierelor sociale, tendinţele 
erotice nesatisfăcute se structurează, se cristalizează, 
apare acel sentiment numit iubire. În societatea modernă, 
acest sentiment e foarte complex. Dorindu-se o relaţie de 


lungă durată, întemeierea 

unei familii, substratul biologic este deseori 
subordonat unor cerinţe de ordin pur psihologic: dorinţa 
unei potriviri de interese, aspirații către un anume mod de 
viaţă. Intervine „idealul eului” fiecăruia. Formarea acestui 
ideal este un proces îndelung, durând din copilărie până în 
adolescenţă. In dese cazuri, când relaţiile dintre părinţi au 
fost armonioase, idealul adolescentului include un model 
care le seamănă. Dar pot interveni şi alte persoane care să 
stea în centrul admiraţiei unor tineri. Potrivirea de 
mentalitate dă o mare forţă şi stabilitate sentimentelor de 
dragoste. S-ar putea spune că iubirea presupune şi o 
prietenie întemeiată pe comunitate de ideal. Totuşi unele 
din aspectele personalităţii pot să fie complementare, 
compensatorii: unul dintre parteneri poate excela în 
exuberanţă, altul prin calm şi luciditate, unul este plin de 
subiectivitate sentimentală, celălalt mai obiectiv şi realist 
etc. Ei se temperează şi se completează reciproc. Asupra 
sentimentului erotic, fiecare îşi pune pecetea personalităţii 
lui. Poetul scrie poezii entuziaste, compozitorul - lieduri, 
sportivul îşi înzeceşte forţele pentru a trezi admiraţia 
iubitei. Iubirea stimulează imaginaţia şi activitatea 
creatoare. 

Scriitorul Marin Preda a pus în finalul unui mare 
roman dictonul: „Dacă iubire nu e, nimic nu e”. Citatul e 
din Sf. Pavel care nu s-a gândit la iubirea erotică, ci la 
iubirea aproapelui. De fapt, iubirea e un termen acoperind 
o mare varietate de năzuinţe şi ataşamente. Ele dau, într- 
adevăr, culoare şi sens existenţei umane, o umplu de 
emoţii, gânduri, vise şi aspirații. Însă nu toţi oamenii sunt 
capabili de sentimente. Există fiinţe extrem de reci, care 
pot fi foarte dotate, inteligente, dar uneori şi foarte 
periculoase, nefiind ataşate de nimic. Aşa era H. Himmler, 


ministru de interne în Germania nazistă. El a fost în stare 
să imagineze şi să conducă exterminarea a milioane de 
oameni în lagărele morţii. 

C. Perversiunea este caracterizată de unii ca fiind 
orice anomalie a impulsului sexual, referitoare la 
intensitatea, orientarea sau modul său de realizare. 
Această descriere este prea largă: ar rezulta că atât 
hipersexualitatea, cât şi hiposexualitatea ar fi perversiuni. 
Mai adecvată este o limitare la acele practici care se 
substituie actului sexual normal. Cea mai răspândită 
perversiune este homosexualitatea, contactul sexual cu o 
persoană de acelaşi sex (când e vorba de două femei, i se 
mai spune şi „lesbianism”). Actele care precedă sau 
întovărăşesc actul sexual nu sunt propriu-zis perversiuni. 

Totuşi, nici acesta delimitare nu e întru totul 
satisfăcătoare, intervenind nuanţe în relaţie cu sadismul şi 
masochismul. Sadismul este plăcerea produsă cauzând 
suferinţe fizice (sau morale) unei persoane. Masochismul, 
dimpotrivă, e plăcerea de a se simţi maltratat. Când ele se 
substituie actului sexual, sunt, desigur, perversiuni, dar ele 
însoțesc de obicei actul sexual, potenţând plăcerea 
persoanei respective. În cazul acesta, în funcţie de 
intensitatea maltratării, se poate vorbi de perversiune sau 
nu, deoarece o oarecare brutalizare este agreată şi 
consimţită în cazul unor cupluri. Uneori însă, sadismul se 
accentuează patologic, ducând la vătămări grave, la crimă 
chiar. 

Nu sunt cunoscute cauzele perversiunilor şi nici 
condiţiile ce le favorizează. În cazul homosexualității, 
există tendinţa de a o trata ca pe o boală lipsită de 
gravitate. S-ar putea ca, în acest fel, perversiunea să 
prolifereze, ceea ce e cu totul contrar intereselor unei 
societăţi, mai ales când, odată cu ridicarea nivelului de 
trai, natalitatea tinde să scadă. 

8. Motivația de realizare 

Motivele descrise până acum au toate o bază nativă, 
mai mult sau mai puţin pregnantă. În ce priveşte motivaţia 
de realizare, această predeterminare este mai puţin certă. 
Totuşi, aşa cum am arătat mai sus, după Charlotte Buhler, 
la copil, din al doilea an, se observă cu claritate impulsul 
spre manipularea obiectelor, ba chiar şi tendinţe de 
„influențare creatoare a mediului”, încercări de modificare 
a obiectelor din jur. Există deci o tendinţă de a-şi afirma 
forţele proprii. Motivația de realizare este caracterizată de 
obicei ca fiind dorinţa de a obţine un succes, o 
performanţă într-o acţiune apreciată social. Ea poate fi 
observată cu uşurinţă chiar şi la copiii preşcolari şi este 
evidentă la adulţi, deşi nu are aceeaşi intensitate la toţi. 

Această formă de motivaţie a fost mult studiată de D. 
McClelland şi J. Atkinson. Conform cu observaţiile lor, ea 
se manifestă îndeosebi atunci când individul ştie că 
acţiunile sale vor fi apreciate cu ajutorul unui standard de 
realizare, iar rezultatul acţiunii sale va fi supus unei 
aprecieri. Prin urmare, prezenţa atentă a altor persoane 
stimulează acest factor dinamogen. Nu trebuie însă să 
identificăm tendinţele de realizare cu ambitia. În acest caz, 
individul se compară cu alţii şi vrea să-i domine: însă el 
poate aspira să realizeze ceva, fără a urmări un record: un 
copil cu talent desenează pentru plăcerea de a realiza 
ceva. Nici matematicianul, străduindu-se să soluţioneze o 
problemă dificilă, nu se gândeşte neapărat la depăşirea 
cuiva, şi nici-alpinistul care escaladează o pantă dificilă, 
deşi ea a fost parcursă de mulţi alţii. El vrea să se 
depăşească pe sine, să-şi demonstreze sieşi forţa, curajul. 

Tendinţa de a obţine succesul nu depinde numai de 
gradul de motivare a persoanei, ea se manifestă şi în 
funcţie de atractivitatea performanţei. Anumite eforturi 
face un tenisman care joacă într-un turneu pentru 5.000 de 


dolari, şi altele atunci când miza este de 100.000 dolari. 
Un alt factor este şi cel al probabilității de îndeplinire a 
sarcinii. S-a conceput o formulă: 

Tr = Mr X Pr x At, în care Tr este tendinţa de 
realizare, Mr este mărimea impulsului de realizare, 
prezent la persoane în diferite situaţii, Pr este 
probabilitatea statistică de realizare şi At este 
atractivitatea rezultatului. Atractivitatea este în funcţie de 
eventuala recompensă, dar şi de probabilitatea reuşitei 
(Atkinson, J., pp. 393 - 394). Cum au dovedit unele studii, 
dificultatea sarcinii (deci probabilitatea redusă a 
îndeplinirii ei) o face mai interesantă decât în cazul când 
ar putea-o înfăptui oricine (probabilitate statistică mare), 
încât valoarea formulei este relativă. 

Oricum, în baza unei astfel de formule, n-ar fi 
posibilă anticiparea efortului pe care l-ar face cineva, 
pentru că dorinţa de succes este contracarată de frica unui 
eşec. Şi aceasta este în funcţie de probabilitatea reuşitei, 
cu care teamă nu este neapărat invers proporţională: când 
probabilitatea de reuşită este mare, şi frica de a te face de 
râs poate să crească, fiind mai ruşinos un eşec acolo unde 
toată lumea reuşeşte, decât în cazul când foarte puţini au 
izbândit. Încât modul de comportare al unei persoane într- 
un concurs e influenţat de dialectica tendinţelor pozitive, 
în lupta lor cu inhibiţia creată de teamă. Există persoane la 
care aceasta are o pondere mică, în raport cu impulsul de 
realizare, după cum altele sunt blocate de două ori: de 
frică, dar şi de o prea mare dorinţă de reuşită. 

9. Nivelul de aspirație 

Aspiraţia este o dorinţă care vizează un model a cărui 
realizare constituie un progres, o dezvoltare într-o anume 
direcţie. Nu orice dorinţă constituie o aspirație. Nu se 
spune: „Aspir să mănânc o îngheţată”, ci „doresc să 


mănânc...”. În schimb, un tânăr aspiră să devină medic, 
după cum un compozitor aspiră să scrie o simfonie. 
Termenul „nivel de aspirație” (introdus de germanul E. 
Hoppe în 1930) se referă la „aşteptările, scopurile ori 
pretenţiile unei persoane, privind realizarea sa viitoare 
într-o sarcină dată”. Astfel, un tânăr doreşte să devină 
laborant într-un laborator de chimie. Un altul aspiră să 
devină licenţiat în chimie, un al treilea visează să ajungă 
renumit savant chimist. lată trei niveluri de aspirație 
foarte deosebite, deşi în relaţie cu acelaşi domeniu. 

Eforturile făcute de fiecare sunt în funcţie de nivelul 
aspiraţiei. El atrage după sine şi satisfacția sau 
insatisfacţia trăite după un anume rezultat. Un şahist 
poate să fie fericit că a ieşit al doilea la un concurs 
judeţean, pe când altul e profund supărat, deoarece, la 
ultimul campionat mondial, s-a aflat doar pe locul al doilea. 

In legătură cu această temă, s-au efectuat multe 
cercetări experimentale, care au dus la o modificare a 
definiţiei. Aşa E. Hurlock caracterizează nivelul de 
aspirație ca fiind: „Standardul pe care o persoană se 
aşteaptă şi speră să-l atingă într-o performanţă dată”. Cum 
se vede, sfera termenului de „aspiraţie” este aici lărgită. 
Sarcinile puse în faţa subiecţilor de experienţă variază 
foarte mult. De exemplu, se organizează trageri la ţintă cu 
puşca: mai întâi, la 100 m - 10 focuri. Apoi se controlează 
rezultatele şi li se comunică trăgătorilor. Ţinta se mută la 
150 m. Înainte de a reîncepe tragerea, fiecare este întrebat 
ce punctaj crede că va realiza acum. Se execută tragerea, 
se constată performanţele şi se mută ţinta la 175 m, 
chestionând din nou subiecţii asupra speranţelor privind 
reuşita tragerii ş.a.m.d. 

Analiza evoluţiei răspunsurilor date de subiecţi în 
variate cercetări, a dus la concluzii similare. Aşa cum 
înregistrează L. Festinger, după obţinerea unui succes, 
nivelul de aspirație a crescut în 51 % din cazuri; 41 % 


menţin acelaşi nivel şi numai 8% îl coboară. Dimpotrivă, 
după eşec, 64% coboară aşteptările, 29% le menţin şi 7% 
le măresc. Procentele variază întrucâtva după natura 
probei, dar sensul răspunsurilor e acelaşi: succesele fac să 
crească nivelul aşteptărilor, pe când insuccesele îl coboară. 
În numai puţine cazuri, reacţia e diferită de cea a 
majorităţii. 

Există însă manifeste diferenţe individuale. Sunt unii 
care ridică mereu nivelul pretențiilor, e vorba de cei 
ambiţioşi sau dorind să pară astfel. Alţii prevăd mereu 
performanţe scăzute, la aceştia domină frica de eşec. 
Deosebirile în ce priveşte nivelul de aspirație au multiple 
cauze. Un rol par să-l aibă resursele energetice ale 
persoanei, mult influențate de hormonii  cortico- 
suprarenali. Mediul familial şi educaţia au o înrâurire 
certă. Aspiraţiile sunt în funcţie de condiţiile materiale şi 
culturale în care se dezvoltă copilul. Printre fiii de ţărani 
sunt proporţional mai puţini cu aspiraţia absolvirii unei 
facultăţi, în raport cu cei proveniţi dintre intelectuali. 
Elevul ce face parte dintr-o clasă cu nivel şcolar scăzut are 
de obicei aspirații mai limitate, decât acela dintr-o clasă cu 
rezultate deosebite. Apoi condiţiile educative pot favoriza 
dorinţa realizării de sine, ambiția, obişnuirea cu efortul 
sistematic, factori care permit succesul şcolar şi ridicarea 
nivelului de aspirație. Importantă este şi sprijinirea 
autocunoaşterii. Cunoaşterea propriilor posibilităţi e 
deosebit de importantă. Cei care ajung să se 
supraestimeze se condamnă uneori la eşecuri pentru 
întreaga viață. Şi  subestimarea are dezavantaje, 
împiedicând progresele posibile. Justa 

autoapreciere îngăduie obţinerea unui loc meritat în 
ierarhia socială şi asigură posibilitatea unei vieţi 
echilibrate. 


În prezent, cercetătorii, observând că experimentele 
suscită de fapt o dorinţă momentană şi o apreciere a 
reuşitei posibile, iar nu aspiraţia în sensul propriu al 
cuvântului, tind să facă o distincţie binevenită. Ceea ce se 
constată într-un experiment limitat este, de fapt, nivelul de 
expectanţă - la ce se aşteaptă subiectul. Nivelul de 
aspirație se referă la o realizare mai îndepărtată, la un 
progres real, dorit cu intensitate. lar dacă e vorba de 
obiective de amploare, ceea ce vrea să realizeze omul în 
întreaga sa existenţă, se foloseşte sintagma „nivelul eului”; 
e vorba de un „eu ideal”, o concepţie despre posibilităţile 
sale globale în raport cu cerinţele sociale, adică nivelul 
aspirațiilor în mai multe direcţii: profesiune, viaţă social- 
politică, familie. 

Nivelul unei aspirații şi cu atât mai mult nivelul eului 
sunt o trăsătură destul de stabilă, după o anumită vârstă 
(adolescenţa), devenind o dimensiune caracteristică a 
persoanei şi având o mare influenţă în direcționarea 
eforturilor, în progresul ei. 

Aspiraţiile, motivaţia de realizare, ambiția contribuie 
la sporirea eficienţei muncii, a învăţării şi chiar la 
soluţionarea unor probleme. Totuşi creşterea 
performanţelor nu e tot timpul într-un raport direct cu 
intensitatea motivaţiei. Cercetările au dus la o constatare 
cunoscută azi ca fiind „legea lui Yerkes-Dodson”, conform 
căreia creşterea performanţei este proporţională cu 
intensificarea motivaţiei numai până la un punct, după 
care încep o stagnare şi chiar un declin (vezi fig. 26). 

performanţa motivaţia Fig. 26. Reprezentarea grafică 
a legii lui Yerkes-Dodson într-adevăr, motivaţia prea 
puternică duce la apariţia de emoţii, care introduc 
oarecare dezorganizare ce împiedică progresul, ducând 
chiar la regres. Momentul în care începe declinul este în 
funcţie de complexitatea şi dificultatea sarcinii: când nu e 
mare, punctul de inflexiune apare mai târziu şi invers. 


Desigur, un rol important îl au şi particularităţile psihice 
individuale: emotivitatea, echilibrul, stăpânirea de sine. 

10. Frustrarea şi stresul 

A. Prin frustrare (unii spun „frustraţie”) se 
desemnează două fenomene: fie împiedicarea cuiva să-şi 
realizeze un drept sau o dorinţă, fie starea psihică ce 
rezultă din acest blocaj. Noi vom studia aspectul 
psihologic. Frustrarea unei persoane duce la o creştere a 
tensiunii şi la o serie de reacţii. Înainte de a le trece în 
revistă, să precizăm ce fel de obstacole, bariere pot 
surveni. 

Mai întâi, vorbim de o barieră numai când un 
obstacol e recunoscut, e trăit ca atare de persoana 
respectivă. De exemplu, debilitatea unui copil poate 
împiedica 

Începerea şcolii primare. Ea ar putea fi o barieră 
pentru părinţi, dacă ei doresc să-l vadă la şcoală, dar nu şi 
pentru copil, care nu vrea să înceapă învăţătura. Barierele 
sunt obiective sau subiective. 

Barierele obiective pot fi fenomene ale naturii: o 
inundație împiedică o familie să facă o excursie de mult 
dorită. Dar pot fi şi de natură socială, când o persoană 
doreşte să ocupe un post, iar la concurs se prezintă şi alt 
candidat, mai bine pregătit, sau dacă o prejudecată socială 
interzice unui tânăr să se căsătorească cu o fată făcând 
parte din altă etnie. 

Barierele subiective ţin de persoana frustrată. Ele pot 
fi de ordin fizic: vederea slabă este o piedică pentru a 


deveni şofer profesionist. Pot avea şi un caracter psihic, 
atunci când absolventa unui liceu vrea să urmeze 
arhitectura, dar nu are deloc aptitudini pentru desen. 
Distincția dintre subiectiv şi obiectiv nu este aşa netă în 
unele cazuri. De pildă, tânărul împiedicat la realizarea 
căsătoriei de o prejudecată, suferă şi un blocaj subiectiv, 
deoarece numai fiindcă a devenit o convingere proprie, ea 
constituie o barieră. 

Barierele pot fi permanente, cum este vederea slabă 
sau prezenţa unui coleg mai bine pregătit profesional, dar 
pot avea un caracter temporar: aşa este furtuna 
împiedicând o excursie doar câteva zile. Care sunt reacţiile 
faţă de bariere? 

1) Eliminarea barierei. Când o furtună mă împiedică 
să ajung la un concert de mult aşteptat, iau un taxi cu 
ajutorul căruia ajung la timp. Sigur, sunt şi situaţii mai 
complicate. O dactilografă se vede respinsă la concursurile 
organizate pentru ocuparea unui post, fiindcă face multe 
greşeli de ortografie. Atunci îşi procură o gramatică şi un 
îndreptar ortografic, face exerciţii, învaţă temeinic şi... 
reuşeşte la concurs. 

2) Ocolirea obstacolului. Un funcţionar ar vrea să 
avanseze într-un post mai bine plătit, dar în instituţia sa, 
are un coleg mult mai bun, o concurenţă în faţa căreia n- 
are nicio şansă. Atunci se transferă la altă întreprindere, 
unde nu există un rival potenţial. 

3) Reacţii compensatorii. Sunt însă multe cazuri când 
nu sunt posibile nici eliminarea, nici ocolirea barierei. 
Atunci, uneori, apare: 

substituirea motivului, cum e cazul unui student la 
conservator, îndrăgostit de o colegă care se mărită cu 
altcineva. Această frustrare puternică îl face pe tânăr să 
înzecească eforturile sale profesionale (până atunci 
minore) şi să ajungă un mare cântăreţ. Dacă iubirea sa ar 
fi fost satisfăcută, probabil că n-ar fi ajuns la o asemenea 


performanţă. 

Alfred Adler a subliniat acest gen de reacţii: oamenii 
care au o inferioritate vădită tind să şi-o compenseze, 
căutând să-i domine pe ceilalţi într-un domeniu sau altul. 
El se foloseşte de exemplele unor dictatori: Napoleon, 
Franco; toţi au fost mici de statură (ceea ce ar crea un 
complex de inferioritate). Uneori, efortul de compensare e 
enorm: se vorbeşte de „supracompensare”. Un astfel de 
caz îl reprezintă o atletă americană. În copilărie, a avut 
paralizie infantilă, după care a rămas cu unele dificultăţi la 
mers. Trebuind să facă exerciţii recuperatorii, ea s-a 
îndârjit în aşa măsură, încât a devenit o alergătoare de 
performanţă, ajungând chiar campioană! 

În alte cazuri se substituie obiectul reacției. Şeful de 
serviciu admonestează sever şi sancţionează un funcţionar 
mărunt, fără ca să fie vinovat. Acesta se înfurie, dar nu 
îndrăzneşte să reacționeze. Întors acasă, pornind de la o 
vină imaginară, îşi descarcă nervii pe soţie şi copii. 

4) Reacţii de apărare a eului. Termenul a fost creat 
de S. Freud pentru a descrie o serie de reacţii la frustrare. 
El a insistat îndeosebi asupra refulării, dar elevii săi au 
inclus multe fenomene în această categorie. 

a) Refularea este actul prin care negăm complet un 
conflict şi motivul său principal. Dar procesul nu este 
conştient, nu ne mai dăm seama de existenţa lor. Nu orice 
inhibiţie este o „refulare“, ci doar aceea deosebit de 
intensă, în aşa fel încât persoana ignoră cu sinceritate 
existenţa ei. În practica psihanalizei se cunosc multe 
asemenea cazuri: o femeie vine la medic din cauza unor 
tulburări (unele ticuri, obsesii). Povestindu-şi viaţa, rezultă 
că n-a avut niciun fel de viaţă sexuală, ea negând existenţa 
unor trebuinţe de ordin senzual, erotic. Dar erau prezente 
simptomele amintite. Psihanalistul, cu mult tact, reuşeşte 


să o convingă să se căsătorească. După nuntă, toate 
tulburările nevrotice au dispărut. 

b) Compensarea prin fantezie. Când cineva are 
insuccese repetate sau se loveşte de bariere 
insurmontabile, se  consolează oarecum în visare. 
Violonistul ratat, care scârţâie într-o orchestră oarecare, 
visează că se perfecţionează şi dă concerte cu mare 
succes. Cel care n-a reuşit decât să devină un felcer se 
visează mare chirurg. În doze mici, visarea creează 
oarecare destindere momentană. Devine însă periculoasă, 
când e însoţită de consumul alcoolului şi, mai grav, de 
droguri. 

c) Identificarea. Adultul care a dorit în tinereţe să 
studieze medicina şi n-a reuşit, se identifică, se transpune 
în locul fiului său şi face toate eforturile pentru ca acesta 
să realizeze cariera visată de el. 

d) Proiecţia. Când e vorba de o barieră subiectivă, 
deficienţa este uneori atribuită altuia, proiectată asupra 
lui, aşa încât să i-o poată reproşa. Mincinosul care şi-a 
îndepărtat mai mulţi prieteni din această cauză, îi acuză pe 
alţii de nesinceritate, îi consideră pe ei nişte mincinoşi. 

e) Raţionalizarea este un mod de gândire eronat, în 
sensul atribuirii de motive superioare unei conduite 
reprobabile. De exemplu, un membru al partidului nazist 
îşi denunţă fratele de a fi înlesnit fuga unui evreu. El o face 
cu convingerea de a contribui la triumful cauzei, când, în 
fond, la bază a stat ura sa împotriva fratelui preferat şi 
răsfăţat de părinţi. 

f) Atitudinea reacţională o constatăm atunci când 
cineva, împiedicat să-şi realizeze o dorinţă, acţionează într- 
un sens contrar ei. Când mama interzice băiatului să 
meargă la cinema şi îl îndeamnă să se joace în curte, el se 
înfurie şi se apucă de învăţat! 

B. Stresul. Uneori bariera nu este un simplu obstacol 
în calea realizării unei dorinţe, ci constituie chiar o 


ameninţare privind integritatea corporală sau morală a 
persoanei. Atunci vorbim despre stres. Şi în cazul acestui 
termen, ca şi la „frustrare”, găsim două accepţii: situaţia, 
factorul care ameninţă pe cineva, şi starea fizică şi psihică 
ce rezultă. 

Noţiunea de „stres” a fost încetăţenită de J.E. Selyle 
pornind de la studii fiziologice pe animale. De fapt, stresul 
este un fenomen psihofiziologic, ducând la tulburări atât 
biologice, cât şi psihice. Stresul prelungit este o cauză bine 
cunoscută a unor boli de inimă, a ulcerului, tensiunii 
arteriale ş.a., dar şi a unor nevroze. 

Stresul poate fi creat şi numai de un zgomot puternic 
de lungă durată (vecinătatea locuinţei cu o autostradă 
foarte  circulată), dar cauzele mai frecvente sunt 
suprasolicitările (în muncă, ameninţarea cu pierderea 
postului sau cu falimentul, precum şi tot felul de conflicte, 
dacă sunt puternice şi de durată). Conflictele se nasc 
atunci când, simultan, apar mai multe tendinţe în relaţie 
cu diferite alternative şi când intensitatea 

lor e relativ egală (dacă una are o forţă mai mare, 
atunci conduita noastră i se subordonează). K. Lewin a 
descris trei tipuri de conflict posibile: 

a) Evitare-evitare, când ambele alternative sunt 
negative. Un elev nu şi-a făcut tema la un profesor care 
verifică lucrările şi e intransigent. Alternativa de a nu se 
duce la şcoală ar atrage supărarea şi pedeapsa părinţilor. 
Ambele perspective sunt sumbre. 

b)  Apropiere-evitare. Tânăra care vrea să se 


căsătorească, dar logodnicul pleacă pentru mult timp în 
străinătate şi căsătoria ar însemna să renunţe la studiile 
sale la care ţine mult. Dilemă. 

c)  Apropiere-apropiere. O fată este cerută în 
căsătorie de doi pretendenți. Amândoi sunt persoane 
respectabile şi ea îi preţuieşte deopotrivă. Se citează un 
asemenea caz când tânăra a căzut într-un somn apăsător, 
din care nu reuşea să se trezească. 

Sigur, unele conflicte pot fi minore şi de scurtă 
durată, cum e cel din primul exemplu. Atunci, n-ar trebui 
să vorbim despre stres. Dar în vorbirea curentă şi în 
limbajul unor psihologi se utilizează termenul, chiar în 
cazul când apare o tensiune, o dificultate. Un specialist 
chiar a scris o carte: Stress muss sein! (Trebuie să existe 
stres). E vorba de acea nevoie de tensiune despre care am 
amintit la începutul acestui capitol şi care condiţionează 
efortul şi dezvoltarea psihică. Dar nu e bine să amestecăm 
noţiunile. Stresul adevărat, cel studiat de  Selyle, 
presupune o stare de mare încordare şi ameninţă, dacă se 
prelungeşte, sănătatea fizică şi psihică a individului. La 
stres, există reacţii caracteristice ale organismului care 
însă nu rezistă oricât. Depinde de robusteţea fizică şi 
morală a persoanei. Stresul e dăunător şi trebuie evitat. 

Capitolul XVII AFECTIVITATEA 

Până acum am studiat motivaţia bazându-ne pe 
formele ei cele mai simple, fundamentale: trebuinţele şi 
tendinţele. Am amintit că din ele provin imediat dorinţele 
(trebuinţele conştiente) şi intenţiile (tendinţele conştiente 
de scopul lor). Dar motivele îmbracă forme mult mai 
complexe. De exemplu, interesele: mobilizări selective ale 
psihicului în vederea satisfacerii anumitor dorinţe. Ele se 
manifestă îndeosebi prin tendinţa concentrării atenţiei 
asupra obiectelor sau persoanelor având o relaţie cu 
dorinţele existente în acel moment: când mă interesează o 
carte nouă, îmi sare în ochi orice librărie. Tot aşa 


observăm existenţa atitudinilor: dispoziţii subiective ale 
persoanei de a reacţiona pozitiv sau negativ faţă de o 
anume situaţie, persoană ori faţă de o simplă afirmaţie. 
Atitudinea este un reflex imediat al motivului, de exemplu: 
vine în vizită o persoană în momentul în care nu aveam ce 
face, mă plictiseam şi doream să stau de vorbă cu cineva. 
Prezenţa ei va da naştere unei atitudini favorabile. Dacă 
însă, dimpotrivă, tocmai voiam să plec la un spectacol cu 
oră fixă simt că am luat, fără să vreau, o atitudine 
pronunţat negativă. Totuşi, atitudinile nu sunt reacţii pur 
conjuncturale, deoarece faţă de unele persoane pot avea o 
atitudine mereu pozitivă, iar faţă de altele una permanent 
negativă. In asemenea cazuri, atitudinile au la bază 
structuri motivaţionale mult mai complexe, denumite „stări 
afective”. 

1. Caracteristicile stărilor afective 

Stările afective sunt trăiri care exprimă gradul de 
concordanţă sau neconcordanţă dintre un obiect sau o 
situaţie şi tendinţele noastre (termenul „obiect” e luat în 
sens filosofic - fiind ceea ce cunoaştem, fiinţă sau lucru). 
Pentru prescurtare, vom folosi şi termenul de „afect” ca 
sinonim cu „stare afectivă”; el e utilizat de unii într-un 
sens foarte restrâns. Afectele sunt în indisolubilă legătură 
cu trebuinţele, tendinţele, interesele şi aspiraţiile noastre. 
Ele oglindesc, în fiecare moment, situaţiile prezente, 
rezultatele conduitei noastre în raport cu impulsurile şi 
dorinţele noastre. Totodată, într-o măsură mai mare sau 
mai mică, constituie imbolduri către anume reacţii, 
manifestări, acţiuni. Unele din ele, cum sunt sentimentele, 
sunt chiar principalele motive de activitate susţinută. De 
aceea, până în anii patruzeci, motivaţia era inclusă în 
capitolul consacrat afectivității. După cel de-al doilea 
război mondial, vom găsi afectele menţionate în cadrul 
studiilor despre motivaţie. În ultimii ani, a apărut şi 
tendinţa de a le studia separat, aşa cum am procedat şi 


noi. Oricum, motivaţia şi stările afective sunt de fapt 
inseparabile în realitate. 

a) Stările afective implică o apreciere, o atitudine 
pozitivă sau negativă. Dacă un obiect este în concordanţă 
cu trebuinţele noastre rezultă o stare pozitivă, pe care o 
caracterizăm ca plăcută, fiind însoţită de tendinţe, mişcări 
de apropiere. O cameră încălzită iarna ne impresionează 
favorabil. Dimpotrivă, când o situaţie e în contradicţie cu 
ceea ce dorim, apare o impresie neplăcută, întovărăşită de 
impulsuri spre evitare, îndepărtare: o hală în care 
zgomotul e infernal, iar atmosfera, sufocantă ne repugnă. 
Afectele au tendinţa de polaritate. Vasile Pavelcu 

vorbea de sensul „timic” (de la grecescul thime, 
însemnând valoare). Ele sunt fie pozitive, fie negative. 
Indiferenţa apare în lipsa oricărei stări afective, fiind de 
fapt o stare cu totul tranzitorie. 

b) Afectele sunt subiective în sensul dependenţei lor 
de trebuinţele noastre actuale. Un pahar cu apă rece, vara 
când ne e cald şi sete ne face plăcere. Aceeaşi apă, iarna, 
pe un ger de - 25°, când ne e frig şi tremurăm, ne displace, 
nu ştim cum s-o evităm, ea contrazicând cerinţele 
organismului. Înseamnă că stările afective se pot schimba 
uşor în funcţie de situaţie. Totuşi, când e vorba de structuri 
afective complexe, cum ar fi un sentiment, reacţiile 
noastre se direcţionează foarte stabil şi pentru multă 
vreme. 

Dacă afectele sunt subiective, nu rezultă lipsa lor de 
legătură cu realitatea obiectivă. Ele depind de 


caracteristicile obiectelor, ale situaţiilor. O livadă de meri 
înfloriţi va tinde să ne impresioneze plăcut, după cum 
spânzurarea unui nevinovat, în Libia, va produce emoţii 
negative. Dar stările afective reflectă nu numai condiţiile 
exterioare, ci ele exprimă mai mult, redau şi raportul 
dintre realitate şi motivaţia noastră. 

c) o altă caracteristică este totalitatea. Afectele 
exprimă un raport cu toate tendinţele prezente într-un 
anumit moment şi nu doar cu efectul unei stimulări 
parţială. De pildă, muştarul provoacă usturimi ale limbii, 
dar totuşi impresia e agreabilă, întrucât predomină nevoia 
de excitare a stomacului care primeşte un aliment bogat în 
grăsimi. Sau un copil face obrăznicii, enervând multe 
persoane, dar mama sa, iubindu-l cu pasiune, nu se supără, 
ci se amuză, ignorând vădit aspectele negative ale 
comportării lui. Deci stările afective creează o sinteză 
specifică a tuturor impulsurilor activate. 

d) V. Pavelcu (1982, pp. 111 - 115) scoate în relief şi 
tensiunea drept caracteristică a stărilor afective. Într- 
adevăr, dacă o tendinţă se transformă imediat în mişcare 
nu provoacă un afect. Cu cât apar mai numeroase tendinţe 
care se contracarează, cu cât există o întârziere în 
satisfacerea lor, cu atât se creează o stare de tensiune mai 
mare şi o structurare a lor, făcând posibile trăiri intense. 

e) Afectivitatea, în ansamblul ei, are o funcţie extrem 
de importantă: ea permite o reglare promptă şi eficace a 
comportamentului, îndeplinind rolul de acceptor al 
acţiunii, în terminologia lui PK. Anohin. O emoție, chiar 
lipsită de intensitate, schiţează imediat un început de 
acţiune, înainte ca o deliberare conştientă să înceapă. 
Chiar dacă nu trebuie să ne lăsăm ghidaţi numai de afecte, 
există situaţii în care nu e timp de reflexie şi reacţionăm în 
funcţie de afectul dominant, care poate fi salvator. 

2. Formele stărilor afective a) Caracterizarea şi 
denumirile diferitelor feluri de afecte sunt extrem de 


variate. „În domeniul afectivității, scria V. Pavelcu în 1937, 
aproape fiecare autor întrebuinţează o terminologie 
proprie” (Pavelcu, V., 1982, p.89). 40 de ani mai târziu, G. 
Debus, într-o lucrare de sinteză, afirmă exact acelaşi lucru, 
valabil şi azi (Handbuch psychol. Grundbegriffe, p. 156). 
Acesta caracterizează stările afective ca „sentimente” 
(Gefuhle), pe când Fr. Littmann le denumeşte pe toate 
emoţii. V. Pavelcu, considerând termenul de sentiment 
sinonim cu „afect”, îl distingea totuşi de emoție, aceasta 
desemnând numai emoţiile-şoc. Dar şcoala de la Cluj, ca şi 
P. Popescu-Neveanu, le intitulează pe acestea din urmă 
„afecte”. In cele ce urmează, utilizând o terminologie mai 
apropiată profesorului ieşean, nu 

vom deosebi, mai întâi, stările afective de procese 
afective şi nici emoţiile, de „emoţiile şoc”, deoarece între 
aceste din urmă nu sunt deosebiri calitative, ci numai de 
intensitate (frica de dentist nu se deosebeşte calitativ de 
spaima stârnită de un cutremur). Apoi, aşa cum am văzut, 
vom utiliza termenul de afect în accepțiunea cea mai 
generală, sinonim cu stare sau proces afectiv, b) Stările 
afective se pot împărţi în două mari grupe: 

A. Afectele statice, exprimând raportul dintre noi şi 
lume, au un slab efect dinamogen, nu sunt motive de 
activitate îndelungă, deşi pot provoca puternice reacţii 
momentane. Ele se divid în: 1) stări afective elementare 
care cuprind atât durerea şi plăcerea senzorială, cât şi 
agreabilul şi dezagreabilul; 2) dispoziţiile; 3) emoţiile. 

A doua mare categorie include: 

B. Afectele dinamice, constituind cele mai puternice 
şi durabile motive ale comportamentului uman. E vorba de 
sentimente şi pasiuni. 

Să le analizăm pe rând. Stările afective elementare. 

Durerea senzorială este un fenomen uşor de înţeles: 


în majoritatea cazurilor e vorba de excitarea intensă a 
unor terminaţii nervoase. După cum am arătat la senzaţii, 
Von Frey a identificat (încă din 1894) puncte specifice de 
durere declanşată de excitaţii mecanice sau termice ale 
pielii, în care s-au identificat numeroase terminaţii 
nervoase. Specificul acestora reiese din faptul că substanţe 
anestezice pot suprima durerea, rămânând senzațiile de 
contact. De asemenea, în unele boli pot dispărea senzațiile 
dureroase, rămânând cele de contact sau invers. Nu se 
cunosc organe senzoriale specifice durerii, ea fiind în 
funcţie de  excitaţia terminaţiilor nervoase existente 
pretutindeni în organism. Excitanţii provocând durerea 
sunt de natură diferită, fizică sau chimică, în relaţie cu 
tulburări circulatorii, inflamatorii ş.a. 

Plăcerea senzorială e mai greu de înţeles. Vorbind 
despre ataşament am arătat cum puiul de cimpanzeu, 
izolat de mamă, caută contactul moale al unui manechin 
acoperit cu stofă şi evită modelul din sârmă, deci sunt 
unele senzaţii plăcute, legate de un anume confort 
senzorial. De obicei, plăcerea senzorială tactilă e pusă în 
relaţie cu instinctul sexual. Dar nici orgasmul (voluptatea: 
senzaţia culminantă din timpul actului sexual) nu e pe 
deplin elucidat. S. Freud explică orgasmul (ca şi plăcerea 
în general) printr-o scădere bruscă a tensiunii, fenomen 
evident. Dar, pe de altă parte, înainte de apariţia 
voluptăţii, există o perioadă în care tensiunea creşte şi 
când totuşi plăcerea este prezentă, altfel actul s-ar 
întrerupe. Apoi, există cazuri în care actul fiziologic se 
desfăşoară normal, dar lipseşte plăcerea şi nu se produce 
orgasmul. Oricum, plăcerea erotică este legată de 
excitarea tactilă, în special a unor zone ale corpului, 
numite chiar „zone erogene”. 

Agreabilul şi dezagreabilul sunt reacţii afective 
globale de slabă intensitate, impresii produse de orice 
percepţie. Unii autori chiar vorbesc de „tonul afectiv al 


percepţiei”. Noi am amintit de „tonalitatea afectivă a 
senzaţiilor”, dar ştim că numai copilul în vârstă de câteva 
săptămâni are senzaţii izolate, nefiind mielinizate complet 
fibrele de asociaţie din scoarţa cerebrală. Apoi ele 
sintetizează în percepții care totd. cauna au asupra 
noastră un efect agreabil sau dezagreabil. Această 
rezonanţă afectivă nu depinde de excitarea senzorială, ci 
de sensul pe care informaţia o are pentru noi: percepţia 
unei prăjituri de ciocolată în galantarul unei cofetării, când 
ne e foame şi avem bani pentru a o cumpăra, ne produce (9) 
impresie plăcută. Aceeaşi imagine poate să ne 
impresioneze dezagreabil, dacă ne este foarte foame, însă 
n-avem niciun ban disponibil. 

Lipsa de legătură cu senzorialul poate fi ilustrată şi 
mai bine prin exemplul următor. Primesc o telegramă: 
„Sosesc mâine seară, Alexandru”. Dacă această persoană 
este un prieten bun, lectura propoziției îmi lasă o impresie 
pozitivă. Când este o rudă meschină şi plicticoasă, vestea 
este neplăcută. Percepția cuvintelor n-are nicio influenţă, 
sensul lor însă dictează coloritul afectiv al percepţiei. O 
durere senzorială poate fi agreabilă: usturimea provocată 
de un ardei iute este căutată de mulţi gurmanzi. 

Vorbim de plăcut sau dezagreabil numai în cazurile în 
care trăirea este de slabă intensitate. Când se produc stări 
mai complexe şi mai intense, atunci le denumim emoţii. 

Agreabilul atrage după sine mişcări de apropiere, o 
creştere a energiei, a activităţii mintale, pe când 
dezagreabilul e însoţit de tendinţa îndepărtării de sursă şi 


o diminuare a energiei, a activităţii. 

Cum se explică agreabilul şi dezagreabilul? Definind 
stările afective am pus în legătură impresia de plăcut sau 
neplăcut cu relaţia de concordanţă ori de contradicţie între 
obiect şi trebuinţele noastre. Aceasta este o concluzie la 
care subscriu astăzi mulţi psihologi, dar problema are 
multe fațete, abordate de filosofi de-a lungul timpurilor. 
Astfel, după Epicur, răul, neplăcerea se află în dorinţă. 
Plăcerea este în fond absenţa durerii. A fi fericit înseamnă 
a nu suferi. 

Arthur Schopenhauer accentuează ideea, enunţând o 
concepţie rezumată de obicei într-un sorit: Viaţa e voinţă; 
voinţa e sforţare; sforţarea e durere, deci viaţa e durere. 
Ideea e însuşită de S. Freud punând în legătură neplăcerea 
cu existenţa tensiunii nervoase şi plăcerea cu scăderea 
tensiunii. Deşi acest punct de vedere explică unele fapte, 
am enumerat alte exemple care arată ca totuşi organismul 
are nevoie de tensiune şi de aceea uneori omul o caută: 
gustul pentru aventură, alpinismul, jocurile de noroc şi 
chiar nevoia de senzaţii probată în experimentele cu 
privarea (aproape totală) de senzaţii. 

Chiar în secolul trecut, Herbert Spencer nuanţează 
punctul de vedere al lui Schopenhauer: dacă într-adevăr 
inactivitatea (tensiunea acumulată) este neplăcută, tot 
dezagreabilă este şi o activitate excesivă (scăderea prea 
mare a resurselor energetice). 

Theodule Ribot remarcă şi el că simţim plăcere câtă 
vreme activitatea depusă nu depăşeşte energia pe care 
activitatea organismului o produce. Agreabilul presupune 
un anume raport între energia de care dispunem şi cea pe 
care o cheltuim. De fapt, ar exista un optimum de 
tensiune: câtă vreme ne aflăm în limitele lui simţim 
plăcere. Abaterea de la acest optimum provoacă neplăcere, 
fie că se acumulează prea multă energie (deci se 
instaurează o tensiune ridicată), fie că scade sub acest 


nivel (apar epuizarea, oboseala). 

Aceste precizări realizează un tablou mai nuanţat al 
condiţiilor în care apar agreabilul şi dezagreabilul, dar şi 
ele ne situează tot în domeniul aspectelor cantitative. 
Stările afective elementare au şi un important determinant 
de ordin calitativ. Sunt mirosuri dezagreabile (cum e cel de 
putrefacție), oricât de vagi ar fi. Şi invers, chiar dacă 
intrăm într-un depozit de portocale, unde parfumul lor e 
foarte intens, senzaţia rămâne plăcută. Aici intervin 
biologii susţinând că în istoria speciilor s-au conservat 
acelea cărora le-au fost plăcute impresiile utile 
supravieţuirii, iar cele nocive neplăcute. În caz contrar, 
speciile animale, atrase de ceea ce este dăunător, au pierit. 
În mare, acest punct de vedere este corect, deşi există şi 
excepţii. De exemplu, acidul cianhidric are un miros plăcut 
de migdale, fiind totuşi o otravă extrem de puternică. 

Preferinţele umane, ce îi place şi ce-i displace omului 
depind, în mare măsură, de experienţa socială. Fumatul 
ajunge să fie o plăcere deosebită pentru fumătorii 
pasionaţi, deşi el este dăunător sănătăţii. Viaţa socială 
imprimă individului trebuinţe şi tendinţe variate, chiar în 
ce priveşte funcţiile fundamentale, cum este alimentaţia. 
Alimente agreate de europeni sunt considerate 
necomestibile de către unele popoare din Asia şi invers, 
aşa cum am arătat în capitolul anterior. Chiar şi 
organismul se adaptează alimentaţiei impuse copiilor de 
adulţi, căci un ou clocit ne-ar face extrem de rău. 

Unele preferinţe şi repulsii par a avea o bază 
ereditară în anumiţi centri nervoşi din creier, a căror 
funcţionare poate fi perturbată în unele boli mintale. T. 
Ribot menţiona existenţa unor bolnavi care trebuie păziţi 
pentru a nu consuma conţinutul scuipătorilor sau propriile 
materii fecale. Desigur, sunt cazuri cu totul ieşite din 


comun. 

În concluzie, ceea ce am arătat, la începutul acestui 
capitol, în legătură cu relaţia existentă între plăcut şi 
neplăcut, şi trebuinţele, tendinţele noastre se dovedeşte a 
fi corect. Agreabilul e legat de concordanţe cu cerinţele 
persoanei, iar neplăcutul de contradicţia cu acestea. Ca un 
adaos, ar fi observaţia necesităţii unui optimum de 
tensiune care influenţează trăirile afective, alături de 
celelalte trebuinţe înnăscute sau dobândite în cursul 
ontogenezei. 

Dispoziţiile. 

Stările afective elementare, agreabilul, durerea, 
dezagreabilul sunt trăiri afective de slabă intensitate şi de 
scurtă durată (cu excepţia durerii senzoriale care se poate 
prelungi multă vreme - dar atunci se transformă în 
emoție). Dispoziţiile au şi ele o slabă intensitate, dar 
durează multă vreme, zile, poate chiar şi săptămâni, 
influenţându-ne trăirile afective care apar în acest răstimp: 
când cineva e prost dispus, vede numai aspectele 
neplăcute ale existenţei, trăieşte emoţii negative, n-are 
chef de lucru etc. Invers, buna dispoziţie ne face să vedem 
totul în culori luminoase, să avem chef de glume şi să 
muncim cu spor. Aceste stări de spirit, pe care le-am numit 
dispoziţii, au o dublă condiţionare. Cauzele de ordin intern 
sunt: oboseala, proasta funcţionare a unor organe interne, 
o boală incipientă ori, dimpotrivă, o sănătate înfloritoare, 
resurse energetice abundente. Cauzele exterioare sunt 
constituite de existenţa unor conflicte în familie sau la 
locul de muncă, stări de frustrare, apariţia unor pericole. 
Ele pot favoriza şi buna dispoziţie: aprecierile pozitive ale 
unor persoane importante pentru noi, perspective 
atrăgătoare etc. Desigur, adesea ambii factori creează o 
anume stare de spirit. 

Dispoziţiile nu constau numai în a fi bine dispus ori 
rău dispus, există şi stări îndelungate de nelinişte, 


anxietate. Uneori suntem foarte iritabili, orice fleac ne 
enervează. Oricum, dispoziţiile influenţează performanţa în 
procesul muncii. Când, de exemplu, duminică a avut loc un 
mult aşteptat meci de fotbal, luni dimineaţa, dacă echipa 
susţinută de întreprindere a câştigat meciul, muncitorii 
sunt bine dispuşi, glumesc şi depăşesc normele. Dar dacă 
ea a fost înfrântă lamentabil, salariaţii se ceartă, sunt 
nervoşi şi producţia va fi în suferinţă. 

Până acum am studiat stări afective elementare, 
puţin complexe şi de slabă intensitate, având o influenţă 
redusă în privinţa iniţierii unei activităţi. Tot un proces 
afectiv static este şi emoția, dar ea prezintă o imensă 
varietate de stări şi poate fi de mare intensitate. Ca 
urmare, ea solicită un studiu aparte, mult mai amănunţit. 

3. Emoţiile 

Dacă stările de agreabil sau dezagreabil diferă puţin 
între ele, chiar când sunt provocate de obiecte sau situaţii 
foarte deosebite (agreabil este şi un peisaj, şi un sirop de 
căpşuni), emoţiile, fără a fi neapărat intense, traduc o 
relaţie specifică între noi şi situaţie (peisajul evocându-mi 
un episod nefericit al vieţii mele, mă întristează; mâncând 
îngheţata, pe care mi-a interzis-o medicul, se schiţează o 
îngrijorare privind consecinţele). Aşadar, emoţiile sunt 
stări afective, de scurtă durată, care traduc un specific al 
relaţiilor mele cu un obiect ori o situaţie, deci au un 
caracter situaţional. Ele pot fi declanşate de o împrejurare 
reală sau de una imaginată (gândul că poliţia poate fi pe 
urmele sale sperie tâlharul care are banii furaţi în 


geamantan). Intensitatea lor e foarte variată: poate fi vagă, 
mijlocie, dar şi foarte mare, zguduind întregul organism. În 
acest ultim caz, vorbim de emoţie-şoc (căreia mulţi 
psihologi îi spun afect). 

Există patru emoţii-şoc, tipice: frica (teroarea), furia, 
tristeţea informa sa acută (disperarea) şi bucuria 
explozivă. Dar acestea pot apărea, în condiţii obişnuite, cu 
o intensitate mijlocie: cineva se teme să intre la dentist; 
altcineva se enervează că prietenul său întârzie la 
întâlnire; un tânăr se întristează, fiindcă logodnica i s-a 
îmbolnăvit de gripă; elevii se bucură, deoarece profesorul 
n-a putut veni la oră. Dar sunt mult mai multe emoţii decât 
acestea: dezgustul, ruşinea, nemulţumirea, regretul, 
indignarea, simpatia, antipatia, speranţa, mila, satisfacția, 
nehotărârea, sfidarea etc. etc. Există şi emoţii în relaţie cu 
munca intelectuală: mirarea, nesiguranța, certitudinea, 
îndoiala... 

Atât în vorbirea curentă, cât şi în lucrări de 
specialitate psihologică, emoţiile sunt frecvent identificate 
cu sentimente, cum ar fi iubirea şi ura (dar sunt multe 
feluri de iubire: de tată, soţie, prieten, dragostea de 
muncă, de patrie etc.; după cum există şi variate obiecte 
ale urii: faţă de un rival, un duşman, un hoţ, o sectă, o 
ideologie ş.a.). Într-adevăr, întorcându-ne la marii filosofi 
care au analizat afectivitatea, constatăm o asemenea lipsă 
de diferenţiere. Astfel, Rene Descartes, în lucrarea sa Les 
passions de l'âme (Pasiunile sufletului) descrie 40 de 
„pasiuni”, printre care figurează, pe lângă emoţii, 
sentimente, dorinţe şi chiar trăsături de caracter. Dar 
marele filosof francez consideră că toate îşi au originea în 
numai 6 pasiuni primitive: mirarea, iubirea, ura, dorinţa, 
bucuria şi tristeţea. Toate celelalte n-ar fi decât varietăţi 
ale acestora sau rezultatul unor combinări ale lor. Cum se 
vede, trei din pasiunile fundamentale sunt emoţii, două - 
sentimente, iar una, dorinţa, constituie o denumire 


generică în care pot figura nenumărate aspirații. 

B. Spinoza în Etica sa distinge 48 de „afecte”, dar şi 
el arăta: „Toate afectele se reduc la dorinţă, la bucurie sau 
la tristeţe” (Spinoza, B., p. 152), arătând şi modurile în 
care cele complexe derivă din acestea. De exemplu: 1) un 
afect provine din altul mai simplu, inclusiv o anume idee: 
„Iubirea este bucuria însoţită de ideea cauzei externe” 
(ibid., p. 158); 2) el poate apărea prin suscitarea unui afect 
primar într-o situaţie complexă: „Indignarea este ura faţă 
de cineva care face un rău altuia” (ibid., p. 161); 3) mai 
poate proveni din îmbinarea unor afecte primare: „Sfiala 
se atribuie celui a cărui dorinţă este stânjenită de frica 
primejdiei pe care egalii săi cuteză să o înfrunte” (ibidem, 
p. 169). Spinoza poate fi acuzat de intelectualism (căci 
pentru el pasiunea este doar o idee confuză). Însă 
observaţiile sale privind relaţia între afecte şi situaţie, cât 
şi cele referitoare la combinarea posibilă a lor sunt juste şi 
vom reveni 

AFECTIVITATEA 

225 

asupra lor. Problema care se pune este de ce spirite 
aşa de pătrunzătoare au amestecat stări afective 
deosebite, n-au simţit nevoia să efectueze distincţii între 
ele? 

Dorinţa este o stare afectivă elementară: o trebuinţă 
conştientă de obiectul ei, care poate fi de scurtă durată. 
Dar ea e folosită adesea în locul termenului de aspirație, 
dorinţa durabilă de a realiza un anume progres, ceea ce 
presupune existenţa unui sentiment, acesta fiind o 
structură bine cristalizată, trainică. Nu au fost deosebite 
net (şi nici azi nu sunt) pentru motivul că ele, dorinţa, 
aspiraţia, emoția, sentimentul toate sunt trăiri afective 
foarte strâns legate, interdependente şi pot avea acelaşi 
obiect, pot exprima calitatea aceleiaşi relaţii dintre obiect 
şi subiect. De exemplu, mergând pe stradă văd un câine 


mare şi ameninţător. Atunci apare dorinţa de a-l ocoli. Dar 
neavând această posibilitate mă apropii şi el se repede în 
mod agresiv. Atunci apare emoția de frică, efectul aceleiaşi 
situaţii şi al aceluiaşi raport care mi-a trezit dorinţa 
iniţială. Sentimentul fricii de câini acţionează ori de câte 
ori ies în oraş şi mă face să ocolesc străzile, unde cunosc 
existenţa posibilităţii unei astfel de întâlniri neplăcute, mă 
înarmez şi cu un baston pentru orice eventualitate, frica de 
un animal vagabond apare şi în lipsa apariţiei lui ş.a.m.d. 
De asemenea, sentimentul vizează acelaşi pericol şi 
aceeaşi relaţie nedorită. Prin urmare, nu există deosebiri 
calitative între aceste fenomene afective, de unde lipsa 
unei înclinații spre o mai fină diferenţiere. 

Sentimentele însă se deosebesc de emoţii şi de 
simplele dorinţe prin amploarea, prin extensiunea lor. Ele 
sunt transsituaţionale, persistând în variate împrejurări şi 
chiar în absenţa obiectului principal. Sentimentul iubirii nu 
se exprimă numai în prezenţa fiinţei îndrăgite, 
îndrăgostitul aflat departe se gândeşte mereu la ea, îşi 
deapănă amintiri, îi scrie scrisoare după scrisoare, visează 
la o nouă întâlnire, îşi organizează activitatea în aşa fel 
încât să progreseze în direcţia apreciată de iubita sa etc. 

Observându-se evoluţia afectivității la copilul mic 
(Ewert, O., pp. 259 - 261) se constată, în primele luni, doar 
stări afective elementare, de plăcere şi neplăcere. La 4 - 5 
luni apare expresia fricii (cauzată de persoane străine ori 
de posibilitatea de a cădea), tot cam în acelaşi timp se 
exprimă şi mânia (când i se ia o jucărie sau biberonul) - 
deci e vorba doar de cele mai primitive emoţii. În jurul 
vârstei de 10 luni, apar manifestările sentimentului de 
iubire faţă de mamă, exprimat prin zâmbet la prezenţa ei, 
prin dorinţa de a sta lângă ea, plâns la plecarea ei etc. 
Este o diferenţă clară între atitudinile sale faţă de mamă şi 
cele adoptate faţă de alţii. La 18 luni se constată şi 
prezenţa  geloziei. Treptat copilul va trăi emoţii şi 


sentimente din ce în ce mai complexe. Printre ultimele 
pare a fi disprețul ce apare clar abia la 12 ani. Deci se 
observă o creştere paralelă a complexităţii emoţiilor şi 
sentimentelor. Acestea din urmă asigură, treptat, o 
evidentă creştere a stabilităţii afective. Sentimentele 
structurează dorinţele, aspiraţiile, interesele, atitudinile, 
nuanţând diversificarea emoţiilor provocate de diferite 
situaţii. Sentimentele asigură anumite orientări 
comportamentului, o anumită consecvență şi o ierarhizare 
a reacţiilor. Ele se disting de dorinţe ori emoţii prin care 
reacţionăm la specificul unei situații prezente, 
comportament în relaţie atât cu situația cât şi cu 
sentimentele deja cristalizate. 

Emoţiile-şoc sunt o categorie aparte de stări afective 
datorită intensității lor deosebite şi a exteriorizării lor 
puternice prin diferite expresii emoționale, modificări 
fiziologice şi reacții slab controlate. Ele apar când există o 
stare de tensiune nervoasă acumulată şi intervine brusc o 
situaţie neaşteptată. Aşa cum am menţionat, sunt patru 
feluri de emoţii-şoc, având fiecare moduri de manifestare 
relativ caracteristice. Le vom descrie în cele ce urmează 
(vezi şi fig. 27) 

abed 

Fig. 27 Emoţiile şoc. a-furia; b-frica; c-disperarea; d- 
bucuria 

Furia este declanşată când cineva ne ofensează în 
chip jignitor, de multă vreme, ori ne-a cauzat un rău 
notabil şi apoi se amuză, intervenind momentul „paharului 
plin”. Accesul de furie se manifestă prin înroşirea feţei, 
vinele feţei şi gâtului se îngroaşă, ochii ies din orbite şi se 
injectează, pulsul se accelerează, persoana gâfâie, începe 
să urle, se agită, gesticulează, uneori aruncă diferite 
obiecte din cale. Dar sunt şi cazuri de „mânie palidă”, cu 
manifestări oarecum opuse. F. Dostoievski descrie în 
cartea sa Amintiri din casa morţilor un deţinut care, când 
socotea că a fost nedreptăţit sau înşelat, devenea palid, 
livid, imobil, dar toţi fugeau din calea lui, fiindcă deodată 
punea mâna pe cuţit şi ataca pe cel considerat vinovat. 

Frica, teroarea sunt provocate de apariţia bruscă a 
unui mare pericol, cum ar fi un cutremur, când totul se 
clatină, se prăbuşeşte, sau apariţia unui urs agresiv în 
pădure. Tabloul expresiilor e relativ opus furiei: totdeauna 
apare o paloare cadaverică, ochii larg deschişi cu pupilele 
lărgite fixând dezastrul sau pericolul iminent, părul se face 
măciucă, pe faţă apar broboane de sudoare, se 
declanşează un tremur, muşchii devin rigizi ori se 
contractă  convulsiv, se fac gesturi de îndepărtări; 
izbucneşte un strigăt ascuţit de teroare, persoana fie 
înlemneşte, fie porneşte într-o fugă disperată. Sunt cazuri 
când frica provoacă un stop cardiac fatal. 

Disperarea (tristeţea profundă) poate fi cauzată de 
moartea  neaşteptată a unei persoane dragi sau 
incendierea locuinţei. Şi aici intervine paloarea feţei; 
sprâncenele devin oblice, faţa se alungeşte, colţurile gurii 
se lasă în jos, apar cute pe frunte, privirea devine ştearsă, 
inexpresivă, inima şi respiraţia îşi încetinesc ritmul, 
persoana suspină, uneori plânge cu hohote, i se înmoaie 


picioarele, apar tremurături şi senzaţia de frig. 

Bucuria explozivă survine când aflăm, pe 
neaşteptate, despre un eveniment fericit, mult dorit: 
candidatul, care se credea respins la un examen foarte 
important, află că totuşi a reuşit! Spre deosebire de 
tristeţe, bucuria implică manifestări dinamice: unii sar în 
sus, dansează, bat din palme, râd din toată inima, bătăile 
inimii se accelerează, statura se îndreaptă, faţa se 
îmbujorează, ochii sticlesc, trăsăturile feţei capătă o alură 
ascendentă. 

Există situaţii când persoana reacţionează oarecum 
invers, paradoxal. Am amintit despre furia palidă, sunt şi 
cazuri când în loc de plâns persoana profund afectată de 
un deces izbucneşte într-un râs spasmodic. Tot aşa, 
datorită epuizării, cineva aflând o veste minunată începe 
să plângă! încât, deşi fiecare dintre emoţile-şoc prezintă un 
tablou destul de specific, există şi excepţii: se poate păli şi 
de frică, şi de mânie, se plânge la tristeţe, dar şi la 
bucurie, se tremură de frică, dar şi într-un acces de 
disperare... în toate cazurile emoţiile-şoc sunt însoţite de 
puternice modificări fiziologice şi expresive. In emoţiile 
obişnuite ele sunt prezente, dar manifestările sunt abia 
schiţate, deseori observate doar de cine este în cunoştinţă 
de cauză. 

Expresiile emoţionale şi explicarea lor 

H. Rohracher defineşte o expresie ca fiind orice 
caracteristică exterioară a omului după care tragem 
concluzii cu privire la caracterul său ori privitor la starea 
sa de spirit. Starea de spirit constituie, în mod esenţial, o 
stare afectivă, deseori traducând o emoție. El distinge 
cinci grupe de expresii. 

1) Fizionomia: totalitatea trăsăturilor feţei care îi dau 
o înfăţişare caracteristică; expresia imobilă a feţei. Este şi 


un rezultat al imprimării atitudinilor, emoţiilor trăite de-a 
lungul anilor. Predominarea unora se presupune că s-ar 
cristaliza într-o expresie dominantă. Fizionomia este 
modificată prin machiaj, iar în mod radical, prin operaţii 
estetice. În acest din urmă caz, persoana poate deveni de 
nerecunoscut, ceea ce au urmărit mulţi criminali de război 
nazişti, ascunşi în diferite ţări din America de Sud. 

În vorbirea obişnuită, termenul de fizionomie mai 
este extins şi asupra mâinii care are şi ea o expresivitate, 
dar mai ales în mişcare. 

2) Mimica constituie aspectul feţei în mişcare, adică 
succesiunea contracţiilor diverşilor muşchi în raport cu 
emoţiile trăite de o persoană. Ea ne dezvăluie mult mai 
uşor, mai clar, afectele ce animă pe interlocutorul nostru. 
Omul de pe stradă amestecă adesea fizionomia cu mimica, 
confundând cei doi termeni. Cei mai expresivi sunt ochii, 
oscilaţiile, luminozitatea lor, modificările pupilei constituie 
reacţii foarte fine, însoţind schimbări extrem de vagi ale 
atitudinii cuiva. Mimica poate fi manevrată în mod 
voluntar. Actorii pot simula astfel o gamă foarte variată de 
stări sufleteşti. 

3) Postura şi gesturile sunt şi ele foarte expresive. 
Felul cuiva de a sta pe scaun, de a merge, de a saluta, dea 
strânge mâna, de a dansa, mişcările pe care le face când 
vorbeşte toate sunt caracteristice, după ele putem 
recunoaşte pe cineva, după cum îi putem ghici şi starea de 
spirit. Gesturile acestea mărunte nu sunt supravegheate 
de nimeni, ele sunt mai autentice decât mimica. 
Dostoievski sublinia modul în care râde cineva (există râs 
ironic, râs umil, râs speriat, râs binevoitor etc). În limba 
germană există termenul Pantomimik pentru posturi şi 
gesturi. În limba română „pantomimă” se referă la 
spectacolul pe care îl dă un actor, în care nu scoate nicio 
vorbă şi exprimă totul numai prin atitudini şi mişcări. 
„Pantomimică” nu apare în dicţionarul limbii române, dar 


unii au început să-l folosească în semnificaţia lui germană. 

4) Vocea şi modul de a vorbi. Vocea se modulează în 
funcţie de emoție. Cineva speriat sau indignat începe să 
vorbească piţigăiat şi repezit. In momentele grave vocea se 
îngroaşă şi ritmul vorbirii încetineşte. 

5) Rezultatele comportamentului legate de mişcări 
complexe şi expresive: scrisul, desenul, ambele sunt în 
relaţie cu trăsăturile personalităţii, dar suferă modificări şi 
în funcţie de afectele prezente, în timpul desfăşurării unor 
asemenea acţiuni. 

Studiind expresiile, psihologii profesionişti ori 
improvizaţi caută să poată detecta sensul lor în scopuri 
diagnostice, ceea ce e foarte dificil, deoarece orice reacţie 
expresivă poate însoţi diverse stări afective, poate avea şi 
multiple interpretări de ordin caracterologic. În cadrul 
preocupărilor noastre ne interesează cum se explică aceste 
modificări ale expresiei? 

Charles Darwin, a studiat în mod deosebit expresiile 
emoţionale, scriind chiar o carte cu acest subiect (Les 
expressions des emotions). El a subliniat caracterul 
universal al multora: furia, frica, tristeţea se manifestă în 
mod similar nu numai la diferite rase umane, ci şi la 
cimpanzei. Pentru explicarea lor, el formulează trei 
principii. 

1) Principiul asociaţiei deprinderilor utile. „Mişcările 
utile în realizarea unei dorinţe sau în suprimarea unei 
senzaţii posibile sfârşesc, dacă se repetă des, prin a deveni 


aşa de obişnuite, încât ele se reproduc ori de câte ori apar 
aceste dorinţe sau această senzaţie, chiar într-un grad 
foarte slab şi chiar dacă utilitatea lor devine nulă sau 
foarte contestabilă”. De exemplu, un câine care atacă pe 
altul îşi încordează muşchii, îi cresc bătăile inimii, se 
accelerează respiraţia, i se zburleşte părul, muşcă... 
Acelaşi câine, când se înfurie, devine ameninţător şi apar 
aceleaşi reacții:  rânjeşte,  dezvelindu-şi colții, îşi 
încordează muşchii, i se zburleşte părul, adică au loc 
modificări care pregătesc atacul, deşi el nu are loc. 
Asemenea reacţii sunt prezente şi la om, deşi acesta nu are 
intenţia de a ataca şi nici de a muşca pe cineva. 

Explicaţia lui Darwin este interesantă, numai că, în 
mod implicit, ea presupune ereditatea unor reacţii 
devenite obişnuite, ceea ce nu s-a putut confirma de către 
biologia contemporană. 

În strânsă legătură cu acest principiu, W. Wundt a 
formulat şi el o lege, legea analogiei: expresiile asociate 
unei stări de spirit se asociază şi altora analoge. O 
substanţă amară ne provoacă o anumită expresie. Aceasta 
va apărea şi într-o situaţie similară prin provocarea unei 
impresii asemănătoare de  decepţie cauzată de 
ingratitudinea cuiva. 

2) Principiul antitezei. Anumite stări de spirit 
antrenează acte specifice care sunt utile; apoi când se 
produce o stare de spirit exact inversă, apare tentaţia 
puternică şi involuntară de a avea reacţii absolut opuse, 
oricât de inutile ar fi. Exemplul dat de Darwin este cel al 
câinelui care, văzându-şi de departe stăpânul, reacţionează 
agresiv, dar apropiindu-se îl recunoaşte şi adoptă o 
atitudine contrarie: se apleacă, se gudură destins, părul se 
netezeşte, coada atârnă în jos, urechile sunt răsturnate pe 
spate (în agresiune, ele se ridică) etc. 

Acest principiu poate fi discutat. Câinele, din 
exemplul dat, trece dintr-o stare emotivă în alta opusă. 


Expresiile sunt altele potrivit antitezei existente între 
emoţii. Dar opoziţia dintre emoţii decurge din antiteza 
dintre expresii sau invers? Apare necesară o teorie asupra 
naturii emoţiilor pe care Darwin n-a formulat-o. 

3) Principiul acţiunii directe a sistemului nervos. 
„Când sensibilitatea este puternic excitată, forţa nervoasă 
ia naştere în exces şi e transmisă în anumite direcţii 
determinate, depinzând de conexiunile celulelor nervoase 
şi în parte de deprinderi”. H. Spencer, contemporan cu C. 
Darwin (de aceea nu ştim cine l-a influenţat pe celălalt, în 
privinţa acestei chestiuni), a denumit fenomenul, 
caracterizându-l şi mai exact, Legea difuziunii descărcării 
nervoase: când se produc, descărcările nervoase puternice 
se scurg pe liniile de minimă rezistenţă, iradiind în tot 
organismul. În felul acesta, sistemul nervos se apără 
împotriva unei tensiuni prea mari. Această formulare a 
fenomenului ne poate face să înţelegem de ce în emoțiile- 
şoc unele reacții cum sunt plânsul, tremuratul, 
congestionarea, manifestări lipsite de utilitate în situaţia 
respectivă, contribuie la protejarea sistemului nervos prea 
puternic excitat, indiferent de natura situaţiei şi chiar de 
specificul emoţiei trăite. 

La aceste explicaţii să mai adăugăm şi observaţiile lui 
Th. Piderit (fizionomist german din a doua jumătate a 
secolului trecut). El constatase prezenţa unor mişcări sau 
tendinţe favorizând preluarea impresiilor plăcute şi a 
tendinţelor de evitare, de inhibiţie în cazul celor 
dezagreabile. Deşi în general agreabilul e însoţit de 
tendinţe pozitive de apropiere şi neplăcerea de impulsuri 
negative, fenomenul nu poate explica de ce ruşinea 
produce înroşirea, reacţie vasodilatatorie, pozitivă, când 
individul respectiv ar dori să dispară, să intre în pământ. 
De fapt, mişcările şi modificările 

Implicate în emoţii sunt de o infinită varietate. 
Cauzele şi dinamica lor trebuie să se bazeze pe o 
clarificare a naturii emoţiilor. Or, această chestiune e 
departe de a fi elucidată, aflându-ne în faţa mai multor 
teorii. Niciuna din ele nu s-a impus încă definitiv în faţa 
specialiştilor. 

4. Teorii asupra naturii emoţiilor a) Teoria 
intelectualista a fost elaborată la începutul secolului trecut 
şi aparţine lui Herbart şi Nahlowski. Ei erau adepţii unei 
psihologii asociaţioniste, care dădea o mare importanţă 
reprezentărilor şi asocierii lor. Încât aceşti filosofi au 
explicat emoţiile prin dinamica reprezentărilor. O stare 
afectivă ar lua naştere din interacţiunea imaginilor. De 
exemplu, când o reprezentare este prinsă între cele care o 
opresc şi altele care o împing, apare emoția întristării. 
Astfel, vestea morţii unui bun prieten îmi aduce imaginea 
lui în minte, care îmi evocă numeroase amintiri fericite, 
petreceri tinereşti, glume, discuţii, dar acestea sunt 
stăvilite de noua reprezentare a trupului său neînsufleţit, 
imobil şi rece. Ciocnirea lor brutală constituie ceea ce noi 
resimţim ca fiind o adâncă tristeţe, durere. Acest punct de 
vedere era totuşi mai puţin naiv, decât pare astăzi, 
deoarece reprezentările erau privite ca fiind legate de 
anume tendinţe; or, acestea, constituind începuturi de 
mişcări, au un rol cert în viaţa afectivă. 

b) Teoria fiziologică-periferică e legată şi ea de două 
nume: James şi Lange: între ei au fost unele deosebiri, dar 
W. James, cunoscut filosof, este acela care a contribuit la 
răspândirea punctului său de vedere - o viziune 
paradoxală. Noi raţionăm greşit, spunea el. Considerăm 
că, văzând un urs în pădure, mă sperii şi atunci devin 
palid, mi se zbârleşte părul, tremur etc. De fapt ordinea ar 
fi inversă: văd ursul, încep să tremur, pălesc etc. Şi 
conştiinţa acestor modificări fiziologice este ceea ce eu 
numesc frică. Deci percepţia atrage după sine modificările 


fiziologice. lar conştiinţa acestora constituie ceea ce eu 
numesc emoție. Nu fiindcă sunt trist plâng, ci, invers, 
fiindcă plâng mă simt trist. 

Această concepţie a lui W. James îşi are rădăcina într- 
o întâmplare din copilărie. Un veterinar se ocupa de un cal 
bolnav. La un moment dat, secţionând o arteră, a ţâşnit un 
şuvoi de sânge. James, care asista, a leşinat, fără să fi avut 
timp de reflexiune. Pentru a-şi susţine teza, filosoful 
american recomanda să ne aşezăm tolăniţi într-un fololiu, 
să suspinăm, să vorbim cu o voce plângăreaţă şi vom 
începe să ne simţim trişti! Sau, spunea el, dacă eliminăm, 
dintr-un moment de bucurie, toate mişcările şi modificările 
organice... ce mai rămâne? nimic! 

Teoria lui James-Lange are meritul de a fi sublimat 
importanţa modificărilor fiziologice - mai ales în cazul 
emoţiilor-şoc, care fuseseră neglijate de teoriile 
intelectualiste, încolo sunt multe argumente împotriva 
punctului lor de vedere. Mai întâi, fiziologii, înregistrând 
precis diferitele transformări fiziologice produse în emoţii, 
n-au reuşit să stabilească un profil absolut specific pentru 
fiecare emoție, întrucât, aşa cum am văzut, există 
manifestări care apar în două-trei emoţii distincte, apoi 
chiar aceeaşi emoție se poate exterioriza în moduri 
diferite, aproape contrarii. 

Apoi, intensitatea unei trăiri afective nu e deloc 
proporţională cu cea a exteriorizărilor şi a manifestărilor 
corporale. De pildă, la o înmormântare o rudă plânge, se 
vaită, se frământă, dar peste câteva ore o găsim într-un 
restaurant glumind şi râzând cu nişte prieteni. Pe când o 
altă persoană care stă mai mult imobilă şi nu spune nimic, 
este influenţată de această pierdere luni de zile, ceea ce se 
observă din modul 

ei de comportare, din tristeţea prezentă în felul ei de 
a gândi şi privi viaţa. E clar că ea a fost mai puternic 
afectată de acest deces, însă manifestările ei exterioare, ca 
şi modificările fiziologice au fost mult mai slabe decât în 
primul caz. 

De asemenea, făcând o injecție cu adrenalină unei 
persoane, apar multe din modificările fiziologice 
caracteristice unui şoc emoţional: accelerarea pulsului, a 
respirației,  înroşirea etc, totuşi subiectul acestei 
experienţe nu manifestă nicio emoție, ci, de obicei, spune: 
„nu ştiu de ce... mă simt parc-aş fi emoţionat”. Deci 
modificările organice sunt sesizate, dar ele nu sunt 
considerate a fi o emotie. În fine, în ultimii ani, atingând cu 
microelectrozi anumite porţiuni din creierul unor pisici (în 
hipotalamus) se obţin clare expresii emoţionale, fără ca 
animalul să manifeste şi comportamentul unei emoţii 
adevărate. 

Totuşi, incidentul relatat de W. James (leşinul 
provocat de vederea sângelui) ne atrage atenţia că uneori 
o reacţie emotivă poate fi în relaţie cu un instinct. Puii de 
cimpanzeu se sperie foarte tare văzând un şarpe, înainte 
de a avea vreo experienţă legată de această varietate. Tot 
aşa un copil de câteva luni se sperie tare, dacă te faci a-l 
scăpa din braţe, fără să fi căzut vreodată. În asemenea 
cazuri, în adevăr, simpla percepţie declanşează o emoție, 
înaintea oricărei interpretări. Dar astfel de situaţii sunt 
foarte rare, cel puţin la om. lar, dacă frica sau mânia ar 


putea fi în relaţie cu un instinct - bucuria nu! Nu există 
niciun instinct legat de... reuşita la un examen. 

c) Teorii fiziologice centrale. Cea mai importantă este 
aceea cunoscută sub numele de teoria lui Cannon-Bard, 
formulată de primul şi dezvoltată de al doilea. W. Cannon, 
efectuând numeroase studii experimentale asupra 
creierului pisicii, a demonstrat rolul important pe care îl 
are talamusul în declanşarea expresiilor emoţionale, cât şi 
influenţa inhibitoare a cortexului asupra acestei formaţii 
subcorticale. Ca urmare, el a formulat o teorie după care 
rolul esenţial în emoţii îl are talamusul (de aceea a mai fost 
denumită şi teoria talamică a emoţiei). Aşa cum se vede în 
figura nr. 28 ea se deosebeşte mult de punctul de vedere al 
lui W. James (după I. Ciofu, pp. 269 - 273). 


EA l l 
receptor muşchi scheletic 


(<T> J talamus 
Iţ receptor viscer viscer 


muşchi scheletic a) b) 

Fig. 28. Schemele teoriilor lui W. James (a) şi W. 
Cannon (b) 

În concepţia lui W. James, talamusul nu joacă niciun 
rol, cortexul declanşând reacţiile periferice, iar perceperea 
lor constituind emoția. După Cannon-Bard, excitaţiile 
senzoriale ajung în talamus, care le transmite la cortex: 
talamusul, dezinhibat de cortex, declanşează modificările 
musculare şi viscerale simultan, informând şi cortexul. 
Deci sursa trăirii afective o constituie procesele talamice. 
Modificările organice apar aproape instantaneu cu trăirea 
emoţională şi nu ele sunt cauza emoţiei. Emoţia rezultă 
dintr-o excitare concomitentă a talamusului şi cortexului. 

În deceniile următoare (studiile lui Cannon-Bard 
datând din perioada 1920 - 1950), neurofiziologii au pus în 
lumină şi rolul pe care-l au în emoţii şi alte formaţii din 
creier, îndeosebi sistemul limbic. Ca şi Cannon, nu s-a mai 
negat rolul cortexului, dar atenţia lor a avut în centra 
formaţiile subcorticale. 

d) Teorii cognitive. E vorba de acei psihologi care au 
scos în evidenţă rolul important al scoarţei cerebrale. 
Magda Arnold (în 1950) a sublimat rolul evaluării 
stimulilor, situaţiei. În primul rând, aprecierea se face prin 
prisma impresiilor de plăcut-neplăcut, dar survine şi 
memoria dând un conţinut specific trăirii emoţionale. 
Cortexul se manifestă şi activ, el dă un impuls care iniţiază 
reacţia organismului. Desigur, talamusul rămâne iniţiatorul 
principalelor expresii emoţionale, însă în urma unei 
excitări specifice primite de la formaţiile superioare. Iar 


modificările periferice, printr-un feed-back, sunt sesizate 
de cortex, ceea ce intensifică, de obicei, emoția. Deci 
succesiunea fenomenelor ar fi următoarea: stimularea de 
origine senzorială, percepţia, evaluarea, impulsul către 
acţiune, expresiile emoţionale (cu modificările vegetative 
însoţitoare perceperea acestor reacții organice şi 
reevaluarea emoţională (dup Ciofu, I., pp. 280 - 281). 
Într-adevăr, o situaţie pentru a declanşa o anume 
emoție, trebuie să fie interpretată şi apreciată. Ursul liber 
în pădure poate constitui o mare primejdie, dar acelaşi 
animal, la circ, după gratiile cuştii sale nu prezintă nicio 
ameninţare. Cu atât mai mult, reuşita la un examen se 
citeşte la fişier, deci implică o prelucrare abstractă şi 
concluzii de ordin social, evaluarea devenind foarte 
complexă. Astfel activitatea corticală are un rol esenţial. 
Acest lucru a fost evidenţiat de o serie de cercetători 
prin experimentele organizate. S. Schachter şi J. Singer 
(1962) au injectat pacienţilor dintr-un spital o soluţie 
adrenalinică. Efectele acesteia sunt similare cu tulburările 
ce apar în unele emoţii: accelerarea ritmului cardiac şi a 
celui respirator, creşterea fluxului sanguin muscular ş.a. 
Unii au fost avertizaţi cu privire la tulburările ce se vor 
produce, alţii nu. Lotului de control i s-a făcut o injecție cu 
ser fiziologic (care n-are niciun efect). Apoi în camera 
pacienţilor a fost introdusă o persoană „complice” cu 
experimentatorul, care, dându-se drept pacient, făcea tot 
felul de gesturi amuzante şi etala o bună dispoziţie 
evidentă. În alt caz, falsul pacient răspundea împreună cu 
ceilalţi la un chestionar ofensator şi se indigna vehement 
de obligaţia impusă. Or, s-a constatat că persoanele care 
fuseseră injectate cu ser adrenalinic, fără a fi avertizate, s- 
au amuzat şi, respectiv, s-au înfuriat mult mai evident, 
decât cei avertizaţi sau cei ce n-aveau niciun simptom 
perturbator. A rezultat că aceleaşi modificări organice au 
fost interpretate şi trăite cu totul diferit, în funcţie de 


situaţia produsă concomitent cu ele. 

Un alt experiment similar a fost imaginat de R. 
Lazarus. O serie de persoane au fost puse să asiste la un 
film în care se înfăţişa un groaznic accident şi o operaţie 
chirurgicală efectuată pe viu. Într-un caz, aceste situaţii 
erau însoţite de un comentariu subliniind daunele, 
necazurile, în alt caz comentariul era o descriere obiectivă, 
ştiinţifică şi, într-un al treilea, proiecția s-a efectuat fără 
nicio  verbalizare. Înregistrări obiective (reflexul 
electrodermal şi ritmul cardiac) au indicat o emoție 

evidentă în prima situație - absentă în celelalte două. 
R. Lazarus a conchis subliniat, în concluzie, rolul hotărâtor 
al factorului cognitiv (Ciofu, L, p. 285). 

e) Rolul instinctului. Există cazuri când situația care 
declanşează emoția este programată ereditar nefiind vorba 
de vreo interpretare. Amintim leşinul lui W. James, ca şi 
cazurile pomenite mai sus: spaima puilor de maimuţă la 
vederea unui şarpe şi frica sugarului de cădere. A fost 
exprimat şi un alt punct de vedere. Larguier des Bancels 
(în anii '30) a susţinut că emoția: „c'est le rate de 


linstinct”, este o ratare a instinctului, ceea ce ne 
aminteşte de principiul asociaţiei deprinderilor utile, 
formulat de Darwin în legătură cu explicarea expresiilor 
emoţionale (deci, indirect în relaţie cu natura emoţiei). În 
această interpretare, lucrurile s-ar explica în felul următor: 
dacă văd gonind spre mine un automobil, instinctiv sar în 
lături, dar dacă nu mai am răgazul, toată energia 
declanşată de instinct se revarsă în ceea ce constituie 
emoția: tremur, pălesc, strig etc. Există fapte pledând în 
favoarea acestui punct de vedere. De exemplu, un şofer a 
relatat următoarele: circula repede, mergând spre casă, 
când, deodată, după un car cu fân i-a ieşit un tractor în 
faţă. Cu o manevră disperată a izbutit să-l ocolească, 
ieşind de pe şosea. Grăbit, nu s-a mai oprit, dar după cea 
ajuns acasă, după puţin timp, şi a coborât din maşină, 
arunci a izbucnit emoția, a început să tremure, să asude, 
gata să leşine! Cât a condus s-a menţinut încordarea 
provocată de incident, dar ea s-a descărcat brusc în 
momentul încetării activităţii. 

Aşadar, nu putem elimina cazurile în care o emoție 
are o relaţie cu un instinct, dar acestea sunt cazuri rare. 
Furia, întristarea, bucuria sunt declanşate adesea de 
situaţii sociale, de relaţii complexe, când reacţiile noastre 
depind de atitudini cristalizate, de sentimente. Şi, de fapt, 
teoriile asupra emoţiilor nu trebuie să explice numai cele 
patru emoţii-şoc, fenomene ce se produc rareori, ci 
emoţiile care intervin în viaţa noastră de fiecare zi. 

f) Concluzii. La ele au început să se refere partizanii 
punctului de vedere cognitiv. Ceilalţi au avut în vedere 
îndeosebi emoţiile violente, impregnate de adevărate 
furtuni fiziologice. Cum explicăm însă cele de slabă 
intensitate: speranţa, mila, nehotărârea, mirarea, simpatia 
etc.? Şi în aceste cazuri există o anumită mimică, o 
postură, dar alte modificări fiziologice nu sunt sau sunt 
extrem de vagi. Desigur, orice fenomen psihic implică 


numeroase mecanisme fiziologice, acesta este obiectul 
psihofiziologiei. Noi trebuie să găsim explicaţia 
psihologică. 

Mai întâi, emoţiile fiind stări afective au 
caracteristica „totalităţii”, exprimând starea integrală a 
organismului. Şi atunci este evident că trebuie să existe o 
strânsă legătură între cortex şi straturile subcorticale care 
culeg şi impresiile subliminale, inconştiente. 

Apoi afectele, toate, provin din trebuinţe şi tendinţe. 
Acestea se structurează mereu, fiind în raport cu 
macrosistemul eului, al personalității. Obiectele, 
persoanele, situațiile intră în relații complexe cu ele, 
activând anume structuri de impulsuri, manifestându-se 
sub formă de atitudini şi emoţii. Mai mult, structurile 
ample de tendinţe se cristalizează în ceea ce numim 
sentimente, încât emoţiile rezultă, adesea, din concordanța 
sau contradicţia situaţiei cu un sentiment precis. Şi cum 
tendinţele sunt începuturi de mişcări, impulsuri spre 
acţiune, ele se exteriorizează în expresii şi antrenează 
organele care susţin acţiunile (inima, plămânii, glandele 
endocrine) atunci când se întrezăreşte un mare efort sau 
se acumulează o prea mare tensiune. 

lar tendinţele, mişcările nu există separat de 
percepții, reprezentări, de imaginaţie şi gândire - ceea ce 
am subliniat când ne-am ocupat de studiul cogniţiei. 
Fenomenele psihice sunt totdeauna globale, unitare, chiar 
dacă uneori predomină un aspect, iar 

alteori altul. Încât emoţiile, ca şi sentimentele nu pot 
fi înţelese, decât studiind relaţiile globale dintre om şi 
mediu, dintre individ şi societate, dar nu în general, ci în 
funcţie de fiecare situaţie tipică. 

Or, experimentarea vizând afectele s-a făcut în 
laborator sau în situaţii particulare. E şi firesc, deoarece 


evoluţia unui sentiment e lentă, nu poate fi surprinsă în 
câteva ore, aşa cum nu poate fi sesizată (cu ochiul liber) 
creşterea unei flori. Însă între sentimente şi emoţii 
legătura este foarte strânsă. Dificultatea abordării 
experimentale a făcut ca unii psihologi să renunţe la 
studiul emoţiilor obişnuite şi al sentimentelor. Sunt 
manuale universitare de psihologie în care nu este amintit 
cuvântul sentiment, ceea ce nu poate diminua importanţa 
unor structuri care ne influenţează viaţa de fiecare zi. 

5. Sentimentele a) Caracteristici. Sentimentele sunt 
ample structuri de tendinţe şi aspirații, relativ stabile, care 
orientează, organizează, declanşează şi reglează conduita. 
La om sentimentele au acelaşi rol cu cel al instinctelor la 
animale. Acestea cu cât sunt mai primitive, cu atât sunt 
dirijate mai exact de către instinct. Dar, chiar la păsări şi la 
mamifere, instinctele organizează activitatea lor zilnică. 
Animalele domestice, trăind într-un mediu limitat şi având 
un permanent contact cu omul, care le dirijează 
comportamentul, încep să fie dependente şi de 
sentimentele ce se structurează, datorită raportului lor 
permanent cu anumite persoane. Cel puţin câinele 
manifestă un ataşament faţă de stăpân, câteodată mai 
puternic decât instinctul: el se repede la un animal 
periculos care îi atacă stăpânul, riscându-şi viaţa, 
împotriva instinctului său de conservare care l-ar 
impulsiona să fugă. 

Comportamentul uman este subordonat, în mare 
măsură, reglementărilor sociale, totuşi, cel puţin în timpul 
său liber omul acţionează potrivit intereselor ce corespund 
orientării sentimentelor sale. În limbajul curent, termenul 
de sentiment nu este utilizat frecvent: se aminteşte de 
„interese”, „aspiraţii” sau „pasiuni” (pasiunile sunt într- 
adevăr nişte sentimente foarte intense - dar termenul e 
folosit şi când e vorba doar de interese mai stabile). De 
exemplu, nu se vorbeşte de sentimentul dragostei pentru 


ştiinţă, ci se spune interes ori pasiunea pentru cercetare. 
De fapt, interesele, aspiraţiile, ca şi emoţiile izvorăsc la 
adult din orientările sentimentelor cristalizate. Cert este 
că apariţia sentimentelor e precedată de formarea unor 
dorinţe, atitudini şi emoţii. Odată constituite, ele devin 
permanente virtualităţi, posibilităţi de aspirații, atitudini şi 
emoţii.  Sintetizând numeroase structuri de tendinţe, 
sentimentele devin puternice forțe  dinamizatoare, 
puternice motive de activitate. De aceea le-am considerat 
„procese afective dinamice”. Spre deosebire de emoţii, 
care reflectă o anume situaţie şi produc reacţii limitate la 
prezentul actual, sentimentele sunt transsituaţionale, 
vizând şi viitorul. 

Termenul de sentiment este frecvent alăturat celui de 
atitudine afectivă. Fără îndoială între aceste fenomene 
există strânse relaţii. Dar, în unele cazuri, se merge până 
la a subordona sentimentul atitudinii, afirmându-se: 
„Atitudinea afectivă odată formată asigură constanţa 
sentimentului”. Totul e în funcţie de cum sunt definite 
noţiunile. Noi ne-am însuşit caracterizarea atitudinii 
afective ca fiind: „o predispoziţie subiectivă de a aprecia 
pozitiv sau negativ o situaţie, persoană ori simplă 
afirmaţie”. În această accepţie, atitudinea poate fi o stare 
tranzitorie: amicul N îmi poate provoca azi o atitudine 
negativă dintr-un anume motiv, iar în zilele următoare ea 
să fie pozitivă. Totuşi, în ansamblu, pot spune că N îmi este 
drag şi deci îmi va 

sugera în mod obişnuit atitudini foarte favorabile. 


Socotim stabile acele atitudini care exprimă un sentiment 
cristalizat, iar cele temporare sunt în funcţie de impulsuri, 
dorinţe apărute accidental, într-un concurs de împrejurări 
sau ca efect al unei sugestii. De obicei, folosesc noţiunea 
de atitudine cei care refuză să amintească de sentimente. 
Cum am văzut, s-ar putea identifica aceşti termeni. Dar 
consecinţele sunt  regretabile, întrucât ei studiază 
afectivitatea utilizând chestionare de atitudini (în fond, de 
opinii). Or, studiul vieţii afective, făcând apel numai la 
reacţiile verbale, rămâne inevitabil unilateral şi superficial. 
Între părerile emise şi comportament pot fi, nu rareori, 
deosebiri foarte mari (sunt cercetări care au dovedit 
ştiinţific acest fapt, binecunoscut de altfel). Apoi rădăcinile 
afectivității sunt în mare măsură inconştiente, întrucât 
mărturiile verbale, bazate pe introspecţie, au o valoare 
foarte limitată. În fine, nu se poate înţelege o atitudine fără 
a admite existenţa unei trebuinţe, a unei tendinţe care o 
explică. Şi atunci trebuie să admitem că diferite atitudini 
pot constitui manifestări ale unor impulsuri izolate ori ale 
unor structuri ample şi stabile de tendinţe, pe care, 
tocmai, le-am denumit sentimente. 

Sentimentele sunt izvorul unor atitudini, ca şi al 
multor emoţii. Numai aşa putem înţelege stări de spirit, 
atitudini, aparent contradictorii. Profesorului Vasile 
Pavelcu îi plăcea să evoce un caz real şi paradoxal: un 
pacient bolnav de o boală neurologică suferea de o 
insensibilizare a unei mâini. Deodată, într-o zi, aceasta a 
început să-l doară tare, ceea ce i-a provocat bolnavului o 
mare bucurie. Motivul? Doctorul îi spusese că dacă începe 
să se vindece, atunci vor apărea dureri. Această stare şi 
atitudinile bolnavului nu se pot înţelege, fără aspiraţia 
fierbinte a acelui om de a redeveni sănătos. De altfel, 
sentimentul poate explica atitudinile contradictorii şi care 
se pot succede foarte repede în cazul geloziei. 

Desigur, sentimentele cunosc diferite grade de 


intensitate şi de complexitate. Doi tineri pot simţi unul 
pentru celălalt o atracţie puternică, dar care să fie pur 
senzuală. Cunoscându-se mai bine, ea poate cristaliza 
multe atitudini, aspirații asemănătoare, devenind un 
profund sentiment de iubire, foarte durabil, dirijând 
existenţa lor de-a lungul unei vieţi. 

Există o strânsă legătură între sentimente şi 
procesele cognitive. Ele sunt mult influențate şi, totodată, 
influenţează imaginaţia. Dar sunt prezente şi în memorie, 
percepţie, gândire. Ca să nu vorbim de înrâurirea 
permanentă a atenţiei (prin intermediul intereselor). Se 
poate găsi o asemănare între sentimente şi noţiuni. Ambele 
sunt virtualităţi. Noţiunea constituie o posibilitate de 
judecăţi, de acţiuni pe plan verbal, iar un sentiment 
asigură posibilitatea unor variate acţiuni efective, în planul 
obiectiv. De aceea, şi într-un caz şi în altul, există o 
impresie globală privind posibilităţile existente. De aici, o 
confuzie frecventă în vorbirea curentă: „Cartea lui R (o 
carte de ştiinţă) mi-a lăsat un sentiment de incertitudine”. 
Incertitudinea poate constitui o emoție, dar în acest caz e 
vorba de intuirea unor neclarităţi, a unor incongruenţe. Să 
nu confundăm orice intuiţie, orice impresie intelectuală cu 
sentimentul. Aşa, în cazul oricărei priceperi mai complexe 
(de pildă, patinajul sau conducerea automobilului), este 
prezentă şi impresia-certitudinea că ştii să procedezi; ea 
nu este însă un fenomen afectiv, deşi, ca orice proces 
psihic, poate fi însoţit de o stare agreabilă. 

Oricare proces cognitiv poate deveni, în unele 
circumstanţe, sursa unei emoţii şi chiar a unui sentiment. 
De pildă, descoperirea unei  disonanţe cognitive 
neaşteptate ne poate trezi o emoție de surpriză, şi, în 
acelaşi timp, un asemenea fenomen poate fi izvorul unei 
probleme care să canalizeze efortul unui savant ani de zile. 
Asta nu înseamnă să amestecăm terminologia, confundând 
fenomene mult diferite. 

b) Mediul social are o influenţă hotărâtoare asupra 
apariţiei, structurii şi evoluţiei sentimentelor. In primul 
rând, societatea reglementează modul de manifestare a 
trăirilor afective. În China, în laponia, dezlănţuirea 
nestăpânită a afectelor e considerată a fi o dovadă a lipsei 
de civilizaţie. În Europa, lucrurile nu stau aşa. A. Camus, în 
romanul său Străinul relatează că personajului său, acuzat 
de crimă, i se impută şi faptul de „a nu fi plâns” la moartea 
mamei sale, ca dovadă a insensibilităţii sale. De altfel, la 
noi, în popor, se angajează bocitoare pentru a jeli mortul 
cât mai tare şi mai expresiv! Deci, moduri opuse de 
exteriorizare. 

Determinismul social nu afectează numai 
exteriorizarea proceselor afective, ci şi conţinutul lor. La 
începutul secolului, un explorator rus a vizitat o regiune 
din nordul Siberiei, unde triburile de eschimoşi erau foarte 
rare şi slab populate. Acolo a fost bine primit, dar spre 
uimirea sa a constatat că noaptea gazda îşi oferea soţia să 
ţină companie oaspetelui. Refuzul ar fi fost o gravă insultă. 
lar dacă, după această noapte, femeia rămânea 
însărcinată, aceasta constituia un mare prilej de bucurie. 
Acolo nu exista gelozie. Raritatea populaţiei ducea la 
încurajarea înmulţirii în orice condiţii. 

Importanţa factorului social face să apară deosebiri 
între aspiraţiile dominante din diferite pături sociale sau în 
funcţie de caracterul societăţii. De exemplu, în timpul 
Renaşterii italiene (secolele XV-XVI), aspiraţiile, 
sentimentele artistice se aflau în vârful scării de valori, pe 
când în secolul nostru preocuparea pentru ştiinţă şi 
progresul tehnic a ajuns în frunte. 

c) Cum ne dăm seama de existenţa unui sentiment şi 
de intensitatea lui? Mai întâi, după emoţiile pe care le 
observăm. Când plecarea pe un timp îndelungat a unei 


persoane provoacă alteia o adâncă supărare, tristeţe, 
putem fi siguri că aceasta îi e profund ataşată. Sau dacă un 
cadou mărunt îi cauzează cuiva o bucurie evident 
exagerată, acesta este dovada existenţei unui sentiment 
mai intens decât pare. In al doilea rând, un afect durabil 
creează o preocupare frecventă, constantă chiar, faţă de 
obiectul afecțiunii. Îndrăgostitul autentic îşi aminteşte în 
fiece oră de iubita sa. Dar criteriul cel mai important îl 
constituie orientarea şi caracterul activităţii cuiva. Dacă 
cineva nutreşte o aspirație puternică de a ajunge un 
specialist într-un domeniu, afectul său e vizibil datorită 
locului important ce-l ocupă documentarea, studiul 
lucrărilor corespunzătoare, cât şi a renunţării la multe 
distracţii specifice tinereţii. În această privinţă, nu trebuie 
să ne aşteptăm la o consecvență absolută, pot fi şi conduite 
care aparent contrazic sentimentul principal: mama ce îşi 
iubeşte mult copilul nu ezită să ia măsuri atunci când 
acesta nu are conduita aşteptată, îl ceartă, îl pedepseşte, 
atitudini decurgând dintr-un sentiment superior, conştient 
de necesitatea unei bune educaţii pentru o reuşită în viaţă. 

Profunzimea sentimentului se  vădeşte şi din 
multitudinea reacțiilor suscitate. Când cineva Îşi 
întâlneşte, după multă vreme, un prieten drag, manifestă o 
succesiune de emoții: mirare, surpriză, bucurie, 
compătimire. Simultan năvălesc o sumedenie de amintiri: 
petreceri, necazuri, eforturi, aspirații comune. Totodată, 
apar şi reacţii adecvate: ofertă de companie, de locuinţă, 
de ajutor etc. Sentimentul mobilizează întreaga 
personalitate. 

d) Tendinţe de organizare sunt vizibile şi în ce 
priveşte viața afectivă. Sentimentele,  structurând 
dorințele, emotiile, atitudinile noastre, intră în relație 
unele cu altele. Apare şi o ierarhie între ele: unele domină, 
înăbuşind manifestarea altora. De exemplu, mama unui 
copil de câţiva ani rămâne văduvă. Sunt cazuri în care, în 


această situaţie, renunţă la aspiraţia de a epata societatea 
cu toaletele ei şi chiar la cea de a se recăsători, pentru a 
putea avea mai mult grijă de băieţelul său, la care ţine 

foarte mult. Această ierarhie e mai puţin riguroasă, 
decât aceea a sistemului semantic-noţional, în ea apărând 
şi situaţii de ambivalenţă sau chiar contradicții. 

Există şi o tendinţă de generalizare a sentimentelor, 
unele din ele devenind temelia afectivă prin care individul 
preţuieşte valori: „Valoarea este o relaţie socială în care 
se exprimă prețuirea acordată unor obiecte sau fapte (...) 
în virtutea unei corespondențe a însuşirilor lor cu 
trebuinţele sociale ale unei comunităţi umane şi cu 
idealurile acesteia” (Dicţionarul filosofic, 1978, p.759). 
Astfel „dreptatea” se bazează pe sentimentul egalităţii 
între oameni,  „frumosul” presupune trăinicia unor 
sentimente estetice, „adevărul” - aspiraţia spre deplina 
obiectivitate ş.a.m.d. Sentimentele-valori joacă rolul unor 
axe principale ale comportării persoanelor cu un înalt nivel 
de moralitate. Aceasta întrucât sentimentele morale devin 
adevărate trăsături de caracter: simţul răspunderii sociale 
îşi are originea în respectul faţă de părinţi şi faţă de 


autoritate, altruismul îşi are izvoarele în dragostea de om 
şi sentimentul îndatoririlor sociale ş.a. Desigur, în condiţii 
vitrege de viaţă şi de educaţie, apar şi afecte ostile ducând 
la însuşiri negative de caracter: umilirea, asuprirea 
cauzează sentimente de ură care pot face un om agresiv şi 
profund necinstit. 

e) Varietatea sentimentelor este extrem de mare. 
Avea dreptate Spinoza când scria: sunt atâtea feluri de 
afecte, de câte feluri sunt obiectele de care suntem 
afectaţi (op. cit., p. 150). Sentimentele sunt structuri 
complexe de tendinţe. Tendinţele sunt începuturi de 
mişcări în raport cu acţiunile dorite care şi ele depind de 
obiecte, persoane, situaţii şi de relaţiile existente între ele 
şi noi. Este evident că unele sunt acţiunile iniţiate de un 
tânăr doritor să se căsătorească cu fiinţa iubită şi cu totul 
altele cele întreprinse de un tehnician care aspiră să 
realizeze invenţia schiţată în mintea sa. Chiar în cazul unui 
sentiment de aceeaşi natură, cel ce animează pe creatorul 
unei opere artistice: unele sunt preocupările, imaginile şi 
mişcările efectuate de un sculptor şi cu totul altele cele ale 
unui compozitor, autor de simfonii. Aceleaşi sentimente 
măreţe îi poate anima pe amândoi, dar ele sunt totuşi 
diferite, deoarece se întrupează în moduri atât de diverse. 
Nu putem disocia stările afective nici de imaginile, 
gândurile care le trezesc, nici de mişcările, acţiunile 
izvorâte din ele. Legăturile între ele sunt indisolubile. 

De aceea, o clasificare a sentimentelor e foarte 
dificilă. Se pot face doar câteva mari diviziuni. Se pot 
distinge sentimentele inferioare de cele superioare; 
împărţirea nu se referă la vreun criteriu moral, ci mai mult 
la gradul de complexitate. Sentimente inferioare sunt 
considerate cele aflate în relaţie cu trebuinţe de ordin 
biologic sau strict personal. Nu e niciun rău când un tânăr 
visează să-şi cumpere o motocicletă cu care să cutreiere 
lumea. Poate să fie nevoie de eforturi îndelungate, de 


restrângeri băneşti, dar realizarea acestei aspirații n-are 
nimic dăunător, imoral. 

Sentimentele superioare sunt cele în relaţie strânsă 
cu valori sociale, cu aspirații colective, benefice din punct 
de vedere social. Ele pot fi împărţite în trei mari grupe: 
morale, estetice şi intelectuale. Sentimentele morale sunt 
în direct raport cu viaţa socială: sentimentul dreptăţii, 
dragostea de om, dragostea de muncă, patriotismul etc. 
Sentimentele estetice sunt legate de trăirea frumosului din 
natură şi artă, de creaţia artistică. Iar cele intelectuale 
constă în aspiraţia de a cunoaşte. În cadrul lor s-ar putea 
distinge două categorii: aspiraţia de a şti cât mai mult, de 
a culege cât mai variate informaţii (caracteristică 
„eruditului”) şi aceea de a soluţiona o problemă ştiinţifică, 
de a descoperi ceva nou (caracterizând pe cercetător). 

Evident, sentimentele superioare au un rol esenţial 
pentru progresul social, ele dinamizează indivizii, 
favorizează înțelegerea şi colaborarea în muncă, 
furnizează 

energia necesară creatorului, atât în ştiinţă cât şi în 
artă. Ele au importanţă şi pentru fericirea personală, 
pentru menţinerea echilibrului psihic. Sentimentele 
inferioare n-au stabilitatea şi trăinicia celor superioare. 
Satisfacţiile de ordin alimentar sau erotic sunt de scurtă 
durată şi se transformă uşor în contrariul lor. Cu confortul 
omul se obişnuieşte repede. Ambiţiile materiale dau 
satisfacţii limitate, fiindcă nu putem toţi fi miliardari. 
Asigurarea unor condiţii de trai mulţumitoare este desigur 
o necesitate, însă aspiraţiile exagerate se lovesc de mari 
piedici, dat fiind caracterul restrâns al resurselor. Pe când 
satisfacţiile de ordin estetic, moral sau intelectual nu se 
lovesc de mari obstacole, azi când televiziunea, radiofonia 
te pun în legătură cu lumea întreagă şi oricine poate vedea 


un spectacol, asculta o muzică, poate picta sau compune 
fără ca aceasta să păgubească pe cineva. Iar bucuria unui 
spectacol de înaltă ţinută artistică nu se transformă în 
contrariul ei şi rămâne în amintire ani întregi. În special 
raporturile cu cei din jur, cu familia, prietenii, au un rol 
hotărâtor în echilibrarea noastră sufletească, căci omul 
este o fiinţă profund socială. Ca dovadă că, datorită unor 
proaste relaţii familiale, fiii unor mari bogătaşi americani 
şi-au părăsit căminele, au început să se drogheze, ba unii 
chiar s-au sinucis. De aceea, marii filosofi care s-au 
preocupat de problema echilibrului sufletesc al omului şi 
de alcătuirea unei societăţi prospere au acordat o mare 
însemnătate formării sentimentelor superioare, îndeosebi a 
celor morale şi religioase. 

6. Pasiunile 

Nu sunt deosebiri mari între pasiuni şi sentimente. E 
o chestiune mai mult de intensitate, pasiunile fiind 
înrobitoare, acoperind sau  subordonându-şi toate 
preocupările, dominând puternic întreaga viață afectivă. 
Există iubirea-pasiune, avariţia, pasiunea social-politică, 
pasiunea artistică, ştiinţifică, sportivă etc. Din capul 
locului trebuie însă să facem o delimitare între pasiunile 
pozitive şi cele negative. Primele îmbogăţesc viaţa psihică 
cel puţin într-un domeniu şi permit realizări importante, 
mai ales când se împletesc şi cu un talent autentic. Dintre 
acestea fac parte cele menţionate, cu excepţia zgârceniei 
care este una negativă. Şi mai dăunătoare sunt aşa 
numitele „patimi”: beţia, goana continuă după alcool, cu 
obsesia aerului de cârciumă; apoi dependenţa de drog sau 
pasiunea jocurilor de noroc... toate au distrus vieţi, familii. 
Pasiunile negative duc la o sărăcire accentuată a vieţii 
psihice, la degradarea morală şi fizică. 

Deşi similară sentimentelor, în pasiune apare o 
evidentă unilateralitate. Chiar omul de ştiinţă, dacă e 
pasionat, îşi neglijează viaţa de familie, uită de îndatoririle 


sale sociale, nu e sensibil la suferinţele altora, fiind 
receptiv numai la ceea ce are o legătură directă cu 
problemele disciplinei sale. Se instaurează o dominantă 
afectivă care chiar deformează totul prin prisma ei. 
Scriitorul francez Stendhal, în cartea sa De l'amour 
ocupându-se de iubirea-pasiune scrie: „În minele de sare 
de la Salzburg dacă aruncăm o ramură desfrunzită de 
iarnă, după două-trei luni o scoatem la lumină acoperită de 
cristale strălucitoare; cele mai mici rămurele, care nu sunt 
mai mari decât lăbuţa unui scatiu, sunt acoperite cu o 
infinitate de diamante mobile şi strălucitoare... nu mai poţi 
recunoaşte ramura primitivă”. Tot aşa se întâmplă şi în 
cazul iubirii. Intervine acel fenomen pe care Stendhal îl 
numeşte cristalizare: „acea operaţie a spiritului care 
descoperă cu orice prilej că fiinţa iubită are noi 
perfecţiuni”. Într-adevăr fenomenul e atât de pregnant 
încât chiar defectele sunt convertite în calităţi: dacă iubita 
are o cicatrice pe faţă, îndrăgostitului i se pare că dă mai 
mult accent fizionomiei, dacă flecăreşte mult, i se 
apreciază verva, dacă e tăcută, se 

vădeşte înțelepciunea  ş.a.m.d. Invers, în ura 
pasională calităţile sunt transformate în defecte: veselia - 
probează superficialitate, cultura e viciată de pedanterie, 
dacă e amabilă, atentă se reproşează perfidia ş.a.m.d. 

La drept vorbind, în orice sentiment intervine 
subiectivitatea, dar nu ajunge la cote mari de denaturare. 
O mamă, deşi îşi iubeşte copilul, îi sesizează unele defecte 


şi luptă contra lor. Când însă iubirea atinge nivelul 
pasiunii, defectele dispar: ele sunt „născociri” provenind 
din reaua intenţie a altora! 

Unilateralitatea pasiunii favorizează în unele cazuri 
obţinerea de importante realizări, mai ales dacă ea se 
sprijină pe un real talent, deşi ea nu e o condiţie 
indispensabilă. Şi un sentiment puternic creează suficiente 
resurse energetice, destulă perseverenţă pentru mari 
performanţe, chiar dacă într-un răstimp mai îndelungat. 
Dar pasiunea, mai ales când nu vizează perspective largi, 
creează dificultăţi de încadrare socială şi pasionatul se 
vede înconjurat de obstacole şi obstrucţionări care-l 
surprind şi sunt, de fapt, prea puţin justificate. Mai grav 
este atunci când afectul îl orbeşte în aşa măsură, încât 
vede fapte inexistente şi imaginează argumente ce se 
dovedesc şubrede (se cunosc exemple în istoria ştiinţei). 
Cercetarea ştiinţifică solicită o deplină obiectivitate, greu 
compatibilă cu o abordare pasională. 

7. Dezvoltarea afectivității a) întrucât sentimentele şi 
pasiunile sunt cele mai importante forţe motivaţionale, 
structurarea afectivității înseamnă şi formarea motivaţiei. 
S-a negat o reală evoluţie a motivaţiei. Mai întâi a pus-o 
sub semnul întrebării S. Freud, atunci când a susţinut că 
tot felul de sentimente, cum sunt cele artistice sau cele 
implicate în cercetare, provin de fapt din „sublimări” ale 
libidoului, a cărui prezenţă poate chiar să fie întrevăzută 
analizând afectul şi creaţiile sale. O mai limpede opoziţie 
faţă de ideea unei evoluţii calitative o găsim la psihologul 
belgian J. Nuttin: nu s-ar forma noi trebuinţe, fiind vorba 
doar de extinderea celor existente iniţial la noi obiecte. 
Cuiva îi plac fructele, merele, cireşele, însă, gustând 
pentru prima oară banane, va apărea şi dorinţa de a 
consuma acest fruct, care se încadrează în aceeaşi 
preferinţă iniţială. 

Un alt exemplu mai complex este următorul: o tânără 


congoleză era ambițioasă; aspiraţia sa era de a se căsători 
şi a avea cât mai mulţi copii. Mama cu mulţi copii era în 
Congo idealul suprem al femeii. Plecând la studii într-o 
facultate din Anglia, după câtva timp, se constată 
renunţarea la vechiul ei ideal, acum dorea să devină şefa 
de promoţie a facultăţii din care făcea parte. Nu s-a 
schimbat nimic: ea era aceeaşi fiinţă plină de ambiţii, 
numai obiectul aspiraţiei sale s-a modificat în raport cu 
idealul comunităţii umane în care trăia. J. Nuttin nu are 
dreptate. La un simpozion consacrat motivaţiei, Paul 
Fraisse, profesor la Sorbona, a combătut în mod 
convingător acest punct de vedere. Argumentul său îl vom 
prezenta, ceva mai încolo, după o prezentare sistematică a 
factorilor şi legilor evoluţiei afectivității. Că există o 
importantă evoluție a afectivității ne-o dovedeşte 
psihologia copilului: la 2 - 3 ani nu există la acesta 
sentimente  colectiviste, de colaborare, patriotism ori 
veritabile sentimente estetice, care se pot manifesta, în 
mod evident, la 15 - 16 ani. 

b) Un prim factor al dezvoltării afective ar fi existenţa 
unor obstacole în realizarea tendinţelor ce apar spontan în 
primii ani de viaţă. Oarecare tensiune este necesară 
pentru gruparea lor în structuri din ce în ce mai complexe. 
Când nu apare nicio barieră, nicio frustrare, tendinţele se 
consumă imediat în acţiuni al căror ecou rămâne redus. 
Este situaţia creată în acele familii unde, existând un 
singur copil. 

AFECTIVITATEA 

239 

părinţii consideră ca o datorie să îi satisfacă toate 
dorinţele. Copilul, chiar la vârsta când abia a început a 
vorbi, sesizează că e suficient să smârcâie puţin pentru a 
obţine ceea ce doreşte: azi o tricicletă, mai târziu o 
bicicletă, apoi... o motocicletă! Drept urmare a acestui 
„sistem de educaţie” (ca în cazul lui Goe) copilul nu vrea 


să muncească, face numai obrăznicii, iar ajuns tânăr, om 
matur, el totuşi nu ţine la părinţii săi, considerând perfect 
normal să se facă toate sacrificiile pentru el, fără niciun fel 
de reciprocitate din partea lui. Dimpotrivă, unde părinţii 
au îmbinat îngăduinţa cu interdicţia, permisivitatea cu 
obligaţia, copiii îi respectă, îi admiră şi se ataşează 
profund de cei care le-au dat viaţă şi i-au pregătit să facă 
faţă vicisitudinilor inerente existenţei. 

O situaţie similară apare când doi tineri căsătoriţi, 
care se iubesc foarte mult, se căsătoresc. Se întâmplă ca 
unul din ei să aibă concepţia părinţilor amintiţi mai sus: 
dacă iubeşti pe cineva trebuie să-i satisfaci toate gusturile, 
să-ţi sacrifici propriile dorinţe, interese, pentru a face faţă 
pretențiilor celuilalt. Şi atunci sentimentul sincer al 
partenerului în loc să se sedimenteze, tinde să se dizolve, 
să dispară. Nu e deloc frumos, nu e moral, dar e... 
psihologic! Desigur, nu înseamnă că, dimpotrivă, să venim 
tot timpul cu revendicări, cu împotriviri; menţinerea unei 
sincere afecţiuni presupune un echilibru între ceea ce 
soliciţi şi ceea ce oferi. E nevoie de „o tensiune optimă”, 
chezăşia stabilităţii afective, la care se referea şi Th. Ribot, 
când analiza problema agreabilului. 

c) Evoluţia afectivității este influenţată şi prin 
imitarea atitudinilor sau a emoţiilor celor din jur. Copilul 
imită cu uşurinţă pe adulţi: nu numai expresiile verbale, ci 
şi gesturile, atitudinile. De asemenea, cum am amintit, prin 
limbaj se transmit şi trăirile, emoţiile celor din jur. Copiii 
ajunşi la şcoală au noi modele de imitat: profesorii cu 
prestigiu. Când profesorul de istorie povesteşte cu 
însufleţire şi admiraţie lupta de la Podul înalt, emoția li se 
transmite şi şcolarilor. Desigur, aceste sugestii şi acte de 
imitație nu duc imediat la formarea unor sentimente. Nu 
devin copiii patrioţi, fiindcă au audiat câteva lecţii de 
istorie, dar un interes pentru istorie, pentru trecutul 
patriei se poate contura. Încât exemplele din jur, treptat, 


pot avea o influenţă importantă, dacă intervin condiţii 
favorizante. Acestea au putut fi formulate chiar sub forma 
unor legi. 

d) Legea transferului afectiv: când un obiect A 
cauzează o stare afectivă durabilă, ea se răsfrânge treptat 
(„se transferă”) asupra altor obiecte B sau C, dacă ele se 
asociază frecvent cu obiectul A. Formularea legii e greoaie, 
însă fenomenul e simplu. Dacă o persoană ne-a devenit 
profund antipatică (datorită comportării sale arogante faţă 
de noi) încep să ne impresioneze dezagreabil: câinele cu 
care se plimbă, casa în care locuieşte, rudele ce o însoțesc 
în plimbări etc. Afectul negativ se extinde şi asupra altor 
fiinţe şi obiecte. Avem de a face cu un transfer prin 
contiguitate demonstrat şi experimentat de către J. 
Watson, binecunoscutul părinte al behaviorismului. El a 
adus în faţa unui copil de un an o cuşcă în care se afla un 
iepuraş alb. Copilului i-a plăcut această fiinţă blândă şi şi-a 
manifestat satisfacția. In zilele ulterioare psihologul a 
readus cuşca, dar când copilul se apropia de ea, cineva 
tipa puternic, un țipăt de groază care speria copilul. 
Repetându-se experienţa s-a observat că micuțul a început 
să se ferească de iepure şi să dea semne de frică. În acest 
caz, sperietura provocată de strigăt s-a transferat şi 
asupra iepurelui cu a cărui prezentare coincidea. 

Există şi un transfer prin asemănare: dacă un 
sentiment ne leagă de un obiect, o persoană sau o situaţie 
acesta se va răsfrânge şi asupra altora similare lor. De 
pildă, întâlnim la un spectacol o persoană necunoscută, 
care înaintea oricărei convorbiri, ne face o bună impresie, 
ne este simpatică. Uneori, ne dăm seama că aceasta se 
explică 

prin asemănarea ei cu un bun prieten din copilărie. 
Asemănarea poate să nu fie de fizionomie, ci în ce priveşte 
glasul, felul de a vorbi, gesturile sau, alteori, o asemănare 
de opinii, atitudini. Astfel se pot explica multe simpatii sau 
antipatii la prima vedere - emoţii a căror cauză nu ne este 
clară, în frecvente cazuri. 

Transferul nu explică decât extinderea sferei 
obiectelor de care ne leagă o stare afectivă (la care se 
referea şi J. Nuttin), nu şi formarea unor noi sentimente. 
Acesta pare să se poată explica printr-un alt fenomen. 

e) Combinarea afectivă, căreia Th. Ribot îi spunea 
„compoziţia sentimentelor”. Ea este implicată şi în 
„demonstraţiile” lui B. Spinoza. Într-o formulare 
modificată, am descris astfel fenomenul: când uneia şi 
aceleiaşi imagini, se asociază, în repetate rânduri, diferite 
stări afective, ele tind a se combina, dând naştere unui 
sentiment complex. De exemplu, imaginii casei în care ne- 
am petrecut copilăria i se asociază mereu tot felul de 
emoţii: bucuria jocurilor copilăriei, serbările de ziua 
onomastică, necazurile îndurate cu ocazia meditaţiei la 
matematică, după cum şi tristeţea profundă din familie 
cauzată de moartea bunicii, o femeie veselă şi inimoasă... 
Dacă plecăm din oraşul acela şi continuăm studiile în altă 
parte, când ne întoarcem, peste ani, în oraşul natal şi 
vedem din nou casa (în care stau alte persoane, dar care a 
rămas aceeaşi) ne cuprinde un sentiment de înduioşare, de 
nostalgie şi ne dăm seama că el provine din lacrimile de 


bucurie sau necaz ale copilăriei. Acest sentiment complex, 
nou, îl numim de obicei „dragostea de casa părintească”. 
Cam în acelaşi fel s-ar putea explica şi patriotismul, 
dragostea de limba noastră, locurile natale, obiceiurile 
poporului, de care se leagă numeroase emoţii, aspirații şi 
sentimente. Combinarea, adică sinteza afectivă, poate fi 
completă, încât nu se pot distinge afectele din care provin. 
Insă poate fi şi incompletă, cum e în cazul geloziei, când se 
observă amestecul de ură cu cel de iubire. 

Combinarea afectivă e un fenomen de lungă durată, 
inaccesibil experimentului, deci nedovedit în mod riguros, 
de aceea nu am vorbit de o „lege”. El nici nu figurează de 
obicei în manualele de psihologie contemporană. In 
schimb, este relatat procesul de autonomie funcţională 
descris de G. Allport, care nu este decât un caz particular 
de sinteză afectivă. „Abilitatea se transformă în interes”. 
„Motivele originare pot să dispară complet. Ceea ce era 
mijloc în vederea unui scop devine un scop în sine” 
(Allport, G., p. 240). „Autonomia funcţională se referă la 
orice sistem de motivaţie în care tensiunile implicate nu 
sunt aceleaşi ca tensiunile antecedente din care sistemul 
dobândit s-a dezvoltat” (ibidem, p. 233). Să luăm un 
exemplu: un om de la ţară doreşte mult să-şi construiască 
o casă confortabilă, însă n-are banii necesari. Atunci se 
instruieşte şi se angajează ca marinar, meserie bine 
plătită. După câţiva ani, deşi a adunat suma necesară, el 
nu renunţă la profesia sa. Viaţa pe mare, colaborarea cu 
ceilalţi, eforturile şi bucuriile trăite împreună l-au făcut să 
îndrăgească marea şi profesiunea pe care o continuă până 
la pensionare. lar atunci îşi construieşte o casă pe malul 
mării, al cărei zgomot îl aude şi pe valurile căreia se mai 
avântă din când în când. Deci, s-a format un puternic 
ataşament faţă de meseria care la început fusese 
concepută doar ca un mijloc. Ea a devenit un nou motiv, un 
motiv predominant ce şi-a câştigat o deplină autonomie. 


La simpozionul amintit, Paul Fraisse l-a combătut pe 
J. Nuttin cu un argument referitor tocmai la fenomenul 
acesta. El a luat cazul zgârceniei: un tânăr e nevoit mereu 
să adune bani pentru lemne, apoi ca să-şi cumpere un 
palton etc. Cu vremea însă el se ataşează de bani, îi adună 
şi începe să se priveze de tot ce nu e absolut indispensabil, 
numai pentru a avea satisfacția de a-şi contempla bogăţia. 
Adunarea banilor şi-a câştigat o autonomie funcţională, iar 
zgârcenia constituie un motiv nou. 

deoarece acţionează în sens invers tendinţelor 
iniţiale, când banii erau adunaţi spre a fi cheltuiţi, nu spre 
a fi tezaurizaţi. În felul acesta se dovedeşte o veritabilă 
evoluţie a afectivității, a motivaţiei: apar sentimente cu 
totul noi, ce nu pot fi reduse la tendinţele din care au 
provenit. 

f) încă un factor care poate interveni în evoluţia 
afectivității îl constituie intelectualizarea sentimentelor, în 
sensul  prizei de conştiinţă asupra existenţei unui 
sentiment şi a eventualei sale valori. Conştiinţa unui afect 
pozitiv poate să servească la consolidarea lui. 
Conştientizarea unui sentiment negativ, irațional, dăunător 
poate duce la o luptă împotriva lui, luptă foarte dificilă şi al 
cărei succes e departe de a fi sigur, fiindcă stările afective 
nu ascultă de criteriile logice, ele sunt sub imperiul unor 
evenimente trăite intens. Chiar dacă acum ştim că au fost 
greşit interpretate e greu să stingi ecoul lor afectiv. 

g) Toţi factorii menţionaţi (frustrările, imitaţia, 
fenomenele de transfer şi sinteză afectivă) sunt în funcţie 
de experienţa socială, relaţiile sociale, de trăirea încărcată 
afectiv a unor situaţii. Convingerea pe calea cuvântului, 
realizată prin propagandă de diferite organizaţii sau 
formaţii politice, are un impact mai scăzut decât se crede. 
Numai în măsura în care elucidează afectele trăite zi de zi, 


când se sprijină pe sentimente deja conturate, munca de 
lămurire poate declanşa acţiunile aşteptate. 

h) Maturizarea afectivă nu se realizează pe deplin, în 
mod automat, odată cu înaintarea în vârstă. Sunt persoane 
care toată viaţa nu ajung la maturitate afectivă. Aceasta se 
caracterizează mai întâi prin stabilitatea vieţii afective, 
datorită formării şi ierarhizării de sentimente bine 
conturate. În lipsa acestora, cineva poate fi o fiinţă foarte 
emotivă, trecând cu uşurinţă de la o stare la alta. Sunt 
capricioase şi imprevizibile. lImportantă este şi 
predominarea unor sentimente superioare, îndeosebi a 
celor morale, asigurându-se astfel o conduită civilizată, 
atitudini corespunzătoare faţă de cei din jur. Apoi e 
necesară şi o conştientizare a trăirilor: atât a celor 
personale, cât şi a celor observate la ceilalţi, ceea ce face 
posibilă intervenţia voinţei şi adoptarea unei conduite 
judicioase, raţionale. Sunt persoane cu înalt nivel de 
cultură, care au fost mereu tutelate de alţii, ele trăind tot 
timpul afundate în lectură sau calcule complicate. Având o 
redusă experienţă socială, nu şi-au însuşit acea psihologie 
a simțului comun, care deşi implicită, ne ajută să 
identificăm un om de bună credinţă, comparativ cu un 
escroc notoriu. Ca urmare, ele nu se orientează în lumea 
intereselor şi a sentimentelor şi cad, cu uşurinţă, pradă 
unor aventuriere sau aventurieri versaţi - ceea ce poate să 
le atragă mari prejudicii. 

I) Dispariţia sentimentelor este posibilă, mai ales în 
perioada anterioară unei temeinice cristalizări. La ea se 
referă Vasile Pavelcu în lucrarea Din viaţa sentimentelor. 
Una din situaţii este aceea când scade prea mult tensiunea 
implicată într-o stare afectivă complexă. Am amintit mai 
sus cazul soţiei (sau soţului) care înţelege să satisfacă 
toate capriciile celuilalt, sacrificându-şi mereu dorinţele 
sale legitime. Dizolvarea unui sentiment poate proveni şi 
din sens contrar: logodnica amabilă, îndatoritoare devine, 


după căsătorie, tiranică, venind mereu cu pretenţii 
exagerate, comenzi şi ameninţări. Şi excesul de tensiune 
este dăunător. 

Dispar destul de repede sentimentele fundate pe 
iluzii şi nu pe realităţi. Un tânăr aflat în mare tensiune 
erotică, îşi vede iubita cu ochi foarte indulgenti. Viaţa în 
comun îi dezvăluie o serie de aspecte negative, 
subestimate anterior, dar cu consecinţe nefaste. Ele, 
persistând zilnic, subminează afecțiunea clădită pe vise. 

Automatismul, repetarea continuă a aceloraşi acţiuni, 
gesturi, în aceleaşi situaţii, diminuează starea de tensiune, 
slăbind şi stările afective. Fenomenul e vizibil mai 

ales în sentimente cum sunt cele estetice: repetarea 
frecventă a audiţiei unei simfonii îndrăgite face ca treptat 
interesul să ne scadă, să dorim şi altceva. Un om cultivat 
găseşte însă oricând posibilitatea imaginării unor variate 
situaţii şi acţiuni - cel puţin pe planul fanteziei. 

În fine, un sentiment poate fi treptat inhibat când 
intervin alte  trebuinţe presante, care devin mai 
interesante. De pildă, un funcţionar este un oasionat 
colecţionar de timbre. Procurarea unor timbre rare, 
îngrijirea colecţiei îi absorb tot timpul liber. Iată, însă, că 
este avansat într-un post de răspundere care cere şi o 
instruire suplimentară. Nu mai are timp destul pentru 
colecţie. Treptat noua ocupaţie îl absoarbe, îl atrage şi 


rareori mai simte nevoia să-şi contemple valorile 
acumulate cu trudă. 

Diminuarea unor sentimente nu e totdeauna un 
proces domol, sunt cazuri în care el se transformă în cel 
contrar, tot aşa de puternic cât a fost cel dintâi. Iubirea 
înşelată puternic în aşteptări se poate transforma într-o 
violentă ură. În fine, sunt persoane... fără sentimente. 
Gradul redus de afectivitate, prezent la un temperament 
cum e apaticul, poate ajunge, la limită, la o incapacitate de 
emoţii puternice şi de structurare a lor în sentimente. Unii 
caracterizează această situaţie ca fiind o „psihopatie”. 
Astfel de persoane pot fi periculoase, deoarece nu sunt 
legate de nimic. Un astfel de om a fost H. Himmler, aşa 
cum am menţionat în capitolul anterior. 

Stările afective, sentimentele dau sens existenţei. 
Fără de ea este seacă, searbădă. Dar un sistem complex, 
cum e un sentiment bine cristalizat, nu e încremenit. 
Mentinerea lui presupune o satisfacere periodică a 
aspirațiilor sale şi o păstrare a echilibrului între diversele 
tendinţe care îi alcătuiesc structura. 

Capitolul XVIII ACTIVITATEA VOLUNTARĂ 

1. Structura activităţii 

Activitatea este o succesiune de acţiuni, acţiunea 
fiind integrarea unor operaţii urmărind un obiectiv 
imediat. Acţiunile se pot desfăşura în exterior, dar am 
stabilit existenţa de acţiuni mentale, din organizarea 
cărora rezultă operaţiile mentale specifice. Până acum, noi 
am analizat structura psihicului, deosebind o serie de 
procese mentale, percepţia, memoria, imaginaţia ş.a. 
Printre ele a fost inclus şi studiul unor veritabile activităţi: 
învăţarea, vorbirea, gândirea. N-am insistat însă asupra 
particularităţilor unei activităţi, ceea ce se vădeşte 
necesar. 

Activitatea implică o serie de acţiuni exterioare pe 
care în ansamblu le-am denumit comportament. Incluzând 


şi cele interioare, mentale, vorbim de conduită. Orice 
conduită, orice activitate se îndreaptă spre un scop, către 
care converg toate acţiunile componente. Există deci un 
efort de sinteză, de integrare specific activităţii. Tendinţa 
de organizare, de unificare este o caracteristică generală a 
organismului. Din punct de vedere anatomic, celulele sunt 
grupate în ţesuturi, acestea se împletesc în organe, 
organele alcătuiesc aparate, toate fiind subordonate 
necesităţilor organismului în întregimea sa. Psihicul este şi 
el un vast sistem, compus din numeroase subsisteme (unii 
folosesc termenul de „integron” - ansamblul unitar de 
elemente interdependente). 

C. Sherrington a observat reacţiile unui animal spinal 
(căruia i s-au secţionat legăturile cu creierul, rămânând 
posibile doar reacţiile datorate măduvii spinării). Când i se 
înţepa un picior din spate, odată cu retragerea acestuia 
avea loc o întindere a celuilalt picior din spate, dar şi 
întinderea şi flexiunea celor din faţă (o schiţare a fugii). 
Deci, chiar şi cele mai simple reflexe spinale nu sunt 
izolate, ci apar mişcări coordonate cu ele. Reacţia face 
parte dintr-un integron. Aceeaşi tendinţă de reacţii 
globale, de unificare au fost observate şi în laboratoarele 
pavloviste (formarea de stereotipuri dinamice). 

Tendinţele de organizare, de integrare au fost 
menţionate cu ocazia studiului diferitelor procese psihice: 
legile formei în cadrul percepţiei, constituirea memoriei 
semantice, principiile gândirii, organizarea tendinţelor în 
atitudini, emoţii şi sentimente. lar toate funcţiile psihice se 
subordonează acelui macrosistem care e persoana şi 
îndeosebi eul conştient. Activitatea este unitară, tocmai 
fiindcă exprimă persoana cu profilul ei caracteristic, fiind 
în funcţie de ierarhia scopurilor, aspirațiilor ei. Execuţia, 
faptele presupun însă o succesiune de obiective parţiale şi 
de mijloace adecvate. 

H. Murray propune să distingem în ansamblul 


activităţii trei trepte de complexitate crescută. Elementul 
cel mai simplu este considerat ca fiind procedeul. 
Procedeele sunt mici unităţi de comportament vizând 
obiective imediate: „a se uita la T.V.”, „a vorbi cu un 
prieten”, „a-şi bate câinele”! Sunt fragmente de 
comportare de sine stătătoare prin care putem totuşi 
caracteriza pe cineva. Fiecare are un anume stil: 
întâlnindu-se cu un prieten, unii vorbesc ei şi nu prea îl 
lasă pe celălalt să spună ce crede, alţii îl tachinează, alţii 
au mania contrazicerii etc. Noţiunea de procedeu ne-o 
reaminteşte pe aceea de „scenariu” (script), formulată cu 
prilejul caracterizării schemelor 

cognitive. Totuşi, procedeul vizează numai un 
fragment dintr-un „scenariu”: a vorbi cu un prieten poate fi 
doar un aspect al „scriptului” - „a lua masa la un 
restaurant”. 

Treapta următoare este de o complexitate mult mai 
mare.  Intitulată serie, prin asemănare cu serialele 
televiziunii, ea se referă la o perioadă în care predomină 
un obiectiv central: „perioada alegerii profesiei”, 
„studenţia”, „perioada întemeierii unei familii” ş.a. 
Intervalul cel mai mare cuprinde în el majoritatea sau 
chiar toate seriile urmărite în cursul existenţei: e 
programul serial ori „planul temporal” vizând eşalonarea 
proiectelor, stabilirea succesiunii scopurilor intermediare 
către realizarea unui ideal. Un astfel de program ar putea 
cuprinde: perioada alegerii profesiei, studenţia, stagiul 
militar, căsătoria, viaţa într-un orăşel de provincie, 
colaborări în presa locală, încadrarea la un ziar central şi 
mutarea într-un oraş mare, afirmarea ca ziarist. 

Activitatea umană presupune o înlănţuire de scopuri, 
un proiect de existenţă care începe să se contureze, de 
obicei, odată cu adolescenţa. Planul temporal depinde de: 


mediul social, modelele de existenţă, posibilităţile 
persoanei. Un rol important îl au aptitudinile individului, 
succesele sale şcolare, dar şi circumstanţele sociale. El se 
elaborează mai mult sau mai puţin conştient. Sunt tineri 
care ştiu exact ce doresc, pe când alţii se preocupă cel 
mult de viitorul apropiat. Oricum, alegerea cere reflexiune, 
decizie căci se ivesc tot felul de situaţii, alternative, 
conflicte. În asemenea momente, intervine acea capacitate 
pe care o numim voinţă şi are o mare însemnătate în 
urmărirea cu consecvență a scopurilor propuse, trecând 
peste tot felul de obstacole. De aceea considerăm 
activitatea umană ca fiind una voluntară, spre deosebire de 
cea desfăşurată de animale: activitatea instinctivă. 

2. Fazele actului voluntar înţelegem prin voinţă 
capacitatea de a acţiona în vederea realizării unui scop 
conştient, înfrângând anumite bariere interioare sau 
exterioare. Presupunem un student, învățând pentru un 
examen important şi dificil care are loc a doua zi. Deodată, 
primeşte un telefon de la un prieten. Acesta îi aminteşte că 
azi e ultima zi când se proiectează un film foarte bun pe 
care demult dorea să-l vadă. Dacă studentul nostru lasă 
totul baltă şi aleargă la cinema, el n-are voinţă. Cel care 
are stă şi reflectează cum stă cu învăţătura şi, de obicei, 
rămâne în continuare la masa de lucru, promovarea 
examenului fiind mai importantă. 

Analizând actul voluntar se pot distinge patru etape. 

a) Apariţia conflictului. Acesta, aşa cum arată Kurt 
Lewin, poate fi de trei feluri, în funcţie de caracterul celor 
două alternative. Uneori apar chiar mai multe. E nevoie de 
reflexiune atunci când toate au cam aceeaşi pondere, 
fiindcă dacă una este mult mai intensă, declanşează 
acţiunea imediat. In această fază tocmai constatăm 
dificultatea alegerii unei soluţii şi consecinţele mai mult 
sau mai puţin grave ale unei nechibzuinţe. 

b) Urmează  deliberarea, adică analiza fiecărei 

dacă întrerup învăţarea, se întreabă studentul? apoi 
analizează dacă nu poate ocoli bariera: „Să mă scol mâine 
mai devreme şi să recuperez timpul pierdut sau să mă 
înţeleg cu colegii ca să intru la examen la amiază şi până 
atunci am timp de repetat”. Deliberarea presupune şi 
alcătuirea unui plan pentru a putea elimina sau micşora 
riscurile în cazul alegerii unei alternative. Ea poate dura 
multă vreme (ca în cazul alegerii unei cariere), însă alteori 
e extrem de 

scurtă. De exemplu, unui şofer îi sare în faţă un copil, 
pe neaşteptate şi-l loveşte, îi poate veni în gând să fugă, 
nefiind niciun martor, imediat, totuşi, opreşte şi acordă 
copilului ajutorul cuvenit. 

Uneori deliberarea e formală, iluzorie, căci hotărârea 
e luată, doar se caută argumente pentru a o justifica în 
faţa altora sau în faţa propriei sale conştiinţe. Ca în cazul 
când cineva refuză să acorde un ajutor cuiva, din 
comoditate, dar afirmă lipsa de timp... „şi aşa nu i-ar putea 
folosi, deoarece...” etc. 

c) Decizia e momentul caracteristic al voinţei. Mă 
hotărăsc pentru una din alternative şi pentru tactica 
necesară. Sunt oameni capabili să se hotărască repede. 
Alţii sunt foarte oscilanţi şi ezită multă vreme, uneori chiar 
trece timpul în care decizia ar fi fost utilă. Este una din 
deosebirile dintre omul practic şi tipul teoretic. Pare a fi şi 
o caracteristică de nuanţă temperamentală. Sunt însă 
profesii unde e nevoie de decizii prompte: conducerea 
automobilelor şi, mai ales, în pilotarea avioanelor. 

d) Executarea hotărârii este neglijată de unii 
psihologi. Totuşi, ea este edificatoare în privinţa calităţilor 
de voinţă ale unei persoane. Nu e suficient să iei o 
hotărâre, trebuie să poţi lupta împotriva dificultăţilor 


rezultate din decizia respectivă. Un alcoolic hotărăşte să 
nu mai bea „nicio picătură”. Decizia e respectată două zile, 
dar într-a treia se întâlneşte cu un tovarăş de pahar care-l 
informează că la „local” s-a adus un vin „straşnic”, eroul 
nostru nu rezistă şi decizia... s-a spulberat! Actul de voinţă 
a rămas trunchiat de ceea ce este esenţial: respectarea 
deciziei luate. 

3. Teorii asupra actului voluntar a) Teorii 
intelectualiste. In special în Grecia antică, a precumpănit 
punctul de vedere după care raţiunea joacă rolul principal 
în actul voluntar, scoţându-se în prim-plan rolul deliberării. 
După socratici, orice greşeală (morală) este o eroare şi 
orice virtute este o ştiinţă. Cel ce înţelege situaţia, 
alternativele, acţionează cum trebuie. Aristotel socotea că 
la baza actului de voinţă stă un silogism, decizia fiind 
concluzia raţionamentului. Raționamentul ar decurge cam 
în felul următor: dacă găsesc ceva bun de băut, trebuie să 
beau; această apă este bună de băut: deci trebuie să o 
beau. 

Rolul gândirii, al raţionamentului în etapa deliberării 
este evident, dar argumentele n-au numai un suport logic; 
de obicei, ele sunt impregante de stări afective, dorinţele, 
sentimentele le influenţează puternic. În general, cei care 
raţionează prea mult se hotărăsc greu. Şi nu raţionamentul 
strict logic e cel ce dictează hotărârea. De pildă, fumătorul 
pasionat, de regulă, el îţi poate enumera toate 
dezavantajele fumatului: provoacă maladii  bronşice, 
constituie un risc de cancer pulmonar, comportă cheltuieli 
etc. etc., totuşi nu e capabil să se lase de fumat. Ca să nu 
vorbim de cei ce se droghează, care îşi ruinează 
organismul şi încep să resimtă dezastrul. Ei nu se pot lăsa 
de drog, decât ajutaţi printr-un tratament foarte dificil. 

b) Punctul de vedere psihofiziologic, prezent şi la B. 
Skinner, simplifică şi mai mult problema. El vede actul 
voluntar ca un rezultat al complicării legăturilor 


temporare, ca un reflex condiţionat instrumental. 
Animalul, stimulat de trebuinţe prin excitaţii interne, 
devine activ, caută anumite semnale anunţându-l de 
prezenţa hranei. Actul voluntar este un act ideomotor. 
Imaginea unui măr copt determină un copil să alerge în 
grădină şi să se caţere pe copac. Desigur, orice act 
voluntar este un act ideomotor, fiind declanşat de o anume 
imagine sau idee, dar nu orice act ideomotor 

este şi voluntar. Când studentul care învaţă îşi 
imaginează spectacolul, lasă totul baltă şi fără a mai sta pe 
gânduri fuge la cinematograf, el nu realizează un act 
propriu-zis de voinţă: acesta presupune conflict, reflexiune, 
depăşirea unor bariere, înfrângerea unor tendinţe 
puternice. Actul voluntar nu presupune doar imaginarea 
unor efecte, ci şi eliminarea altor consecinţe, înfrânarea şi 
oprirea asociaţiilor perturbatoare. 

c) Aspectul afectiv (după Cuvillier, A.). Scoţând în 
evidenţă rolul afectivității (W. Wundt, F. Rignano) 
psihologii se apropie mai mult de problemele esențiale ale 
voinței. Ei subliniază că actul de voință începe cu anumite 
dorinţe, aspirații şi constă în lupta dintre ele. La baza 
actului voluntar şi a deciziilor stau sentimentele. Vorbim 
de voință atunci când hotărârea se ia pe baza unui 
sentiment superior, când de exemplu învăţătura e 
considerată mai importantă decât o distracţie momentană. 

Termenul de „sentiment superior” nu ni se pare a fi 
cel mai indicat, ar trebui spus „sentimentul cel mai 


important pentru individ”. lată un exemplu. Un hoţ 
pătrunde prin efracţie într-o casă de unde ştie că 
proprietarii sunt plecaţi. Ajungând în camera unde se află 
un seif cu bani şi bijuterii, găseşte acolo, pe masă, tot felul 
de bunătăţi de la un ospăț abia încheiat. Chiar dacă 
tâlharul e mort de foame, el va neglija mâncarea şi se va 
ocupa de spargerea seifului, mult mai importantă pentru 
el. Aici nu biruie un sentiment superior, ci o valoare mai 
mare pentru individ. În actul de voinţă, de obicei, inhibăm 
anumite dorinţe prezente pentru a putea realiza în viitor 
altele mai importante. 

Totuşi, acest punct de vedere nu e satisfăcător, 
persoanele afective nu au voinţă puternică. Mai ales, 
trebuie avute în vedere observaţiile lui W. James. 

d) Sublinierea aspectului specific. După W. James, 
actul de voinţă este următorul: ne hotărâm să acţionăm 
împotriva unei dorinţe prezente care e puternică, 
arzătoare, pentru a face altceva lipsit de atracţie, 
antipatic, silnic. Acţionez împotriva celei mai mari atracţii. 
Un veritabil miracol! Dorinţele se lovesc de un trebuie”, 
ca un perete ce opune o mare rezistenţă, dar lipsit de 
atracţie şi căldură. E conştiinţa morală. N-am nicio poftă 
să învăţ, însă am conştiinţa unei obligaţii, a unei datorii 
imperioase. 

Subliniind acest aspect, după partizanii liberului 
arbitru, voinţa este o cauză primară, avem capacitatea de 
a ne hotărî în mod arbitrar, necondiţionat de nimic, 
conform cu principiile conştiinţei mele libere. E vorba de 
„imperativul categoric” a lui I. Kant. Această constrângere 
morală interioară este explicată astăzi prin intervenţia 
factorului social, al obligaţiilor decurgând din normele 
vieţii sociale. S. Freud vorbea de Supraeu (Superego), de 
cenzura care interzice impulsurilor aflate în sine (Id) să se 
realizeze. El explica apariţia lui prin interdicțiile pe care 
părinţii le impun copiilor din cea mai fragedă vârstă, 


interdicții ce se vădesc a fi respectate şi de persoanele din 
jur. Într-adevăr, unui om bine educat, oricât i-ar fi de 
foame, nici nu-i trece prin gând să fure un covrig de la un 
chioşc. Gestul i se pare tot atât de imposibil ca şi trecerea 
printr-un zid. In cazul lipsei de educaţie şi a unor modele 
negative, „imperativul categoric” poate lipsi (la 
delincvenţi). 

Originea socială a conştiinţei morale, constituirea ei 
ca o obligaţie explică de ce actul voluntar e lipsit de 
atracţie, e rece, necruţător. Noi suntem nevoiţi să facem 
multe lucruri, indiferent dacă ne plac sau nu, fiindcă ni se 
impun normele sociale, este acea „tematică normativă” la 
care se referă H. Thomae. 

e) Problema iniţiativei. Reliefarea aspectului afectiv 
ca şi a celui imperativ clarifică anumite acte de voinţă. 
Când o tânără trebuie să aleagă între doi tineri care au 
cerut-o în căsătorie şi îl alege pe acela la care ţine mai 
mult, sentimentul mai puternic este hotărâtor şi conştiinţa 
morală nu are niciun rol. Dacă se pune problema de a 

tranşa între iubire şi onoare, ca în piesele lui 
Corneille, atunci imperativele sociale sunt implicate. Dar 
în niciuna din aceste două situaţii nu apare iniţiativa, 
fenomenul psihic cel mai greu de explicat. 

Antropologii, studiind triburi primitive, la sfârşitul 
secolului trecut, au observat că în cadrul lor individul se 
supune în mod absolut necondiţionat, fără nicio ezitare, 
„cutumelor”, obiceiurilor, normelor fixate de grup şi 
respectate de părinţii şi strămoşii lor. Poate de aceea toţi 
păreau şi foarte asemănători din punct de vedere psihic. 
Aveau ei propriu-zis voinţă? O persoană care ascultă 
orbeşte de ceea ce îi ordonă părinţii, apoi soţul, acea care 
are nevoie totdeauna de sugestia cuiva pentru a începe o 
acţiune este o persoană cu voinţă? La ea lipseşte, de fapt, 


deliberarea sau este extrem de redusă. 

Voința autentică a început să apară atunci când 
societatea umană a început să se diferenţieze după 
ocupaţie, profesiune... când au apărut pături, apoi clase 
sociale cu interese diferite, ba chiar opuse. In acele 
timpuri, în afară de normele generale (cele 10 porunci), au 
apărut obiceiuri, păreri şi norme diferite. Conflictele s-au 
înmulţit, deliberarea îndelungă şi dificilă a intrat în 
obişnuinţele oamenilor, se putea vorbi de existenţa unor 
veritabile acte de voinţă. Dar şi atunci, ca şi azi, existau 
oameni supuşi, având mereu nevoie de a fi dirijaţi, sfătuiţi 
şi oameni independenţi, autoritari, cu iniţiative, adică 
propunând începerea unor acţiuni, realizarea unor 
proiecte. Încă din antichitate au existat şi „revoluţionari”, 
fie pe plan administrativ, fie militar (cei care au ridicat 
masele de sclavi împotriva stăpânilor abuzivi). A avea 
iniţiativă presupune a rupe cu unele prejudecăţi, obiceiuri, 
cutume, ba chiar cu unele legi consfinţite în acte oficiale şi 
a începe o acţiune vizând modificarea lor (avem în vedere 
iniţiativa pe plan social, nu pe cel al producţiei). E vorba 
deci de o analiză şi apoi o de sinteză: conceperea unui mod 
de acţiune, a unui alt mod de organizare. Iniţiativa este de 
fapt un act de imaginaţie, un act creator care nu rămâne 
însă numai în minte, ci dă naştere la aspirații, sentimente 
dirijând o întreagă activitate. 

Ne-am referit în special la marea iniţiativă, cea 
socială, politică; însă iniţiative avem şi noi din când în 
când: organizarea unei excursii sau a unor serbări ori 
iniţiativa unei cercetări sau a unui proces etc. în asemenea 
cazuri, efortul voluntar e cu atât mai mare cu cât acţiunea 
este mai puţin obişnuită, iese din comun, propune ceva 
nou, îndrăzneţ. 

Reiese clar, din cele arătate, că actul de voinţă este 
un act de sinteză, foarte complex, în care este antrenată 
întreaga personalitate: memoria şi gândirea, sentimentele 


şi deprinderile, trăsăturile de temperament (omul de 
voinţă are nevoie de multă energie) şi caracter. De aceea 
punem noi diagnosticul unei persoane în funcţie de ceea ce 
face, de activitatea sa. In actele voluntare se oglindesc 
treptat toate calităţile şi defectele sale. Cum se realizează 
această sinteză complexă, care este voinţa, rămâne încă o 
enigmă. Ceea ce se ştie e dependenţa ei de integritatea 
lobilor frontali. Leziuni în această regiune a creierului duc 
la pierderea iniţiativei, la „infantilizarea” individului. 

Ca orice problemă dificilă şi nerezolvată, ea face 
posibile tot felul de interpretări. Astfel, există punctul de 
vedere spiritualist, după care sinteza, voinţa, iniţiativa 
sunt atributele spiritului ce conduce activitatea creierului 
(K. Popper şi J. Eccles). Spiritul este liber, omul având 
posibilitatea de a lua hotărâri independent de orice 
condiţionări exterioare. E „teoria liberului arbitru” 
amintită când am discutat principiul determinismului. 
Desigur, orice om este liber să acţioneze într-un fel sau 
altul la o anume situaţie: să o accepte ori să o combată. 
Este liber faţă de situaţia prezentă, dar e determinat de 
propria structură. Actul de voinţă exprimă întreaga 
personalitate, deci hotărârile cuiva sunt în funcţie de 
convingerile, deprinderile, sentimentele, principiile 

sale morale, de forţa sa de voinţă. Totul rezultă din 
predispoziţiile sale ereditare şi din experienţa vieţii sale de 
familie, relaţiile cu colegii, şefii etc, încât fiecare individ 


are un profil specific ce permite să prevedem reacţiile sale 
cel puţin în câteva situaţii. Să luăm cazul unui partizan 
francez capturat de GESTAPO (poliţia secretă nazistă), 
închis şi torturat. Dacă prizonierul este Jean, tovarăşii săi 
sunt liniştiţi: e un om de piatră, nimic nu-l va face să 
divulge vreun secret. Când ar fi Pierre, se iau toate 
măsurile pentru că Pierre e slab şi nu va rezista la tortură, 
va spune măcar câte ceva din ce ştie. Dacă ar exista liberul 
arbitru, aşa cum îl descriu spiritualiştii, noi n-am putea 
prevedea niciodată comportamentul cuiva, iar psihologia 
practică ar fi aproape inutilă. 

Totuşi, noi avem impresia de libertate. În ce situaţii? 
Atunci când evenimentele decurg conform cu aspiraţiile 
noastre. Conducătorii comunişti se simțeau liberi, pentru 
că totul le era favorabil şi puteau face ce vor. Nici de legile 
existente nu ţineau cont. Populaţia trăia însă o impresie de 
asuprire, deoarece oamenii erau îngrădiţi din toate părţile. 
Impresia deplinei libertăţi mai apare destul de frecvent, 
dacă avem în faţă mai multe alternative egale şi nimic nu 
ne obligă la o opţiune - cum e cazul într-o zi de odihnă, 
când avem multiple posibilităţi de a ne recrea şi ne 
hotărâm pentru o alternativă, fără nicio motivaţie 
conştientă. Ceva neînsemnat s-a petrecut în inconştient şi 
balanţa s-a înclinat, fără să ştim de ce: „Aşa am vrut! 
„spunem noi. Altfel, în mod obişnuit, trebuie să ţinem cont 
de convenienţe, de ceilalţi, fiindcă într-o societate nu poate 
exista o libertate absolută, ceea ce nu ne împiedică să 
putem realiza multe din aspiraţiile noastre, dacă din vreme 
deliberăm şi ne întocmim un judicios „plan temporal”. 

Latinii spuneau: Labor improbus omnia vincit (munca 
îndârjită învinge orice), într-adevăr, forţa omului cu voinţă, 
perseverent, e foarte mare. Ne-o dovedesc toate creaţiile 
măreţe ale umanităţii. 

